龍舒增廣淨土文卷第五
author:: 國學進士王日休譔
xu:: 
東晉遠法師倡首修淨土。
本朝王敏仲侍郎。
及近年錢塘陸居士。
編集感應事跡。凡二百餘傳。
皆鏤板流傳。今不及盡載。
略取其齋戒修者及中人修者及罪惡人修者及疾苦中修者。
共三十傳。所以發人之信心也。
other:: 
# 東晉遠法師
東晉遠法師 ^265c5

僧慧遠雁門人也。
居廬山。與劉遺民等僧俗百二十三人結為蓮社。
以修淨土。謂他日託生蓮華中也。
遠澄心觀想。初十一年三覩聖相。
而遠沈厚不言。後十九年七月晦夕遠面見。
阿彌陀佛身滿虛空。
圓光之中有諸化佛。
觀音勢至侍立左右。
又見。水流光明分十四支。
一一支水流注上下。
自能演說苦空無常無我妙法。
如十六觀經所說。
佛告遠曰。我以本願力故來安慰汝。
後七日當生我國。
見僧佛馱耶舍及慧持及曇順在佛之側。
向前揖遠曰。法師之志在吾先。
何來之遲也。遠目見分明。
乃與其徒言之。且曰。
始吾居此十一年。
幸於淨土三覩聖相。
今復見之。吾生淨土決矣。
次日寢疾。至七日卒。
遠少年博覽經史。
尤通莊老。因往太行山。
聽道安法師講般若經。
豁然開悟。乃曰。九流異議。
皆糠粕耳。因削髮事之。
後至廬山。凡三十年不出卒。
年八十二。
other:: 
# 東晉劉遺民
東晉劉遺民 ^265c11

程之字仲恩。號遺民。
依遠公共修淨土。
專坐禪作觀想法方。
半歲即於定中見佛光照曜。
又地皆金色。居山十五年。
末年又於想念佛中。
見阿彌陀佛。身紫金色。
毫光散照。垂手下接。
以臨其室。程之慰幸悲泣自陳曰。
安得如來為我摩頂以衣覆我。
佛乃為摩其頂。引袈裟以覆之。
他日想念佛。又見身入七寶大池蓮華青白相間。
其水湛湛如無邊岸。
中有一人。項有圓光。
胸有萬字。指池水曰。
八功德水。汝可飲之。
程之飲水。甘美盈口。
乃還。猶覺有異香發於毛孔。
乃曰。此吾淨土之緣至矣。
廬阜諸僧皆來會。
程之對佛像。焚香再拜祝曰。
我以釋迦遺教故。
知有阿彌陀佛。此香當先供養釋迦如來。
又供養阿彌陀佛。
後供養法華會中佛菩薩眾。
以至十方佛菩薩眾。
願令一切有情俱生淨土。
祝畢與眾話別。面西端坐。
斂手氣絕。年五十九。
other:: 
# 東晉闕公則
東晉闕公則 ^266a1

公則遠公白蓮社中人。
已亡友人於東京白馬寺為作忌日。
林木殿宇皆金色。
空中有聲云。我是闕公則。
所祈往生極樂寶國今已遠矣。
故來相報。言訖不現。
other:: 
# 晉翰林學士張抗
晉翰林學士張抗 ^266a19

抗平生積善。信重佛門。
誓課大悲心陀羅尼十萬遍。
願生西方。課畢。年過六十。
忽寢疾。唯念阿彌陀佛。
謂家人云。西方淨土元只在堂屋西間之內。
阿彌陀坐蓮華上。
翁兒在蓮華池金沙地上。
禮佛嬉戲。言訖良久念佛而亡。
翁兒乃孫子名。三二歲而亡矣。
other:: 
# 宋江陵僧曇鑒
宋江陵僧曇鑒 ^266a24

曇鑒履行尤謹。常願身升安養。
面見阿彌陀佛。安養即淨土也。
故雖毫芒之善悉回向之。
一日定中見阿彌陀佛。
以水洒其面曰。滌汝塵垢。
清汝心念。汝之身口俱致嚴淨。
又於瓶中出一蓮華與之。
出定乃與寺僧敘別。
夜漸深獨步廊下。
念阿彌陀佛。將至五更。
其聲彌厲。及旦弟子依常問訊。
趺坐不動。就而視之亡矣。
other:: 
# 南齊楊都僧慧進
南齊楊都僧慧進 ^266b2

慧進年四十餘願誦法華。
執卷病生。乃發願造百部。
以懺業障。錢化造畢病亦隨愈。
願以造經功德迴向淨土。
忽空中有聲云。汝事已辦。
願亦已遂。其生淨土。
非汝而誰。進聞之曰。
進不敢以冀上品。
但下品之下亦無退轉矣。
齊明三年年八十。
無病而卒。
other:: 
# 後魏壁谷僧曇鸞
後魏壁谷僧曇鸞 ^266b11

曇鸞初自陶隱居得仙經十卷。
鸞欣然自得。以為神仙必可致也。
後遇僧菩提留支問云。
佛道長生乎。能却老不死乎。
支云。長生不死。吾佛道也。
遂以十六觀經與之云。
汝可誦此。則三界無復生。
六道無復往。盈虛消息禍福成敗無得而至。
其為壽也有劫石焉。
有河沙焉。沙石之數有限。
壽量之數無窮。此吾金仙氏之長生也。
鸞深信之。遂焚仙經而專修觀經。
雖寒暑之變疾病之來亦不懈怠。
魏主憐其志尚。又嘉其自行化他流傳甚廣。
號為神鸞。一日告弟子云。
地獄諸苦不可以不懼。
九品淨業不可以不修。
因令弟子高聲念阿彌陀佛。
向西閉目叩頭而亡。
是時僧俗同聞管絃絲竹之聲從西而來。
良久乃止。
other:: 
# 隋開覺寺僧道喻
隋開覺寺僧道喻 ^266b18

道喻念阿彌陀佛。
造旃檀像長三寸。
後忽死。七日却甦云。
見阿彌陀佛。云。汝造我像。
何太小。對曰。心大即大。
心小即小。言訖其像遍於虛空。
又云。汝且回本國香湯沐浴。
明星出我來迎汝。
至時果見化佛來迎光明照室。
眾皆聞見。乃亡時開皇八年。
other:: 
# 唐京師僧善導
唐京師僧善導 ^266c4

善導貞觀中見西河綽禪師淨土九品道場。
於是篤勤精苦。若救頭然。
每入佛堂合掌胡跪一心念佛。
非力竭不休。雖寒氷亦須流汗以表至誠。
出即為眾說淨土法門。
無暫時不為利益。
三十餘年不暫睡眠。
般舟行道禮佛方等專為己任。
護持戒品纖毫不犯。
未甞舉目視女人。
絕意名利遠諸戲笑。
所行之處淨身供養飲食。
衣服有餘並以迴施。
好食送大厨供眾。
麁惡自食。乳酪醍醐皆不飲噉。
諸有 #CB01321;施用寫阿彌陀經十萬餘卷。
畫淨土變相三百餘。
譬見及壞塔。皆悉修營。
然燈續明。每歲不絕。
三衣瓶鉢不使人持洗。
始終無改。不與眾同行。
恐談世事妨修行業。
展轉授淨土法門者不可勝數。
或問導云。念佛之善生淨土否。
答云。如汝所念。遂汝所願。
於是導自念阿彌陀佛。
一聲則有一道光明。
從其口出。十聲以至百聲。
光明亦如此。其勸化偈云。
漸漸雞皮鶴髮。看看行步躘踵假饒金玉滿堂。
難免衰殘老病。任是千般快樂。
無常終是到來。唯有徑路修行。
但念阿彌陀佛。後謂人曰。
此身可厭。吾將西歸。
乃登寺前柳樹。投身自絕。
高宗見其念佛口出光明。
又捨身時精至如此。
賜寺額為光明。本朝慈雲式懺主略傳云。
阿彌陀佛化身至長安。
聞滻水聲乃曰。可教念佛。
三年後滿長安城中念佛。
後有法照大師。即善導後身也。
other:: 
# 唐台州僧懷玉
唐台州僧懷玉 ^266c11

懷玉注想淨業近四十年。
天寶元年。玉念佛間。
忽見西方聖眾。數若恒沙。
中有一人。手擎銀臺。
前以示玉。玉白。如玉者本望金臺。
何有銀臺耶。臺乃隱人亦隱。
於是彌加精苦。至三七日。
向之擎臺者復來告云。
法師以精苦故得升上品。
又云。上品往生必先見佛。
可趺坐以俟佛來。
未旋踵間。異光照室。
又三日異光再發。
玉曰。若聞異香。我報身即盡。
次日書偈云。清淨皎潔無塵垢。
蓮華化生為父母。
我經十劫修道來。
出示閻浮厭苦眾。
一生苦行超十劫。
永離娑婆歸淨土。
偈畢香氣四來。弟子有見佛與二菩薩共乘金臺。
臺傍千百化佛自西而下迎玉。
玉恭敬合掌含笑長歸。
other:: 
# 唐汾州僧啟芳圓果
唐汾州僧啟芳圓果 ^267a9

啟芳圓果二法師精心觀想淨土。
後五月於觀想中同覺。
身臨七寶大池。池間有大寶帳。
身入其中。見觀音勢至坐二大寶蓮華。
下有蓮華彌滿千萬。
阿彌陀佛從西來。
坐一最大蓮華。迭出光明相照。
芳等禮佛問云。閻浮眾生依經教念佛得生此否。
佛云。如念我名。皆生我國。
無有一人念而不生者。
又見其國。地平如掌。
寶幢珠網上下間錯。
又有一僧。乘寶車逐遠而來謂芳等。
吾法藏也。以宿願因故來迎汝。
芳等乘車前往。又覺其身坐寶蓮華。
又聞釋迦佛與文殊菩薩稱讚淨土。
其前又有大殿。殿有三道寶階。
第一道純是白衣。
第二道僧俗相半。
第三道唯僧無俗。
佛指之謂芳等云。
此皆南閻浮提念佛眾生遂生於此。
汝宜自勉。芳果既寤。
歷與其徒言之。後五月二人無病遽聞鐘聲。
他人不聞。芳果云。
鍾聲乃我事。頃刻二人同終。
other:: 
# 唐真州僧自覺
唐真州僧自覺 ^267a23

自覺發願。願因大悲觀音引接。
見阿彌陀佛。於是化錢鑄大悲像四十九尺。
造寺居之。既成祝願。
其夜三更忽有金色祥光二道。
阿彌陀佛自光中乘雲而下。
觀音勢至左右隨之。
佛垂金臂按覺首曰。
守願勿悛。利物為先。
寶池生處孰不如願。
後十一年七月望夕見一人雲間現半身。
若毘沙門天王。俯謂覺曰。
安養之期於斯至矣。
乃於大悲前跏趺化去。
other:: 
# 唐睦州僧少康
唐睦州僧少康 ^267b12

少康貞元初至洛下白馬寺。
見殿中文字累放光明。
探取之。乃善導西方化導文也。
康曰。若於淨土有緣。
當使此文再發光明。
言未已光乃閃爍。
遂至長安善導影堂。
大陳薦獻。善導於空中曰。
汝依吾事利樂有情。
則汝之功同生安養。
又逢一僧。謂曰。汝欲化人。
當往新定。言訖而隱。
新定今嚴州也。至彼人尚無識者。
康乃乞錢誘小兒與之約曰。
阿彌陀佛是汝本師。
能念一聲。與汝一錢。
小兒務得其錢。隨聲念之。
後月餘小兒念佛求錢者眾。
康乃云。念佛十聲乃與爾錢。
小兒從之。如此一年。
無長少貴賤。凡見則稱阿彌陀佛。
以故念佛之人盈於道路。
後康於烏龍山建淨土道場。
築壇三級。聚人午夜行道。
康升坐。令人面西。
康先唱阿彌陀佛。
次眾人和之。康唱時。
眾見一佛從其口出。
連唱十聲則有十佛。
若聯珠狀康云。汝見佛否。
如見佛者決生淨土。
其禮佛人數千。亦有竟不見者。
後囑眾人。當於安養起增進心。
於閻浮提生厭離心。
又云。汝等此時能見光明。
真我弟子。遂放異光數道而亡。
other:: 
# 唐并州僧惟岸
唐并州僧惟岸 ^267b21

惟岸專修十六觀。
因出見觀音勢至二菩薩現於空中。
遲久不滅。岸頂禮雨淚而歎曰。
幸由肉眼得見聖容。
所恨後世無傳。忽有二人。
自稱畫工。未展臂間聖相克就。
已而人亦不見。弟子怪而問之。
岸曰。此豈畫工哉。
又曰。吾之西行乃其時也。
弟子有從我者。當明言之。
小童子云。從師而往。
岸曰。必能從我。可歸告父母。
父母聞而笑罵之子乃歸寺。
香湯沐浴。於阿彌陀佛前趺坐而往。
人或告岸。岸撫其背曰。
汝事吾者。何乃先去。
遂索筆焚香。向所畫菩薩前偈云。
觀音助遠接。勢至輔遙迎。
寶瓶冠上顯化佛頂前明。
俱遊十方剎。持華候九生。
願以慈悲手。提獎共西行。
遂令弟子助聲念佛。
仰目西顧而亡。
other:: 
# 唐長安尼淨真
唐長安尼淨真 ^267c14

淨真住長安積善寺。
納衣乞食一生無嗔。
誦金剛經十萬遍專精念佛。
顯慶五年染疾。告弟子云。
五月內十度見阿彌陀佛。
兩度見極樂世界寶蓮華上童子遊戲。
吾得上品往生。言訖跏趺而去。
光照其寺。
other:: 
# 唐房翥
唐房翥 ^267c29

翥暴死至陰府。見閻羅王。
王曰。據案簿。君曾勸一老人。
念佛已生淨土君承此福。
亦合生淨土。故召來相見。
翥曰。先許金剛萬卷巡禮五臺。
未欲往生。王曰。誦經巡禮固為好事。
不如早生淨土。王知志不可奪。
乃放還。以此知。勸人修者非徒往生。
又感動幽冥也。
other:: 
# 唐長安李知遙
唐長安李知遙 ^268a6

知遙善淨土教五會念佛。
為眾師範。後因疾忽云。
念佛和尚來也。洗漱著衣。
索香爐出堂頂禮。
乃聞空中說偈云。
報汝李知遙。成功果自招。
引君生淨土。將爾上金橋。
却就床下而化去。
眾聞異香。
other:: 
# 唐上黨姚婆
唐上黨姚婆 ^268a13

姚婆因范行婆勸念阿彌陀佛。
臨終見佛菩薩來迎。
告佛言。未與范行婆相別。
請佛暫住。少時佛住空中候范婆至。
姚婆立化。
other:: 
# 唐并州溫靜文妻
唐并州溫靜文妻 ^268a19

靜文妻久患在床。
靜文勸以念阿彌陀佛。
乃念佛二年不絕。
遂見淨土。乃告靜文言。
我見佛了。後月定去。
又以食獻父母云。
今得隨聖往生。願父母及夫專念佛。
來西方相見。言訖而終。
前三日見蓮華大如日輪。
other:: 
# 唐張鍾馗
唐張鍾馗 ^268a23

鍾馗殺鷄為業。忽見一人。
緋衣驅群鷄。來叫云。
啄啄四畔。上啄兩目流血。
受大痛苦。有僧為鋪佛像。
燒香念阿彌陀佛。
兼令鍾馗一心專念。
忽香滿室。安然而終。
other:: 
# 唐張善和
唐張善和 ^268a29

善和殺牛為業。臨終見牛數頭。
作人言云。汝殺我善和大恐。
告妻云。急請僧來救我。
僧至云。十六觀經說。
若人臨終地獄相現。
至心十稱南謨阿彌陀佛。
即得往生淨土。善和云。
便入地獄也。不暇取香爐。
即以左手擎火。右手拈香。
面西專切念佛。未滿十聲乃云。
我見阿彌陀佛從西來與我寶坐。
言訖而終。
other:: 
# 後晉鳳翔僧志通
後晉鳳翔僧志通 ^268b5

志通見智者大師淨土儀式。
不勝欣抃。不向西唾。
不背西坐。專心修進。
後見白鶴孔雀成行列西下。
又見蓮華光相開合于前。
通云。白鶴孔雀淨土境也。
蓮華光相託處生也。
淨土現矣。乃起禮佛對佛而終。
火化時五色祥雲環覆火上。
other:: 
# 國初永明壽禪師
國初永明壽禪師 ^268b13

禪師名延壽。本丹陽人。
後遷餘杭。少誦法華經。
初為縣衙校。多折官錢。
勘之止是買放生命。
罪當死。引赴市。曹錢王使人探之。
若顏色變即斬之。
不變來奏。臨斬顏色不變。
乃貸命。遂為僧。於禪觀中見觀音。
以甘露灌其口。乃獲觀音辯才。
下筆盈卷。著萬善同歸集宗鏡錄等。
共數百卷。住持雪竇永明。
日課一百八事。精進以修西方。
既坐化。焚畢為一塔。
有僧每日遶塔禮拜。
人問其故。僧云。我撫州僧也。
因病至陰府。命未盡放還。
見殿角有僧畫像一軸。
閻羅王自來頂拜。
我問。此僧何人。主吏云。
此杭州永明寺壽禪師也。
凡人死者皆經此處。
唯此一人不經此處。
已於西方極樂世界上品上生。
王敬其人。故畫像供養。
我聞之故。特發心來此遶塔作拜。
以此見。精修西方者為陰府所重。
other:: 
# 宋明州僧可久
宋明州僧可久 ^268b20

可久常誦法華經。
故號久法華。平生修淨土業。
元祐八年年八十一坐化。
三日却還說淨土事。
與十六觀經所說一同。
見蓮華臺。皆標合生者姓名。
一紫金臺標云。大宋城都府廣教院熏法華已生其中。
又一金臺標云。明州孫十二郎合生其中。
又一金臺標云。久法華臺。
又一銀臺標云。明州徐道姑臺。
語訖復化去。五年徐道姑亡。
異香滿室。又十二年孫十二即亡。
天樂盈空。
other:: 
# 宋會稽金大公
宋會稽金大公 ^268c8

大公名奭。網魚為業。
一日改業。持阿彌陀佛日萬聲。
蔬素修行不曾暫輟。
後無疾告家人云。
我見阿彌陀佛與觀音勢至在門前。
我今歸淨土也。次日又云。
我已見金蓮華來迎我矣。
索香爐安坐。揑印而化。
鄉村遠近聞音樂異香。
終日不散。時政和六年。
other:: 
# 宋潭州黃打銕
宋潭州黃打銕 ^268c18

黃打銕本軍中人。
打鐵為生每打鐵時。
念阿彌陀佛不絕聲。
一日無疾託隣人寫頌印行廣。
勸人念佛。頌云。日夜玎玎璫璫。
久鍊成剛。大平將近。
我往西方。即化去。
此頌廣行湖南。人多念佛。
other:: 
# 宋臨安府仁和吳瓊
宋臨安府仁和吳瓊 ^268c25

吳瓊先為僧後還俗。
前後兩娶生二子。
屠沽無所不為。常與人作厨子。
每殺鷄鴨等物命。
以手持起叫云。阿彌陀佛子好脫此身去。
遂殺之。連稱佛數聲。
每切肉時。一面切一面念阿彌陀佛。
常念佛不輟。教村中人念經修懺。
及勸人念阿彌陀佛。
後眼上生瘤。如鷄子大。
乃憂怖造一草菴。
分散其妻子。晝夜念佛修懺。
紹興二十三年秋。
告村中人云。瓊來日戌時去也。
人皆笑之。將用椀鉢鍋子盡與人。
次日晚報諸道友行婆云。
瓊去時將至。盡來與瓊高聲念佛相助。
將布衫當酒飲了。
即寫頌云。似酒皆空。
問甚禪宗。今日珍重。
明月清風。端坐合掌念佛。
叫一聲佛來即化去。
other:: 
# 宋荊王夫人
宋荊王夫人 ^269a2

元祐間荊王夫人與婢妾精修西方。
唯一妾懈怠。夫人斥去其妾。
悔悟精進。久之謂他妾云。
吾今夜當生西方。
是夜異香滿室。無疾而終。
明日同事之妾告夫人云。
昨夜夢化去之妾託致起居云。
夫人訓責我修西方。
今已獲往生。感德無量。
夫人使我亦夢。乃可信耳。
其夜夫人夢見亡妾。
敘謝如前。夫人云。
西方可到否。妾云。
可到。但從妾行。夫人隨之。
見池塘廣大。紅白蓮華大小相間。
或榮或悴種種不同。
夫人問云。何以如此。
妾云。此皆世間發念修西方人也。
纔發一念池內便生蓮華一朵。
若願心精進則華日日敷榮。
以至大如車輪。若願心退轉則華日日萎悴。
以至殞滅。次見一人坐蓮華上。
其衣飄揚散去。寶冠瓔珞莊嚴其身。
夫人問云。何人也。
妾云。楊傑也。又見一人坐於華上。
妾云。此馬玕也。夫人我當生何處。
妾引行數里許。遙望見一金壇。
金碧照曜。妾云。此夫人化生處。
乃上品上生也。夫人既覺。
訪問楊馬所在。則傑已亡。
而玕無恙。是知精進不退者。
雖身在娑婆之內。
其神識已在淨土矣。
後夫人於生日秉爐焚香。
望觀音閣而立。子孫方具獻壽之儀。
已立化矣。
other:: 
# 宋觀音縣君
宋觀音縣君 ^269a16

縣君姓吳氏。其夫都官員呂宏亦悟佛理。
夫婦各齊戒清修。
吳氏有二侍女。亦絕葷血勤力助為勝業。
其一頗好禪理。既病猶怡然笑話而逝。
如委脫然。其一奉戒剋苦。
或終月不食。但日飲吳氏所呪觀音淨水一盞而已。
忽見金蓮捧足者三。
又數日見其膝。又數日見其身。
又數日見其面目。
其中乃阿彌陀佛。
左右則觀音勢至也。
又悉見其堂殿國界。
皎如指掌曉然。知其為淨土。
問其詳則云。彼皆清淨男子經行遊樂無女人也。
又問。彼佛如何說法。
云。我得天眼未得天耳。
故但見問答指顧。
而不能聞所說也。
如是者三年。未甞一瞬不在目前。
忽感疾自言往生乃終。
吳氏事觀音有靈感。
每於淨室列置瓶缶數十。
以水注滿。手持楊枝誦呪。
必見觀音放光入瓶缶中。
病苦者飲水輒愈。
所呪水積歲不壞。
大寒不凍。世號觀音縣君。
other:: 
# 宋馮氏夫人
宋馮氏夫人 ^269b10

夫人名法信。贈少師許珣之女。
適承宣使陳思恭。
少多疾。及嫁疾尤甚。
醫者以為不可療。
往見慈受深禪師。
問愈疾之方。深教以持齋誦佛。
夫人盡去葷血及裝飾之奉衣掃塔服。
專以西方為念。行亦西方也。
坐亦西方也。起居食息亦西方也。
語默動靜亦西方也。
酌水獻華亦西方也。
誦經行道亦西方也。
剎那之念秋毫之善一以為西方之津梁。
十年間無惰容。心安體健神氣昌盛。
人皆尊尚之。一日忽書偈云。
隨緣任業許多年。
枉作老牛為耕田。
打疊身心早歸去。
免教鼻孔受人穿。
族黨怪之。夫人云。
行即歸。何怪之有。
乃臥疾。微有喘息。
忽矍然而起云。吾神遊淨土。
面禮阿彌陀佛。觀音左顧。
勢至右盻。百千萬億清淨佛子稽首。
慶我來生其國。若宮殿林沼光明神麗。
與華嚴經及十六觀經所說一同。
明日安然化去。家人聞妙香芬馥。
不類人間。及三日荼毘。
舉尸如生。龍舒增廣淨土文卷之五〔終〕
 ^269b28
