弘贊法華傳卷第三
author:: 藍谷沙門慧詳撰
other:: 
#  3 講解
講解第三唐京師日嚴寺釋吉藏唐天台山國清寺釋灌頂唐牛頭山幽棲寺釋法融唐武丘山寺釋智琰唐襄陽耆闍寺釋智技唐藍田山悟真寺釋慧遠唐牛頭山釋智通唐左#CB03878;射宋國公蕭瑀唐海虞山釋慧旻〔曇玄附〕唐新羅國釋緣光唐蘇州流水寺釋玄璧唐同州戒業寺釋智儼
更有三十三人。錄名居後。
亦有造疏。
other::  ^17c29

釋吉藏。俗姓安本。
安本安息人也。祖世避仇。
移居南海。因遂家于交廣之間。
後遷金陵。而生藏焉。
年在孩童。父引之。
見於真諦。仍乞詺之。
因名吉藏。其父將藏聽皇寺道朗法師講。
隨聞領解。悟若天真。
年至七歲。投朗出家。
採涉玄猷。日新幽致。
凡所諮稟。妙達指歸。
論難所標。獨高倫次。
詞吐贍逸。弘裕多奇。
至年十九。處眾覆述。
精辯鋒遊。酬接時彥。
綽有餘美。進譽楊邑。
有光學眾。具戒之後。
聲聞轉高。開皇末歲。
煬帝晉蕃置四道場。
國司供給。以藏名解著功。
召入慧日。禮事豐厚。
優賞異倫。王又於京師。
置日嚴寺。別教延藏往彼居之。
然。京師欣尚。妙重法華。
乃因其利即而開剖。
晚以大業初歲。寫二千部法華。
隋曆告終。造二十五尊像。
捨房安置。自處卑室。
昏曉相仍。竭誠禮懺。
又別置普賢菩薩像。
帳設如前。躬對坐禪。
觀實相理。鎮累年紀。
不替於終。藏年氣漸衰。
屢增疾苦。勅賜良藥。
中使相尋。遺表慇懃。
累以大法。至于清旦。
索湯沐浴。著新淨衣。
侍者燒香。令稱佛號。
藏加坐儼思。如有喜色。
齋時將及。奄然而化。
春秋七十有五。即武德六年五月也。
遺命露骸。而色逾鮮白。
有勅慰賻。令於南山。
覓石龕安置。凡講法花。
三百餘遍。亦著玄疏。
盛流於世。及將終日。
製死不怖論。落筆而卒。
other::  ^18a1

釋灌頂。字法雲。俗姓吳氏。
常州義興人也。祖世避地東甌。
因而不返。今為臨海之章安焉。
父天早去。母親鞠養。
生甫三月。孩而欲名。
思審物類未知所目。
母夜稱佛法僧名。
頂仍口斆。音句清辯。
同共驚異。因告攝靜寺慧極法師。
聞而歎曰。此子非凡。
即以非凡為字。及年七歲。
還為極公弟子。日進文詞。
玄儒並驚。清藻才綺。
即譽當時。年登二十。
進具奉儀。德瓶油鉢。
彌所留思。泊極師厭世。
沐道天台。承習定綱。
因有虧緒。俄隨智者東旋。
止于台岳。晚出稱心精舍。
開講法花。跨郎籠基。
躡超雲印。方集奔赴。
負篋成群。有吉藏法師。
興皇入室。嘉祥結肆。
獨擅浙東。聞稱心道騰。
意未之許。求借義記。
尋閱淺深。乃知體解心醉有所從矣。
因廢講散眾。投足天台。
餐稟法花。發誓弘演。
至十七年。智者現疾。
瞻侍曉夕。艱劬盡心。
爰及滅度。親承遺旨。
乃奉留書并諸信物。
哀泣跪授晉王。晉王五體投地。
悲淚頂受。仁壽二年。
下令曰。禪師既是大師高足。
法門委寄。今遣延屈。
必希霈然。并法花經疏。
隨使入京也。佇遲來儀。
書不盡意。頂持衣負錫。
高步入宮。三夏闡弘。
副君欣戴。每至深契。
無不申請。並隨問接對。
周統玄籍。後遣信送還。
嚫遺隆倍。甞有村人於法龍。
去山三十餘里。染患將絕。
眾治不愈。其子奔馳入山祈救。
頂為轉法花經。焚栴檀香。
病者雖遠。乃聞檀香入鼻。
應時痊復。又樂安南嶺地曰安州。
碧樹青溪。泉流伏溺。
人徑不通。頂留連愛翫。
顧而誓曰。若使斯地夷坦。
當來此講經。曾未浹旬。
白沙遍涌。平如玉鏡。
頂以感通相顯。不違前願。
仍講法花。用酬靈意。
自頂受業天台。又稟道衡岳。
思顗三世。宗歸莫二。
若觀若講。常依法花。
及說圓頓止觀四念等法門。
其遍不少。且智者辯才。
雲行雨施。或同天網。
乍擬瓔珞。隨聞能領。
唯頂一人。其私記智者詞旨。
及自製義記。并雜文等題目。
並勒千碑陰。以貞觀六年八月七日。
終於國清寺房。春秋七十有二。
初薄示輕疾。無論藥療。
而室有異香。臨終命弟子曰。
彌勒經說。佛入滅日。
香煙若雲。汝多燒香。
吾將去矣。因申遺誡。
詞理妙切。門人眾侶。
瞻仰涕零。忽自起合掌。
如有所敬。三稱阿彌陀佛。
低身#CB04557;就。
色貌歡愉。奄然而逝。
舉體柔軟。頂暖經日。
甞有同學智晞。清高亮之士。
先以貞觀元年卒。
臨終云。吾生兜率矣。
見先師智者。寶座行列。
座皆有人。唯一座獨空。
云却後六年。灌頂法師。
外此說法。焚香驗旨。
即慈尊降迎。計歲論期。
審晞不謬矣。以其月九日。
定于寺之南山也。
other::  ^18a26

釋法融。俗姓韋氏。
丹陽延陵新亭人也。
少小聰哲。不修矜操。
真率自居。博覽經史。
弱冠。遂被經去俗。
晦影山林。負笈尋師。
不遠千里。乃依茅山豐樂寺大明法師。
聽三論。及華嚴大品。
大集。維摩。法花等諸經。
伏膺累年。妙探機奧。
雖久為門侶。人未之識也。
大明既滅。又聽鹽官邃法師講諸經論。
于時。座下學侶如林。
各騁詞鋒。爭馳辯箭。
而融謙光藏用。默契於心。
時候清閑。發疑起問。
言理精妙。人所不聞。
講主驚嗟。深相崇禮。
乃私謂人曰。此師。
後日必為佛法八無。
然率性無恒。不為時輩所許。
後有永嘉永安寺曠法師。
會稽一音寺敏法師。
鍾山定林寺旻法師。
並當時義海。融遍遊座下。
忻然獨得。後歸丹陽牛頭山幽棲寺。
別為小屋。精修故業。
遠近學侶。翕爾歸之。
乃於巖谷之前。講法花經一部。
于時正在盛冬。凝霜被木。
乃於講所。忽生三莖金色蓮花。
眾甚驚異。歎未曾有。
經文既畢。花亦不見。
又有一大鹿。常依時聽講。
停法之後。絕迹不來。
門人發心。皆以法花為正業矣。
後不測所終。
other::  ^18c17

釋智琰。俗姓朱。吳郡人。
祖獻。梁員外散騎侍郎。
父珉。陳奉朝請。母張氏。
初懷孕日。夢升高塔。
登相輪而坐。誕育之後。
有異儕童。八歲出家。
事通玄寺璩法師。
為弟子。其後。博採群經。
跨轢先輩。陳至德三年。
建仁王齊。百師百座。
競流天口之辯。琰時年二十有二。
以英少之質。簉弘通之寄。
機辯縱橫。眾所嗟服。
隋煬帝在蕃。亦深加禮異。
至大唐統宇。還歸武丘山寺。
講念之餘。常行法花普賢等懺。
又誦法花。三千餘遍。
感應冥符。神瑞非一。
宵爐未爇。自起煙芬。
夕灌纔空。潛加溢水。
以貞觀八年十月。
遷神山寺。春秋七十一。
凡講法花三十餘遍。
other::  ^19a9

釋智拔。姓張。襄陽人。
幼年清悟。雅好佛法。
六歲出家。初為閏師弟子。
閏顧有濟器。乃携付哲法師。
哲亦襄川僧望。具之別傳。
初誦法花。日通五紙。
經中妙理。略有規度。
惟日期經諸佛出世之大意也。
一人一道非弘不通。
擔畢依持。開悟蒙俗。
承帝京上德吉藏法師。
四海標領。三乘明匠。
尋詣奉旨。欣擊素心。
首尾兩遍。命令覆述。
英俊鼓言。無非亂轍。
藏親臨坐。拔問眾言。
一乘為雲。遂分為三。
亦可一乘為雨。分為三雨。
眾無敢答。藏曰。拔公此問。
深得旨矣。乃屬累大法。
使必當遺寄。於是。
振錫還襄。住耆闍寺。
恒在常濟。講法花經。
年別五遍。貞觀十四年九月十七日。
於清信士張公英家。
宿集竪義。開法花題訖。
云今與鄉里大德檀越等別。
時不測其言也。遂斂容端默。
眾疑入定。迫而察之。
已遷化矣。合境緇素。
嗟惋特深。顏狀如生。
卓然加坐。蔣王。躬臨禮拜。
燒香供養。贈物百餘段。
墓所設五千人齋。
春秋六十八矣。
other::  ^19a22

釋慧遠。俗姓杜氏。
京兆人也。弱不好弄。
便慕內法。年甫十歲。
投吉藏法師而出家焉。
具戒已後。博文多識。
講法花經。皆自作章疏。
晚辭人境。卜居藍谷。
乘閑樂道十有餘載。
貞觀十九年。在寺夏坐。
時屬亢旱。乃講法華。
以祈甘液。遠近聽之。
雲集霧委。每有二老。
應時而坐。既非舊識。
遠默記之。潛思詰問。
未之發也。既講至藥草喻品。
大雨霑洽。向之二老。
三日不來。後策杖俱臻。
遠怪呼而問。乃逡巡對曰。
弟子龍也。比蒙法師弘譬喻之品。
開方便之門。思酬德惠。
忽然降雨。但時未應下。
敢擅灑之。故為龍王所笞耳。
因忽不見。遠所服三衣。
特加護淨。或時飄然自被其體。
而雅性謙挹。雖遇沙彌。
必下騎而在問也。
或問其故。答曰。髣髴染衣。
仙聖幢相。師子致敬。
今成正學。在余一介。
敢不遵乎。遠常誦法華。
頻有靈感。或不加油炷燈。
數日自明。後染患浹辰。
斂念而卒。年五十有一。
貞觀二十一年七月也。
other::  ^19b12

釋智通。姓陳。住梓州。
八歲出家。為正道法師弟子。
後誦法華并講。在牛頭山。
善持威儀。奉戒貞苦。
降伏黃老。士女奏章。
必杖之五十。遠近皆憚。
寺宇成就。惟其經始。
合眾畏懾。無蓄私財者。
常有雙鵝。依時聽講。
講百餘遍。兩度放光。
至貞觀二十三年十月十三日。
告眾。吾造山寺。可用十萬貫錢。
恨未周備。今便永別。
言訖而卒。春秋七十七矣。
于時合寺房堂。並皆振動。
樹林草木。悉作白色。
經一食頃。仍方還舊。
other::  ^19c2

左僕射宋國公蕭瑀。
字時父。蘭陵人。高祖梁武帝。
父明帝。公深信釋典。
捐棄外學。時處會讌。
勅每別賜素食。又賜王褒手書大品經一部。
山納袈裟一領。公雖參國務。
而誦念無虧。手著法花義記凡十卷。
時於第內為子姪講之。
疏成之日。夢多寶佛塔炳耀空中。
因召名工造茲妙塔。
貞觀二十二年六月。
卒於玉花宮。未終之前。
遺囑云。吾之衣服道具。
並送津梁寺。同僧羯磨。
其上賜山衲。及高祖樹皮衲。
鐵如意。曲几。麈尾。
香爐。澡灌。玉唾壺。
瑪瑙珠。朝冠。器服。
並入常住。永為供養。
other::  ^19c12

釋慧旻。河東人。志用方直。
操行不群。九歲出家。
精勤潔業。誦法華經。
朞月便度。俄歷眾師。
具探玄妙。年十七。
赴請還鄉。於光興寺。
講法華經。聽眾雲翔。
咸陳嘉瑞。異香彈指屢經結空中。
受具足後。更增榮問。
一十七年不出寺門。
無始要終。布衣蔬食。
慶弟既絕談謔。斯云。
遂使獸群不亂。鳥集無擾。
大唐之始。便入海虞山隱居。
二十餘載。遠方請業。
常百餘人也。地宜梓樹。
勸勵栽植。數十萬株。
通給將來三寶功德。
中年別於南#CB00589;。
止一草菴。兩兔一虎來共同。
內外盤遊。無相陵惱。
至於禽獸神祇請受歸戒。
敘其事績。未可具言。
蘇州都督武陽公李世嘉。
及刺史江王。前後頻請。
並固讓不受。以貞觀末年八月十一日旦。
終於所遁。春秋七十有七。
未終三日。異香滿寺。
舉眾怪問。曰吾後日當去矣。
生死人之常也。寄世本若行雲。
慎無哭泣。各念無常。
早求自度。喪事殯葬。
律有恒儀。碑誌飾詞。
一不須作。能依此訣。
吾何言哉。斯固臨終不橈。
可謂堅貞者矣。
other::  ^19c23

釋曇寶。不知何人。
斷穀鍊形。戒行無點。
常講觀世音經導引士俗。
而聲調超挺。特異人倫。
登高誦經。響聞三十里內。
other::  ^20a14

釋緣光。新羅人也。
其先。三韓之後也。
桉梁員職圖云。其新羅國。
魏曰斯盧。宋曰新羅。
本東夷辰韓之國矣。
光世家名族。宿敦清信。
早遇良緣。幻歸緇服。
精修念慧。識量過人。
經目必記。遊心必悟。
但以生居邊壤。正教未融。
以隋仁壽年間。來至吳。
會正達智者。敷弘妙典。
先伏膺朝夕。行解雙密。
數年之中。欻然大悟。
智者即令就講妙法華經。
俊郎之徒。莫不神伏。
後於天台別院。增修妙觀。
忽見數人。云天帝請講。
光默而許之。於是。
奄然氣絕。經于旬日。
顏色如常。還歸本識。
既而器業成就。將歸舊國。
與數十人同乘大舶。
至海中。船忽不行。
見一人乘馬凌波來。
至船首云。海神請師暫到宮中講說。
光曰。貧道此身。誓當利物。
船及餘伴。未委如何。
彼云。人並同行。船亦勿慮。
於是。舉眾同下。行數步。
但見通衢平直。香花遍道。
海神將百侍從。迎入宮中。
珠璧焜煌。映奪心目。
因為講法花經一遍。
大施珍寶。還送上船。
光達至本鄉。每弘茲典。
法門大啟。實有功焉。
加以自少誦持。日餘一遍。
迄於報盡。此業無虧。
年垂八十。終於所住。
闍維既畢。髏舌獨存。
一國見聞。咸歎希有。
光有妹二人。早懷清信。
收之供養。數聞體舌自誦法花。
妹有不識法花字處。
問之皆道。有新羅僧連義。
年方八十。弊衣一食。
精苦超倫。與余同止。
因說此事。錄之云爾。
other::  ^20a17

釋玄璧。未詳其氏。
蘇州吳縣人也。幼小出家。
住流水寺。好學不倦。
多遊巖壑。棲神妙觀。
不以世務嬰心。猛獸毒蟲。
妖精惡賊。頻繁遭遇。
未始忤其情守。常坐一床方四尺。
傍無塵雜。未曾倚臥。
每講中百十二門。
攝大乘等論。花嚴涅槃法花等經。
二十餘州。咸來聽受。
甞講法花經。忽有一鶴。
從外飛來。於殿下池中。
三度含水。噴灑於地。
徑詣佛邊聖僧座上。
一立不動。直至講了。
然始飛去。如此經年。
後乃恒住。上堂即鼓翼引前。
下講即傾身隨從。
法師或令其舞。即搙翮#CB06290;足。
顧影迴頭。乍起乍仰。
或來或去。變態殊絕。
難以具名。凡歷二年。
周旋不去。數州文翰之士。
莫不偉而同詠。後刺史江王來向寺。
長史司馬。遣人來報法師。
法師云。好。準常安坐。
王至寺門。長史自報。
師云。已知。如常安坐。
王怪不來迎。遂即却去。
至其夜一更。王總喚合郭眾僧。
為國行道。諸僧並馳集王所。
王忿形於色。遣長史千行自喚法師。
法師報云。王為國轉經。
心須殷重。未潔淨輒即迎僧。
大夫輕慢。不敬三寶。
如此轉經。亦非得力。
王令宅內所有酒肉五辛。
並皆除却。香湯灑掃。
貧道。又須洗浴潔淨。
然可轉經。公且去。
後日來。王大瞋。更遣人喚法師。
依常安坐。一無懼色。
至後日。乃去至彼。
王問諸僧曰。玄璧何如人。
皆曰。禪行高僧也。
王意少解。令人喚入。
安一高座。遣三五美姬。
側近看侍。璧聊敘暄寒。
即禮佛上座。結加趺坐。
凝神寂定。乃經七日。
身衣塵積。初無搖動。
王大發善心。問眾僧曰。
若為得令其出定。
僧云。以音樂供養。
王命侍妓奏之。經半日。
璧乃從禪定起。王及大夫人。
請法師懺悔。受戒。
所有獵拘鷹鷂。並皆解放。
璧勸王誦般若心經。
王依言敬受。每旦恒誦。
於是傾捨名玲。奉酬師德。
一無所受。皆令散施。
王自爾之後。每齋日。
常來就寺。參問幽玄。
道化之聲。於斯更遠。
即貞觀中年之事也。
後不知所終。
other::  ^20b14

釋智儼。俗姓嚴。同州人也。
弱而好道。清真蓋俗。
率行方堅。動成軌則。
年至十二三。忽遇梵僧。
令其剃落。儼即鞠躬受誨。
因此出家。住朝邑縣戒業寺。
於是。遍近眾師。廣祈玄教。
至於攝論唯識般若維摩。
及法花經等。並貫其幽旨。
窮其了義。加之傍習世典。
善談老易。雅論玄情。
出自天骨。未盈數載。
遂當法將。每以講說之餘。
棲心妙觀。常坐不臥。
用此為恒。房內唯有一床。
更無什物。實所謂高潔法師。
言行兼至者也。顯慶三年。
太州仙掌縣道俗。
請儼於靈仙寺。講法花經。
儼於寺僧還香房內。
居止閤舍。初夜取法花經。
舒披案上。方欲尋讀。
于時。還香并侍者三人。
並在其處。儼焚香未訖。
忽見經上佛字中。
出三舍利。五色光明。
散滿經上。行流不住。
還香等。遍告寺僧。
俱來禮拜。欲共收取舍利。
舍利還流入於佛字。
僧等禮拜悲泣。燃香發願更覩真容。
舍利還從佛字中出。
流行不住。少選之間。
別於他佛字中。相從隱沒。
儼所講法華數十餘遍。
感靈獲瑞。難以具言。
然妙行高蹤。超駕倫輩。
甞與諸僧。行於池側。
諸僧取水洗瀨。儼止之曰。
若物屬他。不與不取。
他池水。寧得非盜。
又夏中正食。蠅來器上。
儼一一以指徐引到致壁。
人或問之。答曰。學修無畏施耳。
自儼往來講導。涉履數州。
每拱默徒行。執持衣鉢。
雖有香花幡蓋。鼓樂絃歌。
車馬振天地。人物隘城郭。
儼但疑然不顧。邈爾居後。
其所感惠利。動盈億萬。
一無希取。並隨處施之。
受具三衣。至終不替。
不汁不破。但唯少故耳。
斯乃穢累將除。業行堅固之先候也。
將終數日。處處巡行。
法朋舊識。人人共別。
忽一日。灑掃庭院。
端坐入禪。所有門徒。
皆令念佛。遂因在定。
於是而終。時年六十餘矣。
道俗悲慟。若喪所天。
素服而從弟子禮者。
萬餘人矣。於是。忽有異香。
氛氳滿院。經餘七日。
送畢方消。亡後數年。
其舌不懷。鬢髮加長二寸。
容色如舊。識者。以為得道之流也。
other:: 晉剡東仰山竺法深晉剡葛峴山竺法崇〔有疏四卷〕晉於潛青山竺法曠晉匡山東林寺釋慧遠晉蜀龍#CB06356;寺釋慧持晉彭城郡釋道融〔有疏〕晉長安釋曇影〔有疏四卷〕宋吳虎丘山釋曇諦宋京師何園寺釋慧亮宋下定林寺釋僧鏡〔有疏〕宋會稽嘉祥寺釋曇機宋豫州釋道慈齊偽魏濟州釋道登齊京師湘宮寺釋弘充齊荊州竹林寺釋僧慧齊廬山釋法龍梁京師靈味寺釋寶亮梁上定林寺釋法通梁鐘山開善寺釋智藏〔有疏〕陳楊都大禪眾寺釋法勇陳楊都大彭城寺釋寶瓊〔有疏〕周潼州光興寺釋寶彖〔有疏〕隋東都內慧日道場釋道莊〔有疏三卷〕隋常州安國寺釋慧弼隋吳郡虎丘山釋智聚隋丹陽仁孝道場釋智珠隋九江廬山大林寺釋智錯隋京師大興善寺釋弘遵隋京師大興善寺釋靈藏〔又講觀音日二遍〕隋江都安樂寺釋慧海〔#CB06447;誦〕唐京師紀國寺釋慧淨〔有疏十卷〕唐京師定水寺釋僧鳳〔有疏〕唐京師通玄寺釋慧頵 ^20c22

右竝非專業。兼弘異部。
略題徽目。知蘭蓀不絕耳。
弘贊法花傳卷第三
 ^21c1
