
pin:: 
## 10
俱舍論頌疏論本第十二
從此大文第三，明三分齊，就中：一明三極少、二明二量。 ^885a17

且初明三極少者，論云：「如是已約踰繕那等辨器世間身量差別，
約年等辨壽量有殊，二量不同，未說今說，
此二建立無不依名，前二及名未詳極少。
今應先辨三極少量。」
頌曰：
　　「極微字剎那，色名時極少。」 ^885a18

釋曰：上句標，下句釋也。
極微者，是色極少也。
剎那者，是時極少也。
一字者，是名極少也。
謂分析諸色至一極微，為色極少。
分析諸名至於一字，為名極少。
分析於時至一剎那，為時極少。
一字名者，如說瞿名。
問：「何名剎那？」答：「眾緣和合，法得自體頃。
又解：或有動法，行度一極微。
又解：對法諸師作如是說：『由如壯士一疾彈指頃六十五剎那，
如是名為一剎那量。』」 ^885a24

從此第二，明二量，就中：一明踰繕那等、二明年等。 ^885b4

且初辨踰繕那等者，論云：「已知三極少，
前二量云何〔總問〕？
今且辨前踰繕那等〔別問〕。」
頌曰：
　　「極微微金水，兔羊牛隙塵，
　　蟣虱麥指節，後後增七倍。
　　二十四指肘，四肘為弓量，
　　五百俱盧舍，此八踰繕那。」 ^885b5

釋曰：極微為初，指節為後，應知後後皆七倍增，
謂七極微為一微量，積微至七為一金塵，
積七金塵為一水塵，積七水塵為一兔毛塵，
積七兔毛塵為一羊毛塵，積七羊毛塵為一牛毛塵，
積七牛毛塵為一隙遊塵，積七隙遊塵為一蟣，
積七蟣為一蝨，積七蝨為一#CB00931;麥，
積七#CB00931;麥為一指節，
三節為一指，二十四指橫布為一肘。
竪積四肘為一弓，謂尋。
竪積五百弓為一俱盧舍。
一俱盧舍者，計是從村至阿練若〔此云無喧雜〕中間道量。
說八俱盧舍為一踰繕那。 ^885b12

從此第二，明年等，就中：一明剎那至年、二明諸劫數。 ^885b26

且初明剎那至年者，論云：「如是已說踰繕那等，今當辨彼年等量別。」
頌曰：
　　「百二十剎那，為怛剎那量。
　　臘縛此六十，此三十須臾。
　　此三十晝夜，三十晝夜月。
　　十二月為年，於中半減夜。」 ^885b27

釋曰：剎那百二十為一怛剎那，六十怛剎那為一臘縛，
三十臘縛為一牟呼栗多，三十牟呼栗多為一晝夜，
三十晝夜為一月，十二月為一年。
於一年中分為三際，謂寒、熱、雨，各有四月。
十二月中六月減夜，以一年內夜總減六，云何如是？
故有頌曰：「寒熱雨際中，一月半已度。
於所餘半月，智者知夜減。」 ^885c4

從此第二，明劫量，就中：一明劫數、二明劫中人、三明劫中災。 ^885c12

且初明劫數者，論云：「如是已辨剎那至年，
劫量不同，今次當辨。」
頌曰：
　　「應知有四劫，謂壞成中大。
　　壞從獄不生，至外器都盡。
　　成劫從風起，至地獄初生。
　　中劫從無量，減至壽唯十，
　　次增減十八，後增至八萬，
　　如是成已住，名中二十劫。
　　成壞壞已空，時皆等住劫。
　　八十中大劫，大劫三無數。」 ^885c13

釋曰：劫有四種：一壞、二成、三中、四大。
言壞劫者，謂從地獄有情不復更生，至外器都盡，
壞有二種：一趣壞、二界壞。
界壞復有二種：一有情壞、二外器壞。
謂此世間過於二十中劫住已，從此復有等住二十，壞劫便至。
若時地獄有情命終，無復新生，為壞劫始，
乃至地獄無一有情，爾時名為地獄已壞。
諸有地獄定受業者，業力引置他方獄中，
由此准知傍生，鬼趣。
然各先壞本處住者，人天雜居者與人天同壞。
若是時人趣，此洲一人，無師法然，得初靜慮，
從靜慮起，唱如是言：「離生喜樂，甚樂甚靜。」
餘人聞已，皆入靜慮，命終并得生梵世中，
乃至此洲有情都盡，是名已壞贍部洲人。
東、西二洲例此應說。
北洲命盡生欲界天，由彼無能入定離欲
〔北洲不入定，顯不生色界也〕。
乃至人趣無一有情，爾時名為人趣已壞。
若時天趣四大王天隨一法然，得初靜慮，
乃至並得生梵世中，爾時四大王天有情都盡，
是名已壞四大王天，餘五欲天例此應說。
乃至欲界無一有情，名欲界中有情已壞。
若時梵世隨一有情無師法然，得二靜慮，
從定起已，唱如是言：「定生喜樂，甚樂甚靜。」
餘天聞已，皆入彼靜慮，命終並得生極光淨天，
乃至梵世有情都盡，是名已壞有情世間，唯器世間空曠而住。
餘十方界一切有情感此三千大千世界業盡，
於此漸有七日輪現，諸海乾渴，眾山洞然，
州渚三輪並從焚燎，風吹猛焰燒上天宮，乃至梵宮無遺灰燼。
自地火焰燒自地宮，非他地災能壞他地。
由相引起，故作是言：「下火風飄，焚燒上地。」
謂欲界火猛焰上昇為緣，引生色界火炎，餘災亦爾。
如是始從地獄漸壞，乃至器盡，總名壞劫〔已上釋初行頌〕。 ^885c24

所言成劫，謂從風起，乃至地獄始有情生。
謂此世間災所壞已，二十中劫唯有虛空。
過此長時，次應復有等住二十，成劫便至。
一切有情業增上力，空中漸有微細風生，是器世間將成前相。
風漸增盛，成立如前所說風輪、水、金輪等。
然初成立大梵王宮乃至夜摩天宮，後起風輪等，是謂成立外器世間。
初一有情極光淨沒，生大梵處，為大梵王。
後諸有情亦從彼沒，有生梵輔、有生梵眾、
有生他化自在天宮，漸漸下生乃至人趣，
北俱盧、西牛貨、東勝身、南贍部，後生餓鬼、
傍生、地獄，法爾後壞必最先成。
若初一有情生無間獄，二十中成劫應知已滿〔已上釋第五第六句〕。 ^886a28

此後復有二十中劫名成已住次第而起，
謂從風起造器世間，乃至後時有情漸住。
此洲人壽經無量歲，至住劫初壽方漸減，
從無量劫減至極十年，即名為初一住中劫〔已上釋第七第八句〕。 ^886b12

此後十八皆有增減，謂從十歲增至八萬，
從八萬歲減至十年，第二十劫唯增無減，
謂從十歲增至八萬，名第二十劫。
一切劫增無過八萬，一切劫減唯極十年。
十八劫中一增一減，時量方等初減後增，
故二十劫時量皆等，此總名為成已住劫〔已上釋第九乃至第十二句也〕。 ^886b16

所餘成壞及壞已空，雖無增減二十差別，
然由時量與住劫同，准住各成二十中劫。 ^886b22

成中初劫起器世間，後十九中有情漸住，
壞中後劫壞器世間，前十九劫有情漸捨，
如是所說成、住、壞、空各二十中劫，積成八十，總此八十成大劫量。 ^886b25

問：「劫性是何？」答：「謂唯五蘊，時無別體，依法而立也。」
問：「經說三劫阿僧祇耶〔此云無數〕，積何劫成三劫無數？」
答：「累前大劫為十百千，乃至積成三劫無數。」
問：「既稱無數，何復言三劫？」
答：「非無數言顯不可數，《解脫經》說六十數中，阿僧祇耶是第五十二一數。」
問：「云何六十？」答：「如彼經言：有一無餘，數始為一，
一十為十，十十為百，十百為千，十千為萬，
十萬為洛叉，十洛叉為度洛叉，十度洛叉為俱胝，
十俱胝為末陀，十末陀為阿庾多，十阿庾多為大阿庾多，
十大阿庾多為那庾多，十那庾多為大那庾多，
十大那庾多為鉢羅那庾多，十鉢羅那庾多為大鉢羅那庾多，
十大鉢羅那庾多為矜羯羅，十矜羯羅為大矜羯羅，
十大矜羯羅為頻跋羅，十頻跋羅為大頻跋羅，
十大頻跋羅為阿蒭婆，十阿蒭婆為大阿蒭婆，
十大阿蒭婆為毘婆訶，十毘婆訶為大毘婆訶，
十大毘婆訶為嗢蹭伽，十嗢蹭伽為大嗢蹭伽，
十大嗢蹭伽為婆喝那，十婆喝那為大婆喝那，
十大婆喝那為地致婆，十地致婆為大地致婆，
十大地致婆為醯都，十醯都為大醯都，
十大醯都為羯臘婆，十羯臘婆為大羯臘婆，
十大羯臘婆為印達羅，十印達羅為大印達羅，
十大印達羅為三磨鉢耽，十三磨鉢耽為大三磨鉢耽，
十大三磨鉢耽為揭底，十揭底為大揭底，
十大揭底為拈筏羅闍，十拈筏羅闍為大拈筏羅闍，
十大拈筏羅闍為姥達羅，十姥達羅為大姥達羅，
十大姥達羅為跋藍，十跋藍為大跋藍，
十大跋藍為珊若，十珊若為大珊若，十大珊若為毘步多，
十毘步多為大毘步多，十大毘步多為跋邏欃，
十跋邏欃為大跋邏欃，十大跋邏欃為阿僧祇耶，
於此數中忘失餘八，若數大劫至此數中，阿僧祇耶名劫無數。
此劫無數復積至三，經中說為三劫無數，
非諸算計不能數知，故得說為三劫無數。」
問：「何緣菩薩發願，長時精進修行，方期佛果？」
答：「無上菩提甚難可得，非多願行，無容得成菩提。
菩薩要經三劫無數，修大福德、智慧資糧、
六波羅蜜多多百千苦行，方證無上正等菩提。
是故定應發長時願。」
問：「若餘方便亦得涅槃，何用菩薩久修苦行？」
答：「為欲利樂一切有情，故求菩提發長時願：
云何令我具大堪能，於苦海瀑流濟諸含識故，
捨涅槃道，求無上菩提。」
問：「濟他有情於己何益？」
答：「菩薩濟物，遂己悲心，故以濟他，即為己益。」
問：「誰信菩薩有如是事？」
答：「有懷潤己，無大慈悲，於如是有情，此事實難信。
無心潤己，有大慈悲，於如是有情，此事非難信。
如有久習無哀愍者，雖無益己，而樂損他，世所同悉。
如是菩薩久習慈悲，雖無利己而樂益他，如何不信？
又此菩薩由種性異，有此志願起，於他苦為己苦，
用他樂為己樂，不以自苦樂為己苦樂事，不見異他益而別有自益。
依如是義故有頌曰：『下士勤方便，恒求自身樂。
中士求滅苦，非樂苦依故。
上士恒勤求，自苦他安樂，及他苦永滅，以他為己故。』
此言上士，謂菩薩也。
意說菩薩觀他如己，故見他樂即為己樂。」 ^886b28

從此第二，明劫中人，就中：一明佛獨覺、
二明輪王出現、三明劫初有王。 ^887b2

且初明佛獨覺者，論云：「如是已辨劫量差別，
諸佛獨覺出現世間，為劫增時？
為劫減時？」頌曰：
　　「減八萬至百，諸佛現世間。
　　獨覺增減時，麟角喻百劫。」 ^887b3

釋曰：從此州人壽八萬歲漸減乃至壽極百年，於此中間諸佛出現。
問：「何緣增位無佛出耶？」
答：「有情樂增，難教厭故。」
問：「何緣減百年無佛出耶？」
答：「五濁極增，難可化故。
言五濁者，一壽濁、二劫濁、三煩惱濁、四見濁、五有情濁。
劫減將末，壽等鄙下如滓穢故，說名為濁，謂壽濁損命也。
劫濁損資具，煩惱與見衰損善品也。
由煩惱濁耽欲樂故，由其見濁自苦行故。
或煩惱濁損在家善，或由見濁損出家善，
若有情濁衰損自身身量色力，念智勤勇及無病故，多病損無病也。」 ^887b8

獨覺出現通劫增減。
然諸獨覺有二種殊：一者部行，謂有部黨。
二者麟角，唯一出世，如麟一角。
部行獨覺先是聲聞前三果人，後得無學，
不由他悟，轉名獨勝。
有餘師說：「先是異生，曾修聲聞順決擇分。
今自悟道，得獨勝名。」
由本事中說：一山中有五百苦行外仙，
有一獼猴曾與獨覺相近而住，見彼威儀，
後時獼猴至外仙所，現先所見獨覺威儀，
諸仙覩之，咸生敬慕，須臾皆證獨覺菩提。
若先是聖人，不應修苦行。
麟角喻者，要百大劫修菩提資糧，然後方成麟角果也。 ^887b19

從此第二，明輪王出現，論云：「輪王出現，
為在何時〔一問〕？幾種〔二問〕？
幾俱〔三問〕？何威〔四問〕？
何相〔五問〕？」頌曰：
　　「輪王八萬上，金銀銅鐵輪，
　　一二三四洲，逆次獨如佛。
　　他迎自往伏，諍陣勝無害。
　　相不正明圓，故與佛非等。」 ^887c2

釋曰：初句答初問，次兩句答第二問，次一句答第三問，
次兩句答第四問，後兩句答第五問。
從此洲人壽無量歲至八萬歲，有輪王出，
此王由輪旋轉應道，威伏一切，名轉輪王。
金、銀、銅、鐵輪應別故，謂鐵輪王王一洲界，
銅輪王王二洲界，銀輪王王三洲界，金輪王王四洲界。
輪王如佛，無二俱生，唯一出現。
依薩婆多，十方世界唯有一佛。
依經部宗，十方世界許十方佛。
論有相破，煩而不敘。
此四輪王威定諸方亦有差別，謂金輪王，
諸小國王各自來迎，作如是請：「我等國土安穩富樂，
多諸人眾，唯願天尊親垂教勅，我等皆是天尊翼從。」
若銀輪王，自往彼土，彼方臣伏；若銅輪王，
至彼國已，宣威競德，彼方推勝；若鐵輪王，
亦至彼國，現威列陣，剋勝便止。
一切輪王皆無傷害，令伏得勝已，各安其所居，
勸化令修十善業道，故輪王死，定得生天。
經說輪王有七種寶：一者輪寶、二者象寶、
三者馬寶、四者珠寶、五者女寶、六者主藏臣寶、七者主兵臣寶。
如諸輪王，非唯七寶與餘王別，亦有三十二大士相與餘王別。
問：「若爾，輪王與佛何別？」
答：「佛大士相處正明圓，王相不然，故有差別。」 ^887c9

從此第三，明劫初有王，論云：「劫初人眾為有王為無？」
頌曰：
　　「劫初如色天，後漸增貪味，
　　由墮貯賊起，為防雇守田。」 ^888a4

釋曰：劫初時人皆如色界，諸根無缺，形色端嚴，
身帶光明，騰空自在，飲食喜樂，長壽久住。
有如是類地味漸生，其味甘美，其香欝馥。
時有一人稟性耽味，嗅香取食，餘人隨學，
競取食之，爾時方名初受段食。
資段食故，身漸堅重，光明隱沒，黑闇便生，日月眾星從茲出現。
由漸耽味，地味便隱，從斯復有地皮餅生。
競耽食之，地餅復隱。
爾時復有林藤出現，競耽食故，林藤復隱。
爾時有非耕種香稻自生，眾共取之，以充所食。
此食麁故，殘穢在身，為欲蠲除，便生二道，因斯遂復有男女根生。
由二根殊，形相亦異，宿習力故，便相瞻視，
因此遂生非理作意，欲貪鬼魅惑亂身心，
失意猖狂，行非梵行，人中欲鬼初發此時。
爾時諸人隨取香稻，無所貯積。
後時有人稟性懶惰，長取香稻，貯擬後食。
餘人隨學，漸多停貯，由此於稻生我所心，
多收無厭，故隨收處無復再生，遂共分田。
慮防遠盡，於己分田生悋護心，於他分田有懷侵奪，劫偷過起始於此時。
為欲遮防，共聚評議，僉量眾內一有德人，
各以所取六分之一雇令防護，封為田主，因斯故立剎帝利名。
大眾欽承，恩流率土，故復名大三末多王〔此云共許王也〕。
自後諸王，此王為首。
時人或有情厭居家，樂在空閑，精修戒行，
因斯故得婆羅門名〔此云淨志〕。
後時有王貪悋財物，不能均給國土人民，
故貧匱人者多行賊盜，王為禁止，行輕重罰，為殺害業始於此時。
時有罪人心怖刑罰，覆藏其罪，異想發言，
虛誑語生，此時為首。 ^888a8

從此第三，明劫中災，就中：一明小三災、二明大三災。 ^888b10

且小三災者，論云：「於劫減位有小三災，其相云何？」
頌曰：
　　「業道增壽減，至十三災現，
　　刀疾飢如次，七日月年止。」 ^888b11

釋曰：從諸有情起虛誑語，諸惡業道後後轉增。
由惡業增，故此洲人壽量漸減，乃至極十，小三災現。
故諸災患二法為本：一耽美食、二性懶惰。
此小三災中劫末起。
言三災者，一刀兵、二疾疫、三飢饉。
十歲時人為非法貪相續增盛，不平等愛映弊其心，
瞋毒增上，相見便起猛利害心，隨手所執皆成利刀，互相殺害。
又中劫末，十歲時人由具如前諸過失故，
非人吐毒，疾疫流行，遇輒命終，難可救療。
又中劫末，十歲時人亦具如前諸過失故，
天龍忿責，不降甘雨，由是世間多遇飢饉，
既無支濟，多分命終。
由飢饉故，便有聚集白骨運籌。
有二聚集：一、人聚集，謂彼時人由極飢羸，聚集而死。
二、種聚集，為益後人，輟其所食置於小篋，擬為種子。
白骨亦二：一、彼時人命終未久，白骨便現。
二、彼時人飢饉所逼，聚集白骨，煎汁飲之。
運籌亦二：一、由糧少，行籌食之，謂一家中從長至幼，隨籌至日得小麁飡。
二、謂以籌挑故，場蘊得少穀粒，多用水煎，
分共飲之，以濟餘命。
然有聖教說治彼方，謂若人有能一晝一夜持不殺戒，決定不逢刀兵劫起。
若能以一訶黎怛鷄，起慇淨心奉施眾僧，決定不逢疾疫劫起。
若有能以一摶之食，起慇重心奉施眾僧，決定不逢飢饉災起。
刀兵劫起極唯七日，疾疫災起七月七日，
飢饉災起七年七月七日，過此便止，人壽漸增。
東、西二洲有似災起，謂瞋增盛，身力羸劣，數加飢渴。
北洲總無。 ^888b15

從此第二，明大三災，論云：「前說火災焚燒世界，
餘災亦爾，如應當知何者為餘？
今當具辨。」頌曰：
　　「三災火水風，上三定為頂，
　　如次內災等，四無不動故。
　　然後器非常，情俱生滅故，
　　要七火一水，七水火後風。」 ^888c16

釋曰：三災火水風者，此大三災逼有情類，
令捨下地，集上天宮。
初火災興由七日現，次水災起由雨霖霔，後風災生由風相擊。
此三災力壞器世間，乃至極微亦無餘在。 ^888c23

上三定為頂者，第二靜慮為火災頂，此下為火所焚燒故。
第三靜慮為水災頂，此下為水所浸潤故。
第四靜慮為風災頂，此下為風所飄散故。 ^888c27

如次內災等者，謂初靜慮尋、伺為內災，
能燒煩惱心，等外火災故。
第二靜慮喜受為內災，與輕安俱潤身如水，等外水災故。
第三靜慮動息為內災，息即是風，等外風災故。
下三靜慮有如是內災，遭是外災壞。
問：「何緣不立地亦以為災耶？」
答：「以器世間即是地故，但可火等與地相違，不可說言地還違地。」 ^889a1

問：「第四靜慮何為外災耶？」
答：「頌言『四無不動故。』
彼無外災，離內災故，由佛說彼名不動地故，內外三災所不及故。」 ^889a8

問：「若爾，彼地器應是常。」
答：「頌言『然彼器非常，情俱生滅故。』
謂彼天處無總地形，但如眾星居處各別。
彼天生時天宮隨起，彼天死時天宮隨滅。」 ^889a11

問：「所說三災云何次第？」
答：「頌言『要七火一水，七水火後風。』
要先無間起七火災，其次定應一水災起。
此後無間復七火災，還有一水災。
如是乃至滿七水災，復七火災，後風災起。
如是總有八七火災，一七水災，一風災起，
應知八七火災中間有七水災，次第八七火災後有一風災，
計數總有六十四災。」
問：「何緣七火災後有一水災？」
答：「謂順極光淨天壽八大劫故，謂緣水災壞第二禪，
既極光天壽八大劫，故第八災方有水災壞第二禪也。」
問：「何緣八七火災後方有一風災？」
答：「謂順遍淨天壽六十四大劫故，謂風災起壞第三禪，
既遍淨天壽六十四劫，故第六十四災方是風災，壞第三禪也。
故論云：『由彼有情所修定因於上漸勝，
故感身壽其量漸長，由是所居亦漸久住。
由此善釋施設足文遍淨天壽六十四劫。』」
俱舍論頌疏論本第十二
 ^889a14
