
jing:: 妙吉祥平等祕密最上觀門大教王經卷第四
translator:: 宋契丹國師中天竺摩竭陀國三藏法師慈賢譯
爾時世尊作如是觀、說如是法、現如是神變已、
會中復有金剛手菩薩從座而起、遶佛三匝却住一面、
右膝著地合掌恭敬白佛言：「世尊！
我等聞如是法、見如是神變、學如是祕密法門，當有何果？」
爾時世尊聞如是已，默而不答。
世尊口中放六色光，遍覆三千大千世界，一一光中化無量佛。
爾時金剛手菩薩與諸眾會皆見神變，咸生歡喜恭敬禮拜。
經須臾頃，其六色光乃於世尊頂門而入。
金剛手菩薩復白佛言：「世尊！
有何因緣現如是光？」
世尊告曰：「汝當諦聽，吾為汝說。
汝若依此法門而修行之，決成正覺亦放是光，能現如是大神變事得果圓滿。
金剛手！若將來世國王大臣、長者居士、
婆羅門等，若有國王災難起時，依此大曼拏羅法，請具慈悲喜捨五阿闍黎師建此壇場。
欲建壇場，先選殊勝及自愛樂之地，或華園地、
或左右水流之地、或郭外伽藍之地、或曠野平川之地、或山崖中平地。
如隨處地之不淨，取盡不淨雜土，取河中淨沙填其壇地而作壇場。
既選地已，阿闍黎師加持生飯，先安土地。
以淨細索自方封量，隨壇主力，壇場大小或四肘、
八肘、十六肘、二十一肘。
既封量已，阿闍黎等著新淨衣，以金剛橛四角釘之，先自於東南角至東北角。
以鍬各開少許壇土，然可令淨人自方下手，取土直至水際。
或力不及取至元土，然用四寶末#CB03880;之，
却著河中淨土填之，以成其壇。
握上淨人並令沐浴、著新淨衣、食三白食。
如力不及，淨飯亦得，至壇圓滿。
其壇高一肘量，想半肘在壇之下。
壇高半肘，於半肘內取二廷為高量，一廷為水池，然以淨土及野田乳牛糞相和埿壇。
隨壇主力以蓋殿堂，如力不及草舍亦得。
而開四門，門去其壇相去四步，去壇二步以為壇界。
界內供養，界外二步為行道處。
然以乳牛野糞淨水相和淨#CB00416;掃壇已，
於壇堂外八方以淨塼石埿八蓮臺，各安生飯一分，每日晨昏二時換其生飯。
上下二方於本尊面前臺內共置生飯三分。
然於四門蓮臺外，各安護摩爐。
其爐東圓、南三角、西以半月形、北用爐四方，各一阿闍黎以護摩供養。
如力不及，一二阿闍黎亦得；更或不及，一阿闍黎。
於本尊前蓮臺之外，面向本尊，運心普供養壇場諸聖眾、輪王阿闍黎等。
凡建大壇開啟道場，預選白月吉日、二月八日、
十三日、十五日。阿闍黎等並預結淨，香湯沐浴、
上下新衣、食三白食。
阿闍黎等以自右手肘量其肘量，肘至忍峯，餘橫四指為一肘量。
夫為壇法，有三重界，四肘量壇。
內一重界，方二肘量，第二第三各一肘量。
八肘量壇，內方四肘，第二第三各二肘量。
十六肘量壇，內方八肘，第二第三各四肘量。
二十一肘量壇，內方十肘量，第二第三各五肘量，
餘一肘量第三界外為二龍王〔地其二龍王首各句本尊〕
前外門左右而住，二龍尾各居本尊後外門尾相絞住。
阿闍黎無論大小壇，先用吉祥線念本尊真言加持一七遍，
用朱砂染，據壇大小尊位拼量。
用淨水洒壇尊位，各以手摩，次塗香洒壇尊位，然布雜華亦想種智。
次用六彩色末，#CB03880;內院六佛位，
東青、南黃色、西紅、北綠色、中白、紫二色，
再以塗香洒，更用七寶末#CB03880;壇內外諸尊位，
復布雜華燒香供養。
五阿闍黎各於隨門，每日寅、午、昏三時課誦供養。
供養飯一十分，如前蓮臺供養，佛飯五分，預供養一月。
如力不及，量時多少隨分供養。
預算吉日開於粉壇，先於內院中安佛舍利塔，
東釋迦牟尼如來，左羽仰於心，微曲於方指，
右羽竪右嬭，微曲於戒指，名為最勝印。
南毘盧遮那佛、西無量壽佛、北阿閦佛。
此四佛及舍利，居壇內院次第粉布。
復有八菩薩，觀自在菩薩、妙吉祥菩薩、
金剛手菩薩、虛空藏菩薩、大悲菩薩、地藏菩薩、
金剛薩埵菩薩、彌勒菩薩。
此八菩薩次第粉布，居內院四門外，佛前左右而坐〔印契如經〕。
復有四天女，預排生飯四分，以六彩色#CB03880;之，
念普請四大天女真言加持一七遍〔真言如經〕。
法語天女、主寶天女、吉祥天女、降魔天女，
此四天女次第粉，居第二院內四隅而坐。
法語天女，左手捧經、右羽執華。
主寶天女，左手擎寶器、右羽如施寶。
吉祥天女，左手捧寶瓶、右羽把筆，勢如畫吉祥相。
降魔天女，左手擎果實、右手執金剛輪，
微齧於下脣，斜目視果實。
粉是相已，壇場主供養四天女，法語天女求智慧、
主寶天女求富貴、吉祥天女求隨願、降魔天女求無障。
五阿闍梨各遙想壇以水洒之，及洒塗香，
散華燒香，各於本尊而申供養，課誦加持滿一晝夜。
中門阿闍梨令壇場主香湯沐浴、著新白衣，
入壇場內燒香散華、懺悔發願、迴施壇場所有功德，普霑一切有情皆成佛道。
然排五甘露水，四鐵末、七寶末共一兩七分半共盛一器，
四門阿闍梨各加持已，輪王阿闍梨最後加持，
以吉祥草攪之，與壇場主喫，方令親自然燈燒香。
果實香湯種種供養已，據內壇及第二院尊位，
然燈，各一香爐，每門各排。
佛左右菩薩，飯三分供養。
每隅生飯一分。供養天女滿一晝夜已，
次粉月輪形〔白色〕，次日輪形〔紅色〕，次金剛輪形。
隨壇大小現羯磨半杵形，次粉隨壇大小現雜色蓮華葉形，
次粉隨壇大小現寶輪形如紅光焰。
次第三重界，自方四面各開一門，其界上粉諸#CB00548;彩色，
想如雜寶樓閣。然輪王阿闍梨教誨壇場主：
『汝唯生歡喜，莫生輕慢。
所有財寶盡心捨施，勿生慳悋，供養壇場聖眾。』
次壇四隅粉四天王，東南延壽天王，左手執螺、
右羽把劍，戴冠被甲，坐寶山，收左足垂右足。
西南隅護命天王，左手按寶瓶、右羽把鉞斧，
戴冠被甲，坐寶山。
西北隅吉祥天王，左手扶童子、右手把劍，
戴冠被甲，坐寶山，收左足垂右足。
東北隅富貴天王，右手掌佛塔。
先粉一寶匣，內見雜寶。
安右手下，右手以寶垂手施勢。
然東門內粉金剛王大天，西門內粉黑大天，
南門內粉大自在天，北門內粉大大天。
金剛王大天，右手降金剛杵、左手按左腿，
一面三眼，青白色，坐收左足垂右足。
黑大天，右手執三銛戟、左手按左腿，一面三眼，
黑色，坐收左足垂右足。
大自在天，右手執奢刀橫於左手，一面三眼，
金黃色，坐收左足垂右足。
大大天，一面三眼，白色，右手以金剛杖頭刺地，
根搭右髆上，左手按左腿，坐收左足垂右足。
然用金瓶九隻，內院中心安一，四隅各一，內院四門界上各一。
瓶內所用諸物色等，及各加持，如經所說。
各安白傘蓋及各時華蓮華等，各安瓶衣一對。
第三界內如法畫粉，想如寶樓閣。
四隅各粉寶樹，界外粉海水，水內畫粉八大龍王，次有地位粉七金山。
大壇粉已，再排佛飯，及菩薩飯與佛同等，餘諸天位各排生飯。
鈴杵八副，於第三院界外四門四隅各安一副。
塗香合子，隨鈴杵各一。
香爐八隻、閼伽瓶八隻，亦隨鈴杵安置其閼伽瓶各衣一對。
復用淨瓶八隻，各盛淨水，亦安四門四隅。
然合三十二種燒香，然八酥燈，各安四門四隅。
然排六十四串貫華，每一串線一肘半量。
復用五色線闌裹大壇，用前貫華分布線上。
四門左右及四隅，安置以乳牛野糞。
於壇場海水外，據壇上隨方尊位，以乳牛糞塗成小壇，
用水淨之，次以塗香灑，然散時華，想供養壇上隨方聖眾。
請壇主所有供養香燈果實，並於小壇所各申供養。
寅時沙糖酥乳酪粥等，每面各用十六淨器盛上件物等供養。
齋時以粳米飯、歡喜團等八十味飯，亦每面各用十六淨器盛上件物等
〔供養昏時天龍八部生飯十分，以粳米飯乳糖酥酪乳菜各用〕
少許，以十淨器盛之，四方四隅上下十方供養。
然以瓦坏椀二隻，先以黑鹽盛一隻內，
次樺皮上書五佛種智字：求一切事成書毘盧佛種智字，
求長壽書阿閦佛種智字，求富貴書寶生佛種智字，
求智慧書無量壽佛種智字，求降伏書不空佛種智字。
於種智字內書壇場主小名，書已安黑盤內以紅鹽覆。
次一隻合鹽椀上，以紅線上下絞二十一匝，
白手帕子蓋已，用淨水灑。
次塗香淨，以雜華散，燒潤乳香而申供養。
輪王阿闍梨於本尊前，左手掌坏椀、右手掐數珠，
昏時念普請八大天真言加持一萬遍
〔真言如經〕或一晝夜，置壇中心舍利塔。
所安置其椀，亦看壇主求事安置。
至散道場後，阿闍梨解椀線。
當解之時，想拔弟子出於六道輪迴。
鹽與弟子喫，或水內置少許洗弟子手面。
弟子當洗之時，自想洗六塵煩惱。
或不解其椀，別安功德堂內恒常供養。
寅、午二時，燒檀香等供養壇場聖眾。
夫為供養，先佛次菩薩，後一切天龍八部、
四大天王、四大天等。
常以生飯供養五阿闍梨，各想自身為隨方佛勅天龍八部，
受道場主種種供養。
阿闍梨等粉壇成已，每日四時想往上方請佛菩薩及大天等，
入粉成壇依位而坐。
如力不及，每日三時供養。
開道場已至散道場，如或來日散，今日早晨五阿闍梨共於壇西面向東坐，
輪王於中坐，蓮華阿闍梨南坐，寶阿闍梨次南坐，
金剛阿闍梨於輪王北坐，羯磨阿闍梨次北坐，
五阿闍梨各念隨方佛真言一萬遍、菩薩真言一千遍。
口誦真言，心專想佛菩薩身光赫奕。
既課誦已，阿闍梨等各隨方坐，振鈴課誦獻諸供養已，
然各入觀，想與道場主懺悔勸請隨喜迴向發願。
其阿闍梨等在於觀中，或身森然或身汗出，
或於夢中見吉祥事，或於空中讚歎吉祥事，
或道場主自有上事，皆是大吉祥也。
然可出觀同前，與道場主懺悔發願等，
及申供養不圓滿事、課誦誤錯，各於壇前為壇場主懺悔求吉祥事。
至五更後阿闍梨等及道場主，各自沐浴及盥漱已，與道場主布置灌頂。
道場主且令別淨室中立，西門阿闍梨令道場主發菩提心，
行慈悲喜捨授三昧耶法，種種教誨。
問道場主云：『上來之事，汝能持不〔三問三答〕？』
寶生阿闍梨與弟子繫夾羅繒帛，引弟子東門拜，
次南西北禮已，東門禮中方及燒香已，
令弟子開金剛合掌如捧物勢，內捧時華令往壇上擲之，隨華認尊。
認已，金剛阿闍梨教誨弟子心不貢高及不為未入壇場人說，
說者獲金剛罪。金剛阿闍梨與解繒帛已，
寶阿闍梨引弟子往南門，令右膝著地胡跪合掌。
弟子面向於壇，阿闍梨背壇而立。
阿闍梨想自身為寶生本尊，以菩薩瓶灌頂或以商佉水灌頂已，
羯磨阿闍梨引弟子遶壇七匝，五門禮拜，
燒香飲食種種供養，然以種種施利獻壇場聖眾及諸天等。
五阿闍梨施財，任力多少，勿量價利。
羯磨阿闍梨令弟子於北門面向壇，右膝著地胡跪合掌。
阿闍梨背壇而立，以杵指弟子身頂，如經所說。
想諸佛聖賢種智字已，最後指弟子心，
自念本尊真言三遍，以金剛杵橫弟子合掌手，以弟子禪智捻之。
阿闍梨以忍指安弟子合掌手心，餘四度執弟子合掌手八峯，
左羽振鈴念五佛讚〔讚如經說〕。
阿闍梨自與貫華、生飯一分，安弟子面前，所排香華燈塗種種供養。
阿闍梨自與帶冠，及前所排物等供養弟子。
師自執鏡於弟子面前，令弟子覷鏡已，
蓮華阿闍梨云：『弟子見鏡中自己影像，
須想自身當灌頂時，無常之身如獲常身，想同佛身。』
語已弟子即起。蓮華阿闍梨令弟子念所認本尊真言，
或常持誦或六月已，或弟子廣求教法，隨意與之。
齋時飯已，蓮華阿闍梨與弟子說上來所授教法。
至昏時五阿闍梨共排生飯十分，各於隨門加持供養輪王阿闍梨、
加持供養上下二方已，道場主排五童男、
五童女、五金鞍轡馬、全五乳牛，並施五門聖眾。
每門施無稅地并苗各四畝稻大小麥等，餘苗不得。
五床五褥、新衣五對、鞋五緉、五護摩子、
鈴杵五副、綾羅雜經、金銀七寶等，並施五阿闍梨前。
其阿闍梨等各背壇而坐，各自想身為隨門本尊，受弟子施利。
施利物等，各置阿闍梨足邊。
弟子燒香，先東門禮阿闍梨。
禮已，師自右手接弟子右手，引往南門阿闍梨處。
禮已，東門師引已，依本位而坐。
下皆准此。引至北門禮已，北門阿闍梨以自右手接弟子右手，
往東門禮中方阿闍梨已，令弟子東門右膝著地合掌而坐。
五阿闍梨共在東門隨方而立，自執隨方瓶，弟子在中。
五阿闍梨各想身在隨方，念奉送聖眾真言三遍已
〔真言如經〕，羯磨阿闍梨云：『弟子須自想身居壇中心而坐，想壇如殿閣。』
五阿闍梨亦自想奉送聖眾，居空一拍手聲已來而住，五師各自執隨方瓶齊灌弟子頂。
中方師瓶灌弟子頂口，令弟子飲之。
羯磨師云：『五師灌弟子頂，弟子想為五佛灌頂。』
五師當灌頂時，各想自身如前空中五佛。
灌弟子頂已，令弟子起，從東門拜壇場。
每拜已，隨門阿闍梨各捻壇上彩色末與弟子摩頂，
及與弟子，自喫少許。
隨門師云：『弟子自想身為隨方佛身。』
至北門拜，再至東門拜中方已，然謝五阿闍梨。
後五師同聚壇彩色於中方白傘蓋下，想為塔形。
聚彩色時，五師各想如成佛塔。
聚已，五師隨方各隨分香華供養已，任意經行。
至來日，以彩色安淨物中，結綵樓置在內，
令淨人沐浴、著新衣舁，廣排威儀幢旛，螺鈸音樂前引。
後五阿闍梨及道場主同送壇粉於河潬中，
造佛塔形而開四門，每門作隨方佛，中門想成佛形。
五師各於隨門廣作種種法事供養，滿一晝夜三時課誦，及燒護摩供養。
五師為弟子及眷屬等，發願懺悔迴施功德，普霑一切眾生同成佛道。
既迴施已，弟子送五阿闍梨歸於精舍。
至三日後，五師再令弟子於壇場處辦隨分供養。
以乳牛糞而成小壇，上安鈔鑼，中安舍利塔，以一淨物擡塔令高。
次以河水置鈔鑼中，當下水時五師各想沐浴五佛。
然四方各排佛飯一分、生飯一分，東方二分，
燈各一盞，香爐各一。
五阿闍梨各擲時華一百八遍置鈔鑼中。
輪王阿闍梨以鐵匙子獻於乳飯，遍數臨時。
亦置水中，想安佛口內。
五師各振鈴，種種法事供養已，生飯棄淨處，佛飯賜貧士。
鈔鑼內所有供養物等，來晨送於河中。
至第七日，五師再辦隨分供養，加持及祭土地已，
五師自去壇，埿皮送於河中。
其壇上土，道壇主令淨人送於淨處。」 ^924a22

爾時釋迦牟尼佛說是壇場祕密法已，
告金剛手菩薩曰：「若有國王大臣、長者居士、
婆羅門等及諸四眾，依法建此壇場受大灌頂行如是法者，
是真法王之子。此諸人等所有曩劫五無間罪、
十不善業一切重罪皆得消滅，國有災難亦自殄滅。
譬如積薪萬束，難消一星之火。
十波羅蜜皆得圓滿，決定無疑，所獲利益難可具宣。
此法王子等，諸佛如來皆共讚歎，此人不久決成正覺。
命終之後生於西方極樂世界，得見無量壽佛，聞不退法與佛同等。
若復有人以壇場內加持之水，霑洒人等，依師教誨。
行如是法，命終之後，十方淨土隨意受生。
若復有人建此妙吉祥壇，依師灌頂教誨加持。
纔行是法，此人現世天龍八部恒來擁衛無不宗奉，四大天王亦來擁衛如護諸佛。
此諸行人遊履之處，四大天王及諸眷屬臣從預布天衣而為履踐，
常與行人以為給使。
此諸行人起大悲心未願成佛，且願於當來世作大輪王擁護佛法，
常行十善利益眾生。
成願作大小國王身，恒以正法化人。
亦願作大法師開人耳目，轉大法輪出利眾生。
所願樂者，悉皆滿足。」
爾時世尊復告金剛手菩薩：「我說是法，非吾所宣。
乃是過去諸佛同共宣說，莫生疑難。
若復有人求如是法聽聞受持者，先建妙吉祥壇，
一一諸佛前及壇場聖眾，各生殷重心，各辦諸供養。
受大灌頂已，而得聽受持，所作利益事乃至極少分，並迴施眾生願成無上果。
若復有人不依師教誨、不建此道場、不受大灌頂，
終勿令見聞，亦勿得入壇場。
若復有人竊盜聽是法，廣招無量罪。
若復有人受是法已，以二手捧傳教師右足安自頂上。
傳教師曰：『汝自今後觀一切眾生常起大悲心，
長者為父母想、小者作弟妹想。
所有一切香華燈塗諸供養物，運心供養壇場聖眾及供養一切眾生，
與供養佛勿得有異，悉皆平等。
乃至異類，先想諸佛在異類身，有白傘蓋上有寶樓閣。
及想沐浴佛，浴佛甘露水返浴於異類。
承此諸功德，悉得離輪迴，皆獲佛種子。』
若有於此法心生疑慢者，勿得為宣傳。
若有於此法不惜於身命，乃至殷重心志求於此法，傳教阿闍梨勿生悋法心。」
妙吉祥平等祕密最上觀門大教王經卷第四
 ^927a21
