曼殊室利菩薩呪藏中一字呪王經
translator:: 唐三藏法師義淨奉　制譯
jing:: 
爾時釋迦牟尼佛在淨居天上，於天眾中跏趺正念，
普觀大眾而告之曰：「汝諸天子！
當至心聽曼殊室利童子微妙之行，所謂壇場神呪作法，
所須療病護身第一祕密最上呪心，一切如來所共宣說咸皆稱歎。
是大呪王，若有善男子善女人能誦此呪者，則為受持一切神呪。
汝諸天眾！此大呪王無能違者，假使曼殊室利童子菩薩摩訶薩，
此呪亦能隨心自在引攝將來，令使現前為作眾事，況復諸餘菩薩。
世出世間所有神呪、一切障礙悉皆除遣，
有大勇猛、有大威力，神驗第一，諸呪中上一字中尊。
此之一字，悉能成就一切事業，悉能圓滿所有善法，
常在一切世出世間呪術之上，不可毀壞，
是一切佛心，悉能滿足所有求願。
汝諸天眾！咸皆一心聽此不可思議具大威力最上神呪。」
即說呪曰： ^781a23

「唵叱洛呬焰」 ^781b10

「汝等天眾！此是一切祕密中勝一字呪王，
一切有情無敢違者，一切鬼神不敢親近，
一切諸佛為吉祥事，一切呪中最能成立隨意所為，一切世間作大尊勝。
於求財者有大自在能令富盛，諸瞋恚中此令慈善，
於諸含識悲愍為性，有違逆者皆悉順從。
要而言之，凡有所為悉皆成就。
縱不作法入壇場等，直爾誦持，手觸彼時即便隨意。
呪衣著時，人皆愛樂，見者歡喜。
若呪齒木用揩齒時，齒疼即差。
若患眼時，取先陀婆鹽研之為末，呪七遍已少置眼中，其痛便止。
若患耳者，取象馬糞聚上地菌，并苣蕂油、
先陀婆鹽各取少許，呪之七遍，一處研使碎，
絞取汁煖之，渧耳孔中其痛便止。
若有女人將產之時，被胎所惱，腹中結痛不能疾出，
取阿吒留灑根或牛膝根，取無蟲水磨擣令碎，
呪之七遍塗在臍下，即能易出。
若人被射，箭鏃入身不能出者，可取陳酥呪一百八遍，
令彼飲之，其鏃便出。
若患宿食不消腹中結痛、上變下瀉癨亂畏死者，
可取烏鹽或先陀婆鹽或諸雜鹽類呪之七遍，研碎煖水令服便差。
或復苦痢不能斷者，取橘柚根及榠樝根，
磨擣呪之七遍，和水服之即差。 ^781b11

「若是石女無產生法、欲求男女者，應取阿說健陀根，
以酥熟煎，擣之令碎，和黃牛乳，呪二十五遍。
待彼女人身淨之時令飲其藥，妻莫犯他男、
夫莫犯他女，未久之間即便有娠。
或復女人斷緒無子，經三五年或復多年，
或被他禁呪、或由厭禱、或因諸病、或他所惱、
或遭毒藥，遇此惡緣遂無子息者，應取少許孔雀尾，
安陳酥中箭之數沸，研令相得，投少石蜜量如棗許，呪二十七遍服之令盡。
於後七日中日日常以石蜜和乳，每呪七遍飲之，
女身清淨諸病皆差，即便有娠。
若有女人月水不息，應以阿藍部根或以藍根一握擣之，
和乳熟煎，呪一百八遍服之即差。
若患頭痛者，應以烏羽呪之七遍，掃拂痛處即便永差。
若人患瘧，或一日二日三日四日發者，
或常熱病或暫時熱病，應以乳粥和酥呪一百八遍，食之即差。
若人被他厭魅蠱毒所中，應作反緣心，
呪自己面一百八遍，觀彼病人，所患便差。
若人被邪鬼羯吒布單那等諸鬼所著，
或小兒諸病但是一切非人所為共相惱者，
應呪自手一百八遍，摩病人頭，即眾病皆差。
若人被蛇蠍所蜇或狂狗所傷，以氣急吹瘡上，呪之七七遍即差。
若有人患癩病瘦病者，應洗浴潔淨，於閑靜處常誦此呪，悉皆除愈。
凡誦呪之人，常須遠離惡人、不淨臭穢之處，
不近酒肉五辛，一心受持，無不驗者。
若有一日常誦一遍，能護自身。
若誦二遍，能護同伴。
若誦三遍，能護一家。
若誦四遍，能護一村。
若誦五遍，能護一城。
若誦百遍，能護一國。
若誦千遍，能護四天下。
以要言之，略述如是，療病護身隨時利益。
若更有餘所為之事，皆隨意作，無不成就。」
爾時諸天大眾聞佛說此一字呪王經已，歡喜奉行。
佛說一字呪王經
 ^781c5
