
other:: 法苑珠林卷第二十四
author:: 西明寺沙門釋道世撰
說聽篇第十六之二
other:: 
##  5 簡眾部(二四)
簡眾部第五
夫法師昇座。先須禮敬三寶自淨其心。
觀時擇人具慈悲意。
救生利物。然後為說。
故報恩經云。聽者坐說者立不應為說。
若聽者求說者過。
不應為說。若聽者依人不依法。
依字不依義。依不了義經不依了義經。
依識不依智。並不應為說。
何以故。是人不能恭敬諸佛菩薩清淨法故。
若說尊重於法。聽法之人亦生崇敬。
至心聽受不生輕慢。
是名清淨說。故阿含經偈云。
　　聽者端心如渴飲　一心入於語義中
　　聞法踊躍心悲喜　如是之人可為說 ^461c20

又五分律云。除其貪心。
不自輕心。不輕大眾心。
慈心喜心利益心不動心。
立此等心。乃至宣說一四句偈。
令前人如實解者。
長夜安樂利益無量。 ^462a2

又涅槃經云。若有受持讀誦書寫宣說。
非時非國不請而說。
輕心輕他自歎隨處而說。
反滅佛法。乃至令無量人死墮地獄。
則是眾生惡知識也。 ^462a6

又十誦律云。有五種人。
問法皆不應為說。
一試問。二無疑問。
三不為悔所犯故問。
四不受語故問。五詰難故問。
並不得答。若前人實有好心。
不具前意。為欲生善滅惡者。
法師隨機方便好心為說。
若自解未明。或於法有疑者。
則不得為說。恐令前人有錯傳之失。
彼此得罪。 ^462a10

又百喻經及毘曇論。
問答有四。一有決定答。
譬如人問一切有生皆死。
此是決定答。二問死者必有生。
是應分別答。愛盡者無生。
有愛者必有生。是名分別答。
三有問人為最勝不。
此應反問言。汝問三惡道。
為問諸天。若問三惡道。
人實為最勝。若問於諸天。
人必為不如。如是等義名反問答。
四若問十四難。若問世界及眾生有邊無邊有始終無始終。
如是等義名置答。
論問若論諸外道愚癡自以為智。
不閑四論。唯作一分別論。 ^462a17

又優婆塞戒經云。
佛言。如法住者。能自他利。
不如法住者。則不得名自他利。
如法住者有八智。
何等為八。一法智。
二義智。三時智。四知足智。
五自他智。六眾智。
七根智。八上下智。
是人具足如是八智。
凡有所說具十六事。
一時說。二至心說。
三次第說。四和合說。
五隨義說。六喜樂說。
七隨意說。八不輕眾說。
九不訶眾說。十如法說。
十一自他利說。十二不散亂說。
十三合義說。十四真正說。
十五說已不生憍慢。
十六說已不求來世報。
如是之人能從他聽。
從他聽時具十六事。
一時聽。二樂聽。三至心聽。
四恭敬聽。五不求過聽。
六不為論議聽。七不為勝聽。
八聽時不輕說者。
九聽時不輕於法。
十聽時終不自輕。
十一聽時遠離五蓋。
十二聽時為受持讀誦。
十三聽時為除五欲。
十四聽時為具信心。
十五聽時為調眾生。
十六聽時為斷闇根。
善男子。具八智者。
能說能聽。如是之人能自他利。
不具足者則不得名自利利他。 ^462a27

復次能說法者。復有二種。
一者清淨。二者不清淨。
不清淨者復有五事。
一為利故說。二為報而說。
三為勝他說。四為十報說。
五疑說。 ^462b17

清淨說者。復有五事。
一先施食然後說。
二為增長三寶故說。
三斷自他煩惱故說。
四為分別邪正故說。
五為聽者得最勝故說。
善男子。不淨說法者。
名曰垢穢。名為賣法。
亦名污辱。亦名錯說。
亦名失意〔清淨說者翻前即是〕。 ^462b21

又法句喻經云。於是世尊即說偈言。
　　雖誦千章　句義不正　不如一要
　　聞可滅意　雖誦千言　不義何益
　　不如一義　聞行可度　雖多誦經
　　不解何益　解一法句　行可得道 ^462b26

又大法炬陀羅尼經云。
若受法人欲行呪法令不斷者。
彼諸法師欲說法時。
斂容端坐先誦呪曰。 ^462c2

怛絰他　陀迦那　阿迦男迦那　迦那　迦那　那迦　迦迦那迦　阿迦迦那迦　迦那　迦那　迦那阿迦那　迦迦那　婆鼻殺　帝夜他婆鼻殺　夜他伽伽那　多他婆鼻殺帝　多他摩迦舍　那迦舍　迦迦舍 ^462c5

法師爾時眷屬圍繞。
即得成此加護方便。
令彼法師心不動亂說法不斷。
滅除欲執。令諸羅剎女等。
所有聽眾不為留難。
法師所須不為障礙。
other:: 
##  6 漸頓部
漸頓部第六 ^462c11

如百喻經云。昔有一聚落。
去王城五由旬。村中有好美水。
王勅村人常使民日日送其美水。
村人疲苦悉欲移避遠此村去。
時彼村主語諸人言。
汝等莫去。我當為汝白王。
改五由旬作三由旬。
使汝得近往來不疲。
即往白王。王為改之作三由旬。
眾人聞已便大歡喜。
有人語言。此故是本五由旬。
更無有異。雖聞此言信王語故終不肯捨。
世間之人亦復如是。
修行正法度於五道向涅槃城。
心生疲倦便欲捨離。
頓駕生死不能復進。
如來法王有大方便。
於一乘法分別說三。
小乘之人聞之歡喜。
以為易行。修善進德求度生死。
後聞人說無有三乘。
故是一乘。以信佛語終不肯捨。
如彼村人亦復如是。 ^462c16

又華嚴經云。佛子。
譬如日出光照一切大山王。
次照一切大山。次照金剛寶山。
然後普照一切大地。
日光不作是念。我應先照諸大山王。
次第乃至普照大地。
但彼山地有高下故。
照有先後。如來應供等正覺亦復如是。
成就無量無邊法界智慧日輪。
常放無量無礙智慧光明。
光照菩薩等諸大山王。
次照緣覺。次照聲聞。
次照決定善根眾生隨應受化。
然後悉照一切眾生。
乃至邪定為作未來饒益因緣。
如來智慧日光不作是念。
我當先照菩薩乃至邪定。
但放大智日光普照一切。
佛子。譬如日月出現世間乃至深山幽谷無不普照。
如來智慧日月亦復如是。
普照一切無不明了。
但眾生悕望善根不同。
故如來智光種種差別。
other:: 
##  7 法施部
法施部第七 ^463a1

如十住毘婆沙論云。
若菩薩欲以法施眾生者。
應如決定王大乘經中稱法師功德及說法義戒隨順修學。
謂說法者應行四法。
何等為四。一者廣博多學。
能持一切言辭章句。
二者決定。善知世間出世間諸法生滅相。
三者得禪定慧。於諸經法隨順無諍。
四者不增不損如所說行。 ^463a17

又正法念經云。若有眾生正行善業。
為邪見人說一偈法令淨信佛。
命終生應聲天受種種樂。
從天還退隨業流轉。
若為財物故與人說法。
不以悲心利益眾生。
而取財物。或用飲酒。
或與女人共飲共食。
如伎兒法自實求財。
如是法施其果甚少。
生於天上作智慧鳥。
能說偈頌。是則名曰下品法施也。
云何名為中品法施耶。
為名聞故。為勝他故。
為勝餘大法師故。
為人說法。或以妬心為人說法。
如是法施得報亦少。
生於天中受中果報。
或生人中。是則名曰中品法施也。
云何名為上品法施耶。
以清淨心為欲增長眾生智慧。
而為說法。不為財利。
為令邪見眾生等住於正法。
如是法施。自利利人無上最勝。
乃至涅槃其福不盡。
是則名曰上品法施也。 ^463a24

又迦葉經爾時世尊而說偈頌曰。
　　三千大千界　珍寶滿其中
　　以此用布施　所得功德少
　　若說一偈法　功德為甚多
　　三界諸樂具　盡持施一人
　　不如一偈施　功德為最勝
　　此功德勝彼　能離諸苦惱
　　若河沙世界　珍寶滿其中
　　以施諸如來　不如一法施
　　施寶福雖多　不及一法施
　　一偈福尚勝　況多難思議 ^463b10

又十住毘婆沙論云。
在家之人當行財施。
出家之人當行法施。
何以故。在家法施不及出家人。
以聽受法者於在家人信心淺薄故。
又在家之人多有財物。
出家之人於諸經法讀誦通達。
為人解說在眾無畏。
非在家者之所能及。
又使聽者起恭敬心不及出家。
又欲說法降伏人心不及出家。
如偈說曰。
　　先自修行法　然後教餘人
　　乃可作是言　汝隨我所行
　　身自行不善　安能令彼善
　　自不得寂滅　何能令人寂 ^463b21

又出家之人。若行財施則妨餘善。
遠離阿練若處。必至聚落與白衣從事。
多有言說發起三毒。
於六度等心薄。乃至貪著五欲捨戒還俗。
故名為死。或能反戒。
易起重罪。是名死等。
諸煩惱苦患。以是因緣故。
於出家者稱歎法施。
於在家者稱歎財施。 ^463c3

又金光明經云。說法者有五種事。
一者法施彼我兼利。
財施不爾。二者法施。
能令眾生出於三界。
財施者不出欲界。
三者法施利益法身。
財施之者長養色身。
四者法施增長無窮。
財施必有竭盡。五者法施能斷無明。
財施只有伏貪心。
故知財施不及法也。
就法施中自有階漸。
若有所解不用他知。
恐他勝己祕而有說。
則自未來常不聞法。 ^463c9

又智度論云。若悋惜法則常生邊地無佛法處。
由悋法故障他慧明。
此則不如賣法。他人反勝過此。 ^463c17

又成實論云。若人但能為他說法。
是名利他。是人雖不自隨法行。
為他說故自亦得利。
於此惠施門略有三品。
下法施者。說布施法不說智慧。
中法施者。說於持戒。
上法施者。說於智慧。
以說智慧。教人觀理得斷惑智二障出離生死遠成菩提涅槃樂果。
乃至但能唯說小乘。
教化一人令觀生空。
信解依行雖未得道。
亦勝教化一閻浮中所有眾生令行十善。
以信解人解修聖道。
則有出因要得涅槃。 ^463c20

又諸法勇王經云。
閻浮提中所有水陸空行眾生盡得人身。
若有一人教是諸人令其安住五戒十善。
所得功德。不如有人教誨一人令得信行。 ^464a1

又十住毘婆沙論云。
有四法能退失智慧。
菩薩所應遠離。何等為四。
一不敬法及說法者。
二於要法祕匿悋惜。
三樂法者為作障礙壞其聽心。
四懷憍慢自高卑人。
復有四法。得其智慧。
應常修習。何等為四。
一恭敬法及說法者。
二如所聞法及所讀誦為他人說其心清淨不求利養。
三知從多聞得智慧故。
勤求不息如救頭然。
四如所聞法受持不忘。
貴如說行不貴言說。
other:: 
##  8 報恩部
報恩部第八 ^464a5

如善恭敬經云。佛告阿難。
若有從他聞一四句偈。
或抄或寫書之竹帛。
所有名字於若干劫。
取彼和尚阿闍梨等荷擔肩上。
或時背負。或以頂戴。
常負行者。復將一切音樂之具供養是師。
作如是事尚自不能具報師恩。
若當來世於師和尚所起不敬心。
常說於過我說愚癡。
極受多苦。於當來世必墮惡道。
是故阿難。我教汝等常行恭敬尊重之心。
當得如是勝上之法。
所謂愛重三寶甚深之法。 ^464a15

又梵網經云。若佛子。
見大乘法師同見同行來入僧坊舍宅城邑。
若百里千里來者。
即迎來送去禮拜供養。
日日三時供養。日食三兩金。
百味飲食床座供養法師。
一切所須盡給與之。
常請法師三時說法。
日日三時禮拜。不生瞋心患惱之心。
為法滅身請法。若不爾者犯輕垢罪。 ^464a24

又優婆塞戒經云。
若優婆塞受持六重戒已。
四十里中有講法處。
不能往聽得失意罪。 ^464b2

又大方等陀羅尼經云。
佛告阿難。若有父母妻子。
不放此人至於道場者。
此人應向父母等前燒種種香。
長跪合掌應作是言。
我今欲至道場哀愍聽許亦應種種諫曉隨宜說法。
亦應三請。若不聽者。
此人應於舍宅默自思惟誦持經典。 ^464b4

又正法念經云。若人供養說法法師。
當知是人即為供養現在世尊。
其人如是隨所供養。
所發願成就。乃至得阿耨菩提。
以能供養說法師故。
何以故。以聞法故心得調伏。
以調伏故能斷無知流轉之闇。
若離聞法無有一法能調伏心。 ^464b10

又勝思惟經云。不起罪業不起福業不起無動業者。
是名供養佛。 ^464b16

又華手經云。若以華香衣食湯藥等供養諸佛。
不名為真供養。如來坐道場所得微妙法隨能修學者。
是名真供養。故說偈云。
　　若以華塗香　衣食及湯藥
　　以此供諸佛　不名為真供
　　如來坐道場　所得微妙法
　　若人能修學　是真供養佛 ^464b18

又十住婆沙論云。
佛告阿難。天雨香華不名供養恭敬如來。
若比丘比丘尼優婆塞優婆夷。
一心不放逸。親近修集聖法。
是名真供養佛。 ^464b25

又寶雲經云。不以財施供養於佛。
何以故。如來法身不待財施。
唯以法施供養於佛。
為具佛道。以法供養為最第一。 ^464b29

又善恭敬經云。佛言。
若有比丘。雖復有夏不能閑解如是法句。
彼亦應當從他依止。
所以者何。自尚不解。
況欲與他作依止師。
假令耆舊百夏比丘。
而不能解沙門祕密之事。
不解法律等。亦應說依止。
若有比丘從他受法。
於彼師邊應起尊貴敬重之心。
欲受法時。當在師前不得輕笑。
不得露齒。不得交足。
不得視足。不得動足。
不得踔脚。師不發問不得輒言凡有所使勿得違命。
勿視師面。離師三肘令坐即坐。
勿得違教。於彼師所應起慈心。
若有所疑先應諮白。
若見師許然後請決。
當知一日三時應參進止。
若三時間不參進止。
是師應當如法治之。
若參師不見應持土塊或木或草以為記驗。
若當見師在房室內。
是時學者應起至心繞房三匝向師頂禮爾乃方還。
若不見師眾務皆止不得為也。
除大小便。又復弟子於其師所不得麁言。
師所呵責不應反報。
師坐臥床應先敷拭令無塵污蟲蟻之屬。
若師坐臥。乃至師起。
應修誦業。時彼學者。
至日東方便到師所。
善知時已數往師邊諮問所須。
我作何事。又復弟子在於師前不得洟唾。
若行寺內恭敬師故。
勿以袈裟覆於肩髆。
不得籠頭。天時若熱日別三時以扇扇師。
三度授水授令洗浴。
又復三時應獻冷飲師。
師所營事應盡身力而營助之。
佛告阿難。若將來世有諸比丘。
或於師所不起恭敬。
說於師僧長短之者。
彼人則非是須陀洹。
亦非凡夫。彼愚癡人。
應如是治。師實有過尚不得說。
況當無也。若有比丘。
於其師邊不恭敬者。
我說別有一小地獄。
名為 #CB06805;撲。
當墮是中。墮彼處已一身四頭身體俱然。
狀如火聚。出大猛焰熾然不息。
然已復然。於彼獄處復有諸蟲。
名曰鉤#CB01040;。
彼諸毒蟲常噉舌根。
時彼癡人從彼捨身生畜生中。
皆由往昔罵辱於師舌根過故。
常食屎尿。捨彼身已雖生人間。
常生邊地具足惡法。
雖得人身皮不似人。
不能具足人之形色。
常被極賤誹謗#CB00654;辱。
離佛世尊常無智慧。
從彼死已還墮地獄。
更得無量無邊苦患之法。
other:: 
## 9 利益部
利益部第九 ^464c3

如正法念經云。說法有十功德多所利益。
何等為十。一時處具足。
二分別易解。三與法相應。
四非為利養。五為調伏心。
六隨順說法。七說施有報。
八說生死法多諸障礙。
九說天退歿。十說有業果。
若說法人有此十法。
令聞法者得多功德利益安樂乃至涅槃。
若聞法功德成就深心。
信根清淨一向淨心信於三寶。
詣聽法處為聞正法。
隨舉一足皆生梵福。
又大菩薩藏經云。
於諸菩薩起深愛樂。
猶如大師。於正法所起愛樂心。
如自己身。於如來所起愛樂心。
如自己命。於尊重師起愛樂心。
猶如父母。於諸眾生起愛樂心。
視如一子。於阿遮利耶受教師所起愛樂心。
敬如眼目。於諸正行起愛樂心。
猶如耳目身首。於波羅蜜起愛敬心。
猶如手足。於說法師起愛樂心。
如眾重寶。所求正法起愛樂心。
猶如良藥。於能舉罪及憶念者起愛樂心。
猶如良醫。 ^465a14

又僧伽吒經云。爾時一切勇菩薩白佛言。
世尊。若有眾生聞此法者壽命幾劫。
佛言。壽命滿八十劫。
一切勇白佛言。劫以何量。
佛言。譬如大城縱廣十二由旬高三由旬盛滿胡麻。
有長壽人過百歲已取一而去。
如是城中胡麻悉盡。
劫猶不盡。又如大山縱廣二十五由旬高十二由旬。
有長壽人過一百歲以輕繒帛一往拂之。
如是山盡劫猶不盡。
是名劫量。時一切勇菩薩白佛言。
世尊。一發誓願尚得如是福德之聚。
壽命八十劫。何況於佛法中廣修諸行。 ^465b2

又涅槃經云。若離四法得涅槃者。
無有是處。何等為四。
一親近善友二專心聽法。
三繫念思惟。四如法修行。
以是義故。聽法因緣。
則得近於大般涅槃。
何以故。開法眼故。
世有三人。一者無目〔譬凡夫人〕二者一目
〔譬聲聞人〕三者二目言無目者。
常不聞法。一目之人雖暫聞法其心不住。
二目之人專心聽受如聞而行。
以聽法故得知世間如是三人。 ^465b13

又法句喻經云。昔佛在舍衛國給孤精舍。
為諸天人民說法時。
波斯匿王有一寡女。
名曰金剛。父母哀愍別為作好舍宅。
給五百妓女以娛樂之。
眾共有一長老青衣。
名曰度勝。常行市內買脂粉香華。
時見男女無數大眾。
各齎香華出城詣佛。
即問行人。欲何所至。
眾人答言。佛出於世。
三界之尊度脫眾生皆得泥洹。
度勝聞之心悅意憙。
即自念言。今老見佛宿世之福。
便分香直持買好華。
隨眾人輩往到佛所作禮却立。
散華燒香一心聽法已。
過市取香。因聽法功宿行所追。
香氣熏聞斤兩倍前。
嫌其遲晚而共詰之。
度勝奉道即如事言。
世有聖師三界之尊。
擊無上法鼓震動三千。
往聽法者無央數人。
實隨聽法。是以稽遲。
金剛之徒聞說世尊法義殊妙非世所聞。
悚然心歡而自歎曰。
吾等何罪獨隔不聞。
即報度勝。試為我說之。
度勝白曰。身賤口穢不敢便宣。
說法之儀先施高座。
度勝受勅具宣聖旨。
五百侍女皆大歡喜。
各脫衣服一領積為高座。
度勝洗浴承佛威神如應說法。
金剛之等五百侍女。
疑結破惡得須陀洹道。
說法甚美。不覺失火。
一時燒死。即生天上。
王將人從來欲救火。
見之已然。收拾棺斂葬送畢已。
往過佛所。為佛作禮叉手言曰。
金剛不幸不覺失火。
大小燒盡。適棺斂訖。
不審何罪遇此火害。
唯願世尊彰告未聞。
佛告大王。過去世時有城名波羅柰。
有長者婦。將采女五百人至城外大祠祀。
其法難急。他性之人不得到邊。
無問親疎。其有來者擲著火中。
時世有辟支佛。名曰迦羅處在山中。
晨來分衛暮輒還山。
迦羅分衛來趣郊祠。
長者婦見之忿然瞋恚。
共捉迦羅撲著火中。
舉身燋爛。便現神足飛升虛空。
眾女驚怖泣淚悔過。
長跪舉頭而自陳曰。
女人愚戇不識至真。
群迷長慢毀辱神靈。
自惟過釁罪惡如山。
願降尊德以消重殃。
尋聲即下而般泥洹。
諸女起塔供養舍利。
佛為大王而說偈言。
　　愚戇作惡　不能自解　殃追自焚
　　罪成熾然　愚不望處　不謂適苦
　　臨墮厄地　乃知不善 ^465b21

佛告大王。爾時長者婦者。
今王女金剛是。五百侍女者今度勝等五百妓女是。
罪福追人久無不彰。
善惡隨人如影隨形。
說是法時諸來大小即得道迹。 ^466a4

又阿育王經云。昔阿恕伽王使道人說法。
時以步障遮諸婦女。
使其聽法。爾時法師為諸婦女說法。
常說施論戒論生天之論。
有一婦女。分犯王法。
發幕向法師前問法師言。
如來大覺於菩提樹下覺諸法時覺悟施戒耶。
更悟餘法耶。法師答言。
佛覺一切有漏法皆苦。
猶若融鐵。此苦因從習而生。
猶如毒樹。修八正道以滅苦習。
是女人得聞此語獲得須陀洹道。
以刀繫頸往到王所。
而白王言。我今日犯王重法。
願王以法治我。王問言。
汝犯何事。答言。我破王禁制至道人所。
譬如渴牛不避於死。
我實渴於佛法。是以默突聽法。
王問言。汝聽法時頗有所得不。
答言。得法見四真諦。
解陰入界及以諸大。
皆知無我。遂得法眼。
王聞是語踊躍歡喜。
即為作禮。便唱令言。
自今已後不聽作障隔。
樂聽法者聽直至法師所對面聽法。
歎言。奇哉。我宮內乃出人寶。
以是因緣。當知聽法有大利益。 ^466a8

又雜寶藏經云。爾時般遮羅國。
以五百白雁獻波斯匿王。
王令送著祇桓精舍。
眾僧食時人人乞食。
雁見僧眾來在前立。
佛以一音說法眾生各得類解。
當時群雁亦解僧語。
聞法歡喜。鳴聲相和還於池水。
後毛羽轉長飛至餘處。
獵師以網都覆殺之。
一雁作聲諸雁皆和。
謂聽法時聲。乘是善心生忉利天。
生天之法。法有三念。
一念本所從來。二念定生何處。
三念先作何業得來生天。
便自思惟。自見宿因更無餘善。
唯佛僧邊聽法。作是念已五百天子即時來下在如來邊。
佛為說法悉得須陀洹。
波斯匿王遇到佛所。
常見五百雁羅列。
佛前。是日不見。便問佛言。
此中諸雁向何處去。
佛言。欲見諸雁者。
先雁飛去他處。為獵師所殺。
命終生天。今此五百諸天子等。
著好天冠端正殊特者。
是今日聽法皆得須陀洹。
王問佛言。此諸群雁以何業緣墮於畜生。
命終生天今日得道。
佛言。昔迦葉佛時。
五百女人盡共受戒。
用心不堅毀所受戒。
犯戒因緣墮畜生中作此雁身。
以受戒故得值如來聞法獲道。
以雁身中聽法因緣生於天上。 ^466a26

又舊雜譬喻經云。
昔有沙門晝夜誦經。
有狗伏床下一心聽經。
不復念食。如是積年。
命盡得人形。生舍衛國中作女人。
長大見沙門分衛。
便走自持飯與沙門歡喜。
後作比丘尼。得應真道。 ^466b18

頌曰。
　　王猷外釐　神道內綏　皇覺正法
　　斯極宗師　敬承玄教　崇德振輝
　　師弟說授　芳葉秀滋　四諦感悟
　　三達熙怡　啟境金牒　開訓神機
　　空有齊 #CB05390;　玄門洞微　遣于無遣
　　至道非彌
other:: 
### 感應緣
感應緣〔略引九驗〕宋沙門竺道生宋居士費崇先魏沙門天竺勒那齊沙門釋僧範隋沙門釋曇延隋沙門釋慧遠隋沙門釋法彥唐沙門釋道宗唐沙門釋道慧
other:: 
#### 宋沙門竺道生
 ^466b23

宋長安龍光寺有竺道生。
本姓魏。鉅鹿人也。
少小出家聰銳神異。
年在志學便登法座吐納宮商。
道俗高伏。年至具戒器鑒日深。
性度機警神氣清穆。
初入廬山幽栖七年以求其志。
常以入道之要慧解為本。
故鑽仰群經斟酌雜論。
萬里隨法不憚疲苦。
後與慧叡慧嚴同游長安。
從什公受業。關中僧眾咸謂神寤。
後還都止青園寺。
宋太祖文皇帝深加歎重。
後太祖設會。帝親同眾御于地筵。
下食良久眾咸疑日晚。
帝曰。始可中耳。生曰。
白日麗天。天言始中。
何得非中。遂取鉢食。
於是一眾從之。莫不歎其樞機得衷。
後校閱真俗研思因果。
乃立善不受報頓悟成佛。
又著二諦論佛性當有論法身無色論佛無淨土論應有緣論等。
籠罩舊說妙有淵旨。
而守文之徒多生嫌嫉。
與奪之聲紛然競起。
又六卷泥洹先至京都。
生剖析經理洞入幽微。
乃說一闡提人皆得成佛。
于時大本未傳。孤明先發獨見忤眾。
於是舊學以為邪說。
機憤滋甚。遂顯大眾擯而遣之。
生於大眾中正容誓曰。
若我所說反於經義者。
謂於現身即表癩疾。
若與實相不相違背者。
願捨壽之時據師子座。
言竟拂衣而逝。初投吳之虎丘山。
旬日之中學徒數百。
其年夏雷震。青園佛殿龍升于天光影西壁。
因改寺名曰龍光。
時人歎曰。龍既已去。
生必行矣。俄而投迹廬山銷影巖岫。
山中僧眾咸共敬服。
後涅槃大本至于南京。
果稱闡提悉有佛性。
與前所說合若符契。
生既獲斯經。尋即講說。
以宋元嘉十一年冬十一月庚子。
於廬山精舍升于法座。
神色開明德音濬發。
論義數番窮理盡妙。
觀聽之眾莫不悟悅。
法席將畢。忽見麈尾紛然而墜。
端坐正容隱几而卒。
顏色不異似若入定。
道俗嗟駭遠近悲洟。
於是京邑諸僧內慚自疾追而信服。
其神鑒之至徵瑞如此乃葬廬山之阜。
初叡公及嚴觀同學齊名。
故時人評曰。生叡發天真。
嚴觀霔流得。慧義彭享進。
寇淵于默塞。生及叡公獨標天真之目。
故以秀出群士矣。
初關中僧肇始注維摩。
世咸翫味。生乃更發深旨顯暢新異。
及諸經義疏世皆寶焉。
王微以生比郭林宗。
乃為之立傳。旍其遺德。
時人以生推闡提得佛。
此語有據。頓悟不受報等時亦憲章。
宋太祖甞述生頓悟義。
有沙門僧弼等皆設巨難。
帝曰。若使逝者可興。
豈為諸君所屈。龍光寺又有沙門寶林。
初經長安受學。後祖述生公諸義。
時人號曰逝玄。生著涅槃記。
及注異宗論檄魔文等。
林弟子法寶亦學兼內外。
著金剛後心論等。
亦祖述生義焉。近代又有釋慧生者。
亦止龍光寺。蔬食善眾經。
兼攻草隷。時人以同寺相繼。
號曰大小二生〔右此一驗出梁高僧傳〕。
other:: 
#### 宋居士費崇先
 ^466c6

宋費崇先者。吳興人也。
少頗信法。至三十餘精勤彌篤。
至泰始三年受菩薩戒。
寄齋於謝慧遠家。
二十四日晝夜不懈。
每聽經常以鵲尾香鑪置膝前。
初齋三夕見一人容服不凡。
徑來舉鑪將去。崇先視膝前鑪。
猶在其處。更詳視此人見提去甚分明。
崇先方悟是神異。
自惟衣裳新濯了無不淨。
唯坐側有唾壺。既使去壺。
即復見此人還鑪坐前。
未至席頃猶見兩鑪。
既至即合為一。然則此神人所提者蓋鑪影乎。
崇先又當聞人說。
福遠寺有僧欽尼。
精勤得道。欣然願見未及得往。
屬意甚至。甞齋於他家。
夜三更中忽見一尼容儀儼若。
著赭布袈裟正立齋席之前。
食頃而滅。及崇先後觀此尼。
色貌被服即牕前所覩者也。
other:: 
#### 魏沙門天竺勒那
 ^467a29

元魏時有中天竺沙門勒那。
魏云實意。是西國人。
不知氏族。遍通三藏妙入總持。
以魏永平之初來游東夏。
宣武皇帝每請講華嚴經。
披閱精勤毋廢一日。
正處高座。忽有一人持笏執名者。
形如大官。云奉天帝命來請法師講華嚴經。
意曰。今此法席尚未停止。
待訖經文當來從命。
雖然法事所資獨不能建。
都講香火維那梵唄。
咸皆須之。可請令定。
使者如所請。見講諸僧。
既而法事將了。又見前使云。
奉天帝命故來下迎。
意乃含笑熙怡告眾辭訣。
奄然卒於法座。都講四人亦同時殞。
魏境道俗聞見斯異無不嗟嘆。
other:: 
#### 齊沙門釋僧範
 ^467b15

齊鄴東大覺寺沙門僧範。
姓李。平鄉人也。善解群書時稱府庫。
晚年出家經論諳委。
言行相輔祥徵屢降。
甞有膠州刺史杜弼。
於鄴顯義寺請範冬講。
至華嚴六地。忽有一雁飛下從浮圖東順行入堂。
正對高座伏地聽法。
講散徐出。還順塔西爾乃翔逝。
又於此寺夏講。雀來在座西南伏聽終於九旬。
又曾處濟州。亦有一梟。
飛來入聽講訖便去。
又有一僧懷忿加毀罵云。
伽斗汝何所知。當夜有神打而幾死。
自非道洽冥符能感應如是。
以天保六年三月二日卒於大覺寺。
年八十矣。
other:: 
#### 隋沙門釋曇延
 ^467b27

隋京師延興寺釋曇延。
姓王。蒲州萬泉人也。
世家豪族宦歷齊周。
而姓協書籍鄉邦稱敘。
探 #CB06849;玄旨洞曉無差。
欲著涅槃大疏。恐滯凡情每祈誠寤寐。
願得嘉徵。乃於夜夢有人被白服乘於白馬。
騣尾拂地而道授經旨。
延手執馬騣與之請論。
寤後惟曰。此必馬鳴菩薩授我義端。
執騣知其宗旨。抵事可觀耳。
雖感此瑞猶恐不合理。
更持經疏。於陳州治仁壽寺舍利塔前。
燒香誓曰。延以凡度仰測聖心。
銓釋已了具如別卷。
若幽致微達。願示明靈。
如無所感誓不傳授。
言訖涅槃卷軸並放光明。
通夜呈祥。道俗稱慶。
塔中舍利又放光明。
三日三夜暉光不絕。
上燭天漢下照山河。
合境望光皆來謁拜。
既感徵祥眾伏傳受。
君臣重德罕有斯人。
以隋開皇八年八月十三日。
終於延興寺。春秋七十有三。
other:: 
#### 隋沙門釋慧遠
 ^467c9

隋京師淨影寺釋慧遠。
姓李。燉煌人。後居上黨之高都焉。
三藏備通九流洞曉。
天縱疏朗儀止沖和。
講導為業天下同歸。
昔在清化先養一鵝。
聽講為務。開皇七年勅召入京。
鵝在本寺栖宿廊廡。
晝夜鳴呼眾共愍之。
附使達京至淨影寺大門放之。
鳴叫騰躍注入遠房。
依前馴聽不避寒暑。
但聞法集鍾聲不問旦夕。
皆入講堂靜聲伏聽。
僧徒梵散出堂翔鳴。
若值白黑布薩鳴鍾。
終不入聽。時共異之。
若遠常途講解。依法潛聽。
中間及餘語便鳴翔而出。
信知道籍人弘。靈鳥嘉應。
不可非其身未證法輒升法座。
定墮地獄。此亦別時之意。
不得雷同總廢也。
以開皇年中卒於淨影寺。
other:: 
#### 隋沙門釋法彥
 ^467c25

隋西京真寂道場釋法彥。
姓張。寓居治州志隆大法。
而聰明振響冠遠儕倫。
雖三藏並通。偏以大論馳美。
游涉法會莫敢抗言。
開皇十六年。下勅以彥為大論眾主。
住真寂寺。鎮長引化仁壽造塔。
復召送舍利于汝州。
四年又勅送舍利沂州善應寺。
掘其深丈餘。乃得金沙。
濤汰成純。凡有二升。
光曜奪日。又感黃牛。
自至塔前屈膝前足兩拜而止。
迴身又禮文帝。比景像一拜。
及入石函于時三萬許人。
並見天雲五色長十餘丈闊三四丈。
四繞白雲狀如羅綺。
正當基上空中。自午至未方乃歇滅。
後降五色雲從四方來。
狀同前瑞。又感玄鶴五頭從西北來迴旋塔上乃經四度去復還來。
復感白鶴於上裴回久之乃逝。
又感五色蛇盤屈函外可三尺頭向舍利。
驚終不怖。如此數度。
刺史鄭善果以表奏聞曰。 ^468a10

臣聞。敬天育物。則乾象著其能。
順地養民。則坤元表其德。
是以陶唐砥躬弗懈。
伏氣呈祥。夏后水土成功。
玄珪告錫。方知天時人事影響若神伏惟陛下。
秉圖揖讓。受命君臨。
區宇無塵聲教盡一。
含弘光大慈愍無邊。
天佛垂鑒降茲榮瑞。
塔基六處並得異砂。
炫曜相暉俱同金寶。
牛為禮拜。太古未經。
雲騰五色。於今方見。
又感蛇形雜采盤旋塔基。
鶴颺玄素裴回空際。
雖軒皇景瑞空傳舊章。
漢帝慶徵徒書簡策。
自非德隆三寶道冠百王。
豈能感斯美慶致招靈異。
帝乃大悅。著于別記。
以大業三年卒于所住。
春秋六十矣。
other:: 
#### 唐沙門釋道宗
 ^468a26

唐西京勝光寺釋道宗。
俗姓孫氏。萊州即墨人也。
三藏通明大論尤精。
每講大論天雨眾華。
旋繞講堂飛流戶內。
既不委地。久之還去。
合眾驚嗟希覩斯瑞。
武德六年卒于所住。
春秋七十有一。
other:: 
#### 唐沙門釋道慧
 ^468b9

唐蒲州仁壽年釋道慧。
俗姓張氏。河東虞鄉人也。
神氣高邈器度虛簡。
善通機會鑒達治方。
雖通群典偏以涅槃攝論為栖神之宅也。
至貞觀二年冬月。
有請講涅槃。預知將終苦不受請。
前人不測鄭重延之。
不免來意赴請登座。
發題告諸四眾。悲歎而言。
自惟去聖遙遠微言隱絕。
庸愚所傳不足師範。
但以信心歸向自當識悟。
今席講說止於云何偈後。
但世界法爾不久當終。
時日既促願各用心。
逐文依敘。恰至偈初。
即覺失念無疾而終。
春秋七十有五。即以其年十二月。
送往王城子午谷中南山之陰。
闔境同號若喪考妣。
當夜降雪。周三四里。
乃掃路通行陳屍山嶺經夕忽有異華。
繞屍周匝備地涌出。
可五百枝。長二尺許。
上發鮮榮似欵冬華。
而形相全異。大眾驚慟悲慶諠山。
乃折入城示諸耆宿。
乃內水瓶。至來年五月猶不萎瘁。
自非宿祐所資。豈感冥祥嘉應也。
晉州有人。性愛畋獵。
初不奉信。有傳慧感。
乃造山覓唯覩空處。
自悔哀哭曰。生不蒙開信死不逢瑞。
獨何無感。必有神道願示微祥。
言訖地涌奇華。還長二尺。
欣慰嘉應發心永固。
法苑珠林卷第二十四
 ^468b14
