
pin:: 解脫道論卷第十
author:: 阿羅漢優波底沙梁言大光造
translator:: 梁扶南三藏僧伽婆羅譯

#  11 五方便品

## 1
五方便品第十一之一
於是初坐禪人，樂脫老死、樂除生死因、
樂除無明闇、樂斷愛繩、樂得聖慧，於五處當起方便，
所謂陰方便、入方便、界方便、因緣方便、聖諦方便。 ^445c12

問：云何陰方便？答：五陰，色陰、受陰、想陰、
行陰、識陰。 ^445c15

問：云何色陰？答：四大、四大所造色。
云何四大？地界、水界、火界、風界。
云何地界？堅性堅相，此謂地界。
云何水界？水濕和合色，此謂水界。
云何火界？火煖熟色，此謂火界。
云何風界？風持色，此謂風界。
初坐禪人以二行取諸蓋，以略、以廣，如說觀四大，如是可知。
云何四大所造色？
眼入、耳入、鼻入、舌入、身入，色入、聲入、香入、
味入，女根、男根、命根，身作、口作，虛空界色、
輕色、軟色、堪受持色、增長色、相續色、生色、
老色、無常揣食處色、眠色。
云何眼入？以是見色有對，依彼眼識起，此謂眼入。
復次依眼睛肉揣白黑眼珠三圓，於肉血風痰唾五重內住，
如半芥子，大如蟣子頭，初業所成、四大所造、
火大最多，此清淨色謂為眼入。
如大德舍利弗所說：以眼識清淨，見諸色，
或小或微，如牖柯喻。
云何耳入？以是聞聲，於是聲有對，依耳識起，此謂耳入。
復次於二孔赤毛為邊，依膜住，如青豆莖，
初業所造、空大最多，四大所造清淨色，此謂耳入。
云何鼻入？以是聞香，於是香有對，依鼻識起，此謂鼻入。
復次於鼻孔中三和合，依細孔住，如拘毘陀羅形，
初業所造、風大最多，四大所造清淨色，此謂鼻入。
云何舌入。以是知味。
於是味有對。依舌識起。
此謂舌入？復次於舌肉上，兩指大住，如欝波羅花形，
初業所造、水大最多，四大所造清淨色，此謂舌入。
云何身入？以是覺觸，於是觸有對，依身識起，此謂身入。
復次除毛髮爪齒，所餘不受。
於一切受身，初業所造、地大最多，四大所造清淨色，此謂身入。
是可見色，此謂色入。
是有對聲，是謂聲入。
是有對香，此謂香入。
是有對味，此謂味入。
是女性是女根、是男性是男根，是隨守護業所成色，此謂命根。
是以身令現諸行名行，此謂身作。
是以口令現諸行名行，此謂口作。
是色分別此謂虛空界。
是色輕性此謂色輕，是色輕性此謂色軟，
是色堪受持性此謂色堪受持，此三種是身不懈怠性。
是諸入聚，此謂色聚。
是色聚，此謂色相續。
是色令起，此謂色生。
是令色熟，此謂色老。
是色敗壞，所謂色無常。
以氣味眾生得立，此謂氣味揣食。
色依界及意識界起，此謂界處色。
是諸界懈怠，此謂睡眠色。
此二十六所造色及四大，成三十色。 ^445c16

問：四大及四大所造色云何差別？
答：四大依四大共生，四大所造色依四大生。
四大所造色非四大所依，亦非四大所造色所依。
如三杖得倚，如是四大可知；如三杖影倚，
如是四大所造色可知，此謂差別。
於是坐禪人此三十色，以五行可知所勝，
如是以令起、以聚、以生、以種種、以一。 ^446a29

問：云何以令起？答：九色，業因緣所起，所謂眼入、
耳入、鼻入、舌入、身入、女根、男根、命根、處色。
二色，心因緣所起，所謂身作、口作。
一色，時節心所起，所謂聲入。
四色，時心食因緣所起，所謂色輕、色軟、
色堪受持、眠色。十二色，四因緣所起，所謂色入、
香入、味入、虛空界色、聚色、相續色、色生揣食四界。
二色，無有所起，所謂色老、色無常。
復次生緣老、老緣無常，如是以令起，所勝可知。 ^446b6

問：云何以聚？答：九聚業所起，九聚心所起，
六聚時節所起，三聚食所起。 ^446b15

問：云何九聚業所起？
答：所謂眼十、耳十、鼻十、舌十、身十、女根十、
男根十、處十、命根九。 ^446b16

問：云何名眼十？答：眼清淨四界是其處。
復依四界、色、香、味、觸、命根，眼清淨。
此十法共生、不相離，此謂聚。
是謂眼十。此起是生、此熟謂老、此壞是無常，
此分別是虛空界，此四法彼聚共起。
此眼依於十老時，生第二眼十，彼二種十聚此謂聚。
彼隨逐此謂相續。
此六法彼共起，彼復第二眼十依於老時，
生第三眼十，是第二及第三眼十。
此謂聚。唯彼法隨逐，此謂相續。
初十散壞，第二十老，第三十起，彼成一剎那。
如是所起眼十，彼間不可知，剎那輕速故，不現世間知。
有彼坐禪人見眼相續，如江流、如燈焰相續，此謂眼十。
如是耳十、鼻十、舌十、身十、女根十、男根十、
命根九，以廣可知。 ^446b18

問：云何九聚心所起？
答：清淨八義：清淨身作九、清淨口作七、
清淨輕九、輕身作十、輕口作十一、清淨眼九、
眼身作十、眼口作十一。 ^446c3

問：云何名清淨八心所起？
答：四界依界，色香味觸，此八法共生不相離，彼十是名清淨八。
彼起是生、彼熟是老、彼壞是無常、彼分別是虛空界，此四法彼隨起。
彼清淨八，於壞時與第二心共起。
第二清淨八初清淨壞，第二清淨起，於一剎那起，
此非展轉為聚，以與三所起所聚。
如是清淨輕九及清淨眼九，六作聚非初壞，
非第二起，無一剎那。
何故？不一心二作令起，餘如初說。 ^446c5

問：云何六聚時節所起？
答：清淨八、清淨聲九、清淨輕九、輕聲十、
清淨眼九、眼聲十，外聚成二清淨八及聲九。 ^446c14

問：云何三聚食所起？
答：清淨八、清淨輕九、清淨眼九，時節食所起聚相續業處，
相似可知，餘如初說。
命九天聚，於欲界、於業處所成。
八聚以壽命活。鼻、舌、身、男女根，如是輕等三及眠，此於色界無有命九天聚。
無想、梵天，於其身一切入，以是得活，如是以聚。 ^446c17

問：云何以生？答：如男女入胎，於剎那生三十色起，
所謂處十、身十、或女根十或男根十。
不男不女二十色起，所謂處十、身十。
於欲界化生，滿根入男女，於生剎那七十色起，
所謂處十、身十、眼十、耳十、鼻十、舌十、或女根十或男根十。
或於惡趣化生生盲女人男人，於其生剎那六十色起，除眼十。
如是生聾人六十色起，除耳十。
生盲聾人五十色起，除眼十、耳十。
惡趣化生滿根入，或非男或非女。
及劫初人，於其生剎那六十色起，除男女根。
於彼盲及非男非女，五十色起，除眼根十、除非男非女根。
或聾非男非女，亦五十色起，除耳十及非男非女根。
或盲聾非男非女，四十色起，處十、身十、
鼻十、舌十。梵天於其生剎那，四十九色起，
處十、眼十、耳十、身十、命根九。
無想天眾生於其生剎那，九色起，命根九。
如是以生可知。 ^446c23

問：云何以種種？答：一切色成二種，所謂大、細。
於是十二色大，內外色入，以有對義；餘十八色細，以無對義。
復二種色，所謂內、外。
於是五色成內眼等五入，以有境界義；
餘二十五外色，以無境界義。
復有二種色，命根、不命根。
於是八色名根，五內、女根、男根、命根，以依義；
餘二十二非命根，以無依義。
一切色成三種，所謂受色、非受色、有壞色。
於是九色有受，八根及處色，以業報所成義；
九色不受，聲入、身作、口作色、輕色、軟色、
堪受持色、老色。無常及眠，非業報所成義；
餘十二色有壞，彼以二種義。
復有三種色，所謂可見有對、非可見有對、不可見無對。
於是一色可見有對，所謂色入，以見義、
以觸義；十一色不可見有對，除色入餘大色，
以不見義、以觸義。
十八色不可見無對，餘細色，不可見義、不可觸義。
一切色成四種，所謂自性色、形色、相色、分別色。
於是十九自性色。
餘十二大色，女根、男根、命根、水界揣食處色、
眠色，以畢竟義。七形色，所謂身作口作色、
輕色、軟色、堪受持色、受色、相續自性色，以變。
三相色，色生、色老、色無常，以有為相義。
一色，分別色，所謂虛空界，以聚分別義。
於是自性色，彼成分別，餘無分別。
如是以種種分別。 ^447a10

問：云何以一種當分別？
答：一切色非因非無因，因不相應，有緣有為，
世所攝，有漏、有縛、有結、有流、有厄、有蓋，
所觸有趣，有煩惱。
無記無事，非心數，心不相應。
小欲界繫不定非乘，不與樂共起、不與苦共起，
不苦不樂共起，不令聚非不令聚，非學非非學，
非見所斷、非思惟所斷。
如是以一種所勝可知。
此謂色陰。 ^447b5

問：云何受陰？答：以相一受，以彼心受持成一。
由處二受，所謂身受、意受。
由自性三受，樂受、苦受、不苦不樂受。
由法四受，善受、不善受、報受、事受。
由根五受，樂根、苦根、喜根、憂根、捨根。
由黑白六受，有漏樂受、無漏樂受、有漏苦受、
無漏苦受、有漏不苦不樂受、無漏不苦不樂受。
由門七受，從眼觸生受、從耳觸生受、從鼻觸生受、
從舌觸生受、從身觸生受、從意界觸生受。
從意識界觸生受，以廣成一百八受，六依愛起受、
六依出離起受、六依愛憂起受、六依出離憂起受、
六依愛捨起受、六依出離捨起受。
此六六成三十六，於三時三三十六，此謂受陰。 ^447b13

問：云何想陰？答：以想一相，以心知事。
以黑白二相，謂顛倒想、不顛倒想。
以由不善三想，謂欲想、瞋恚想、害想。
以由善三想，謂出離想、不瞋恚想、不害想。
以不知義性處門四想，謂不淨淨想、於苦樂想、
於無常常想、於無我我想。
以由知義性處四想，不淨想、苦想、無常想、無我想。
以由毘尼五想，於不淨淨想、於不淨不淨想、
於淨不淨想、於淨淨想、疑想。
以由事六想，色想、聲想、香想、味想、觸想、法想。
以由門七想，從眼觸生想、從耳觸生想、
從鼻觸生想、從舌觸生想、從身觸生想、
從意界觸生想、從意識界觸生想。
如是種種想可知，此謂想陰。 ^447b26

問：云何行陰？答：觸、思、覺、觀、喜心、精進念、
定、慧、命根、蓋、不貪、不瞋、慚、愧、猗、欲、解脫、
捨、作意、貪、瞋恚、無明、慢、見、調戲、疑、懈怠、
無慚、無愧，除受想一切心數法，行陰。
於是觸者，是心觸事。
如日光觸壁，是其想處。
思者是心動，如作宅足種法，是其事門足處。
覺者，是口行，如以心誦經，是彼想足處。
觀者，是心觀事，如隨思義，是其覺足處。
喜者，是心歡喜，如人得物，是其踊躍足處。
心者，是心清，如呪令水清，彼四須陀洹分足處。
精進者，是心勇猛，如壯牛堪重，彼八事處足處。
念者，是心守護，如持油鉢，彼四念處足處。
定者，是心專一，如殿裏燈，彼四禪足處。
慧者，是心見，如人有眼，彼四聖諦足處。
命根者，是無色法、是壽命，如欝波羅水，彼名色足處。
蓋者，是心惡止離。
如人樂命離毒。彼四禪行足處。
不貪者是心捨著。
如得脫責。彼離出足處。
不瞋者是心不瞋怒如猫皮。
彼四無量足處。慚者是心羞恥於作惡，
如憎惡屎尿，彼自身依足處。
愧者，是心畏於作惡，如畏官長，彼世依足處。
猗者，是心動搖滅，如夏熱人冷水洗浴，彼喜足處。
欲者，樂作善，如有信檀越，彼四如意足處。
解脫者，是心屈曲，如水流深處，彼覺觀足處。
捨者，是心不去來，如人執稱，彼精進等足處。
作意者，是心令起法則，如人執柂，彼善不善足處。
貪者，是心攝受，如我鳥，彼可愛可樂色足處。
瞋恚者，是心踊躍，如瞋毒蛇，彼十瞋恚處足處。
無明者，是心無所見，如盲人，彼四顛倒足處。
慢者，是心舉，如共相撲，彼三種足處。
見者，是心取執，如盲人摸象，彼從他聞聲不正憶足處。
調者，是心不寂寂，猶如沸水，彼速精進足處。
悔者，是心退，如愛不淨，彼以作惡善退足處。
疑者，是心不一取執，如人行遠國或於二道，彼不正作意足處。
懈怠者，是心懶墯，如蛇藏蟄，彼八懶處足處。
無慚者，是心於作惡無羞恥，如栴陀羅人，彼不恭敬足處。
無愧者，是心於作惡無畏，如惡王，彼六不恭敬足處。
此謂行陰。 ^447c10

問：云何識陰？答：眼識、耳識、鼻識、舌識、身識、意界意識界。
於是眼識者，依眼緣色生識，是謂眼識。
耳識者，依耳緣聲生識，是謂耳識。
鼻識者，依鼻緣香生識，是謂鼻識。
舌識者，依舌緣味生識，是謂舌識。
身識者，依身緣觸生識，是謂身識。
意界者，依處五事依二事。
五識若前後次第生識，此謂意界。
意識界者，除此六識，餘心，此謂意識界。
此七識以三行所勝可知。
如是以處事、以事、以法。 ^448a19

問：云何以處事？答：五識種種處、種種事，
意界及意識界一處，意界五事、意識界六事。
五識者，內法內處外事意界、內法外處外事意識界、內法外處內事亦外事。
六識者，初生處、初生事意識界。
於入體剎那共生處，初以生處，於無色有無處一切事。
如是以處事可知。 ^448a27

問：云何以事？答：五識一一受其境界，非一一次第生，不前不後生不散起。
以五識不知所有法，除初起。
以意界不知所有法，除意轉。
以六識不安威儀，以迅速安之。
以六識不受持身業口業，以六識不受善不善法，以迅速受之。
以六識不入定不安詳起，以迅速入定，以後分安詳。
以六識不終不生，或以後分或以彼事終，以果報意識界生。
以六識不眠不覺不見夢，以後分眠以轉意覺，以迅速夢見。
如是以事可知。 ^448b4

問：云何以法？答：五識有覺有觀，意界有覺有觀，
意識界設有覺有觀、設無覺少觀、設無覺無觀。
五識與捨共行，身識設與樂共行、設與苦共行，
意識界設與喜共行、設與憂共行、設與捨共行。
五識果報，意界設果報、設方便，意識界設善設不善、
設果報、設方便。六識無因無起。
世間法有漏有結、有縛有流、有厄有蓋、
所觸有取有煩惱，不以見所斷、不以思惟所斷、
非為聚非非為聚、非學非非學，少欲界繫，
不定非乘，意識界一切壞。
如是以法勝可知，此謂識陰、此謂五陰。 ^448b14

復次此五陰，以四行所勝可知。
如是以句義、以相、以分別、以攝。 ^448b25

問：云何以句義？答：色者現義，受者可受義，
想者知義，行者作義，識者解義，陰者種類集義。
如是以句義可知。 ^448b26

問：云何以相？答：色者自色相如見刺，彼四大足處。
受者彼受相，如癩惡病，彼觸足處。
想者持相為相，如作像貌，彼觸足處。
行者和合為相，如轉輪，彼觸足處。
識者謂知相，如知味，彼名色足處。
如是以相可知。 ^448b29

問：云何以分別？答：三種陰分別，五陰、五受陰、五法陰。
於是五陰者，一切有為法。
五受陰者，一切有漏法。
五法陰者，戒陰、定陰、慧陰、解脫陰、解脫知見陰，於此五受陰是可樂。
如是以分別可知。 ^448c4

問：云何以攝？答：三種攝，入攝、界攝諦、攝。
於是色陰十一入所攝，三陰法入所攝，識陰意入所攝。
色陰十一界所攝，三陰法界所攝，識陰七界所攝。
戒陰定陰慧陰解脫知見陰，法入及法界所攝；
解脫陰，法入及意入及法界意識界所攝。
五陰，或諦所攝、或非諦所攝。
五受陰，苦諦及習諦所攝。
戒陰定陰慧陰，道諦所攝；解脫陰，非諦所攝；
解脫知見陰，苦諦所攝。
有法是陰所攝非諦所攝、有法是諦所攝非陰所攝、有法是陰所攝亦諦所攝。
有法非陰所攝亦非諦所攝。
於是非根所縛色及與道相應沙門果，是陰所攝非諦所攝。
泥洹是諦所攝非陰所攝。
三諦是陰所攝亦諦所攝。
制者非陰所攝亦非諦所攝。
如是以行，於陰知分別方便。
此謂陰方便〔陰方便已竟〕。 ^448c9

問：云何入方便？答：十二入，眼入色入、耳入聲入、
鼻入香入、舌入味入、身入觸入、意入法入。
於是眼入者，是界清淨，以是見色。
色入者，界色形摸是眼境界。
耳入者，是界清淨，以是聞聲。
聲入者，是界鳴耳境界。
鼻入者，是界清淨，以是嗅香。
香入者，界香鼻境界。
舌入者，是界清淨，以是知味。
味入者，是界氣味舌境界。
身入者，是界清淨，以是觸細滑。
觸入者，是地界水界火界風界堅軟冷煖身境界。
意入者，是七識界。
法入者，是三無色陰及十八細色及泥洹。
此謂十二入。復次此十二入，以五行所勝可知。
如是以句義、以境界以緣、以彼夾勝心起、以攝。 ^448c25

問：云何以句義？答：眼者見義，色者現義；
耳者聞義，聲者鳴義；鼻者嗅義，香者芳義；
舌者甞義，味者氣味為義；身者正持義，
觸者可觸義；意者知義，法者無命義。
入者無色法門義，處義受持義。
如是以句義可知。 ^449a8

問：云何以境界？答：眼耳不至境界，鼻舌身至境界，意俱境界。
復有說：耳者至境界。
何故？唯有近障不聞聲，如說呪術。
復說眼者於其自境界至境界。
何故？壁外不見。如是以境界可知。 ^449a13

問：云何以緣？答：緣眼色光，作意生眼識。
於是眼者為眼識，以四緣成緣。
初生依根有緣色者，以三緣成緣。
初生事有緣光者，以三緣成緣。
初生依有緣作意者，以二緣成緣。
次第非有緣。緣耳聲空，作意得生耳識，以此分別當分別。
緣鼻香風作意，得生鼻識。
緣舌味水作意，得生舌識。
緣身觸作意，得生身識。
緣意法解脫作意，得生意識。
於是意者是後分心，法者是法事，此成四種：
六內入過去現在未來第一種，五外入過去未來現在離除非入根是第二種，
法入第三種。十一種制名者，所謂眾生、
方時、犯罪、頭陀、一切相、無所有、入定事、
滅、禪定、實思惟、不實思惟，是第四種，此謂法事。
專心者，心隨如昱作意者，於意門轉。
意識者速心，於是意者為意識，以依緣成緣；
法者以事緣成緣；解脫者以依緣成緣；
作意者以二緣成緣，次第緣、有緣。
如是以緣可知。 ^449a17

問：云何以夾勝心起？
於眼門成三種，除夾上中下。
於是上事，以夾成七心，無間生阿毘地獄，
從有分心、轉見心、所受心、分別心、令起心、
速心、彼事心。於是有分心者，是於此有根心如牽縷。
轉心者，於眼門色事夾緣故，以緣展轉諸界，依處有分心成起。
有分心次第，彼為見色事成轉生轉心，
轉心次第依眼應轉，現得見生見心。
見心次第已見，以心現受生受心。
受心次第以受義現分別生分別心，分別心次第以分別義現令起生令起心，
令起心次第以令起義由業心速行，速行心次第以速行義不以方便生彼事果報心，
從彼更度有分心。 ^449b5

問：何譬喻？答：如王殿上閉城門臥，傴女摩王足，
夫人坐，大臣及直閣列在王前，聾人守門依城門住。
時守園人取菴羅果打門，王聞聲覺，王勅僂女：汝當開門。
僂女即奉命，以相貌語聾人言。
聾人解意，即開城門，見菴羅菓。
王捉刀，女受菓將入，現於大臣。
大臣授與夫人，夫人洗淨，或熟或生各安一處，然後奉王。
王得食之，食已即說彼功德非功德，還復更眠。
如是如王臥，如有分心可知。
如守園人取菴羅菓打門，如是於眼門色事夾可知。
如王聞彼聲王覺，教傴女開門，如是以緣展轉界，依處有分心起可知。
如傴女以相貌教聾人開門，如是轉心可知。
如聾人開門見菴羅菓，如是眼識可知。
如捉刀女受彼菓將現大臣，如是受持心可知。
如大臣取菓授與夫人，如是分別心可知。
如夫人洗淨，或熟或生各安一處，然後與王，如是令起心可知。
如王食彼菓，如是速心可知。
如王食已說彼功德非功德利，如是彼事果報心可知。
如王更眠，如是有分心度可知。
於是眼門以中事夾。
速心無間度彼有心，以夾下事令起心無間度有分心。
如是餘於門可知。
於意門無事夾，以作意緣、以解脫行，於意門成取事。
於是於上事三心生，有分心、轉心、速心。
彼事心於中及下事二心生，轉心及速心。
於是可愛不可愛中事，以種種緣、種種受可知。
以正作意非正作意，緣種種善不善可知。
如是彼夾勝心起可知。 ^449b18

問：云何以攝？答：三種攝，陰攝、界攝、諦攝。
於是十入，色陰所攝。
意入，識陰所攝。法入，除泥洹，四陰所攝。
十一入，十一界所攝。
意入，七界所攝。五內入，苦諦所攝。
五外入，或苦諦所攝、或非苦諦所攝。
意入，或苦諦所攝、或非苦諦所攝。
法入，或四諦所攝、或非苦諦所攝。
如是所攝可知。如是以此行，於入智令起方便，此謂入方便。 ^449c16

問：云何界方便？答：十八界，眼界色界眼識界、
耳界聲界耳識界、鼻界香界鼻識界、舌界味界舌識界、
身界觸界身識界、意界法界意識界。
於是眼清淨眼界，色形色界，眼識眼識界。
如是餘可知。於五門轉事。
意界受果報，意界唯法入，除法界六識界，餘心意識界。
餘如入廣說。於是十界，色陰所攝。
法界除泥洹，四陰所攝。
七界，識陰所攝。十一界，十一入所攝。
七界，意入所攝。十一界，苦諦所攝。
五界，或苦諦所攝、或非諦所攝。
法界，四諦所攝、或非諦所攝。
意識界，或苦諦所攝、或非諦所攝。 ^449c25

問：云何說化境界？
答：唯此法陰入界為境界，諸說法種類和合相為陰，
說門相為入，說自性相為界。
復次世尊為利根人以陰門說苦諦，為中根人以入門說苦諦，
為鈍根人以界門說苦諦。
復次於名著相人以略說色，以分別名說陰。
為著色相人以分別色以略說名說入，於名色著相人以名色分別說界。
復次說自性處，說陰，說處事，說入，以處事說心起、說界。
以如是等行界分別方便，此謂界方便〔界方便已竟〕。 ^450a7

問：云何因緣方便？
答：無明緣行，行緣識，識緣名色，名色緣六入，
六入緣觸，觸緣受，受緣愛，愛緣取，取緣有，
有緣生，生緣老死憂悲苦惱，如是皆苦陰起。
唯以無明滅則行滅，以行滅則識滅，以識滅則名色滅，
以名色滅則六入滅，以六入滅則觸滅，
以觸滅則受滅，以受滅則愛滅，以愛滅則取滅，
以取滅則有滅，以有滅則生滅，以生滅則老死憂悲苦惱滅，
如是苦陰皆成滅。
於是無明者，不知四諦。
行者，身口意業。識者，入胎一念心名識。
名色者，共相續心起心數法，及迦羅邏色。
六入者，六內入。觸者，六觸身。
受者，六受身。愛者，六愛身。
取者，四取。有者，是業能起欲、色、無色有。
生者，於有陰起。老者，陰熟。
死者，陰散壞。 ^450a17

問：何故無明緣行？
何故生緣老死？答：於此無間凡夫，於四諦不知故，
五受陰長夜樂著我物，成彼所觸，此我物、
此我身，如是有樂著樂，和合為有思惟。
彼思惟使，非智所處，為得有成住於有，如種在耕熟田。
無彼識為有滅。此謂無明緣行。
彼無明所起行，思入有著於有相事成為聚，於轉有起相續。
識於有隨心非斷，是故行緣識。
如除日無光明，住地增長。
如是除識無名色，於無體住增長，如荻相猗展轉相依。
是故識緣名色。依處餘名共生起，意入增長；
依名命四大及食時緣，餘五入起增長。
非餘此緣，是故名色緣六入。
餘根境界識和合起觸，是故六入緣觸。
以觸受或苦、或樂、或不苦不樂。
非所觸，是故觸緣受。
癡凡夫受樂成著，復更覓受苦，彼對治覓樂。
若受不苦不樂受捨，是故受緣愛。
以渴愛急取愛處，是故愛緣取。
彼有取作事為有種，是故取緣有。
以如業所勝生於諸趣，是故有生。
以生成老死，是故生緣老死。
如穀為種緣，如是無明緣行可知。
如種為牙緣，如是行緣識可知。
如牙為葉緣，如是識緣名色可知。
如葉為枝緣，如是名色緣六入可知。
如枝為樹緣，如是六入緣觸可知。
如樹為花緣，如是觸緣受可知。
如花為汁緣，如是受緣愛可知。
如汁為米緣，如是愛緣取可知。
如米為種緣，如是取緣有可知。
如種為牙緣，有如是緣生可知。
如是起種種相續，如是前際不可知、後際亦不可知。
如是生無明為初因緣相續，其前際不可知、後際亦不可知。 ^450b2

問：無明何緣？答：唯無明為無明緣，使為纏緣、
纏為使緣，初為初、後為後。
復次一切諸煩惱成無明緣。
如佛所說：從漏集起無明集。
復次如一心法，以眼見色，癡人起愛。
於此時淨樂者心癡，此謂無明。
思著，是無明緣行。
心著，此行緣識。知相應心數法及彼所造色，是識緣名色。
從受生喜，緣喜故、喜色緣故諸根清淨，是名色緣六入。
無明觸是六入緣，觸喜觸緣受欲。
受緣愛，以著取淨樂。
是愛緣取，以著思是取緣，有彼法起，是有緣生。
住已是老，念散壞是死。
如是於一剎那成十二因緣。 ^450c2

問：彼十二因緣分，幾名煩惱？
幾名業？幾果報？幾過去？
幾未來？幾現在？幾因緣？
幾已起？云何因緣？
云何因緣法？此二何差別？
何因緣染性？答：三煩惱，無明、愛、取。
二業，行、有。餘七，果報。
於是名煩惱者，成因為有後生，如畫師色。
其事不自生，如畫師色事。
煩惱令起，有緣得生，如種種色。
二過去，無明及行。
二未來，生、老死。餘八現在。
如是以取三時，無始生死相續可知。
十二分因緣者不應說，除十二因緣亦不應說。
爾時云何因緣？此十二法如次第展轉因故，此謂因緣。
起十二因緣分，已起法。
此二何差別者，因緣者諸行異，非成就不可說，或有為或無為不應說。
以起因緣法行，已成就有為，此二法差別。
何因緣染性者，以是行、以是相，成無明行。
緣彼行、彼相、彼性，彼聖人不他緣，以慧明通達。
如是一切，此謂因緣染性。
復次此因緣，以七行可知。
如是以三節、以四略、以二十行、以輪、以牽、
以分別、以相攝。云何以三節？
諸行及識，其間第一節；受及愛，彼間第二節；
有及生，彼間第三節。
於過去以業煩惱緣現在果報，是第一節；
以現在果報緣現在煩惱，第二節；以現在煩惱緣未來果報，
第三節。第一及第三因果節及有節，第二節果因節非有節。
有節者何義？答：終無間未度陰入界，以初業煩惱緣故。
於諸趣更有生，此謂有生節。 ^450c13

問：云何成？答：彼入無明愛相應，以造功德。
惡業凡夫，彼於此時謂死。
以死受苦，臥置死人處，不見此世、不見彼世，
失念不得念，是時受生苦。
意念智成退、身勇猛成退，諸根漸漸失。
從身或上或下，命根失、燥失，如多羅葉燥。
於此時如眠夢，以葉四法起業、業相、趣、趣相。
云何業？是其所造，或功德或非功德，或重或輕、或多或少。
如近其初所造，彼業即起。
業相者，彼處所依造業，彼處即起業伴侶。
業相起，彼於時或如現作業。
趣者，以功德緣善趣起，以非功德緣惡趣起。
名趣相者，入胎時三事和合得生，化生者依處處生，
是其所生處起，或宮殿或坐處、或山或樹或江，隨其趣及共取相起。
彼於此時往彼，或倚或坐或臥，見彼或取。
彼於此時，初所造業及業相，或趣及趣相作事，
以速心現起滅，命終去速心無間，共命根滅成終。
終心無間次第，以速心起，唯彼業或彼業相，或趣或取相作事。
果報心處度於後有，如燈燃燈，如從火珠出火。
彼節心起，故如伴侶。
於母腹依父母不淨，三十色業所成成起，處身有十。
彼於老剎那無心過節，四十六色成起。
業所造三十食節所成二色及八無心過節色，
於老剎那共第二心，五十四色成起。
業所成三十食時所成三色及八如是起，
識緣名色、名色緣識。
如是成有節，於是以三節可知。 ^451a10

問：云何以四略？答：無明、行於過去業煩惱略，
識、名色、六入、觸、受於現在果報略，愛、取、
有於現在業煩惱略，生、老死於未來果報略。
如是以四略可知。 ^451b7

問：云何以二十行？
答：以取無明過去愛及取，以煩惱相成所取；
以取行過去有，以業相成所取；以取識名色六入觸受現在，
以果報相生及老死成所取；以取愛取現在，
以煩惱相成所取；以取有現在行，以業相成所取；以取生老死未來識名色六入觸受成所取。
此二十四法，以取其成就成二十。
如阿毘曇所說：於初業有癡是無明，聚是行，
著是愛，覓是取，思是有，此五法於此生有，初所作業是其緣。
不了識入癡是無明，聚是行，著是愛，覓是取，
思是有，此五法於此業有，為未來生時緣、
未來生時識度，是名色清淨。
是入所觸是觸、取是受，此二法於未來生有，於此所作業是其緣。
如是以二十行可知。
云何以輪？無明緣行，行緣識，乃至生緣老死，如是皆苦陰起。
於此皆苦陰無知，此謂無明。
無明緣行者，復如是以輪可知。
云何以牽？二牽，所謂無明所初及老死所初於是。 ^451b10

問：云何無明所初？
答：是說次第。云何老死所初：是度次第。
復次無明所初，是有邊際面未來知道。
老死所初者，初邊際面過去知道。
如是以牽可知。 ^451b28

問：云何以分別？答：二種因緣，世間因緣及出世因緣。
於是無明所初，是世因緣。 ^451c2

問：云何出世因緣？
答：苦依苦、信依信、喜依喜、踊躍依踊躍、
倚依倚、樂依樂、定依定、如實知見依如實知見、
厭患依厭患、無欲依無欲、解脫依解脫滅智，此謂出世因緣。
復說四種因緣：業煩惱為因，種為因，有作、共業為因。 ^451c4

問：云何業煩惱為因？
答：無明所初。云何種為因？
如種牙相續。云何有作？
如化色。云何共業為因？
如地雪山海日月。
復有說：非此共業因，是諸色心法，時節為因，無有共業。
如世尊說偈：
　　業不與他共，是藏他不偷，
　　人所作功德，其自得善報。 ^451c9

如是分別可知。
問：云何以相攝？答：四種相攝，陰相攝、入相攝、
界相攝、諦相攝。於是無明、行、觸、愛、取、有，行陰所攝。
識，識陰所攝。名色，四陰所攝。
六入，二陰所攝。受，受陰所攝。
生、老死，色陰所攝及行陰所攝。
無明、行、觸、受、愛、取、有、生、老死法，入所攝。
識意，入所攝。名色，五內入所攝。
六入，六內入所攝。
無明、行、觸、受、愛、取、有、生、老死，法界所攝。
識意，識界所攝。名色，五界所攝。
六入，十二諦所攝。
無明、愛、取，十諦所攝。
餘九苦諦所攝。出世因緣，道分，道諦所攝。
因緣滅，滅諦所攝。
如是以相攝可知。
如是以行因緣方便可知。
此謂因緣方便〔因緣方便已竟〕。
解脫道論卷第十
 ^451c16
