
other:: 第七(論本十六-二十)瑜伽師地論略纂卷第七
author:: 基撰
思謂思慮，即遍行思，唯意識俱；因思生慧，名為思慧。
今取因思慧所成諸法，體通五蘊，為此地體。
文分為二：初標列三門、後隨別釋。 ^96a10

「自性清淨」者，明思慧體，簡生得善，故名清淨。
　「思擇所知」者，思擇一切所應知法。
　「思擇諸法」者，思擇佛經長行及頌諸要法義。
　「遠離一切不思議處」者，謂置記境及非己分諸地證境。
　「能善了知黑說、大說」者，外道邪說及諸惡說，
名黑說；內道正說及諸善說，名大說。
　「於法少分，唯生信解」等者，謂非己分少所知解處，
名法少分，但名信解，不應謗故。
若於己分少所知法，應慧觀察。 ^96a13

第二段思擇所知中，文分為三：初總問答體；
次別略問答體；後隨別釋，分為三，初釋有法、
次釋無法、後雙辨二。
有法有二：初標五門、後隨別釋。 ^96a22

自相有法，文分為三：初標列、次別釋、後結成。
　「勝義相有」，謂即真如，根本智得，非安立相。
　「相狀相有」，即依他性。
　「現在相有」，唯現在世，非於去來。
　現在有中要具四義，方是自相有法。
謂諸假法略有三種：一、聚集假，如瓶盆等；
二、相續假，謂於三世立一有情，于今不斷，
義即是彼；三、分位假，謂不相應等。
今非此三，故自相有。
　「一、於是處，名可得」者，謂依他性。
後得智證雖離名言，以名詮之，立名相順，
非知真如不順於名，故名可得，簡圓成實性。
　「事可得」者，簡所執性，雖有其名，無體事故。
　「此名於此事，非不決定」者，簡分位假，此名唯目於此事故。
如所見青等，名定目彼，非如熱病見青謂黃。
熱病患時，其名不定，迷亂故然，名不決定。
亦如瞋等，名常決定；非如忿等，後轉變時便失彼名。
由彼無常，不決定故，名不決定。
初不決定，心分位假；後不決定，境分位假。
又二不定，翻顯於定，非分位假。
　「此名於此事，無礙隨轉」者，謂色等名，
若聚若散，名常隨轉；非如瓶等，於聚集處，
其名隨轉，於離散處，名即退還。
返顯名於無礙隨轉，簡聚集假。
　「現在相有者」，簡相續假，若現已生，為未來因，
為過去果，方是自相有法。 ^96a26

共相中，文亦有三，謂標、釋、結。
　「種類共相」者，五蘊種類雖體各別，積聚義同，
總名為蘊，蘊為共相。
　「成所作共相」者，謂三業六識思體雖殊，
善有漏同，皆感愛果，名成所作共相。
如是等類。 ^96b20

釋假相有法中，文分為四：初、總略問答標；
二、問答列名；三、隨別釋；四、總結成。
　「以此顯此」者，以此物還周備顯於此物。
　「以彼顯彼」者，以餘物別顯於餘物。
　「遠離此彼」者，謂非前二，如宅之門。
　以此顯此中，地之堅乃至風之動，皆於實相處轉；
燬之焰等，皆於假相處轉。
燬者，假火之別名，#CB05025;熾名燬故。
以彼顯彼中，佛授等，有情假；飲食等，是法假。
遠離此彼中，宅之門等，宅大門少，非周備以此顯此自性，
亦非離宅而別有門，亦非以彼更顯於彼，故是俱非。
　「百之十，十之三」等，且據此數，非定唯爾。
言百之五，十之一等，其類皆然。
　「眾共施說言論有六種」者，此中舉識及五遍行各別相狀，
意顯共相假法不離實法，此亦各別所取自相是實有法。
六種所取共相假法增益自相，可起言說相狀自性，
名共施設言論，如瓶盆等，故《唯識》言：假謂增益，
非實有相，於六所變各附己體真實自相而增益故。
雖別境等所取相狀亦共可立假言，然此六種定遍境故，不說餘境。
眾人共施設所起言論必依此六相狀，非說此六相狀定是假有。
然《唯識》說：作意能了事之總相，及餘心所所取別相，此中即說通二境也。
或此但舉能取總境，故說作意所取能起於識。
不爾，便違《顯揚》等論說總取境名心，亦別名心所故。
然六十五說一種假，謂若有法，待依所餘施設自相，名為假有。
如待依蘊施設有我，待依色等相事假立色等，
待色香等立舍宅等，待蘊相事立生老等，
乃至待諸色不轉假立虛空，如是等。
《對法》等說二假，謂待名言想境，或待此餘相境。
《大品經》說三假，謂名假、受假、法假。
《唯識》亦說三假，謂聚集、相續、分位。
《成實論》說有四假，謂因生假、相待假、相續假、緣生假。
此論第一百說有六假，謂聚集假、因假、
果假、所行假、分位假、觀待假。
此中及《顯揚》十八復說有六假，皆如《對法》第二疏解。 ^96b25

流轉因中，「由此種子」者，業種也。
　「由此熏習」者，名言種也。
　「由此助伴」者，無明、愛、取也。
　「彼法流轉」者，生、老死起。 ^97a3

還滅因中，「諸行還滅」者，有漏三性行滅，滅界也。
　「雜染還滅」者，見、修煩惱斷，斷界也。
　「所有一切能寂靜道」者，謂能寂靜前二還滅諸無漏道。
　此無漏道，「能般涅槃、能趣菩提」。
「及彼資糧」，即資糧道。
　「并其方便」，即加行道。
　「能生」者，謂彼道能生種。
　「能辨」者，謂能辨涅槃現行無漏道故。
《對法》第九說：若資糧道、若加行道、見道、
修道及無學道皆名道諦；此說還因，唯攝前四。
　又釋：此中資糧、方便皆無漏道，是無間道前遠近加行故；
不同《對法》，前能寂靜道是無間道故。
　「若廣分別，如思因果中，應知其相」者，
〈決擇思慧地〉說：因果思議者，如〈有尋伺地〉已說。
此即指前〈本地分〉及〈決擇分〉兩處〈有尋有伺地〉，其明染淨因果故。 ^97a6

所觀無法中，「由所餘相，若遠離性」者，此性遠也。
　「若非有性」者，是相違。
　「不和合性」者，處、時二遠也。
　「或若遠離性」者，人中無此性也。
「若非有性」者，於人中，此人蘊性無彼人蘊性也。
「不和合性」者，於此人中，三性諸漏無漏法非一剎那和合也。
　「勝義無」者，諸世俗言所說自性，依勝義諦皆非有故。 ^97a20

第三、合釋五種有無性中分二：初總標、後別釋。
　「第四是不二相」等者，生老等相，名差別相；
與所依法無別體故，名不二相。
雖分位假，六相有故。
　「事相」等者，即前六種言論中眾共施設言論也。
　「如來滅後若有若無等，不可宣說」者，
諸外道計此解脫神我名曰如來，有三身別，
若有若無，即不可說事。
又前依體無，此依體妙，故名甚深。
　五種無性，飜五有性，如應當知。 ^97a27

第三大段思擇諸法，文分為二：初標、後釋。
　「思擇素怛攬義」者，素怛攬藏，依此論說，十二分中多分攝七分。
除緣起，自性故；譬喻、本事、本生，眷屬故。
此四，毘奈耶藏攝。
又除論議，阿毘達磨藏攝故。
依七分中，除單伽陀諷誦經，餘六分教是所思擇素怛攬義。
　單誦伽陀是所思擇伽陀之義，此有三種。
　「勝義伽陀」者，明無我理。
　「意趣伽陀」者，釋伽陀意，如四意趣等。
　「體義伽陀」者，明伽陀中體性義理。 ^97b7

就釋勝義伽陀中，文分為二：初舉經頌、後隨別釋。
頌有四十四中，分為十二段：初、有九頌明無有情我及作用體義諸法。
二、有兩頌明在家、出家雜染自性，無明、貪愛。
三、有五頌明雜染品依、因、時分。
四、有四頌明自共相及二諦觀。
五、有兩頌明三種三法無和合義。
六、有一頌明同性心所相應，非異性等。
七、有兩頌依二諦理明人、法有無。
八、有一頌明作者、受者一異不可說。
九、有五頌釋通疑難。
十、有五頌明集生苦，諦解脫等。
十一、有一頌明阿賴耶識譬如池派流。
十二、後七頌顯示解了解脫遍知及縛遍知。
初九頌中，文分為三：初之五頌正明無我及作用，
次三頌半重明法無作用，後有半頌顯法從緣生，自然而滅。 ^97b17

長行釋中，文分為二：初總釋頌意、後別牒釋之。
　對治增益邊執者，執有我用，名為增益；
撥法性無，名為損減。
此依三乘通境界說，不說法增及真如減。 ^97c2

別牒釋中，若隨義科，成十二段。
第一段中，「如是半頌，遮遣別義所分別我」
者，破離蘊我。　「諸法亦無用」者，破即蘊我，諸蘊我用亦都無故。
　「此顯不取微細多我，便能對治」等者，
說諸蘊等多微細法，便能對治宰主等執，不依一身執有微細多實我故。
《成唯識》云：我應如蘊，非常一故。 ^97c6

「此若無者，云何建立內外成就」等者，次下有六云何，乘前起後問。
此意問言：我若無者，云何立內外？
第二問云：若一切空，云何得有能觀聖者、所觀空境？
第三問言：能所觀皆空，云何得聖凡差別？
第四問言：凡聖若無，云何得有能教所化彼此差別？
第五問言：若無能教所化，云何得有染者淨者？
此中，初答法假非真，次答人法非實，後三唯答我無，第六問答法之實用。
　「如其次第，宰主、作者俱無所有」者，謂無任持，無主宰也。
　「無驅役」者，無作者也。 ^97c13

第三段中，「差別、所依、因及時分」者，《對法論》
說：謂於因時有能引、所引，於果時有能生、所生。
引因位名因，熟變位名果，此二名時分，
故此說言有因諸法、有因眾苦。
前七俱為有因故，名有因諸法；後二為眾苦，
然愛、取、有為有因故，名有因眾苦。 ^97c24

「非內亦非外等頌中至能生雜染」者，此中意顯五頌明雜染品依、
同、時分中，初二頌明煩惱、業、生雜染；下之三頌明依過現諸行能生雜染，
不依未來而生雜染，初七句意明未來不生雜染，後五句依過現能生雜染。
謂不依未來內根外塵而生雜染，行未生故，
於過現世可得生行，故云有時而可得也，返顯未來無時可得。
　又釋：未來在未來，生染不可得；未來至現在，生染有時得。
　「設行已生，即由此相，無有分別」者，此釋頌言
「設諸行已生，由此故無得」。
謂設於過現已生行中，作前不在內外、
中間不生之觀，由此觀故，尚無分別，不得生於三種雜染。
　「未來無相，故無分別」者，釋頌「未來無有相」。
謂說未來相都無有，都無分別而生雜染。
　「如此如是當來決定不可知故」者，此結未來定難知故，不生雜染。
　「若不如是分別，異類或時可得」者，若不如是分別，
未來異過現類，或時有疑未來有引生諸雜染可得。
　「若於過去，即可分別，如此如是曾有相貌可分別」
故，此釋頌中「過去可分別」，能生雜染。
　「非唯曾更，而可分別乃至生諸雜染」
者，此釋頌中「分別曾所更，非曾亦分別」。
此言意顯非唯過去曾所更境而可分別生諸雜染，
現在諸境未曾更者，未曾更故，雖不分明取其相貌，
然隨過去曾得種類，此現新境亦可分別生諸雜染。
結文可知。　「行雖無始，然始可得」者，無始時來常隨逐起，
是故無始；新新生起，故始非無。 ^98a1

第四段中有四頌，初一頌半明自相觀。
　日親者，佛也。喬答摩，此云日炙，故呼佛為日親。
次半頌明共相觀。
後兩頌明二諦觀：初三句勝義諦觀，後五句世俗諦觀。
法無實用故，無有實癡；無實有情故，無有實癡者。
故上三句，癡非能癡癡及癡者，亦無癡者能有其癡，名勝義諦觀也。
世俗諦中，愚癡非無，非不愚者起，可說有癡及有癡者。 ^98a29

第五段有兩頌，釋中說業為所隨，識為能隨，
果隨因故，勝義中無。
又三世三業說不和合，非於一世。
又一世三業無實相應，非無假法。
　「若彼與此更互相應，如福等行，無和合」
者，更互相應，說和合義；福等行，三世三業決定無相應義。 ^98b8

第六段一頌，釋中心相應亦爾，無實相應隨轉之性，非無假法。
　又相應者，謂同性；不相應者，謂別性。
非同性者，或不相應；非異性者，或非不相應。
由此故知，無實隨轉性。
釋上初二句。　「又非一切心，或相應，或不相應」
者，釋下二句。於相應中，又非一切定與一切相應；
若此時不相應，亦非一切定不相應。
於勝義諦中，無實相應不相應義故。 ^98b14

第七段有兩頌，依二諦理明人法有無中，
初一頌依世俗諦明心隨轉因緣，次半頌依勝義諦明我體無，
後半頌明依世俗諦有作受果。
　「流」謂相似，相似果續故。
　「無斷」謂不相似，相似果生故。
此顯等流果及餘三有為果。 ^98b22

第八段有一頌，明人物一異性不可得，唯有因果差別生故。 ^98b28

第九段有五頌，釋通疑難中，「又此因道，無有斷絕」。
頌中四句，如其次第，釋此四難者：一者、
難言：若無有我，後有應斷。
初句答言：因道不斷故。
二、有難言：果應頓俱生。
答此難言：和合作用轉。
非頓非俱，作用合故。
三、有難言：若無實我，應從一切一切得生。
故次答言：從自因而生。
自無他因，有不生故。
四、有難言：既無有我，誰攝受所作生死等作用？
故此答言：及攝受所作。
由因不斷果生立假者能攝受所作，實我故成無。
由此名為四句如次。
　「經說色相為尋思故，難說示他，故不可見」
者，所證色自相，性離言說，以尋思境不稱自相，名為尋思難為示他。 ^98c1

第十段有五頌，明集生苦中，「顯彼我見由集次第發生苦」
者，貪愛正是集自體故，即內貪境名貪愛緣，
能生苦故，皆名為集。
我見及苦俱名當苦因緣，我見體亦是苦。 ^98c14

第十一段一頌，明阿賴耶識譬如池派流。
此顯不一義；《楞伽經》說：如海遇風緣，境等風所擊等頌，顯不異義。
故彼此文，義無乖返。
又此據本末義，彼據體用義，二義皆成不一異義。 ^98c18

第十二段有七頌，顯示解了解脫遍知及縛遍知中，文分為二。
　初、「又法行者」，總釋七頌；「解了縛遍知者」，
二、別釋七頌。　別釋中有二：初一頌明解了縛遍知、餘六頌明解了解脫邊知。
　「染污意恒時」頌，《唯識》說第四句非曾非當有。
彼依諸部頌現在斷故，非於未來，亦非過去，
薩婆多等不許貪、慢、見相應故；今依大乘正頌及大眾部等說非先亦非後，
許諸煩惱俱時生故。
又釋：染污意諸部不同，如《唯識》第四卷疏解。
　後六頌中，初一頌明所解脫體，次兩頌顯解脫性。
先染污無，名為解脫；非意後淨，得解脫名。
二乘之意唯染污無，所淨無故，能淨意亦無，不要意淨名為解脫。
　次一頌釋有餘涅槃，次一頌顯無餘涅槃，
後一頌明無實數取趣生死、涅槃。 ^98c23

第二大段釋意趣伽陀中，文分為三：初標請者、
次舉伽陀、後隨別釋。
五十一頌中，文分為二：初一頌，梵王請；
後五十頌，世尊答。
請問有二：上半讚，下半請。
請有三，一、問學體，二、問學教，三、問法，如次配請。
　頌中學及所學并修學文。
就五十頌答中有二釋：若以文段，此卷釋二十二頌，
即為二十二段，後卷有二十八頌釋，分為十九段，至後卷當配合。
　五十頌若以義科，分之為二：初一頌答學體、
學數，所餘頌答當修學。
就答當修學中，分為十三段：初一頌，學方便；
第二有一頌，學次第生起；第三一頌，學次第清淨差別；
第四一頌，學所得果；第五一頌，學漸次因緣，
別總修習；第六有三頌，聰叡者次第為後果因；
第七次三頌，明學成敗共與不共；第八有一頌，
明正邪學；第九一頌，辨三學斷障成滿；
第十有一頌，明受差別；第十一一頌，明學純雜可得；
第十二有二十一頌，純明戒學遠離清淨；
第十三有十三頌，純明定學遠離清淨。 ^99a9

「怖多所作懈怠眾生」者，樂聞略故，怖修學多。
雖有六度萬行，但說三學，以三學名攝一切行，
非顯了說，故名密意。 ^99a28

「如是六支，顯示四種尸羅清淨」者，下有五句，
初「安住淨尸羅」一句是總，非入四淨故；
下有四句，名為四淨。
此六支義前雖略明，其〈聲聞地〉廣說。 ^99b2

「顯示最初增上戒學乃至安住因緣」者，
此釋二安住二種，漸次為因緣。
初義謂增上別解脫戒能安住靜慮戒及增上方便定心，
方便定心後能安住根本定心及增上修慧，是名初安住二種因緣。
別解脫戒引生定戒及定故，初方便定引生根本定及修慧故，
即此中間慧定俱時所攝靜慮戒學，能為無漏定慧二種安住因緣，
是名第二安住二種。
言中間者，初戒定後所生定慧，在無漏定慧之前因，故名中間。 ^99b6

「顯示最上一種，能為涅槃安住因緣」者，
釋一能趣涅槃，漸次為因緣義，因緣義通上兩句故。
無漏慧一種，三中最上，亦是二因緣所生極果，名為最上。 ^99b16

「顯示修習若別若總，隨其所應」者，釋上純雜而修習義。
別修三學名純，總修三學名雜。 ^99b20

「初一不共」者，初、戒學可修唯有一，不假定慧亦得成故。
　「中不離初」者，第二、定學不離戒學修方便成。
　「上不離二」者，第三、慧學學必具初二。
若阿羅漢三學已滿，超彼一切。 ^99b22

「此後顯示受持戒相」者，下二十一頌明戒學清淨相。 ^99b26

「唱令家者，謂屠羊」等者，西域有人，專行唱令，
凡有罪者，皆彼人將往巡歷，處處唱告，
如唱屠羊等，多造惡業故。
　「羯恥那」者，謂典獄之類。 ^99b28

「遠離劣惡作」者，非太沈。
「離非處惡作」者，非太浮。
「遠離失念故」，住正念。
　「究竟時」，謂根本。
　「方便時」，謂眷屬。
other::  ^99c2

第十七卷 ^99c6

若依初文，此卷釋前二十八頌，為十九段：
初一頌為一，次兩頌為一，次一頌為一，
次兩頌為一，次有十頌各為一，次兩頌為一，
次兩頌為一，次兩頌為一，次兩頌半為一，次三頌半為一。
　若依後義科，下二十八頌分二：初十五頌明增上戒，後有十三頌明增上定。 ^99c7

「應發常勤精進」者，被甲也。
　「堅固」者，加行也。
　「勇猛」者，無退也。
不言無足精進，此明修因，不說彼果故。
不言無下精進者，被甲、加行，於善初修；
無退一種，於苦能忍。
攝善離苦，此二已周，略無無下。
故但說三。如《瑜伽》八十九廣說五相。 ^99c13

「五支不放逸」者，三世精進為三；三世持起勤事前方便，
起極殊勝先時所作，加行作意為第四；
其作意及精進為俱有故，俱時所行諸心、心所身語業等為第五支。 ^99c19

「杜多功德」者，即舊頭陀也，即小欲知足，離著之義。
　「遠離眷屬貪欲」，即發露眾惡也，因貪欲生，故名眷屬。
　「遠離多欲不知足因」者，已得衣服等，麁妙皆歡喜。
　「遠離多欲不知足、障淨學因」者，少隨世務，
麁弊亦隨轉，名離多欲。
「受杜多功德，為寂離煩惱」者，名離障淨學因。 ^99c23

「為修梵行，資持壽命，有所受」者，釋應量而受義。 ^100a1

「以所得利轉招利故」者，釋得已不輕毀，
毀此所得少，轉更招多利。 ^100a3

「不受於信施」頌，「不耽著利養恭敬」是總意。 ^100a5

「不執惡見」是第二句。
　「不虛受施」是初句。 ^100a6

「不謗正法」是下半頌，下文亦總。
　或恐如害瘡皰者，堅執惡見，虛受信施，
毀謗正法，貪後世欲，生惡見因，此五名瘡疱。
因受信施，耽利恭敬，因所生故。 ^100a7

「習近順定諸臥具」者，謂邊際臥具，諸臥具中最極鄙劣，
下極邊際，因此後能順生寂定。 ^100a11

「非沈掉等」下兩句，如次釋堅精進及勇猛，
斷二惡，修二善故。
　「於諸善品生起欲故」者，釋頌中生欲及不增惡。
　「於諸欲中極增厭」者，釋無有欲及增惡。
　「為修善品乃至習睡眠故」者，釋前睡眠，
為有堪任及心安寂，應時時眠，不應令癈。
其似惛沈，亦此所攝。
　「若心沈沒至不居靜故」者，初釋離睡眠，
思惟光明淨妙相故；後釋離掉舉，修似掉舉相，
遊行乞食行利他時，不居靜故。
或不居靜亦解離睡眠，若時居靜，增睡眠故。
　「於先所犯，便生憂悔」者，釋前惡作。
　「於所不犯，無憂悔」者，釋離惡作。
　「後後殊勝，生希慮」者，釋於勝生希慮，
翻顯於前，前微劣不生希慮，此顯似疑，除真疑相。
上之五蓋，皆說似蓋，以離真蓋。
　「殷重無間正方便」者，殷重者，一切種也，
即具足修；無間者，是恒時也；正方便者，正方修也。 ^100a13

「危逸所依地」者，人天之身，名所依地；由欲失財，故名危逸。 ^100a29

第三大段釋體義伽他中，文分為三：初結前生後；
次前舉九十一頌釋；後第十九卷末，總以一頌結上所明。
成十四段。　此卷中合有五段。
初一頌，名惡；第二有四頌，名說；第三有五頌，
名貪；第四有三頌，名流；第五有三頌半，
名怖；第六有三頌，名類；第七有二頌，名舉；
第八有三頌，名池；第九有五頌，復名流；
第十有四頌，復名貪；第十一有五頌，名作；
第十二有五頌，名劬勞；第十三有三頌，
名得義；第十四「諸行無常」下四十四頌半，名論議。
此中，或以頌初所明，或以宗義而為名號，如後頌釋。 ^100b2

釋第二廣說中有四番釋，第三番中略不解第三頌。
　「諸有為法皆三種言事之所攝故」者，
《俱舍》云世俗言依，此三種者，即三世路也。
言事者，即言所依事。
無為不然，此即總舉有為。
即此義中，別說妙欲以為應說。
　「應說想」者，名也，由說欲名，彼方解故。
彼不擎舉其鼻，往他家，規求所欲也。 ^100b14

第二翻釋中，「初頌顯示待時諸欲」者，釋初句，
以應說故，所以待時，如前初番四復次釋。
「於欲邪行」者，即第二句依應說安住。
「邪行果」者，即下半頌集招生死。
第二頌中，上半頌名捨欲，應理；後半頌修行譏論，不應道理。
「及待時欲」者，後半亦顯欲心待時，若欲受用，待時方得故。
　第三頌亦然者，亦是捨慢求無慢。 ^100b21

第三番釋第二頌中，「顯於諸欲能了知故」
者，釋初句；次二故字，釋第三句。 ^100b28

第四番釋前三頌中，佛為彼天說前三頌時，
彼領悟聞前二頌，深厭諸欲；聞第三頌，捨凌蔑心并斷憍慢。 ^100c1

第三有五頌中，釋貪中，初一頌問、後四頌答。
答中，初三方便觀、後一根本觀。
方便觀中，初一厭境觀；次一不斷觀；第三有三觀：
一、苦；二、無我；三、身念住觀。
長行釋中，「若攝諸根，不為欲貪損壞其心等」
下，釋第四頌根本觀。
將釋彼頌，豫皆料簡。
「了知是已，未離欲貪一分學者」下，正釋本頌。
欲貪生五因中，第二、由希樂欲界；三、由取男女等有情想；
四、由猛貪逼迫。 ^100c4

第四有三頌中，初一頌問，餘二頌答。
長行釋中，唯釋後二頌答。
　「越五暴流」者，斷五下分結。
　「當度六」者，斷五上分結斷方便。
　「云何能廣度欲愛」者，斷五下分結方便，謂廣度欲愛也。
　「而未得腰舟」者，問如彼善斷，未得腰舟度上分結也。
如世度海，以葫蘆或浮皮袋，或 #CB05020;#CB05006;，
如浮囊梙置腰上，名曰腰舟。
海喻生死，意識如腰，慧如舟故。
二頌答中，初頌正答，後頌結答。
　「而能靜慮、審慮、諦慮」者，初、中、後別故。
　「若和合愛」者，謂未得勝境。
　「若增長愛、若不離愛」者，謂已得勝境。
　「若不合愛」，未得惡境。
　「若退減、若別離愛」者，謂已得惡境。
　「復有差別。云何修習於無尋定」等者，
前番已釋修無尋定是斷五下分結方便，
由初靜慮有三識身，當生喜捨而起癡愛，
尋等未盡故，依無尋伺定修斷方便。
今此差別：依第二靜慮復數修習，名如彼善斷。
又前復次明依欲界聞思等持厭諸尋故，
名無尋定，是斷下分結方便；依初靜慮離欲界欲，下分結斷。
今第二差別：修第二靜慮無尋伺定，令下分結遠，名如彼善斷。
　「餘如前說」者，謂了法永解脫，皆同前釋也。
　「如經說慚軸意腰舟」者，慚如車軸，能攝善輪，
駕御智車，運度危厄。
腰舟如上。 ^100c13

第五、三頌半，怖中有三行半頌：初一頌半請，
次一頌答，後一頌讚。
　「十資身具」者，如前第二卷釋。
other::  ^101a8

第十八卷 ^101a11

十四段解體義伽陀中，上已五段訖，此卷有次八段全，并第十四段少分。
此初解類有三頌：初一頌問，餘二頌答。
問中有五：一、#CB00727;勝生；
二、開出道；三、於何師學；四、住何法學；五、不懼後死。
答中，初一頌半答初二問，標具九德，既是勝人，
能獎勝生及開出道；後半頌答後三問。
　「以法」者，道理；「以正」者，順益；「以次制」者，
軌範；「以導」者，獎勸。
　又以法者，教；以正者，理；以制者，以此教理制御；
以導者，訓示，非以威嚴而刑罰之。
　「謂因力故」者，布施也。
　「士用力」者，諦實也。
　「助伴力」者，慧捨也。
　「云何為泉？謂六觸處」者，六處如泉，煩惱如水，泉所出故。
　「或安受受所攝」者，安受，謂喜；受所攝，謂樂。
又釋：以悅心名安受，適身名受所攝。
不安返此。 ^101a12

第九段又釋流中有五頌，分為二段：初兩頌顯異生、
有學等漸次能越暴流；後三頌明得究竟道，永越暴流。
四流義，如前第八、九卷等釋。
異生由正信越欲暴流，下之三句皆有學越餘三暴流。
　「及顯能證第一住道」者，謂能證滅盡定道。
　「二十二處」者，如下〈聲聞地〉廣說。 ^101a27

第十、貪四頌中，初一頌問，次一頌答，次一結，後一明對治。
釋中有四：初釋初頌；「云何潤生」下，釋第二頌；
「或有身手力」下，釋第三頌；「又有沙門」下，釋第四頌。
　「諾瞿陀樹」，顯所潤生，水名能潤。
「自者，即是乃至種子界性」者，顯所潤生現尋思等因，此界性生故。
謂諾瞿陀從自根生，風吹鳥銜，子墮岐孔，
又生多樹，根依岐孔，展轉後生。
由本水潤，展轉樹生，水名共緣故。
貪恚等法，以潤愛而為共緣，各自種子而為別緣。
　「摩魯迦條」者，藤葛之類，此喻諸欲，舊云摩婁迦子。
六種別欲猶如林樹，貪能纏繞，故喻藤葛。
　略義中，「於諸欲中二種別縛」者，論文自釋，名為別縛。
各別種生，名不共因；皆由愛潤，名為共緣。
　「斷方便、勝利」者，第四行頌中，上半頌了無常性已，
不起貪著，名斷方便；後半頌，即便棄捨，
終無有退，名斷勝利。
　「若貪若欣乃至愛品」者，六別欲中所生愛、
恚品，如前應知。　耽著即是第六，於外五塵之尋思也。 ^101b5

第十一、作有五頌中，初一頌問，餘四頌答。
釋中，初、釋問頌。第二、「又顯如來依第一義」
下，釋初答頌。　「由此顯示學與無學」下，釋第二答頌。
若未離欲，為度欲流，運足動手，發勤精進，
名未極底；若已離欲，名得源底。
庸預進斷上分諸結，不運手動足，勤加精進，名非身分。
　「此即顯示諸婆羅門」下，釋第三答頌。
　「得靜慮者，永斷一切」下，釋第四答頌。 ^101b24

第十二段四行半頌劬勞中，有三問答：
初、呼佛為苾芻，已度暴流耶？
第二問：得涅槃、滅定，已度暴流耶？
佛告言：如是。第三一頌，問有二：乘前初問，
汝今已度暴流，猶如河等？
乘前第二問，如何無攀無住，已度暴流？
　餘二頌半答中，初一頌半答有暴流，
尚未能度；後之一頌答彼二問。
然後兩句，以本經是應頌偈故，其文易了，略指令知。
　「祇焰」者，應頌也。
此長行中有三：初、指無攀無住義。
　次、「世尊依昔示現修習」下，總釋頌意，
未對下坐，斷非方便。
邪取精進時，有彼劬勞乃至漂溺；菩提坐下，
於邪精進得斷遍知，便捨劬勞乃至漂溺。
　第三、「此中顯示修苦行時」下，釋前兩答。
初、答初問：已度暴流，猶如河等？
第二、云何復依涅槃等，第三問：無攀無住，已度暴流？
　「非方便」者，昵健陀所日食麻麥，邪自苦行也。
　「嗢達洛迦」者，是猛盛義，舊云欝頭藍子，於彼修非想定。
　「阿羅荼」者，是逢過義，即舊云阿藍迦藍也，於彼所修無所有處定。
即顯苦行在樂行前。
　此中四義，捨劬勞等者，謂復於後時坐菩提坐下，為第一句捨劬勞。
　所有善法遂得增長，是第二捨勞。
　如如善法既增長下，第三捨住。
　既由如是不知足下，第四捨標。
故言如次。　「還復止住下地生因」者，即
《對法》云：頗有聖弟子已離色界欲，得無色界寂靜解脫定，後生色界耶？
答曰：有。謂得滅盡定，退生色界中，即此是。
此頌意說，外道有劬勞等，我世尊已離生死等，證涅槃者定已離彼故。
若聖退者，有劬勞等；不退聖者，定已離之。 ^101c2

第十三段得義伽陀中，一頌半問，一頌半答。
善見善知，善鑒善達，以四諦智如次應知。 ^102a3

第十四段「諸行無常」下，有四十四頌釋論議中，分為二十七段。
辨揚深理，故名論議。
釋初頌中，文有四：初、釋初總句，有非恒有，
無非恒無，故生與滅皆是無常。
無常之言，通總三世及別過去。
　第二、「若過去生，過去所得」下，如次釋第一無常、第二句有生滅法。
過去世已生滅，名無常法；未來世當生可滅，
名有生法；現在世現生將滅故，名有滅法。
三世諸行，皆有滅法。
　第三、「若彼諸蘊在於未來」下，釋第三句。
　「若諸有情」下，釋第四句。
苦因滅故，當生解脫，說之為樂；麁重息故，
現安樂住，說之為樂。 ^102a5

略義之中，有九對釋，初六復次如次配諸行及彼寂樂。
無為法名遍知者，所證從能證道為名也。
諸有為行觀起無願，不見我故，即觀無空，
故空、無願觀諸行起。
　聖諦現觀相違二法斷所依處，言二法者：
一、隨順戲論，謂四見或苦諦下一切煩惱；
二、怖無戲論，謂我見或滅諦下一切煩惱。
此二法與現觀相違。
今顯二法斷所依處，即苦滅諦。
所知無倒性，次上半頌；所證無倒性，即下半頌。
外道執世間常，謗涅槃樂故，名不共也。 ^102a17

第二段頌中，第一句是道諦與滅諦為跡，
第三句由道諦證滅諦，第二句集諦為苦諦因跡，第四句由有集諦常受苦諦。
　「若善修習此無縱逸」等者，謂修道諦諸有學者，
於過去世已死之時，未習道故，可由不調善死；
現在、未來由習道故，不由不調善死。
諸阿羅漢未來無死，亦名不由調善及不調善死。
縱逸翻此。 ^102a27

略義中，「處非處性」，善惡因果順相生故。
　「自業所作」，非他作及無因故。
　「師於弟子作所應作」，教誡法故。
　「諸弟子等自所作義」，依於師授，修斷法故。
　「謂能順惡戒、穴戒因緣」者，能發惡身語，
名惡戒因緣，即舊所云惡尸羅也。
污惡善戒，故名惡戒，非戒體惡。
犯諸善戒之根本，名穴戒因緣，即是不正相。
　「不正相」者，即不正思惟及煩惱等。
略中四義，配上亦爾。
釋此頌中，唯解上半。 ^102b6

第五段文中分有二：初釋上三句、次釋第四句。
釋初文中，初以八種觀，觀諸有情業業果報；後釋第四句。
初中復二：初別明八觀；後「如是戒善男子」
下，結為四行：初行、第二行如次各攝三，
第三、第四行如次各攝一。 ^102b15

其略義中，明善惡果并得果處，名如理思業業果報；
乃至止止此諸惡業，終不應為等，名如理思為先之法隨諸法行。
other::  ^102b20

第十九卷 ^102b23

釋第十四論議中，有二十七段，上已釋五段，此卷二十二段。
四語之中，初語總標、後三別釋。
　「善說、善言、善論」者，善說是總，後二是別。
說體名善言，說義名善論，善言、善論皆有善說三相。
善說三相，或別配後三句，或隨所應通後三句。
然此舉世間愛語、諦語，返顯出世二語，以頌初標皆聖語故。
其愛語，四十三說愛語有三，謂慰喻、慶悅及勝益語，廣如彼說。
　第二頌中，由行信等五種善事，得三種果。
　「獲正信」者，信也；「恥居家」者，慚也；「受持戒」
者，戒也；「得衣服」等者，施也；「所有正法」等者，法也。
此釋初句。　「彼既成就」下，釋下三句。
初名譽果，即第二句也。
次解脫果。　「證解脫處清淨諸天眾同分中」，
無漏名清淨，聖自在名天。
此釋第三句。後得生天果，釋第四句。 ^102b24

第三頌中分三：初、釋初句。
次、「諸惡行所，應速遠離」下，釋第二、第三句。
諸不善果名惡，外道無利諸邪苦行名無義因，能遠捨故。
　第三、「若於增上四聖諦等」下，釋第四句。
　略義，先聞正法，如理思惟，是初句；法隨法行，
是第二、第三句；得勝利果，是第四句。 ^102c10

第四頌中，有三復次。
第二云「所有飲食、言說、遊行」者，此三如次是頌三處無染。
然處無相住，猶有餘苦隨逐，不名極圓滿。
或為自利，飲食、遊行無染；或為利他，言說、遊行不動。
遊行之言，通上二利。
處無相住如泛清池，餘苦隨逐名厭泥時生死之海。
　又慧解脫、有學身證及俱解脫，如次三處者，
由此三人煩惱障盡、定障未盡故，非煩惱二障俱離，故說如次。 ^102c16

略義中，離三界欲，於佛聖旨猶有餘依，即諸無學名為智者。
離欲界貪勝進道攝，即第四句，名為不動，
已離欲貪，起勝進道故；或第二向并果及第三向，
為離欲貪，起勝進道故。
其不還果，如泛清池。
　又顯解脫、等持、智慧三勝利者，諸解脫觀，
觀光明，遠離定障，故成無染；等持觀空、
非我，不動；智慧照斷，若泛清池。 ^102c24

又顯心、慧學所得果者，心學果名不動，
慧學果如泛池，心、慧二學如空無染。
或如次第，心、慧學果如空無染，心學如天帝幢，慧學如泛清池。 ^103a2

第五段有五頌中分二：初四異生、後一聖者。
聖者具見佛之法化，故名法見。
其異生中，初一、欲貪邪分別者；第二、天眼不定者；
第三、肉眼不定者；第四、內外俱障，都不能見。
《金剛般若》云：若以色見我，以音聲尋我，
彼生癡邪見，不能當見我者，即此異生前四所攝。
彼後二乘雖達諦理，未證法身，亦不能知佛色身等，
非第一義，不名能見內外二身。 ^103a6

第六段一頌中有四：初、釋初句。
　第二、「若有已度五暴流」下，釋第二句。
定俱愛味，名有染時。
然有於此染愛味中執為己有，我能愛味，於定愛味堅執不捨。
此後染心染前自心愛定之取，此後能愛於前所愛，名為貪染。
因此愛故，當來苦生，亦名為染。
此生煩惱，非定煩惱，故說招生。
此即第六暴流之相。
　第三、「若染自取，於所染心」下，釋第三句。
若染自取者，是後染心；於所染心者，是前定心。
謂由後染心於次前所染心能不隨順而生愛染，
發起功用，攝受一處，令不流散，為遮止染，修第六意暴流之對治作意故。
此能染心現在亦無能染污於相應之心，
即所不染相應之心自性淨故，名無染污心。
此中意說，於所染心不隨功用故，離縛所緣，
無有染污；於無染心故，離縛相應。
二縛離故，當苦不生，亦名無染，以重緣貪能潤生故。
　第四、「若有於彼隨作功用」下，釋第四句。 ^103a14

第七段，城者，內以攝持，外有捍御，內攝四法，
外御信解，故喻城。
　「相應善法二種心城」者：一、善說法；二、毘奈耶。 ^103b3

釋第八一頌中分三：初、釋初二句；第二、
「彼於此定正安住時」下，釋第三句，不生愛味，
無所依止也；第三段「由如是正方便故」
下，釋第四句。 ^103b6

略義中，「四種擾亂」者，第一即初二句，第二、
第三即第三句，第四即第四句。 ^103b10

第九段一頌釋中有四：初、釋初句；第二、
「又佛示現內寂靜樂」下，釋第二、第三句；
第三、「如因其#CB00592;卵生鷄」
等下，釋第四句；第四、「此中差別」下，重釋捨有行義。
初句明得差別，後三明捨差別。
　「俱舍」者，#CB00592;藏義。
得菩提後與未得前，色身相似，名曰等生，
少相似故；餘四蘊名身生，與因全別，名不等生。
　「內寂靜樂」者，示現獨處林野。
　「及沙門樂」者，示現持戒無悔。
喜樂二樂為因，心便得定。
諸勝定力能捨二行：「壽行」者，命行也；「有行」
者，餘有漏蘊也。有行寬，命行狹，從寬為論，頌無壽行。
此所捨色身生，示現有漏，與前相似，名與前正等；
其無漏四蘊名為身生，非所示現捨故，
與前不等，故二差別。
色身如#CB00592;藏，無漏四蘊破#CB00592;而出，
如鷄等生，差別亦爾。
　「謂佛世尊若不棄捨諸壽行」等者，此有二說：
佛壽百年，但年八十，捨第五分，二十年為一分壽故。
故經多說，迦葉佛人壽二萬歲時出，釋迦人壽百歲時出。
　二云：釋迦佛大分應壽一百二十歲，
四十年為一分，但年八十，捨第三分壽。
諸教多言此洲人壽一百二十五歲、東洲二百五十等。
為顯於此得自在故，留身三月；為顯於命得自在故，
捨所餘分，然以餘分所有福業施諸弟子。 ^103b12

略義中，「及顯棄捨所依因緣」者，二樂為因，定自在也。 ^103c7

第十段一頌有三：初依諸釋、次辨略義、後諸惡者。
又初依三界在家出家、次辨略義、後依欲界在家惡者以釋本頌。
　「不數學」者，不此數記括義。 ^103c9

第十一一頌中分四：初、汎釋三求；第二、
「此中欲求、有求攝者」下，釋初句；第三、「若樂沙門及婆羅門」
下，釋第二；第四、「又此一切，三門攝」下，釋後兩句。 ^103c13

第十二段一頌釋中：一、住皆無愛；二、戲論皆無愛；
三、踰牆離愛；四、踰塹離愛。
故說阿羅漢永離貪愛，由四相故，遊諸世間，天人不識。 ^103c17

釋文分二：初釋下半頌牟尼遊世間頌，天人不識。
阿羅漢名牟尼，證寂默法故。
後「云何離愛諸阿羅漢」下，釋上半頌，顯示離愛，別影四相。
　「魔怨主」者，所謂貪愛。 ^103c20

略義中，「羞不應羞」等者，求屬他財，是不應羞；
為生輕稍，名羞不應羞。
營屬己財，名曰應羞；耽翫繫攝，名應羞不羞。
合成一處也。求有斷滅，名不應怖；訶毀勤趣，名生怖見。
生天縱樂，名為應怖；讚說希求，名無怖見。
名第二處妄生輕毀。 ^103c24

第十三段一頌中，「熏除」者，熏謂熏修，除謂除滅。 ^104a1

第十四段一頌釋中，文分為四：初、釋初句；
第二、「若有復能於善說法」下，釋第二句；
第三、「如是善修正方便」下，釋第三句；「又修如前所得道故」
下，釋第四句。　「受持七種依福業事」者，
此有二說：一云即七聖財，施最增上，所以偏說；
二云前說八施中，翻前七有過施。
更應思勘。 ^104a3

第十五段一頌釋中分三：初、釋初句。
　「一切種」者，十惡業道也。
　「一切因緣」者，三不善根能發業道及究竟故。
　「一切處所」者，情非情、資具等境。
　第二、「彼由三相」下，釋第二句。
依戒起定，依定起慧，依慧證境，名三相。
戒體善故名奉行，善能離惡故名莫作惡，故通二處。
　第三、「如是具足」下，釋第三句。
不釋第四結句。 ^104a10

略義中，「三學」者，謂初二句；「學果」者，謂第三句；
「不與他共」者，是第四句。 ^104a18

第十六段一頌釋中，初、釋初句。
　「難可調伏」已上，釋難調；「雖強安處」下，
釋輕躁，輕舉躁急，性數易故。
　第二、「雖強安處內寂止」下，釋第二句。
　第三、「諸聖弟子於如是」下，釋第三句。
　第四、「彼由如是正定」以下，釋第四句。 ^104a20

略中，「左道」者，乖正道理，謂上兩句；「不隨左道之心」
者，謂第三句；「所得勝利」，謂第四句。 ^104a25

第十七一頌釋中，初句是總所因，後三句是所得四功德。
一、能喰遠離味；二、靜慮；三、常委；四、念受無染喜樂。
憚，謂懼憚怯怖；無憚者，無此也。
　「解脫喜樂」，謂無為。
　「無染喜樂」，謂有為。 ^104a27

略義中，「毘鉢舍那所作」，即頌靜慮也。
由審慮道理獲得毘鉢舍那，成其所作，
故前說靜慮，後說慧作。 ^104b3

第十八一頌中，初兩句是所成就五支，後兩句是所斷五支。
一、無工巧活，謂無四事：一、不憍邪活命；
二、不恃有勢家；三、不規名族；四、不詐受聖說。
世間異生依止工巧以為業，須非法希求；
真實苾芻則不如是，不依此四起非法希求飲食衣服猶如彼故。
　二、無輕自己，若於衣食非法貪聚，不持衣鉢，
名輕自己；苾芻不爾，名不自輕。
　三、樂勝，希愛沙門，希愛學處，堅固禁戒。
　四、樂諸根，樂生喜根，淨命喜足；樂生慧根，
入現觀等；樂生念根，除遣諸惡。
　五、盡解脫，結縛、纏種皆解脫故。
名成五支。　一、無家，終不捨戒，退還俗綱；
二、無所貯積，受財受境；三、無希望，不希財命，
知而妄語；四、斷欲，無不與取；五、獨行，貪欲已盡，
無伴孤遊，離非梵行，妙達因果，諸惡皆盡，不計惡因無因招果。
名斷五支。隨其義勢，別配釋文。 ^104b6

第十九一頌釋中分四：初、釋初句；第二、
「又此現在隨其自體」下，釋第二句；第三、
「若有聰慧，由此四相」下，釋第三句；第四、
「彼能超度」下，釋第四句。
　「心」者，通八識。　「無量差別自體展轉」
者，謂三性等心差別而轉。
　「及因展轉」者，謂前前心為因，生後後自體心故。
或心種子及餘緣能生心體，皆名因展轉。
　「前際叵知，故名遠行」，下五十七解遠行有二義：
一、無始時故；二、遍緣諸境界故。
彼偏說意識作業，此通一切，故不相違。
　「一一而轉」者，無第二眼識等一時生故，
亦非一切種三性心頓現前故，名為獨行。
五十七有二義：一、一一轉故，二、無主宰故，名為獨行。
此中前因遠行，說識從緣起，乘文便故，
已遮無作者，獨行中略，亦不相違。
然此心體現在起時，心性不定，數加轉易間斷，名不畢竟轉。
畢竟者，始終相似相續之義。
其五色根，或異熟同，與長養異，雖初闇劣，
後明殊勝，始終相似相續而生，名畢竟轉。
　「種種品類，異生時生，異滅時滅」等者，
異者別義，謂三性品類別異生。
如善心異餘二性品生時而生，異餘二性品滅時而滅，餘二性亦爾。
　又如煩惱中貪俱品異於餘品若生若滅。
然彼心體自性非染，其體染性前後相似不可得，
及由心性本淨，其染體不可得，故不成實，名無身。
此中意說，心體速謝，異類生滅不畢竟轉，
不同色相初後相似畢竟而轉，及無染體故，名無身。
五十七云：無色無見亦無對故，名為無身。
此未來世，隨經部師理門義說，有心隨眠居四識住，
可於後世從隨眠起，有往有來，緣歷境義，名寐於窟。
未來識種現居識住，當來可生，是寐窟義。
依真實理門釋此文者，若未來世居識住之識在現在世本識之中而有隨眠，
可於後生有往來義，名寐於窟。
五十七說：依止色故，名寐於窟。
彼說有色界識非未來識，此說通三界識三世別識以釋頌文，
理不相違。　「遠行」者，說過去識；「獨行、無身」
二義，說現在識；「寐於窟」者，說未來識。
即三世四義識名為四相，非去來世而無獨行及無身義。
現用可知，從增說現。 ^104b23

略義中，「長時染污」者，即前際叵知。
　「無作者性」，心自體展轉及因展轉義。
此亦解遠行。　「於現在世，性是剎那」，貪瞋等轉易，不畢竟轉故。
　「自性清淨」，染污之體不成實故。
此解無身，然闕獨行。
　「於未來世，有放逸故」，於後生有往來義，即寐於窟。
　「由不放逸故清淨」，即聰慧者了知彼心。
「住陸地」等，次下半頌。 ^105a5

第二十段有十頌中，有五問答，二頌為一，
皆初問、後答。釋中有二：初總指經頌、後隨別釋。
　「波羅延」者，經名。
　「阿氏多」者，即無能勝，彌勒字也。
　釋文分為五段：「欲言世間者」下，釋初答；
第二、「又惡說法者，由無明門」下，釋第二答；
第三、「又惡說者及在家者」下，釋第三答；
第四、「乃至彼法未永滅來」下，釋第四答；
第五、「若諸有學斯應顯了」下，釋第五答。
皆准釋答，不解請頌。
　初明染污若因若果；次明能斷諸染因體；
次明總別果蘊滅位；次明於二受不生欣樂，
得六種恒住，唯無學法後終盡位；後明異類諸有學者所作眾事。
　釋初頌中，初釋初句。
三種世間，是通世間；二種世間，三中別立。
　「善說法者，由有明故」下，釋第二句。
　「若諸在家異類白衣」下，釋第三句。
　三戲論者：一、三言事；二、四言說；三、尋伺。
　「三種言事」，謂三世法。
　「四種言說」，謂見聞覺知。
言事唯名戲論所分別故，違順思惟名為塗染，
能分別故、能增長故、能隨增故。
　「此中，惡說法者，無明所覆」下，釋第四句。
初三句因，此一句果。
初是無明，次是放逸，後違順分別思惟。
　釋第二答中，「又惡說法者」下，釋初句；
「如是無明、放逸、戲論」下，釋第二句；「若出世間正見所攝」
下，釋第四句；「於此流漏，若伏若永」下，釋第三句。
　釋依義，次頌隨文便，前後不同。
　釋第三答中有二：　初「又惡說法者及在家者」
下，汎釋染淨二品不顯了、顯了二類差別；
後「諸阿羅漢斯已顯了」下，總釋頌意。
已顯了者，謂阿羅漢；應顯了，謂諸有學。
　釋第四答中，亦總釋頌意。
　釋第五答中有四。
乃至委悉所作，釋初句。
一、「常所作」，二、「委悉作」，此之二種是應更作不放逸事，通是一切有學所作故。
　「有學異類，若諸有學」下，釋第二句，有兩番釋：
初說下上分結合名無染污，心無染即心無濁；
後「又於諸欲不耽著」下，別釋二結，不配無染及無濁義。
　第三、「又於一切有苦法」下，釋第三句。
　第四、「修習如先」下，釋第四句。 ^105a12

第二十一段六頌釋中分六：「如是總名諸欲愛味」
已上，釋初頌；第二、「又彼希求」下，釋第二頌；
第三、「又復毒蛇」下，釋第三頌；第四、「又諸欲自性」
下，釋第四頌；第五、「又於事欲」下，釋第五頌；
第六、「若於諸欲」下，釋第六頌。
　「諸寶珠等名共相應」者，同七寶數，謂即可重故，
一切處同用，翻此即名不相應也。
　此下頌中，初三頌明諸有學觀染遠離，後三頌明諸無學觀染永絕。 ^105b21

略義中，事欲名愛味，欲名過患，斷二名出離。
此初三頌如次配之。
次二頌是愛味能為過患，後一頌是出離功德。 ^105c1

第二十二段一頌半釋中，文分為三：初總釋頌意；
次「謂能捨離」下，別顯五相，屬釋頌文；後
「由此五相」下，結修梵行，極成賢善。
　「色等諸法，及彼安立」者，所詮、能詮也。
　「初法、第二法毘鉢舍那」者，初學、成滿二分位也。
　前卷有五段，此卷有二十二段，今成論議中二十七段。
體義伽陀中有三，此末一頌是第三段，以十四門結頌上義。
　作論議明伽陀體義，故名論議也。
other::  ^105c4

第二十卷 ^105c13

修所成地，等引名修，即別境定數。
若修習義通聞思慧，修是證義，故唯等引。
因修生慧，名為修慧；因修慧所成有為、
無為一切功德，名修所成，皆此地體。
　大文分二，初問、後答。
答中有三：初列四處、次以七支相攝廣釋、後總結成修所成地。
　七支相攝廣釋中，初總列七支相攝、後廣別辨相。
初文有三：初標，次列，後結。
處謂處所，依四義處，修方滿故。
第一、「處所」，內體外緣必須具足；第二、「因緣」，
行世出世修之方便；三、「修瑜伽」，正修自體；
四、「修果」者，因修所得世出世間有為、無為功德之果。
　「七支攝」者：初、「生圓滿」，即修處所；二、「聞正法」，
三、「涅槃為上首」，四、「能熟解脫慧之成就」，
此合三種，名修因緣；五、「修習對治」，名修瑜伽；
六、「世間淨」，七、「出世間淨」，名為修果。
　七支廣釋中，由四處攝，即分為四。
初生圓滿修處所中，文分為三：初辨生圓滿；
次能攝四支修瑜伽處；後結生圓滿，廣聖教義，不增不減。
初文復三：初問標十種、次各別顯、後總結成。 ^105c14

「又處中國，不生邊地」者，依俗間釋，唯五印度名為中國，
中國之人具正行故；餘皆邊地，設少具行，多不具故。
佛法所傳，唯中印度名為中國，威儀禮則，
順正理故，苾芻等具正行故，具正至故；
餘雖少具，多乖儀則，行不純故，皆名邊地。
　「達須」者，細碎下惡鄙農賤類。
　「蔑戾車」者，樂垢穢也。 ^106a4

聞正法圓滿下，釋第二、修因緣，中分三：
初廣釋三支；次「又隨次第，已說三支」下，
結成廣教，不過不增；後「又此三支，當知即是修瑜伽因緣」
下，結成三支，修因緣攝。 ^106a11

涅槃為上首中，初標，次釋，後結廣義。
中分二：初釋涅槃為上首相、後釋由此獲五勝利。
初文復二：初總明涅槃為首，聽聞正法，
不為餘緣；後以十轉釋以為首。
後中有二：初標十轉，二涅槃為首；後釋十轉。 ^106a15

言十轉者：一、「聞所成慧為因」；二、「於道、道果起三種信」；
三、「遠離憒鬧、諸惡尋思」；四、「趣善決定思所成智」；
五、「能趣入二修方便」；六、「證修慧」；七、「於生死涅槃發起欣厭」；
八、「入諦現觀，有學解脫」；九、「數修道，無學解脫」。
初五在念住、不淨觀等前；次一在不淨觀、
念住等；次一在四善根，於生死涅槃起欣厭故，
即四諦觀；後二可知。
此上九種，有餘涅槃而為上首。
即由此故，證無餘依，是為第十。 ^106a20

「五勝利」者，聞正法時有二饒益，修正行時亦二饒益，并證苦邊際。 ^106a29

能熟解脫慧之成熟中有二，初問、次答。
答中有三：初明止觀由慧成熟，次明近善友習三學由慧成就，
後明十種能熟解脫慧成熟法。
解脫謂果，能熟謂因，即止觀等。
此果此因皆是所熟，慧為能熟，能熟彼故，名慧之成熟。
　「定心中慧，於所知境清淨轉故」者，釋奢摩他支由慧成熟。
定心無慧，證境不明，障垢不離，由慧證明及能離障，
定心方滿，故名慧熟。 ^106b2

第二、「又毘鉢舍那支」已下，釋依善友修三學慧成熟中，
初標、後釋。　標中，謂最初起修慧，必依善友之所攝受；
二、依奢摩他之所攝受；三、依尸羅圓滿之所攝受。
初起修慧故，不說由修慧之所攝受；或初起聞慧故，
不說由慧之所攝受，未有現行方便慧故。
若後起慧，理亦由慧之所攝受。
　次別釋中，唯解依善友及依尸羅之所攝受，
不釋依定之所攝受，前止成熟即是此故。
　「善友攝受」者，由善友攝受，為說法時，
於所說法所知境中，由有慧故，有覺了欲。
「　尸羅攝受」者，由攝受尸羅，他有三根隨舉罪等，
由有此慧故，堪忍譏論。 ^106b11

第三、「又依所知真實」下，釋十種能熟解脫慧成熟法中有三：
初辨十種、後結十種漸次能令解脫圓滿。
　言十種者：一、「於境真實有覺了欲」；二、
「愛樂聞法」；三、「便發請問」；四、「聞昔未聞甚深法義」；
五、「明淨法義，除先所疑」；六、「能見過患，深厭盛事」；
七、「於世盛事不生願樂」；八、「為除惡趣法，
心生正願」；九、「為除諸惑，修諸善法」；十、「為得彼果及心清淨，心生正願」。
由此漸次解脫圓滿。
能成三支。 ^106b24

廣攝聖教，更無增過中，「如是三支，廣聖教義，
謂十十種」者，謂初聞正法故，凡所修行，
皆以涅槃而為上首；此所修學，能成熟彼解脫等位，一切皆是慧之成就。
此後二種，由聞正法為先。
　以涅槃為上首中，有十法轉；慧成就中，
有十種漸次：故結廣教，名十十種，非聞正法亦有十也。
故聞正法中，無結廣教若過若增，後二有結也。 ^106c4

七支中第五、修習對除，即四處中第三、修習瑜伽。
文分為四：初、問總標；次、隨別釋；三、以修對除，
即修瑜伽；四、結廣教，不過不增。
　隨別釋中有三：初、解三位十種修習；
第二、「又不淨想略有二種」下，遂前難解；
第三、「又正方便修諸想者，有能斷滅所治諸欲」
下，釋多所作修習對治。
初文有二：初列三位、後釋十種修。
　明十修中，文有三：　初、明不淨、無常二想；
二、「又出家者四種所作」下，明無常、苦等四想；
三、「又於遠離閑居」下，明光明等四想。
　其所對除十種者：一、在家有婬欲貪及受用愛；
二、出家已，為尋思擾動，不生喜樂。
為除婬貪，修不淨想；為除受用愛及不生喜樂，修無常想。
顯無常想通在家、出家二位修習，以二能除，
除二所除，故言通隨次；非以在家、出家為二，名隨次第。 ^106c12

無常、苦等四想中有三：初明四種所作、
次明四種所治、後明四種能治之法。
此下餘八所治及能治法，即出家後，設生喜樂，
有懶惰懈怠等為四；遠離閑居，於止觀品闇昧心等為四。
故於出家中，於四種所依事，起四種障，
為除此故，修無常、苦等四想。 ^106c28

光明等四想中有二：初明四種所治、後明四想。
　三、於生有隨動想心，為對治此，修滅想者，
謂有為法生滅遷動，名生動相。
今見彼相，名於生中有隨動想。
故為治此，修於滅想，離遷動故。
或於常來生有數生喜樂，名隨動想。
為對治此，修習滅想，即當有不生，無欣樂意。
雖有兩釋，前解為勝。 ^107a5

「又不淨想略有二種」下，第二、逐前難釋。
中分三：初、釋在家初不淨想；次、釋出家於無常所修苦想；
三、釋遠離閑居中修光明想。
　「思擇」者，正思量。
　「修習」者，起修作。
不淨想中有三：初列二力；次明二障；後明除此，能治白法多有所作。 ^107a12

釋障中，初辨障、後結之。
五障中，「親近母色」者，數近女；「處顯失念」
者，謂對眾前，逢勝顯境；「居隱放逸」者，獨居屏處，
縱蕩邪思；「通處隱顯，由串習力」者，由前串習處隱或顯，
生失念放逸；五、「雖勤方便」等者，修不淨時，
邪思上勝，心隨淨相。 ^107a18

七種障者：一、「本所作事心散亂性」，隨作彼事時，
心生散亂；二、「本所事趣作用性」，將作彼事，
發起欣趣方便作用；三、「方便作意不善巧性」，
如無智者用三寶財，由不恭敬承事師父勤請問故，
不解方便；四、「雖處空閑，乃至擾亂其心」，
但由不守根門，所以染尋思起；五、「食不知量，
身不調適」；六、「尋思亂故，不樂寂止」；七、「身不調故，不修慧品觀察諸法」。 ^107a24

能障中，「當知總說一門十二，一門十四」
者，談二別障，初五後七，名為十二；總別合論，
更加二總，謂思擇障及修習障，故成十四。 ^107b3

釋光明相中有三：初、總明此緣法光明；
次、明十一所治暗障；三、顯相違能治白法。
　「如是疑隨逐故」者，結初暗障；「障礙能遣疑因緣故」
者，結後三障。精勤少睡；正食身調，順觀諦法；
不欲雜居，如理作意：是能除遣疑之因緣。
後三障此，故說為障礙能遣疑。 ^107b6

修所成慧所除七法暗者：一、惛沈；二、掉舉；
三、喜悅；四、怖瞋二種相應等法；五、起言尋伺；
六、不正思惟及心散亂；七、邪思搆。
如其次第，七種修慧所除暗障。 ^107b12

「世間一切種清淨」下，釋第四修果，文分為二：
初釋二淨、後結成修果。
初復分二：初釋第六、世間淨支，後釋第七、出世淨支。
初文復二：初廣釋相；後結世間清淨唯在正法，非諸外道。
初文有三：一、問列三名；二、隨別釋；三、結廣教，不過不增。
別釋三中，創得初靜慮未至定，名得三摩地；
得根本，名三摩地圓滿；離諸障染，引生通慧，
諸清淨鮮白，名三摩地自在。 ^107b16

得三摩地中分四：初、釋所治能治別相；
次、釋得者得近分；三、結廣聖教，不過不增；
四、結世間淨住正法者得。
初文有二：初明所治二十法、後顯能治。
初文復二：初明二十障、後明四相堪能障法。
初文有三：初標、次釋、後結。 ^107b24

三摩地圓滿中有三：初釋十相、次結圓滿入根本地、後結廣教。
十相者：一、願勝定滿；二、見定勝德；三、精勤策勵；
四、折伏色愛；五、善未圓修，他惡尚勝；六、
於淨天生，心無耽染；七、不自卑下，策舉增修；
八、隨順二修；九、勤精正法；十、於止觀隨生愛。 ^107b29

三摩地自在中有二：初釋自在相、後結廣教。
初文有三：初標雖已圓滿，未自在相善觀察故，
當得自在；次釋四處二十二種相；後「彼於如是四處」
下，明自在相。第二文中有二：初列四處；
後「由剃除鬚髮」下，釋二十二種相。 ^107c6

四處者：一、自誓受下劣形相、威儀、眾具；
二、自誓受禁制尸羅；三、自誓受精勤無間修習善法；
四、為斷眾苦，受前三處時，應正觀察眾苦隨逐。
此四處中，前三各起五相，第四處起七相。
　初處五相者：一、剃除鬚髮；二、捨俗形好；
三、著壞色衣。此三相誓受下劣形相所起也。
又威儀、眾具各一，為五。
第二處五相者：一、略捨二事之所顯現；
二、不自懇責，他不呵擯；三、有犯不輕舉，
由此缺犯，便自懇責；四、他擯能悔除；五、
於舉罪者無恚損惱，而自修治。
　第三處五相，如文自顯。
　第四處四苦所隨，應觀七相：初隨逐處有一相，
於聖果未能隨證；第二隨逐處有四相，
謂生、老、病、死；第三隨逐處有一，謂愛別離苦法；
第四隨逐處有一，謂自業所作。
生、老、病、死略有二義：一、性逼迫，苦苦所攝。
《對法》等說：八苦之中，前之五苦，苦苦攝故。
二、性遷謝，生變於死，老變於少，病變於壯，
死變於生，故此說為壞苦隨逐。
愛別離法非是壞苦，以義攝之。
此中初苦，苦苦所攝；第二、第三，壞苦所攝；
第四一種，行苦所攝。 ^107c11

自在相中有二：初明如理作意相等自在；
後「彼由如是樂斷樂修」下，結成離染進善自在之相。
初中復三：初標便起如理作意；次明依四處起二十二觀故，
乃至成出家及沙門想；後明六修相斷修之相。
　六相者：一、樂斷；二、樂修；三、不貪著；四、
無恚害；五、無隨惑，善守念住；六、無增上慢。 ^108a2

出世淨中，文分為三：初、標列五門；後、隨別釋；
三、結成淨及廣教義。
先得四善根世間清淨已，便能最初入諦現觀；
明生暗滅，障礙便除；為證通慧，思前所得歡喜諸事；
為斷除障，復習如前所得類道；由此遂能入無學位，證清淨道及果功德。
是名此中略義次第。 ^108a9

入諦觀中，又分為三：初問生起，從世間淨，
為證出世，觀世劣境，深生厭惡；二、「又此住正法者」
下，廣說厭患、安住心相；後結此二相各二十種，
更無過增，廣辨厭患。 ^108a15

安住相中，文分為二：初明於五處所，以二十相思惟厭患；
後「復有五因，二十種相」下，明心安住。
初有三：初列五處；次「此中，略有三種」下，
辨二十相；後「如是彼以由厭俱行想」下，結成厭想。
　五處者：一、於已雜染相應；二、於已清淨不相應；
三、於已雜染相應過患；四、於已清淨不相應過患；
五、於已清淨見難成辨。
於此五處，心俱厭患。
　依五處二十相者，初三處各三相，第四處有五種，
第五處有五，合前為十九；「又復發起堅固精進」
下，合結於五處，總為一相，并前二十也。
　「雜染相應有三」者，謂雜染體而已相應故。
一、未離不調死，聖者已離故；二、當墮煩惱坑；
三、現行惡業，當生惡處。
此隨所應，即煩惱、業、生三種雜染。
　「清淨不相應」者，謂涅槃、定、慧勝清淨法體，
己身無故，名不相應。
　「雜染相應過患」者，由與雜染體相應，
便生三種過患：一者、生，老病死苦之根本故；
二、八無暇處；三、於一切處生四相所迫諸無常性。
　「清淨不相應過患」者，由與清淨體不相應故，便過患生。
　「於已清淨見難成辨」者，諸清淨法見於己身難可成辨：
　一、若捨清淨法而不修為，其終不能任運自起作而能獲得。
　二、除清淨法外，於餘世事尚非請他而能成辨，況清淨事。
　三、決定應作，成大吉祥，解脫眾苦。
　四、非於現在不作諸惡，即名清淨已得永離煩惱熾然；
若無聖道，惡業不盡故。
　五、由清淨道圓滿證得，觀可清淨；若不證得學無學道，觀終不淨。 ^108a19

第二十相中，有四又字：初一，於染淨體相應不相應；
第二又字，於染淨相應不相應過患；下二又字，
於前第五、見難成辨思惟之相。 ^108b18

第二、有二十相心安住中有三：初標五因，
二十種相之所攝受，令於涅槃心安住相；
次別釋五因；後「彼於爾時由此五因」下，結成安住。
　別釋五因等中分二：初明五因；次「謂於空、
無願等」下，釋二十相。
五因中有三：一、問；二、釋；三、結五因。
　依逆次說五因者：一、四善根，創能通達觀四諦故；
二、所依定，即四善根所依止定；三、即此定，
前四念住等，五停心觀等，能入境界；四、
此等觀，前修四聖種、六隨念等，名能攝受加行資糧；
五、即於此，前受持三藏，親近和上及阿闍梨，
能受教誡，加行思惟，名為最初攝受方便。
故說五觀依逆次說。 ^108b21

「依上五因起二十相」者，依初因有六相，
依第二因有四相，依第三因有二相，依第四因有五相，依第五因有三相。
　初因有六相者：一、微細現行有間、無間隨轉我慢俱行心相，
此於定等前方便起，能障現觀作意正達。 ^108c4

「有間我慢」者，謂第六識俱；「無間我慢」者，謂第七識俱。
此皆俱生，故名微細。
其分別者，前遠資糧已折伏故。
　二、既通達已，任運作意心中，隨其所應，
能善棄捨前二我慢，令無間滅。
此令染意不行之義。
　三、依無間滅，以無常等行如實思惟。
　四、由此作意，乃至平等智生。
　五、彼於爾時我慢等滅，證心一境性。
　六、便自思惟：我已證此，如實可知。
　依第二因四相者：一、先世間道得定圓滿，
亦得自在，謂入、住、出；二、於此諸相安住其心，
入諦現觀；三、若得此定，未滿、自在，思惟止、
舉、捨相；四、安住其心。
　第三相中二相者：一、阿那般那念；二、法念住。
　第四因中有五者：一、遠離非所行處；
二、既遠離已，樂斷樂修；三、於晝夜分　觀自他衰盛事，
心生厭患；四、修六隨念；五、住四聖種。
　第五因三相者，加行方便為二，正加行為一。 ^108c9

第二門離諸障礙中有三：初標列二障；
次隨別釋；後「如是二處十種善巧」下，結成離障及與廣義，不過不增。
　別釋障中，初明二處十一種障；後「又二障」
下，於此二處起十善巧。 ^108c26

行處障中有六：一、棄捨善品，數與眾會；
二、愛重飲食；三、好營衣鉢；四、好樂談話；
五、於晝夜樂睡樂言；六、好共他居。
　住處障有五：初四即四不隨順性；第五、
或於晝分，多諸諠逸下，合為一種。
名於二處十一種障。
或行處合為一，定之方便名為行處。
　住處障有十：初四即不隨順性；五、晝分喧逸；
六、夜多眾苦；七、多怖畏；八、多災勵；九、眾具匱乏，
不可愛樂；十、惡友攝持，無諸善友。 ^109a1

多定樂中有六修：止、舉、捨、入、住、出。
　多思擇中有四，謂善勝慧，名思擇者，此出思擇體。
下明四善巧：一、於晝夜分了知善惡增長衰退；
二、於晝夜由習衣服等，善惡衰退，如實了知；
三、思擇為依，於不善法驅擯遠離；四、於善能修。 ^109a10

第三、為證通慧思歡喜事中有三：一、問；
二、釋；三、結。釋中有四喜：一、於四證淨生喜；
二、於自增上生及決定勝生喜；三、無嫉妬故，
於他同類得此二事者亦生歡喜；四、念有恩者發生歡喜。 ^109a15

第四、修習如所得道中有三：初問、次釋、後結。
釋中，初明四法為依、後明五法圓滿。
四法者：一、心極思慕，心出離樂欲，何當具足住如阿羅漢；
二、如是樂欲已，發勤精進，修三十七菩提分法；
三、勤精進故，心樂遠離；四、由前三已，不生喜足，求住勝法。
　「能令五法修習圓滿」者：一、於歡喜修得圓滿，
能離欲界欲；二、最極損減方便道理煩惱斷故，
斷色、無色界煩惱，獲得勝道，喜悅圓滿；
三、遠離麁重；四、獲得輕安；五、得金剛定。 ^109a20

第五、證清淨道等中有三：初問、次釋、後總牒結。
釋中有三：一、別釋道果功德；二、結成廣教；
三、總結成道滿無上無勝。
別釋有二：初別釋三、後總結之。
　「取雜染品」者，謂煩惱。
　「行雜染品」者，謂業也。
瑜伽師地論略纂卷第七
w::  ^109b1

享保八年〔癸卯〕四月十二日一交加點畢 ^109b7

沙門高範〔胎生六十九歲〕
 ^109b8
