
jing:: 佛華嚴入如來德智不思議境界經卷上
隋天竺三藏闍那崛多譯
如是我聞：
一時婆伽婆，遊摩伽陀國法阿蘭拏處菩提場上普光堂中；
大福聚集，妙喜所生，普無毀處，功德無量，
蓮華藏師子座中坐，平等證覺〔一〕、善淨覺者
〔二〕、無有二行〔三〕、遊佛所遊〔四〕、得至諸佛平等
〔五〕、到無障處〔六〕、不退轉法〔七〕、無遮行處
〔八〕、不捨無邊諸佛所作〔九〕、住不思處〔十〕、
向無相法〔十一〕、三世平等所生〔十二〕、其身遍諸世界
〔十三〕、諸法智中無有疑惑〔十四〕、於諸所行具足覺慧
〔十五〕、諸法智中不為慮難〔十六〕、無分別身
〔十七〕、受諸菩薩智〔十八〕、得至無二佛行最勝彼岸
〔十九〕、盡到無差別如來解脫智〔二十〕、順到無邊無中佛地平等
〔二十一〕、法界最極〔二十二〕、虛空界究竟
〔二十三〕、無後際盡〔二十四〕、於諸劫數常轉法輪身不休息〔二十五〕。 ^917b26

共六十二百千比丘，彼謂：奢利弗多囉
〔一〕、摩訶毛伽利耶夜那〔舊名大目揵連者〕
〔二〕、摩訶迦葉簸〔三〕、阿泥留馱〔四〕、修浮帝
〔五〕、迦底耶夜那〔舊名迦旃延者〕〔六〕、摩訶劫譬那
〔舊名劫賓那者〕〔七〕、黎婆多〔八〕、難陀〔九〕、那提迦葉簸
〔十〕、伽耶迦葉簸〔十一〕、富囉拏迷低黎夜尼弗多囉
〔十二〕、伽傍簸帝〔十三〕、周稚般他迦〔十四〕、
達囉弊夜摩羅弗多囉〔十五〕、佉馱囉婆那迦
〔十六〕、專陀〔十七〕、摩訶俱絺羅〔十八〕、囉侯羅
〔十九〕、阿難陀〔二十〕，如是為首，有六十二百千比丘，
皆遊一法，等入境界，皆入諸法自性行，
皆無所住虛空境界，皆遊無所依處，皆已離諸煩惱障蓋所起，
皆已入諸如來法界光明行，皆平等入一法，
皆向普智，皆於普智道無有休息，皆說普智智無有退意，
皆已得至別智智觀最勝彼岸，皆從方便境界行處所生。 ^917c9

復共六十百千比丘尼：摩訶鉢囉闍簸帝比丘尼，
耶輸陀囉比丘尼為首，皆善集白法，皆近普智智，
皆入普智光明行，皆於明法，如是善通諸法無相，
如是下入諸法實際，如是順到諸法不生不滅無有助對，
如是信解，皆安住不思解脫三摩地，皆隨化度眾生，如無功用無分別色身形類威儀示現。 ^917c25

復與大菩薩眾，有十佛土不可說俱致那由多百千微塵等菩薩摩訶薩，
彼謂：普賢菩薩摩訶薩，普日菩薩，普化菩薩，
普智菩薩，普眼菩薩，普光菩薩，普明菩薩，
普照菩薩，普幢菩薩，普意菩薩摩訶薩，
大速行菩薩，大速持菩薩，大遊戲菩薩，
大遊戲王菩薩，大精進勇步菩薩，大勇步健菩薩，
大頻申菩薩，大頻申力菩薩，大眾主菩薩，
平等光明月菩薩，法無垢月菩薩，顯赫月菩薩，
震聲月菩薩，放光月菩薩摩訶薩，梵音菩薩，
梵主雷音菩薩，地鳴音菩薩，諸音分勝音菩薩摩訶薩，
普孕菩薩，普無垢孕菩薩，功德孕菩薩，
顯赫孕菩薩，寶孕菩薩，月孕菩薩，日孕菩薩，
熾然孕菩薩，蓮華孕菩薩摩訶薩，意菩薩，
大意菩薩，勝意菩薩，震聲意菩薩，上意菩薩，
妙意菩薩，增長意菩薩，無邊意菩薩，廣意菩薩，
覺意菩薩，無盡意菩薩，海意菩薩摩訶薩，
迷留燈菩薩，法炬燈菩薩，諸方遍燈菩薩，
普燈菩薩，滅諸闇燈菩薩，諸趣明燈菩薩，
一向照燈菩薩，月燈菩薩，日燈菩薩摩訶薩，
曼殊尸利童子菩薩，觀世音菩薩，大勢至菩薩，
金剛孕菩薩，功德孕菩薩，捨惡道菩薩，
藥王菩薩，藥上菩薩，支帝神廟雷音菩薩，
蓮華手菩薩，日光菩薩，離塵勇步菩薩，
金剛意菩薩，閉塞諸蓋菩薩，降伏摩囉菩薩，
寶髻菩薩，十百光明火熾然菩薩，大降伏摩囉菩薩，
難出現菩薩，難降伏菩薩，入度菩薩，難稱事意菩薩，
乾竭惡趣菩薩，慈者菩薩摩訶薩，如是為首，
十佛土不可說俱致那由多百千微塵等菩薩摩訶薩，
皆是一生補處，各異世界來集，善安立菩薩，
欲令成熟思惟方便行，化度諸眾生界，
欲令成熟〔一〕，皆遍諸世界思惟行智遍入
〔二〕，皆思惟善觀察涅槃地境界智〔三〕，善攝眾生界斷諸戲論及斷行取
〔四〕，皆善住入無邊中法行〔五〕，皆思惟善觀察眾生業報不失不得
〔六〕，皆思惟善觀察眾生界信根發起方便最勝
〔七〕，皆善平等持過去、未來、現在諸如來所說義句味受持智
〔八〕，皆善住入世間、出世間無邊中法行
〔九〕，皆善觀察有為、無為三世過量法行
〔十〕，皆次第無間得遊過去、未來、現在諸如來智場相
〔十一〕，皆於心剎那、心剎那間善示現墮沒出生、
出家、苦行、方便詣菩提場、降伏摩囉、證覺菩提、
轉法輪、大涅槃〔十二〕，皆不離諸眾生令其發心證覺菩提
〔十三〕，皆入一眾生心攀緣善順到無餘諸眾生心攀緣
〔十四〕，皆於自然地不動菩薩身〔十五〕，皆得普智地不退轉行
〔十六〕，皆入菩薩所作力不休息無作智行
〔十七〕，皆善住持一眾生所作無邊劫行
〔十八〕，皆善入不錯謬轉法輪安住諸世間化度界
〔十九〕，皆具足過去、未來、現在諸如來淨處受行力勝願
〔二十〕，皆具足普賢行願殊勝淨信〔二十一〕，
皆詣諸佛出處善能勸請〔二十二〕，皆善持諸如來法教
〔二十三〕，皆作不斷諸佛種姓〔二十四〕，皆於無佛世界示現佛出
〔二十五〕，皆能清淨濁染世界〔二十六〕，皆滅諸菩薩業障
〔二十七〕，皆已入無礙法界〔二十八〕，皆具足虛空界量法
〔二十九〕，皆具足法界無礙平等〔三十〕，皆具足實際法界平等，
皆信解威儀業所起報〔三十二〕，皆信解如因所起果
〔三十三〕，皆具足印別印起諸法平等智
〔三十四〕，皆具足影像水月法平等〔三十五〕，
皆具足覺諸法響等音鳴〔三十六〕，皆安住不思解脫三摩地
〔三十七〕，遊戲首楞伽摩三摩地〔三十八〕，
皆安住無邊佛身色成就出生陀羅尼
〔三十九〕，皆善於一毛道現諸世界〔四十〕
〔依梵本，此間有三句與前二十、二十一、
二十二等三句次第相似，故不重出〕，皆於一毛道中十方善能示現墮沒出生、
出家、苦行、方便詣菩提場，示現降伏摩囉、
證覺菩提、轉法輪、大涅槃〔四十一〕，皆具足以一加趺十方諸世界遍滿智
〔四十二〕，皆善示現諸土瓔珞具於一土中
〔四十三〕，皆善示現一土瓔珞具於諸土中
〔四十四〕，皆善示現滿十方世界諸如來眾於一如來眾中
〔四十五〕，善示現一如來眾於十方諸世界諸如來眾中
〔四十六〕，善示現諸眾生身〔四十七〕，善示現諸佛身入一佛身
〔四十八〕，善示現一佛身入諸佛身〔四十九〕，
善示現諸方諸世界入自身中〔五十〕，善示現諸三世眾生身於一眾生
〔五十一〕，皆善示現過去世入未來世、未來世入過去世、
過去世入現在世、現在世入過去世、過去世入未來世
〔五十二〕，皆善以一身入三摩地於無量無數身起
〔五十三〕，善以無量無數身入三摩地於一身起
〔五十四〕，皆善示現諸身譬喻證覺菩提
〔五十五〕，皆善示現諸眾生身於一眾生身中
〔五十六〕，善示現一眾生身於諸眾生身中
〔五十七〕，善示現諸佛身於一佛身中〔五十八〕，
善示現一佛身於諸佛身中〔五十九〕，善示現諸眾生身即是法身
〔六十〕，皆善示現諸土莊嚴具於一土中
〔六十一〕，善示現一土莊嚴具於諸土中
〔六十二〕，善納十方諸世界於一毛孔中
〔六十三〕，皆善示現諸佛證覺菩提願、力、
智令諸眾生證覺〔六十四〕，皆遍十方世界隨所成就眾生隨所化度如無上正覺善能示現
〔六十五〕，皆善示現於諸劫數一一世界中菩薩行行身不休息
〔六十六〕，皆於一心生時，遍十方諸世界一一世界中，
諸眾生若卵生、若胎生、若濕生、若化生，
若有色、若無色，若有想、若無想，若二足、
若四足、若多足，若天、龍、夜叉、揵闥婆、阿修囉、
伽留荼、緊那囉、摩睺囉伽、舍迦囉、婆囉訶摩、
盧迦波羅、人非人等，隨所成熟化度，如是無功用無分別作威儀行入其住處善能示現
〔六十七〕，皆於一微塵中善納無量無數不可稱、
不可量、不可說世界而心不逼惱〔六十八〕，
皆善以無量無數不可思、不可稱、不可量、
不可說、不可說劫，於一牟侯利位時住持，
善以一牟侯利位時，於無量無數不可思、
不可稱、不可量、不可說、不可說劫住持
〔七十〕；皆隨眾生所成熟行，如是無功用無分別色身形類威儀善能示現；
如是及餘無量無數俱致那由多百千功德具足菩薩摩訶薩。 ^918a4

復有無量無數不可思、不可稱、不可量、
不可說天、龍、夜叉、揵闥婆、阿修囉、伽留荼、
緊那囉、摩睺囉伽、舍迦囉、婆囉訶摩、護世等，
各從種種佛土，來集此世界中，百俱致四大王身天，
一一大多眷屬圍繞，詣向佛所，為欲禮覲供養親事聽法。 ^919a20

復有百俱致舍迦囉，百俱致修夜摩天王，
百俱致兜率多天王，百俱致善化天王，
百俱致他化自在天王，一一天王大多眷屬圍繞，
詣向佛所，為欲禮覲供養，親事聽法。 ^919a26

復有俱致摩囉身天，商主前行詣向佛所，
為欲禮覲供養，親事聽法。 ^919b1

復有百俱致婆囉訶摩，百俱致大婆囉訶摩，
百俱致少光，百俱致無量光，百俱致光音，
百俱致少淨，百俱致無量淨，百俱致遍淨，
百俱致廣果，百俱致善現，百俱致大廣，
百俱致大熾，百俱致究竟諸天，一一婆囉訶摩，
大多眷屬圍繞，詣向佛所，為欲禮覲供養，親事聽法。 ^919b3

百俱致淨居身天，大自在天子前行詣向佛所，
為欲禮覲供養，親事聽法。 ^919b10

百俱致龍主，百俱致夜叉主，百俱致揵闥婆主，
百俱致阿修囉主，百俱致伽留荼主，百俱致緊那囉主，
百俱致摩睺囉伽主，一一大多眷屬圍繞，
詣向佛所，為欲禮覲供養，親事聽法。 ^919b11

復有無量無數人非人等，詣向佛所，為欲禮覲供養，親事聽法。 ^919b16

復有多俱致那由多百千優波娑迦、優波斯迦，
詣向佛所，為欲禮覲供養，親事聽法。 ^919b18

復有諸藥草、樹林、天等，迷留、大迷留，目真隣陀、
大目真隣陀，雪山、輪山等，諸山天，詣向佛所，
為欲禮覲供養，親事聽法。 ^919b20

復有海、大海，河、池、陂天等，詣向佛所，為欲禮覲供養，親事聽法。 ^919b23

復有村、城國王所治處天等，詣向佛所，
為欲禮覲供養，親事聽法。 ^919b25

復有龍、夜叉、揵闥婆、阿修囉、伽留荼、緊那囉、
摩睺囉伽宮中所有天等，詣向佛所，為欲禮覲供養，
親事聽法，以佛神力故，眾生無有逼惱。 ^919b27

復有百俱致月，百俱致日，百俱致海，一一大多眷屬圍繞詣向佛所，
為欲禮覲供養，親事聽法。 ^919c2

復有龍王，名阿那婆怛簸多，大眷屬圍繞，
詣向佛所，為欲禮覲供養，親事聽法。 ^919c5

爾時世尊，光明顯熾，映蔽諸眾，如彼白助月輪，
於十五日，雲網放脫，光明顯熾，映蔽諸星宿輪；
如是，如是，世尊亦然，映蔽諸舍迦囉、婆囉訶摩、
護世等光明顯熾，如修迷留山王光明顯熾，
功德顯熾住不動身、不戰、不喘。 ^919c7

爾時曼殊尸利童真，告遮塞諸蓋菩薩言：「佛子！
此如來，住不動身、不戰、不喘。」
如是語已。 ^919c12

遮塞諸蓋菩薩摩訶薩，告曼殊尸利童真言：「曼殊尸利！
此如來於此眾中，或有天人，知其從家而出欲向出家，
或有知其住苦行處；於此眾中，或有知其詣菩提場，
或有坐菩提場；於此眾中，或有無量無數摩囉眾圍繞，
或有知其破壞摩囉，無量無數天、龍、夜叉、
揵闥婆、阿修囉、伽留荼、緊那囉、摩睺囉伽、
舍迦囉、婆囉訶摩、盧迦波羅等，欲助與力，
勝勝大商主，或有知其證覺已舍迦囉勸請；
或有婆囉訶摩，或有知此眾中盧迦波羅勸請世尊；
或有知世尊為我等說陀那；此眾中，或有知世尊為我等說尸羅，
或有說忍，或有說精進，或有說思惟定，
或有知世尊為我等說鉢囉闍若波囉蜜，
或有說方便，或有知世尊為我等說願，
或有說力，或有說闍若那；或有知世尊為我等說聲聞乘，
或有說獨覺乘，或有說大乘；或有知世尊為我等說生畜生法，
或有生餓鬼，或有知世尊為我等說生閻摩世法；
或有知世尊為我等說生四大王天宮法，
或有生三十三天，或有知世尊為我等說生夜摩天宮法，
或有知世尊為我等說生兜率天宮法，
或有生化天宮，或有生他化自在天宮，
或有生摩囉天宮，或有知世尊為我等說生婆囉訶摩天宮法；
或有生人，或有此眾中知世尊為我等說當得轉輪王。 ^919c13

「曼殊尸利！或有此眾中知如來高二尋，
或有高一俱嚧舍，或有高二俱嚧舍，或有高半踰闍那，
或有知如來身高二踰闍那，或有知如來身十踰闍那；
或有此眾中知如來身千踰闍那，或有知如來身十、
二十、三十、四十、五十、百千踰闍那，或有知如來身八十四百千踰闍那；
或有此眾中知如來身過百千數踰闍那；
或有見金色，或有鞞琉璃夜摩尼寶色，
或有因陀囉青摩尼寶色，或有大青摩尼寶色，
或有火光摩尼寶色，或有波頭摩染摩尼寶色，
或有知如來身舍迦囉毘楞伽那摩尼寶色，
或有金剛光摩尼寶色，或有諸天光摩尼寶色，
或有日月光摩尼寶色，或有水光摩尼寶色，
或有知如來頗致迦摩尼寶色，或有自在王摩尼寶色，
或有諸光最上摩尼寶色，或有師子鬚摩尼寶色，
或有師子幢上摩尼寶色，或有海住持淨莊嚴普炎光摩尼寶色。
曼殊尸利！或有此眾中知如來如意摩尼寶色。
曼殊尸利！所有如是色威儀住，得化度眾生。
曼殊尸利！彼眾生見如來彼彼如是色威儀住。
曼殊尸利！所有說法得成熟眾生，彼等眾生，知如來如是說法。
曼殊尸利！所有修行，令諸眾生入如來教得受化度，彼眾生知如來住彼彼行。 ^920a9

「曼殊尸利！若於東方無量無數不可思、
不可稱、不可量、不可說諸世界悉滿，天、
龍、夜叉、揵闥婆、阿修囉、伽留荼、緊那囉、
摩睺囉伽、舍迦囉、婆囉訶摩、護世、人非人等；
如東方，如是南方、西方、北方、東南方、西南方、
西北方，如是東北方，上方、下方，無量無數不可思、
不可稱、不可量、不可說諸世界悉滿，天、
龍、夜叉、揵闥婆、阿修囉、伽留荼、緊那囉、
摩睺囉伽、舍迦囉、婆囉訶摩、護世、人非人等；
譬如竹林，甘蔗林，胡麻林。
曼殊尸利！若諸眾生，見如來已得化度者，
彼諸眾生，在如來前一尋量住，而見如來所有所有色威儀住，
彼等眾生得化度者，眾生見如來在前彼彼色威儀住。
曼殊尸利！所有說法已令彼眾生當得成熟，彼彼當聞如是說法。
曼殊尸利！所有修行，令彼眾生入如來教，
當得成熟彼彼修行，如來當住如來諸所作事無功用無分別，
而自迴轉。曼殊尸利！
譬如白助月輪於半夜時，閻浮地鞞波諸眾生各各知月輪在前，
而月輪亦無分別無異分別，如是我於眾生前住，欲令眾生知我月輪。
曼殊尸利！然月輪無功用無分別，故此如是色事轉，
以不共法故，如是，如是。
佛華嚴入如來德智不思議境界經卷上
 ^920b4
