中阿含經卷第四十九
translator:: 東晉罽賓三藏瞿曇僧伽提婆譯
other:: 
# 後誦

pin:: 
##  1 雙品
雙品第一〔有五經〕第五日誦名後誦〔有三品半合有三十六經〕
　　說智阿夷那　拘樓明聖道
　　東園論小空　大空最在後
jing:: 
###  187 說智經
（一八七）中阿含雙品說智經第一
我聞如是：
一時，佛遊舍衛國，在勝林給孤獨園。 ^732a22

爾時，世尊告諸比丘：「若有比丘來向汝說已所得智，
我生已盡，梵行已立，所作已辦，不更受有，
知如真者，汝等聞之，當善然可，歡喜奉行。
善然可彼，歡喜奉行已，當復如是問彼比丘：『賢者！
世尊說五盛陰，色盛陰，覺、想、行、識盛陰。
賢者！云何知、云何見此五盛陰，得知無所受，漏盡心解脫耶？』 ^732a23

「漏盡比丘得知梵行已立，法者應如是答：『諸賢！
色盛陰非果、空虛、不可欲、不恒有、不可倚、
變易法，我知如是。
若於色盛陰有欲、有染、有著、有縛、縛著使者，
彼盡、無欲、滅、息、止，得知無所受，漏盡心解脫；
如是覺、想、行、識盛陰，非果、空虛、不可欲、
不恒有、不可倚、變易法，我知如是。
若於識盛陰有欲、有染、有著、有縛、縛著使者，
彼盡、無欲、滅、息、止，得知無所受，漏盡心解脫。
諸賢！我如是知、如是見此五盛陰，得知無所受，漏盡心解脫。』
漏盡比丘得知梵行已立，法者應如是答。 ^732a29

「汝等聞之，當善然可，歡喜奉行。
善然可彼，歡喜奉行已，當復如是問彼比丘：『賢者！
世尊說四食，眾生以此得存長養。
云何為四？一曰摶食麤細，二曰更樂，三曰意念，四曰識也。
賢者！云何知、云何見此四食，得知無所受，漏盡心解脫耶？』 ^732b11

「漏盡比丘得知梵行已立，法者應如是答：『諸賢！
我於摶食，意不高不下，不倚不縛，不染不著，
得解得脫，盡得解脫，心離顛倒，生已盡，
梵行已立，所作已辦，不更受有，知如真。
如是更樂、意念、識食，不高不下，不倚不縛，
不染不著，得解得脫，盡得解脫，心離顛倒，
生已盡，梵行已立，所作已辦，不更受有，知如真。
諸賢！我如是知，如是見此四食，得知無所受，漏盡心解脫。』
漏盡比丘得知梵行已立，法者應如是答。 ^732b17

「汝等聞之，當善然可，歡喜奉行。
善然可彼，歡喜奉行已，當復如是問彼比丘：『賢者！
世尊說四說。云何為四？
一曰見見說，二曰聞聞說，三曰識識說，四曰知知說。
賢者！云何知、云何見此四說，得知無所受，漏盡心解脫耶？』 ^732b26

「漏盡比丘得知梵行已立，法者應如是答：『諸賢！
我於見見說，不高不下，不倚不縛，不染不著，
得解得脫，盡得解脫，心離顛倒，生已盡，
梵行已立，所作已辦，不更受有，知如真。
如是聞聞、識識、知知說，不高不下，不倚不縛，
不染不著，得解得脫，盡得解脫，心離顛倒，
生已盡，梵行已立，所作已辦，不更受有，知如真。
諸賢！我如是知、如是見此四說，得知無所受，漏盡心解脫。』
漏盡比丘得知梵行已立，法者應如是答。 ^732c2

「汝等聞之，當善然可，歡喜奉行。
善然可彼，歡喜奉行已，當復如是問彼比丘：『賢者！
世尊說內六處，眼處，耳、鼻、舌、身、意處。
賢者！云何知、云何見此內六處，得知無所受，漏盡心解脫耶？』 ^732c12

「漏盡比丘得知梵行已立，法者應如是答：『諸賢！
我於眼及眼識，眼識知法俱知，二法知已。
諸賢！若眼及眼識，眼識知法，樂已盡，彼盡、
無欲、滅、息、止，得知無所受，漏盡心解脫，
如是耳、鼻、舌、身、意及意識，意識知法俱知，二法知已。
諸賢！若意及意識，意識知法，樂已盡，彼盡、
無欲、滅、息、止，得知無所受，漏盡心解脫。
諸賢！我如是知、如是見此內六處，得知無所受，漏盡心解脫。』
漏盡比丘得知梵行已立，法者應如是答。 ^732c16

「汝等聞之，當善然可，歡喜奉行。
善然可彼，歡喜奉行已，當復如是問彼比丘：『賢者！
世尊說六界，地界、水界、火界、風界、空界、識界。
賢者！云何知、云何見此六界，得知無所受，漏盡心解脫耶？』 ^732c26

「漏盡比丘得知梵行已立，法者應如是答：『諸賢！
我不見地界是我所，我非地界所，地界非是神，
然謂三受依地界住，識使所著，彼盡、無欲、
滅、息、止，得知無所受，漏盡心解脫。
如是水、火、風、空、識界，非是我所，我非識界所，
識界非是神，然謂三受依識界住，識使所著，
彼盡、無欲、滅、息、止，得知無所受，漏盡心解脫。
諸賢！我如是知、如是見此六界，得知無所受，漏盡心解脫。』
漏盡比丘得知梵行已立，法者應如是答。 ^733a1

「汝等聞之，當善然可，歡喜奉行。
善然可彼，歡喜奉行已，當復如是問彼比丘：『賢者！
云何知、云何見，此內身共有識及外諸相，
一切我、我作及慢使斷知，拔絕根本，終不復生？』 ^733a11

「漏盡比丘得知梵行已立，法者應如是答：『諸賢！
我本未出家學道時，厭生老病死、啼泣困苦、
愁慼憂悲，欲斷此大苦陰。
諸賢！我厭患已而作是觀，在家至狹，塵勞之處，
出家學道，發露曠大。
我今在家，為鎖所鎖，不得盡形壽淨修梵行，
我寧可捨少財物及多財物，捨少親族及多親族，
剃除鬚髮，著袈裟衣，至信、捨家、無家、學道。
諸賢！我於後時捨少財物及多財物，捨少親族及多親族，
剃除鬚髮，著袈裟衣，至信、捨家、無家、學道。
諸賢！我出家學道，捨族相已，受比丘要，
修習禁戒，守護從解脫，又復善攝威儀禮節，
見纖介罪，常懷畏怖，受持學要。 ^733a15

「『諸賢！我離殺，斷殺，棄捨刀杖，有慚有愧，
有慈悲心，饒益一切乃至蜫蟲，我於殺生淨除其心。
我離不與取，斷不與取，與而後取，樂於與取，
常好布施，歡喜無恡，不望其報，我於不與取淨除其心。
諸賢！我離非梵行，斷非梵行，勤修梵行，
精勤妙行，清淨無穢，離欲斷婬，我於非梵行淨除其心。
諸賢！我離妄言，斷於妄言，真諦言，樂真諦，
住真諦，不移動，一切可信，不欺世間，我於妄言淨除其心。
諸賢！我離兩舌，斷於兩舌，行不兩舌，不破壞他，
不此聞語彼，欲破壞此，不彼聞語此，欲破壞彼，
離者欲合，合者歡喜，不作群黨，不樂群黨，
不稱群黨，我於兩舌淨除其心。 ^733a27

「『諸賢！我離麤言，斷於麤言。
若有所言，辭氣麤獷，惡聲逆耳，眾所不喜，
眾所不愛，使他苦惱，令不得定，斷如是言。
若有所說，清和柔潤，順耳入心，可喜可愛，
使他安樂，言聲具了，不使人畏，令他得定，
說如是言，我於麤言淨除其心。
諸賢！我離綺語，斷綺語，時說、真說、法說、
義說、止息說，樂止息諍事，順時得宜，善教善呵，我於綺語淨除其心。
諸賢！我離治生，斷於治生，棄捨稱量及斗斛，
亦不受貨，不縛束人，不望折斗量，不以小利侵欺於人，我於治生淨除其心。 ^733b12

「『諸賢！我離受寡婦、童女，斷受寡婦、童女，
我於受寡婦、童女淨除其心。
諸賢！我離受奴婢，斷受奴婢，我於受奴婢淨除其心。
諸賢！我離受象、馬、牛、羊，斷受象、馬、牛、羊，
我於受象、馬、牛、羊淨除其心。
諸賢！我離受雞、猪，斷受雞、猪，我於受雞、猪淨除其心。
諸賢！我離受田業、店肆，斷受田業、店肆，
我於受田業、店肆淨除其心。
諸賢！我離受生稻、麥、豆，斷受生稻、麥、豆，
我於受生稻、麥、豆淨除其心。
諸賢！我離酒，斷酒，我於飲酒淨除其心。
諸賢！我離高廣大床，斷高廣大床，我於高廣大床淨除其心。
諸賢！我離華鬘、瓔珞、塗香、脂粉，斷華鬘、
瓔珞、塗香、脂粉，我於花鬘、瓔珞、塗香、脂粉淨除其心。
諸賢！我離歌舞倡伎及往觀聽，斷歌舞倡伎及往觀聽，我於歌舞倡伎及往觀聽淨除其心。
諸賢！我離受生色像寶，斷受生色像寶，我於受生色像寶淨除其心。
諸賢！我離過中食，斷過中食，一食、不夜食、
學時食，我於過中食淨除其心。 ^733b23

「『諸賢！我已成就此聖戒身，復行知足，衣取覆形，
食取充軀，我所往處，衣鉢自隨，無有顧戀。
猶如鴈鳥與兩翅俱飛翔空中，我亦如是。
諸賢！我已成就此聖戒身及極知足，復守諸根，
常念閉塞，念欲明達，守護念心，而得成就，恒欲起意。
若眼見色，然不受相，亦不味色，謂忿諍故，守護眼根。
心中不生貪伺、憂慼、惡不善法，趣向彼故，守護眼根。
如是耳、鼻、舌、身，若意知法，然不受相，亦不味法，
謂忿諍故，守護意根。
心中不生貪伺、憂慼、惡不善法，趣向彼故，守護意根。
諸賢！我已成就此聖戒身及極知足，聖護諸根，
正知出入，善觀分別，屈伸低仰，儀容庠序，
善著僧伽梨及諸衣鉢，行住坐臥、眠寤語默，皆正知之。 ^733c13

「『諸賢！我已成就此聖戒身及極知足，亦成就聖 " resp=護諸根，
得正知出入，獨住遠離在無事處，或至樹下空安靖處，
山巖石室、露地穰 #CB00036;，
或至林中，或在塜間。
諸賢！我已在無事處，或至樹下空安靖處，
敷尼師檀，結跏趺坐，正身正願，及念不向，
斷除貪伺，心無有諍。
見他財物、諸生活具，不起貪伺，欲令我得，我於貪伺淨除其心。
如是瞋恚、睡眠、調悔，斷疑度惑，於諸善法無有猶豫，我於疑惑淨除其心。
諸賢！我已斷此五蓋——心穢、慧羸，離欲，
離惡不善之法，至得第四禪成就遊。
諸賢！我已得如是定心清淨，無穢無煩，
柔軟善住，得不動心，趣向漏盡通智作證。 ^733c27

「『諸賢！我知此苦如真，知此苦習、知此苦滅、
知此苦滅道如真，知此漏、知此漏習、知此漏滅、知此漏滅道如真。
彼如是知、如是見，欲漏心解脫，有漏、無明漏心解脫，
解脫已便知解脫，生已盡，梵行已立，所作已辦，
不更受有，知如真。
諸賢！我如是知、如是見，內身有識及外諸相，
一切我、我行及慢使斷知，拔絕根本，終不復生。』
漏盡比丘得知梵行已立，法者應如是答。 ^734a12

「汝等聞之，當善然可，歡喜奉行。
善然可彼，歡喜奉行已，當復如是語彼比丘：『賢者！
初說我等已可意歡喜，然我等欲從賢者上復上，
求智慧應答辯才，以是故我等從賢者問復問耳。』」 ^734a20

佛說如是。彼諸比丘聞佛所說，歡喜奉行。 ^734a24

說智經第一竟〔二千八百四十六字〕
jing:: 
###  188 阿夷那經
（一八八）中阿含雙品阿夷那經第二 ^734a26

我聞如是：
一時，佛遊舍衛國，在於東園鹿子母堂。 ^734a29

爾時，世尊則於晡時，從燕坐起，堂上來下，
在堂影中露地經行，為諸比丘廣說甚深微妙之法。
彼時，異學阿夷那，沙門蠻頭弟子，遙見世尊從燕坐起，
堂上來下，在堂影中露地經行，為諸比丘廣說甚深微妙之法。
異學阿夷那，沙門蠻頭弟子，往詣佛所，
共相問訊，隨佛經行。
世尊迴顧問曰：「阿夷那！
沙門蠻頭實思五百思。
若有異沙門、梵志一切知、一切見者，自稱我有無餘、
知無餘，見彼有過、自稱有過。」 ^734b1

異學阿夷那，沙門蠻頭弟子，答曰：「瞿曇！
沙門蠻頭實思五百思。
若有異沙門、梵志一切知、一切見者，自稱我有無餘、
知無餘，見彼有過、自稱有過。」 ^734b10

世尊復問曰：「阿夷那！
云何沙門蠻頭思五百思？
若有異沙門、梵志一切知、一切見者，自稱我有無餘、
知無餘，見彼有過、自稱有過耶？」 ^734b13

異學阿夷那，沙門蠻頭弟子，答曰：「瞿曇！
沙門蠻頭作如是說：『若行、若住、若坐、若臥、
若眠、若寤，或晝、或夜，常無礙知見。
或時逢 #CB01174;象、逸馬、
#CB01174;車、叛兵、走男、走女，
或行如是道，逢惡象、惡馬、惡牛、惡狗，或值蛇聚，
或得塊擲，或得杖打，或墮溝瀆，或墮廁中，
或乘臥牛，或墮深坑，或入刺中，或見村邑，
問名問道，見男見女，問姓問名，或觀空舍，或如是入族。
彼既入已，而問我曰：「尊從何行？」
我答彼曰：「諸賢！我趣惡道也。」』
瞿曇！沙門蠻頭如是比" resp=思五百思。
若有異沙門、梵志一切知、一切見者，自稱我有無餘、
知無餘，見彼有過也。」 ^734b17

於是，世尊離於經行，至經行頭敷尼師檀，
結跏趺坐，問諸比丘：「我所說智慧事，汝等受持耶？」
彼諸比丘默然不答。 ^734b29

世尊復至再三問曰：「諸比丘！
我所說智慧事，汝等受持耶？」
諸比丘亦至再三默然不答。 ^734c2

彼時，有一比丘即從坐起，偏袒著衣，叉手向佛，
白曰：「世尊！今正是時。
善逝！今正是時。若世尊為諸比丘說智慧事，
諸比丘從世尊聞，當善受持。」 ^734c4

世尊告曰：「比丘！諦聽，善思念之，我當為汝具分別說。」 ^734c8

時，諸比丘白曰：「唯然。
當受教聽。」 ^734c9

佛復告曰：「凡有二眾，一曰法眾，二曰非法眾。
何者非法眾？或有一行非法說非法，彼眾亦行非法說非法，
彼非法人住非法眾前，自已所知，而虛妄言，
不是真實，顯示分別，施設其行，流布次第說法，
欲斷他意弊惡，難詰不可說也。
於正法、律中，不可稱立自已所知，彼非法人住非法眾前，
自稱我有智慧普知，於中若有如是說智慧事者，是謂非法眾。
何者法眾？或有一行法說法，彼眾亦行法說法，
彼法人住法眾前，自已所知，不虛妄言，
是真是實，顯示分別，施設其行，流布次第說，
欲斷他意弊惡，難詰則可說也。
於正法中而可稱立自已所知，彼法人住法眾前，
自稱我有智慧普知，於中若有如是說智慧事者，是謂法眾。
是故汝等當知法、非法，義與非義，知法、
非法，義、非義已，汝等當學如法如義。」 ^734c10

佛說如是，即從座起，入室燕坐。
於是諸比丘便作是念：「諸賢！
當知世尊略說此義，不廣分別，即從坐起，入室燕坐。
『是故，汝等當知法、非法，義與非義，知法、
非法，義、非義已，汝等當學如法如義。』」
彼復作是念：「諸賢！
誰能廣分別世尊向所略說義？」
彼復作是念：「尊者阿難是佛侍者而知佛意，
常為世尊之所稱譽，及諸智梵行人。
尊者阿難能廣分別世尊向所略說義。
諸賢！共往詣尊者阿難所，請說此義。
若尊者阿難為分別者，我等當善受持。」 ^734c26

於是，諸比丘往詣尊者阿難所，共相問訊，
却坐一面，白曰：「尊者阿難！
當知世尊略說此義，不廣分別，即從坐起，入室燕坐。
『汝等當知法、非法，義與非義，知法、非法，
義、非義已，汝等當學如法如義。』
我等便作是念：『諸賢！
誰能廣分別世尊向所略說義！』
我等復作是念：『尊者阿難是佛侍者而知佛意，
常為世尊之所稱譽，及諸智梵行人。
尊者阿難能廣分別世尊向所略說義。』
唯願尊者阿難為慈愍故而廣說之。」 ^735a8

尊者阿難告曰：「諸賢！
聽我說喻，慧者聞喻則解其義。
諸賢！猶如有人欲得求實，為求實故，持斧入林，
彼見大樹成根、莖、節、枝、葉、華、實，彼人不觸根、
莖、節、實，但觸枝、葉。
諸賢所說亦復如是。
世尊現在，捨來就我而問此義。
所以者何？諸賢！當知世尊是眼、是智、是義、
是法、法主、法將，說真諦義，現一切義由彼世尊，
諸賢應往詣世尊所而問此義：『世尊！
此云何？此何義？』如世尊說者，諸賢等當善受持。」 ^735a17

時，諸比丘白曰：「唯然。
尊者阿難！世尊是眼、是智、是義、是法、法主、
法將，說真諦義，現一切義由彼世尊。
然尊者阿難是佛侍者而知佛意，常為世尊之所稱譽，及諸智梵行人。
尊者阿難能廣分別世尊向所略說義。
唯願尊者阿難為慈愍故而廣說之。」 ^735a26

尊者阿難告諸比丘：「諸賢等！
共聽我所說。諸賢！
邪見非法，正見是法。
若有因邪見生無量惡不善法者，是謂非義；
若因正見生無量善法者，是謂是義。
諸賢！乃至邪智非法，正智是法，若因邪智生無量惡不善法者，
是謂非義；若因正智生無量善法者，是謂是義。
諸賢！謂世尊略說此義，不廣分別，即從坐起，入室燕坐。
『是故汝等當知法、非法，義與非義，知法、
非法，義、非義已，汝等當學如法如義。』
此世尊略說，不廣分別義，我以此句、以此文廣說如是，
諸賢可往向佛具陳，若如世尊所說義者，諸賢等便可受持。」 ^735b3

於是，諸比丘聞尊者阿難所說，善受持誦，
即從坐起，繞尊者阿難三匝而去，往詣佛所，
稽首作禮，却坐一面，白曰：「世尊！
向世尊略說此義，不廣分別，即從坐起，入室燕坐。
尊者阿難以此句、以此文而廣說之。」 ^735b15

世尊聞已，歎曰：「善哉！
善哉！我弟子中有眼、有智、有法、有義。
所以者何？謂師為弟子略說此義，不廣分別，
彼弟子以此句、以此文而廣說之。
如阿難所說，汝等應當如是受持。
所以者何？以說觀義應如是也。」 ^735b20

佛說如是。彼諸比丘聞佛所說，歡喜奉行。 ^735b25

阿夷那經第二竟〔千八百二十八字〕
jing:: 
###  189 聖道經
（一八九）中阿含雙品聖道經第三 ^735b26

我聞如是：
一時，佛遊拘樓瘦劒磨瑟曇拘樓都邑。 ^735b29

爾時，世尊告諸比丘：「有一道令眾生得清淨，
離愁慼啼哭，滅憂苦懊惱，便得如法，謂聖正定。
有習、有助，亦復有具，而有七支，於聖正定說習、
說助，亦復說具。云何為七？
正見、正志、正語、正業、正命、正方便、正念。
若有以此七支習、助、具，善趣向心得一者，
是謂聖正定，有習、有助，亦復有具。
所以者何？正見生正志，正志生正語，正語生正業，
正業生正命，正命生正方便，正方便生正念，
正念生正定，賢聖弟子如是心正定，頓盡婬、
怒、癡，賢聖弟子如是正心解脫，頓知生已盡，
梵行已立，所作已辦，不更受有，知如真，彼中正見最在其前。 ^735c1

「若見邪見是邪見者，是謂正見，若見正見是正見者，亦謂正見。
云何邪見？謂此見無施、無齋、無有呪說，
無善惡業，無善惡業報，無此世彼世，無父無母，
世無真人往至善處、善去善向、此世彼世自知自覺自作證成就遊，
是謂邪見。云何正見？
謂此見：『有施有齋，亦有呪說；有善惡業，
有善惡業報；有此世彼世，有父有母；世有真人往至善處，
善去善向，此世彼世自知、自覺、自作證成就遊。』
是謂正見。是為見邪見是邪見者，是謂正見。
見正見是正見者，亦謂正見。
彼如是知已，則便求學，欲斷邪見成就正見，是謂正方便。
比丘以念斷於邪見，成就正見，是謂正念。
此三支隨正見從見方便，是故正見最在前也。 ^735c13

「若見邪志是邪志者，是謂正志。
若見正志是正志者，亦謂正志。
云何邪志？欲念、恚念、害念，是謂邪志。
云何正志，無欲念、無恚念、無害念，是謂正志。
是為見邪志是邪志者，是謂正志。
見正志是正志者，亦謂正志。
彼如是知已，則便求學，欲斷邪志成就正志，是謂正方便。
比丘以念斷於邪志，成就正志，是謂正念。
此三支隨正志從見方便，是故正見最在前也。 ^735c27

「若見邪語是邪語者，是謂正語。
若見正語是正語者，亦謂正語。
云何邪語？妄言、兩舌、麤言、綺語，是謂邪語。
云何正語？離妄言、兩舌、麤言、綺語，是謂正語。
是為見邪語是邪語者，是謂正語。
見正語是正語者，亦謂正語。
彼如是知已，則便求學，欲斷邪語成就正語，是謂正方便。
比丘以念斷於邪語，成就正語，是謂正念。
此三支隨正語從見方便，是故正見最在前也。 ^736a7

「若見邪業是邪業者，是謂正業。
若見正業是正業者，亦謂正業。
云何邪業？殺生、不與取、邪婬，是謂邪業。
云何正業？離殺、不與取、邪婬，是謂正業。
是為見邪業是邪業者，是謂正業。
見正業是正業者，亦謂正業。
彼如是知已，則便求學，欲斷邪業成就正業，是謂正方便。
比丘以念斷於邪業，成就正業，是謂正念。
此三支隨正業從見方便，是故正見最在前也。 ^736a15

「若見邪命是邪命者，是謂正命。
若見正命是正命者，亦謂正命。
云何邪命？若有求無滿意，以若干種畜生之呪，
邪命存命，彼不如法求衣被，以非法也。
不如法求飲食、床榻、湯藥、諸生活具，以非法也，是謂邪命。
云何正命？若不求無滿意，不以若干種畜生之呪，
不邪命存命，彼如法求衣被，則以法也。
如法求飲食、床榻、湯藥、諸生活具，則以法也，是謂正命。
是為見邪命是邪命者，是謂正命。
見正命是正命者，亦謂正命。
彼如是知已，則便求學，欲斷邪命，成就正命，是謂正方便。
比丘以念斷於邪命，成就正命，是謂正念。
此三支隨正命從見方便，是故正見最在前也。 ^736a24

「云何正方便？比丘者，已生惡法為斷故，
發欲求方便，精勤舉心滅。
未生惡法為不生故，發欲求方便，精勤舉心滅。
未生善法為生故，發欲求方便，精勤舉心滅。
已生善法為住不忘不退，轉增廣布，修習滿具故，
發欲求方便，精勤舉心滅，是謂正方便。 ^736b8

「云何正念？比丘者，觀內身如身，觀至覺、
心、法如法，是謂正念。 ^736b14

「云何正定？比丘者，離欲、離惡不善之法，
至得第四禪成就遊，是謂正定。 ^736b16

「云何正解脫？比丘者，欲心解脫，恚、癡心解脫，是謂正解脫。 ^736b17

「云何正智？比丘者，知欲心解脫，知恚、癡心解脫，是謂正智也。
是為學者成就八支，漏盡阿羅訶成就十支。 ^736b19

「云何學者成就八支？
學正見至學正定，是為學者成就八支。
云何漏盡阿羅訶成就十支？
無學正見至無學正智，是謂漏盡阿羅訶成就十支。
所以者何？正見者，斷於邪見，若因邪見生無量惡不善法者，
彼亦斷之。若因正見生無量善法者，彼則修習，令滿具足。
至正智者斷於邪智，若因邪智生無量惡不善法者，彼亦斷之。
若因正智生無量善法者，彼則修習，令滿具足。 ^736b21

「是為二十善品、二十不善品，是為說四十大法品轉於梵輪，
沙門、梵志、天及魔、梵及餘世間，無有能制而言非者。
若有沙門、梵志者，我所說四十大法品轉於梵輪，
沙門、梵志、天及魔、梵及餘世間，無有能制而言非者。
彼於如法有十詰責。
云何為十？若毀呰正見，稱譽邪見。
若有邪見沙門、梵志，若供養彼而稱譽彼。
若有沙門、梵志者，我所說四十大法品轉於梵輪，
沙門、梵志、天及魔、梵及餘世間，無有能制而言非者，彼於如法是謂一詰責。 ^736c1

「若毀呰，至正智，稱譽邪智。
若有邪智沙門、梵志，若供養彼而稱譽彼。
若有沙門、梵志，我所說四十大法品轉於梵輪，
沙門、梵志、天及魔，梵及餘世間，無有能制而言非者，彼於如法是謂第十詰責。
若有沙門、梵志，我所說四十大法品轉於梵輪，
沙門、梵志、天及魔、梵及餘世間，無有能制而言非者，是謂於如法有十詰責。
若更有餘沙門、梵志，蹲踞說蹲踞，無所有說無所有，
說無因、說無作、說無業，謂彼彼所作善惡施設，
斷絕破壞彼此，我所說四十大法品轉於梵輪，
沙門、梵志、天及魔、梵及餘世間，無有能制而言非者，
彼亦有詰責、愁憂恐怖。」 ^736c11

佛說如是。彼諸比丘聞佛所說，歡喜奉行。 ^736c24

聖道經第三竟〔千八百五字〕
jing:: 
###  190 小空經
（一九〇）中阿含雙品小空經第四 ^736c26

我聞如是：
一時，佛遊舍衛國，在於東園鹿子母堂。 ^736c29

爾時，尊者阿難則於晡時從燕坐起，往詣佛所，
稽首佛足，却住一面，白曰：「世尊一時遊行釋中，
城名釋都邑，我於爾時從世尊聞說如是義。
『阿難！我多行空。』彼世尊所說，我善知、善受，為善持耶？」 ^737a1

爾時，世尊答曰：「阿難！
彼我所說，汝實善知、善受、善持。
所以者何？我從爾時及至於今，多行空也。
阿難！如此鹿子母堂，空無象、馬、牛、羊、財物、
穀米、奴婢，然有不空，唯比丘眾。
是為，阿難！若此中無者，以此故我見是空，
若此有餘者，我見真實有。
阿難！是謂行真實、空、不顛倒也。
阿難！比丘若欲多行空者，彼比丘莫念村想，
莫念人想，當數念一無事想。
彼如是知空於村想，空於人想，然有不空，唯一無事想。
若有疲勞，因村想故，我無是也。
若有疲勞，因人想故，我亦無是。
唯有疲勞，因一無事想故。
若彼中無者，以此故，彼見是空，若彼有餘者，彼見真實有。
阿難！是謂行真實、空、不顛倒也。 ^737a5

「復次，阿難！比丘若欲多行空者，彼比丘莫念人想，
莫念無事想，當數念一地想。
彼比丘若見此地有高下，有蛇聚，有棘刺叢，
有沙有石，山嶮深河，莫念彼也。
若見此地平正如掌，觀望處好，當數念彼。
阿難！猶如牛皮，以百釘張，極張挓已，無皺無縮。
若見此地有高下，有蛇聚，有棘刺叢，有沙有石，
山嶮深河，莫念彼也。
若見此地平正如掌，觀望處好，當數念彼。
彼如是知，空於人想，空無事想，然有不空，唯一地想。
若有疲勞，因人想故，我無是也。
若有疲勞，因無事想故，我亦無是。
唯有疲勞，因一地想故。
若彼中無者，以此故，彼見是空，若彼有餘者，彼見真實有。
阿難！是謂行真實、空、不顛倒也。 ^737a19

「復次，阿難！比丘若欲多行空者，彼比丘莫念無事想，
莫念地想，當數念一無量空處想。
彼如是知，空無事想，空於地想，然有不空，唯一無量空處想。
若有疲勞，因無事想故，我無是也。
若有疲勞，因地想故，我亦無是。
唯有疲勞，因一無量空處想故。
若彼中無者，以此故，彼見是空，若彼有餘者，彼見真實有。
阿難！是謂行真實、空、不顛倒也。 ^737b4

「復次，阿難！比丘若欲多行空者，彼比丘莫念地想，
莫念無量空處想，當數念一無量識處想。
彼如是知，空於地想，空無量空處想，然有不空，唯一無量識處想。
若有疲勞，因地想故，我無是也。
若有疲勞，因無量空處想故，我亦無是。
唯有疲勞，因一無量識處想故。
若彼中無者，以此故，彼見是空，若彼有餘者，彼見真實有。
阿難！是謂行真實、空、不顛倒也。 ^737b12

「復次，阿難！比丘若欲多行空者，彼比丘莫念無量空處想，
莫念無量識處想，當數念一無所有處想。
彼如是知，空無量空處想，空無量識處想，
然有不空，唯一無所有處想。
若有疲勞，因無量空處想故，我無是也。
若有疲勞，因無量識處想故，我亦無是。
唯有疲勞，因一無所有處想故。
若彼中無者，以此故，彼見是空，若彼有餘者，彼見真實有。
阿難！是謂行真實、空、不顛倒也。 ^737b21

「復次，阿難！比丘若欲多行空者，彼比丘莫念無量識處想，
莫念無所有處想，當數念一無想心定。
彼如是知，空無量識處想，空無所有處想，
然有不空，唯一無想心定。
若有疲勞，因無量識處想故，我無是也。
若有疲勞，因無所有處想故，我亦無是。
唯有疲勞，因一無想心定故。
若彼中無者，以此故，彼見是空，若彼有餘者，彼見真實有。
阿難！是謂行真實、空、不顛倒也。 ^737c1

「彼作是念：『我本無想心定，本所行、本所思，
若本所行、本所思者，我不樂彼，不求彼，
不應住彼，如是知、如是見，欲漏心解脫，
有漏、無明漏心解脫，解脫已，便知解脫，
生已盡，梵行已立，所作已辦，不更受有，知如真。』
彼如是知，空欲漏、空有漏、空無明漏，然有不空，
唯此我身六處、命存。
若有疲勞，因欲漏故，我無是也。
若有疲勞，因有漏、無明漏故，我亦無是。
唯有疲勞，因此我身六處、命存故。
若彼中無者，以此故，彼見是空；若彼有餘者，彼見真實有。
阿難！是謂行真實、空、不顛倒也。
謂漏盡、無漏、無為、心解脫。 ^737c9

「阿難！若過去諸如來、無所著、等正覺，彼一切行此真實、
空、不顛倒，謂漏盡、無漏、無為、心解脫。
阿難！若當來諸如來、無所著、等正覺，彼一切行此真實、
空、不顛倒，謂漏盡、無漏、無為、心解脫。
阿難！若今現在我如來、無所著、等正覺，
我亦行此真實、空、不顛倒，謂漏盡、無漏、
無為、心解脫。阿難！
汝當如是學，我亦行此真實、空、不顛倒，
謂漏盡、無漏、無為、心解脫。
是故，阿難！當學如是。」 ^737c21

佛說如是。尊者阿難及諸比丘聞佛所說，歡喜奉行。 ^737c29

小空經第四竟〔千四百二十三字〕
jing:: 
###  191 大空經
（一九一）中阿含雙品大空經第五 ^738a2

我聞如是：
一時，佛遊釋中迦維羅衛，在尼拘類園。 ^738a5

爾時，世尊過夜平旦，著衣持鉢，入迦維羅衛而行乞食，
食訖中後，往詣加羅差摩釋精舍。
爾時，加羅差摩釋精舍敷眾多床座，眾多比丘於中住止。
彼時，世尊從加羅差摩釋精舍出，往詣加羅釋精舍。
爾時，尊者阿難與眾多比丘在加羅釋精舍中集作衣業，
尊者阿難遙見佛來，見已出迎，取佛衣鉢，
還敷床座，汲水洗足。
佛洗足已，於加羅釋精舍坐尊者阿難所敷之座，
告曰：「阿難！加羅差摩釋精舍敷眾多床座，眾多比丘於中住止。」 ^738a6

尊者阿難白曰：「唯然。
世尊！加羅差摩釋精舍敷眾多床座，眾多比丘於中住止。
所以者何？我今作衣業。」 ^738a16

時，世尊復告阿難曰：「比丘不可欲嘩說、
樂於嘩說、合會嘩說、欲眾、樂眾、合會於眾、
不欲離眾、不樂獨住遠離之處。
若有比丘欲嘩說、樂於嘩說、合會嘩說、
欲眾、樂眾、合會於眾、不欲離眾、不樂獨住遠離處者，
謂有樂、聖樂、無欲之樂、離樂、息樂、正覺之樂、
無食之樂、非生死樂。
若得如是樂，易不難得者，終無是處。
阿難！若有比丘不欲嘩說，不樂嘩說，不合會嘩說，
不欲於眾，不樂於眾，不合會眾，欲離於眾，
常樂獨住遠離處者，謂有樂、聖樂、無欲之樂、
離樂、息樂、正覺之樂、無食之樂、非生死樂。
若得如是樂，易不難得者，必有是處。 ^738a18

「阿難！比丘不可欲嘩說、樂於嘩說、合會嘩說、
欲眾、樂眾、合會於眾、不欲離眾、不樂獨住遠離之處。
若有比丘欲嘩說、樂於嘩說、合會嘩說、
欲眾、樂眾、合會於眾、不欲離眾、不樂獨住遠離處者，
得時愛樂心解脫，及不時不移動心解脫者，終無是處。
阿難！若有比丘不欲嘩說，不樂嘩說，不合會嘩說，
不欲於眾，不樂於眾，不合會眾，欲離於眾，
常樂獨住遠離處者，得時愛樂心解脫，
及不時不移動心解脫者，必有是處。
所以者何？我不見有一色令我欲樂，彼色敗壞變易，
異時生愁慼啼哭、憂苦、懊惱，以是故我此異住處正覺盡覺，
謂度一切色想行於外空。 ^738b2

「阿難！我行此住處已，生歡悅，我此歡悅，
一切身覺正念正智，生喜、生止、生樂、生定，
如我此定，一切身覺正念正智。
阿難！或有比丘、比丘尼、優婆塞、優婆私共來詣我，
我便為彼行如是如是心，遠離，樂無欲，
我亦復為彼說法，勸助於彼。
阿難！若比丘欲多行空者，彼比丘當持內心住止令一定，
彼持內心住止令一定已，當念內空。
阿難！若比丘作如是說我不持內心住止，
不令一定，念內空者，當知彼比丘大自疲勞。 ^738b15

「阿難！云何比丘持內心住止令一定耶？
比丘者，此身離生喜、樂，漬、盡潤漬，普遍充滿，
離生喜、樂，無處不遍。
阿難！猶人沐浴，器盛澡豆，以水澆和，和令作丸，
漬盡潤漬，普遍充滿，內外周密，無處有漏。
如是，阿難！比丘此身離生喜、樂，漬盡潤漬，
普遍充滿，離生喜、樂，無處不遍。
阿難！如是比丘持內心住止令得一定，
彼持內心住止令一定已，當念內空。
彼念內空已，其心移動，不趣向近，不得清澄，不住不解於內空也。
阿難！若比丘觀時，則知念內空，其心移動，
不趣向近，不得清澄，不住不解於內空者，
彼比丘當念外空，彼念外空已，其心移動，
不趣向近，不得清澄，不住不解於外空也。 ^738b25

「阿難！若比丘觀時，則知念外空，其心移動，
不趣向近，不得清澄，不住不解於外空者，彼比丘當念內外空。
彼念內外空已，其心移動，不趣向近，不得清澄，不住不解於內外空也。
阿難！若比丘觀時，則知念內外空，其心移動，
不趣向近，不得清澄，不住不解於內外空者，彼比丘當念不移動。
彼念不移動已，其心移動，不趣向近，不得清澄，不住不解於不移動也。 ^738c9

「阿難！若比丘觀時，則知念不移動，其心移動，
不趣向近，不得清澄，不住不解於不移動者，
彼比丘彼彼心於彼彼定，御復御，習復習，
軟復軟，善快柔和，攝樂遠離。
若彼心於彼彼定，御復御，習復習，軟復軟，
善快柔和，攝樂遠離已，當以內空成就遊。
彼內空成就遊已，心不移動，趣向於近，
得清澄住，解於內空。
阿難！如是比丘觀時，則知內空成就遊，
心不移動，趣向於近，得清澄住，解於內空者，是謂正知。 ^738c18

「阿難！比丘當以外空成就遊，彼外空成就遊已，
心不移動，趣向於近，得清澄住，解於外空。
阿難！如是比丘觀時，則知外空成就遊，
心不移動，趣向於近，得清澄住，解於外空者，是謂正知。
阿難！比丘當以內外空成就遊，彼內外空成就遊已，
心不移動，趣向於近，得清澄住，解於內外空。
阿難！如是比丘觀時，則知內外空成就遊，
心不移動，趣向於近，得清澄住，解於內外空者，是謂正知。
阿難！當以不移動成就遊，彼不移動成就遊已，
心不移動，趣向於近，得清澄住，解於不移動。
阿難！如是比丘觀時，則知不移動成就遊，
心不移動，趣向於近，得清澄住，解於不移動者，是謂正知。 ^738c27

「阿難！彼比丘行此住處心，若欲經行者，
彼比丘從禪室出，在室影中露地經行，
諸根在內，心不向外，後作前想，如是經行已，
心中不生貪伺、憂慼、惡不善法，是謂正知。
阿難！彼比丘行此住處心，若欲坐定者，
彼比丘從離經行，至經行頭，敷尼師檀，
結跏趺坐，如是坐定已，心中不生貪伺、
憂慼、惡不善法，是謂正知。
阿難！彼比丘行此住處心，若欲有所念者，
彼比丘若此三惡不善之念：欲念、恚念、
害念，莫念此三惡不善之念。
若此三善念：無欲念、無恚念、無害念，當念此三善念。
如是念已，心中不生貪伺、憂慼、惡不善法，是謂正知。 ^739a12

「阿難！彼比丘行此住處心，若欲有所說者，
彼比丘若此論非聖論，無義相應，謂論王論、
賊論、鬪諍論、飲食論、衣被論、婦人論、童女論、
婬女論、世間論、邪道論、海中論，不論如是種種畜生論。
若論聖論與義相應，令心柔和，無諸陰蓋，
謂論施論、戒論、定論、慧論、解脫論、解脫知見論、
漸損論、不會論、少欲論、知足論、無欲論、
斷論、滅論、燕坐論、緣起論，如是沙門所論。
如是論已，心中不生貪伺、憂慼、惡不善法，是謂正知。 ^739a25

「復次，阿難！有五欲功德，可樂、意所念，愛色欲相應，
眼知色，耳知聲，鼻知香，舌知味，身知觸。
若比丘心至到，觀此五欲功德，隨其欲功德，若心中行者。
所以者何？無前無後，此五欲功德，隨其欲功德，心中行者。
阿難！若比丘觀時，則知此五欲功德，隨其欲功德，心中行者。
彼比丘彼彼欲功德，觀無常、觀衰耗、觀無欲、
觀斷、觀滅、觀斷捨離，若此五欲功德有欲有染者，彼即滅也。
阿難！若如是比丘觀時，則知者此五欲功德有欲有染，
彼已斷也，是謂正知。 ^739b5

「復次，阿難！有五盛陰，色盛陰，覺、想、行、識盛陰，
謂比丘如是觀興衰，是色、是色習、是色滅，
是覺、想、行、識，是識、是識習、是識滅。
若此五盛陰有我慢者，彼即滅也。
阿難！若有比丘如是觀時，則知五陰中我慢已滅，是謂正知。
阿難！是法一向可、一向樂、一向意念，無漏無受，
魔所不及，惡所不及，諸惡不善法、穢污、
當來有本、煩熱苦報生老病死因亦所不及，謂成就此不放逸也。
所以者何？因不放逸，諸如來、無所著、等正覺得覺，
因不放逸根，生諸無量善法。
若有隨道品，阿難！
是故汝當如是學。
我亦成就於不放逸，當學如是。
阿難！以何義故，信弟子隨世尊行奉事至命盡耶？」 ^739b16

尊者阿難白世尊曰：「世尊為法本，世尊為法主，
法由世尊，唯願說之，我今聞已，得廣知義。」 ^739b29

佛便告曰：「阿難！諦聽，善思念之，我當為汝具分別說。」
尊者阿難受教而聽。 ^739c2

佛言：「阿難！不其正經、歌詠、記說故，信弟子隨世尊行奉事至命盡也。
但，阿難！或彼長夜數聞此法，誦習至千，
意所惟觀，明見深達，若此論聖論與義相應，
令心柔和，無諸陰蓋，謂論施論、戒論、定論、
慧論、解脫論、解脫知見論、漸損論、不會論、
少欲論、知足論、無欲論、斷論、滅論、燕坐論、緣起論。
如是沙門所論，得、易不難得，因此義故，信弟子隨世尊行奉事至命盡也。
阿難！如是為煩師，為煩弟子，為煩梵行。 ^739c4

「阿難！云何為煩師？
若師出世，有策慮思惟，往策慮地，有思惟觀雜，
凡人有辯才，彼住無事處山林樹下，或居高巖，
寂無音聲，遠離，無惡，無有人民，隨順宴坐，
或住彼處，學遠離精勤，得增上心，現法樂居。
彼學遠離，精勤安隱，快樂遊行已，隨弟子還梵志、
居士、村邑、國人。彼隨弟子還梵志、居士、
村邑、國人已，便功高還家。
如是為煩師，是亦為惡不善法、穢污，當來有本，
煩熱苦報、生老病死因所煩，是謂煩師。 ^739c13

「阿難！云何為煩弟子？
彼師弟子學彼遠離，彼住無事處山林樹下，
或居高巖，寂無音聲，遠離，無惡，無有人民，
隨順燕坐，或住彼處，學遠離精勤，得增上心，
現法樂居，彼學遠離，精勤安隱，快樂遊行已，
隨弟子還梵志、居士、村邑、國人。
彼隨弟子還梵志、居士、村邑、國人已，便功高還家。
如是為煩弟子，是亦為惡不善法，穢污，
當來有本，煩熱苦報、生老病死因所煩，是謂煩弟子。 ^739c23

「阿難！云何為煩梵行？
若如來出世，無所著、等正覺、明行成為、
善逝、世間解、無上士、道法御、天人師，號佛、
眾祐，彼住無事處山林樹下，或居高巖，
寂無音聲，遠離，無惡，無有人民，隨順燕坐。
阿難！如來以何義故，住無事處山林樹下，
或居高巖，寂無音聲，遠離，無惡，無有人民，隨順燕坐耶？」 ^740a3

尊者阿難白世尊曰：「世尊為法本，世尊為法主，
法由世尊，唯願說之，我今聞已，得廣知義。」 ^740a9

佛便告曰：「阿難！諦聽，善思念之，我當為汝具分別說。」
尊者阿難受教而聽。 ^740a11

佛言：「阿難！如來非為未得欲得、未獲欲獲、
未證欲證故，住無事處山林樹下，或居高巖，
寂無音聲，遠離，無惡，無有人民，隨順燕坐。
阿難！如來但以二義故，住無事處山林樹下，
或居高巖，寂無音聲，遠離，無惡，無有人民，
隨順燕坐，一者為自現法樂居故，二者慈愍後生人故。
或有後生人效如來住無事處山林樹下，
或居高巖，寂無音聲，遠離，無惡，無有人民，隨順燕坐。
阿難！如來以此義故，住無事處山林樹下，
或居高巖，寂無音聲，遠離，無惡，無有人民，
隨順燕坐，或住彼處，學遠離精勤，得增上心，現法樂居。
彼學遠離，精勤安隱，快樂遊行已，隨梵行還比丘、
比丘尼、優婆塞、優婆私。
彼隨梵行還比丘、比丘尼、優婆塞、優婆私已，便不功高而不還家。
阿難！若彼不移動心解脫作證，我不說彼有障礙也。
若彼得四增上心現法樂居，本為精勤，
無放逸遊行故，此或可有失以弟子多集會故。 ^740a13

「復次，阿難！彼師弟子效住無事處山林樹下，
或居高巖，寂無音聲，遠離，無惡，無有人民，隨順燕坐。
或住彼處，學遠離精勤，得增上心，現法樂居，
彼學遠離，精勤安隱，快樂遊行已，隨梵行還比丘、
比丘尼、優婆塞、優婆私。
彼隨梵行還比丘、比丘尼、優婆塞、優婆私已，便功高還家。
如是為煩梵行，是亦為惡不善法、穢污，
當來有本，煩熱苦報、生老病死因所煩，是謂煩梵行。
阿難！於煩師、煩弟子，此煩梵行最為不可、
不樂、不愛，最意不念。
阿難！是故汝等於我行慈事，莫行怨事。 ^740b3

「阿難！云何弟子於師行怨事，不行慈事？
若尊師為弟子說法，憐念愍傷，求義及饒益，
求安隱快樂，發慈悲心，是為饒益，是為快樂，是為饒益樂。
若彼弟子而不恭敬，亦不順行，不立於智，
其心不趣向法次法，不受正法，違犯師教，
不能得定者，如是弟子於師行怨事，不行慈事。 ^740b14

「阿難！云何弟子於師行慈事，不行怨事？
若尊師為弟子說法，憐念愍傷，求義及饒益，
求安隱快樂，發慈悲心，是為饒益，是為快樂，是為饒益樂。
若彼弟子恭敬順行而立於智，其心歸趣向法次法，
受持正法，不違師教，能得定者，如是弟子於師行慈事，不行怨事。
阿難！是故汝等於我行慈事，莫行怨事。
所以者何？我不如是說，如陶師作瓦。
阿難！我說嚴急至苦，若有真實者，必能往也。」 ^740b21

佛說如是。尊者阿難及諸比丘，聞佛所說，歡喜奉行。 ^740c1

大空第五竟〔三千六百七十八字〕中阿含經卷第四十九
〔萬一千五百八十字〕中阿含雙品第一竟
〔萬一千五百八十字〕〔第五後誦〕
 ^740c3
