佛說解節經一卷
translator:: 陳天竺三藏真諦譯
pin:: 
#  1 不可言無二品
不可言無二品第一
如是我聞：
一時佛婆伽婆，住王舍城耆闍崛山，與大比丘眾九萬九千人俱，
皆阿羅漢——諸漏已盡，所作已辦，捨諸重擔，
獲得己利，盡諸有結，心善得解脫，善得自在，
善得奢摩他、毘婆舍那——其名曰：淨命阿若憍陳如等，乃至住阿羅那三昧定須菩提等。
復有大比丘尼眾三萬六千人俱，摩訶波闍波提，乃至跋陀迦比羅比丘尼等以為上首。
復有無量無數優婆塞、優婆夷，頻婆娑羅王等而為上首。
復有菩薩摩訶薩無量百千，是賢劫中諸菩薩眾，
或住此土、或他方來，一生補處彌勒菩薩、
文殊師利菩薩、觀世音菩薩等而為上首——皆悉通達大深法性，
調順易化，善行平等，修菩薩道，一切眾生真善知識，
得無礙陀羅尼，轉不退法輪，已曾供養無量諸佛。
如是等眾皆悉聚集。 ^711b29

爾時如理正聞菩薩，問能解甚深義節菩薩言：「佛子！
一切法無二。一切法無二，此言云何？」 ^711c16

能解甚深義節菩薩言：「善男子！
是一切法不過此二，謂所作、非所作。
所作者，非所作非非所作；非所作者，非非所作，亦非所作。」 ^711c18

如理正聞菩薩問言：「佛子！
云何所作非所作、非非所作；及非所作非非所作、亦非所作？」 ^711c20

能解甚深義節菩薩言：「善男子！
所作者，此是大師正教言句，若是大師正教言句，
即是世間所立言說，從分別起。
此世言說若分別起，由種種分別及所言說一向不成，故非所作。 ^711c22

「善男子！非所作者，屬言教攝，若有法離所作及非所作，是法亦如是亦如是。
若如是者，大師說教可無義不？」 ^711c26

「非無有義。」
「若有義者，義相云何？
所謂不可言體，惟是聖人無分別知見之所覺了，為欲令他了達如是不可言體。
是故大師說此言教，謂是法所作。 ^711c29

「善男子！非所作者，此是大師正教言句，
若是大師正教言句，即是世間所立言說，從分別起。
此世言說若分別起，由種種分別及所言說一向不成，故非非所作。 ^712a3

「善男子！所作者，屬言教攝，若有法離非所作及於所作，是法亦如是亦如是。
若如是者，大師說教可無義不？」 ^712a7

「非無有義。」
「若有義者義相云何？
所謂不可言體，惟是聖人無分別知見之所覺了，為欲令他了達如是不可言體。
是故大師說此言教，謂是法非所作。 ^712a9

「善男子！如巧幻師及幻弟子，於四衢道，
或取草葉及木石等，聚集一處，現種種幻事：
諸象兵、馬兵、車兵、步兵，摩尼、真珠、珊瑚、
玉石，及倉庫等。若有諸人——嬰兒、凡夫、
愚癡邪智——不能了別草等幻本，是人若見、
若聞，作是思惟，謂：『實有此象、馬四兵及以庫藏。』
若見、若聞，隨能隨力執著見聞，作是言說：
『此是真實，異此非真。』
是人則應重更思量。
若有諸人——非嬰兒、凡夫及愚癡邪智——識知如是草等幻本，
若見、若聞，作是思惟：『無有如是象、馬等物及以庫藏。』
是人若見、若聞，隨能隨力，不著見聞，作如是言：
『如我所思，此是真實，異此非真。』
雖隨世言，為顯實義，是人不須重更思惟。 ^712a12

「善男子！如此嬰兒、凡夫，未得出世真如聖慧，未識諸法不可言體。
是人若見、若聞，諸法所作及非所作，作是思惟：『實有如是諸法所作及非所作。
何以故？可見、可知故。』
是人若見、若聞，隨能隨力，執著見聞，隨見聞說：
『此是真實，異此非真。』
是人應當須重思量。 ^712a25

「若有諸人——非嬰兒、凡夫——已見真實，
及得出世真如聖慧，已識諸法不可言體，
若見、若聞作是思惟：『如所見知，諸法所作及非所作，
皆非實有，但有假相，從分別起，如幻化事，
欺誑凡心，於此中起所作、非所作名及餘眾名。』
是人如所見聞，不生執著，不作是言：『此是真實，異此非真。』
雖隨世言，為顯實義，是人不須重更思惟。 ^712b2

「善男子！如是聖人由聖知見，已能覺了不可言體，
為欲令他見法實相，故說教句，謂是所作、非所作等。」 ^712b9

爾時能解甚深義節菩薩，即說偈言：
　　「佛說絕言法，無二非凡境。
　　愚夫於中迷，緣二著戲論，
　　不決邪決故，常輪轉諸有。
　　智人離見聞，簡擇中實義。」
pin:: 
#  2 過覺觀境品
解節經過覺觀境品第二 ^712b12

爾時，曇無竭菩薩白佛言：「世尊！
從此娑訶世界，向東最遠極東方世界，
過七十七恒河沙數世界，有世界曰善名聞，佛號廣大善聞修伽陀住處。
我於一時，往彼佛所，即於彼中見一方地，
有七十七千諸外道眾，以師為先聚集而坐，為欲思量諸法實相。
時外道眾思惟稱量，簡擇安立諸法實相，
依其所學求覓實相，無能得者。
起種種執，相違鬪諍，乃至言相違害，由口刀杖，
互相傷毀，便各分散。
我見此已作是思惟：『希有，希有！
諸佛世尊，出於世間，由佛出世，過覺觀境，
甚深法相，通達覺了，皆得顯現。』」 ^712b18

菩薩說已，佛即告言：「如是，法上！
如是實相，過覺觀境。
我覺了已，為他解說，安立正教，開示顯現，令義淺易。
何以故？我說真實，但是聖人自所證見；
若是凡夫覺觀境界，自他可證。
法上！以是義故，應知實相過於一切覺觀境界。 ^712b29

「復次，法上！我說真實非相行處；一切覺觀緣相行處。
以是義故，應知實相過覺觀境。 ^712c5

「復次，法上！我說真實不可言說；一切覺觀但由言說。
故知實相過覺觀境。 ^712c7

「復次，法上！我說真實絕於四事，謂見、聞、
覺、知；一切覺觀緣四事起。 ^712c8

「復次，法上！我說真相離諸鬪諍；一切覺觀鬪諍境界。
以是義故，應知實相過覺觀境。 ^712c10

「法上！譬如有人，盡一期壽恒食苦味，復能覺觀、
比度、憶持蜜等甜味，無有是處。 ^712c12

「復次，譬如有人，恒樂欲塵，塵欲焦熱之所燒然，
復能覺觀、比度、憶持不緣塵相，依內離樂，無有是處。 ^712c13

「復次，譬如有人，恒樂言諍，邪談話戲，復能覺觀、
比度、憶持聖默然定，無有是處。 ^712c16

「復次，譬如有人，恒樂恒行見、聞、覺、知，復能覺觀、
比度憶持絕四事處，滅離身見是般涅槃，無有是處。 ^712c17

「復次，法上！譬如有人，由恒蓄財，樂行征伐，
復能覺觀、比度、憶持北欝單越，無有我所無所積蓄，
不相鬪諍，是現法樂，無有是處。 ^712c20

「法上！如是諸人，在於覺觀，復能思量、比度、
憶持非覺觀境，無有是處。」 ^712c23

佛說經竟，重說偈言：
　　「自證無相法，離言絕四事，
　　無諍法通相，過諸覺觀境。」
pin:: 
#  3 過一異品
解節經過一異品第三 ^712c24

爾時，淨慧菩薩白佛言：「世尊！
是言正說，甚深希有。
如世尊說，是真實理，微細甚深，難可通達，謂過一異相。 ^712c29

「世尊！我於一時，見一方地大菩薩眾修菩提行，在願樂地。
於此方所聚集而坐，為欲思量，諸法實相與諸行法為一、為異？
是時眾中，有諸菩薩說如是言：『是真實相不異諸行。』
復有菩薩說：『真實相與行不一。』
復有菩薩起疑惑心，不信一異，說如是言：
『此一異中，何人說實？
何人說虛？何者正行？
何者邪行？為當執一？
為當執異？』 ^713a2

「世尊！我見此事，作是思惟：『諸善男子，嬰兒、
愚癡，無覺、無了，非如理行。
何以故？是善男子，未能通達微細甚深真實之法與諸行等，
過一異相。』」 ^713a9

菩薩說已，佛即告言：「如是，淨慧！
如是諸善男子，嬰兒、愚癡，無覺、無了，非如理行。
如來通達微細甚深真實之法與諸行等，過一異相。
何以故？淨慧！若執如此，依諸行法修真實觀，
能達、能證真如之理，無有是處。
何以故？淨慧！若真如與行相不異者，一切凡夫應見真如。
復次，一切眾生正在凡位，應得無上如安涅槃。
復次，一切眾生於凡位中，亦應能得無上菩提。
若真如相異於行相，一切聖人已見真如，
則應不能伏滅行相；由不伏滅諸行相故，
雖見真諦不能解脫眾相繫縛；若於眾相不得解脫，
亦不解脫麁重繫縛；若不解脫二種繫縛，
則不能得無上如安無餘涅槃，亦應不得無上菩提。 ^713a12

「淨慧！由諸凡夫不見真如，在凡夫位不得無上如安涅槃，亦不能得無上菩提。
以是義故，真如之理與諸行一，是義不然。
若有人說：『真如與行相不異。』
者，由此義故，當知是人不如理行。 ^713a26

「復次，淨慧！一切聖人由見真如，已能伏滅諸法行相，
非不能故；已能解脫一切相結及麁重惑，非不解脫。
由二解脫，已得無上如安涅槃，乃至已得無上菩提。
是故真如與行相異，是義不然。
若有人說：『真異行相。』
以是義故，當知此人不如理行。 ^713b1

「復次，淨慧！若真如與行相不異者，猶如行相墮於惑相，真相亦爾應墮惑相。
復次，淨慧！若真如相異行相者，真如則非諸行通相。
淨慧！以此真如不墮惑相，復為一切諸行通相。
由是義故，真如與行亦一、亦異，義皆不然。
若有人說：『真如與行亦一、亦異。』
以是義故，當知是人不如理行。 ^713b6

「復次，淨慧！若真如與行相不異者，如真實相於諸行中通無差別，
行相亦爾，應通無別。
是故修觀行人，於諸行中，不應過此見、
聞、覺、知修勝真觀。
復次，若真如相異行相者，以是義故，一切諸行，
但惟無我及以無性，應非真實。
復次，一時淨、不淨品，各各別相。
淨慧！由諸行相但別不通，由觀行人於諸行中，
過見、聞、覺、知修勝真觀，由諸行無我、無性所顯是真，
乃至淨、不淨品，亦非一時各各別相。
以是義故，真如與行亦一亦異，是義不然。
若有人說，真如與行亦一、亦異，當知是人不如理行。 ^713b12

「淨慧！譬如傷佉白色，不可安立與螺一、
異；赤色與金不一、不異，亦復如是。
譬如毘拏音聲美妙，不可安立與毘拏一、
與毘拏異；復如沈香，香氣可愛，不可安立與沈一、
異；亦如摩梨遮其味辛辣，不可安立與摩梨遮為一、
為異；呵梨勒澁亦復如是。
復如綿纊，其觸柔軟，不可安立與綿一、
異；蘇與醍醐不一、不異，亦復如是。
復如一切有流苦，一切行無常，一切法無我，
如是苦等，不可安立與法一、異；亦如貪欲、
瞋恚、愚癡、慢等，無寂靜相，不可安立與其一、異。
淨慧！如是真如與一切行，不可安立為一、為異。 ^713b23

「淨慧！如是真如，微細甚深難可通達，我覺了已，
為他解說，安立正教，開示顯現，令義淺易。」 ^713c6

「佛說經已，重說偈言：
　　「真實與行法，無一異俱相。
　　若執一異俱，說行不如理，
　　修行奢摩他，及毘鉢舍那，
　　是人能解脫，相惑麁重結。」
pin:: 
#  4 一味品
解節經一味品第四 ^713c8

爾時，佛告須菩提言：「須菩提！
汝見、汝知幾多眾生，在眾生界有增上慢，由此慢心記自所得？
復次，汝見、汝知幾多眾生，在眾生界無增上慢，不由慢心記自所得？」 ^713c14

須菩提言：「世尊！我見、我知少有眾生，在眾生界無增上慢，不由慢心記自所得。
世尊！我見、我知無量、無數、不可稱說諸眾生等，
在眾生界有增上慢，由此慢心記自所得。 ^713c17

「世尊！我又一時，住阿練若遠寂林中，有多比丘大眾聚集，去我不遠住練若處。
我又一時日中後分，見此大眾互相聚集，
隨其所證種種法相，說己修行、記自所得。
有諸比丘，由證見陰，記其所得——或有比丘證見陰相，
或有比丘證見陰生，或有比丘證陰變異，
或有比丘證見陰滅，或有比丘證陰滅道——如於陰中有六證相；
或有比丘證見諸入，記自所得，乃至入滅及入滅道；
或有比丘證見緣生，記自所得，乃至緣生滅、
緣生滅道；或有比丘證見證食；或有比丘證見四諦；
或有比丘證見諸界，及界差別并種種界，
乃至界滅及界滅道；或有比丘證見念處，
及念處相、念處對治、念對治道、念處修習，
未生念處證見念生，已生念處證見念住及不忘失增長圓滿，
記自所得。如證念處，正懃、如意足、根、力、
覺分、聖道，聖道相、聖道對治、聖道對治道、
聖道修習，未生聖道證聖道生，已生聖道證聖道住，
及不忘失增長圓滿，記自所得。 ^713c21

「世尊！我見此已，作是思惟：『如諸長老隨所證見種種法相，
記自所得，此諸長老有增上慢。
由此慢心，記自所得，是事決爾。』
何以故？如其所說自證見法，當知是人未能了別一味真如遍一切處。 ^714a10

「世尊！如世尊言：『一味真實遍一切處，微細甚深，難可通達。』
此言希有，是無對說。 ^714a15

「世尊！若世尊正教中，勤修觀行諸比丘等，
一味真實遍一切處，尚難通達；況諸外道在正教外，豈能證知一味真實？」 ^714a17

佛言：「如是，須菩提！
如是微細最微細，甚深最甚深，難見最難見，
遍一切處一味真實，我覺了已，為他解說，
安立正教，開示顯現，令義淺易。
何以故？須菩提！於五陰中清淨境界，是我所說名為真實；須菩提！
於十二入、十二緣生、四食、四諦、諸界念處，
正懃、如意足、根、力、覺分、八聖道中清淨境界，是我所說名為真實。
此清淨境界，一切陰處平等一味，無差別相。
如於陰中乃至聖道分中，清淨境界平等一味，皆無差別。
須菩提！以是義故，應知一味真如遍一切處。 ^714a19

「復次，須菩提！修行比丘，若已通達一陰真如，
人、法無我，不勞更觀一一餘陰所有真如。
於十二入、十二緣生、四食、四諦、諸界念處，
正勤、如意足、根、力、覺分、八聖道分，若已通達一分真如，
人、法無我，不勞更觀餘聖道分所有真如。
離無分別後智，無有別觀能順真如觀所餘法一味真實遍一切處。
但以無分別後智，隨順前無分別智，觀一切法一味真實，憶持至得。
須菩提！以是義故，汝應當知，真實之理遍一切處，唯一味相。 ^714a29

「復次，須菩提！猶如諸陰互有別相，如十二入、
十二緣生、四食、四諦、諸界念處，正勤、如意足、
根、力、覺分、八聖道分，互有別相，若諸法真如，
人、法無我，互有別相，則諸法如如，人、法無我不成真實應由因生。
若由因生則成有為，若是有為則非真實，若非真實更應於此求別真實。
須菩提！由此真實不從因生，非是有為，
非不真實，於中不勞求別真實。
何以故？此法恒常，若佛出世，若不出世，
法性、法界、法住，皆悉常住。
須菩提！以是義故，汝應當知，一味真實等一切處。 ^714b10

「須菩提！譬如眾色，種種差別更互不同。
於諸色中，虛空無相，無有差別，無有變異，於一切處同一味相。
如是諸法，各各別異。
汝應當知，於諸法中一味真如，等無差別，亦復如是。」 ^714b20

爾時，世尊說是經已，重說偈言：
　　「法通相一味，諸佛說平等。
　　若於中執異，是人增上慢。
　　逆生死流道，微細深難見，
　　欲染癡覆故，凡人不能得。」 ^714b24

爾時，觀世音菩薩，右膝著地，合掌恭敬，
而白佛言：「世尊！我今從佛聞得如是解節深法，
得未曾有，頂戴奉持。
世尊！當何名此經？
云何受持？」 ^714c1

佛告觀世音菩薩：「此經名為『了義正說』，
亦名『真實境智正說』，亦名『十地波羅蜜依止正說』。
汝等應當如是受持。」 ^714c4

佛說是經已，八萬菩薩皆得大乘威德三昧，
無量無邊諸菩薩眾於無生法得無生法忍，
無數眾生從於諸流心得解脫，無數眾生於大乘法生信樂心。
佛說解節經
 ^714c6
