
jing:: 佛說戒德香經
translator:: 東晉天竺三藏竺曇無蘭譯
聞如是：
一時，佛遊舍衛國祇樹給孤獨園。
時，賢者阿難閑居獨思：「世有三香，一曰根香，
二曰枝香，三曰華香，是三品香唯隨風香不能逆風，寧有雅香隨風逆風者乎？」
賢者阿難獨處思惟此義所歸，不知所趣，
即從坐起往詣佛所，稽首佛足下，長跪叉手而白佛言：
「我獨處思惟，世有三香，一曰根香，二曰枝香，
三曰華香，此三品香唯能隨風不能逆風，寧有雅香隨風逆風者乎？」 ^507b14

佛告阿難：「善哉！善哉！
誠如汝問，有香真正隨風逆風。」 ^507b22

阿難白佛：「願聞其香。」 ^507b23

佛言：「若於郡國縣邑村落，有善男子善女人，
修行十善，身不殺、盜、淫，口不妄言、兩舌、
惡口、綺語，意不嫉妬、恚、癡，孝順父母，奉事三尊，
仁慈道德威儀禮節，東方無數沙門梵志歌頌其德，
南西北方四維上下沙門梵志咸歌其德：
『某郡國土縣邑村落，有善男子善女人，
奉行十善敬事三寶，孝順仁慈道德恩義不失禮節。』
是香名曰隨風逆風靡不周照，十方宣德一切蒙賴。」 ^507b24

佛時頌曰：
　　「雖有美香花，不能逆風熏，
　　不息名栴檀，眾雨一切香。
　　志性能和雅，爾乃逆風香，
　　正士名丈夫，普熏于十方。
　　木蜜及栴檀，青蓮諸雨香，
　　一切此眾香，戒香最無上。
　　是等清淨者，所行無放逸，
　　不知魔徑路，不見所歸趣。
　　此道至永安，此道最無上，
　　所獲斷穢源，降伏絕魔網。
　　用上佛道堂，昇無窮之慧，
　　以此宣經義，除去一切弊。」 ^507c3

佛告阿難：「是香所布，不礙須彌山川天地，
不礙四種地水火風，通達八極上下亦然，無窮之界咸歌其德。
一身不殺生，世世長壽，其命無橫。
不盜竊者，世世富饒又不妄遺財寶常存，施為道根。
不婬色者，人不犯妻，所在化生蓮華之中。
不妄言者，口氣香好言輒信之。
不兩舌者，家常和合無有別離。
不惡口者，其舌常好言辭辯通。
不綺語者，人聞其言莫不諮受宣用為珍。
不嫉妬者，世世所生眾人所敬。
不瞋恚者，世世端正人見歡喜。
除愚癡者，所生智慧靡不諮請，捨于邪見常住正道，
從行所得各自然生，故當棄邪從其真妙。」 ^507c16

佛說如是。時，諸比丘聞之歡喜，作禮而去。
佛說戒德香經
 ^507c28
