
hui:: 
pin:: 
###  2
大般若波羅蜜多經卷第五百一十六
三藏法師玄奘奉　詔譯
第三分空相品第二十一之二
「復次，善現！若菩薩摩訶薩離深般若波羅蜜多，
設經殑伽沙等大劫，布施三寶，所謂佛寶、
法寶、僧寶，於意云何？
是菩薩摩訶薩由此因緣獲福多不？」 ^636b7

善現答言：「甚多！世尊！
甚多！善逝！其福無量無數無邊、不可思議、不可稱計。」 ^636b10

佛告善現：「如是！如是！
若菩薩摩訶薩依深般若波羅蜜多，經一晝夜如說而學，所獲功德甚多於彼無量無邊。
何以故？甚深般若波羅蜜多是諸菩薩摩訶薩乘，
諸菩薩摩訶薩乘此乘故，速到無上正等菩提，轉妙法輪度有情眾。 ^636b11

「復次，善現！若菩薩摩訶薩離深般若波羅蜜多，
設經殑伽沙等大劫，供養預流、一來、不還、
應供、獨覺、菩薩、如來。
於意云何？是菩薩摩訶薩由此因緣獲福多不？」 ^636b16

善現答言：「甚多！世尊！
甚多！善逝！其福無量無數無邊、不可思議、不可稱計。」 ^636b20

佛告善現：「如是！如是！
若菩薩摩訶薩依深般若波羅蜜多，經一晝夜如說而學，所獲功德甚多於彼無量無邊。
何以故？諸菩薩摩訶薩行深般若波羅蜜多，
超諸聲聞、獨覺等地，速入菩薩正性離生，
復漸修行諸菩薩行，疾證無上正等菩提，轉妙法輪度有情眾。 ^636b22

「復次，善現！若菩薩摩訶薩離深般若波羅蜜多，
設經殑伽沙等大劫，精勤修學布施、淨戒、
安忍、精進、靜慮、般若。
於意云何？是菩薩摩訶薩由此因緣獲福多不？」 ^636b27

善現答言：「甚多！世尊！
甚多！善逝！其福無量無數無邊、不可思議、不可稱計。」 ^636c2

佛告善現：「如是！如是！
若菩薩摩訶薩依深般若波羅蜜多所說而住，
經一晝夜精勤修學布施、淨戒、安忍、精進、
靜慮、般若，所獲功德甚多於彼無量無邊。
何以故？甚深般若波羅蜜多是諸菩薩摩訶薩母。
所以者何？甚深般若波羅蜜多能生菩薩摩訶薩眾，
一切菩薩摩訶薩眾依深般若波羅蜜多，速能圓滿一切佛法。 ^636c4

「復次，善現！若菩薩摩訶薩離深般若波羅蜜多，
設經殑伽沙等大劫，以法布施一切有情。
於意云何？是菩薩摩訶薩由此因緣獲福多不？」 ^636c11

善現答言：「甚多！世尊！
甚多！善逝！其福無量無數無邊、不可思議、不可稱計。」 ^636c14

佛告善現：「如是！如是！
若菩薩摩訶薩依深般若波羅蜜多所說而住，
經一晝夜以法布施一切有情，所獲功德甚多於彼無量無邊。
何以故？若菩薩摩訶薩離深般若波羅蜜多，則為遠離一切智智。
若菩薩摩訶薩不離深般若波羅蜜多，則為不遠離一切智智。
是故，善現！若菩薩摩訶薩欲得無上正等菩提，常應不離甚深般若波羅蜜多。 ^636c15

「復次，善現！若菩薩摩訶薩離深般若波羅蜜多，
設經殑伽沙等大劫，修行布施乃至般若波羅蜜多，
安住內空乃至無性自性空，安住真如乃至不思議界，
安住苦，集、滅、道聖諦，修行四念住乃至八聖道支，
修行四靜慮、四無量、四無色定，修行空、
無相、無願解脫門，修行八解脫乃至十遍處，
修行極喜地乃至法雲地，修行一切陀羅尼門、
三摩地門，修行五眼、六神通，修行如來十力乃至十八佛不共法，
修行大慈、大悲、大喜、大捨，修行無忘失法、
恒住捨性，修行一切智、道相智、一切相智，修行諸餘無邊佛法。
於意云何？是菩薩摩訶薩由此因緣獲福多不？」 ^636c23

善現答言：「甚多！世尊！
甚多！善逝！其福無量無數無邊、不可思議、不可稱計。」 ^637a6

佛告善現：「如是！如是！
若菩薩摩訶薩依深般若波羅蜜多所說而住，
經一晝夜修行布施乃至般若波羅蜜多，
廣說乃至一切相智，所獲功德甚多於彼無量無邊。
何以故？若菩薩摩訶薩不離深般若波羅蜜多，
於一切智智有退轉者，無有是處。
若菩薩摩訶薩離深般若波羅蜜多，於一切智智有退轉者，
斯有是處。是故，善現！
若菩薩摩訶薩欲得無上正等菩提，常應不離甚深般若波羅蜜多。 ^637a8

「復次，善現！若菩薩摩訶薩離深般若波羅蜜多，
設經殑伽沙等大劫，修行種種財施、法施，
住空閑處繫念思惟先所修行種種福業，與諸有情平等共有迴向無上正等菩提。
於意云何？是菩薩摩訶薩由此因緣獲福多不？」 ^637a17

善現答言：「甚多！世尊！
甚多！善逝！其福無量無數無邊、不可思議、不可稱計。」 ^637a22

佛告善現：「如是！如是！
若菩薩摩訶薩依深般若波羅蜜多所說而住，
經一晝夜修行種種財施、法施，住空閑處繫念思惟先所修行種種福業，
與諸有情平等共有迴向無上正等菩提，所獲功德甚多於彼無量無邊。
何以故？依深般若波羅蜜多所起迴向，
當知是為無上迴向，離深般若波羅蜜多所起迴向，當知是為有上迴向。
是故，善現！若菩薩摩訶薩欲得無上正等菩提，
常應不離甚深般若波羅蜜多，以所修行種種福業與諸有情平等共有迴向無上正等菩提。 ^637a23

「復次，善現！若菩薩摩訶薩離深般若波羅蜜多，
設經殑伽沙等大劫，普緣過去未來現在一切如來、
應、正等覺及諸弟子功德善根，和合稱量現前隨喜，與諸有情平等共有迴向無上正等菩提。
於意云何？是菩薩摩訶薩由此因緣獲福多不？」 ^637b5

善現答言：「甚多！世尊！
甚多！善逝！其福無量無數無邊、不可思議、不可稱計。」 ^637b10

佛告善現：「如是！如是！
若菩薩摩訶薩依深般若波羅蜜多所說而住，
經一晝夜普緣過去、未來、現在一切如來、
應、正等覺及諸弟子功德善根，和合稱量現前隨喜，
與諸有情平等共有迴向無上正等菩提，所獲功德甚多於彼無量無邊。
何以故？一切隨喜迴向功德善根皆以甚深般若波羅蜜多而為上首。
是故，善現！若菩薩摩訶薩欲得無上正等菩提，
常應不離甚深般若波羅蜜多，於諸善根隨喜迴向所求無上正等菩提。」 ^637b12

爾時，善現便白佛言：「如佛所說，諸行皆是分別所作，從妄想生都非實有。
以何因緣，此諸菩薩摩訶薩等獲福無量無數無邊？
世尊！分別所作種種福業，應不能起世間正見，
不能趣入正性離生，亦應不能得預流果乃至無上正等菩提。」 ^637b21

佛告善現：「如是！如是！
如汝所說。然諸菩薩摩訶薩眾行深般若波羅蜜多，
知一切種分別所作空無所有、虛妄不實。
所以者何？諸菩薩摩訶薩善學內空乃至無性自性空，
安住如是種種空已，如如觀察分別所作空無所有、
虛妄不實，如是如是能不遠離甚深般若波羅蜜多。
如如不離甚深般若波羅蜜多，如是如是獲福無量無數無邊。
由此因緣，能起正見，亦能趣入正性離生，乃至能得所求無上正等菩提。」 ^637b27

具壽善現復白佛言：「所說無量、無數、無邊有何差別？」 ^637c7

佛告善現：「言無量者，量不可得，不可量在過去、
未來、現在法中故名無量。
言無數者，數不可得，不可數在一切有為、無為界中故名無數。
言無邊者，邊不可得，不可測度彼法邊際故名無邊。」 ^637c8

具壽善現復白佛言：「頗有因緣，色亦無量無數無邊，
受、想、行、識亦無量無數無邊不？」 ^637c12

佛告善現：「有因緣故，色亦無量無數無邊，
受、想、行、識亦無量無數無邊。」 ^637c14

具壽善現復白佛言：「何因緣故，色亦無量無數無邊，
受、想、行、識亦無量無數無邊？」 ^637c16

佛告善現：「色性空故說為無量無數無邊，
受、想、行、識性空故說為無量無數無邊。」 ^637c18

具壽善現復白佛言：「為但色性空，受、想、
行、識性空，為一切法皆性空耶？」 ^637c20

佛告善現：「我先豈不說一切法皆空？」 ^637c21

善現答言：「佛雖常說諸法皆空，而諸有情不知、
見、覺，故我今者復作是問。
世尊！諸法性空即是無盡，亦是無量，亦是無數，亦是無邊。
世尊！諸法空中盡不可得、量不可得、數不可得、邊不可得。
由此因緣無盡、無量、無數、無邊若義若文俱無差別。」 ^637c22

佛告善現：「如是！如是！
如汝所說。無盡、無量、無數、無邊若義若文俱無差別，皆共顯了諸法空故。
善現當知！諸法空理皆不可說，如來方便說為無盡，
或說無量，或說無數，或說無邊，或說為空，
或說無相，或說無願，或說無作，或說無為，
或說無生，或說無滅，或說離染，或說永滅，
或說涅槃，或說真如，或說實際，諸如是等實義無異，皆是如來方便演說。」 ^637c27

具壽善現便白佛言：「世尊甚奇方便善巧，
諸法實性不可宣說，而為有情方便顯示。
如我解佛所說義者，諸法實性皆不可說。」 ^638a6

佛告善現：「如是！如是！
諸法實性皆不可說。
所以者何？一切法性皆畢竟空，無能宣說畢竟空者。」 ^638a9

爾時，善現復白佛言：「不可說義有增減不？」 ^638a11

佛告善現：「不可說義無增無減。」 ^638a12

具壽善現復白佛言：「若不可說義無增無減者，
則應布施乃至般若波羅蜜多亦無增減，
則應四念住乃至八聖道支亦無增減，
則應四靜慮、四無量、四無色定亦無增減，
則應空、無相、無願解脫門亦無增減，則應八解脫乃至十遍處亦無增減，
則應極喜地乃至法雲地亦無增減，則應一切陀羅尼門、
三摩地門亦無增減，則應五眼、六神通亦無增減，
則應如來十力乃至十八佛不共法亦無增減，
則應大慈、大悲、大喜、大捨亦無增減，則應無忘失法、
恒住捨性亦無增減，則應一切智、道相智、一切相智亦無增減。 ^638a13

「世尊！若布施波羅蜜多廣說乃至一切相智亦無增減，則應布施波羅蜜多廣說乃至一切相智皆無所有。
若布施波羅蜜多廣說乃至一切相智皆無所有，
云何菩薩摩訶薩修行布施波羅蜜多廣說乃至一切相智，
證得無上正等菩提？」 ^638a24

佛告善現：「如是！如是！
不可說義無增無減，布施波羅蜜多廣說乃至一切相智亦無增減。
不可說義無所有，布施波羅蜜多廣說乃至一切相智亦無所有。
然諸菩薩摩訶薩行深般若波羅蜜多時，
安住般若波羅蜜多方便善巧，不作是念：『我於般若乃至布施波羅蜜多若增若減。』
但作是念：『唯有名想謂為般若乃至布施波羅蜜多。』
是菩薩摩訶薩修行布施乃至般若波羅蜜多時，
持此布施乃至般若波羅蜜多俱行作意，
并依此起心及善根，與諸有情平等共有迴向無上正等菩提，
如佛無上正等菩提微妙甚深而起迴向。
由此迴向巧方便力，證得無上正等菩提。」 ^638b1

爾時，善現即白佛言：「何謂無上正等菩提？」
佛告善現：「諸法真如是謂無上正等菩提。」 ^638b14

具壽善現復白佛言：「何謂諸法真如，而說為無上正等菩提？」 ^638b15

佛告善現：「色蘊乃至識蘊真如是謂無上正等菩提，
眼處乃至意處真如是謂無上正等菩提，
色處乃至法處真如是謂無上正等菩提，
眼界乃至意界真如是謂無上正等菩提，
色界乃至法界真如是謂無上正等菩提，
眼識界乃至意識界真如是謂無上正等菩提，
眼觸乃至意觸真如是謂無上正等菩提，
眼觸為緣所生諸受乃至意觸為緣所生諸受真如是謂無上正等菩提，
地界乃至識界真如是謂無上正等菩提，
因緣乃至增上緣真如是謂無上正等菩提，
無明乃至老死真如是謂無上正等菩提，
布施波羅蜜多乃至般若波羅蜜多真如是謂無上正等菩提，
內空乃至無性自性空真如是謂無上正等菩提，
苦、集、滅、道聖諦真如是謂無上正等菩提，
四念住乃至八聖道支真如是謂無上正等菩提，
四靜慮、四無量、四無色定真如是謂無上正等菩提，
空、無相、無願解脫門真如是謂無上正等菩提，
八解脫乃至十遍處真如是謂無上正等菩提，
淨觀地乃至如來地真如是謂無上正等菩提，
極喜地乃至法雲地真如是謂無上正等菩提，
陀羅尼門、三摩地門真如是謂無上正等菩提，
五眼、六神通真如是謂無上正等菩提，
如來十力乃至十八佛不共法真如是謂無上正等菩提，
大慈、大悲、大喜、大捨真如是謂無上正等菩提，
三十二相、八十隨好真如是謂無上正等菩提，
無忘失法、恒住捨性真如是謂無上正等菩提，
預流果乃至獨覺菩提真如是謂無上正等菩提，
一切智、道相智、一切相智真如是謂無上正等菩提，
生死、涅槃真如是謂無上正等菩提。 ^638b17

「善現當知！諸法真如無增減故諸佛無上正等菩提亦無增減。
善現當知！諸菩薩摩訶薩常不遠離甚深般若波羅蜜多，
恒樂安住諸法真如，都不見法有增有減。
由此因緣不可說義無增無減，布施波羅蜜多廣說乃至一切相智亦無增減。
不可說義無所有，布施波羅蜜多廣說乃至一切相智亦無所有。
如是，善現！諸菩薩摩訶薩依止無增減、
無所有為方便，行深般若波羅蜜多，由此為門，
集諸功德至圓滿位，便證無上正等菩提。」 ^638c19

具壽善現復白佛言：「是菩薩摩訶薩為初心起能證無上正等菩提，
為後心起能證無上正等菩提？
世尊！是菩薩摩訶薩若初心起能證無上正等菩提，
初心起時後心未起，無和合義。
若後心起能證無上正等菩提，後心起時前心已滅，無和合義。
如是前後心、心所法，進退推徵無和合義，如何可得積集善根？
若諸善根不可積集，云何菩薩善根圓滿，證得無上正等菩提？」 ^638c28

佛告善現：「吾當為汝略說譬喻，令汝於義易得解了，諸有智者於所說義聞其譬喻便得悟解。
善現！於意云何？如然燈時，為初焰能燋炷？
為後焰能燋炷？」 ^639a8

善現答言：「如我意解，非初焰能燋炷，亦不離初焰；
非後焰能燋炷，亦不離後焰。」 ^639a11

佛告善現：「於意云何？
炷為燋不？」 ^639a13

善現答言：「世間現見其炷實燋。」
佛告善現：「諸菩薩摩訶薩行深般若波羅蜜多，
證得無上正等菩提亦復如是，非初心起能證無上正等菩提，
亦不離初心；非後心起能證無上正等菩提，
亦不離後心，而諸菩薩摩訶薩行深般若波羅蜜多，
令諸善根生長圓滿，證得無上正等菩提。 ^639a14

「復次，善現！諸菩薩摩訶薩從初發心行深般若波羅蜜多，
至最後心十地圓滿，便證無上正等菩提。」 ^639a20

爾時，善現便白佛言：「諸菩薩摩訶薩修學何等十地圓滿，便證無上正等菩提？」 ^639a22

佛告善現：「諸菩薩摩訶薩修極喜地乃至法雲地令其圓滿，
便證無上正等菩提，亦學淨觀地乃至如來地令其圓滿，便證無上正等菩提。
善現當知！諸菩薩摩訶薩精勤修學如是十地至圓滿位，
得菩提時，非初心起能證無上正等菩提，
亦不離初心；非後心起能證無上正等菩提，
亦不離後心，而諸菩薩摩訶薩，精勤修學如是十地至圓滿位，
便證無上正等菩提。」 ^639a24

具壽善現即白佛言：「如來所說緣起理趣，
最為微妙極為甚深，謂諸菩薩摩訶薩行深般若波羅蜜多，
以無所得而為方便修學十地，得菩提時，
非初心起能證無上正等菩提，亦不離初心；
非後心起能證無上正等菩提，亦不離後心，
而諸菩薩摩訶薩從初發心行深般若波羅蜜多，
至最後心十地圓滿，便證無上正等菩提。」 ^639b3

佛告善現：「於意云何？
若心滅已，更可生不？」 ^639b10

善現答言：「不也！世尊！
是心已滅，不可更生。」 ^639b11

佛告善現：「於意云何？
若心已生，有滅法不？」 ^639b12

善現答言：「如是！世尊！
若心已生，定有滅法。」 ^639b13

佛告善現：「於意云何？
有滅法心，非當滅不？」 ^639b14

善現答言：「不也！世尊！
有滅法心，決定當滅。」 ^639b15

佛告善現：「於意云何？
心住為如心真如不？」 ^639b16

善現答言：「如是！世尊！
如心真如，心住亦爾。」 ^639b17

佛告善現：「於意云何？
若心住如真如，是心為如真如、實際性常住不？」 ^639b18

善現答言：「不也！世尊！
是心非如真如、實際其性常住。」 ^639b19

佛告善現：「於意云何？
諸法真如極甚深不？」
善現答言：「如是！世尊！
諸法真如極為甚深。」 ^639b21

佛告善現：「於意云何？
即真如是心不？」 ^639b22

善現答言：「不也！世尊！」 ^639b23

佛告善現：「於意云何？
離真如有心不？」 ^639b24

善現答言：「不也！世尊！」
佛告善現：「於意云何？
即心是真如不？」 ^639b25

善現答言：「不也！世尊！」
佛告善現：「於意云何？
離心有真如不？」 ^639b26

善現答言：「不也！世尊！」 ^639b27

佛告善現：「於意云何？
真如為能見真如不？」 ^639b28

善現答言：「不也！世尊！」
佛告善現：「於意云何？
若菩薩摩訶薩能如是行，是行深般若波羅蜜多不？」 ^639b29

善現答言：「如是！世尊！
若菩薩摩訶薩能如是行，是行深般若波羅蜜多。」 ^639c2

佛告善現：「於意云何？
若菩薩摩訶薩能如是行，為行何處？」 ^639c3

善現答言：「若菩薩摩訶薩能如是行，都無行處。
所以者何？若菩薩摩訶薩行深般若波羅蜜多住真如中，
無心現行，無現行處。
何以故？若菩薩摩訶薩行深般若波羅蜜多住真如中，
都無現行、現行時處、現行者故。」 ^639c5

佛告善現：「於意云何？
若菩薩摩訶薩行深般若波羅蜜多時，為何所行？」 ^639c9

善現答言：「若菩薩摩訶薩行深般若波羅蜜多時，
行勝義諦，此中二種現行無故。」 ^639c11

佛告善現：「於意云何？
若菩薩摩訶薩行深般若波羅蜜多時，雖不取相而行相不？」 ^639c13

善現答言：「不也！世尊！」
佛告善現：「於意云何？
是菩薩摩訶薩行深般若波羅蜜多時，行勝義諦中為破相不？」 ^639c15

善現答言：「不也！世尊！」
佛告善現：「於意云何？
是菩薩摩訶薩行深般若波羅蜜多時，行勝義諦中破相想不？」 ^639c17

善現答言：「不也！世尊！」 ^639c19

佛告善現：「是菩薩摩訶薩行深般若波羅蜜多時，云何不破相亦不破相想？」 ^639c20

善現答言：「是菩薩摩訶薩行深般若波羅蜜多時，
不作是念：『我當破相及破相想。』
亦不作是念：『我當破無相及破無相想。』
所以者何？於一切種無分別故。 ^639c21

「復次，世尊！是菩薩摩訶薩行深般若波羅蜜多，
雖能如是離諸分別，而未圓滿如來十力、
四無所畏、四無礙解、大慈、大悲、大喜、大捨及十八佛不共法等無量無邊勝功德故，
未得無上正等菩提。 ^639c25

「復次，世尊！是菩薩摩訶薩成就最勝方便善巧，
由此最勝方便善巧，於一切法不取不破。
何以故？是菩薩摩訶薩了一切法自相空故。 ^639c29

「復次，世尊！是菩薩摩訶薩住一切法自相空中，
為欲成熟諸有情故入三等持，用三等持方便成熟諸有情類。」 ^640a3

佛告善現：「如是！如是！
如汝所說。」
爾時，善現即白佛言：「是菩薩摩訶薩云何入此三種等持，方便成熟諸有情類？」 ^640a6

佛告善現：「是菩薩摩訶薩住空等持，見諸有情虛妄分別我、
我所者，以方便力教令安住空三摩地。
是菩薩摩訶薩住無相等持，見諸有情虛妄分別諸法相者，
以方便力教令安住無相三摩地。
是菩薩摩訶薩住無願等持，見諸有情虛妄分別多願樂者，
以方便力教令安住無願三摩地。
善現！是菩薩摩訶薩行深般若波羅蜜多，
如是善巧入三等持，方便成熟諸有情類，令所隨宜獲大饒益。」 ^640a8

爾時，舍利子問具壽善現言：「若菩薩摩訶薩夢中入此三種等持，
於深般若波羅蜜多有增益不？」 ^640a18

善現答言：「若菩薩摩訶薩覺時入此三種等持，
於深般若波羅蜜多有增益者，彼夢中入亦有增益。
所以者何？覺與夢中無差別故。
舍利子！若菩薩摩訶薩覺時修行甚深般若波羅蜜多，
既名修習甚深般若波羅蜜多，是菩薩摩訶薩夢中修行甚深般若波羅蜜多，
亦名修習甚深般若波羅蜜多。
三種等持於深般若波羅蜜多能為增益，亦應如是。」 ^640a20

時，舍利子問善現言：「諸菩薩摩訶薩夢中造業，為有增益或損減不？
佛說諸法虛妄不實如夢所造，云何彼業能有增益或復損減。
所以者何？非於夢中所造諸業能有增益或能損減，
要至覺時憶想分別夢中所造，乃有增益或有損減。」 ^640a27

善現答言：「諸有覺時斷他命已，後於夢中憶想分別深自慶快；
或復有人夢斷他命，謂在覺時生大歡喜，如是二業於意云何？」 ^640b3

時，舍利子問善現言：「無所緣事，若思若業俱不得生，
要有所緣思業方起，夢中思業緣何而生？」 ^640b6

善現答言：「如是！如是！
若夢、若覺，無所緣事思業不生，要有所緣思業方起。
何以故？舍利子！要於見聞覺知法中有覺慧轉，由斯起染或復起淨。
若無見聞覺知諸法，無覺慧轉，亦無染淨。
由此故知，若夢、若覺，有所緣事思業乃生，無所緣事思業不起。」 ^640b8

時，舍利子問善現言：「佛說思業皆離自性，
如何可言若思若業有所緣起，無便不生？」 ^640b13

善現答言：「雖諸思業及所緣事自性皆空，
而由自心取相分別，故說思業有所緣生，若無所緣思業不起。」 ^640b15

時，舍利子謂善現言：「若菩薩摩訶薩夢中修行布施、
淨戒、安忍、精進、靜慮、般若，持此善根，與諸有情平等共有迴向無上正等菩提，
是菩薩摩訶薩為實迴向大菩提不？」 ^640b17

善現報言：「慈氏菩薩久已受得無上菩提不退轉記，
一生所繫定當作佛，善能酬答一切難問，
現在此會宜請問之，補處慈尊定當為答。」 ^640b21

時，舍利子如善現言：「恭敬請問慈氏菩薩。」 ^640b24

時，慈氏菩薩詰舍利子言：「謂何等名慈氏能答？
為色蘊耶？為受、想、行、識蘊耶？
為色蘊空耶？為受、想、行、識蘊空耶？
為色蘊真如耶？為受、想、行、識蘊真如耶？
且色蘊不能答，受、想、行、識蘊亦不能答；
色蘊空不能答，受、想、行、識蘊空亦不能答；
色蘊真如不能答，受、想、行、識蘊真如亦不能答。
所以者何？我都不見有法能答、有法所答，
答處、答時及由此答亦皆不見，我都不見有法能記、
有法所記，記處、記時及由此記亦皆不見。
何以故？舍利子！以一切法本性皆空，都無所有無二無別，畢竟推徵不可得故。」 ^640b25

爾時，舍利子復問慈氏菩薩摩訶薩言：「仁者所說法為如所證不？」 ^640c7

慈氏菩薩摩訶薩言：「我所說法非如所證。
所以者何？我所證法不可說故。」 ^640c9

爾時，具壽善現白舍利子言：「慈氏菩薩覺慧深廣，
修一切種布施、淨戒、安忍、精進、靜慮、般若波羅蜜多久已成滿，
用無所得而為方便，於所問難能如是答。」 ^640c10

爾時，佛告舍利子言：「於意云何？
汝由是法成阿羅漢，為見此法是可說不？」 ^640c14

舍利子言：「不也！世尊！」 ^640c15

佛告舍利子：「諸菩薩摩訶薩行深般若波羅蜜多，
所證法性亦復如是，不可宣說。
舍利子！是菩薩摩訶薩不作是念：『我由此法於佛無上正等菩提已得受記、
今得受記、當得受記。』
不作是念：『我由此法當證無上正等菩提。』
舍利子！是菩薩摩訶薩行深般若波羅蜜多不生疑惑：『我於無上正等菩提為得不得？』
但作是念：『我於無上正等菩提決定當得。』
舍利子！是菩薩摩訶薩行深般若波羅蜜多聞甚深法，
不驚、不恐、不怖、不畏、不沈、不沒，於得無上正等菩提亦無怖畏，
決定自知：我當證得所求無上正等菩提，轉妙法輪度有情眾。」 ^640c16

爾時，佛告具壽善現：「有菩薩摩訶薩修行布施波羅蜜多，
見諸有情飢渴所逼，衣服弊壞，臥具乏少，所欲資財皆不如意。
見此事已，作是思惟：『我當云何濟拔如是諸有情類，
令離慳貪，資緣無乏？』
既思惟已作是願言：『我當精勤無所顧戀，
修行布施波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是資具乏少諸有情類，
一切皆如六欲天眾受用種種上妙樂具，而於其中無所染著。』
善現當知！是菩薩摩訶薩由此布施波羅蜜多疾得圓滿，近證無上正等菩提。 ^640c29

「復次，善現！有菩薩摩訶薩修行淨戒波羅蜜多，
見諸有情煩惱熾盛，更相殺害乃至邪見，
由此因緣短壽多病，顏容顦顇無有威德，
資財匱乏生下賤家，支體缺減眾事鄙穢。
見此事已，作是思惟：『我當云何濟拔如是諸有情類，令其遠離諸惡業果？』
既思惟已作是願言：『我當精勤無所顧戀，
修行淨戒波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是眾惡業果，
一切有情皆行十善，受長壽等諸勝果報。』
善現當知！是菩薩摩訶薩由此淨戒波羅蜜多，疾得圓滿近證無上正等菩提。 ^641a11

「復次，善現！有菩薩摩訶薩修行安忍波羅蜜多，
見諸有情更相忿恚，口出 #CB00426;#CB01037;毀罵凌辱，
以刀仗等互相殘害，乃至斷命惡心不捨。
見此事已作是思惟：『我當云何濟拔如是諸有情類，令其遠離如是諸惡？』
既思惟已作是願言：『我當精勤無所顧戀，
修行安忍波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是煩惱惡業諸有情類，
一切有情展轉相視如父如母，親友眷屬，
不相乖違，慈心相向互為利樂。』
善現當知！是菩薩摩訶薩由此安忍波羅蜜多疾得圓滿，近證無上正等菩提。 ^641a22

「復次，善現！有菩薩摩訶薩修行精進波羅蜜多，
見諸有情懶惰懈怠，不勤精進，棄捨三乘，
亦不修行人、天善業。
見此事已，作是思惟：『我當云何濟拔如是諸有情類，令其遠離懶惰懈怠？』
既思惟已，作是願言：『我當精勤無所顧戀，
修行精進波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是懶惰懈怠諸有情類，
一切有情精進勇猛，勤修善趣及三乘因，
生天、人中速證解脫。』
善現當知！是菩薩摩訶薩由此精進波羅蜜多疾得圓滿，近證無上正等菩提。 ^641b5

「復次，善現！有菩薩摩訶薩修行靜慮波羅蜜多，
見諸有情，五蓋所覆，遠離靜慮、無量、無色，散亂放逸不修諸善。
見此事已，作是思惟：『我當云何濟拔如是諸有情類，令其遠離諸蓋散動？』
既思惟已，作是願言：『我當精勤無所顧戀，
修行靜慮波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是五蓋散動諸有情類，
一切有情自在入出靜慮、無量、無色勝定。』
善現當知！是菩薩摩訶薩由此靜慮波羅蜜多疾得圓滿，近證無上正等菩提。 ^641b15

「復次，善現！有菩薩摩訶薩修行般若波羅蜜多，
見諸有情愚癡惡慧，於世、出世正見俱失，
撥無善惡業及業果，執斷、執常、執一、執異、
俱、不俱等種種邪法。
見此事已，作是思惟：『我當云何濟拔如是諸有情類，令其遠離惡見邪執？』
既思惟已，作是願言：『我當精勤無所顧戀，
修行般若波羅蜜多，成熟有情、嚴淨佛土，
令速圓滿疾證無上正等菩提，我佛土中得無如是惡行邪執諸有情類，
一切有情成就正見，種種妙慧具足莊嚴。』
善現當知！是菩薩摩訶薩由此般若波羅蜜多疾得圓滿，近證無上正等菩提。 ^641b26

「復次，善現！有菩薩摩訶薩具修六種波羅蜜多，
見諸有情三聚差別：一、正定聚。
二、邪定聚。三、不定聚。
見此事已，作是思惟：『我當云何方便濟拔諸有情類，令離邪定及不定聚？』
既思惟已，作是願言：『我當精勤無所顧戀，
修行六種波羅蜜多，成熟有情、嚴淨佛土，
令速圓滿疾能證得一切智智，我佛土中得無邪定及不定聚諸有情類，
亦無如是二聚名聲，一切有情皆住正定。』
善現當知！是菩薩摩訶薩由此六種波羅蜜多，疾得圓滿近能證得一切智智。 ^641c8

「復次，善現！有菩薩摩訶薩具修六種波羅蜜多，
見諸有情墮三惡趣受種種苦，所謂地獄、
傍生、鬼界。見此事已，作是思惟：『我當云何方便濟拔，令其永離三惡趣苦？』
既思惟已作是願言：『我當精勤無所顧戀，
修行六種波羅蜜多，成熟有情、嚴淨佛土，
令速圓滿，疾能證得一切智智，我佛土中得無地獄、
傍生、鬼界，亦無如是惡趣名聲，一切有情皆善趣攝。』
善現當知！是菩薩摩訶薩由此六種波羅蜜多疾得圓滿，近能證得一切智智。
大般若波羅蜜多經卷第五百一十六
 ^641c18
