佛說稻芉經
translator:: 闕譯附東晉錄
jing:: 
如是我聞。一時佛住王舍城耆闍崛山中。
與大比丘眾千二百五十人俱。
及大菩薩摩訶薩眾。 ^816c19

爾時尊者舍利弗往至彌勒經行處。
彌勒舍利弗俱坐石上。
爾時尊者舍利弗問彌勒言。
今日世尊覩見稻芉而作是說。
汝等比丘。見十二因緣。
即是見法。即是見佛。
爾時世尊作是說已默然而住。
彌勒。世尊何故說是修多羅。
復以何義說見十二因緣。
即是見法。見法即是見佛。
皆以何義作如是說。
云何是十二因緣。
云何見因緣即是見法。
云何見法即是見佛。 ^816c22

爾時彌勒語舍利弗言。
佛世尊常說。見十二因緣即是見法。
見法即是見佛。十二因緣者。
無明緣行。行緣識。
識緣名色。名色緣六入。
六入緣觸。觸緣受。
受緣愛。愛緣取。取緣有。
有緣生。生緣老死憂悲苦惱。
眾苦聚集為大苦陰作因。
是故佛說十二因緣。
云何是法入正道分及涅槃果。
如來略說是法。云何是佛。
能覺一切法。故名為佛。
若以慧眼見真法身。
能成菩提所學之法。
云何見十二因緣即是見法。
見法即是見佛。佛作是說。
十二因緣常相續起無生如實見不顛倒。
無生無作。非有為無住無為。
非心境界寂滅無相。
以是故。見十二因緣即是見法。
常相續起無生。如實見不顛倒。
無生無作。非有為無住無為。
非心境界寂滅無相。
以是故。見十二因緣。
即是見無上道具足法身。 ^817a2

尊者舍利弗問彌勒言。
云何名十二因緣。
彌勒答言。有因有緣是名因緣法。
此是佛略說因緣相。
以此因能生是果。
如來出世因緣生法。
如來不出世亦因緣生法。
性相常住無諸煩惱。
究竟如實非不如實。
是真實法離顛倒法。
復次十二因緣法從二種生。
云何為二。一者因。
二者果。因緣生法復有二種。
有內因緣。有外因緣。
外因緣法從何而生。
如似種能生牙。從牙生葉。
從葉生節。從節生莖。
從莖生穗。從穗生華。
從華生實。無種故無牙。
乃至無有華實。有種故牙生。
乃至有華故果生。
而種不作念我能生牙。
牙亦不作念我從種生。
乃至華亦不作念我能生實。
實亦不作念我從華生。
而實種能生牙。如是名為外因生法。
云何名外緣生法。
所謂地水火風空時。
地種堅持。水種濕潤。
火種成熟。風種發起。
空種不作障礙。又假於時節氣和變。
如是六緣具足便生。
若六緣不具物則不生。
地水火風空時。六緣調和不增減故。
物則得生。地亦不言我能持。
水亦不言我能潤。
火亦不言我能成熟。
風亦不言我能發起。
空亦不言我能不作障礙。
時亦不言我能令生。
種亦不言我從六緣而得牙。
牙亦不言我從數緣生。
雖不作念從爾數緣生。
而實從眾緣和合得生牙。
亦不從自生。亦不從他生。
亦不從自他合生。
亦不從自在天生亦不從時方生。
亦不從本性生。亦不從無因生。
是名生法次第。如是外緣生法以五事故。
當知不斷亦非常亦不從此至彼。
如牙種少果則眾多。
相似相續不生異物。
云何不斷。從種牙根莖次第相續故不斷。
云何非常。牙莖華果各自別故非常。
亦不種滅而後牙生。
亦非不滅而牙便生。
而因緣法牙起種謝。
次第生故非常。種牙名相各異故。
不從此至彼。種少果多故當知不一。
是名種少果多。如種子不生異果故。
名相似相續。以此五種外緣諸法得生。 ^817a18

內因緣法從二種生。
云何為因。從無明乃至老死。
無明滅即行滅。乃至生滅故則老死滅。
因無明故有行。乃至因有生故則有老死。
無明不言我能生行。
行亦不言我從無明生。
乃至老病死亦不言我從生生。
而實有無明則有行。
有生則有老死。是名內因次第生法。
云何名內緣生法。
所謂六界。地界水界火界風界空界識界。
何謂為地。能堅持者名為地界。
何謂為水。能潤漬者名為水界。
何謂為火。能成熟者名為火界。
何謂為風。能出入息者名為風界。
何謂為空。能無障礙者名為空界。
何謂為識。四陰五識亦言為名亦名為識。
如是眾法和合名為身。
有漏心名為識。如是四陰為五情根名為色。
如是等六緣名為身。
若六緣具足無損減者則便成身。
是緣若減身則不成。
地亦不念我能堅持。
水亦不念我能濕潤。
火亦不念我能成熟。
風亦不念我能出入息。
空亦不念我能無障礙。
識亦不念我能生長。
身亦不念我從數緣生。
若無此六緣身亦不生。
地亦無我無人無眾生無壽命非男非女亦非非男非非女非此非彼。
水火風乃至識等亦皆無我無眾生無壽命。
乃至亦非此非彼。 ^817b26

云何名無明。無明者。
於六界中生一想。
聚想常想不動想不壞想內生樂想眾生想壽命想人想我想我所想。
生如是種種眾多想。
是名無明。如是五情中生貪欲瞋恚。
想行亦如是。隨著一切假名法名為識。
四陰為名。色陰為色。
是名名色。名色增長生六入。
六入增長生觸。觸增長生受。
受增長生愛。愛增長生取。
取增長生有。有增長故能生後陰為生。
生增長變名為老。
受陰敗壞故名為死。
能生嫉熱故名憂悲苦惱。
五情違害名為身苦。
意不和適名為心苦。
如是等眾苦聚集常在闇冥名為無明。
造集諸業名為行。
分別諸法名為識。
有所建立名為名色。
六根開張名為六入。
對緣取塵故名為觸。
受覺苦樂故名為受。
如渴求飲故名為愛。
能有所取故名為取。
起造諸業故名為有。
後陰始起故名為生。
住世衰變故名為老。
最後敗壞故名為死。
追感往事言聲哀慼名為憂苦。
事來逼身是名苦惱。
追思相續故名為悲。
煩惱纏縛故名為惱。
邪見妄解名為無明。
以此邪解起於三業故名為行善惡等業能受果報故名為識。
從污穢無記業生污穢無記識。
不動業生不動識。
從識生名色。從名色生六入。
從六入生觸。從觸生受。
從受生愛。從愛生取。
從取生有。從有生生。
從生有老死憂悲苦惱。
彌勒語尊者舍利弗。
十二因緣各各有果。
非常非斷。非有為不離有為。
非盡法。非離欲法。
非滅法。有佛無佛相續不斷。
如河駛流間無絕時。 ^817c20

爾時彌勒重語尊者舍利弗。
十二因緣各各有因。
各各有緣。非常非斷。
非有為不離有為。
非盡法。非離欲法。
非滅法。有佛無佛相續不斷。
如河駛流間則無絕。
能以四緣增長十二緣。
何等為四。無明愛業識。
識為種體。業為田體。
無明愛是煩惱體。
能生長識。業為識田。
愛為潤漬。無明覆植識種子。
業不作念我能生識種。
愛亦不作念我能潤漬。
無明亦不作念我能覆植識種。
識亦不作念我從爾所因緣。
復次業為識田。無明為糞。
愛水為潤。便生名色等牙。
而名色牙亦不從自生。
亦不從他生。亦不從自他合生。
亦不從自在天生。
亦不從時方生。亦不從體生亦不無因緣生。
復次欲樂父母精氣眾緣和合故生色牙。
無主無我無造無壽者。
猶如虛空如幻。從眾因緣和合而生。
復次尊者舍利弗。
眼識從五因緣生。
云何為五。眼色明空作意。
識便得生。眼識依眼根以色為境界。
緣明以為照虛空不作障礙。
作意起發故。生眼識。
如是眾緣若不和合眼識則不生。
而眼識亦不作念我能作體想。
色亦不作念我能作境界。
明亦不作念我能照了。
空亦不作念我能無礙。
作意亦不作念我能發起眼識。
眼識亦不作念我從數緣生。
如此眼識實假。眾緣和合而生。
如是次第諸根生識。
亦如是說。 ^818a19

復次舍利弗。無有法從此世至他世。
但業果莊嚴眾緣和合便生。
又復舍利弗。譬如明鏡能現面像。
鏡面各在異所。而無往來物見同處。
又復舍利弗。如月麗天去地四萬二千由旬。
水流在下月曜於上。
玄象雖一影現眾水。
月體不降水質不昇。
如是舍利弗。眾生不從此世至於後世。
不從後世復至於此。
然有業果因緣報應。
不可損減。復次尊者舍利弗。
如火得薪便然薪盡則止。
如是業結生識周遍諸趣。
能起名色果。無我無主亦無受者。
如虛空。如熱時炎。
如幻如夢無有實法。
而其善惡因緣果報隨業不亡。
又復尊者舍利弗。
十二因緣亦從五因緣生。
非常非斷不來不去因少果多。
亦相似相續次第而生。
云何非常。一陰滅一陰生。
滅非即生生非即滅。
故名非常。云何不斷。
如秤高下此滅彼生。
故名不斷。如實知見。
云何不來不去無有子去而至於牙。
亦無牙來而趣子所。
以是緣故。無有從此至彼。
然實以少種能生多果。
云何相似而生。如不善因生不善果。
如善因生善果。以是故名相似相續而生。
又復舍利弗。如佛所說。
能觀十二因緣。是名正見。
若正觀十二因緣者。
於過去身中不生有想。
於未來身中亦不生無想。
眾生為從何來去何所至。
若沙門婆羅門及世間人。
成就諸見我見眾生見命見丈夫見吉不吉見。
如是十二因緣。如多羅樹剪滅其首更不得生。
我見則除。若人正見十二因緣。
若得如是思心。尊者舍利弗。
若有眾生能忍是法。
此多陀阿伽度阿羅呵三藐三佛陀善逝世間解調御丈夫天人師佛世尊。
必為授阿耨多羅三藐三菩提記。
尊者舍利弗聞彌勒作是說已。
歡喜而去。天龍夜叉乾闥婆阿修羅及諸大眾。
頂禮彌勒。歡喜奉行。
佛說稻芉經
 ^818b15
