
jing:: 薩曇分陀利經一卷
失譯人名今附西晉錄
聞如是：
佛在羅閱祇耆闍崛山中，與大比丘眾四萬二千人俱。
三慢陀#CB00584;陀、文殊師利菩薩等，
八萬四千人；彌勒菩薩等，拔陀劫中千人。
釋王等，與忉利諸天不可復計；梵王，與諸梵不可復計。
阿闍世王，與閻浮提人王眾多不可復計。 ^197a6

佛在四輩弟子，比丘、比丘尼、優婆塞、優婆夷中，
說《薩曇分陀利》〔漢言法華〕，佛說無央數偈。 ^197a11

是時，七寶浮圖，涌從地出上至梵天。
浮圖中央，有七寶大講堂，懸幢幡華蓋，名香清潔。
姝好講堂中有金床，床上有坐佛，字抱休羅蘭
〔漢言大寶〕，歎釋迦文佛言：「善哉！
善哉！我般泥洹已來，過恒邊沙劫、恒邊沙佛剎，止於空中。
恒邊沙佛以過去，我歷爾所劫，初不還彼剎。
我見釋迦文佛，精進求佛道，用人民故，
布施無厭足，不惜手、不惜眼、不惜頭、不惜妻子象馬車乘、
不惜珍寶，無有貪愛心。
我故來出，欲供養釋迦文佛并度諸下劣，
願釋迦文佛，坐我金床，更說《薩曇分陀利經》。」 ^197a13

於是釋迦文佛，上講堂就於金床而坐，
便說《薩曇分陀利經》，復說無央數偈言：
　　「聞樂寶佛，知名字者，不畏生死，
　　不復勤苦；聞藥王佛，知字名者，
　　不得愈病，自識宿命。」 ^197a23

於是釋迦文佛，說無央數阿僧祇劫，復說無央數阿僧祇劫。 ^197a29

「我行菩薩道時，求索《薩曇分陀利經》布施與人，
在所求索，飯食衣被七寶妻子，初無愛戀心。 ^197b1

「我為有國王時，是世極長壽，我便立太子為王，
棄國事，撾鼓搖鈴，自衒身言：『誰欲持我作奴者？
我求索《薩曇分陀利經》，我欲行供養。』
時，有一婆羅門語我言：『與我作奴來，我有《薩曇分陀利經》。』
我便隨婆羅門去，一心作奴，汲水、掃地、
採花菓，飲食婆羅門，千歲不懈息。」 ^197b3

佛於是說偈言：
　　「撾鼓搖鈴願，自衒言誰欲？
　　持我作奴者，我欲行供養，
　　奴心善意行。」 ^197b9

佛言：「是時，王者，我身是也；時，婆羅門者，調達是。
誰恩令我得滿六波羅蜜者、三十二相八十種好？
皆是調達福恩。調達是我善師，善師恩令我得滿六波羅蜜、
三十二相八十種好，威神尊貴度脫十方，一切皆是調達恩。
調達却後阿僧祇劫，當得作佛，號名提和羅耶，
當得十種力，三十二相八十種好。
天王佛國，名提和越〔漢言天地國〕。
天王佛當為人民說法，盡劫不懈止。
第一說法，當度恒邊沙人得羅漢道，恒邊沙人辟支佛道，恒邊沙人發阿耨多羅三藐三菩提心。 ^197b13

「爾時，天王佛壽二十劫，乃般泥洹後，法住二十劫。
天王佛般泥洹後，不散舍利，起作一七寶塔，
廣六十里，長八十里，一切閻浮人，悉往供養佛舍利。
是時，無央數人得羅漢道，無央數人發辟支佛心，無央數人發阿耨多羅三藐三菩提心。 ^197b23

「善男子！善女人！聞是法華之經，信不誹謗，
除滅過去當來罪，閉三惡道門，開三善道門，
生天上常第一，生人中常第一，生十方佛前，自然七寶蓮華中化生。」 ^197b28

於是下方佛所從菩薩，名般若拘，自白其佛，早還本土。
釋迦文佛謂：「般若拘！
我有菩薩，字文殊師利，可與相見乃還本土。」 ^197c4

即時，文殊師利，從沙曷龍王池中涌出，
坐大蓮華，華如車輪，其華千葉，從諸菩薩其數甚多。
文殊師利下大蓮華，為二佛作禮，還與般若拘菩薩相問訊。 ^197c6

般若拘問文殊：「所入池中度云何數多少？」 ^197c10

文殊答曰：「其數甚多，無能計者；若當口說，
非心所信，自當有證。」
其池即時涌華從下而出，盡是池中一切所散。
本發菩薩心者，其華在空中，但說摩訶衍事；
本發聲聞者，其華在空中，但說斷生死事。
文殊師利見華如是，以偈答般若拘菩薩言：
「以仁者之意，自分別其數。」 ^197c11

般若拘菩薩復問文殊師利：「說何等法，所度乃爾？」 ^197c17

文殊答曰：「於是池中，但說《薩曇分陀利》。」 ^197c18

般若拘復問：「其法甚尊，無能及者，為有便可得佛者不？」 ^197c19

文殊答曰：「沙曷龍王有女年八歲，智慧甚大，
意願不輕，便可得佛。」 ^197c20

般若拘菩薩謂文殊師利言：「我見仁者之師，
求佛勤苦，積累功德，劫數甚多，不信此女便可得佛。」 ^197c21

池中有女即時涌出，遶佛三匝，叉手而白佛言：
「佛相好端正，功德巍巍，為諸天所奉，為一切龍鬼神人民薩和薩所敬，
所說法甚尊，今我立願，便欲得佛。」 ^197c24

舍利弗即謂女：「雖發是願，佛不可得，又汝女，
行積功累，行未應菩薩。」 ^197c27

女自持一摩尼珠，其價當一大國，女疾過與佛，佛亦疾受。
女謂舍利弗及般若拘菩薩：「我與佛珠為遲疾？」 ^197c29

答曰：「甚疾！」
女復言：「佛受我珠為遲疾？」 ^198a2

答曰：「甚疾！」
女言：「我與佛珠為遲，佛受我珠復遲，我今取佛疾。」
於是，即時女身變為菩薩，眾會皆驚，即變為佛身，相種好皆具足。
國土、弟子，如佛所為。 ^198a3

一切眾會，天龍、鬼神、無央數人，皆發無上正真道意；
三千大千國土，六反震動；三萬須陀洹，得阿惟越致。
薩曇分陀利經一卷
 ^198a6
