
jing:: 菩提資糧論卷第六
author:: 聖者龍樹本　比丘自在釋
translator:: 大隋南印度三藏達磨笈多譯
問：云何修習？
答：
　　四神足為根，欲進心思惟；
　　四無量住持，謂慈悲喜捨。 ^537c7

於此四無量中習近多作已，得心堪能。
得心堪能已，便入初禪那，如是第二，如是第三，如是第四。
彼得禪那已得身心輕，彼以身心輕具足故出生入神通道，
出生入神通道具足故便生神足，謂若欲、
若精進、若心、若思惟。
於中欲者向法，精進者成就法，心者於法觀察，思惟者於法善巧。
彼菩薩於神通若信解、若作用，其心自在，
隨欲所行，以善成熟故、自根本住持故，諸處順行如風遍空。
於中菩薩得四無量及四禪那已，若信解、
若作用，出生天眼，若諸天、龍、夜叉、乾闥婆等，
若學人及聲聞、獨覺天眼，於中獨有增上之力，
清淨勝過、光明勝過、上首勝過、殊異勝過，
其眼無礙，世間色相麁細遠近，隨其所欲彼皆能見。
如是聞天、人、畜生等聲，如是念知前世無邊無際，
如是知他心與貪欲等俱，乃至八萬四千差別，如是得無量神足。
以得神足故，諸所應調伏眾生悉令調伏。
　　四界如毒蛇，六入如空村，
　　五眾如殺者，應作如是觀。 ^537c10

長夜以諸樂具受用因緣，雖守護將息長養，
此地等四界而速疾發動，不知恩養、不可依怙，
不可委信故，應當觀察猶如毒蛇，以無主故、離我我所故。
眼等諸入有六賊眾，逼惱可畏故，應當觀察猶如空村，
共和與物，破壞打罰不能遮障故，猶如殺者。
於五受眾，應當日日如是觀察。
　　重法及法師，亦捨於法慳，
　　教師勿捲祕，聽者勿散亂。 ^538a1

於此有四種法，能生大智，應當受取。
於法及法師中應當尊重；亦捨法慳，隨所聞法、
隨所習誦為他演說；若有樂欲法者，教師勿為捲手祕惜；
聽者勿散亂，謂莫有異欲。
　　無慢無希望，唯以悲愍心，
　　尊重恭敬意，為眾而說法。 ^538a10

復有四種法，是大智相，應當受取。
所謂遠離自高輕他，無憍慢故。
棄捨利養恭敬名聞，無希望心故。
於無明闇障眾生中唯悲愍故，尊重恭敬為其說法。
以此四種法故，菩薩大智具足，應當受取。
　　於聞無厭足，聞已皆誦持，
　　不誑尊福田，亦令師歡喜。 ^538a16

多聞無厭，聞已持法，持法已順法行法，
不誑所尊福田，亦令教師歡喜此法。
是菩提心不忘失因。
　　不應觀他家，心懷於敬養，
　　勿以論難故，習誦於世典。 ^538a23

不應為供養恭敬因緣往觀他家，除為安立菩提心因緣。
亦不應欲為論難故習誦諸世論等，除為多聞因緣。
　　勿以瞋恚故，毀呰諸菩薩，
　　未受未聞法，亦勿生誹謗。 ^538a28

何以故？為護續生善法因緣。
　　斷除於憍慢，當住四聖種，
　　勿嫌於他人，亦勿自高舉。 ^538b4

斷除憍慢者，於諸眾生中當下心如狗，斷除我慢。
於輕儉衣食臥床藥具四聖種中亦應當住，於彼聖種知足故。
不應嫌他，亦不應自高舉。
　　若實不實犯，不得發覺他，
　　勿求他錯失，自錯當覺知。 ^538b7

他同梵行者犯罪，若實若不實，皆不應發覺。
他有錯失不應求覓，唯於自錯即應覺知。
　　佛及諸佛法，不應分別疑，
　　法雖最難信，於中應信之。 ^538b13

於佛不應分別，以世尊具足未曾有法故。
亦於佛法不應疑惑，以於諸眾生是不共法故。
及於最難信佛法中以深心清淨故，應當信之。
　　雖由實語死，退失轉輪王，
　　及以諸天王，唯應作實語。 ^538b17

若菩薩由實語故，若奪物、若死，雖退失轉輪王及諸天王，
唯應實語，何況其餘而不實語。
　　打罵恐殺縛，終不怨責他，
　　皆是我自罪，業報故來現。 ^538b23

諸有他來打罵恐怖殺縛幽閉，皆是自罪應當有此，終不瞋他。
此是我業，前世已作，今時還受相似不愛之果。
彼諸眾生都無有罪，唯是我罪業報來現，應當有此。
　　應極尊重愛，供養於父母，
　　亦給侍和上，恭敬阿闍梨。 ^538b27

於父母所，應當極愛尊重供養、應作天想，
隨父母意令得悅樂，離諂幻心。
又應恭敬給侍和上、阿闍梨，隨和上、阿闍梨所說法中，
無有內祕，皆為外化。
　　為信聲聞乘，及以獨覺乘，
　　說於最深法，此是菩薩錯。 ^538c4

此中菩薩有四種菩薩錯失，應當捨離。
所謂於聲聞獨覺乘諸眾生中為說最深之法，是菩薩錯。
　　為信深大乘，眾生而演說，
　　聲聞獨覺乘，此亦是其錯。 ^538c10

於信深大乘諸眾生中為說聲聞獨覺乘，是菩薩錯。
　　大人來求法，慢緩不為說，
　　而反攝受惡，委任無信者。 ^538c15

若有正住大眾生來有所求時，應即為說善法，而更慢緩破戒惡法。
反攝受之，是菩薩錯。
於大乘中未有信解，未以四攝事成熟者，
而信任之，是菩薩錯。
是為四種。
　　遠捨所說錯，所說頭多德，
　　於彼當念知，亦皆應習近。 ^538c19

此中所說四種錯失，應遠捨離，以此去菩提遠故。
若聲聞獨覺乘中所說頭多等及餘功德，
但知彼等不與菩提作障礙者，於彼彼中亦應習近。
　　等心平等說，平等善安立，
　　亦令正相應，諸眾生無別。 ^538c25

此四種菩薩道，應當習近。
何等為四？所謂諸眾生中起平等心、諸眾生中平等說法、
諸眾生中平等善安立、諸眾生中令正相應。
此等皆無差別，是為四種。
　　為法不為利，為德不為名，
　　欲脫眾生苦，不欲自身樂。 ^539a2

此四種真實菩薩，應當覺知。
何等為四？所謂但為於法不為財利、但為功德不為名稱、
但欲脫眾生苦、不欲自身安樂。
　　密意求業果，所作福事生，
　　亦為成熟眾，捨離於自事。 ^539a8

若於業果密意欲求作三福事，生此福時，
唯為菩提利樂眾生，亦唯為菩提成熟於眾，為利眾故捨離自事。
此是四種真實菩薩。
　　親近善知識，所謂法師佛，
　　勸勵出家者，及以乞求輩。 ^539a13

此四種菩薩善知識，應當親近。
何等為四？所謂法師是菩薩善知識，為助持聞慧故。
佛世尊是菩薩善知識，為助持諸佛法故。
勸出家者是菩薩善知識，為助持諸善根故。
乞求者是菩薩善知識，為助持菩提心故。
此四種菩薩善知識，應當親近。
　　依止世論者，專求世財者，
　　信解獨覺乘，及以聲聞乘。 ^539a18

此四種菩薩惡知識，應當知之。
何等為四？所謂世論者，習近種種雜辯才故。
攝世財物者，不攝法故。
獨覺乘者，少義利少作事故。
聲聞乘者，自利行故。
　　此四惡知識，菩薩應當知，
　　復有應求者，所謂四大藏。 ^539a26

如前所說四種知識，是惡知識，知已應離。
復有應求得者，所謂四大藏。
　　佛出聞諸度，及於法師所，
　　見之心無礙，樂住空閑處。 ^539b3

此四種菩薩大藏，應當得之。
何等為四？所謂奉事出世諸佛，聽聞六波羅蜜，
以無礙心見於法師，以不放逸樂住空閑之處。
此是四種菩薩大藏，應當得之。
　　地水火風空，悉與其相似，
　　一切處平等，利益諸眾生。 ^539b7

與地水火風虛空等，有二因緣相似菩薩，
應當攝受，所謂平等故、利益故。
如地等大及虛空五種，於有心無心中一切處平等，無有異相。
諸眾生等常所資用，而無變異不求報恩。
我亦如是，乃至覺場究竟，為諸眾生之所資用，
而無變異、不求報恩。
　　當善思惟義，勤生陀羅尼，
　　勿於聽法者，為作於障礙。 ^539b13

義者，佛所說義，於彼當善思惟，若共談、
若獨住，應如是作。
又安住禁戒清淨心意，精勤鮮潔當生，及聞銀主海主等陀羅尼。
又於聽法者所，勿以微少因緣而作障礙，為離法災生業故。
　　惱中能調伏，小事捨無餘，
　　八種懈怠事，皆亦應除斷。 ^539b21

惱中能調伏者，於中有九種惱事，所謂於我作無利益，
已作、今作、當作，是為三種。
於我親愛作無利益，已作、今作、當作，復為三種。
於我憎嫌與作利益。
已作、今作、當作，復為三種。
此等皆作惱事。於此九種惱事之中，當自調伏。
小事捨無餘者，於中有二十種小事，所謂不信
〔一〕、無慚〔二〕、諂幻〔三〕、掉〔四〕、亂〔五〕、放逸〔六〕、害
〔七〕、無愧〔八〕、懈怠〔九〕、憂〔十〕、昏〔十一〕〔舊睡〕、睡
〔十二〕〔舊眠〕、恨〔十三〕、覆〔十四〕、嫉〔十五〕、慳〔十六〕、
高〔十七〕、忿〔十八〕、悔〔十九〕、悶〔二十〕。 ^539b28

此等二十種小事，皆捨無餘。
八種懈怠事皆亦應除斷者，於中有八種懈怠事，
所謂我欲作務即便安臥不發精進〔一〕、
我作務已〔二〕、我欲行路〔三〕、我行路已〔四〕、
我身疲乏不能修業〔五〕、我身沈重不能修業
〔六〕、我已生病〔七〕、我病得起不久即便安臥不發精進〔八〕。
由此等故，應得不得、應到不到、應證不證。
此等八種懈怠事中，為除斷故應發精進。
　　莫作非分貪，橫貪不稱意，
　　離者皆令合，無問親非親。 ^539c8

若見具足利養名聞安樂稱譽福德眾生，於彼具足福中莫作非分貪心。
以作非分貪心則不稱意，是故所不應作。
又於各各共諍離壞眾生中，無問親與非親，皆令和合同心相愛。
　　於空而得空，智者莫依行，
　　若當得於空，彼惡過身見。 ^539c18

依空拔除大無智聚故，智者莫依得空而行。
若依得空而行，則於有身見人難治過之惡亦過之。
以諸見行由空出離，若著空見彼不可治，以更無令出離故。
　　掃塗與莊嚴，及多種鼓樂，
　　香鬘等供具，供養於支提。 ^539c25

於如來支提及形像所，掃地塗地、香鬘燒香末香、
華蓋幢幡等莊嚴供養之具，當作供養，為得端正戒香自在故。
貝笛箜篌腰鼓大鼓雷鼓拍手等，種種鼓樂供養，為得天耳故。
　　作種種燈輪，供養支提舍，
　　施蓋及革屣，騎乘車輿等。 ^540a2

支提舍中，應以種種香油酥燈鬘等善作供養，為得佛眼故。
布施傘蓋皮鞋象馬車輿乘等，為得菩薩無上神通乘不難故。
　　專應喜樂法，樂知信佛得，
　　喜樂給侍僧，亦樂聞正法。 ^540a8

於中菩薩常應如是喜樂於法，莫喜五欲福樂。
當知信佛所得之利，莫唯信樂見於色身。
當於僧中以諸樂具常憙給侍，莫唯憙詣問訊而已。
常憙聞法無有厭足，莫唯憙樂暫聞其語。
　　前世中不生，現在中不住，
　　後際中不到，如是觀諸法。 ^540a13

因緣和合力故及無所從來故，前世中不生；
念念破滅故及不住故，現在中不住；滅無餘故及無所至去故，
後際中不到。應當如是觀察諸法。
　　好事與眾生，不求彼好報，
　　當為獨忍苦，不自偏受樂。 ^540a20

菩薩於諸眾生，當以好事而利樂之，自不希望彼等眾生利樂好事。
及諸眾生有無量苦相，我獨為其忍受。
我有樂具，與諸眾生受用為樂。
　　雖足大福報，心不舉不喜，
　　雖貧如餓鬼，亦不下不憂。 ^540a26

雖住大具足福報天中，其心不作喜之與舉。
雖為餓鬼，貧窮破散逼惱此最難活，不應生下心亦復不應憂，
何況人道貧窮破散。
　　若有已學者，應極尊重之；
　　未學令入學，不應生輕蔑。 ^540b3

若有已學眾生，於彼應作至極尊重。
若未學者，應令彼等入學，亦不應輕蔑之。
　　戒具者恭敬，破戒令入戒，
　　智具者親近，愚者令住智。 ^540b8

戒具足人應當問訊，合掌向禮等而恭敬之，亦應為彼說持戒福。
若破戒者應令入戒，亦應為彼說破戒罪。
智具足者應當親近，亦應為彼顯智慧德。
愚者應令住智，亦應為彼演愚癡過。
　　流轉苦多種，生老死惡趣，
　　不怖此等畏，當降魔惡智。 ^540b12

菩薩於流轉中流轉多種，生老死憂悲苦惱等、
地獄畜生餓鬼阿修羅惡趣等，不應怖畏，唯當降伏惡魔惡智。
　　所有諸佛土，摶聚諸功德，
　　為皆得彼故，發願及精進。 ^540b19

十方無量諸佛國土，若佛土具足、若佛土莊嚴，
若從諸佛菩薩聞、若自見之，彼皆摶聚殊勝功德，皆令彼等入到自佛土中。
應當作如是願，隨所願即隨成就，亦應如是精勤修行。
　　恒於諸法中，不取而行捨，
　　此為諸眾生，受擔欲荷負。 ^540b24

以取故苦、不取故樂。
作是念已，恒於諸法不取而捨。
雖不取而捨，若此先時為趣菩提故，作願受擔眾生，
未度者我當度、未脫者我當脫、未寂滅者我當寂滅。
此應荷負，為諸眾生故。
　　正觀於諸法，無我無我所，
　　亦勿捨大悲，及以於大慈。 ^540c1

說諸法無所有，如夢如幻故。
諸法無我，其無我所者觀無相故。
如是以最勝義法觀此相時，然於眾生亦不捨大悲及以大慈。
如是應當倍復稱量歎言奇哉。
彼諸眾生癡闇所覆、著我我所，於此最勝義道法中而不覺知。
我當何時令彼眾生於此最勝義道法中而得覺知？
是為於眾生中不捨大悲及以大慈。
　　勝過諸供養，以供佛世尊，
　　彼作何者是？　所謂法供養。 ^540c8

若有以諸供具供養諸聲聞獨覺菩薩及佛世尊，
所謂或以諸華香鬘末香燈輪供養、或以諸蓋幢幡供養、
或以諸音樂等供養、或以諸藥美飲食等布施供養。
若欲勝過彼諸供養，以供養佛。
復何者是？答言所謂法供養。
彼法供養復有何相？
　　若持菩薩藏，及得陀羅尼，
　　入深法源底，是為法供養。 ^540c17

於中若與菩薩藏相應，如來所說經等甚深明相、
背諸世間，難得其底、難見微細，無著、了義，以總持經王印印之。
不退轉因從六度生，善攝所攝順入助菩提法合正覺性，
入諸大悲說於大慈，離眾魔見善說緣生，
入無眾生、無命、無長養、無人，與空、無相、
無願無作相應，坐於覺場轉於法輪，為天、
龍、夜叉、乾闥婆之所讚歎，度在家泥，攝諸聖人，
演說諸菩薩行，入法、義、辭、樂說之辯，震於無常、
苦、無我等音聲之雷，怖諸外論見得之執，
諸佛所歎，對治流轉、示涅槃樂。
如是等經，若說若持觀察攝取，是名法供養。
又法供養者，得不退墮，順行總持故。
於空、無相、無願無作相應深法中，入至其底無動無疑，是名最勝義中法之供養。
　　應當依於義，莫唯愛雜味，
　　於深法道中，善入莫放逸。 ^540c25

又法供養者，若於法中思法行法，隨順緣生、
離諸邊取之見，得無出無生忍入於無我，
於因緣中無違無鬪無諍，離我我所。
應當依義，莫愛馳逐雜飾句味。
應當依智，莫依於識。
依了義經，莫著不了義世俗言說。
應當依法，莫取人見。
應當隨順如實法行入無住處，善觀無明、
行、識、名色、六入、觸、受、愛、取、有、生、老死憂悲苦惱困極，皆悉寂滅。
如是觀緣生已，引出無盡，以愍念眾生故，
不著諸見、不作放逸。
若常如此，乃名無上法之供養。
　　如是此資糧，恒沙等大劫，
　　出家及在家，當得滿正覺。 ^541a12

如前所說資糧，於恒伽沙等量大劫中出家眾及在家眾菩薩乘者，
多時滿願，得成正覺。
　　繫彼資糧頌，為菩提思惟，
　　資糧義無闕，能如在彼頌。
　　我今釋彼頌，於義或增減，
　　善解頌義等，賢智當忍之。
　　釋彼資糧頌，我所作福善，
　　為流轉眾生，當得正遍覺。 ^541a24

聖者龍樹所作《菩提資糧論》竟，我比丘自在解釋竟。
菩提資糧論卷第六
 ^541b3
