
xu:: 
# 序
四分比丘戒本
author:: 西太原寺沙門懷素集
夫戒者，迺是定慧之宏基、聖賢之妙趾，
窮八正之道、盡七覺之源。
然既樹五制之良規，傳須獲實；揚六和之清訓，學者知詮。
竊尋流行，總有四本。
據其理雖復同，會其文則有異。
致使弘揚失於宗敘、修奉乖於行儀，虧鹿野之微言、紊龍城之要旨。
故今詳撿律本，參驗戒心，依於正文，錄之如左。
庶使順菩提之妙業，成實相之嘉謀，作六趣之舟航，為三乘之軌躅者也。
jing:: 四分律比丘戒本
translator:: 後秦三藏佛陀耶舍譯
　　稽首禮諸佛，及法比丘僧，
　　今演毘尼法，令正法久住。
　　戒如海無涯，如寶求無厭，
　　欲護聖法財，眾集聽我說。
　　欲除四棄法，及滅僧殘法，
　　障三十捨墮，眾集聽我說。
　　毘婆尸式棄，毘舍拘樓孫，
　　拘那含牟尼，迦葉釋迦文，
　　諸世尊大德，為我說是事，
　　我今欲善說，諸賢咸共聽。
　　譬如人毀足，不堪有所涉，
　　毀戒亦如是，不得生天人。
　　欲得生天上，若生人間者，
　　常當護戒足，勿令有毀損。
　　如御入險道，失轄折軸憂，
　　毀戒亦如是，死時懷恐懼。
　　如人自照鏡，好醜生欣慼，
　　說戒亦如是，全毀生憂喜。
　　如兩陣共戰，勇怯有進退，
　　說戒亦如是，淨穢生安畏。
　　世間王為最，眾流海為最，
　　眾星月為最，眾聖佛為最。
　　一切眾律中，戒經為上最，
　　如來立禁戒，半月半月說。 ^1015a6

「僧集？」〔答言：「僧集。」〕
「和合？」〔答言：「和合。」〕
「未受大戒者出？」 ^1015b16

「不來諸比丘，說欲及清淨？」 ^1015b17

「誰遣比丘尼來請教誡？」
〔有受尼囑者，為說訖，答言：「請教誡。」
已無者，答云：「此中無尼來請教誡。」〕 ^1015b18

「僧今和合何所作為？」
〔答云：「說戒羯磨。」〕 ^1015b19

「大德僧聽！今十五日眾僧說戒，若僧時到僧忍聽，和合說戒。
白如是。作白成不？」
〔若成，答云：「成。」若不成，答云：「不成。」〕 ^1015b20

「諸大德！我今欲說波羅提木叉戒，汝等諦聽，善思念之。
若自知有犯者即應自懺悔，不犯者默然；
默然者，知諸大德清淨。
若有他問者，亦如是答。
如是比丘在眾中，乃至三問，憶念有罪而不懺悔者，
得故妄語罪；故妄語者佛說障道法。
若彼比丘憶念有罪，欲求清淨者，應懺悔；懺悔得安樂。 ^1015b22

「諸大德！我已說戒經序。
今問諸大德！是中清淨不？
〔第二、第三亦如是說〕。 ^1015c1

「諸大德！是中清淨，默然故，是事如是持。 ^1015c3

「諸大德！是四波羅夷法，半月半月說，戒經中來。 ^1015c4

「若比丘！共比丘同戒，若不還戒，戒羸，不自悔，
犯不淨行，乃至共畜生。
是比丘波羅夷，不共住。 ^1015c6

「若比丘！若在村落，若閑靜處，不與，盜心取。
隨不與取法，若為王王大臣所捉，若殺、
若縛、若驅出國：『汝是賊！
汝癡！汝無所知。』是比丘波羅夷，不共住。 ^1015c9

「若比丘！故自手斷人命，持刀授與人，歎譽死、
快勸死：『咄！男子，用此惡活為？
寧死不生。』作如是心思惟，種種方便，歎譽死、快勸死。
是比丘波羅夷，不共住。 ^1015c13

「若比丘！實無所知，自稱言：『我得上人法，
我已入聖智勝法，我知是，我見是。』
彼於異時，若問、若不問，欲自清淨，故作是說：
『我實不知不見，言知言見，虛誑妄語。』
除增上慢。是比丘波羅夷，不共住。 ^1015c17

「諸大德！我已說四波羅夷法。
若比丘犯一一波羅夷法，不得與諸比丘共住如前，後亦如是。
是比丘得波羅夷罪，不應共住。 ^1015c22

「今問諸大德！是中清淨不？
〔第二第三亦如是說〕。 ^1016a3

「諸大德！是中清淨，默然故，是事如是持。 ^1016a4

「諸大德！是十三僧伽婆尸沙法，半月半月說，戒經中來。 ^1016a5

「若比丘！故弄陰出精，除夢中，僧伽婆尸沙。 ^1016a7

「若比丘！婬欲意，與女人，身相觸，若捉手、若捉髮。
若觸一一身分者，僧伽婆尸沙。 ^1016a8

「若比丘！婬欲意，與女人，麁惡婬欲語，隨所說麁惡婬欲語，僧伽婆尸沙。 ^1016a10

「若比丘！婬欲意，於女人前，自歎身言：『大妹！
我修梵行，持戒精進，修善法，可持是婬欲法供養我，如是供養第一最。』
僧伽婆尸沙。 ^1016a12

「若比丘！往來彼此媒嫁，持男意語女，持女意語男，
若為成婦事，若為私通事，乃至須臾頃，僧伽婆尸沙。 ^1016a15

「若比丘！自求作屋，無主，自為己，當應量作。
是中量者，長佛十二磔手，內廣七磔手。
當將餘比丘指授處所，彼比丘當指示處所，無難處無妨處。
若比丘有難處妨處，自求作屋，無主，自為己，
不將餘比丘指授處所，若過量作者，僧伽婆尸沙。 ^1016a18

「若比丘！欲作大房，有主為己作，當將餘比丘往指授處所，
彼比丘應指授處所，無難處無妨處。
若比丘有難處妨處作大房，有主為己作，
不將餘比丘指授處所，僧伽婆尸沙。 ^1016a24

「若比丘！瞋恚所覆故，非波羅夷比丘，以無根波羅夷法謗，欲壞彼清淨行。
彼於異時，若問、若不問，知此事無根說。
『我瞋恚故作是語。』
若比丘作是語者，僧伽婆尸沙。 ^1016a28

「若比丘！以瞋恚故，於異分事中取片，非波羅夷比丘，
以無根波羅夷法謗，欲壞彼清淨行。
彼於異時，若問、若不問，知是異分事中取片，
是比丘自言：『我瞋恚故作是語。』
作是語者，僧伽婆尸沙。 ^1016b3

「若比丘！欲壞和合僧，方便受壞和合僧法，堅持不捨。
彼比丘應諫是比丘言：『大德！
莫壞和合僧，莫方便壞和合僧，莫受壞僧法堅持不捨。
大德！應與僧和合，歡喜不諍，同一師學，
如水乳合，於佛法中有增益安樂住。』
是比丘如是諫時，堅持不捨；彼比丘應三諫，
捨此事故，乃至三諫。
捨者善；不捨者，僧伽婆尸沙。 ^1016b8

「若比丘！有餘伴黨，若一、若二、若三，乃至無數。
是比丘語彼比丘言：『大德！
莫諫此比丘，此比丘是法語比丘、律語比丘；
此比丘所說，我等喜樂，此比丘所說，我等忍可。』
彼比丘言：『大德！莫作是語，言此比丘是法語比丘、
律語比丘，此比丘所說，我等喜樂，此比丘所說，我等忍可。
然此比丘非法語比丘、非律語比丘。
大德！莫欲破壞和合僧，汝等當樂欲和合僧。
大德！應與僧和合，歡喜不諍，同一師學，
如水乳合，於佛法中有增益安樂住。』
是比丘如是諫時，堅持不捨；彼比丘應三諫，
捨此事故，乃至三諫。
捨者善；不捨者，僧伽婆尸沙。 ^1016b16

「若比丘！依聚落，若城邑住，污他家，行惡行，
污他家亦見亦聞，行惡行亦見亦聞。
諸比丘當語是比丘言：『大德！
污他家，行惡行，污他家亦見亦聞，行惡行亦見亦聞，大德！
汝污他家，行惡行，今可遠此聚落去，不須住此。』
是比丘語彼比丘作是語：『大德！
諸比丘有愛、有恚、有怖、有癡，有如是同罪比丘，
有驅者、有不驅者。』
諸比丘報言：『大德！
莫作是語：「有愛、有恚、有怖、有癡，有如是同罪比丘，
有驅者、有不驅者。」
而諸比丘不愛、不恚、不怖、不癡。
大德！污他家，行惡行，污他家亦見亦聞，行惡行亦見亦聞。』
是比丘如是諫時，堅持不捨；彼比丘應三諫，
捨此事故，乃至三諫。
捨者善；不捨者，僧伽婆尸沙。 ^1016b29

「若比丘！惡性不受人語，於戒法中，諸比丘如法諫已，
自身不受諫語，言：『諸大德！
莫向我說若好、若惡，我亦不向諸大德說若好、若惡。
諸大德且止！莫諫我。』
彼比丘應諫是比丘言：『大德！
莫自身不受諫語，大德自身當受諫語，
大德如法諫諸比丘，諸比丘亦如法諫大德。
如是佛弟子眾得增益，展轉相諫、展轉相教、展轉懺悔。』
是比丘如是諫時，堅持不捨；彼比丘應三諫，
捨此事故，乃至三諫。
捨者善；不捨者，僧伽婆尸沙。 ^1016c14

「諸大德！我已說十三僧伽婆尸沙法，九初犯，四乃至三諫。
若比丘犯一一法，知而覆藏，應強與波利婆沙；
行波利婆沙竟，增上與六夜摩那埵；行摩那埵已，餘有出罪。
應二十人僧中出是比丘罪，若少一人，
不滿二十眾，出是比丘罪，是比丘罪不得除，
諸比丘亦可呵，此是時。
今問諸大德！是中清淨不？
〔如是三說〕。 ^1016c24

「諸大德！是中清淨，默然故，是事如是持。 ^1017a2

「諸大德！是二不定法，半月半月說，戒經中來。 ^1017a3

「若比丘！共女人獨在屏處覆處障處，可作婬處坐，說非法語。
有住信優婆夷，於三法中一一法說：若波羅夷、
若僧伽婆尸沙、若波逸提；是坐比丘自言：『我犯是罪。』
於三法中應一一治：若波羅夷、若僧伽婆尸沙、
若波逸提，如住信優婆夷所說，應如法治是比丘，是名不定法。 ^1017a4

「若比丘！共女人，在露現處，不可作婬處坐，作麁惡語。
有住信優婆夷，於二法中一一法說：若僧伽婆尸沙、
若波逸提；是坐比丘自言：『我犯是事。』
於二法中應一一法治：若僧伽婆尸沙、
若波逸提，如住信優婆夷所說，應如法治是比丘，是名不定法。 ^1017a11

「諸大德！我已說二不定法。
今問諸大德！是中清淨不？
〔如是三說〕諸大德！
是中清淨，默然故，是事如是持。 ^1017a17

「諸大德！是三十尼薩耆波逸提法，半月半月說，戒經中來。 ^1017a20

「若比丘！衣已竟，迦絺那衣已出，畜長衣經十日，
不淨施得畜，若過十日，尼薩耆波逸提。 ^1017a22

「若比丘！衣已竟，迦絺那衣已出，三衣中，
離一一衣異處宿，除僧羯磨，尼薩耆波逸提。 ^1017a24

「若比丘！衣已竟，迦絺那衣已出，若比丘得非時衣，
欲須便受，受已疾疾成衣，若足者善；若不足者，
得畜一月，為滿足故。
若過畜，尼薩耆波逸提。 ^1017a26

「若比丘！從非親里比丘尼取衣，除貿易，尼薩耆波逸提。 ^1017b1

「若比丘！令非親里比丘尼浣故衣，若染、
若打，尼薩耆波逸提。 ^1017b3

「若比丘！從非親里居士、若居士婦乞衣，
除餘時，尼薩耆波逸提。
餘時者，若比丘奪衣、失衣、燒衣、漂衣，是謂餘時。 ^1017b5

「若比丘！失衣、奪衣、燒衣、漂衣，若非親里居士、
居士婦，自恣請多與衣，是比丘當知足受衣。
若過受者，尼薩耆波逸提。 ^1017b8

「若比丘！居士、居士婦，為比丘辦衣價，買如是衣與某甲比丘，
是比丘先不受自恣請，到居士家，作如是說：『善哉居士！
為我買如是如是衣與我，為好故。』
若得衣者，尼薩耆波逸提。 ^1017b11

「若比丘！二居士、居士婦，與比丘辦衣價，
持如是衣價買如是衣，與某甲比丘。
是比丘，先不受居士自恣請，到二居士家，
作如是言：『善哉居士！
辦如是如是衣價與我，共作一衣，為好故。』
若得衣者，尼薩耆波逸提。 ^1017b15

「若比丘！若王、若大臣、若婆羅門、若居士、
居士婦，遣使為比丘送衣價，持如是衣價與某甲比丘。
彼使人至比丘所語比丘言：『大德！
今為汝故，送是衣價，受取。』
是比丘應語彼使如是言：『我不應受此衣價，
我若須衣，合時，清淨，當受。』
彼使語比丘言：『大德！
有執事人不？』須衣比丘應語言：『有！
若僧伽藍民、若優婆塞，此是比丘執事人，常為諸比丘執事。』
時彼使往至執事人所，與衣價已，還至比丘所作如是言：『大德！
所示某甲執事人，我已與衣價，大德！
知時，往彼當得衣。』
須衣比丘，當往執事人所，若二反、三反，
為作憶念，應語言：『我須衣。』
若二反、三反，為作憶念，若得衣者善；若不得衣，
應四反、五反、六反，在前默然住，令彼憶念。
若四反、五反、六反，在前默然住，得衣者善；
若不得衣，過是求得衣者，尼薩耆波逸提。
若不得衣，從所得衣價處，若自往、若遣使往，
語言：『汝先遣使持衣價與某甲比丘，是比丘竟不得衣，
汝還取，莫使失，此是時〔一十〕。』 ^1017b20

「若比丘！雜野蠶綿，作新臥具，尼薩耆波逸提。 ^1017c10

「若比丘！以新純黑羺羊毛，作新臥具，尼薩耆波逸提。 ^1017c12

「若比丘！作新臥具，應用二分純黑羊毛，
三分白，四分尨。若比丘不用二分黑，三分白，
四分尨，作新臥具者，尼薩耆波逸提。 ^1017c14

「若比丘！作新臥具，持至六年。
若減六年，不捨故，更作新者，除僧羯磨，尼薩耆波逸提。 ^1017c17

「若比丘！作新坐具，當取故者，縱廣一磔手，
帖著新者上，用壞色故。
若作新坐具，不取故者，縱廣一磔手，帖著新者上，
用壞色故，尼薩耆波逸提。 ^1017c19

「若比丘！道路行得羊毛，若無人持，得自持，乃至三由旬。
若無人持，自持，過三由旬，尼薩耆波逸提。 ^1017c23

「若比丘！使非親里比丘尼浣、染、擘羊毛者、尼薩耆波逸提。 ^1017c26

「若比丘！自手捉錢、若金、銀。
若教人捉，若置地受者，尼薩耆波逸提。 ^1017c28

「若比丘！種種賣買寶物者，尼薩耆波逸提。 ^1018a1

「若比丘！種種販賣者，尼薩耆波逸提〔二十〕。 ^1018a2

「若比丘！畜長鉢不淨施，得齊十日。
若過者，尼薩耆波逸提。 ^1018a3

「若比丘！畜鉢減五綴不漏，更求新鉢，為好故，
若得者，尼薩耆波逸提。
彼比丘應往僧中捨，展轉取最下鉢，與之令持。
乃至破，應持，此是時。 ^1018a5

「若比丘！自乞縷線，使非親里織師織作衣者，尼薩耆波逸提。 ^1018a9

「若比丘！居士、居士婦，使織師為比丘織作衣。
彼比丘先不受自恣請，便往織師所語言：
『此衣為我作，與我極好織，令廣大堅緻，我當少多與汝價。』
是比丘與價，乃至一食直，若得衣者，尼薩耆波逸提。 ^1018a11

「若比丘！先與比丘衣，後瞋恚故，若自奪、若教人奪取。
還我衣來，不與汝。
是比丘還衣，彼取衣者，尼薩耆波逸提。 ^1018a16

「若比丘！有病，殘藥酥、油、生酥、蜜、石蜜，齊七日得服。
若過七日服者，尼薩耆波逸提。 ^1018a19

「若比丘！春殘一月在，當求雨浴衣，半月應用浴。
若比丘！過一月前求雨浴衣，過半月前用浴，尼薩耆波逸提。 ^1018a21

「若比丘！十日未竟夏三月，諸比丘得急施衣。
比丘知是急施衣，當受。
受已，乃至衣時，應畜。
若過畜者，尼薩耆波逸提。 ^1018a24

「若比丘！夏三月竟，後迦提一月滿，在阿蘭若有疑恐怖處住，
比丘在如是處住，三衣中，欲留一一衣置村舍內，
諸比丘有因緣得離衣宿，乃至六夜。
若過者，尼薩耆波逸提。 ^1018a27

「若比丘！知是僧物，自求入己者，尼薩耆波逸提〔三十〕。 ^1018b2

「諸大德！我已說三十尼薩耆波逸提法。
今問諸大德！是中清淨不？
〔如是三說〕諸大德！
是中清淨，默然故，是事如是持。 ^1018b4

「諸大德！是九十波逸提法，半月半月說，戒經中來。 ^1018b7

「若比丘！知而妄語者，波逸提。 ^1018b9

「若比丘！種類毀呰語者，波逸提。 ^1018b10

「若比丘！兩舌語者，波逸提。 ^1018b11

「若比丘！與女人同室宿者，波逸提。 ^1018b12

「若比丘！與未受大戒人共宿，過二宿至三宿者，波逸提。 ^1018b13

「若比丘！與未受大戒人共誦者，波逸提。 ^1018b15

「若比丘！知他比丘有麁惡罪，向未受大戒人說，
除僧羯磨，波逸提。 ^1018b16

「若比丘！向未受大戒人說過人法，言：『我見是，我知是。』
實者，波逸提。 ^1018b18

「若比丘！與女人說法過五、六語，除有知男子，波逸提。 ^1018b20

「若比丘！自手掘地，若教人掘者，波逸提〔一十〕。 ^1018b22

「若比丘！壞鬼神村者，波逸提。 ^1018b23

「若比丘！妄作異語惱他者，波逸提。 ^1018b24

「若比丘！嫌罵者，波逸提。 ^1018b25

「若比丘！取僧繩床、木床、若臥具、坐蓐，露地敷，
若教人敷，捨去，不自舉，不教人舉，波逸提。 ^1018b26

「若比丘！於僧房中，敷僧臥具，若自敷，若教人敷，
若坐、若臥，去時，不自舉、不教人舉，波逸提。 ^1018b28

「若比丘！知先比丘住處，後來強於中間敷臥具止宿，
念言：『彼若嫌迮者，自當避我去。』
作如是因緣非餘，非威儀，波逸提。 ^1018c2

「若比丘！瞋他比丘，不喜，僧房中，若自牽出，
教他牽出，波逸提。 ^1018c5

「若比丘！若房若重閣上，脫脚繩床、木床，
若坐，若臥，波逸提。 ^1018c7

「若比丘！知水有蟲，若自澆泥、若澆草，若教人澆者，波逸提。 ^1018c9

「若比丘！作大房，戶扉窓牖，及餘莊飾具，
指授覆苫，齊二、三節，若過者，波逸提〔二十〕。 ^1018c11

「若比丘！僧不差，教誡比丘尼者，波逸提。 ^1018c13

「若比丘！為僧差，教授比丘尼，乃至日暮者，波逸提。 ^1018c14

「若比丘！語餘比丘作如是語：『諸比丘為飲食故，
教授比丘尼』者，波逸提。 ^1018c16

「若比丘！與非親里比丘尼衣，除貿易，波逸提。 ^1018c18

「若比丘！與非親里比丘尼作衣者，波逸提。 ^1018c19

「若比丘！與比丘尼在屏處坐者，波逸提。 ^1018c20

「若比丘！與比丘尼共期同一道行，從一村乃至一村間，
除異時，波逸提。異時者，與估客行，若疑畏怖時，是謂異時。 ^1018c21

「若比丘！與比丘尼，共期同乘一船，上水，
下水，除直渡者，波逸提。 ^1018c24

「若比丘！知比丘尼讚歎教化因緣得食食，
除檀越先有意者，波逸提。 ^1018c26

「若比丘！與婦女，共期同一道行，乃至一村間，
波逸提〔三十〕。 ^1018c28

「若比丘！施一食處，無病比丘應一食，若過受者，波逸提。 ^1019a1

「若比丘！展轉食，除餘時，波逸提。
餘時者，病時、施衣時，是謂餘時。 ^1019a3

「若比丘！別眾食，除餘時，波逸提。
餘時者，病時、作衣時、施衣時、道行時、乘船時、
大眾集時、沙門施食時，此是時。 ^1019a5

「若比丘！至白衣家，請比丘與餅、#CB00595;、
飯，若比丘欲須者，當二、三鉢受，還至僧伽藍中，應分與餘比丘食。
若比丘無病，過二、三鉢受持，還至僧伽藍中，
不分與餘比丘食者，波逸提。 ^1019a8

「若比丘！足食竟，或時受請，不作餘食法而食者，波逸提。 ^1019a12

「若比丘！知他比丘足食已，若受請，不作餘食法，
慇懃請與食：『長老！
取是食。』以是因緣，非餘，欲使他犯者，波逸提。 ^1019a14

「若比丘！非時，受食食者，波逸提。 ^1019a17

「若比丘！殘宿食而食者，波逸提。 ^1019a18

「若比丘！不受食，若藥著口中，除水及楊枝，波逸提。 ^1019a19

「若比丘！得好美飲食，乳、酪、魚、及肉，若比丘如此美飲食，
無病，自為己索者，波逸提〔四十〕。 ^1019a21

「若比丘！外道男外道女自手與食者，皆波逸提。 ^1019a23

「若比丘！先受請已，前食、後食行詣餘家，
不囑授餘比丘，除餘時，波逸提。
餘時者，病時、作衣時、施衣時，是謂餘時。 ^1019a25

「若比丘！在食家中有寶，強安坐者，波逸提。 ^1019a28

「若比丘！食家中有寶，在屏處坐者，波逸提。 ^1019a29

「若比丘！獨與女人露地坐者，波逸提。 ^1019b1

「若比丘！語餘比丘作如是語：『大德！
共至聚落，當與汝食。』
彼比丘竟不教與是比丘食，語言：『汝去！
我與汝一處，若坐、若語不樂，我獨坐獨語樂。』
以此因緣非餘，方便遣去者，波逸提。 ^1019b2

「若比丘！請四月與藥，無病比丘應受；若過受，
除常請、更請、分請、盡形壽請者，波逸提 ^1019b7

「若比丘往觀軍陣，除時因緣，波逸提。 ^1019b9

「若比丘！有因緣，聽至軍中二宿、三宿，若過者，波逸提。 ^1019b10

「若比丘！二宿、三宿軍中住，或時觀軍陣鬪戰，
若觀遊軍象馬力勢者，波逸提〔五十〕。 ^1019b12

「若比丘！飲酒者，波逸提。 ^1019b14

「若比丘！水中嬉戲者，波逸提。 ^1019b15

「若比丘！以指相擊攊者，波逸提。 ^1019b16

「若比丘！不受諫者，波逸提。 ^1019b17

「若比丘！恐怖他比丘者，波逸提。 ^1019b18

「若比丘！半月洗浴，無病比丘應受，不得過，
除餘時，波逸提。餘時者：熱時、病時、作時、
風時、雨時、道行時，此是餘時。 ^1019b19

「若比丘！無病自為炙身故，在露地然火，
若教人然，除時因緣，波逸提。 ^1019b22

「若比丘！藏他比丘衣、鉢、坐具、針筒，若自藏，
教人藏，下至戲笑者，波逸提。 ^1019b24

「若比丘！與比丘、比丘尼、式叉摩那、沙彌、
沙彌尼衣，後不語主還取著者，波逸提。 ^1019b26

「若比丘！得新衣，應作三種壞色，一一色中隨意壞，
若青、若黑、若木蘭。
若比丘！不以三種壞色，若青、若黑、若木蘭，
著餘新衣者，波逸提〔六十〕。 ^1019b28

「若比丘！故殺畜生命者，波逸提。 ^1019c3

「若比丘！知水有蟲飲用者，波逸提。 ^1019c4

「若比丘！故惱他比丘，令須臾間不樂者，波逸提。 ^1019c5

「若比丘！知他比丘犯麁罪，覆藏者，波逸提。 ^1019c7

「若比丘！知年不滿二十，與受大戒，此人不得戒；
彼比丘可呵，癡故，波逸提。 ^1019c8

「若比丘！知諍事，如法懺悔已，後更發起者，波逸提。 ^1019c10

「若比丘！知是賊伴，結要，共同一道行，乃至一村間者，波逸提。 ^1019c12

「若比丘！作如是語：『我知佛所說法，行婬欲，非障道法。』
彼比丘諫此比丘言：『大德！
莫作是語，莫謗世尊，謗世尊者不善，世尊不作是語，
世尊無數方便，說行婬欲是障道法。』
彼比丘諫此比丘時，堅持不捨，彼比丘乃至三諫。
捨此事故，若三諫捨者善，不捨者，波逸提。 ^1019c14

「若比丘！知如是語人未作法，如是邪見而不捨，
供給所須，共同羯磨，止宿言語者，波逸提。 ^1019c21

「若比丘！知沙彌作如是語：『我從佛聞法，行婬欲非障道法。』
彼比丘諫此沙彌如是言：『汝莫誹謗世尊，謗世尊者不善。
世尊不作是語。沙彌！
世尊無數方便說婬欲是障道法。』
彼比丘諫此沙彌時，堅持不捨。
彼比丘應乃至再三呵諫，令捨此事故，
乃至三諫，捨者善，不捨者，彼比丘，應語此沙彌言：
『汝自今已去，不得言佛是我世尊，不得隨逐餘比丘，
如諸沙彌得與比丘二、三宿，汝今無是事，
汝出去、滅去，不應住此。』
若比丘知如是眾中被擯沙彌，而誘將畜養共止宿言語者，
波逸提〔七十〕。 ^1019c24

「若比丘！餘比丘如法諫時，作如是語：『我今不學此戒。』
當難問餘智慧持律比丘者，波逸提。
若為知為學故，應難問。 ^1020a7

「若比丘！說戒時，作如是語：『大德！
何用說是雜碎戒為？
說是戒時，令人惱愧懷疑。』
輕呵戒故，波逸提。 ^1020a10

「若比丘！說戒時，作如是語：『我今始知此法戒經所載，
半月半月說，戒經中來。』
餘比丘，知是比丘，若二、若三說戒中坐，何況多！
彼比丘無知無解，若犯罪，應如法治，更重增無知罪。
語言：『長老！汝無利，不善得。
汝說戒時，不用心念、不一心攝耳聽法。』
彼無知故，波逸提。 ^1020a13

「若比丘！共同羯磨已後，如是語：『諸比丘，
隨親厚以眾僧物與』者，波逸提。 ^1020a19

「若比丘！眾僧斷事未竟，不與欲而起去者，波逸提。 ^1020a21

「若比丘！與欲已，後悔者，波逸提。 ^1020a23

「若比丘！比丘共鬪諍已，聽此語向彼說，波逸提。 ^1020a24

「若比丘！瞋恚故不喜，打比丘者，波逸提。 ^1020a26

「若比丘！瞋恚不喜，以手搏比丘者，波逸提。 ^1020a27

「若比丘！瞋恚故，以無根僧伽婆尸沙法謗者，
波逸提〔八十〕。 ^1020a28

「若比丘！剎利水澆頭王種，王未出，未藏寶而入。
若過宮門閾者，波逸提。 ^1020b1

「若比丘！若寶中寶莊飾具，若自捉，若教人捉，
除僧伽藍中及寄宿處，波逸提。
若比丘在僧伽藍中，若寄宿處，捉寶若寶莊飾具，
自捉，教人捉，當作是意：『若有主識者當取。』
作如是因緣非餘。 ^1020b3

「若比丘！非時入聚落，不囑比丘者，波逸提。 ^1020b7

「若比丘！作繩床、木床，足應高如來八指，
除入梐孔上截竟，若過者，波逸提。 ^1020b9

「若比丘！作兜羅綿，貯繩床、木床、大、小蓐，
成者，波逸提。 ^1020b11

「若比丘！作骨、牙、角針筒，刳刮成者，波逸提。 ^1020b13

「若比丘！作尼師檀，當應量作。
是中量者，長佛二磔手，廣一磔手半，更增廣長，
各半磔手，若過裁竟，波逸提。 ^1020b14

「若比丘！作覆瘡衣，當應量作。
是中量者，長佛四磔手，廣二磔手，裁竟過者，波逸提。 ^1020b17

「若比丘！作雨浴衣，當應量作。
是中量者，長佛六磔手，廣二磔手半，過者裁竟，波逸提。 ^1020b19

「若比丘！與如來等量作衣，若過量作者，波逸提。
是中如來衣量者，長佛九磔手，廣六磔手，
是謂如來衣量〔九十〕。 ^1020b21

「諸大德！我已說九十波逸提法。
今問諸大德！是中清淨不？
〔如是三說〕諸大德！
是中清淨，默然故，是事如是持。 ^1020b24

「諸大德！是四波羅提提舍尼法，半月半月說，戒經中來。 ^1020b27

「若比丘！入村中，從非親里比丘尼，無病，
自手取食食者，是比丘應向餘比丘悔過言：『大德！
我犯可呵法，所不應為，我今向大德悔過。』
是名悔過法。 ^1020b29

「若比丘！至白衣家內食，是中有比丘尼指示，
與某甲羹，與某甲飯。
是比丘應語彼比丘尼如是言：『大姊！
且止，須諸比丘食竟。』
若無一比丘語彼比丘尼如是言：『大姊！
且止，須諸比丘食竟者。』
是比丘應向餘比丘悔過言：『大德！
我犯可呵法，所不應為，我今向大德悔過。』
是名悔過法。 ^1020c4

「若先作學家羯磨，若比丘於如是學家，
先不請，無病，自手受食食者，是比丘應向餘比丘悔過言：『大德！
我犯可呵法，所不應為，我今向大德悔過。』
是名悔過法。 ^1020c11

「若比丘！在阿蘭若逈遠，有疑恐怖處住。
若比丘在如是阿蘭若處住，先不語檀越，若僧伽藍外不受食。
在僧伽藍內，無病，自手受食食者，是比丘應向餘比丘悔過言：
『大德！我犯可呵法，所不應為，我今向大德悔過。』
是名悔過法。 ^1020c15

「諸大德！我已說四波羅提提舍尼法。
今問諸大德！是中清淨不？
〔如是三說〕諸大德！
是中清淨，默然故，是事如是持。 ^1020c21

「諸大德！此眾學戒法，半月半月說，戒經中來。 ^1020c24

「當齊整著涅槃僧，應當學。 ^1020c26

「當齊整著三衣，應當學。 ^1020c27

「不得反抄衣，行入白衣舍，應當學。 ^1020c28

「不得反抄衣，入白衣舍坐，應當學。 ^1020c29

「不得衣纏頸，入白衣舍，應當學。 ^1021a1

「不得衣纏頸，入白衣舍坐，應當學。 ^1021a2

「不得覆頭入白衣舍，應當學。 ^1021a3

「不得覆頭入白衣舍坐，應當學。 ^1021a4

「不得跳行入白衣舍，應當學。 ^1021a5

「不得跳行入白衣舍坐，應當學〔一十〕。 ^1021a6

「不得白衣舍內蹲坐，應當學。 ^1021a7

「不得叉腰行入白衣舍，應當學。 ^1021a8

「不得叉腰入白衣舍坐，應當學。 ^1021a9

「不得搖身行入白衣舍，應當學。 ^1021a10

「不得搖身行入白衣舍坐，應當學。 ^1021a11

「不得掉臂行入白衣舍，應當學。 ^1021a12

「不得掉臂行入白衣舍坐，應當學。 ^1021a13

「好覆身入白衣舍，應當學。 ^1021a14

「好覆身入白衣舍坐，應當學。 ^1021a15

「不得左右顧視行入白衣舍，應當學〔二十〕。 ^1021a16

「不得左右顧視行入白衣舍坐，應當學。 ^1021a17

「靜默入白衣舍，應當學。 ^1021a18

「靜默入白衣舍坐，應當學。 ^1021a19

「不得戲笑行入白衣舍，應當學。 ^1021a20

「不得戲笑行入白衣舍坐，應當學。 ^1021a21

「用意受食，應當學。 ^1021a22

「平鉢受食，應當學。 ^1021a23

「平鉢受羹，應當學。 ^1021a24

「羹飯等食，應當學。 ^1021a25

「以次食，應當學〔三十〕。 ^1021a26

「不得挑鉢中而食，應當學。 ^1021a27

「若比丘無病，不得為己索羹飯，應當學。 ^1021a28

「不得以飯覆羹更望得，應當學。 ^1021a29

「不得視比坐鉢中食，應當學。 ^1021b1

「當繫鉢想食，應當學。 ^1021b2

「不得大摶飯食，應當學。 ^1021b3

「不得大張口待食，應當學。 ^1021b4

「不得含飯語，應當學。 ^1021b5

「不得摶飯遙擲口中，應當學。 ^1021b6

「不得遺落飯食，應當學〔四十〕。 ^1021b7

「不得頰食食，應當學。 ^1021b8

「不得嚼飯作聲食，應當學。 ^1021b9

「不得大噏飯食，應當學。 ^1021b10

「不得舌舐食，應當學。 ^1021b11

「不得振手食，應當學。 ^1021b12

「不得手把散飯食，應當學。 ^1021b13

「不得污手捉飲器，應當學。 ^1021b14

「不得洗鉢水棄白衣舍內，應當學。 ^1021b15

「不得生草葉上大、小便、涕、唾，除病，應當學。 ^1021b16

「不得水中大、小便、涕、唾，除病，應當學〔五十〕。 ^1021b17

「不得立大、小便，除病，應當學。 ^1021b18

「不得與反抄衣不恭敬人說法，除病，應當學。 ^1021b19

「不得為衣纏頸者說法，除病，應當學。 ^1021b20

「不得為覆頭者說法，除病，應當學。 ^1021b21

「不得為裹頭者說法，除病，應當學。 ^1021b22

「不得為叉腰者說法，除病，應當學。 ^1021b23

「不得為著革屣者說法，除病，應當學。 ^1021b24

「不得為著木屐者說法，除病，應當學。 ^1021b25

「不得為騎乘者說法，除病，應當學。 ^1021b26

「不得在佛塔中止宿，除為守護故，應當學〔六十〕。 ^1021b27

「不得藏財物置佛塔中，除為堅牢故，應當學。 ^1021b29

「不得著革屣入佛塔中，應當學。 ^1021c2

「不得手捉革屣入佛塔中，應當學。 ^1021c3

「不得著革屣繞佛塔行，應當學。 ^1021c4

「不得著富羅入佛塔中，應當學。 ^1021c5

「不得手捉富羅入佛塔中，應當學。 ^1021c6

「不得佛塔下坐食，留草，及食污地，應當學。 ^1021c7

「不得擔死屍從佛塔下過，應當學。 ^1021c8

「不得在佛塔下埋死屍，應當學。 ^1021c9

「不得在佛塔下燒死屍，應當學〔七十〕。 ^1021c10

「不得向佛塔燒死屍，應當學。 ^1021c11

「不得佛塔四邊燒死屍，使臭氣來入，應當學。 ^1021c12

「不得持死人衣，及床，從佛塔下過，除浣、
染、香薰，應當學。 ^1021c13

「不得佛塔下大、小便，應當學。 ^1021c15

「不得向佛塔大、小便，應當學。 ^1021c16

「不得繞佛塔四邊大、小便，使臭氣來入，應當學。 ^1021c17

「不得持佛像至大、小便處，應當學。 ^1021c19

「不得在佛塔下嚼楊枝，應當學。 ^1021c20

「不得向佛塔嚼楊枝，應當學。 ^1021c21

「不得佛塔四邊嚼楊枝，應當學〔八十〕。 ^1021c22

「不得在佛塔下涕唾，應當學。 ^1021c23

「不得向佛塔涕唾，應當學。 ^1021c24

「不得佛塔四邊涕唾，應當學。 ^1021c25

「不得向佛塔舒脚坐，應當學。 ^1021c26

「不得安佛像在下房，己在上房住，應當學。 ^1021c27

「人坐，己立，不得為說法，除病，應當學。 ^1021c28

「人臥，己坐，不得為說法，除病，應當學。 ^1021c29

「人在座，己在非座，不得為說法，除病，應當學。 ^1022a1

「人在高坐，己在下坐，不得為說法，除病，應當學。 ^1022a2

「人在前行，己在後，不得為說法，除病，應當學〔九十〕。 ^1022a4

「人在高經行處，己在下經行處，不得為說法，
除病，應當學。 ^1022a6

「人在道，已在非道，不得為說法，除病，應當學。 ^1022a8

「不得携手在道行，應當學。 ^1022a10

「不得上樹過人頭，除時因緣，應當學。 ^1022a11

「不得絡囊盛鉢貫杖頭，著肩上而行，應當學。 ^1022a12

「人持杖，不恭敬，不應為說法，除病，應當學。 ^1022a14

「人持劍，不應為說法，除病，應當學。 ^1022a15

「人持鉾，不應為說法，除病，應當學。 ^1022a16

「人持刀，不應為說法，除病，應當學。 ^1022a17

「人持蓋，不應為說法，除病，應當學〔一百〕。 ^1022a18

「諸大德！我已說眾學戒法。
今問諸大德！是中清淨不？
〔如是三說〕諸大德！
是中清淨，默然故，是事如是持。 ^1022a19

「諸大德！是七滅諍法，半月半月說，戒經中來。
若有諍事起，即應除滅。 ^1022a22

「應與現前毘尼，當與現前毘尼。 ^1022a24

「應與憶念毘尼，當與憶念毘尼。 ^1022a25

「應與不癡毘尼，當與不癡毘尼。 ^1022a26

「應與自言治，當與自言治。 ^1022a27

「應與覓罪相，當與覓罪相。 ^1022a28

「應與多人覓罪，當與多人覓罪。 ^1022a29

「應與如草覆地，當與如草覆地。 ^1022b1

「諸大德！我已說七滅諍法。
今問諸大德，是中清淨不？
〔如是三說〕諸大德！
是中清淨，默然故，是事如是持。 ^1022b2

「諸大德！我已說戒經序，已說四波羅夷法，
已說十三僧伽婆尸沙法，已說二不定法，
已說三十尼薩耆波逸提法，已說九十波逸提法，
已說四波羅提提舍尼法，已說眾學戒法，
已說七滅諍法，此是佛所說戒經，半月半月說，戒經中來。 ^1022b5

「若更有餘佛法，是中皆共和合，應當學。
　　「忍辱第一道，佛說無為最，
　　出家惱他人，不名為沙門。 ^1022b11

「此是毘婆尸如來、無所著、等正覺，說是戒經。
　　「譬如明眼人，能避嶮惡道，
　　世有聰明人，能遠離諸惡。 ^1022b14

「此是尸棄如來、無所著、等正覺，說是戒經。
　　「不謗亦不嫉，當奉行於戒，
　　飲食知止足，常樂在空閑，
　　心定樂精進，是名諸佛教。 ^1022b17

「此是毘葉羅如來、無所著、等正覺，說是戒經。
　　「譬如蜂採華，不壞色與香，
　　但取其味去，比丘入聚然。
　　不違戾他事，不觀作不作，
　　但自觀身行，若正若不正。 ^1022b21

「此是拘樓孫如來、無所著、等正覺，說是戒經。
　　「心莫作放逸，聖法當勤學，
　　如是無憂愁，心定入涅槃。 ^1022b26

「此是拘那含牟尼如來、無所著、等正覺，說是戒經。
　　「一切惡莫作，當奉行諸善，
　　自淨其志意，是則諸佛教。 ^1022b29

「此是迦葉如來、無所著、等正覺，說是戒經。
　　「善護於口言，自淨其志意，
　　身莫作諸惡，此三業道淨，
　　能得如是行，是大仙人道。 ^1022c4

「此是釋迦牟尼如來、無所著、等正覺，於十二年中，為無事僧說是戒經。
從是已後，廣分別說。
諸比丘自為樂法、樂沙門者，有慚有愧，
樂學戒者，當於中學。」
　　明人能護戒，能得三種樂，
　　名譽及利養，死得生天上。
　　當觀如是處，有智勤護戒，
　　戒淨有智慧，便得第一道。
　　如過去諸佛，及以未來者，
　　現在諸世尊，能勝一切憂，
　　皆共尊敬戒，此是諸佛法。
　　若有自為身，欲求於佛道，
　　當尊重正法，此是諸佛教。
　　七佛為世尊，滅除諸結使，
　　說是七戒經，諸縛得解脫。
　　已入於涅槃，諸戲永滅盡，
　　尊行大仙說，聖賢稱譽戒，
　　弟子之所行，入寂滅涅槃。
　　世尊涅槃時，興起於大悲，
　　集諸比丘眾，與如是教誡。
　　莫謂我涅槃，淨行者無護，
　　我今說戒經，亦善說毘尼。
　　我雖般涅槃，當視如世尊，
　　此經久住世，佛法得熾盛，
　　以是熾盛故，得入於涅槃。
　　若不持此戒，如所應布薩，
　　喻如日沒時，世界皆闇冥。
　　當護持是戒，如 #CB01738;牛愛尾，
　　和合一處坐，如佛之所說。
　　我已說戒經，眾僧布薩竟，
　　我今說戒經，所說諸功德，
　　施一切眾生，皆共成佛道。
四分比丘戒本
 ^1022c8
