
hui:: 
pin:: 
### 2
大般若波羅蜜多經卷第五百六十三
三藏法師玄奘奉　詔譯
第五分貪行品第十七之二
佛告善現：「若諸菩薩能如是行，為行何處？」
善現白言：「若諸菩薩能如是行，都無行處。
所以者何？諸現行法皆不轉故。」 ^905a27

佛告善現：「若諸菩薩行深般若波羅蜜多，為行何義諦？」 ^905a29

善現白言：「若諸菩薩行深般若波羅蜜多，行勝義諦。」 ^905b1

佛告善現：「於意云何？
若諸菩薩行勝義諦，於勝義諦為取相不？」 ^905b3

善現對曰：「不也！世尊！」
佛告善現：「於意云何？
是諸菩薩於勝義諦，雖不取相而行相不？」 ^905b4

善現對曰：「不也！世尊！」
佛告善現：「於意云何？
是諸菩薩於勝義諦，既不行相為壞相不？」 ^905b6

善現對曰：「不也！世尊！」
佛告善現：「於意云何？
是諸菩薩於勝義諦，雖不壞相而遣相不？」 ^905b8

善現對曰：「不也！世尊！」
佛告善現：「是諸菩薩於勝義相若不壞遣，云何能斷取相想耶？」 ^905b10

善現白言：「是諸菩薩不作是念：『我今壞相、
遣相、斷想，亦未修學斷想之道。』
若諸菩薩精進修行斷想道者，未具佛法，
應墮聲聞或獨覺地，是諸菩薩方便善巧，
雖於諸相及取相想深知過失，而不壞遣，速斷此想證於無相。
何以故？一切佛法未圓滿故。」 ^905b12

佛告善現：「如是！如是！」 ^905b17

時，舍利子語善現言：「若諸菩薩夢中修行三解脫門，於深般若波羅蜜多有增益不？
若諸菩薩覺時修行三解脫門，於深般若波羅蜜多既有增益，
彼夢中修亦應增益！
何以故？佛說夢、覺無差別故。」 ^905b18

善現報言：「若諸菩薩覺時修行甚深般若波羅蜜多，
既名安住甚深般若波羅蜜多，是諸菩薩夢中修行甚深般若波羅蜜多，
亦名安住甚深般若波羅蜜多。
三解脫門於深般若波羅蜜多能為增益亦復如是，
若夢、若覺義無別故。」 ^905b22

舍利子言：「夢中造業有增益不？
佛說諸法不實如夢故，於夢中所造諸業應無增益，要至覺時憶想分別乃有增益。」 ^905b27

善現報曰：「若諸有情夢斷他命，未至覺位憶想分別便自慶幸，
彼所造業不增益耶？」 ^905c1

舍利子言：「無所緣事，若思若業俱不得生，
要有所緣思業方起，夢中思業緣何而生？」 ^905c3

善現報言：「如是！如是！
若夢、若覺，無所緣事思業不生，要有所緣思業方起。
何以故？舍利子！要於見聞覺知諸相有覺慧轉，
由斯起染或復起淨；若無見聞覺知諸相，
無覺慧轉，亦無染淨。
由此故知若夢、若覺，有所緣事思業乃生，若無所緣思業不起。」 ^905c5

時，舍利子問善現言：「佛說所緣皆離自性，
如何可說有所緣事思業乃生，若無所緣思業不起？」 ^905c10

善現答言：「雖諸思業及所緣事皆離自性，
而由自心取相分別，世俗施設說有所緣起諸思業，非此所緣離心別有。」 ^905c12

時，舍利子問善現言：「若諸菩薩夢中行施，
施已迴向無上菩提，是諸菩薩為實以施迴向無上佛菩提不？」 ^905c15

善現報言：「慈氏菩薩久已受得大菩提記，
宜可請問，定當為答。」 ^905c17

時，舍利子如善現言，恭敬請問慈氏菩薩。
時，慈氏菩薩語舍利子言：「何等名為慈氏菩薩，而謂能答尊者所問？
為色耶？為受、想、行、識耶？
為色空耶？為受、想、行、識空耶？
且色非慈氏菩薩，亦不能答尊者所問；
受、想、行、識非慈氏菩薩，亦不能答尊者所問；
色空非慈氏菩薩，亦不能答尊者所問；
受、想、行、識空非慈氏菩薩，亦不能答尊者所問。
我都不見有法可名慈氏菩薩，亦都不見有法能答、
有法所答，答處、答時及由此答皆亦不見。
我都不見有法能記、有法所記，記處、記時及由此記皆亦不見。
何以故？舍利子！以一切法本性皆空，畢竟推徵不可得故。」 ^905c19

時，舍利子問慈氏言：「仁者所說法為如所證不？」 ^906a2

慈氏答言：「我所說法非如所證。
所以者何？我所證法不可說故。」 ^906a3

時，舍利子作是念言：「慈氏菩薩覺慧甚深，長夜修行甚深般若波羅蜜多能作是說。」 ^906a4

爾時，世尊知舍利子心之所念，即便告曰：「於意云何？
汝由是法成阿羅漢，為見此法是可說不？」 ^906a6

舍利子曰：「不也！世尊！」 ^906a8

佛言：「菩薩行深般若波羅蜜多，所證法性亦復如是不可宣說。
是諸菩薩方便善巧，不作是念：『我由此法，
於大菩提已得受記、今得受記、當得受記。』
不作是念：『我由此法當證菩提。』
若諸菩薩能如是行，是行般若波羅蜜多，
於得菩提亦無怖畏，決定自知我當證故，
是諸菩薩行深般若波羅蜜多，聞甚深法不驚、不怖亦不沈沒。 ^906a9

「是諸菩薩若在曠野有惡獸處亦無怖畏。
所以者何？是諸菩薩為欲饒益諸有情故，
能捨一切內外所有，恒作是念：『諸惡獸等欲噉我身，我當施與令其充足。
由此善根，令我布施波羅蜜多速得圓滿，疾證無上正等菩提。
我當如是勤修正行，證得無上正等覺時，我佛土中得無一切傍生餓鬼。』 ^906a16

「是諸菩薩若在曠野有惡賊處亦無怖畏。
所以者何？是諸菩薩為欲饒益諸有情故，
能捨一切內外所有樂修諸善，於身、命、
財無所顧悋，恒作是念：『若諸有情競來劫奪我諸資具，
或有因斯害我身命，我當於彼不生瞋恨。
由此因緣，令我安忍波羅蜜多速得圓滿，疾證無上正等菩提。
我當如是勤修正行，證得無上正等覺時，
我佛土中得無一切劫害冤賊，由我佛土極清淨故，亦無餘惡。』 ^906a23

「是諸菩薩若在曠野無水之處亦無怖畏，
作是念言：『我當宣說無上妙法，斷諸有情渴愛之病。
設我由此渴乏命終，於諸有情必不捨離大悲作意施妙法水。
奇哉！薄福！是諸有情居在如斯無水世界。
我當如是勤修正行，證得無上正等覺時，
我佛土中得無如是一切燋渴乏水曠野；
我當方便勸諸有情修勝福業，隨所在處皆令具足八功德水。』 ^906b3

「是諸菩薩處饑饉土亦無怖畏，作是念言：
『我當精進嚴淨佛土，當證無上正等覺時，
我佛土中得無如是一切饑饉，諸有情類具足快樂，
隨意所須應念即至，如諸天上所念皆得。
我當發起堅猛精進，令諸有情法願滿足，一切時處一切有情於一切種資緣無乏。』
若諸菩薩無斯怖畏，定證無上正等菩提。 ^906b10

「是諸菩薩遇疾疫時亦無怖畏。
何以故？是諸菩薩恒審思惟：『無法名病亦無病者，一切皆空不應怖畏。
我當如是勤修正行，證得無上正等覺時，
我佛土中諸有情類等無三病，精進修行殊勝善法，如佛所說常無懈廢。』 ^906b17

「是諸菩薩若念菩提經久乃得亦無怖畏。
所以者何？前際劫數雖有無量，而一念頃憶念分別積集所成，
後際劫數應知亦爾，是故菩薩不應於中作久遠想而生怖畏。
何以故？前際、後際劫數短長，皆一剎那心相應故。
如是菩薩於可畏事，能審思惟不生怖者，疾證無上正等菩提。」
pin:: 
##  18 姊妹品
第五分姊妹品第十八 ^906b22

爾時，會中有一天女，從座而起頂禮佛足，
偏覆左肩右膝著地，合掌恭敬白言：「世尊！
我於此中亦無怖畏，願當來世得作佛時，亦為有情說如斯法。」 ^906c1

作是語已，取妙金花，恭敬至誠散如來上。
佛神力故，令此金花上踊虛空繽紛而住。 ^906c4

爾時，世尊即便微笑，從面門出金色光明，普照十方還從頂入。 ^906c6

時，阿難陀見聞是已，恭敬合掌白言：「世尊！
何因何緣現此微笑，諸佛現笑非無因緣？」 ^906c7

爾時，世尊告慶喜曰：「今此天女於未來世當成如來、
應、正等覺，劫名星喻，佛號金花。
慶喜當知！今此天女即是最後所受女身，
捨此身已便受男身，盡未來際不復為女。
從此歿已生於東方不動佛國勤修梵行，此女彼界便字金花。
從不動佛世界歿已，復生他方有佛世界，隨所生處常不離佛。
如轉輪王，從一臺殿至一臺殿，歡娛受樂乃至命終足不履地。
此女亦爾，從一佛國至一佛國，隨所生處常不遠離諸佛世尊乃至菩提，
恒修梵行。」 ^906c9

時，阿難陀竊作是念：「今此姊妹當作佛時，亦應如今菩薩眾會。」 ^906c19

佛知其念，告慶喜言：「如是！
如是！如汝所念。金華菩薩當作佛時，亦為眾會宣說如是甚深般若波羅蜜多，
彼會菩薩其數多少，亦如我今菩薩眾會；
聲聞弟子其數難知，但可總說無量無數；
彼佛世界惡獸、惡賊、饑渴、病等一切皆無，亦無諸餘煩惱怖畏。」 ^906c20

爾時，慶喜復白佛言：「今此姊妹先於何佛初發無上正等覺心，
種諸善根迴向發願？」 ^906c26

佛告慶喜：「此女過去燃燈佛所初發大心，
亦以金華散彼佛上迴向發願，今得值我。
慶喜當知！我於過去燃燈佛所，以五莖華奉散彼佛迴向發願。
燃燈如來、應、正等覺知我根熟，與我受記：
『汝於來世當得作佛，號為能寂，界名堪忍，劫號為賢。』
天女爾時聞佛授我大菩提記，歡喜踊躍，
即以金華散彼佛上，迴向發願：『使我來世，
於此菩薩得作佛時，亦如今佛現前授我大菩提記。』
故我今者與彼授記。」 ^906c28

爾時，慶喜聞佛所說，歡喜踊躍白言：「世尊！
今此姊妹久已修習大菩提心，迴向發願今得成熟。」 ^907a8

佛告慶喜：「如是！如是！
如汝所說。」
爾時，善現便白佛言：「云何菩薩行深般若波羅蜜多現入空定？」 ^907a10

佛告善現：「若諸菩薩行深般若波羅蜜多，
觀諸色、受、想、行、識空，作此觀時不令心亂，
若心不亂則如實見法，雖如實見法而不作證。」 ^907a12

具壽善現復白佛言：「云何菩薩雖見空法而不作證？」 ^907a15

佛告善現：「是諸菩薩觀法空時，先作是念：
『我應觀法諸相皆空，而於其中不應作證。
我為學故觀諸法空，不為證故觀諸法空，今是學時非為證時。』
是諸菩薩未入定位，攝心於境非入定時。
菩薩爾時雖不退失菩提分法而不盡漏。
所以者何？是諸菩薩成就廣大智慧善根，
能自審思：『我於空法，今時應學不應作證。
我應攝受甚深般若波羅蜜多，觀諸法空圓滿一切菩提分法，
不應今時證於實際，墮二乘地不得菩提。』 ^907a16

「譬如有人勇健威猛，所立堅固形貌端嚴，
六十四能無不具足，於餘伎術學至究竟，
具多最勝功德尸羅，聰慧巧言善能酬對，
具慈具義有大勢力，諸有所為皆能成辦善事業故功少利多，
由此眾人無不敬愛。
有因緣故，將其父母、妻子、眷屬發趣他方，
中路經過險難曠野，其中多有惡獸、怨賊，眷屬小大無不驚惶。
其人自恃多諸伎術，威猛勇健身意泰然，
安慰父母、妻子、眷屬：『勿有憂懼！
必令無苦，疾度曠野至安隱處！』
彼人爾時化作種種勇銳兵仗，遇諸怨敵，令彼見之自然退散。
故彼壯士於曠野中，惡獸、怨賊無傷害意，
善權方便，將諸眷屬，疾度曠野，至安樂處。
諸菩薩眾亦復如是，愍生死苦諸有情類，
繫念安住慈、悲、喜、捨，攝受般若波羅蜜多殊勝善根，
方便善巧，如佛所許，持諸功德迴向無上正等菩提，
雖具修空而不作證，深心愍念一切有情，緣諸有情欲施安樂。
是諸菩薩超煩惱品，亦超魔品及二乘地，
雖住空定而不盡漏，雖善習空而不作證。
爾時，菩薩住空定中，雖於相不執而不證無相。 ^907a25

「如堅翅鳥飛騰虛空，自在翱翔久不墮落，
雖依空戲而不住空，亦不為空之所拘礙，
諸菩薩眾亦復如是，雖學空、無相、無願解脫門，
而不住空、無相、無願，乃至佛法未極圓滿，終不依彼永盡諸漏。 ^907b17

「如有壯夫善閑射術，欲顯己伎仰射虛空，
為令空中箭不墮地，復以後箭射前箭筈，
如是展轉經於多時，箭箭相承不令其墮，
若欲令墮便止後箭，爾時諸箭方頓墮落，
此諸菩薩亦復如是，行深般若波羅蜜多，
攝受殊勝方便善巧，乃至善根未極成熟，
終不中道證於實際，若時善根已極成熟，便證實際得大菩提。 ^907b21

「是故菩薩行深般若波羅蜜多，方便善巧皆應如是，
於深法性審諦觀察，若諸佛法未極圓滿不應作證。」 ^907b28

爾時，善現便白佛言：「甚奇！
世尊！希有！善逝！是諸菩薩能為難事，雖學深法而不作證。」 ^907c1

佛告善現：「如是！如是！
此諸菩薩誓不棄捨一切有情能辦斯事，
謂諸菩薩發廣大心，為脫有情生死苦故，
雖數引發三解脫門，而於中道不證實際。
所以者何？所欲度脫不應捨故，方便善巧所護持故，不應中間證於實際。 ^907c3

「復次，善現！若諸菩薩於甚深處，欲以般若波羅蜜多審諦觀察，
謂空、無相、無願等持三解脫門所行之處。 ^907c8

「是諸菩薩應作是念：『有情長夜起有情想，
執有所得引生種種邪惡見趣，輪迴生死受苦無窮。
我為斷彼邪惡見趣，應求無上正等菩提，
為諸有情說深空法，令斷彼執出生死苦。
是故雖學空解脫門，而於中間不證實際。』
是諸菩薩由起此念方便善巧，雖於中間不證實際，
而不退失慈、悲、喜、捨四種勝定。
所以者何？是諸菩薩甚深般若波羅蜜多方便善巧所攝受故，
倍增白法諸根漸利，力、覺、道支轉復增益。 ^907c11

「復次，善現！是諸菩薩應作是念：『有情長夜行諸相中起種種執，
由斯輪轉受苦無窮。
我為斷彼諸相執故，應求無上正等菩提，
為諸有情說無相法，令斷相執出生死苦，由斯數入無相等持。』
是諸菩薩由先成就方便善巧及所起念，
雖數現入無相等持，而於中間不證實際；
雖於中間不證實際，而不退失四無量定。
所以者何？是諸菩薩甚深般若波羅蜜多方便善巧所攝受故，
倍增白法諸根漸利，力、覺、道支轉復增益。 ^907c20

「復次，善現！是諸菩薩應作是念：『有情長夜其心常起常想、
樂想、我想、淨想，由此引生顛倒執著，輪轉生死受苦無窮。
我為斷彼四顛倒故，應求無上正等菩提，
為諸有情說無倒法，謂說生死無常、無樂、
無我、無淨，唯有涅槃微妙寂靜，具足種種真實功德，由斯數入無願等持。』
是諸菩薩由先成就方便善巧及所起念，
雖數現入無願等持，而諸佛法未極圓滿，
終不中間證於實際；雖於中間不證實際，而不退失四無量定。
所以者何？是諸菩薩甚深般若波羅蜜多方便善巧所攝受故，
倍增白法諸根漸利，力、覺、道支轉復增益。 ^907c29

「復次，善現！是諸菩薩應作是念：『有情長夜先已行有所得今亦行有所得，
先已行有相今亦行有相，先已行顛倒今亦行顛倒，
先已行和合想今亦行和合想，先已行虛妄想今亦行虛妄想，
先已行邪見今亦行邪見，由斯輪轉受苦無窮。
我為斷彼如是過失，應求無上正等菩提，
為諸有情說甚深法，令彼過失皆永斷除，
不復輪迴受生死苦，速證常樂真淨涅槃。』
是諸菩薩由深愍念一切有情，成就殊勝方便善巧，
甚深般若波羅蜜多所攝受故，於深法性常樂觀察，
謂空、無相、無願、無作、無生、無滅、無性實際。
是諸菩薩成就如是殊勝智見，若墮無相、
無作之法或住三界，俱無是處。
是諸菩薩成就如是殊勝功德，捨諸有情而趣圓寂，
不證無上正等菩提饒益有情，亦無是處。 ^908a12

「復次，善現！若諸菩薩欲得無上正等菩提，
應當請問諸餘菩薩：『云何菩薩修習一切菩提分法？
引發何心，能令菩薩學空、無相、無願、無作、
無生、無滅、無性、實際而不作證，然修般若波羅蜜多？』
若餘菩薩得此問時，作如是答：『諸菩薩眾但應思惟空、無相等。』
不為顯示應念不捨一切有情攝受殊勝方便善巧。
當知彼菩薩先未蒙諸佛授與無上正等菩提不退轉記。
所以者何？彼諸菩薩未能開示、分別、顯了不退轉地諸菩薩眾不共法相，
不如實知他所請問不退轉地諸行、狀、
相，亦不能答。」 ^908a27

爾時，善現便白佛言：「頗有因緣知諸菩薩不退轉不？」 ^908b9

佛告善現：「亦有因緣知諸菩薩是不退轉，
謂有菩薩於深般若波羅蜜多若聞、不聞，
能如實答先所請問，能如實行不退轉地諸菩薩行，由此因緣知彼菩薩是不退轉。」 ^908b10

具壽善現復白佛言：「以何因緣，有多菩薩行菩提行，少有能作如實答者？」 ^908b14

佛告善現：「雖多菩薩行菩提行，而少菩薩得受如是不退轉地微妙慧記，
若有得受如是記者，皆於此中能如實答。
善現當知！是諸菩薩善根明利智慧深廣，
世間天、人、阿素洛等皆不能壞大菩提心。」
pin:: 
##  19 夢行品
第五分夢行品第十九 ^908b16

「復次，善現！若諸菩薩乃至夢中不著三界及二乘地亦不稱譽，
雖觀諸法如夢所見，而於實際能不證受，是不退轉諸菩薩相。 ^908b22

「復次，善現！若諸菩薩夢中見佛，無量百千大眾圍遶而為說法，
或見自身有如是事，是不退轉諸菩薩相。 ^908b24

「復次，善現！若諸菩薩夢中見佛，具諸相好，
常光一尋周匝照曜，與無量眾踊在虛空現大神通說正法要，
化作化士令往他方無邊佛國作諸佛事，
或見自身有如是事，是不退轉諸菩薩相。 ^908b27

「復次，善現！若諸菩薩夢見狂賊破壞村城，
或見火起焚燒聚落，或見惡獸欲來害身，
或見怨家欲斬其首，或見父母臨當命終，
或見自身眾苦來逼；雖見此等諸怖畏事，
而不驚懼亦無憂惱，從夢覺已能正思惟：
『三界非真皆如夢見，我得無上正等覺時，當為有情說三界法一切虛妄皆如夢境。』
是不退轉諸菩薩相。 ^908c2

「復次，善現！若諸菩薩乃至夢中見有地獄、
傍生、鬼界諸有情類，便作是念：『我當精勤修菩薩行，速趣無上正等菩提。
我佛土中得無地獄、傍生、鬼界惡趣及名。』
從夢覺已亦作是念。
善現當知！是諸菩薩當作佛時，國土清淨定無惡趣及彼名聲，
是不退轉諸菩薩相。 ^908c9

「復次，善現！若諸菩薩夢中見火燒地獄等諸有情類，
或復見燒城邑聚落，便發願言：『我若已受不退轉記，願此大火變為清涼。』
若此菩薩作是願時，夢中見火即為頓滅，
當知已受不退轉記；若此菩薩作是願時，
夢中見火不為頓滅，當知未受不退轉記。
覺時見火燒諸城邑，火隨願滅、不滅亦然。 ^908c15

「復次，善現！若諸菩薩覺時見火燒諸城邑，
便作是念：『我若實有不退轉相，願此大火即為頓滅變作清涼。』
念已發言，火不頓滅，然燒一里越置一里，
復燒一里或燒一家，越置一家復燒一家，
如是展轉其火乃滅，是諸菩薩當知亦已受不退記，
然被燒者謗法餘殃，或表當來謗法苦相。 ^908c21

「復次，善現！若諸菩薩見有男子或有女人，
現為非人之所魅著，受諸苦惱不能遠離，
便作是念：『若諸如來知我已得清淨意樂，
知我已受不退轉記，已離聲聞、獨覺等地，
必得無上正等菩提，願垂照察我心所念！
我若實能修菩薩行，疾證無上正等菩提，
濟拔有情生死苦者，願是男子或此女人，
不為非人之所擾惱，彼隨我語即當捨去。』
是諸菩薩作此語時，若彼非人不為去者，
當知未受不退轉記；若彼非人即為去者，當知已受不退轉記。 ^908c28

「復次，善現！有諸菩薩實未受得不退轉記，
見有男子或有女人，現為非人之所魅著，
受諸苦惱不能遠離，即便輕爾發誠諦言：
『若我已得不退轉記，令此男子或此女人，
不為非人之所擾惱，彼隨我語速當捨去。』
爾時，惡魔為誑惑彼，即便驅逼非人令去。
所以者何？惡魔威力勝彼非人，是故非人受魔教勅即便捨去。
時，彼菩薩作是念言：『非人今去是吾威力。
所以者何？非人隨我所發誓願，即便放捨男子、
女人，無別緣故。』是諸菩薩既不覺知惡魔所作，
謂是自力，輕餘菩薩起增上慢，雖勤精進，
終不能得無上菩提墮二乘地，數為惡魔之所誑惑，
是故菩薩應善覺知諸惡魔事，修諸善業。 ^909a9

「復次，善現！有諸菩薩實未受得不退轉記，
遠離般若波羅蜜多方便善巧，未免魔惑。
謂有惡魔為誑惑故，方便化作種種形像，
至菩薩所作如是言：『汝自知耶？
過去諸佛已曾授汝大菩提記。
汝身眷屬乃至七世名字差別，我悉善知。
汝身生在某方、某國、某城、某邑、某聚落中，
汝在某年、某月、某日、某時、某宿相王中生。』
如是惡魔若見菩薩稟性柔軟諸根暗鈍，
便詐記言：『汝於先世所稟根性已曾如是。』
若見菩薩稟性剛強諸根明利，便詐記言：『汝於先世亦曾如是。』
若見菩薩具足種種杜多功德及餘勝行，
便詐記言：『汝於先世亦曾如是具諸功德，應自慶慰勿得自輕。』
時，彼菩薩聞此惡魔說其過、現名等功德，
歡喜踊躍起增上慢，凌蔑毀罵諸餘菩薩。
惡魔知已，復告之言：『汝定成就殊勝功德，
佛已授汝大菩提記，已有殊勝瑞相現前。』
爾時，惡魔為擾亂故，復矯化作種種形像，
至菩薩所現親愛言：『汝今已具不退轉德，應自敬重勿輒尊人。』
時，此菩薩聞彼語已，增上慢心轉復堅固，令一切智 " resp=遠而更遠。
是故菩薩欲得菩提，應善覺知諸惡魔事。 ^909a22

「復次，善現！有諸菩薩不善了知名字實相，但聞名字妄生執著。
謂有惡魔方便化作種種形像，來告之言：
『汝所修行願行已滿，不久當證無上菩提。
汝成佛時，當得如是殊勝功德、尊貴名號。』
謂彼惡魔知此菩薩長夜思願：『我成佛時當得如是尊貴名號。』
隨其思願而記說之。
時，此菩薩遠離般若波羅蜜多方便善巧，
聞魔記說，作是念言：『此人奇哉！
為我記說當得成佛尊貴名號，與我長夜思願相應，
由此故知我定當得成佛，名號勝過餘人。』
如如惡魔記彼名號，如是如是憍慢轉增，
輕蔑諸餘實德菩薩，由斯轉遠無上菩提，當墮聲聞或獨覺地。
是諸菩薩或有此身親近善友至誠悔過，
雖經多時流轉生死，而後當證無上菩提；
若有此身不遇善友至誠悔過，彼定流轉生死多時，
愚癡顛倒，後雖精進修諸善業，而墮聲聞或獨覺地。
如是憍慢輕餘菩薩，罪過四重及五無間無量倍數。
是故菩薩應善覺知如是記說虛名號等微細魔事，不應憍慢輕餘菩薩。 ^909b14

「復次，善現！有諸菩薩居山曠野修遠離行，
時，有惡魔來至其所恭敬讚歎，作如是言：『大士！
能修真遠離行，此遠離行賢聖稱譽，諸天、龍神皆共守護。』
善現當知！我不稱讚此遠離行以為真實。」 ^909c4

善現白言：「此遠離行若非真實，餘復是何？」 ^909c8

佛告善現：「若諸菩薩或居城邑或居山野，
但離煩惱二乘作意，行深般若波羅蜜多，是名菩薩真遠離行。
此遠離行，諸佛世尊稱讚開許，菩薩應學，令諸菩薩疾證菩提。
善現當知！魔所稱讚常居山野宴坐思惟，
猶雜煩惱二乘作意，離深般若波羅蜜多，不能圓滿一切智智。
有諸菩薩雖樂修行魔所稱讚遠離行法，而心輕蔑恒居村城修真遠離諸餘菩薩。
善現當知！是諸菩薩遠離般若波羅蜜多，
雖經多時居深山野修遠離行，而不了知真遠離法，
增長憍慢，於二乘地深生樂著，終不能得無上菩提，
非佛世尊稱讚開許，亦非菩薩所應修行。 ^909c9

「善現當知！我所稱讚諸菩薩眾真淨遠離法，
是諸菩薩都不成就，彼於真淨遠離行中，亦不見有相似行相。
而諸惡魔為誑惑彼，令生憍慢輕餘菩薩，
來至空中慇懃讚勸言：『是真淨遠離行法。』
善現當知！是諸菩薩雖居山野而心喧雜，不能修學真遠離行。
有諸菩薩雖居村城而心寂靜，常能修學真遠離行。
善現當知！是諸菩薩，於常修學真遠離行諸菩薩眾，
輕弄、毀訾如旃荼羅；於不能修真遠離行諸菩薩眾，
供養、尊重如佛世尊。 ^909c22

「善現當知！是諸菩薩遠離般若波羅蜜多，
發起種種分別執著，作是念言：『我所修學是真遠離故，為非人來至我所稱讚護念。
居城邑者身心擾亂，誰當護念稱讚敬重？』
是諸菩薩心多憍慢，煩惱惡業晝夜增長。
善現當知！是諸菩薩於菩薩眾為旃荼羅，
穢污菩薩摩訶薩眾，亦是天上人中大賊，
誑惑天、人、阿素洛等；其身雖服沙門法衣，而心常懷怨賊意樂。
諸有發趣菩薩乘者，不應親近供養恭敬。
所以者何？此諸人等懷增上慢，外似菩薩內多煩惱惡業增盛。
是故，善現！若諸菩薩真實不捨一切智智，
求證無上正等菩提，普為利樂諸有情者，不應親近如是惡人。 ^910a2

「善現當知！諸菩薩眾常應精進修真事業，
厭離生死不著三界，於彼惡賊旃荼羅人，
常應發生慈、悲、喜、捨，應作是念：『我不應起如彼惡人所起過患，
設當失念如彼暫起，即應覺知令速除滅。』
是故菩薩欲證無上正等菩提，當善覺知諸惡魔事，
應勤精進遠離、除滅如彼菩薩所起過患，勤求無上正等菩提。
若諸菩薩如是學者，是為善巧覺知魔事。
大般若波羅蜜多經卷第五百六十三
 ^910a15
