
pin:: 
## 27
俱舍論頌疏論本第二十九
從此第二，明能依功德，就中六：一明四無量、
二明八解脫、三明八勝處、四明十遍處、
五明得依身、六明起定緣。 ^975a23

且第一明四無量者，論云：「如是已說所依止定，
當辨依定所生功德，諸功德中先辨無量。」
頌曰：
　　「無量有四種，對治瞋等故，
　　慈悲無瞋性，喜喜捨無貪。
　　此行相如次，與樂及拔苦，
　　欣慰有情等，緣欲界有情，
　　喜初二靜慮，餘六或五十，
　　不能斷諸惑，人起定成三。」 ^975a25

釋曰：初句總標，次一句顯唯有四，次兩句出體，
次三句明行相，次一句明所緣，次兩句明所依地，
次一句明不斷惑，次一句明處及成。
無量有四種者，一慈、二悲、三喜、四捨。
言無量者，無量有情為所緣故，引無量福故，感無量果故。
問：「此何緣唯有四種？」
答：「頌言『對治瞋等故』〔等取害等三障故也〕，
此有四障：一瞋、二害、三不欣慰、四欲貪瞋。
對治此四多行障故，建立慈等。」 ^975b5

慈悲無瞋性，喜喜捨無貪者，出體也。
慈悲二種，無瞋為體。
若依論主，慈用無瞋，悲是不害也，喜即喜受，捨即無貪。
此慈悲等若并眷屬，五蘊為體。
問：「若捨無貪性，如何能治瞋？」
答：「此所治瞋，貪所引故。
若依論主，捨用無貪無瞋二法為體。」 ^975b13

與樂及拔苦，欣慰有情等者，明行相也。
與樂是慈；拔苦是悲；欣慰是喜；有情等是捨，
謂怨親平等，捨怨捨親，名為捨也。
願諸有情得如是樂，如是思惟，入慈等至。
願諸有情離如是苦，如是思惟，入悲等至。
諸有情類得樂離苦，豈不快哉，如是思惟，入喜等至。
諸有情類平等平等，無有怨親，如是思惟，入捨等至。 ^975b18

緣欲界有情者，明所緣境，此四無量普緣欲界一切有情。
不緣上界者，謂能治彼瞋等障故，上界無瞋等故，不緣上界也。 ^975b26

喜初二靜慮，餘六或五十者，明依地也。
喜無量唯依初、二禪立。
餘六者，謂餘三無量依六地也，謂四靜慮、
未至、中間。或五者，或有師說唯依五地，
除未至地，謂修無量是容預位，已離欲者方能修故，故除未至。
或有欲令此四無量通依十地，謂欲界、
四根本禪及四禪近分，并中間。
此意欲令定不定地根本加行皆無量攝，故通十地。 ^975b29

不能斷諸惑者，此四無量不能斷惑，謂有三義：
一、謂有漏根本靜慮攝故。
第二、勝解作意相應起故，斷惑要須真實作意，
此既勝解，故不能斷。
三、遍緣一切有情境故，斷惑要須緣法作意，
此緣有情，故不斷惑。
前文說此治四障者，約加行位制伏瞋等，
或此能令斷已更遠，故前說此能治四障；
若依根本，四種無量實不斷惑。
問：「初習業位云何修慈等？」
答：「謂先思惟自所受樂，便作此念，願諸有情一切等受如是快樂。
若彼本來煩惱增盛，不能如是平等運心，
應於有情分為三品：所謂親友、處中、怨讐。
親復分三，謂上、中、下：上親友者，謂生法身；
中親友者，謂財法交；下親友者，謂唯財交。
處中為一。怨復分三：上怨讐者，謂奪名譽、
命及親友；中怨讐者，謂奪己身命緣資具；
下怨讐者，謂奪親友命緣資具。
總成七品。分別品已，先於上親發起真誠，與樂勝解。
此願成已，於中、下親亦漸次修如是勝解。
於親三品得平等已，次於處中，下、中、上怨，亦漸次修如是勝解。
由數習力，能於上怨起與樂願。
與上親等修此勝解既得無退，次於所緣漸修令廣，
謂漸運想，思惟一邑、一國、一方、一切世界，
與樂遍滿，是為修習慈無量成。
修悲法者，謂觀有情沒眾苦海，便願令彼皆得解脫。
修喜法者，謂想有情得樂離苦，便深喜慰實為樂哉。
修捨最初從處中起，漸次乃至能於上親起平等心，與處中等。」 ^975c7

人起定成三者，此四無量，人起非餘，隨得一時，必成三種。 ^976a7

從此第二，明八解脫，論云：「已辨無量，次辨解脫。」
頌曰：
　　「解脫有八種，前三無貪性，
　　二二一一定，四無色定善，
　　滅受想解脫，微微無間生，
　　由自地淨心，及下無漏出。
　　三境欲可見，四境類品道，
　　自上苦集滅，非擇滅虛空。」 ^976a10

釋曰：初句總標，次兩句別明前三解脫，
第四句別明次四解脫；第二行頌別明第八解脫；後一頌總明所緣。
解脫有八種者，一、內有色想觀外色解脫，
謂於內身有色想貪，為除此貪，觀外不淨、
青瘀等色，令貪不起，故名解脫。
第二、內無色想觀外色解脫，謂於內身無色想貪，
雖已除貪，為堅牢故，觀外不淨、青瘀等色，
令貪不起，名為解脫。
第三、淨解脫身作證具足住，謂觀淨色，
令貪不起，名淨解脫。
觀淨色者，顯觀轉勝，此淨解脫身中證得，
名身作證，具足圓滿，得住此定，名具足住。
四無色定為次四解脫，此四解脫各能棄捨下地貪故，名為解脫。
第八、滅受想定解脫身作證具足住，棄背受等，
名為解脫，依《婆娑論》此云解脫者，謂棄背義也。 ^976a18

前三無貪性者，初三解脫無貪為體，近治貪故。
三中，初二不淨相轉，作青瘀等諸行相故；
第三解脫清淨相轉，作淨光鮮行相轉故。
此三助伴皆五蘊性。 ^976b4

二二一一定者，謂二二定，一一定也，上二謂初二解脫，
下二謂初二靜慮，以初二解脫依初二靜慮起，名二二定也。
一一定者，一謂第三解脫，此一解脫唯依第四禪起，名一一定也。
以第四禪離八災患，心澄淨故，有淨解脫。 ^976b7

四無色定善者，四無色解脫以善定為體，
非無記染，非解脫故，亦非散善，性微劣故。
無色散善者，如命終心也。 ^976b13

滅受想解脫，微微無間生者，滅定解脫，
有解厭背受想，有釋厭背一切有所緣心，
有釋解脫定障，故名解脫。
微微心後此定現前。
入滅定心總有三種：一者想心、二者微細心、三者微微心。
前對想心已名微細，此更微細，故名微微。
從微微心入滅盡定。 ^976b15

由自地淨心，及下無漏出者，明出滅定心也。
出滅定心，或起有頂淨心，或起下無所有處無漏心，
如是入心唯是有漏，通從有漏、無漏心出。 ^976b21

三境欲可見者，初三解脫唯以欲界色處為境。
有差別者，初二境可憎，第三境可愛。 ^976b25

四境類品道，自上苦集滅者，四無色解脫各緣自地、
上地苦、集、滅諦，及緣九地類智品道為所緣境。 ^976b26

非擇滅虛空者，無色解脫亦緣自地、上地苦、
集諦上非擇滅，及緣九地類智品上非擇滅，及與虛空為所緣境。
問：「第三靜慮寧無解脫？」
答：「第三定中無眼識所引，顯色貪故；又自地妙樂，所動亂故。
故無解脫。」問：「行者何緣修淨解脫？」
答：「為欲令欣，修淨解脫。
前不淨觀令心沈戚，今修淨觀，策發令欣。
或為審知自堪能故，謂前所修不淨解脫為成不成？
若觀淨相，煩惱不起，彼方成故。」
問：「何故經中第三、第八解脫得身證名，非餘六耶？」
答：「以於八中此二勝故，二界邊故，得身證名。
第三解脫唯取淨相，令惑不起，名為殊勝。
第八解脫以無心故，名為殊勝。
第三解脫在色界邊，第八解脫在無色界邊。」 ^976b29

從此第三，明八勝處，論云：「已辨解脫，次辨勝處。」
頌曰：
　　「勝處有八種，二如初解脫，
　　次二如第二，後四如第三。」 ^976c15

釋曰：勝處有八種：一、內有色想觀外色少。
二、內有色想觀外色多。
三、內無色想觀外色少。
四、內無色想觀外色多。
內無色想，觀外青、黃、赤、白為四勝處，足前成八。
八中，初二如初解脫，次二如第二解脫，後四如第三解脫。
前修解脫，唯能棄背貪心，不能制境；後修勝處，
能制所緣，隨所樂觀，惑終不起，能制伏境。
心勝境處，故名勝處。 ^976c19

從此第四，明十遍處，論云：「已辨勝處，次辨遍處。」
頌曰：
　　「遍處有十種，八如淨解脫，
　　後二淨無色，緣自地四蘊。」 ^976c27

釋曰：遍處有十，謂周遍觀地、水、火、風、青、
黃、赤、白，及空與識二無邊處，於一切處周遍觀察，
無有間隙，故名遍處。
十中，前八如淨解脫，謂八自性皆是無貪。
若并助伴，皆五蘊性，依第四靜慮，緣欲可見色。
後二遍處如次空、識，善無色為其自性，各緣自地四蘊為境。
應知此中修觀行者，從諸解脫入諸勝處，
從諸勝處入諸遍處，以後後起勝前前故。
謂修解脫，但於所緣總取淨相，未能分別青、
黃、赤、白。後四勝處雖能分別青、黃、赤、白，而未能作無邊行相。
前四遍處，謂觀青等一一無邊，復思青等為何所依？
知依大種故。次觀地等一一無邊，復思此所覺色由何廣大？
知由虛空故。次觀空無邊處，復思此能覺誰為所依？
知依廣識故。觀識無邊處，此所依識無別所依故，別更不修上為遍處。 ^977a2

從此第五，明得依身，論云：「此解脫等三門功德，
為由何得〔一問〕？依何身起〔二問〕？」
頌曰：
　　「滅定如先辨，餘皆通二得，
　　無色依三界，餘唯人趣起。」 ^977a19

釋曰：滅定解脫，〈根品〉已釋。
餘解脫等通由二得，若曾修者由離染得，未曾習者由加行得。
四無色解脫，空、識二遍處，一一通依三界身起。
餘唯人起，由教力故，異生及聖皆能現起。 ^977a23

從此第六，明起定緣，論云：「諸有生在色、
無色界起靜慮無色，由何等別緣？」
頌曰：
　　「二界由因業，能起無色定，
　　色界起靜慮，亦由法爾力。」 ^977a28

釋曰：生上二界總由三緣：一、由因力，謂於先時，近及數習為起因故。
二、由業力，謂先曾造感上地生，順後受業，
彼業異熟將起現前，勢力能令進起彼定。
三、法爾力，謂器世間將欲壞時，下地有情法爾能起上地靜慮，
生上二界。起無色定由因、業力，非法爾力，無雲等天無災壞故。
生在色界起靜慮時，由上二緣及法爾力。
若生欲界，起上定時，於前三緣，更加教力。 ^977b3

從此大文第二，明正法住世。
若三分明義，已下是流通分。
論云：「前來分別種種法門，皆為弘持世尊教法，
何謂正法〔一問〕？當住幾時〔二問〕？」
頌曰：
　　「佛正法有二，謂教證為體，
　　有持說行者，此便住世間。」 ^977b12

釋曰：上兩句答初問，下兩句答第二問。
正法有二：一教、二證。
教謂契經、調伏、對法。
證謂三乘菩提分法。
有能受持及正說者，教法住世。
有能依教正修行者，佛正證法便住世間。
道藉人弘，法依人住，人在法在，人亡法亡，
故世親云：「故隨三人住世時量，應知世法住爾所時。」
聖教總言唯住千載，有釋證法唯住千年，教法住時復過於此。 ^977b18

從此第三，明論宗旨，於中分二：一正明宗旨、二傷歎勸學。 ^977b26

且正明宗旨者，論云：「此論依攝阿毘達磨，為依何理釋對法耶？」
頌曰：
　　「迦濕彌羅議理成，我多依彼釋對法，
　　少有貶量為我失，判法正理在牟尼。」 ^977b27

釋曰：迦濕彌羅毘婆沙師，議阿毘達磨理善成立，我多依彼釋對法藏。
少有貶量，為我過失。
判法正理，唯在世尊及諸如來大聖弟子。 ^977c3

從此第二，傷歎勸學，就中分二：一傷歎人、二勸學法。 ^977c7

就傷歎人中分二：一正傷歎人、二重釋傷歎。 ^977c8

就正歎人中分二：一傷歎有德、二傷歎起失。 ^977c9

且傷歎人有德者，頌曰：
　　「大師世眼久已閉，堪為證者多散滅。」 ^977c10

釋曰：三界大師為世眼目，涅槃日久，名為已閉。
舍利子等名堪證者，隨佛滅度，名多散滅。 ^977c13

從此第二，傷歎起失者，頌曰：
　　「不見真理無制人，由鄙尋思亂聖教。」 ^977c16

釋曰：既失大師，又無法奘，凡厥異生便無慧眼，
不見真理，無法自制，起惡尋思，亂惑聖教，其過大矣。 ^977c18

從此第二，重釋傷歎，分二：一重釋有德、二重釋起失。 ^977c21

且重釋有德者，頌曰：
　　「自覺已歸勝寂靜，持彼教者多隨滅。」 ^977c22

釋曰：佛名自覺，無師悟故。
涅槃日久，名已歸靜。
舍利子等持彼教者今亦隨滅。 ^977c24

從此第二，重釋起失，頌曰：
　　「世無依怙喪眾德，無鉤制惑隨意轉。」 ^977c26

釋曰：世無依怙，由喪如來及大弟子眾德者故，
由此眾生無正法鉤制諸惑象，隨意起執。 ^977c28

從此第二，勸學法，頌曰：
　　「既知如來正法壽，漸次淪亡如至喉，
　　是諸煩惱力增時，應求解脫勿放逸。」 ^978a2

釋曰：佛滅度後九百年中，世親製諸論，
正法壽命漸次淪亡，如人欲終，氣臨至喉，須臾便死。
於此時中煩惱增長，諸有智人應求解脫，勿令放逸起煩惱也。
pin:: 
# 破我品

##  1
破我品 ^978a5

夫雲披月現，執亡空明。
若不摧邪，將何顯正？
此品來意良有以焉。
有滯相之賓，迷方之子，法無主宰，橫生我執。
身見一起，諸惑隨生，溺三有河，背八正路。
其為過也，不亦悲哉！
論主將愛一子情慇，止心傷而愍之，故制斯論。
執我不同，總有三種：一犢子部、二數論宗、三勝論宗。
破此三計，廣如長論。
今唯釋頌，不可具陳，略舉綱宗，以為發起。
犢子部者，十八部中之一部也。
佛在世時，有一外道，厥名犢子，今此部執同斯外道，故以標名。
此品破中，先破犢子，次破數論，後破勝論。
良為此部是佛弟子見同外道，殊所不應，故先破之。
今欲破彼，先料其計。 ^978a10

論云：「然犢子部執有補特伽羅，其體與五蘊不一不異。」 ^978a23

解云：彼計真我名補特伽羅，此云數取趣。
蘊剎那滅，於轉無能，但由於我能捨此蘊、
能續餘蘊，數取諸趣故，執實我體名補特伽羅。
計我與蘊不一不異，非斷非常。
若言蘊一，蘊滅我滅，便成斷見。
若言蘊異，蘊滅我在，是則常見計。
皆墮其邊，故知此我與五蘊法不一不異、非斷非常。 ^978a24

論主破云：「汝所執我為實為假？
若言是實，應與蘊異，有別性故，如色等實與受等異。
又有實體，必應有因，如五蘊實從因生故。
若計因生，是則無常，便違汝宗我非無常。
若有實體不從因生，應是無因，同外道見。
又汝計我非無為也。
若非因生，又非無為，汝所執我應成無用。
若我是假，便同我說，無實我故。」 ^978b2

又彼部法有五法藏：三世為三，無為為四，我為第五不可說藏。
我在生死，不可說與三世為一為異；若入涅槃，
不可說與無為亦為一為異，故立此我為不可說藏。
破云：我與前四法藏若不可說為異故，即不應說為第五法藏。
我與前四若不可說為一故，即不可說為非第五。
非第五者，即是前四法藏。
既第五、非第五俱不可說，但應建立前四法藏。 ^978b9

上來理破，已下教證，論云：「薄伽梵告梵志言：
我說一切有，唯是十二處攝。
若數取趣，非是處攝，無體理成。
若是處攝，則不應言是不可說。
又汝部誦契經亦言：諸所有眼，諸所有色，
廣說乃至，苾芻當知，如來齊此施設一切、建立一切有實體法。
此中無有補特伽羅，如何可說彼有實體？
頻婆沙羅契經亦說：此中無有我、我所性，
唯有一切眾苦法體將、正、已生，乃至廣說。
據上理教，都無我性，如何犢子橫計執我耶？」 ^978b18

從此論主引頌證破，於中有二：一正破、二流通。 ^978b28

初有十七行頌是正破，後有三行是流通。
初正破中，束成六分：一正顯真空分、第二明佛遍知分、
第三置答益物分、第四因相不測分、第五果生先後分、第六業報難知分。 ^978b29

就正顯真空分中，初是羅漢尼說，次是世尊說。 ^978c4

今則是初，論云：「有阿羅漢尼名世羅〔此云小山〕，
為魔王說：
　　「『汝墮惡見趣，於空行聚中，
　　妄執有有情，智者達非有。
　　如即攬眾分，假相立為車，
　　世俗立有情，應知攬諸蘊。』」 ^978c5

釋曰：汝墮惡見趣者，摽魔過也。
汝此魔王墮惡見趣，身見名惡，一障聖道、
二為癡覆、三為惑因，稱之為惡。
趣向生死，為流轉因。
因之為趣，惡見即趣，名惡見趣。 ^978c11

於空行聚中，妄執有有情者，正釋惡見也。
五蘊和合名為行聚，都無作者稱之為空。
執實有情，為惡見也。 ^978c14

智者達非有者，顯真空也。
有情是假，聖達非有，既除我執，故顯真空。 ^978c17

如即攬眾分至攬諸蘊者，舉喻釋成。
初則喻顯，後則法合。
攬輪輞等以成其車，車則是假。
攬五蘊法以成有情，情何得實？ ^978c19

其次世尊於雜阿笈摩中，為婆羅門婆抱梨說
〔婆抱梨，此云棗，父母怜子，目此棗名也〕：
　　「婆抱梨諦聽，能解諸結法，
　　謂依心故染，亦依心故淨，
　　我實無我性，顛倒故執有，
　　無有情無我，唯有有因法。
　　謂十二有支，所攝蘊處界，
　　審思此一切，無補特伽羅。
　　既觀內是空，觀外空亦爾，
　　能修空觀者，亦都不可得。」 ^978c23

釋曰：婆抱梨諦聽，能解諸結法者，勸聽法也。
結謂結縛，解結妙法汝能聽之。 ^979a4

謂依心故染，亦依心故淨者，標所說法也。
心染即染，心淨便淨，汝依淨心結能解矣。 ^979a5

我實無我性，顛倒故執有者，釋前依心染也。
都無實我，橫計作者倒想起，其心成染焉。 ^979a7

無有情無我，唯有有因法者，標依心淨也。
果由因起，名有因法，但由因力，果遂得生。
果由因生，實無作者，故無我見也。
因果和合，假名為人，故無有情也。
達有因法，情我見滅，心便淨矣。 ^979a9

謂十二有支至亦都不可得者，釋前有因法也。
十二有支，蘊、處、界三，此一切法唯有因果，無數取趣。
但有情身無數取趣，即是內空。
外非情法，亦復法空。
修此空觀，亦不可得。 ^979a14

詳此經頌，是佛世尊於小乘經密談大乘，真空之理於是盡矣。
犢子部難：若無實我，是則世尊非一切智，
要因真我，非剎那滅，方頓遍知，以心、心所剎那剎那異生滅故，
故心、心所非頓遍知。
論主答云：「但約相續有堪能故，知一切法名一切智，非由一念能頓遍知。」 ^979a18

從此已下，舉頌以答，即是第二，明佛遍知分。
於中有二：一舉頌正明、第二引頌證成。 ^979a25

今則是初，頌曰：
　　「由相續有能，如火食一切，
　　如是一切智，非由頓遍知。」 ^979a26

釋曰：火食一切，豈一念火能燒一切，但約相續說燒一切。
佛智亦爾，但據相續名一切智。 ^979b1

從此第二，引證。犢子部問：「如何得知，約相續說知一切法非我遍知？」
論主答云：「說佛世尊有三世故。」
犢子部問：「於何處說？」 ^979b4

從此論主引頌成證，如有頌曰：
　　「若過去諸佛，若未來諸佛，
　　及現在諸佛，皆滅眾生憂。」 ^979b7

釋曰：此頌既說有三世佛，故約佛智於相續位知一切法，
不由於我能頓遍知，以佛世尊三世攝故。
彼此計我體是佛世尊，復說我體非三世攝。
此頌既說佛在三世，故汝計我非是世尊。
我既非佛，明知遍知不由於我，名頓遍知。
理亦應爾。俱舍論頌疏論本第二十九
 ^979b10
