
fen:: 
di:: 
zhang:: 瑜伽師地論卷第十二
author:: 彌勒菩薩說
translator:: 三藏法師玄奘奉　詔譯
本地分中三摩呬多地第六之二
jie:: 
####  3節 通辨

xiang:: 
##### 1項 修作意所由

復次，云何修習所緣諸相作意？
謂即於彼彼諸相作意思惟。
以思惟故、能作四事。
謂即修習如是作意；又能遠彼所治煩惱；
又能練此作意及餘、令後所生轉更明盛；
又即修習此作意時，厭壞所緣，捨諸煩惱，
任持斷滅，令諸煩惱遠離相續。
是故修習如是所緣諸相作意。
xiang:: 
#####  2項 四緣入等至
 ^335a18

復次，由四因緣，入初靜慮乃至有頂。
謂因力、方便力、說力、教授力。
云何因力？謂曾隣近入靜慮等。
云何方便力？謂雖不隣近入靜慮等，然由數習無間修力、能入諸定。
云何說力？謂於靜慮等增上緣法，多聞任持，乃至廣說。
即依此法，獨處空閑，離諸放逸，勇猛精進，
自策勵住，法隨法行，由此能入靜慮等定。
云何教授力？謂於親教軌範師所，或於隨一餘尊長所，
獲得隨順初靜慮等無倒教授；從此審諦作意思惟，能入靜慮及諸餘定。
如是顯示四觀行者。
謂具因力者、方便力者、若利根者、及鈍根者。
xiang:: 
#####  3項 四得靜慮
 ^335a25

復次，有四得靜慮者。
一、愛上靜慮者，二、見上靜慮者，三、慢上靜慮者，
四、疑上靜慮者。云何愛上靜慮者？
謂如有一，先聞靜慮諸定功德，而不聞彼出離方便。
於彼一向見勝功德，勇猛精勤；由此因緣，入初靜慮或所餘定。
如是入已，後生愛味。
云何見上靜慮者？
謂如有一，從自師所，或餘師所，聞諸世間皆是常等，
如是方便入初靜慮乃至有頂，能得清淨、
解脫、出離，彼依此見，勇猛精勤；由是因緣，入初靜慮或所餘定。
如是入已，能自憶念過去多劫，遂生是見：我及世間皆是常等。
從定起已，即於此見堅執不捨；復於後時審思、
審慮、審諦觀察。謂由此故，當得清淨、解脫、出離。
云何慢上靜慮者？
謂如有一，聞如是名諸長老等入初靜慮乃至有頂。
聞是事已，遂生憍慢：彼既能入靜慮等定，我復何緣而不當入。
依止此慢，勇猛精勤；由是因緣，入初靜慮及所餘定。
如是入已，後生憍慢。
或入定已，作是思惟；唯我能得如是靜慮，餘不能得。
彼依此慢，復於後時，於諸靜慮審思、審慮、審諦觀察。
云何疑上靜慮者？
謂如有一，為性暗鈍，本嘗樂習奢摩他行；
由此因緣，入諸靜慮或所餘定。
如是入已、復於上定勤修方便，為得未得，
於四聖諦勤修現觀；性暗鈍故，不能速證聖諦現觀。
由此因緣，於餘所證便生疑惑；依此疑惑，
復於勝進審思、審慮、審諦觀察。
xiang:: 
#####  4項 味定淨定等
 ^335b8

復次，云何愛味相應靜慮等定？
謂有鈍根，或貪行故，或煩惱多故。
彼唯得聞初靜慮等所有功德，廣說如前愛上靜慮。
於上出離不了知故，便生愛味，戀著堅住。
其所愛味，當言已出；其能愛味，當言正入。
云何清淨靜慮等定？
謂有中根，或利根性，等煩惱行，或薄塵行。
彼從他聞初靜慮等愛味過患及上出離，
勇猛精進，入初靜慮或所餘定。
如是入已，便能思惟諸定過患，於上出離亦能了知，不生愛味。
云何無漏靜慮等定？
謂如有一，是隨信行，或隨法行，薄塵行類。
彼或先時於四聖諦已入現觀，或復正修現觀方便。
彼先所由諸行狀相，入初靜慮或所餘定，
今於此行、此狀、此相不復思惟。
然於諸色乃至識法思惟如病、如癰等行；
於有為法心生厭惡，怖畏制伏；於甘露界繫念思惟；如是方能入無漏定。
xiang:: 
#####  5項 四分定異
 ^335c6

復次，云何順退分定？
謂有鈍根，下劣欲解，勤精進故，入初靜慮或所餘定；
於喜、於樂、於勝功德不堪忍故，從靜慮退。
如如暫入諸定差別，如是如是還復退失，乃至未善調練諸根。
云何順住分定？謂有中根，或利根性，彼唯得聞諸定功德，廣說如前愛味相應。
於所得定唯生愛味，不能上進，亦不退下。
云何順勝分定？謂有亦聞出離方便，於所得定不生喜足。
是故於彼不生愛味，更求勝位；由此因緣，便得勝進。
云何順決擇分定？
謂於一切薩迦耶中，深見過患；由此因緣，能入無漏。
又諸無漏名決擇分。
極究竟故。猶如世間珠瓶等物，已善簡者名為決擇。
自此已後無可擇故。
此亦如是。過此更無可簡擇故，名決擇分。
xiang:: 
#####  6項 次第與超越
 ^335c23

復次，云何無間入諸等至？
謂如有一，得初靜慮乃至有頂，然未圓滿清淨鮮白。
先順次入乃至有頂，後逆次入至初靜慮。 ^336a9

復次，云何超越入諸等至？
謂即於此已得圓滿清白故，從初靜慮無間超入第三靜慮，
第三無間超入空無邊處，空處無間超入無所有處。
乃至廣說逆超亦爾。
以極遠故，無有能超第三等至。
唯除如來，及出第二阿僧企耶諸大菩薩。
彼隨所欲入諸定故。
xiang:: 
#####  7項 薰修差別
 ^336a12

復次，云何薰修靜慮？
謂如有一，已得有漏及與無漏四種靜慮，
為於等至得自在故，為受等至自在果故，長時相續入諸靜慮。
有漏、無漏更相間雜。
乃至有漏無間無漏現前，無漏無間還入有漏，當知齊此薰修成就。
若於是處、是時、是事欲入諸定，即於此處、
此時、此事能入諸定，是名於諸等至獲得自在。 ^336a18

等至自在果者，謂於現法樂住轉更明淨。
又由此故，得不退道。
又淨修治解脫、勝處及遍處等勝品功德能引之道。
若有餘取而命終者，由此因緣，便入淨居。
由軟中上品修諸靜慮，有差別故，於一切處受三地果。
如前有尋有伺地已廣分別。
修習無尋唯伺三摩地故，得為大梵。
由軟、中、上、上勝、上極品薰修力故，生五淨居。 ^336a25

當知因修清淨靜慮定故，生靜慮地，不由習近愛味相應。
既生彼已，若起愛味，即便退沒；若修清淨，還生於彼。
或生下定，或進上定，先於此間修得定已，後往彼生。 ^336b3

何以故？非未離欲得生彼故，非諸異生未修得定能離欲故。
又非此間及在彼處入諸等至樂有差別，唯所依身而有差別。
zhang:: 
###  5章 釋諸經攝宗要及最後雜眾義

jie:: 
#### 1節 釋諸經之攝宗要

xiang:: 
##### 1項 釋解脫
 ^336b7

復次，已說修習作意相差別。
云何攝諸經宗要？
謂八解脫等。如經廣說。
mu:: 
######  1目 八解脫
 ^336b11

八解脫者，謂如前說有色觀諸色等。
前七解脫，於已解脫生勝解故，名為解脫；
第八解脫，棄背想受，故名解脫。 ^336b12

云何有色觀諸色？
謂生欲界，已離欲界欲，未離色界欲。
彼於如是所解脫中已得解脫，即於欲界諸色，
以有光明相作意思惟，而生勝解。
由二因緣，名為有色。
謂生欲界故，得色界定故。
又於有光明而作勝解故。 ^336b15

問：觀諸色者，觀何等色？
復以何行？ ^336b20

答：欲界諸色。於諸勝處所制少色，若好、
若惡、若劣、若勝；如是於多、乃至廣說。 ^336b21

何故修習如是觀行？
為淨修治能引最勝功德方便。
何等名為最勝功德？
謂勝處、遍處、諸聖神通、無諍、願智、無礙解等。
雖先於彼欲界諸色已得離欲，然於彼色未能證得勝解自在。
為證得故，數數於彼思惟勝解。 ^336b23

云何內無色想觀外諸色？
謂生欲界，已離色界欲，無色界定不現在前，
又不思惟彼想明相，但於外色而作勝解。
若於是色已得離欲，說彼為外。
由二因緣，名內無色想。
謂已證得無色等至，亦自了知得此定故，不思惟內光明相故。
餘如前說。 ^336b28

云何淨解脫身作證具足住？
謂如有一，已得捨念圓滿清白，以此為依、
修習清淨聖行圓滿；名淨解脫。
何以故？三因緣故。
謂已超過諸苦樂故，一切動亂已寂靜故，善磨瑩故。
身作證者，於此住中，一切賢聖多所住故。 ^336c4

云何空無邊處解脫？
謂如有一，於彼空處已得離欲，即於虛空思惟勝解。
如是識無邊處解脫，於彼識處已得離欲，即於是識思惟勝解。 ^336c9

無所有處解脫者，謂已得無所有處，於識無邊處思惟勝解。
有頂解脫，更不於餘而作勝解；乃至遍於想可生處，即於是處應作勝解。
mu:: 
######  2目 八勝處
 ^336c13

復次，先已修治作意勝解、後方能起勝知勝見，故名勝處。
此勝當知復有五種。
一、形奪卑下，故名為勝。
謂如有一，以己勝上工巧等事，形奪他人置下劣位。
二、制伏羸劣、故名為勝。
謂如有一，以己強力摧諸劣者。
三、能隱蔽他，故名為勝。
謂瓶盆等能有覆障，或諸藥草呪術神通有所隱蔽。
四、厭壞所緣，故名為勝。
謂厭壞境界，捨諸煩惱。
五、自在迴轉，故名為勝。
謂世君王，隨所欲為處分臣僕。 ^336c17

於此義中、意顯隱蔽及自在勝。
前解脫中勝解自在，今於勝處制伏自在。
觀色少者，謂諸有情資具等色。
觀色多者，謂諸宮殿房舍等色。
言好色者，謂美妙顯色。
一向淨妙故。與此相違，名為惡色。
言劣色者，謂聲、香、味、觸不可意色。
與此相違，當知勝色。
此四顯色，有情資具、宮殿等攝。
言勝知者，謂數數隱蔽所緣勝解。
有如是想者，謂有制伏想也。
mu:: 
######  3目 十遍處
 ^336c26

復次，由諸遍處、於勝解事生遍勝解，故名遍處。 ^337a6

言無二者，謂諸賢聖無我、我所二差別故。
言無量者，遍一切故。 ^337a7

何故遍處唯就色、觸二處建立？
由此二種，共自他身，遍有色界，常相續故。
眼等根色唯屬自身，香、味二塵不遍一切；
聲聲有間，是故不說如是有色諸遍處。 ^337a8

定色界後邊，於無色中，空遍一切，故立遍處。
識所行境遍一切故，亦立遍處。
mu:: 
######  4目 總料簡
 ^337a12

復次，修觀行者，先於所緣思惟勝解；次能制伏；
既於制伏得自在已，後即於此遍一切處，
如其所欲而作勝解；是故此三如是次第。 ^337a15

八色遍處善清淨故，能引賢聖勝解神通，及於諸事轉變神通。
如其勝解、隨所轉變，皆能成就；又能變作金銀等物，堪有所用。
由識遍處善清淨故，便能引發無諍、願智、無礙解等諸勝功德。
由空遍處善清淨故，隨其所欲皆轉成空。 ^337a18

譬如世間凡鐵金師，初和泥等，未善調練，解脫位亦爾。
如善調練，勝處位亦爾。
如調練已，隨欲轉變，遍處位亦爾。
xiang:: 
#####  2項 釋等持

mu:: 
###### 1目 三三摩地
 ^337a23

復次，三三摩地者。
云何空三摩地？謂於遠離有情、命者，及養育者、
數取趣等，心住一緣。 ^337a27

當知空性略有四種。
一、觀察空。謂觀察諸法空無常樂，乃至空無我、我所等。
二、彼果空。謂不動心解脫，空無貪等一切煩惱。
三者、內空。謂於自身空無計我、我所及我慢等一切僻執。
四者、外空。謂於五欲空無欲愛。
如說：我已超過一切有色想故，於外空身作證具足住，乃至廣說。
此中緣妙欲想，名為色想。
此想所起貪欲斷故，說為外空。
又修行者，由彼果空，或時作意思惟外空，或時作意思惟內空。
由觀察空，或時思惟內外空性；由此力故，心俱證會。
設復於此內外空性不證會者，便應作意思惟無動。
言無動者，謂無常想，或復苦想。
如是思惟，便不為彼我慢等動。
由彼不為計我、我慢乃至廣說動其心故，便於二空心俱證會。 ^337a29

云何無願心三摩地？
謂於五取蘊，思惟無常，或思惟苦，心住一緣。 ^337b15

云何無相心三摩地？
謂即於彼諸取蘊滅，思惟寂靜，心住一緣。 ^337b16

如經言：無相心三摩地，不低不昂，乃至廣說。
云何名為不低不昂？
違順二相不相應故。
又二因緣，入無相定。
一、不思惟一切相故；二、正思惟無相界故。
由不思惟一切相故，於彼諸相不厭不壞，
惟不加行作意思惟，故名不低。
於無相界正思惟故，於彼無相不堅執著，故名不昂。 ^337b18

此三摩地略有二種。
一者、方便，二、方便果。
言方便者，數數策勵思擇安立，於彼諸相未能解脫；
由隨相識，於時時中擾亂心故。
彼復數數自策自勵思擇安立，方能取果，解脫隨相。
於此解脫又解脫故，不自策勵思擇而住，是故名為極善解脫。
若數策勵思擇安立方得住者，雖名解脫，非善解脫。 ^337b24

又曉了果、曉了功德者，謂煩惱斷究竟故，現法樂住究竟故。
又復滅、道俱應曉了。
即此二種，隨其次第，名曉了果、曉了功德。
又諦現觀、阿羅漢果俱應曉了。
於見道位中，名曉了果；於阿羅漢果，名曉了功德。 ^337c2

若於此處無有彼物，由此道理觀之為空，故名空性。
即所觀空無可希願，故名無願。
觀此遠離一切行相，故名無相。 ^337c7

何故此中先說空性；餘處宣說無常故苦，
苦故無我，後方說空？ ^337c10

謂若無無我、無常、苦觀終不清淨。
要先安住無我之想，從此無間方得無願。 ^337c11

是故經言：諸無常想，依無我想而得安住，乃至廣說。
彼於無常觀無我已，不生希願，唯願無相，專求出離。
故此無間宣說無相。
mu:: 
######  2目 有尋有伺三摩地
 ^337c13

復次，云何有尋有伺三摩地？
謂三摩地尋伺相應。
云何無尋唯伺三摩地？
謂三摩地唯伺相應。
大梵修已、為大梵王。 ^337c17

云何無尋無伺三摩地？
謂三摩地尋伺二種俱不相應。
修習此故，生次上地乃至有頂。
唯除無漏諸三摩地。 ^337c19

云何無尋無伺三摩地相？
謂於尋伺心生棄捨，唯由一味，於內所緣而作勝解，又唯一味平等顯現。
mu:: 
######  3目 小大無量三摩地
 ^337c22

復次，云何小三摩地？
謂或由所緣故小，觀少色故。
或由作意故小，小信、小欲、小勝解故。
云何大三摩地？謂或由所緣故大。
觀多色故，而非無邊無際觀諸色故。
或由作意故大，上信、上欲、上勝解故，而非無邊無際信、
欲、勝解故。云何無量三摩地？
謂或由所緣故無量，無邊無際觀諸色故。
或由作意故無量，無邊無際信、欲、勝解故。
此中大心三摩地者，謂於一樹下，想諸天光而生勝解，乃至廣說。
無量三摩地者，謂四無量。
云何於一樹下想諸天光而生勝解？
謂於欲界極厭壞已，得初靜慮；為令此定善清淨故，更修方便。
又聞諸天身帶光明，便思惟彼身光明相，
遍一樹下、乃至大地、大海邊際，發生勝解。 ^337c25

由三摩地後後轉增有差別故，令所生起而有差別。
云何作意得成唯二？
謂隨勝解分齊施設作意故。
云何作意唯二為緣，修成唯二？
謂即由此作意力故，施設所修定有差別，圓滿清淨轉增勝故。
云何以修唯二為緣，行成唯二？
謂如如善修定轉增勝，如是如是施設所感生有差別。
云何以行唯二為緣，補特伽羅建立唯二？
謂此因緣所生有情，施設高下勝劣差別。 ^338a10

問：初二靜慮諸天光明有何差別？ ^338a18

答：如末尼珠，外有光明，內無光明。
初靜慮身亦復如是。
外放光明，內則不爾。
譬如明燈，外發光明，內自照了。
第二靜慮身亦如是，若內若外俱有光明。
是故經說：彼地已上唯一種身，非於下地。 ^338a19

復次，云何建立四無量定？
謂諸有情有三品故。
一者、無苦無樂，二者、有苦，三者、有樂。
如其次第，欲與其樂、欲令離苦、欲令其樂永不相離。
於彼作意有四種故，如其次第，建立四種。
謂由與樂作意故、拔苦作意故、樂不相離隨喜作意故，建立前三。
即於此三欲與樂等，為欲令彼不樂思慕不染污作意故，
瞋恚不染污作意故，貪欲不染污作意故，建立於捨。 ^338a25

經言：以慈俱心，乃至廣說。
現前饒益，故名慈俱。
饒益相故，名慈善友。
其饒益相略有二種。
一、欲利益，二、欲安樂。
此二種相，一切無量之所顯示。
無怨者，離惡意樂故。
無敵者，離現乖諍故。
無惱害者，離不饒益事故。
廣者，所緣廣大故。
大者，利益安樂思惟最勝故。
無量者，果無量故。
如四大河，眾流雜處。
善修習者，極純熟故。 ^338b4

設有問言：慈俱等心有何等相？ ^338b11

故次答言：勝解遍滿，具足而住。 ^338b12

勝解遍滿者，增上意樂勝解周普義。
具足者，圓滿清白故。
住者，所修觀行日夜專注，時專注故。 ^338b13

問：如經言：善修習慈，極於遍淨，乃至廣說。
此何密意？ ^338b15

答：第三靜慮，於諸樂中其樂最勝，憶念此樂修習慈心，
慈最第一，故說修慈極於遍淨。
憶念空處修習悲心，亦最第一。 ^338b16

以修悲者樂欲拔苦，無色界中遠離眾苦，斷壞等苦彼都無故。
是故憶念無邊空處修悲等至，作如是念：
當令一切有苦有情，到無眾苦及所依處。 ^338b19

修喜定者，亦常憶念無邊識處，慶諸有情所得安樂。
作如是念：當令一切有情之類受無量樂，
猶如識處，識無限量。
是故憶念識無邊處修習喜定，為最第一。 ^338b23

修捨定者，亦常憶念無所有處。
作如是念：無所有處，無漏心地最為後邊，
捨最第一；如阿羅漢苾芻，一切苦、樂、不苦不樂現行位中，皆無染污。
當令一切有情之類，得如是捨。
是故憶念無所有處修習捨定，為最第一。 ^338b26

如是一切皆是聖行，唯聖能修，故經宣說覺分俱行。
mu:: 
######  4目 一分修具分修三摩地
 ^338c2

復次，云何一分修三摩地？
謂於此中，或唯作意思光明相，或唯作意思惟色相，而入於定。
如是二種，隨其次第，或了光明，或覩眾色。
云何具分修三摩地？
謂俱思惟而入於定，亦了光明，亦見眾色。
如是修習光明定者，定難差別有十一種。
所謂疑等，如經廣說。 ^338c5

問：此誰難耶？
答：三摩地相。相有二種。
謂所緣相及因緣相。
用彼為依住三摩地；若退彼相，便不能住。
此中最初，於所顯現光明色相不善知故，便覺有疑。
方便緩故，有不作意。
如於眾色不欲見者，或閉於目，或復背面；
此觀行者，於諸色中不欲作意，亦復如是。
由不善守根門等故，有身麁重。
多習睡眠，或多覺悟，便增惛睡，不見眾色；設有所見而不圓滿。
為此二事，極作功用力勵思惟，故有太過勇猛精進。
由有太過策勵過故，還極下劣。
如急捉持斥鷃鳥者。
彼唯思求光明之相，此與見色若俱生時，
悕一得二，便生踊躍；猶如有人得二伏藏。
遍於諸方，欻然並見不祥之色，便生大怖；猶如有人兩邊旋轉卒起。
彼於行時，或復住時、於世雜類起種種想；
如是外想，與定為難。
或復因其所修習定，謂己為勝，觀他為劣，便自高舉。
如是亦得名種種想。
或多言論，或久尋思，令身疲勞，心不得定；
如是多言，與定為難。
若從定生光明之相，及見色時，便捨內修相續作意，
願樂於外諦視眾色；故極思察，與定為難。
如是諸難，隨其所應，障三摩地所緣境相及因緣相。
或有遇此，退失所緣、因緣相故，如其次第，二相俱沒。
mu:: 
######  5目 三受俱三摩地
 ^338c11

復次，云何喜俱行三摩地？
謂初二靜慮諸三摩地。
云何樂俱行三摩地？
謂第三靜慮諸三摩地。
云何捨俱行三摩地？
謂第四靜慮已上諸三摩地。
mu:: 
######  6目 四修定
 ^339a7

復次，云何修定為得現法樂住？
謂於四種現法樂住方便道中所有修定，及未圓滿清淨鮮白諸根本地所有修定。
為顯修習未曾得定，是故世尊說初靜慮前方便道。
云何修定為得智見？
謂諸苾芻，於光明相，慇懃懇到審諦而取，如經廣說。
當知此在能發天眼前方便道所有修定。
此中天眼，於諸色境能照、能觀，說名為見。
能知諸天如是名字、如是種類，乃至廣說，
如勝天經，是名為智。
云何修定生分別慧？
謂諦現觀預流果向方便道中所有修定，或為修習諸無礙解。
云何修定為盡諸漏？
謂阿羅漢果方便道中所有修定。
mu:: 
######  7目 五聖智三摩地
 ^339a11

復次，云何五聖智三摩地？
謂我此三摩地，是聖、無染、無執，廣說如經。 ^339a24

此中示現五行相智。
謂自體智、補特伽羅智、清淨智、果智、入出定相智。 ^339a25

聖者，善故名聖；又無漏故名聖。
無染者，顯善聖性。
無執者，顯無漏聖性。
非凡夫所近者，謂諸佛及聖弟子所親近故。
是聰叡所讚者，謂即彼所稱讚故。
是諸聰叡同梵行者常不呵毀者，謂一切時常稱讚故。
非如世間初靜慮等，為背下地修方便故，
先以靜相而稱讚之；為趣上地修方便故，後以麁相而復呵毀。
寂靜者，所治煩惱永寂靜故。
微妙者，自地煩惱不愛味故。
得安隱道者，所得之道無退轉故。
證心一趣者，已得無尋無伺地故。
現在安樂者，能得現法樂住故。
後樂異熟者，引無餘依涅槃樂故。
正念而入者，善取能入三摩地相，無忘失故。
正念而出者，善取能出三摩地相，無忘失故。
mu:: 
######  8目 聖五支三摩地
 ^339a27

復次，云何聖五支三摩地？
謂諸苾芻，即此身內離生喜樂，廣說如經。 ^339b13

離生喜樂者，謂初靜慮地所攝喜樂。
所滋潤者，謂喜所潤。
遍滋潤者，謂樂所潤。
遍充滿者，謂加行究竟作意位。
遍適悅者，謂在已前諸作意位。
由彼位中，亦有喜樂時時間起，然非久住，亦不圓滿。
於此身中無有少分而不充滿者，謂在加行究竟果作意位。 ^339b14

譬如黠慧能沐浴人，或彼弟子者，當知喻於修觀行者。
銅器、瓦器、或蜯蛤器者，喻為離欲生喜樂故，教授教誡。 ^339b20

細沐浴末者，喻能順彼出離尋等。
水澆灌者：當知喻於尋清淨道。
沐浴摶者，以喻於身。
帶津膩者，喻喜和合。
膩所隨者，喻樂和合。
遍內外者，喻無間隙喜樂和合。
不強者，喻無散動。
不弱者，喻無染污，亦無愛味。 ^339b23

又於第二喻有差別。
山者，喻於無尋伺定。
尖頂者，喻於第二靜慮無尋無伺，於所緣境一味勝解。
泉者，喻於內等淨支。
水軸者，謂水傍流出。
水索者：謂水上涌出。
此二種喻，如其次第，顯示喜、樂滋潤等言，如前解釋。
無不充滿者，當知喻於無間相應。 ^339b28

又於第三喻有差別。
如嗢鉢羅等離喜之樂，彼相應法及所依身，當知亦爾。
水喻離喜無尋伺定。
喜發踊躍，由無彼故，喻花胎藏沒在水中。 ^339c4

又於第四喻有差別。
清淨心者，謂與捨念清淨相應。
超過下地諸災患故。
鮮白者，謂性是善。
自地煩惱無愛味故。
何故復以長者為喻？
謂彼所作皆審悉故，不放逸故，思惟籌量觀察勝故，於增減門無不知故。
證得清淨第四靜慮者，亦復如是。
凡有所為審諦圓滿，無諸放逸，於一切義無不了知，其性捷利。
八經九經以為喻者，由堅緻故，顯蚊虻等不能侵損。
首足皆覆者，若有二失，容可侵損。
謂衣薄故，有露處故。
今此顯示二失俱無。
此定亦爾，其心清淨鮮白周遍，一切散動所不能侵；
堪忍寒暑乃至他所呵叱惡言，及內身中種種苦受。 ^339c8

又於第五喻有差別。
於所觀相慇懃懇到等，當知已如前釋。
謂審觀察三世諸行，於能觀察又復觀察，是此中總義。 ^339c20

何等名為聖三摩地？
云何建立五支差別？
謂四靜慮中，所有聖賢心一境性，及於安立審諦觀察，如是名為聖三摩地。
依於四種現法樂住，建立四支；依審觀察緣起法故，
又為斷除餘結縛故，建立第五。
當知此由二因緣故，建立五支。
mu:: 
######  9目 有因有具聖正三摩地
 ^339c23

復次，云何有因有具聖正三摩地？
當知善故，及無漏故，說名為聖。 ^339c29

有五道支名此定因。
所謂正見、正思惟、正語、正業、正命。
具有三種。所謂正見、正精進、正念。
此中薄伽梵總說前七道支，與聖正三摩地為因為具。 ^340a1

隨其所應，差別當知。
謂由前導次第義故，立五為因；於三摩地資助義故，立三為具。 ^340a5

云何正見等前導次第義？
謂先了知世間實有真阿羅漢正行正至，
便於出離深生樂欲，獲得正見。
次復思惟：何當出離居家迫迮，乃至廣說。
從此出家，受學尸羅，修治淨命。
是名正語、正業、正命。
此正見等，於所對治邪見等五猶未能斷。
還即依止此五善法，從他聞音，展轉發生聞慧正見。
為欲斷除所治法故，又為修習道資糧故，方便觀察。
次依聞慧發生思慧，復依思慧發生修慧。
由此正見，於諸邪見，如實了知此是邪見；
於諸正見，如實了知此是正見；乃至正命，如實知已。
為欲斷除邪見等故，及為圓滿正見等故，發勤精進。
若由此故，能斷所治，集能治法，令其圓滿，是名正念。
此念即是三摩地分，故亦兼說正三摩地。 ^340a7

若是時中，捨邪見等令不復生，修正見等令得圓滿；
即於如是方便道中，亦能棄捨邪精進念，兼能修滿正精進念。
若於是時，於彼諸法能斷能滿；即於此時，聖正三摩地亦得圓滿。 ^340a21

此中由慧為導首，於增上戒先自安處。
次聞他音、如理作意，及增上戒學二為依止，
於方便道中，發生增上心學及增上慧學。
此中正念，名增上心學；正見、正精進，名增上慧學。
如是三學，於修聖正三摩地時，皆得圓滿。
mu:: 
######  10目 金剛喻三摩地
 ^340a26

復次，云何金剛喻三摩地？
謂最後邊學三摩地。
此三摩地最第一故，最尊勝故，極堅牢故，
上無煩惱能摧伏故，摧伏一切諸煩惱故，是故此定名金剛喻。
譬如金剛，其性堅固，諸末尼等不能穿壞，穿壞一切末尼寶等。
此定亦爾，故喻金剛。
xiang:: 
#####  3項 釋三摩缽底

mu:: 
###### 1目 五現見三摩缽底
 ^340b3

復次，云何五現見三摩鉢底？
謂諸苾芻，即於此身等，廣說如經。 ^340b9

已見諦者修此等至，是故名為現見等至。
是諸修道所斷煩惱制伏對治、斷滅對治，及觀察斷。 ^340b10

當知此中總略體性。
初不淨觀，方便念住以為依止，為令欲貪不現行故，觀察內身種種不淨。
第二不淨觀，即彼念住以為依止，乃至觀察骨人之相，
為令彼貪不現行故，觀察此身種種不淨。
當知齊此，名具觀察一切不淨。 ^340b12

最極通達者，是青瘀等觀品類次第、極逾越義。
初不淨觀，觀察內身現前安住種種不淨。
後不淨觀，通達法性。
觀察此身有如是法，有如是性，乃至廣說。
觀識流轉者，觀察此識生滅相續。
或觀生身展轉相續。
謂麁觀察行緣識等。
或觀剎那展轉相續。
謂細觀察若有貪心、離貪心等品類差別，
荏苒過度彼彼日夜、剎那、臘縛、牟呼栗多，於其中間非一眾多種種心識異生異滅。
觀察有學未離欲者，俱住二世；已離欲者，
惟住他世；阿羅漢果，俱無所住。
如是名為觀察於斷。
mu:: 
######  2目 勝處遍處如前已說
 ^340b17

勝處等至遍處等至。
如前已說。
mu:: 
######  3目 無想三摩缽底
 ^340b28

復次，云何無想三摩鉢底？
謂已離遍淨欲，未離上欲，求出離想作意為先，諸心心法滅。 ^340c1

問：以何方便入此等至？
答：觀想如病、如癰、如箭，入第四靜慮，修背想作意，於所生起種種想中厭背而住。
唯謂無想寂靜微妙，於無想中持心而住。
如是漸次離諸所緣，心便寂滅。
於此生中，亦入亦起。
若生於彼，唯入不起。
其想若生，便從彼沒。
mu:: 
######  4目 滅盡三摩缽底
 ^340c3

復次，云何滅盡三摩鉢底？
謂已離無所有處欲，暫安住想作意為先，諸心心法滅。 ^340c9

問：以何方便入此等至？ ^340c10

答：若諸聖者，已離無所有處欲。
或依非想非非想處相而入於定，或依滅盡相而入於定。
依非想非非想處相而入定者，謂於此上心深生厭捨，
非想非非想處進趣所緣皆滅盡故，心便寂滅。
依滅盡相而入定者，亦復如是。
將欲趣入滅盡定時，有二種法多有所作。
謂奢摩他、毘鉢舍那。
云何奢摩他？云何毘鉢舍那？
云何此二多有所作？
謂於此義中，八次第定名奢摩他，所有聖慧名毘鉢舍那。
於此二中隨闕一種，即不能入滅盡等至；
要具此二，方能趣入。
是故此二多有所作。 ^340c11

問：入滅定時，云何次第滅三種行？ ^340c22

答：此有二種。謂行時、住時。
若於行時，亦起言說。
於初靜慮有此作用，有語行故。
若於住時，從第二靜慮已上次第定力，彼三種行次第而滅。
當知出時，由逆次第次第而起。 ^340c23

問：滅盡定中，諸心心法並皆滅盡。
云何說識不離於身？ ^340c27

答：由不變壞諸色根中，有能執持轉識種子阿賴耶識不滅盡故，
後時彼法從此得生。 ^340c28

問：入滅定時，無有分別：我當入定，我當出定。
正在定時，心寂滅故，遠離加行。
將出定時，心先滅故，亦無作意。
云何能入？云何能出？ ^341a1

答：先於其心善修治故。
若有諸行、諸狀、諸相，能入於定、能出於定，
於彼修習、極多修習；由修習故，任運能入、任運能出。
云何出滅定時觸三種觸？
一、不動觸，二、無所有觸，三、無相觸。
謂出定時，多由三境而出於定。
一、由有境，二、由境境，三、由滅境。
由此三境，於出定時，如其次第觸三種觸。
緣於有境而出定時，無有我慢擾動其心。
謂此為我、而起我慢，或計未來我當有等，乃至廣說。
是故說言觸不動觸。
緣於境境而出定時，無貪所有、無瞋所有、無癡所有。
是故言觸無所有觸。
緣於滅境而出定時，於一切相不思惟故，緣無相界。
是故說言觸無相觸。 ^341a4

如是已說靜慮、解脫、等持、等至。
瑜伽師地論卷第十二
 ^341a17
