
fen:: 
di:: 
zhang:: 
jie:: 
xiang:: 
####### 2
瑜伽師地論卷第二
author:: 彌勒菩薩說
translator:: 三藏法師玄奘奉　詔譯
本地分中意地第二之二
mu:: 
復次，此一切種子識，若般涅槃法者，一切種子皆悉具足。
不般涅槃法者，便闕三種菩提種子。
隨所生處，自體之中，餘體種子皆悉隨逐。 ^284a29

是故欲界自體中，亦有色、無色界一切種子。
如是色界自體中，亦有欲、無色界一切種子。
無色界自體中，亦有欲、色界一切種子。 ^284b3

又羯羅藍漸增長時，名之與色平等增長，俱漸廣大。
如是增長，乃至依止圓滿應知。
此中由地界故，依止造色漸漸增廣。
由水界故，攝持不散。
由火界故，成熟堅鞕。
由無潤故，由風界故，分別肢節各安其所。 ^284b6

又一切種子識，於生自體雖有淨不淨業因，然唯樂著戲論為最勝因。
於生族姓、色力、壽量、資具等果，即淨不淨業為最勝因。 ^284b11

又諸凡夫，於自體上計我、我所，及起我慢。
一切聖者，觀唯是苦。 ^284b14

又處胎分中，有自性受，不苦不樂，依識增長。
唯此性受，異熟所攝。
餘一切受，或異熟所生，或境界緣生。
又苦受、樂受，或於一時從緣現起，或時不起。 ^284b15

又種子體，無始時來相續不絕。
性雖無始有之，然由淨不淨業差別熏發，
望數數取異熟果，說彼為新。
若果已生，說此種子為已受果。
由此道理，生死流轉相續不絕，乃至未般涅槃。
又諸種子未與果者，或順生受，或順後受。
雖經百千劫，從自種子一切自體復圓滿生。 ^284b19

雖餘果生要由自種，若至壽量盡邊，爾時此種名已受果。
所餘自體種子未與果故，不名已受果。
又諸種子，即於此身中應受異熟，緣差不受。
順不定受攝故。然此種子亦唯住此位。
是故一一自體中，皆有一切自體種子。 ^284b25

若於一處有染欲，即說一切處有染欲。
若於一處得離欲，即說於一切處得離欲。 ^284c1

又於諸自體中所有種子，若煩惱品所攝，
名為麁重，亦名隨眠。
若異熟品所攝，及餘無記品所攝，唯名麁重，不名隨眠。
若信等善法品所攝種子，不名麁重，亦非隨眠。
何以故？由此法生時，所依自體唯有堪能，非不堪能。
是故一切所依自體，麁重所隨故，麁重所生故，
麁重自性故，諸佛如來安立為苦，所謂由行苦故。 ^284c3

又諸種子，乃有多種差別之名。
所謂名界、名種姓，名自性，名因，名薩迦耶，
名戲論，名阿賴耶，名取，名苦，名薩迦耶見所依止處，名我慢所依止處。
如是等類，差別應知。 ^284c10

又般涅槃時，已得轉依諸淨行者，轉捨一切染污法種子所依。
於一切善、無記法種子，轉令緣闕，轉得內緣自在。 ^284c14

又於胎中，經三十八七日，此之胎藏，一切支分皆悉具足。
從此已後、復經四日方乃出生。
如薄伽梵於入胎經廣說。
此說極滿足者，或經九月、或復過此。
若唯經八月，此名圓滿，非極圓滿。
若經七月、六月，不名圓滿，或復缺減。 ^284c17

又此胎藏六處位中，由母所食生麁津味而得資長。
於羯羅藍等微細位中，由微細津味資長應知。 ^284c22

復次，此之胎藏，八位差別。
何等為八？謂羯羅藍位、遏部曇位、閉尸位、
鍵南位、鉢羅賒佉位、髮毛爪位、根位、形位。
若已結凝，箭內仍稀，名羯羅藍。
若表裏如酪，未至肉位，名遏部曇。
若已成肉，仍極柔軟，名閉尸。
若已堅厚，稍堪摩觸，名為鍵南。
即此肉摶增長，支分相現，名鉢羅賒佉。
從此以後，髮毛爪現，即名此位。
從此以後，眼等根生，名為根位。
從此以後，彼所依處分明顯現，名為形位。 ^284c26

又於胎藏中，或由先業力，或由其母不避不平等力所生隨順風故，
令此胎藏或髮、或色、或皮及餘支分變異而生。 ^285a6

髮變異生者，謂由先世所作能感此惡不善業，
及由其母多習灰鹽等味若飲、若食，令此胎藏髮毛稀尠。 ^285a8

色變異生者，謂由先業因，如前說，及由其母習近煖熱現在緣故，
令彼胎藏黑黯色生。
又母習近極寒室等，令彼胎藏極白色生。
又由其母多噉熱食，令彼胎藏極赤色生。 ^285a11

皮變異生者，謂由宿業因，如前說，及由其母多習婬欲現在緣故，
令彼胎藏或癬、疥、癩等惡皮而生。 ^285a15

支分變異生者，謂由先業因，如前說，及由其母多習馳走、
跳躑威儀，及不避不平等現在緣故，令彼胎藏諸根支分缺減而生。 ^285a17

又彼胎藏，若當為女，於母左脇，倚脊向腹而住。
若當為男，於母右脇，倚腹向脊而住。 ^285a20

又此胎藏極成滿時，其母不堪持此重胎，
內風便發，生大苦惱。 ^285a22

又此胎藏業報所發生分風起，令頭向下、
足便向上，胎衣纏裹而趣產門。
其正出時，胎衣遂裂，分之兩腋。
出產門時，名正生位。
生後漸次觸生分觸，所謂眼觸乃至意觸。
次復隨墮施設事中，所謂隨學世事言說。
次復耽著家室，謂長大種類故，諸根成就故。
次造諸業，謂起世間工巧業處。
次復受用境界，所謂色等若可愛、不可愛。
受此苦樂，謂由先業因，或由現在緣。
隨緣所牽，或往五趣，或向涅槃。 ^285a24

又諸有情，隨於如是有情類中自體生時，彼有情類於此有情作四種緣。
謂種子所引故，食所資養故，隨逐守護故，隨學造作身語業故。
初謂父母精血所引。 ^285b5

次彼生已，知其所欲，方求飲食而用資長。
次常隨逐，專志守護，不令起作非時之行及不平等行。
次令習學世俗言說等事。
由長大種類故，諸根成就故，此復於餘，此復於餘。 ^285b8

如是展轉，諸有情類無始時來受苦受樂，
未曾獲得出苦樂法，乃至諸佛未證菩提。
若從他聞音，及內正思惟，由如是故，方得漏盡。
如是句義甚為難悟。
謂我無有若分、若誰、若事，我亦都非若分、
若誰、若事。 ^285b12

如是略說內分死生已。 ^285b17

云何外分若壞若成？
謂由諸有情所作能感成壞業故。 ^285b19

若有能感壞業現前，爾時便有外壞緣起，
由彼外分皆悉散壞，非如內分由壽量盡。
何以故？由一切外分所有麁色，四大所成，
恒相續住，非如內分。
又感成器世間業，此業決定能引劫住，不增不減。
若有情數，時無決定。
所以者何？由彼造作種種業故，或過一劫，或復減少乃至一歲。 ^285b20

又彼壞劫。由三種災。
一者、火災，能壞世間，從無間獄乃至梵世。
二者、水災，能壞一切，乃至第二靜慮。
三者、風災，能壞一切、乃至第三靜慮。
第四靜慮無災能壞。
由彼諸天身與宮殿俱生俱沒故，更無能壞因緣法故。
復有三災之頂。謂第二靜慮、第三靜慮、第四靜慮。 ^285b27

又此世間二十中劫壞，二十中劫壞已空，
二十中劫成，二十中劫成已住；如是八十中劫，假立為一大劫數。
又梵世間壽量一劫，此最後壞，亦最初成。
當知此劫異相建立。
謂梵眾天，二十中劫合為一劫，即依此劫施設壽量。 ^285c4

梵前益天，四十中劫合為一劫，即依此劫施設壽量。
若大梵天，六十中劫合為一劫，即依此劫施設壽量。 ^285c9

云何火災能壞世間？
謂有如是時，世間有情壽量無限。
從此漸減，乃至壽量經八萬歲。
彼復受行不善法故，壽量轉減，乃至十歲。
彼復獲得厭離之心，受行善法，由此因緣，
壽量漸增，乃至八萬。
如是壽量一減一增，合成一中劫。 ^285c12

又此中劫，復有三種小災出現。
謂儉、病、刀。儉災者，所謂人壽三十歲時，方始建立。
當爾之時，精妙飲食不可復得，唯煎煮朽骨共為讌會。
若遇得一粒稻、麥、粟、稗等子，重若末尼，藏置箱篋而守護之。 ^285c17

彼諸有情多無氣勢，蹎僵在地不復能起。
由此飢儉，有情之類亡沒殆盡。
此之儉災經七年七月七日七夜，方乃得過。 ^285c22

彼諸有情復共聚集，起下厭離。
由此因緣，壽不退減，儉災遂息。 ^285c24

又若人壽二十歲時，本起厭患今乃退捨。
爾時多有疫氣、障癘、災橫、熱惱相續而生。
彼諸有情遇此諸病，多悉殞沒。
如是病災經七月七日七夜，方乃得過。 ^285c26

彼諸有情復共聚集，起中厭離。
由此因緣，壽量無減，病災乃息。 ^285c29

又人壽十歲時，本起厭患今還退捨。
爾時有情展轉相見，各起猛利殺害之心。
由此因緣，隨執草木及以瓦石，皆成最極銳利刀劍，
更相殘害，死喪略盡。
如是刀災極經七日，方乃得過。 ^286a2

爾時有情復有三種最極衰損。
謂壽量衰損、依止衰損、資具衰損。
壽量衰損者，所謂壽量極至十歲。
依止衰損者，謂其身量極至一搩，或復一握。
資具衰損者，爾時有情唯以粟稗為食中第一，
以髮毼為衣中第一，以鐵為莊嚴中第一。
五種上味悉皆隱沒，所謂酥、蜜、油、鹽等味，及甘蔗變味。 ^286a6

爾時有情展轉聚集，起上厭離，不復退減。 ^286a13

又能棄捨損減壽量惡不善法，受行增長壽量善法，
由此因緣，壽量、色力、富樂、自在皆漸增長，乃至壽量經八萬歲。 ^286a14

如是二十減、二十增，合四十增減，便出住劫。 ^286a16

於最後增已，爾時那落迦有情唯沒不生。
如是漸漸乃至沒盡，當知說名那落迦世間壞。
如那落迦壞，傍生、餓鬼壞亦如是。 ^286a17

爾時人中隨一有情，自然法爾所得第二靜慮。
其餘有情展轉隨學，亦復如是。
皆此沒已，生極淨光天眾同分中。
當知爾時說名人世間壞。 ^286a20

如人趣既爾，天趣亦然。
當於此時，五趣世間居住之處無一有情可得，所有資具亦不可得。
非唯資具不可復得，爾時天雨亦不可得。
由無雨故，大地所有藥草叢林皆悉枯槁。
復由無雨之所攝故，令此日輪熱勢增大。
又諸有情能感壞劫業增上力故，及依六種所燒事故，復有六日輪漸次而現。
彼諸日輪望舊日輪所有熱勢，踰前四倍。
既成七已，熱遂增七。 ^286a23

云何名為六所燒事？
一、小大溝坑，由第二日輪之所枯竭；二、
小河大河，由第三日輪之所枯竭；三、無熱大池、
由第四日輪之所枯竭；四者、大海，由第五日輪及第六一分之所枯竭；
五、蘇迷盧山及以大地，體堅實故，由第六一分及第七日輪之所燒然。
即此火焰為風所鼓，展轉熾盛、極至梵世。 ^286b4

又如是等，略為三事。
一、水所生事、謂藥草等，由初所槁；二、即水事、
由五所涸；三、恒相續住體堅實事，由二所燒。 ^286b10

如是世界皆悉燒已，乃至灰墨及與餘影皆不可得，廣說如經。
從此名為器世間已壞。
滿足二十中劫。如是壞已，復二十中劫住。 ^286b13

云何水災？謂過七火災已，於第二靜慮中，
有俱生水界起，壞器世間，如水消鹽。
此之水界與器世間一時俱沒。
如是沒已，復二十中劫住。 ^286b17

云何風災？謂七水災過已，復七火災；從此無間，
於第三靜慮中有俱生風界起，壞器世間，
如風乾支節、復能消盡。
此之風界與器世間一時俱沒。
所以者何？現見有一由風界發，乃令其骨皆悉消盡。
從此壞已，復二十中劫住。 ^286b21

如是略說世間已壞。 ^286b26

云何世間成？謂過如是二十中劫已，一切有情業增上力故，
世間復成。爾時最初於虛空中，第三靜慮器世間成。
如第三靜慮，第二及初亦復如是。
爾時第三災頂有諸有情由壽盡故，業盡故，
福盡故，從彼沒已，生第三靜慮。
餘一切處，漸次亦爾。
復從第二災頂生第二靜慮。
餘一切處，應知亦爾。
復從第一災頂，有一有情由壽等盡故，
從彼沒已，生初靜慮梵世界中，為最大梵。
由獨一故、而懷不悅。
便有希望：今當云何令餘有情亦來生此。
當發心時，諸餘有情由壽等盡故，從第二靜慮沒已，生初靜慮彼同分中。 ^286b27

如是下三靜慮器及有情世間成已。 ^286c9

於虛空中，欲界四天宮殿漸成。
當知彼諸虛空宮殿皆如化出。
又諸有情，從極淨光天眾同分沒，而來生此諸宮殿中。
餘如前說。 ^286c10

自此以後，有大風輪，量等三千大千世界，
從下而起，與彼世界作所依持，為欲安立無有宮殿諸有情類。
此大風輪有二種相。
謂仰周布及傍側布，由此持水令不散墜。 ^286c13

次由彼業增上力故，於虛空界金藏雲興。
從此降雨，注風輪上。
次復起風，鼓水令堅，此即名為金性地輪。
上堪水雨之所激注，下為風颷之所衝薄。
此地成已，即由彼業增上力故，空中復起諸界藏雲，又從彼雲降種種雨。
然其雨水，乃依金性地輪而住。 ^286c18

次復風起，鼓水令堅。
即由此風力所引故，諸有清淨第一最勝精妙性者，成蘇迷盧山。 ^286c24

此山成已，四寶為體。
所謂金、銀、頗胝、琉璃。
若中品性者，成七金山。
謂持雙山、毘那矺迦山、馬耳山、善見山、
朅達洛迦山、持軸山、尼民達羅山。
如是諸山，其峯布列，各由形狀差別為名，繞蘇迷盧次第而住。
蘇迷盧量，高八萬踰繕那，廣亦如之，下入水際、量亦復爾。
又持雙山，等彼之半。
從此次第，餘六金山其量漸減，各等其半。 ^286c26

若下品性者，於蘇迷盧四邊七金山外，
成四大洲及八中洲，并輪圍山。
此山輪圍四洲而住，量等尼民達羅之半。 ^287a4

復成非天宮殿，此宮在蘇迷盧下，依水而居。 ^287a7

復成大雪山及無熱池周圍崖岸。
次成最下八大那洛迦處，諸大那洛迦，
及獨一那洛迦、寒那洛迦、近邊那洛迦。 ^287a8

復成一分鬼、傍生處。 ^287a10

四大洲者，謂南贍部洲、東毘提訶洲、西瞿陀尼洲、北拘盧洲。
其贍部洲，形如車箱；毘提訶洲，形如半月；
瞿陀尼洲，其形圓滿；北拘盧洲，其形四方。
贍部洲量，六千五百踰繕那；毘提訶洲量，
七千踰繕那；瞿陀尼洲量，七千五百踰繕那；
拘盧洲量，八千踰繕那。
又七金山，其間有水、具八支德，名為內海。 ^287a11

復成諸龍宮。有八大龍，並經劫住。
謂持地龍王、歡喜近喜龍王、馬騾龍王、
目支隣陀龍王、意猛龍王、持國龍王、大黑龍王、黳羅葉龍王。
是諸龍王，由帝釋力，數與非天共相戰諍。
其諸龍眾類有四種。
謂卵生、胎生、濕生、化生。
妙翅鳥中，四類亦爾。
復有餘水，在內海外，故名外海。 ^287a17

又依蘇迷盧根，有四重級。
從蘇迷盧初級，傍出一萬六千踰繕那量。
即從此量，半半漸減，如其次第，餘級應知。
有堅手神住最初級，血手神住第二級，
常醉神住第三級，持鬘神住第四級。
蘇迷盧頂四隅之上有四大峯，各高五百踰繕那量。
有諸藥叉，謂金剛手止住其中。 ^287a24

又持雙山，於其四面有四王都。
東南西北隨其次第，謂持國、增長、醜目、多聞四大天王之所居止。
諸餘金山，是彼四王村邑部落。
又近雪山，有大金崖，名非天脅，其量縱廣五十踰繕那，
善住龍王常所居鎮，又天帝釋時來遊幸。
此中有樹，名曰善住，多羅樹行，七重圍繞。
復有大池，名漫陀吉尼，五百小池以為眷屬。
善住大龍與五百牝象前後圍繞，遊戲其池，
隨欲變現，便入此池，採蓮花根以供所食。
即於此側，有無熱大池，其量深廣各五十踰繕那；
微細金沙遍布其底，八支德水彌滿其中，
形色殊妙，端嚴憙見。
從此派流為四大河。
一名殑伽，二名信度，三名私多，四名縛芻。 ^287b2

復次，於蘇迷盧頂處中，建立帝釋天宮，縱廣十千踰繕那量。
所餘之處，是彼諸天村邑聚落。
其山四面，對四大洲，四寶所成。
謂對贍部洲，琉璃為面；對毘提訶，白銀為面；
對瞿陀尼，黃金為面；對拘盧洲，頗胝為面。
又贍部洲，循其邊際，有輪王路，真金所成，
如四大王天有情膝量，沒住大海。
若輪王出世，如彼膝量海水減焉。
又無熱池南有一大樹，名為贍部，是故此洲從彼得名。
次於此北、有設拉末梨大樹叢林，四生種類妙翅諸鳥栖集其中。
此四大洲各二中洲以為眷屬。
復有一洲，羅剎所住。 ^287b16

如是器世間成已，有諸有情從極淨光天眾同分沒，來生此中。 ^287b28

餘如前說。此皆由彼感劫初業。
此業第一，最勝微妙，欲界所攝；唯於此時此業感果，非於餘時。 ^287b29

爾時有情名劫初者。
又彼有色從意所生。
如是一切，如經廣說。
彼於爾時，未有家宅及諸聚落。
一切大地面皆平正。 ^287c2

自此以後，由諸有情福業力故，有地味生。
如是漸次，地餅、林藤，不種粳稻，自然出現，無糠無#CB01476;。
次有粳稻，有 #CB01476;有糠。
次復處處粳稻叢生，於是有情方現攝受。 ^287c5

次由受用味等資緣，有情之類惡色便起，光明遂滅。
其多食者惡色逾增，身極沈重。
此諸有情互相輕毀，惡法現行。
由此因緣，所有味等漸沒於地。
如經廣說。復從此緣，諸有情類更相顧眄，便起愛染。
次由能感男女業故，一分有情男根生起，一分有情女根生起。
遞相陵犯，起諸邪行，遂為他人之所訶呰，方造室宅以自隱蔽。
復由攝受粳稻因故，遂於其地復起攝受。 ^287c9

由此緣已，更相爭奪，不與取法從此而生。
即由此緣立司契者，彼最初王名大等意。
如是便有剎帝利眾、婆羅門眾、吠舍眾、戍陀羅眾出現世間。
漸次因緣，如經廣說。
又彼依止光明既滅，世間便有大黑闇生，日月星宿漸漸而起。
其日輪量五十一踰繕那。
當知月輪其量減一。
日輪以火頗胝所成，月輪以水頗胝所成。
此二輪中，月輪行速及與不定。
又彼日輪，恒於二洲俱時作明，復於二洲俱時作闇。
謂於一日中，於一日出，於一夜半，於一日沒。
又一切所有日月星宿，歷蘇迷盧處半而行，與持雙山高下量等。
又復日行時有遠近，若遠蘇迷盧，立為寒分；
若近蘇迷盧，立為熱分。
即由此故，沒有遲速。
又此月輪，於上稍欹，便見半月。
由彼餘分障其近分，遂令不見。
如如漸側，如是如是漸現圓滿；若於黑分如如漸低，如是如是漸現虧減。
由大海中有魚鼈等影現月輪，故於其內有黑相現。
諸星宿中，其量大者十八拘盧舍量，中者十拘盧舍量，最小者四拘盧舍量。 ^287c17

復次，於世間四姓生已，方乃發起順愛不愛五趣受業。
從此以後，隨一有情由感雜染增上業故，生那洛迦中作靜息王。
從此無間，有那洛迦卒，猶如化生，及種種苦具，謂銅鐵等那洛迦火起。
然後隨業有情於此受生，及生餘趣。 ^288a9

如是百拘胝四大洲，百拘胝蘇迷盧，百拘胝六欲天，
百拘胝梵世間，三千大千世界俱成俱壞。
即此世界有其三種。
一、小千界，謂千日月乃至梵世，總攝為一。
二、中千界，謂千小千。
三、大千界，謂千中千。
合此名為三千大千世界。
如是四方上下無邊無際三千世界，正壞正成。
猶如天雨，注如車軸，無間無斷，其水連注，墮諸方分。
如是世界遍諸方分，無邊無際，正壞正成。
即此三千大千世界名一佛土。
如來於中現成正覺，於無邊世界施作佛事。 ^288a15

如是安立世界成已，於中五趣可得，謂那洛迦、
傍生、餓鬼、人、天。 ^288a25

及四生可得，謂卵生、胎生、濕生、化生。
復有六種依持。 ^288a26

復有十種時分，謂時、年、月、半月、日、夜、剎那、
怛剎那、臘縛、目呼剌多。 ^288a27

復有七攝受事。
復有十種身資具。 ^288a29

復有十種受欲者，此如中阿笈摩說。
復有八數隨行。 ^288b1

復有八世法，謂得、不得、若譽、若毀、稱、譏、
苦、樂。 ^288b2

復有三品，謂怨、親、中。
復有三種世事。 ^288b3

復有三種語言。復有二十二種發憤。 ^288b4

復有六十二種有情之類。
又有八位。復有四種入胎。 ^288b5

復有四種威儀。復有六種活命。 ^288b6

復有六種守護。復有七種苦。
復有七種慢。 ^288b7

復有七種憍。復有四種言說。
復有眾多言說句。 ^288b8

云何那落迦趣？謂種果所攝那洛迦諸蘊，及順那洛迦受業。
如那洛迦趣如是，傍生、餓鬼、人、天、如其所應盡當知。 ^288b10

云何卵生？謂諸有情破#CB00592;而出。
彼復云何？如鵞、雁、孔雀、鸚鵡、舍利鳥等。 ^288b12

云何胎生？謂諸有情胎所纏裹，剖胎而出。
彼復云何？如象、馬、牛、驢等。 ^288b14

云何濕生？謂諸有情隨因一種濕氣而生。
彼復云何？如蟲、蝎、飛蛾等。 ^288b15

云何化生？謂諸有情業增上故，具足六處而生，或復不具。
彼復云何？如天、那洛迦全，及人、鬼、傍生一分。 ^288b17

云何六種依持？一、建立依持，謂最下風輪及水輪、地輪。
令諸有情不墜下故起，是名依持。
二、藏覆依持，謂屋宇等。
為諸有情離流漏等所損故起，是名依持。
彼屋宇等略有三種。
或由造作，或不由造作，或宮殿化起。
三、豐稔依持，為諸有情段食故起，是名依持。
四、安隱依持，為諸有情離刀仗等所害故起，是名依持。
五、日月依持，為諸有情見色故起，是名依持。
六、食依持，謂四食。
一、段食，二、觸食，三、意思食，四、識食。
為諸有情任持身故起，是名依持。 ^288b20

云何七種攝受事？
一、自父母事，二、妻子事，三、奴婢僕使事，
四、朋友官僚兄弟眷屬事，五、田宅邸肆事，
六、福業事及方便作業事，七、庫藏事。 ^288c1

云何十種身資具？
一、食，二、飲，三、乘，四、衣，五、莊嚴具，六、歌笑舞樂，
七、香鬘塗末，八、什物之具，九、照明，十、男女受行。 ^288c4

云何八數隨行？謂諸世間數數隨所行事。
一、蔽覆事，二、瑩飾身事，三、威儀易奪事，
四、飲食事，五、睡眠事，六、交會事，七、屬彼勤劬事，
八、屬彼言說事。 ^288c8

云何三種世事？一、語言談論，更相慶慰事；
二、嫁娶賓主，更相飲噉事；三、於起作種種事中，更相營助事。 ^288c12

云何三種語言？謂有法語言、無法語言，及餘語言。
有法語言者，謂宣說厭捨，離諸纏蓋趣可愛樂等。
廣說如經。無法語言者，謂染污心說飲食等。
餘語言者，謂無記心所起言說。 ^288c15

云何二十二種發憤？
一、偽斗，二、偽稱，三、偽函，四、邪業方便，五、
拒鬪，六、輕調，七、違反，八、諍訟，九、罵詈，十、
忿怒，十一、訶責，十二、迫脅，十三、捶打，十四、
殺害，十五、繫縛，十六、禁閉，十七、割截，十八、
驅擯，十九、諂曲，二十、矯誑，二十一、陷逗，
二十二、妄語。 ^288c20

云何六十二種有情之類？
一、那洛迦，二、傍生，三、鬼，四、天，五、人，六、剎帝利，
七、婆羅門，八、吠舍，九、戍陀羅，十、女，十一、
男，十二、非男非女，十三、劣，十四、中，十五、
妙，十六、在家，十七、出家，十八、苦行，十九、
非苦行，二十、律儀，二十一、不律儀，二十二、
非律儀非不律儀，二十三、離欲，二十四、
未離欲，二十五、邪性聚定，二十六、正性聚定，
二十七、不定聚定，二十八、苾芻，二十九、
苾芻尼，三十、正學，三十一、勤策男，三十二、
勤策女，三十三、近事男，三十四、近事女，
三十五、習斷者，三十六、習誦者，三十七、
淨施人，三十八、宿長，三十九、中年，四十、
少年，四十一、軌範師，四十二、親教師，四十三、
共住弟子及近住弟子，四十四、賓客，四十五、
營僧事者，四十六、貪利養恭敬者，四十七、
厭捨者，四十八、多聞者，四十九、大福智者，
五十、法隨法行者，五十一、持經者，五十二、
持律者，五十三、持論者，五十四、異生，五十五、
見諦，五十六、有學，五十七、無學，五十八、
聲聞，五十九、獨覺，六十、菩薩，六十一、如來，
六十二、轉輪王。此轉輪王復有四種。
或王一洲，或二三四。
王一洲者，有鐵輪應；王二洲者，有銅輪應；
王三洲者，有銀輪應；王四洲者，有金輪應。 ^288c26

云何八位？謂處胎位、出生位、嬰孩位、童子位、
少年位、中年位、老年位、耄熟位。
處胎位者，謂羯羅藍等。
出生位者，謂從此後乃至耄熟。
嬰孩位者，謂乃至未能遊行嬉戲。
童子位者，謂能為彼事。
少年位者，謂能受用欲塵，乃至三十。
中年位者，謂從此位乃至五十。
老年位者，謂從此位乃至七十。
從此以上，名耄熟位。 ^289a19

云何四種入胎？一、正知而入，不正知住出；
二、正知入住，不正知而出；三、俱能正知；
四、俱不正知。初謂輪王，二謂獨覺，三謂菩薩，四謂所餘有情。 ^289a27

云何六種活命？一、營農，二、商賈，三、牧牛，
四、事王，五、習學書算計數及印，六、習學所餘工巧業處。 ^289b2

云何六種守護？謂象軍、馬軍、車軍、步軍、
藏力、友力。 ^289b5

云何七種苦？謂生苦、老苦、病苦、死苦、怨憎會苦、
愛別離苦、求不得苦。 ^289b7

云何七種慢？謂慢、過慢、慢過慢、我慢、增上慢、
卑慢、邪慢。 ^289b9

云何七種憍？謂無病憍、少年憍、長壽憍、
族姓憍、色力憍、富貴憍、多聞憍。 ^289b11

云何四種言說？謂依見、聞、覺、知所有言說。
依見言說者，謂依眼故，現見外色，由此因緣，
為他宣說，是名依見言說。
依聞言說者，謂從他聞，由此因緣，為他宣說，是名依聞言說。
依覺言說者，謂不見不聞，但自思惟、稱量、
觀察，由此因緣，為他宣說，是名依覺言說。
依知言說者，謂各別於內、所受、所證、所觸、
所得，由此因緣，為他宣說，是名依知言說。 ^289b13

云何眾多言說句？
謂即此亦名釋詞句，亦名戲論句，亦名攝義句，
如是等類，眾多差別。 ^289b22

又諸字母能攝諸義，當知亦名眾多言說句。 ^289b24

彼復云何？所謂地、根、境、法、補特伽羅、自性、
差別、作用、自、他、有、無、問、答、取、與、正性、邪性句。 ^289b25

又有聽制、功德、過失、得、不得、毀、譽、苦、樂、
稱、譏、堅妙、智退、沈、量、助伴、示現、教導、讚勵、慶慰句。 ^289b27

又有七言論句，此即七例句。
謂補盧沙、補盧衫、補盧崽拏、補盧沙耶、
補盧沙#CB00714;、補盧殺娑、
補盧鎩，如是等。 ^289c1

復有施設、教勅、標相、靜息、表了、軌則、安立、
積集、決定、配屬、驚駭、初、中、後句。
族姓等、立宗、言說、成辦、受用、尋求、守護、
羞恥、憐愍、堪忍、怖畏、簡擇句。 ^289c3

又有父母妻子等，一切所攝資具，應當廣說。
及生老等，乃至所求不得、愁歎、少年、無病、
長壽、愛會、怨離、所欲隨應、若不隨應，往來、
顧視、若屈若申、行住坐臥、警悟、語默、解睡、解勞句。 ^289c6

又有飲噉、咀味、串習、不串習、放逸、不放逸、
廣略、增減、尋伺、煩惱、隨煩惱、戲論、離戲論、
力劣、所成、能成、流轉、定異、相應、勢速、次第、
時、方、數、和合、不和合、相似、不相似句。 ^289c10

又有雜糅、共有、現見、不現見、隱顯句。 ^289c14

又有能作、所作、法律、世事、資產、真妄、利益、
非利益、骨體、疑慮、驚怪句。 ^289c15

又有怯弱、無畏、顯了、不顯了、殺害、繫縛、
禁閉、割截、驅擯句。 ^289c16

又有罵詈、忿怒、捶打、迫脅、訶責、燒爛、燥暑、
摧伏、渾濁、聖教隨逐比度句。
瑜伽師地論卷第二
 ^289c18
