^bk182a【】佛說鹿母經
translator:: 西晉月氏國三藏竺法護譯
jing:: 
佛言：「昔者，有鹿數百為群，隨逐美草侵近人邑，國王出獵遂各分迸。
有一鹿母懷妊獨逝，被逐飢疲失侶悵怏。
時生二子捨行求食，煢悸失措墮獵弶中，悲鳴欲出不能得脫。
獵師聞聲便往視之，見鹿心喜適前欲殺。
鹿乃叩頭求哀自陳：『向生二子尚小無知，
始視矇矇未曉東西，乞假須臾暫還視子，
將示水草使得生活，旋來就死不違信誓。』
是時，獵者聞鹿所語，驚怪甚奇！
即答鹿曰：『一切世人尚無至誠，況汝鹿身？
從死得去，豈當還期？
終不放汝。』鹿復報言：『聽則子存，留則子亡，
母子俱死不得生別，分死全子滅三痛劇。』
即便說偈，以報獵者：
　　「『我身為畜獸，遊處於林藪，
　　賤生貪軀命，不能故送死。
　　今來入君弶，分當就刀机，
　　不惜腥臊身，但憐二子耳。』 ^454a8

「獵者於是聞鹿所語，甚奇甚異！
意猶有貪，復答鹿曰：『夫巧偽無實奸詐難信，
虛華萬端狡猾非一，愛身重死少能効命，
人之無良猶難為期，而況禽獸去豈復還？
固不放汝不須多方。』
鹿復垂淚以偈報言：
　　「『雖身為賤畜，不識人義方，
　　奈何受慈恩，一去不復還。
　　寧就分裂痛，無為虛偽存，
　　哀傷二子窮，乞假須臾間。
　　世若有惡人，鬪亂比丘僧，
　　破塔壞佛寺，及殺阿羅漢，
　　反逆害父母，兄弟及妻子；
　　設我不還來，罪大過於是。』 ^454a25

「爾時，獵者重聞鹿言，心益悚然，乃却歎曰：
『惟我處世得生為人，愚惑癡冥背恩薄義，
殘害眾生殺獵為業，欺偽苟得貪求無恥，不知非常識別三尊。
鹿之所言有殊於人，信誓邈邈情現盡中。』
便前解弶放之令去。
於是鹿母至其子所，低頭鳴吟舐子身體，
一悲一喜，而說偈言：
　　「『一切恩愛會，皆由因緣合，
　　合會有別離，無常難得久。
　　今我為爾母，恒恐不自保，
　　生世多畏懼，命危於晨露。』 ^454b9

「於是鹿母，將其二子示好水草，垂淚交流，
即說偈言：
　　「『吾朝行不遇，誤墮獵者手，
　　即當應屠割，碎身化糜朽。
　　念汝求哀來，今當還就死，
　　憐汝小早孤，努力自活己。』 ^454b20

「鹿母說已，便捨而去。
二子鳴啼悲泣戀慕，從後追尋，頓地復起。
母顧命曰：『爾還勿來！
無得母子併命俱死。
吾沒甘心；傷汝未識，世間無常皆有別離。
我自薄命爾生薄祐，何為悲憐徒益憂患，但當建行畢罪。』
於是母復為子，說此偈言：
　　「『吾前生貪愛，今來為畜身，
　　生世皆有死，無脫不終患。
　　制意一離貪，然後乃大安，
　　寧就誠信死，終不欺殆生。』 ^454b26

「子猶悲號戀慕相尋，至于弶〔巨諒〕所東西求索。
乃見獵者臥於樹下。
鹿母住前，說偈覺言：
　　「『前所可放鹿，今來還就死，
　　恩愛愚賤畜，得見辭二子。
　　將行示水草，為說非常苦，
　　万沒無遺恨，念恩不敢負。』 ^454c7

「獵者於是忽覺驚起，鹿復長跪向獵者，
重說偈言：
　　「『君前見放去，德重過天地，
　　賤畜被慈育，赴信還就死。
　　感仁恩難忘，不敢違命旨，
　　雖懷千返報，猶不畢恩紀。』 ^454c13

「獵者見鹿篤信死義，志節丹誠慈行發中，
効應徵驗捨生赴誓，母子悲戀相尋而至。
慈感愍傷，稽首謝曰：
　　「『為天是神祇，信義妙乃爾，
　　恐懼情悚然，豈敢加逆害。
　　寧自殺所親，碎身及妻子，
　　何忍害靈神，起想如毛髮。』 ^454c19

「獵者即便放鹿使去。
母子悲喜鳴聲呦呦，偈謝獵者：
　　「『賤畜生處世，當應充厨宰，
　　即時分烹煑，寬惠辭二子。
　　天仁重愛物，復蒙放捨原，
　　德祐積無量，非口所能陳。』 ^454c26

「爾時，獵者具以聞王，國人咸知普感慈信，
鹿之仁行有喻於義，莫不肅歎！
為止殺獵。於是鹿還鳴群嘯侶，以遊以集各寧其所。」 ^455a3

佛語阿難：「昔吾所更勤苦如是。
爾時，鹿者我身是。
二子者羅云及羅漢朱利母是。
其國王者，舍利弗是。
時射獵者，汝身是。
我之所入興隆道化，種善無厭分德不住，
雖在禽獸不忘菩薩，權行如應導利一切，
普使眾生度濟獲安，逮是功德疾成至佛真人，至誠忠信不可不作。」
佛說鹿母經
 ^455a6
