
pin:: 
##  15
俱舍論頌疏論本第十七
從此大文第二，釋業道名義，論云：「如是已辨十業道相，依何義名業道？」
頌曰：
　　「此中三唯道，七業亦道故。」 ^911a4

釋曰：此中三唯道者，此十業道中，貪等三唯道也。
業之道故，立業道名，謂貪等相應思說名為業，
以彼貪等轉故思轉，彼貪等行故思行，
如彼貪等勢力而思有造作故，故貪等三與思為道。 ^911a7

七業亦道故者，前七是業，身、語業故。
亦業之道，思所遊故，由等起思託身、語轉故。
身、語七思所遊履，亦業之道故，前七業，
業之道故，立業道名。
上業身、語業，下業等起思，故名業業。
故業道者，具顯業道、業業道義。
雖不同類，業道名同，而一業為餘業，一道為餘道。
猶如世間車牛名同，而一車牛名為餘車牛故。
於典籍中，如言識住，雖四識住，性類不同，
識住名同，而一識住名為餘識住故。
離殺等七無貪等三，立業道名，類前應釋。 ^911a11

從此第三，義便明斷善，論云：「如是所說十惡業道皆與善法現起相違，
諸斷善根由何業道？
斷善續善差別云何？」
頌曰：
　　「唯邪見斷善，所斷欲生得，
　　撥因果一切，漸斷二俱捨。
　　人三洲男女，見行斷非得，
　　續善疑有見，頓現除逆者。」 ^911a22

釋曰：唯邪見斷善者，唯有上品圓滿邪見能斷善根。
然本論中，說貪、瞋、癡三不善根能斷善者，
由不善根能引邪見故，邪見斷推在彼根。
如火燒村，火由賊起，故世間說被賊燒村。 ^911a29

所斷欲生得者，所斷善根唯是欲界生得善也，
謂斷善時，色、無色善先不成故，不可說斷。
問：「何緣唯斷生得善根？」
答：「加行善根先已退故，謂斷善根，先加行位捨加行善，
至斷善時，唯斷生得。」 ^911b4

撥因果一切者，明邪見相也。
撥因邪見，無妙惡行。
撥果邪見，無善惡果。
一切者，一切邪見皆能斷善，謂自界緣、
若他界緣，若有漏緣、若無漏緣，如是邪見皆能斷善。
有餘師說：「唯自界緣及有漏緣方能斷善，餘不能斷。」
為對彼說，故言一切。 ^911b8

漸斷者，明斷善根漸斷而非頓斷，謂九品邪見斷九品善根，
逆順相對斷，初下下品邪見能斷上上品善根，乃至上上品邪見能斷下下品善根。
善根從上品至下品名逆也，邪見從下至上名順也。
二俱捨者，二謂善根及律儀也。
斷善根時，二俱時捨。
論云：「若彼律儀是此品心所等起果，此品心斷，
捨彼律儀，以果與因品類同故。」
諸律儀果有從加行、有從生得善心所生，
若從加行善心生者，律儀先捨，後斷善根。 ^911b14

人三洲男女者，明能斷善根處及人也。
人趣三洲，非在惡趣，染、不染慧不堅牢故。
亦非有天趣，現見善惡諸業果故。
除北俱盧洲，彼無極惡阿世耶故〔此云意樂〕。
唯男女身，志意定故。 ^911b26

見行斷非得者，此斷字通上下，唯見行人能斷善根，非愛行者。
諸愛行者惡阿世耶極躁動故，諸見行者惡阿世耶極堅深故。
由此理趣，非扇搋等能斷善根，愛行類故。
又此類人如惡趣故〔言見行者，自慧見理而行義也。
愛行者，但信他語，愛樂而行也〕。
斷非得者，善斷應知非得為體，謂斷善位善得不生，
非得續生，非得生位名斷善根，故斷善根非得為體。 ^911c1

續善疑有見者，疑謂疑有，見者謂正見。
謂因果中生疑有心，此或應有，從疑有心或發正見，定謂有非無。
爾時善根得還續起，故名續善。
疑有續善，疑無斷善，為簡疑無，故言疑有。 ^911c9

頓現除逆者者，頓謂善根九品頓續，然後後時漸漸現起，
如頓除病，氣力漸增。
現謂現世，現身續善，除造逆者，經說造逆并斷善人，
彼定現身不能續善，定從地獄將沒將生方能續善。
受地獄果畢，名為將沒。
正住中有，未生地獄，名為將生。
若由過去宿習邪見以為因力，彼斷善根，將死時續。
若由現在邪教緣力彼斷善根，將生時續。
由自他力應知亦爾〔自謂自推求，他謂逢惡友也〕。
又愛樂壞，非加行壞，是人現世能續善根。
若二俱壞，要死方續。
見壞戒不壞，亦現世續善。
戒、見兩俱壞，要死後續善〔相儀中護，名戒不壞〕。
有斷善根，非墮邪見，應作四句：第一句者，
布賴那等；第二句者，謂未生怨等；第三句者，
謂天授等；第四句者，謂除前相。 ^911c13

從此第四，明思俱轉，論云：「已乘義便辨斷善根，
今復應明本業道義，所說善惡二業道中，有幾竝生與思俱轉？」
頌曰：
　　「業道思俱轉，不善一至八，
　　善總開至十，別遮一八五。」 ^912a1

釋曰：業道思俱轉者，標也。
思謂剎那等起思也。
此明業道與能起思同一剎那俱時而轉。 ^912a6

不善一至八者，明不善業道或一至八與思俱轉。
一俱轉者，有兩種一：且初一者，謂離所餘七惡色業，
貪等三中隨一現起，貪、嗔、邪見必不俱生，
故隨一起與思俱轉；第二一者，謂先加行，
遣使殺等，造六惡業，不染心時，於前六中，
隨一究竟善無記心，名為不染。
染心究竟成二俱轉，故言不染，謂簡染心成二俱轉也。
二俱轉者，謂以嗔心究竟殺業，若起貪位成不與取，
或復起貪成欲邪行，或時起貪成雜穢語，
此上四類，名二業道與思俱轉。
三俱轉者，謂以瞋心，於屬他生，盜離本處，
斷其命根，俱時殺、盜，瞋、殺、盜三與思俱轉。
又先加行，遣使殺等，造惡色業，貪、瞋、邪見一正起時。
於前殺等隨二究竟，既貪等一，殺等隨二，故三俱轉。
四俱轉者，此有三類：第一四者，謂欲壞他，
說虛誑語，意業道一、語業道三。
以壞他故，是離間語；說虛誑故，復成誑語；
此是染言，必兼雜穢。
故語業三。第二四者，又欲壞他，說麁惡語，
意業道一、語業道三。
以壞他故，是離間語；說麁惡故，復成麁語；
此是染言，必兼雜穢。
故語業三。第三四者，若先加行，遣使殺等，
造惡色業，貪等現前，於前殺等隨三究竟，
既貪等一、殺等隨三，故四俱轉。
五俱轉者，謂先加行造惡色業，貪等現前，隨四究竟。
六俱轉者，貪等現前，隨五究竟。
七俱轉者，貪等現前，隨六究竟，准上應知。
八俱轉者，於加行位，遣於使殺等，造六惡業，
自行邪行，此七業道一時究竟，行邪欲故，
必有貪心，成八俱轉。
貪、瞋、邪見自力現前，必不俱行，故無九、
十與思俱轉〔各當頭起，名為自力〕。 ^912a8

善總開至十者，十善業道通據隱、顯，名為總開。
隱謂處中善，顯謂律儀也。
隱、顯通論，有十俱轉。
別據顯相，無一、無八、無五俱轉，唯據律儀，
不約處中，名為顯也。
且約顯中二俱轉者，此有二種：且初二者，
謂善五識現在前時，無散善七，以善五識故，
有無貪、無瞋。無分別故，無正見一。
第二二者，謂依無色，盡、無生智現在前時，無散善七。
依無色故，無定戒七。
盡無生故，有無貪、瞋。
以息求故，無正見也〔無散善者，謂不受欲界散律儀也〕。
三俱轉者，謂與正見相應意識現在前時，
無七色善，以是正見故，必有無貪、無瞋、正見三業道也。
無七色者，謂不受戒及不入定，無七善色也。
四俱轉者，謂惡無記心現在前時，得近事、
近住、勤策律儀。以惡無記故，無無貪等三。
受近住等戒，故有四善律儀，謂身三、語一，謂四支戒也。
六俱轉者，謂善五識現在前時，得上三戒，謂近事等。
以善五識故，有無貪、無嗔。
於前四上加無貪、瞋，故成六也。
七俱轉者，此有二種：且第一七者，謂善意識無隨轉色，
正見相應現在前時，得上三戒，謂近事等。
正見相應故，必有無貪、無瞋、正見三也。
得近事等戒故，復有四支，故成七也。
第二七者，或惡無記心現在前時，得苾芻戒，成七善無表也。
九俱轉者，此有三種：第一九者，謂善五識現在前時，得苾芻戒。
善五識故，有無貪、無瞋。
得苾芻戒，有七色善。
故成九也。第二九者，或依無色，盡、無生智現在前時，得苾芻戒。
以盡、無生智故，無正見一，有無貪、無瞋二。
得苾芻戒，有七色善。
故成九也。第三九者，謂靜慮攝，盡、無生智現在前時，
以靜慮故，有定戒七。
盡、無生故，有無貪、無瞋。
故成九也。十俱轉者，此有二種：第一十者，
謂善意識無隨轉色，正見相應現在前時，得苾芻戒。
以正見故，有無貪等三。
得苾芻戒，有七色善。
故成十也。第二十者，謂餘一切有隨轉色，正見相應心正起位。
以隨轉色，有定戒七。
正見相應故，有正見等三。
名十俱轉也。 ^912b10

論云：「別據顯相，所遮如是。
通據隱、顯，則無所遮，謂離律儀，有一八五
〔解云：處中善，名離律儀，謂非律儀故也〕。」
一俱轉者，謂惡無記心現在前時，得一支遠離〔受一支戒也〕。
五俱轉者，謂善意識無隨轉色，正見相應，得二支等。
八俱轉者，謂此意識現在前時，得五支等。 ^912c20

從此第五，約處成善惡，論云：「善惡業道於何界趣處幾唯成就？
幾亦通現行？」頌曰：
　　「不善地獄中，麁雜瞋通二，
　　貪邪見成就，北洲成後三，
　　雜語通現成，餘欲十通二。
　　善於一切處，後三通現成，
　　無色無想天，前七唯成就，
　　餘處通成現，除地獄北洲。」 ^912c29

釋曰：不善地獄中，麁雜 " resp=瞋通二者，
十不善業於地獄中，唯麁惡語、雜穢語、
瞋，此三通二，謂成就、現行二種也。
由相罵故，有麁惡語。
由悲呌故，有雜穢語。
由互相憎，故有瞋恚。 ^913a8

貪邪見成就者，於此地獄中，此二成就而不現行。
無可愛境，貪不現行。
現見業果，邪見不起。
又地獄中業盡死故，無殺業道。
無攝財物，無盜業道。
無攝女人，無邪婬罪。
業鏡現前，不可拒諱，以無用故，無虛誑語。
即由此無用及常離故，無離間語。 ^913a12

北洲成後三者，北俱盧洲成就後三，貪、
瞋、邪見而不現行，不攝財物為我所故，貪不現行。
身心柔軟，復無惱害，瞋不現行。
無惡意樂故，邪見不現行。 ^913a18

雜語通現成者，北俱盧洲雜穢語通現及成，由彼有時染心歌詠。
無惡意樂故，彼無殺等六。
又壽量定故，無殺也。
無攝財物故，無盜也。
無攝女人，故無邪婬也。
身心愞故，無麁惡語。
及無用故，無離間語及虛誑語。
彼處行非梵行者，謂彼男女執手相牽，
往詣樹下，樹枝垂覆，知是應行；樹不垂枝，並愧而別。 ^913a21

餘欲十通二者，餘欲界中，天、鬼、傍生及三洲人，
十惡業道皆通成就、現行二也。
然有差別，天、鬼、傍生前七業道唯有處中，
無不律儀，人三洲中二種俱有。 ^913a29

善於一切處，後三通現成者，此明十善業道，
三界五趣此一切處，無貪等三皆通成就及現行也。 ^913b3

無色無想天，前七唯成就者，謂聖人生無色界，
成就過、未無漏七支律儀，彼無色故，必不現行。
無想天中，以無心故，亦不現行，唯成就過、未靜慮律儀。
然無色那含於過去欲色界五地身中，
隨依何地，或二三四五地，曾起曾滅無漏律儀，
生無色時，成彼過去曾起一地，成過去一地戒，
乃至曾起五地，成過去五地戒也。
若未來世，依五地身無漏律儀皆定成就
〔五地：欲界、四靜慮也〕。 ^913b6

餘處通成現，除地獄北洲者，餘欲、色界人天四趣，
除地獄、北洲名為餘處，身語七支各皆通現行及成就也。
然有差別：謂鬼、傍生有處中善。
若於色界，唯有律儀。
三洲、欲天皆具處中、律儀二種。 ^913b14

從此第六，明業道三果，論云：「不善善業道所得果云何？」
頌曰：
　　「皆能招異熟，等流增上果。
　　此令他受苦，斷命壞威故。」 ^913b20

釋曰：初兩句總明三界，下兩句別釋所以也。
十惡業道皆招異熟、等流、增上三果者，
從此命終，生捺落迦，是異熟果。
來生人中，受等流果，謂殺生者壽量短促，
不與取者資財乏匱，欲邪行者妻不貞良，
虛誑語故多遭誹謗，離間語者親友乖穆，
麁惡語者常聞惡聲，雜穢語故言不威肅，
貪者貪盛，瞋者瞋增，邪見者增癡。
增上果者，所有資具由殺生故光澤鮮少，
不與取故多遭霜雹，欲邪行故多諸塵埃，
虛誑語故多諸臭穢，離間語故所居險曲，
麁惡語故田多荊棘磽确鹹鹵，雜穢語故時候變改，
貪故果少，瞋故果辣，邪見故果少或無也。
問：「何緣此十各招三果？」
答：「此令他受苦，斷命壞威故。
且初殺生，令他受苦受異熟果，斷他命故受等流果，令他失威受增上果。
餘惡業道如理應思。
由此准知，善業三果，離殺生等，生於天中受異熟果。
來生人中受等流果，謂離殺者得壽命長；
餘上相違，如理應說。」 ^913b24

從此大文第十一，別明邪命，論云：「又契經說：
『八邪支中分色業為三，謂邪語業命。』
離邪語業，邪命是何？
雖離彼無而別說者。」
頌曰：
　　「貪生身語業，邪命難除故，
　　執命資貪生，違經故非理。」 ^913c14

釋曰：瞋、癡生語業名邪語，瞋、癡生身業名邪業。
從貪所生身、語二業，以難除故，別立邪命，
謂貪能奪諸有情心，彼所起業難可救護，
為於正命令慇重修，故佛離前別說為一，
如有頌曰：「俗邪見難除，由恒執異見。
道邪命難護〔道出家人〕，由資具屬他。」 ^913c20

執命資貪生者，有餘師執緣命資具，貪生身語，名為邪命。
非一切貪皆名邪命，戲樂歌詠雖從貪生，
不資命故，非邪命也。 ^913c25

違經故非理者，破餘師說，此釋違經。
《戒蘊經》中，觀象鬪等，世尊亦立在邪命中。
邪受外境，虛容延命，故據此經文，但是貪生皆名邪命也。 ^913c28

從此大文第三，雜明諸業，就中分十：一明業得果、
二明本論業、三明引滿因、四明三重障、
五明三時障、六明菩薩相、七明施戒修、
八明順三分業、九明書等體、十明諸法異名。 ^914a4

就第一，明業得果中，分六：一總明諸業果、
二三性相對果、三三世相對果、四諸地相對果、
五明三學相對果、六三斷相對果。 ^914a8

且初，總明諸業果者，論云：「如前所言果有五種，此中何業有幾果耶？」
頌曰：
　　「斷道有漏業，具足有五果。
　　無漏業有四，謂唯除異熟。
　　餘有漏善惡，亦四除離繫。
　　餘無漏無記，三除前所除。」 ^914a11

釋曰：斷道者，諸無間道，以無間道能證無為斷及能斷惑，得斷道名。
此道有二種者，通有漏無漏也。 ^914a17

有漏業具足有五果者，於前斷道，若有漏業具足五果，
既是有漏，能招自地可愛異熟。
等流果者，謂自地中，後若等若勝諸相似法。
離繫果者，斷惑所證擇滅無為。
士用果者，謂道所牽俱有士用，謂道所牽。
次解脫道無間士用，謂道所修，未來功德隔越士用；
謂道所證，諸無為斷不生士用。
增上果者，謂離自性，餘有為法唯除前生。 ^914a19

無漏業有四，謂唯除異熟者，於前所斷道，
若無漏業具足四果，無漏不招果故，唯除異熟。 ^914a27

餘有漏善惡，亦四除離繫者，異前斷道，故說為餘。
所餘有漏，若善若惡亦有四果，非斷道故，除離繫果。 ^914a29

餘無漏無記三除前所除者，除前斷道，
所餘無漏及無記法唯有三果，除前所除異熟、離繫。
以無漏及無記不招果故除異熟果，非斷道故除離繫果。 ^914b2

從此第二，三性相對果，論云：「已總分別諸業有果，
次辨異門有業果相，於中先辨善等三業果。」
頌曰：
　　「善等於善等，初有四二三，
　　中有二三四，後二三三果。」 ^914b7

釋曰：善等於善等者，上善等是業也，下善等是法也，等取不善及無記也。
將善等業望善等法，以明果數。
善等三業，色、行二蘊少分為體。
善等三法，五蘊為體。 ^914b12

初有四二三者，初謂善業以善法為四果，除異熟果。
善業以不善法為二果，謂士用、增上。
因善引生，是士用果。
善法不障，是增上果。
善業以無記法為三果，除等流及離繫。
性不同故，除等流果。
非擇滅故，除離繫果。 ^914b15

中有二三四者，中謂不善，在善、無記中間，故名中也。
不善業以善法為二果，以不善法為三果，以無記法為四果。
言二果者，謂士用、增上。
言三果者，除異熟及離繫。
言四果者，唯除離繫。
問：「無記與不善如何為等流？」
答：「謂遍行不善及見苦所斷餘不善業為同類因，
以身、邊見有覆無記為等流果。」 ^914b20

後二三三果者，後謂無記，善、惡後故。
此無記業以善法為二果，以不善法為三果，以無記法亦為三果。
以善法為二果者，謂士用、增上。
以不善法為三果者，除異熟及離繫。
問云：「何不善與無記為等流？」
答：「身、邊、無記為同類因，以諸不善為等流果。」
以無記法為三果者，除異熟及離繫。 ^914b27

從此第三，明三世果，論云：「已辨三性，當辨三世。」
頌曰：
　　「過於三各四，現於未亦爾。
　　現於現二果，未於未果三。」 ^914c6

釋曰：此以三世業對三世法為果差別。
此三世業，色、行二蘊少分為體。
若三世法，五蘊為體。
過於三各四者，謂過去業以三世法各為四果，唯除離繫。 ^914c10

現於未亦爾者，現在世業以未來法亦唯四果，
同前過去數，故言亦爾也。 ^914c13

現於現二果者，謂現在世業以現在法為二果，謂增上果及士用果。 ^914c15

未於未果三者，謂未來業以未來法唯有三果，除等流及離繫。
不說後業有前果者，前法定非後業果故。 ^914c16

從此第四，明諸地果，論云：「已辨三世，當辨諸地。」
頌曰：
　　「同地有四果，異地二或三。」 ^914c20

釋曰：此約諸地業望諸地法為果差別，
應知諸地業唯色、行二蘊少分，諸地法通五蘊也。 ^914c23

同地有四果者，於九地中，隨何地業以同地法為四果，除離繫。 ^914c25

異地二或三者，若是有漏業，以異地法為二果，
謂士用、增上。若無漏業，以異地法為三果，
於前二果更加等流，不墮界故，有等流果。 ^914c26

從此第五，明學等三果，論云：「已辨諸地，當辨學等。」
頌曰：
　　「學於三各三，無學一三二，
　　非學非無學，有二三五果。」 ^915a1

釋曰：此約學等三業，以學等三法為果差別。
學等三業唯色、行二蘊少分。
學、無學色蘊，無漏戒也。
行蘊者，道共思也。
非學非無學色蘊，有漏色少分。
學等三法通五蘊也。
非學非無學法，兼取三無為。 ^915a5

學於三各三者，謂有學業於學等三法各為三果。
且學業以學法為三果者，除異熟及離繫。
以無學法為三果者，亦除異熟及離繫。
以非學非無學法為三果者，除異熟及等流。 ^915a9

無學一三二者，謂無學業以學法為一果，唯增上。
若無學業以無學法為三果，除異熟及離繫。
無學業以非學非無學法為二果，謂士用、增上。 ^915a13

非學非無學，有二二五果者，謂非學非無學業以學法為二果，
謂士用、增上。以無學法為二果，謂士用、增上。
以非學非無學法為五果。 ^915a17

從此第六，明見斷等三果，論云：「已辨學等，當辨見所斷。」
頌曰：
　　「見所斷業等，一一各於三，
　　初有三四一，中二四三果，
　　後有一二四，皆如次應知。」 ^915a21

釋曰：此以三斷業望三斷法為果差別。
見所斷業等者，等取修所斷業及非所斷業。
見所斷業唯行蘊少分為體。
修、非二斷業俱以色、行二蘊少分為體。
見所斷法四蘊為體，修所斷法五蘊為體，非所斷法無漏五蘊及無為為體。 ^915a26

一一各於三者，謂三斷業一一各於三斷法為果者，此句總標也。 ^915b2

初有三四一者，初謂見所斷業以見所斷法為三果，
以修所斷法為四果，以非所斷法為一果。
言三果者，除異熟及離繫。
見所斷法唯染污，非異熟。
言四果者，除離繫。
言一果者，唯增上也。 ^915b4

中二四三果者，中謂修所斷業，在二斷中間，故名中也。
若修所斷業，以見所斷法為二果，以修所斷法為四果，以非所斷法為三果。
言二果者，士用、增上。
言四果者，除離繫。
言三果者，除異熟、等流。 ^915b8

後有一二四者，後謂非所斷業，以見所斷法為一果，
以修所斷法為二果，以非所斷法為四果。
言一果者，謂增上。
言二果者，士用、增上。
言四果者，除異熟。 ^915b13

皆如次應知者，隨其所應，遍上六門，所配因果皆如次，
釋唯後置者，略法應爾。 ^915b16

從此大文第二，釋本論業，論云：「因辨諸業，
應復問言：如本論中所說三業，謂應作業、
不應作業、非應作業非不應作業，其相云何？」
頌曰：
　　「染業不應作，有說亦壞軌，
　　應作業翻此，俱相違第三。」 ^915b19

釋曰：染業不應作者，有說染污三業名不應作，謂從非理作意生故。
有說亦壞軌者，有餘師說：非直染業名不應作，
壞軌則亦名不應作，壞軌則者是無記業也。
應如是行住，應如是著衣食，若不如是，
名不應作，違禮儀故。 ^915b25

應作業翻此者，翻不應作名應作業。
有說善業名為應作。
有餘師說：合軌則業亦名應作。 ^915c1

俱相違第三者，俱違前二，名為第三非應作非不應作。
若依初說，唯無記業也。
依第二師釋，除軌則外，餘無記是也。 ^915c3

從此第三，明引、滿因，就中分二：一明業感多少、二明引滿因體。 ^915c7

且初明業感多少者，論云：「為由一業但引一生？
為引多生？又為一生但一業引？
為多業引？」頌曰：
　　「一業引一生，多業能圓滿。」 ^915c8

釋曰：一業引一生者，釋引業也，舊云總報業也。
依薩婆多宗，但由一業唯引一生，若許一業能引多生，時分定業應成雜亂。
若此一生多業所引，應眾同分分分差別，
以業果別故〔分分差別者，謂數死數生也〕，故知一業唯引一生。 ^915c12

多業能圓滿者，釋滿業也，舊云別報業也。
謂一生身圓滿莊嚴，許由多業，譬如畫師先以一色圖其形狀，
後填眾彩。一色圖形喻一引業，後填眾彩喻漏業多，
是故雖有同稟人身，而於其中有具支體色力莊嚴，或有缺減。 ^915c17

從此第二，明引、滿因體，論云：「非唯業力能引能滿，
一切善不善有漏法皆容引滿，以業勝故，但標業名。
然於其中業俱有者，能引能滿。
若不與業為俱有者，能滿非引，勢力劣故。
如是種類其體是何？」
頌曰：
　　「二無心定得，不能引餘通。」 ^915c23

釋曰：二無心定得者，二無心定者，謂無想定、滅盡定也。
此與諸業非俱有故，不為引因，但能為滿。
得者，善惡得也，得與諸業非一果故，唯滿非引。
除此二類，所餘善惡皆通引、滿。 ^915c29

從此第四，明三障，就中有二：一正明三障、二別明業障。 ^916a5

就明三障中二：一明障體、二約處辨。 ^916a6

且初明障體者，論云：「薄伽梵說重障有三：
謂業障、煩惱障、異熟障。
如是三障其體是何？」
頌曰：
　　「三障無間業，及數行煩惱，
　　並一切惡趣，北洲無想天。」 ^916a7

釋曰：三障者，標也。
無間業者，出業障體，謂五無間業名為業障：
一害母、二殺父、三害阿羅漢、四破和合僧、五出佛身血。 ^916a12

及數行煩惱者，出煩惱障體，煩惱有二：
一者數行，謂恒起煩惱，通上下品。
二者猛利，謂上品煩惱，唯約數行為煩惱障。
上品煩惱非數行者，雖復猛利，非恒起故，
易可伏除，不說為障。
下品煩惱雖非猛利，若數行者，難可數除故，說為障故。
煩惱中無論上下，但數行者名煩惱障。 ^916a14

並一切惡趣，北洲無想天者，出報障體。
三惡趣全、北洲、無想天是異熟障。
問：「此障何法？」答：「謂障聖道及聖道加行。」
論云：「此三障中，煩惱與業二障皆重，以有此者第二生內亦不可治
〔解云：於第二生亦不得道，名不可治也〕。」
又論云：「毘婆沙師作如是釋：由前能引後故，後輕於前。」
約異熟果，決定更無餘業餘生能為間隔，故名無間。
或造此業必墮地獄，中無間隔，故名無間。 ^916a21

從此第二，約處辨者，論云：「三障應知何趣中有？」
頌曰：
　　「三洲有無間，非餘扇搋等，
　　少恩少羞恥，餘障通五趣。」 ^916b2

釋曰：三洲有無間，非餘扇搋等者，除北俱盧，
於三洲中，唯女及男造無間業。 ^916b6

非餘扇搋等，少恩少羞恥者，釋扇搋等雖殺父母，
無無間業，謂彼父母於彼少恩少愛念故，
彼於父母慚愧心微，無重恩故，故無無間。
由此道理，鬼及傍生雖害父母，亦無無間。
又大德說：「傍生類中，覺慧分明亦成無間，如聰慧馬。
曾聞有馬，人貪其種，令與母合，覺知是母，便即羞死。」
又若人害非人父母，不成逆罪，心境劣故〔此據人從非人生也〕。 ^916b7

餘障通五趣者，餘煩惱障及異熟障通在五趣。
然異熟障於人趣中唯北俱盧，於天趣中唯無想天。
俱舍論頌疏論本第十七
 ^916b15
