大方廣佛華嚴經隨疏演義鈔卷第五十二
author:: 唐清涼山大華嚴寺沙門澄觀述
pin:: 
#  26 十地品

## 1
十地品第二十六〔盡加所為畢〕
疏「初來意」等者，文分為五：一總明答問，可知。
二「夫功不」下，立理明次，前因後果義次第故。
解即十住，行即十行，願即十向，故為賢終，
親證十如，故名聖位，先賢後聖亦次第故。
三「前是教道」者，辯定法門。
即九種教證中，地前地中相對。
言「證前三心」者，謂直深大悲三菩提心，
三賢別增，此中齊證。
四「故無性」下，引論證成。
前為此因，即第三論具云「此聞熏習種子下中上品，
應知亦是法身種子，與阿賴耶相違，非阿賴耶所攝，是出世間最淨法界等流性故。
雖是世間，而是出世心種子性。
又出世心雖未生時，已能對治諸煩惱纏，
已能對治諸險惡趣，已作一切有漏惡業根壞對治，又能隨順奉事一切諸佛菩薩。
雖是世間，應知初修業菩薩所得亦法身攝。」
釋論中云「雖是世間者，以有漏故。
而是出世心種子性者，是無漏心資糧性故。」
在文可知。五「然會來」下，辯其通別。
一會一品來意即通；晉經闕〈十定品〉，重會普光，
故十地他化中說十一品，則會品意趣別也。 ^406a6

疏「約處名他化」等者，分三：初釋天名、二
「表所入」下顯表法、三「不處化樂」下通妨。
二中二：先釋他化自在、後釋第六天義。
前中三：一約二智、二約事理、三約自他。
今初。證如無心，若自不化；後得起用，如他為化。 ^406a26

疏「事理存泯非即離故」者，二約事理釋。
然事理相望互為自他，泯如不自化，存如他為化。
言非即離者，自他既別，如事理非即，他化自受如二非離。
然其通有四句：一存理泯事，猶根本證如；
二存事泯理，如後得觀法；三俱存，如齊照；
四俱泯，如兩亡。既事理互為自他，則亦應言他人無心我為彼化，
而自望他，是他之化故但云他化。
又應唯就證如之上亦有自他。
一於境無心唯能證智，如他無心我為他化，即存自泯他。
二絕能證智唯有如故，如自無心他為我化，即存他泯自。
三不壞能所，俱無執故，故云都無所得，即俱存義。
四取都無所得，即俱泯義。 ^406b2

疏「因他受用而有所作非自事故」者，三約自他釋。
然曲有二義：一自他隱顯義、二自他相作義。
前中，語則是一，義乃有二：一約見他受用身土名而有所作，
非自受用之自事故。
二者大悲為首一向利他，非由自己而有其事。
二「自他」下，明自他相作義，如第八地十身相作。
經云「此菩薩能隨眾生心之所樂，能以自身作國土身、
眾生身、業報身、聲聞身、緣覺身、菩薩身、
如來身、法身、智身、虛空身。」
此即自作他也。「又隨眾生心之所樂，能以眾生身作自身。」
即他作自也。若令眾生身作國土身、菩提身等，
亦有以他作他，今但取自他相作之義。
然自作他如自身，無作他作自，如令他化作樂具。
又自作他，如為他化作樂具。
他作自，如他為己化作樂具。
故云「自他相作皆自在故」。 ^406b15

疏「將證離欲」下，二通釋第六天義。
以是欲界之頂，隣梵天故。
色界梵天即是離欲，如於佛位。
今明十地，如在第六希欲，將昇隣極證故。 ^406c2

疏「三約法」下，就法釋名。
分二：一得名、二「十是一周」下釋名。
前中二：先解本名、後釋別目。
今初，《本業》有三義：一持、二生、三成。
本論開為四義，住、持為二故。
一生者出生，謂出因生果。
二成者成就，亦通因果。
又以因望果，始起名生，終滿名成。
又為因名生，為緣名住故。
第三名住，住亦住處。
故龍樹《十住毘婆沙》云「十皆住處，名之為地。」
又因滿分相應不退，名之為住，住即不動義，
故初地云「以不動相應故」。
四持者，通望因果，如彼初地能持自他一切功德，復持二地乃至佛果所有功德。
若無初地，餘不成故。
若合住持，但是三義，則同《本業》為功德依。
地能持故，能持為持。
所持為住，住亦依義。
然若望離佛智外無可修行，由行佛智而成十地，則佛智為能持。
如下經說「十山十德皆依於海」，海喻佛智。
若望不修十地不得成佛，則佛智功德皆是所持，十地能持。
今約此義，下會《唯識》義。
《唯識》云「與所修行為勝依持故」，闕生果義。
本論云「生成佛智」，佛智已含因果，論及經中皆詺此地智為佛智故。
況住持中不唯佛智，無盡功德皆依持故。 ^406c5

疏「有別行」下，二釋異名。
名十住經，即藏中《大十住經》，以古譯十地為十住故。
《十住毘婆沙》亦是十地。
言「仁王兼明」者，有住地二字。
言「入理般若」者，入者證也，揀於地前未證真理，所有般若不得名住。
是則住字亦有二義：一者以無住住、二者安住不動。 ^406c27

疏「三宗趣」下，疏文有三：先正明宗趣、二別示體性、三問答料揀。
疏「總有二義」者，前義以行布為宗、圓融為趣，
然總含別義，謂證即初二，初證契合，二即所證故，
智即第三，斷即第四，修行即五六，寄位即七九，證及修行共為第八。
其撮要宗，不出上九，亦含在總中。 ^407a4

疏「後別中」下，疏文有三：一正明十義、二以義收束、三結成宗趣。
今初，「一約本唯是果海」者，此義即示說分齊中。
論經云「我但說一分」，論解云「是地所攝亦有二種：
一因分、二果分。說者為解釋。
一分者，是因分，以於果分為一分故。
然因果二言略有二意：一唯就十地以明，
以證智為果分，方便寄法等並為因分。
此復二義：一以修證相對，則方便造修為因分，
息修契實為果分；二以詮表相對，則以寄法顯地為因分，真實證智為果分。
二約究竟佛果對普賢因說，義通一部。
謂此證智冥同果海為果分，地相之因同普賢因便為因分。」
然論唯前意就究竟果說，乃是古德義取論意。
疏存二義，故云雖通一部，此品正明。 ^407a10

疏「二約所證」者，約已出障，故云離垢。 ^407a25

疏「三約智中亦通方便」者，正唯二智，以後九方便即後得故，
初地方便未是地故。
如欲入二地起於十心，是住初地後得智中進修十心，
所謂正直心、柔軟心、堪能、調伏、寂靜、純善、
不雜、無顧戀、廣心、大心。
此十若滿，即入二地。
二地入三地等，皆準此知。
初地加行若未圓滿，正屬地前四加行位故。
今言亦通者，後九方便望於本地雖是後得，望起後地為方便故。
初地加行在十地會，明非迴向位，故屬初地，則此會中亦有未入地行之方便也。 ^407a26

疏「四約所斷」，謂離二障種現：一者分別，
謂邪師邪教及邪思惟生，入初地時便能永斷；
二者俱生，生而便有，此於修道地地斷之。
此又二種：一者現行、二者種子。
若俱生所知種，現地地斷之；若煩惱現行亦地地斷；
俱生煩惱種子，直至金剛無間道斷。 ^407b7

疏「五約所修」者，所修正約行時，故禪道品等起行各別。 ^407b13

疏「六所成」者，唯成四故。 ^407b14

疏「七約寄位行」者，下論名為別地行相，一地一度顯位別故。
此中寄位，唯就大乘顯位差別，不同二乘寄淺近法等，
故十地說行略有四別，一十地差別行，如第五門。
二約三學行，如第六門。
三約二利行，如第八門三道品行故。
四約十度行，即如此門。
然十度行曲復有三：初別地門，如今文。
二約增勝門，則初地成檀，二地成二度。
以戒加檀，前檀已得故。
乃至十地加智，十度即圓，謂前已得後不失故。
三約圓修門，地地之中皆修十度，初心菩薩尚自圓修，豈況登地唯施無戒等耶？
明知具足。今顯地差，故言各一。 ^407b15

疏「八者約法有其三德」者，若遠公云：「宗趣者何？
若就經本義，要唯有三：一所說教道之行、
二所顯證道、三所表地法。
言所說者，一切地前因分之行，隨相造修可以言說，故曰所說。
言所顯者，一切地中果分行德，捨修契實離相離言，
但可寄彼因分修相顯標真德，故說斯德以為所顯。
言所表者，向雖顯德，意不在事，為欲寄彼諸佛菩薩離相淨證，
表彰地法以為所表。
良以地法眾生自實，情倒謬解處而不覺。
今欲即情拂妄顯實，令人趣入即妄辯真，
在理難彰，故寄淨證以表法也。
若就論說，宗要有四：一是所釋經本言教、
二是所成教道之行、三是所顯離言證道、四是所表地之法體。」
今疏就約經中加不住道成真德故，略無地法，
地法即是所證十如，及與果海之所攝故。
既不別釋，經論不同，故不存於論之四釋。 ^407b27

疏「九約寄乘」者，謂初地明施，復顯人王即是人乘。
二地十善生天，是欲天乘。
三地八定，是色無色天乘。
故以初三為人天乘。
四地初斷俱生身見，觀於道品，同須陀洹。
五地四諦理終，寄阿羅漢。
六地觀緣，寄於緣覺。
七地一切菩提分法方便涉有，故寄三乘之中大乘菩薩。
八地已上既是一乘，故不云寄。 ^407c15

疏「十撮要者」，本分當明。 ^407c22

疏「於此十中」下，第二以義收束不出圓融行布。
如二中所證十如，若約十如各異，即行布門；
若約一如無二，如十如之德各互相收，即圓融門。
三中約十親證淺深之異，即行布門；若約證如之智，
如既圓融智無異相，一證一切證，即圓融義。
四中若約所斷十障，即行布門；皆是所知，
一斷一切斷，即圓融門。
八中三德隨地不同，即行布門；以教同證，
並皆無住，即是圓融。
十中六決定，不出證智等，例前可知，故通二相。
「初一雙非」者，以離言故。
若說圓融，未免於言。
言「地地別宗」者，如初地以施為宗，二地以戒為宗。
餘非不修，不成宗故。 ^407c23

疏「別論其趣不異總趣」者，第三結成宗趣也。
上十別宗，初明相異，分二不同；後圓融融之，十皆具二。
一一行布為宗，則圓融為趣。
若具二為宗，則一一皆成佛為趣。 ^408a6

疏「論其體」下，第二示體性也。
於中亦二：先別示十體、後以總收別。
今初。然解上十宗，體可例知，但有開合取捨之異耳。 ^408a10

疏「六取光明三昧即證入體」者，上說如智合明，但雙舉能所證法。
今以人就法，正明三昧。
剛藏以如如智合如如理，云正相應故。 ^408a13

疏「收此十體」下，第二以總收別者，言「配屬可知」，
十中初一即離言體，二三四六皆剋實體，五七八九十皆總含體。 ^408a16

疏「問何為地前」下，第三問答料揀，先問深淺；
後答明欲唯顯一乘，有標、徵、釋。
釋中有六：一示三一之相、二「若俱」下反舉非理、
三「故於地前」下順答其難、四「故虛空」下引證、
五「故剛藏」下結深、六以文成立。
四中，引四文證：一鳥跡，即示說分齊中。
二大海，是地影像中。
三即第一經，云「菩薩住於一地，具攝一切諸地功德。」
四「文文之內」，即說分中辯，並如下說。
五結深，如下明。 ^408a18

疏「又此一會」下，六以文成立。
於中二：初標。由無方便及進趣故，知攝前後，故為甚深。
後「所以」下釋。於中四：初正明、二「若爾」下解妨、
三「若別立」下反舉立過、四「十地甚深」下結酬。 ^408a27

疏「第四釋文」下，然下用論小異於古，謂論先具牒經文，後以論釋。
遠公先委釋經，後復釋論。
後人多取遠公釋論之文，不觀前文釋經之處，故多闕略。
今皆對會，二處釋文，為一異也。
二昔人或釋經竟後牒論釋，或復牒論而後釋論。
今則經中易者則直用論為疏釋之，或令義顯加一兩字。
若經文難，則先釋經，後引論釋。
若論難者，先牒論文，後方疏釋。
或先取論意以解經文，後引論證，為二異也。
三晉經論經及今唐本三經，不同賢首釋晉。
遠公釋論，後人但取以釋今經。
若不善會，時有差失。
今同則不明，異則通會，為三異也。
四古德隨難釋論，而不具用意，令經論相對而講，故無論本釋經不盡。
後人則多牒論，又不委釋論，語既難對，於論本講之尤難。
今則歎易皆牒，難者則釋。
設有不引，彼論易了。
故有論無論，講皆無滯，為四異也。
已知文意，次正釋文。
疏文分二：先總科判、後隨文釋。
前中，若準遠公就經分判，有其二義：一寄人顯德、二就法分別。
初中復二：一約化主、二約助化，此二各具體相用三。
化主三者，佛成正覺顯證法體，次七日思惟以彰德相。
下論云「思惟因緣，顯不共法故。」
後金剛藏入三昧下，彰其德用。
二就金剛藏助化三者，初入三昧顯證法體，諸佛同加顯德勝相故。
下諸佛相與讚歎，乃能入是大乘三昧。
起分已下，是其德用。
釋曰：此上各三，深有所以。
以非釋法，故略不明。
今疏科文即是就法分別耳。
疏文分二：先傍論依經科、後「為四十八」下依論約義科。
前中又二：先正科判、後明次第。
前中復二：先前後襵疊科。
從後襵之則有三重，若從前數應為四段：
一此界說地、二結通十方、三菩薩證成、四偈頌總攝。 ^408b2

疏「前中或總為一」下，二增數展轉科。
欲明此十，須知論中初地八分，謂一序分、
二三昧分、三加分、四起分、五本分、六請分、
七說分、八校量勝分，下文開合多涉此八。 ^408c7

疏言「加分已去皆是流通」者，以己之德流彼信地說為流通，
若約顯法益及末代則屬教攝。
信行菩薩，次下當明。 ^408c11

疏「或為四分」者，具列應云：一序分、二法說顯地分、
三約喻顯地分、四流通分。
言「教證準前」者，若約教道即正宗開二，已如上列。
若約證道即流通開出，應云：一序分、二正宗分、
三法說流通分、四喻說流通分。
然下釋文但就教道，故疏但云「於正說中」。 ^408c14

疏「或為五分」者，亦準約教道，就序分二，
一序分為遠序、二三昧加起，此三為近序，後三同前四中。 ^408c19

疏「或為六分」者，即於前五分合初二序為一由致，聞法說顯地以為三分。
若立名者，一起化由致分、二略說讚勝分、
三彰地超言分、四廣明修相分、五寄喻顯德分、六德成證實分。
然其義意下文廣明、今當略釋、故於疏中皆有一句。
如初分云「為生物信」者，佛法大海信為能入，
初分顯六成就明信可知，三昧分信其親證，起分信其將說。
第二分云「起眾樂欲」者，示體舉名，讚是三世諸佛同說，故生樂欲。
第三「令生正解」者，剛藏令知心地無我，
令聞空中風畫之相，示其深玄，不許隨識、
令隨智解，諸佛加請令開勝藏廣智妙行，入住展轉修習之相。
復示分齊義，說二大同不同相，超言絕慮故生正解。
第四分令起行，可知。
第五分言「顯德」者，說於四喻顯教證德，
寶珠大海顯證深玄，十山四河彰教深廣，故名顯德。
第六分言「德成證實感化斯現」者，此段意籠，
下文結說證成地利益，故菩薩證成即是證實，
現瑞證成即感化斯現，餘如下說。 ^408c22

疏「或分為七」者，於中二，先正科合論入中後、二為說通十地故。 ^409a12

疏後「問論云」下，解妨難，先難、後答。
於中五：一反詰以成，謂十地皆說，何以初地偏受說名？
二「故知」下，正示通義。
五塵皆色，色獨受名。
初地在初，論偏名說。
三「若以論云」下，引例反成。
論主既云初地所攝有其八分，前六既通，七何不通？
若前六不通，應獨為初地入定，不應通舉十地名體，三家五請應唯請初。
前六既通，七通何爽？
四「是知八中」下，結示正義，後一即校量勝分。
五「又下說」下，重遮外難。
恐有難云：下文論云已說請分，自此已下正說初地，明知說局。
從「既有初地說分」下，是疏通難，以論例釋初地有說、地地有說。
復應更有難云：若許說通，則此一品唯有九分，無四十八。
亦應答云：隨地別科有四十八，十地通說為九無失。 ^409a14

疏「或開為八分」者，謂說分分二，云七說分、八地利益分。 ^409a29

疏「或為九分」者，即於前八說分中開，應云：
七法說分、八喻說分、九利益分。 ^409b1

疏「或為十分」，初為十地，即是論意，因便故來。
下是疏意。既加偈攝，則現瑞證成結通十方，皆屬地利益攝。 ^409b3

疏「此十次第有」下，第二生起次第。
先標三章，說即教道、證即證道、三即合二；
後「初之一義」下，隨章別釋。
初教，可知。疏「請分拂相顯寂」者，剛藏三昧顯證深寂，
令亡情相知心無我，悟於地智本寂默故。
疏「寄修相以表德」者，此言有二：一通、二別。
別則七為修相、八為表德，通則可知。 ^409b6

疏「或為四十八」下，第二依論約義科。
於中二：先正科、後問答。
今初，先且依論具列，對疏可知。
論曰「十地法門初地所攝八分：一序分、
二三昧分、三加分、四起分、五本分、六請分、
七說分、八校量勝分。」
二地即第四論，論云「如是說證正位，依出世間道因清淨戒，
說第二菩薩離垢地。
此清淨戒有二種：一發起淨、二自體淨。」
三地即第五論，論云「依第三明地差別，
有四：一起厭行分、二厭行分、三厭分、四厭果分。」
四地即第六論，論云「第四焰慧地，依彼淨三昧聞持如實智中顯示此地差別有四分：
一清淨對治修行增長因分、二清淨分、
三對治修行增長分、四彼果分。」
五地即第七論，論云「第五地中分別有三：
一勝慢對治、二不住道行勝、三彼果勝。」
六地即第八論，論云「如五地中三分差別：
一勝慢對治、二不住道行勝、三彼果勝。
六地亦如是。應知轉勝。」
七地即第九論，論云「第七地中有五種相差別：
一樂無作行對治、二彼障對治、三雙行差別、
四前上地勝差別、五彼果差別。」
八地即第十論，論云「八地中有七種相差別：
一總明方便集作地分、二得淨忍分、三得勝行分、
四淨佛國土分、五得自在分、六大勝分、七釋名分。」
九地即第十一論，論云「九地中有四分差別：
一法師方便成就、二智成就、三入行成就、四說成就。」
十地即第十二論，論云「菩薩九地中，以作淨佛國土及化眾生，
第十地中修行令智覺滿足，此是勝故。
此地中有八分差別：一方便作滿足地分、
二得三昧分、三得受位分、四入大盡分、
第五釋名分、六神通力有上無上分、七地影像分、八地利益分。」
已列四十八分，今疏從類例不次，而引對論可知。 ^409b12

疏「問初第八中前七」下，第二問答料揀，於中有二問答。
初問論科通局、後「問初不說戒」下釋通外難。
前中，先問、後答。答中二：先訶問非，以文難義故；
後「豈不」下，示正可知。 ^409c16

疏「次正釋文」中，言「雖有四事」下，疏文有三：
初引論解局意、二「而不言」下出論局意、
三「若以」下將論義通。 ^409c19

疏「以是初時」下，疏文有三：初略釋勝義、
二「論經別行」下會今無二七之言、三「且依論」下正徵釋初勝。
前初有多，云且依論。
於中有四重徵釋：一明初七不說義，為思惟故。
於中，先依論釋、後「因者」下以疏釋論。
引《法華》中，然彼以智慧為所說，此為能說，
小異，大意是同。故下論釋眾疑何因何緣，
論云「為因說者不能說耶？
為緣聽者不堪聞耶？」
即其義也。 ^409c22

疏「論云本為」下，第二徵釋思不說意，可知。 ^410a1

疏「論云何故顯已法樂」下，第三徵釋受樂之意。
成上為利眾生，非己自要受樂。 ^410a2

疏「何故唯行因緣行」下，第四徵釋唯因緣意。
前段及此俱是論文；從「謂窮智究竟」下，疏釋論。
於中二：先順論文，釋其通相審法觀察。
「又因緣」下，明唯約所證果海得不共名。
疏「宮即」下，疏釋論文。 ^410a4

疏「若以欲頂」下，二難成勝義。
於中三：初取意徵起；二引論正釋；三「謂機感」
下，疏釋論文。於中二釋：一物機為感，佛應為果。
二「又色界」下，一向就機能感果報釋。
下引二經，皆明他化能感勝果。
「若唯約」下，反成後義，則前正說義。
言「失所表」者，失地智無心等故，則前正說對下顯勝。
後將欲頂難對上顯勝，故獨第六得名處勝。 ^410a9

疏「眾勝」五科中，初文分三：一揀大異小、
二揀尊異卑、三揀新異舊，並可知。 ^410a16

疏二歎德略明中，言「證佛所證即是如來」
者，此明是等覺菩薩故，即〈十定品〉意。
舉其十對，以是義故，則名為佛；以是義故，即名菩薩。
恐繁不引。疏「七中若順三乘」者，今依《瑜伽論》
釋中明，已見上文。 ^410a18

疏「五標法主」中，文有三節：第一釋菩薩說。
從「謂彼同類而能爾故」，疏釋。
疏「菩薩眾多」下，第二釋金剛義。
上句義生；次「何故」下皆是論文；後「此釋」
下疏釋論，但釋利義，堅義文顯。
疏「下釋藏義」下，第三釋藏。
然含攝名藏，前已總釋，今將金剛問藏。
從「此問意」下，疏釋問意。
次「而論」下，生起後答。
「藏即名堅」下，論文。
「謂如樹」下，疏釋。言「就能藏名藏」者，金剛即藏，持業釋也。
從「又如懷孕」下，論文。
從「此謂子孕」下，疏釋。
所藏名藏，即有財釋也。
從「論下廣」釋「合」下，論文。
從「此之一合」下，疏釋論。
然能藏即地智，所藏即因果，俱有堅及生長，故得通合。
餘可思準。 ^410a23

第二三昧分。疏文有四：一釋文、二會論、
三出體、四入意。今初。 ^410b7

疏「照二無我證如名慧」者，照理即根本智，照事即後得智。
此二通十地故，能破見惑。
局初地證智，謂分別隨眠，及無明言通於十地。
地地斷二愚，離所知故。
亦以上二智別對二惑，慧破見惑、智斷無明。 ^410b8

疏「一揀異凡小」者，地前為凡，不破惑故、
不證理故，不得稱大。
二乘為小，二乘見道現在前時，唯斷煩惱、唯照生空故。
二「能斷」下，當相辯大。 ^410b13

疏「論經」下，第二會論。
「則光明即智」者，光明乃從喻得名，全喻智慧即雙含體用。
言「同唯識第九四定」者，四定已見第六迴向，
〈出現〉更廣。然論釋云「一大乘光明定，謂此能發照了大乘理教行果智光明故。」
即知大乘之言通體用矣，即今大字。 ^410b16

疏「然其體性」下，出三昧體。
三合為體，非獨定也。 ^410b22

疏「所以入者」下，第四入意。
言「二即以此義顯非證不說」者，論文唯有上語，此即取意為第二義耳。
然「非思量境」，直就法體顯其離言。
「非證不說」，約人就法。
言「餘四如十住」者，三示法體故、四觀機審法故、
五上受佛加故、六下為物軌故。
其三昧是法體，即次下論文。 ^410b23

疏「加分有六」。初辯加所因，可知。 ^410b29

疏「二能加佛現」等者，疏文有二：一略消經文、
二「上二三」下依論解釋。
五段釋文於中分二：先合解，二三同顯多故；後別釋第四。
前中四：一標舉顯多。
二「若爾何以」下，釋成多義，先舉論、「謂無量」下疏釋。
三「若爾但趣舉」下，釋成十字。
四「何要顯此多」下，釋多所以。 ^410c1

疏「何要同名加」下，第二別釋第四段。
先問意云：若顯多佛，何不說一切異名佛加，豈不更多？
故論有二答。初意中二：先舉論。
然論文有三：初標本願、二「何故如來」下釋願所以、
三「本行菩薩時」下出願相。
從「此中論意」下，疏釋論。
於中，先順文釋、後以義釋。
前中二：先釋論第三願相、後「所以同者」下釋論第二出願所以。
然上論文顯示多佛，故此三昧是法體者，
此言稍略，合云顯示多佛同依此三昧法體故。
此明佛得三昧同於菩薩故。
疏云「為顯菩薩所得法體同於多佛」，反釋論文。
從「人異道同」下，結成同意，故諸佛菩薩從地門顯，
皆名金剛藏；從迴向顯，皆名金剛幢等。 ^410c7

疏「若以義取」下，第二義釋前明諸佛本願。
今顯遮那本願引下經證，即是次文雙辯加定因緣中文。
彼既主佛願加，則其願相同多佛也。
第二意可知。然結云「前就法理」者，證金剛智名皆同故。
「此就化儀」者，謂化儀誘物故。
言「踴悅」者，非金剛體有此悅也，約化儀中二義故悅。
一約自行。諸佛證窮金剛之，智名金剛藏。
我入此定，上造佛境，是故悅也。
二約利他。我入此定，將演斯法，恐物未知。
今佛自說與己名同，眾知金剛藏同佛所證，
言必信受，故踴悅也。 ^410c20

疏「第三同讚得定」。
疏「第四雙辯加定」下，疏文有四：一略囑經文、
二料揀通局、三彰冥顯加異、四定其因數。
疏「初之一事」下，第二料揀通局。
然其論文但有前二，無現威自智，論釋已具。
疏文今先連引論云「彼佛先作是願，今復自加。」
「後餘佛加，故云盧舍那佛本願力故加。」
疏離開論以釋二因，則以論文後餘佛加為後加相，
今主佛願為後加因，細尋可知。 ^411a2

疏「若約得定」下，第三彰冥顯加異。
所以辯此者，由古人以初伴加為顯加相、
後之三因唯是加因，則因與加別，為因義成。
今既後三皆通定因，今已得定，那言非正加相？
加相在後，故有此義。
明加有二：一則冥加，在於定前加令得定；
二則顯加，要得定後方堪受加故。 ^411a10

疏「是則定因」下，第四定其因數。
伴佛之加唯是定因，故加因闕一，足前得定還成四因。
故上云「讚其得定」，顯有加因。
於中三：初正明、二「所以第三會」下引例成立、
三「故不可」下結彈古人。
初文可知。二中凡言又亦，皆是重義。
上已有一，下方言又。
若初伴佛是其加相，主佛本願初是加因，何得言又？
亦字同此。明知伴加已是定因。
下三亦是定因，故云又耳。 ^411a17

疏「故不可」下，第三結彈古人。
先直非；後「若此已」下，出其所以，成後復重。
疏「餘如第三會辯」者，彼處廣顯差當，故略敘少分。
一者十住中，古人以初一為定因；後三轉為加因，亦非是定因。
二者前自問云：加之與定何先何後？
若先定後加，則不應言「汝能入是三昧，此是諸佛共加於汝。」
若先加後定，則不應在三昧分。
後又散心不能受加，古人通云加定一時，
故疏前難云：為因不成，不同俱有因義，加定可分故。
示正義云：加有二種，謂冥加在前，顯居定後等，故云餘如彼疏。 ^411a25

疏「第五明加所為」等者，然論有二問云何故加？
復云何加？以復云何加是徵加相，下文重徵，故此不釋。
疏「義雖兼通」者，以自利中有善能說法，
利他中有習無漏法，則是互有，今通云「從多」。
多有二義：一句多；二如善說法亦通二利，
今取自利之能故，故分二利。
略有四門：一就行體，六度等行以為自利，四攝等行以為利他。
二就行益，六度四等成之在己皆名自利，勸人修起盡名利他。
三約修說自他二利，自分所成可用化人皆名利他，
勝進分中一切行德修之未熟未任化他唯可自習名為自利，
如下第九地法師方便中說。
四就義門以分自他，諸行皆同一體互相助成，
自利門說皆成自利，利他門說無不利他。
今就第四，故云兼通，從多說耳。
文有二十句，分二：初十依自利、後十依利他。
前中二：初直釋經文、二通會本末。
前中又二：初釋總、二釋別。
總中二：初會二經同異，可知；二正釋經文。
二初，總標三義，可知；二別釋三義。
分三：初所被機中、言「被何等機」者，徵也；
二釋經一切菩薩，先舉論可知；從「此通二類」
下，疏釋，然其分位，略有二種：一信、二證。
趣證方便，決定名信，正得云證。
若大位以分，地前名信，地上名證。
故下論云「已入初地非信地攝」，即疏初意。
若通相說，地前地上皆有未得名信、已得名證。
「今此菩薩為信非證」，即疏後意。
於後意中，疏文有二：先標舉立理，可知；
後「以攝論中」下，引證。
於中二：先引《攝論》意言之義，已見上文。
即是意識依名言分別，故是地地加行，非正證也。
「通四位」者，五位之中唯除究竟耳。
後「下釋所入」下，引當論證。 ^411b7

疏「二歎能被法」中二：初徵，可知；二釋中三，
謂標、釋、結。初標，可知。
釋中，「此明十地法體」等者，是疏釋論。
然道有二義：一即證道，當相名道；二道即因義，即疏中意。 ^411c10

疏「既是佛因」下，疏釋經文。
佛法有二義故，一是佛因法；二是佛所證法，同證如故。
從「心言路絕」釋不思議，謂言語道斷、心行處滅故，前文已具。
然遠公云：「歎勝之辭也。
據法望情，名不思議，以其法外本無情故。
其義云何？情相之興原由妄想，妄想故便有相生，
以依相故復起心想，隨名取實即是覺觀，
依此覺觀便起言說，既言說已復起心想取所說法。
此即言語以之為道、心以為行，於是心想熾然不息。
今契法實，滅除妄想，相即不生，相不生故立名心滅。
名心滅故名即不生，名不生故覺觀不起，
覺觀不起故言說隨亡，言說亡故不復依言取於所說。
不取說故，言語道斷心行處滅，心行滅故名不思議。
以法出情心言不及，故不思議。
今就情望法，故不可思議。」
釋曰：言雖繁重，亦有理在。 ^411c14

疏「二說能證」下，即釋經光明字。
先舉論，可知；從「此謂」下，疏釋論。
於中二：初正釋，可知；後「地法雖多」下，結成。
於中又二：先結成論意，謂地法無量門，
不出能所二智，故將此二以釋光明為至當也。
疏「見智雖廣」下，結成於疏，謂見智二字雖有多釋，
此釋正順論意，故云正宜。
「解深密」下，證成此釋。
要當緣總法者，萬法雖異，一智以貫，故云總法。
隨事相差，名為別法。
故與疏釋，義理合也。
言「見智雖廣」者，略示一二。
《般若論》「見即是智，揀於比智，故云見也；
揀於眼見，故云智也。」
又遠公云：「俱是一智，隨義立名，見智是解、得證是行。
解有始終，見始、智終。
推求名見，決斷稱智。
行有始終，得始、證終。
法顯在心，名之為得。
心冥合如，說以為證。」
上之二解雖各有理，不如前解契合論文，
故云正宜，以其二義遍攝諸法故。
三結，可知。 ^412a1

疏「三中說此何益」下，即釋令入智地之經。
於中三：初徵起總標。
二引論釋，中二：初解令入，又二，先引論證；
後「此中信樂」下，疏釋論。
若準遠公云信樂得證皆是入義，信樂入始、得證入終。
於證決定名信，信增名樂；得證如前。
此亦有理。疏意可知。
二「入何法」下，解所入。
三「上說能所」下，結歸總意，可知。 ^412a18

疏「此九種入」下，是疏解釋。
先科為四，願樂即是地前。 ^412a25

疏「近地方便」下，通妨。
謂別九入依總開出，以總詺別，皆帶入言。
即入約證，地前未證，何得屬入？
究竟非因，豈為地智？
故云近地方便等通前願樂。
後「勝進」下，通後究竟。 ^412a27

疏「言九入者」下，別釋九入，全是論文。
若有疏釋，自當指出。
初一全是論文。二「思義入」者，然思慧二句，
後句思成，此句正思。
思必依義，云思義入。
從「方便者」下，是疏釋論，會就經文。
疏「彼彼即是」下，疏釋。
疏「修通二利」下，通妨。
謂既言前十自利，那明善說？
通意可知。 ^412b2

疏「五證入」者，從「言平等」下，即疏釋論。
此入是道，正證真如，故《唯識論》通達位頌云
「若時於所緣，智都無所得，爾時住唯識，離二取相故。」
釋論曰「若時菩薩於所緣境，無分別智都無所得者，
不取種種戲論相故，爾時乃名實住唯識真勝義性，即證真如智。
與真如平等平等，俱離能取所取相故。
能取所取俱是分別有所得心戲論相故。」
解曰：此即總釋偈意。
言俱離能取所取相者，謂能證智及所證如俱無二取。
又上言不取者，離於能取。
種種相者，離於所取。
餘可思準。一次論云「有義：此智二分俱無所取能取相故。
二有義：此智相見俱有，帶彼相起，名緣彼故。
若無彼相名緣彼者，應色等智名聲等智。
若無見分應不能緣，寧可說為緣真如智？
勿真如性亦是能緣，故應許此定有見分。」
釋曰：即破前師之義。
先破無相，謂如智之上無真如之相而能緣，如色等智上無聲等相應緣聲等。
後破無見中，言勿真如性亦是能緣者，同無見分而能緣故。
三次彼論云「有義：此智見有相無，說無相取，不取相故。
雖有見分而無分別，說非無取，非取全無。」
釋曰：說無相取下，即《瑜伽》七十三文「既無相分，何名緣彼？」
彼論次答云「雖無相分，而可說此帶如相起，不離如故。
如自證分緣見分時，不變而緣。
此亦應爾，變而緣者便非親證。
如後得智應有分別，故應許此見有相無。」
釋曰：謂此緣真如智，挾帶真如之體相起，
故名所緣，非帶相分影像而起，名緣於如不離如故。
釋曰：上之三師，彼論以後義為正。
依今經宗，應雙取前二，有即俱有，能所宛然；
無即俱無，能所斯寂。
此二無礙，方名證如。
然今疏文先釋平等。
從「二我」下，釋善清淨。
釋平等中，但觀上來所引《唯識》，居然易了。
若細委配，言平等者，即無分別智。
將論就經，論中平等即是經中無分別義。
從「無分別智正證真如」下，釋無分別稱平等所以，
即《唯識》中平等平等。
疏「二我分別隨眠不生名善清淨」者，釋論善清淨言，論意正明見道時中清淨。
今疏先釋清淨，後重解見道得名。
言二我者，即人我、法我，二我為本而起二障。
今言二我，意取二障耳。
故《唯識》云「煩惱障者，謂執遍計所執實我薩迦耶見而為上首，
一百二十八根本煩惱，及彼等流諸煩惱隨煩惱，
此皆擾亂有情身心，能障涅槃名煩惱障。」
釋曰：欲界四諦各有十惑為四十，上二界各除瞋有七十二，
為百一十二，並是見道根本之惑。
然疑及三見唯是見斷，修道之中欲界唯六，
上二界除瞋各五為十，故修有十六。
見修合辯有一百二十八。
論曰「所知障者，謂執遍計所執實法薩迦耶見而為上首。
見疑無明愛恚慢等，覆所知境無顛倒性，能障菩提名所知障。」
釋曰：見疑已下，辯出頭數與煩惱障同。
煩惱障麁有多品類，二乘所斷唯是不善有覆性故，以數未顯。
今所知障細無品類，唯菩薩斷，亦是異熟無記所攝，故不顯數。
又顯法執無明唯一住地煩惱，即是四住地攝，故不顯數。
言慢等者，亦等隨惑。
言所知境者，有為無為。
言無顛倒性者，謂真如理。
由處此境，令智不生。
前則煩惱即障，今所知之障。
然二障別，義本在我法兩字，故二我言即二障。
言分別隨眠者，分別揀於俱生，謂依邪師邪教邪思惟生。
言隨眠，揀於現行，即是種子。
由上二不生，故名清淨。
故《唯識》云「如是二障分別起者，見所斷攝。
任運起者，修所斷攝。
二乘但能斷煩惱障，菩薩俱斷永斷二種。
唯是聖道，能伏二現行，通有漏道。」
釋曰：今是大乘，復是斷道，異於地前伏及與二乘，名善清淨。
疏「最初照理立見道名」者，此釋上論見道時中。
故《唯識》云「加行無間此智生時，體會真如名通達位。
初照理故，亦名見道。」
釋曰：此是彼論釋位名也。
此智者即無分別智，體者通也，會者達也。
照理名見，見即是道。
而言初者，此應有難：若照理名見，二地已上豈不照理？
故今釋云：此最初故，以此受名。
餘隨別義。此言時中，即真見道中，故《唯識》
云「真見道者，謂即所說無分別智，實證二空所顯真理，實斷分別二障隨眠。」
釋曰：既真見實斷，明是真見道中。
二見道義，次下當說。 ^412b8

疏「六不放逸入」等者，初舉論說世法不染。 ^413b2

疏「會經文言修道」者，《唯識》頌曰「無得不思議，
是出世間智，捨二麁重故，便證得轉依。」
釋論曰「菩薩從前見道起已，為斷餘障證得轉依，
復數修習無分別智，離能所取，故說無得及不思議。
或離戲論，說為無得。
妙用難測，名不思議。」
釋曰：此釋偈初句。
言餘障者，即俱生二障。
故今論云一切煩惱障，以所知障亦以煩惱為能障故。
任運而起不由分別，故名俱生。
此上辯立修意，斷俱生惑故。
從「復數修」下，出所修法體。
「離能所取」下，辯修之德。
即釋論偈「無得不思議」言。
論有二釋：初遠離所取，名為無得。
遠離能取，名不思議。
上唯就體釋。下約體用對明。
疏「故世法不染」者，以經帖論。
既離煩惱，即世法不染。
即《唯識論》是出世間智也。
釋論云「分別是世間，無分別智斷世間，故名出世間。
二取隨眠是世間本，唯此能斷獨得出名。
或出世名依二義立，謂體無漏及證真如。
此智具斯二種義故，獨名出世。
餘智不然。即十地中無分別智。」
釋曰：言餘智者，後得智也。 ^413b3

疏「七地地轉入」中「此明修道」下，故疏釋論文，
先釋地地轉入，以地非一故。
言「離障」者，即是十障，如本分明。
言「證理」者，即證十真如，如第八迴向下說分中隨地別說。
從「於地地中」下，釋淨善根義。
於中二：前明正地善根淨；後「論復有」下明加行善根淨，亦即唯識第三句意。
論云「數修此故，捨二麁重。
二障種子，立麁重名。
性無堪任，違細輕故。
令彼永滅，故說為捨。」
此即總意。疏「於地地中雙斷二愚」者，謂開上十障一各成二，
故有二十愚。若兼等覺，有二十二愚；今約十地，故說二十。
下說分中亦皆別說，今當略示。
初地斷二愚者，一執著我法愚，是惑；二惡趣雜染愚，是業。
二地二者，一微細誤犯愚、二種種惡起愚。
三地二者，一欲貪愚、二圓滿聞持陀羅尼愚。
四地二者，一等至愛愚、二法愛愚。
五地二者，一純作意背生死愚、二純作意向涅槃愚。
六地二者，一現觀察行流轉愚、二相多現行愚。
七地二者，一細相現行愚、二純作意求無相愚。
八地二者，一於無相作加行愚、二於相自在愚。
九地二者，一於無量所說法無量名句字後後慧辯陀羅尼自在愚、
二辯才自在愚。十地二者，一大神通愚、二悟入微細祕密愚。
至說分中，地地之初各辯其相。
然《唯識》此後更有二愚，障於佛地位，謂一於一切所知境極微細著愚，
即是此中第二智障；二極微細礙愚，即是此中一切任運煩惱障種。 ^413b23

疏「即大盡分」下，疏釋論。
「入如來十種祕密」者，經云「又入如來祕密處，
所謂身祕密、語祕密、心祕密、時非時祕密、
授菩薩記祕密、攝眾生祕密、種種乘祕密、
一切眾生根行祕密、業所作祕密、得菩薩記祕密，如是等皆如實知。」
疏「故歎淨名云」下，引證，即〈問疾品〉文殊歎也。
經云「爾時佛告文殊師利：『汝行詣維摩詰問疾。』
文殊師利白佛言：『世尊！
彼上人者，難為詶對。
深達實相善說法要，辯才無滯智慧無礙，
一切菩薩法式悉知，諸佛祕藏無不得入，
降伏眾魔遊戲神通，其慧方便皆已得度。』」
今取一句。 ^413c21

疏自下通會本末，中二：初會末歸本，可知。
疏「後明本末無礙」等，以六相圓融者，然遠公四門解釋：
一立意，為破定執；二立依，依初地行例釋；
三泛就諸法以釋；四釋文。
三中，如一色中同時具足有苦無常等諸法義集為一色為總相。
無常色等為別相。
無常等上皆有色言是同相。
無常非苦等是異相。
成壞二門約體同異成前二門，以彼異相苦無常等體不相雜，
是故隨彼差別多色得攝為一故，取攝為成；
以彼異相苦無常等義不同故，一色隨之分成多色，
故名為壞，非實成壞。
如色既爾，即色無常為總亦然。
謂色無常、苦無常、空無常等別，餘四例知。
餘同相亦然。色體既爾，一切法亦然。
今疏文中牒論便釋，無別釋文。
又以易故，無別立依，但有二門，兼取賢首義理分齊中意故。
今疏中總有七門：一總彰大意、二標舉顯通、
三彰其立意、四列名略釋、五總以喻明、
六舉例遍釋、七指廣在餘。
今初，謂欲六相圓融，令本末無礙故。
從本起末，即前直釋經文中，依根本入開為九入，
根本無別，於中說九，故云無別之別。
言「次攝末歸本」者，即向會末歸本門，九入為別、會歸根本。
言「非根本入有此差別」者，別而無別。
大方廣佛華嚴經隨疏演義鈔卷第五十二
 ^414a3
