般若波羅蜜多心經〔燉煌石室本〕
國大德三藏法師沙門法成譯
jing:: 
如是我聞：
一時薄伽梵住王舍城鷲峯山中，與大苾蒭眾及諸菩薩摩訶薩俱。
爾時，世尊等入甚深明了三摩地法之異門。
復於爾時，觀自在菩薩摩訶薩行深般若波羅蜜多時，觀察照見五蘊體性悉皆是空。 ^850b23

時，具壽舍利子，承佛威力，白聖者觀自在菩薩摩訶薩曰：
「若善男子欲修行甚深般若波羅蜜多者，復當云何修學？」
作是語已。 ^850b27

觀自在菩薩摩訶薩答具壽舍利子言：
「若善男子及善女人，欲修行甚深般若波羅蜜多者，
彼應如是觀察，五蘊體性皆空。
色即是空，空即是色。
色不異空，空不異色。
如是受、想、行、識亦復皆空。
是故舍利子！一切法空性無相，無生無滅，
無垢離垢，無減無增。
舍利子！是故爾時空性之中，無色、無受、
無想、無行亦無有識。
無眼、無耳、無鼻、無舌、無身、無意。
無色、無聲、無香、無味、無觸、無法。
無眼界乃至無意識界。
無無明亦無無明盡，乃至無老死亦無老死盡。
無苦、集、滅、道，無智無得亦無不得。
是故舍利子！以無所得故，諸菩薩眾依止般若波羅蜜多，
心無障礙，無有恐怖，超過顛倒，究竟涅槃。
三世一切諸佛亦皆依般若波羅蜜多故，證得無上正等菩提。
舍利子！是故當知般若波羅蜜多大密咒者，
是大明咒，是無上咒，是無等等咒。
能除一切諸苦之咒，真實無倒。
故知般若波羅蜜多是祕密咒。」 ^850c1

即說般若波羅蜜多咒曰： ^850c19

「峩帝　峩帝　波囉峩帝　波囉僧峩帝　菩提　莎訶 ^850c21

「舍利子！菩薩摩訶薩應如是修學甚深般若波羅蜜多。」 ^850c22

爾時，世尊從彼定起，告聖者觀自在菩薩摩訶薩曰：
「善哉，善哉！善男子！
如是，如是！如汝所說。
彼當如是修學般若波羅蜜多。
一切如來亦當隨喜。」 ^850c23

時薄伽梵說是語已。
具壽舍利子，聖者觀自在菩薩摩訶薩，
一切世間天、人、阿蘇羅、乾闥婆等，聞佛所說，
皆大歡喜，信受奉行。
般若波羅蜜多心經
 ^850c26
