
other:: 雜阿含經卷第五十
translator:: 宋天竺三藏求那跋陀羅譯

# 五〇

jing:: 
##  1325
（一三二五）
如是我聞：
一時，佛住王舍城迦蘭陀竹園。 ^364a8

時，有優婆夷子，受八支齋，尋即犯戒，即為鬼神所持。 ^364a9

爾時，優婆夷即說偈言：
　　「十四十五日，及月分八日，
　　神通瑞應月，八支善正受，
　　受持於齋戒，不為鬼所持，
　　我昔數諮問，世尊作是說。」 ^364a10

爾時，彼鬼即說偈言：
　　「十四十五日，及月分八日，
　　神足瑞應月，八支修正受。
　　齋肅清淨住，戒德善守護，
　　不為鬼戲弄，善哉從佛聞。
　　汝當說言放，我當放汝子。
　　諸有慢緩業，染污行苦行，
　　梵行不清淨，終不得大果。
　　譬如拔菅草，執緩則傷手，
　　沙門行惡觸，當墮地獄中。
　　譬如拔菅草，急捉不傷手，
　　沙門善攝持，則到般涅槃。」 ^364a15

時，彼鬼神即放優婆夷子。
爾時，優婆夷說偈告子言：
　　「子汝今聽我，說彼鬼神說，
　　若有慢緩業，穢污修苦行。
　　不清淨梵行，彼不得大果，
　　譬如拔葌草，執緩則傷手。
　　沙門起惡觸，當墮地獄中，
　　如急執葌草，則不傷其手。
　　沙門善執護，逮得般涅槃。」 ^364a27

時，彼優婆夷子如是覺悟已，剃除鬚髮，
著袈裟衣，正信非家，出家學道，心不得樂，
還歸自家，母遙見子，而說偈言：
　　「邁世而出家，何為還聚落，
　　燒舍急出財，豈還投火中？」 ^364b7

其子比丘說偈答言：
　　「但念母命終，存亡不相見，
　　故來還瞻視，何見子不歡。」 ^364b12

時，母優婆夷說偈答言：
　　「捨欲而出家，還欲服食之，
　　是故我憂悲，恐隨魔自在。」 ^364b15

是時，優婆夷如是如是發悟其子；如是，
其子還空閑處，精勤思惟，斷除一切煩惱結縛，得阿羅漢果證。
jing:: 
##  1326
（一三二六） ^364b18

如是我聞：
一時，佛在摩竭提國人間遊行，到阿臈鬼住處夜宿。 ^364b21

時，阿臈鬼集會諸鬼神。
時，有竭曇鬼見世尊在阿臈鬼住處夜宿。
見已，至阿臈鬼所，語阿臈鬼言：「聚落主！
汝獲大利，如來宿汝住處。」 ^364b22

阿臈鬼言：「生人今日在我舍住耶？
今當令知，為是如來？
為非如來？」 ^364b25

時，阿臈鬼諸鬼神聚會畢，還歸自家，語世尊曰：「出去！
沙門！」 ^364b27

爾時，世尊以他家故，即出其舍。 ^364b28

阿臈鬼復言：「沙門！
來入！」佛即還入。以滅慢故，如是再三。 ^364b29

時，阿臈鬼第四復語世尊言：「沙門！
出去！」 ^364c1

爾時，世尊語阿臈鬼言：「聚落主！
已三見請，今不復出。」 ^364c2

阿臈鬼言：「今問沙門，沙門答我，能令我喜者善；
不能令我喜者，我當壞其心，裂其胸，亦令熱血從其面出，執持兩手擲著恒水彼岸！」 ^364c3

世尊告言：「聚落主！
我不見諸天、魔、梵、沙門、婆羅門、天神、世人，
有能壞我心，裂我胸，令我熱血從面而出，執持兩手擲著恒水彼岸者。
然，聚落主！汝今但問，當為汝說。
令汝心喜。」 ^364c7

時，阿臈鬼說偈問佛：
　　「說何等名為，勝士夫事物？
　　行於何等法，得安樂果報？
　　何等為美味？　云何壽中勝？」 ^364c11

爾時，世尊說偈答言：
　　「淨信為最勝，士夫之事物，
　　行法得樂果，解脫味中上，
　　智慧除老死，是為壽中勝。」 ^364c15

時，阿臈鬼復說偈言：
　　「云何得名稱？」　如上所說偈。 ^364c19

爾時，世尊說偈答言：
　　「持戒名稱流。」　如上所說偈。 ^364c21

時，阿臈鬼復說偈言：
　　「幾法起世間？　幾法相順可？
　　世幾法取受？　世幾法損減？」 ^364c23

爾時，世尊以偈答言：
　　「世六法等起，六法相順可，
　　世六法取受，世六法損減。」 ^364c26

阿臈鬼復說偈問佛：
　　「誰能度諸流，晝夜勤方便？
　　無攀無住處，孰能不沈沒？」 ^364c29

爾時，世尊說偈答言：
　　「一切戒具足，智慧善正受，
　　正念內思惟，能度難度流。
　　不樂於五欲，亦超度色愛，
　　無攀無住處，是能不沒溺。」 ^365a3

時，阿臈鬼復說偈問佛：
　　「以何法度流？　以何度大海？
　　以何捨離苦？　以何得清淨？」 ^365a8

爾時，世尊說偈答言：
　　「以信度河流，不放逸度海，
　　精進能除苦，以慧得清淨。
　　汝當更問餘，沙門梵志法，
　　其法無有過，真諦施調伏。」 ^365a11

時，阿臈鬼復說偈問佛：
　　「何煩更問餘，沙門梵志法，
　　即曰最勝士，以顯大法炬。
　　於彼竭曇摩，常當報其恩，
　　告我等正覺，無上導御師。
　　我即日當行，從村而至村，
　　親侍等正覺，聽受所說法。」 ^365a16

佛說此經已，阿臈鬼歡喜隨喜，作禮而去。
jing:: 
##  1327
（一三二七） ^365a23

如是我聞：
一時，佛住王舍城迦蘭陀竹園。 ^365a24

時，有叔迦羅比丘尼住王園比丘尼眾中，
為王舍城諸人恭敬供養，如阿羅漢。 ^365a25

又於一時，王舍城人於一吉星日歡集大會，即於是日闕不供養。
有一鬼神，敬重彼比丘尼故，至王舍城里巷之中，
家家說偈：
　　「王舍城人民，醉酒眠睡臥，
　　不勤供養彼，叔迦比丘尼。
　　善修諸根故，名曰叔迦羅，
　　善說離垢法，涅槃清涼處。
　　隨順聽所說，終日樂無厭，
　　乘聽法智慧，得度生死流。
　　猶如海商人，依附力馬王。」 ^365a27

時，一優婆塞以衣布施叔迦羅比丘尼，復有優婆塞以食供養。 ^365b8

時，彼鬼神即說偈言：
　　「智慧優婆塞，獲福利豐多，
　　施叔迦羅衣，離諸煩惱故。
　　智慧優婆塞，獲福利豐多，
　　施叔迦羅食，離諸積聚故。」 ^365b9

時，彼鬼神說斯偈已，即沒不現。
jing:: 
##  1328
（一三二八） ^365b14

如是我聞：
一時，佛住王舍城迦蘭陀竹園。 ^365b15

時，毘羅比丘尼住王舍城王園比丘尼眾中，
為王舍城諸人民，於吉星日集聚大會，
當斯之日，毘羅比丘尼無人供養。 ^365b16

時，有鬼神敬重毘羅比丘尼，即入王舍城，
處處里巷四衢道頭而說偈言：
　　「王舍城人民，醉酒惛睡臥，
　　毘羅比丘尼，無人供養者。
　　毘羅比丘尼，勇猛修諸根，
　　善說離垢塵，涅槃清涼法。
　　皆隨順所說，終日樂無厭，
　　乘聽法智慧，得度生死流。」 ^365b18

時，有一優婆塞持衣布施毘羅比丘尼，復有一優婆塞以食供養。 ^365b27

時，彼鬼神而說偈言：
　　「智慧優婆塞，今獲多福利，
　　以衣施斷縛，毘羅比丘尼。
　　智慧優婆塞，今獲多福利，
　　食施毘羅尼，離諸和合故。」 ^365b28

時，彼鬼神說偈已，即沒不現。
jing:: 
##  1329
（一三二九） ^365c5

如是我聞：
一時，佛住王舍城迦蘭陀竹園。 ^365c6

時，有娑多耆利天神、醯魔波低天神共作約誓：
「若其宮中有寶物出者，必當相語；不相語者，得違約罪。」 ^365c7

時，醯魔波低天神宮中有未曾有寶，波曇摩華出，
華有千葉，大如車輪，金色寶莖。 ^365c9

時，醯魔波低天神遣使告語娑多耆利：「聚落主！
今我宮中忽生未曾有寶，波曇摩花，華有千葉，
大如車輪，金色寶莖，可來觀看！」 ^365c11

娑多耆利天神遣使詣醯魔波低舍，告言：「聚落主！
用是波曇摩百千為？
今我宮中有未曾有寶——大波曇摩出，
所謂如來、應、等正覺、明行足、善逝、世間解、
無上士、調御丈夫、天人師、佛世尊，汝便可來奉事供養。」 ^365c14

時，醯魔波低天神即與五百眷屬往詣娑多耆利天神所，
說偈問言：
　　「十五日良時，天夜遇歡會，
　　當說受何齋，從阿羅漢受。」 ^365c19

時，娑多耆利說偈答言：
　　「今日佛世尊，在摩竭勝國，
　　住於王舍城，迦蘭陀竹園，
　　演說微妙法，滅除眾生苦，
　　苦苦及苦集，苦滅盡作證，
　　八聖出苦道，安隱趣涅槃，
　　當往設供養，我羅漢世尊。」 ^365c23

醯魔波低說偈問言：
　　「彼有心願樂，慈濟眾生不，
　　彼於受不受，心想平等不？」 ^366a1

娑多耆利說偈答言：
　　「彼妙願慈心，度一切眾生，
　　於諸受不受，心想常平等。」 ^366a4

時，醯魔波低說偈問言：
　　「為具足明達，已行成就不，
　　諸漏永滅盡，不受後有耶？」 ^366a7

娑多耆利說偈答言：
　　「明達善具足，正行已成就，
　　諸漏永已盡，不復受後有。」 ^366a10

醯摩波低說偈問言：
　　「牟尼意行滿，及身口業耶？
　　明行悉具足，以法讚歎耶？」 ^366a13

娑多耆利說偈答言：
　　「具足牟尼心，及業身口滿，
　　明行悉具足，以法而讚歎。」 ^366a16

醯摩波低說偈問言：
　　「遠離於害生，不與不取不，
　　為遠於放蕩，不離禪思不？」 ^366a19

娑多耆利復說偈言：
　　「常不害眾生，不與不妄取，
　　遠離於放蕩，日夜常思禪。」 ^366a22

醯魔波低復說偈問言：
　　「為不樂五欲，心不濁亂不，
　　有清淨法眼，滅盡愚癡不？」 ^366a25

娑多耆利說偈答言：
　　「心常不樂欲，亦無濁亂心，
　　佛法眼清淨，愚癡盡無餘。」 ^366a28

醯魔波低復說偈問言：
　　「至誠不妄語，麁澁言無有，
　　得無別離說，無不誠說不？」 ^366b2

娑多耆利說偈答言：
　　「至誠不妄語，亦無麁澁言，
　　不離他親厚，常說如法言。」 ^366b5

醯摩波低復說偈問言：
　　「為持清淨戒，正念寂滅不，
　　具足等解脫，如來大智不？」 ^366b8

娑多耆利說偈答言：
　　「淨戒悉具足，正念常寂靜，
　　等解脫成就，得如來大智。」 ^366b11

醯魔波低復說偈問言：
　　「明達悉具足，正行已清淨，
　　所有諸漏盡，不復受後有。」 ^366b14

娑多耆利說偈答言：
　　「明達悉具足，正行已清淨，
　　一切諸漏盡，無復後生有。」 ^366b17

醯魔波低復說偈言：
　　「牟尼善心具，及身口業跡，
　　明行悉成就，故讚歎其法。」 ^366b20

娑多耆利說偈答言：
　　「牟尼善心具，及身口業跡，
　　明行悉成就，讚歎於其法。」 ^366b23

醯魔波低復說偈言：
　　「伊尼延鹿 #CB00567;，仙人之勝相，
　　少食捨身貪，牟尼處林禪，
　　汝今當共行，敬禮彼瞿曇。」 ^366b26

時，有百千鬼神眷屬圍繞，娑多耆利、醯魔波低速至佛前禮拜供養，
整衣服，偏袒右肩，合掌敬禮，而說偈言：
　　「伊尼延鹿 #CB00567;，仙人之勝相，
　　少食無貪嗜，牟尼樂林禪。
　　我等今故來，請問於瞿曇，
　　師子獨遊步，大龍無恐畏。
　　今故來請問，牟尼願決疑，
　　云何得出苦？　云何苦解脫？
　　唯願說解脫，苦於何所滅？」 ^366c1

爾時，世尊說偈答言：
　　「世五欲功德，及說第六意，
　　於彼欲無貪，解脫一切苦。
　　如是從苦出，如是解脫苦，
　　今答汝所問，苦從此而滅。」 ^366c11

娑多耆利、醯魔波低復說偈問佛：
　　「泉從何轉還，惡道何不轉，
　　世間諸苦樂，於何而滅盡？」 ^366c16

爾時，世尊說偈答言：
　　「眼耳鼻舌身，及以意入處，
　　於彼名及色，永滅盡無餘。
　　於彼泉轉還，於彼道不轉，
　　於彼苦及樂，得無餘滅盡。」 ^366c19

娑多耆利、醯魔波低復說偈問佛：
　　「世間幾法起？　幾法世和合？
　　幾法取受世？　幾法令世滅？」 ^366c24

爾時，世尊說偈答言：
　　「六法起世間，六法世和合，
　　六法取受世，六法世損滅。」 ^366c27

娑多耆利、醯魔波低復說偈問：
　　「云何度諸流，日夜勤方便，
　　無攀無住處，而不溺深淵？」 ^367a1

爾時，世尊說偈答言：
　　「一切戒具足，智慧善正受，
　　如思惟繫念，是能度深淵。
　　不樂諸欲想，亦超色諸結，
　　無攀無住處，不溺於深淵。」 ^367a4

娑多耆利、醯魔波低復說偈問佛：
　　「何法度諸流？　以何度大海？
　　云何捨離苦？　云何得清淨？」 ^367a9

爾時，世尊說偈答言：
　　「正信度河流，不放逸度海，
　　精進能斷苦，智慧得清淨。」 ^367a12

爾時，世尊復說偈言：
　　「汝可更問餘，沙門梵志法，
　　真實施調伏，除此更無法。」 ^367a15

醯魔波低復說偈言：
　　「更餘何所問，沙門梵志法，
　　大精進今日，已具善開導。
　　我今當報彼，娑多耆利恩，
　　能以導御師，告語於我等。
　　我當詣村村，家家而隨佛，
　　承事禮供養，從佛聞正法。
　　此百千鬼神，悉合掌恭敬，
　　一切歸依佛，牟尼之大師。
　　得無上之名，必見真實義，
　　成就大智慧，於欲不染着。
　　慧者當觀察，救護世間者，
　　得賢聖道跡，是則大仙人。」 ^367a18

佛說是經已，娑多耆利、醯魔波低及諸眷屬五百鬼神聞佛所說，
皆大歡喜，隨喜禮佛而去。
jing:: 
##  1330
（一三三〇） ^367b2

如是我聞：
一時，佛住王舍城迦蘭陀竹園。 ^367b5

爾時，尊者舍利弗、尊者大目揵連住耆闍崛山中。 ^367b6

時，尊者舍利弗新剃鬚髮。
時，有伽吒及優波伽吒鬼。
優波伽吒鬼見尊者舍利弗新剃鬚髮，
語伽吒鬼言：「我今當往打彼沙門頭。」 ^367b7

伽吒鬼言：「汝優波伽吒！
莫作是語。此沙門大德大力，汝莫長夜得大不饒益苦！」
如是再三說。 ^367b10

時，優波伽吒鬼再三不用伽吒鬼語，即以手打尊者舍利弗頭。
打已，尋自喚言：「燒我，伽吒！
煮我，伽吒！」再三喚已，陷入地中，墮阿毘地獄。 ^367b12

尊者大目揵連聞尊者舍利弗為鬼所打聲已，
即往詣尊者舍利弗所，問尊者舍利弗言：「云何？
尊者！苦痛可忍不？」 ^367b15

尊者舍利弗答言：「尊者大目揵連！
雖復苦痛，意能堪忍，不至大苦。」 ^367b18

尊者大目揵連語尊者舍利弗言：「奇哉！
尊者舍利弗！真為大德大力，此鬼若以手打耆闍崛山者，
能令碎如糠糟，況復打人而不苦痛？」 ^367b19

爾時，尊者舍利弗語尊者大目揵連：「我實不大苦痛。」 ^367b23

時，尊者舍利弗、大目揵連共相慰勞。 ^367b24

時，世尊以天耳聞其語聲，聞已即說偈言：
　　「其心如剛石，堅住不傾動，
　　染著心已離，瞋者不反報，
　　若如此修心，何有苦痛憂？」 ^367b25

佛說此經已，諸比丘聞佛所說，歡喜奉行。
jing:: 
##  1331
（一三三一） ^367b29

如是我聞：
一時，佛住舍衛國祇樹給孤獨園。 ^367c1

時，有眾多比丘於拘薩羅國人間遊行，住一林中夏安居。
彼林中有天神住，知十五日諸比丘受歲，極生憂慼。 ^367c2

有餘天神語彼天神言：「汝何卒生愁憂苦惱？
汝當歡喜諸比丘持戒清淨，今日受歲。」 ^367c4

林中天神答言：「我知比丘今日受歲，不同無羞外道受歲，
然精進比丘受歲，持衣鉢，明日至餘處去，此林當空。」 ^367c6

比丘去後，林中天神而說偈言：
　　「今我心不樂，但見空林樹，
　　清淨心說法，多聞諸比丘，
　　瞿曇之弟子，今悉何處去？」 ^367c9

時，有異天子而說偈言：
　　「有至摩伽陀，有至拘薩羅，
　　亦至金剛地，處處修遠離，
　　猶如野禽獸，隨所樂而遊。」
jing:: 
##  1332
（一三三二） ^367c13

如是我聞：
一時，佛住舍衛國祇樹給孤獨園。 ^367c17

爾時，有異比丘在拘薩羅國人間，止住一林中，
入晝正受，身體疲極，夜則睡眠。 ^367c18

時，彼林中止住天神作是念：「此非比丘法，
於空林中入晝正受，夜著睡眠，我今當往覺悟之。」 ^367c20

爾時，天神往至比丘前，而說偈言：
　　「比丘汝起起，何以著睡眠？
　　睡眠有何利？　病時何不眠？
　　利刺刺身時，云何得睡眠？
　　汝本捨非家，出家之所欲。
　　當如本所欲，日夜求增進，
　　莫得墮睡眠，令心不自在。
　　無常不恒欲，迷醉於愚夫，
　　餘人悉被縛，汝今已解脫。
　　正信而出家，何以著睡眠？
　　已調伏貪欲，其心得解脫。
　　具足勝妙智，出家何故眠，
　　勤精進正受，常修堅固力。
　　專求般涅槃，云何而睡眠？
　　起明斷無明，滅盡諸有漏。
　　調彼後邊身，云何著睡眠？」 ^367c22

時，彼天神說是偈時，彼比丘聞其所說，
專精思惟，得阿羅漢。
jing:: 
##  1333
（一三三三） ^368a10

如是我聞：
一時，佛住舍衛國祇樹給孤獨園。 ^368a12

時，有異比丘在拘薩羅住林中，入晝正受，
心起不善覺，依於惡貪。 ^368a13

時，彼林中住止天神作是念：「非比丘法，
止住林中，入晝正受，心生不善覺，依於惡貪，我今當往開悟之。」 ^368a14

時，彼天神即說偈言：
　　「其心欲遠離，正於空閑林，
　　放心隨外緣，亂想而流馳。
　　調伏樂世心，常樂心解脫，
　　當捨不樂心，執受安樂住。
　　思非於正念，莫著我我所，
　　如以塵頭染，是著極難遣。
　　莫令染樂著，欲心所濁亂，
　　如釋君馳象，奮迅去塵穢。
　　比丘於自身，正念除塵垢，
　　塵者謂貪欲，非世間塵土。
　　黠慧明智者，當悟彼諸塵，
　　於如來法律，持心莫放逸。
　　塵垢謂瞋恚，非世間塵土，
　　黠慧明智者，當悟彼諸塵。
　　於如來法律，持心莫放逸，
　　塵垢謂愚癡，非世間塵土。
　　明智黠慧者，當捨彼諸塵，
　　於如來法律，持心莫放逸。」 ^368a17

時，彼天神說是偈已，彼比丘聞其所說，
專精思惟，斷諸煩惱心，得阿羅漢。
jing:: 
##  1334
（一三三四） ^368b7

如是我聞：
一時，佛住舍衛國祇樹給孤獨園。 ^368b9

時，有異比丘在拘薩羅人間，住一林中，
入晝正受，起不正思惟。 ^368b10

時，彼林中止住天神作是念：「此非比丘法，
止住林中，入晝正受，而起不正思惟，我今當往方便善覺悟之。」 ^368b11

時，彼天神而說偈言：
　　「何不正思惟，覺觀所寢食？
　　當捨不正念，專修於正受。
　　遵崇佛法僧，及自持淨戒，
　　常生隨喜心，喜樂轉勝進。
　　以心歡喜故，速究竟苦邊。」 ^368b14

時，彼天神說偈勸發已，彼比丘專精思惟，
盡諸煩惱，得阿羅漢。
jing:: 
##  1335
（一三三五） ^368b20

如是我聞：
一時，佛住舍衛國祇樹給孤獨園。 ^368b22

時，有異比丘於拘薩羅人間，住一林中，入晝正受。
時，彼比丘日中時，不樂心生，而說偈言：
　　「於此日中時，眾鳥悉靜默，
　　空野忽有聲，令我心恐怖。」 ^368b23

時，彼林中住止天神而說偈言：
　　「於今日中時，眾鳥悉寂靜，
　　空野忽有聲，應汝不樂心，
　　汝當捨不樂，專樂修正受。」 ^368b28

時，彼天子說偈覺悟彼比丘已，時，彼比丘專精思惟，
捨除煩惱，得阿羅漢。
jing:: 
##  1336
（一三三六） ^368c3

如是我聞：
一時，佛住舍衛國祇樹給孤獨園。 ^368c5

爾時，尊者阿那律陀在拘薩羅人間，住一林中。 ^368c6

時，有天神名闍隣尼，是尊者阿那律陀本善知識，往詣尊者阿那律陀所。
到阿那律所，說偈言：
　　「汝今可發願，願還生本處，
　　三十三天上，五欲樂悉備。
　　百種諸音樂，常以自歡娛，
　　每至睡眠時，音樂以覺悟。
　　諸天玉女眾，晝夜侍左右。」 ^368c7

尊者阿那律陀說偈答言：
　　「諸天玉女眾，此皆大苦聚，
　　以彼顛倒想，繫著有身見。
　　諸求生彼者，斯亦是大苦，
　　闍隣尼當知，我不願生彼。
　　生死已永盡，不受後有故。」 ^368c15

尊者阿那律說是語時，闍隣尼天子聞尊者阿那律所說，
歡喜隨喜，即沒不現。
jing:: 
##  1337
（一三三七） ^368c21

如是我聞：
一時，佛住舍衛國祇樹給孤獨園。 ^368c23

時，有比丘在拘薩羅人間，林中止住，勤誦經、
勤講說；精勤思惟，得阿羅漢果證已，不復精勤誦說。 ^368c24

時，有天神，止彼林中者，而說偈言：
　　「比丘汝先時，晝夜勤誦習，
　　常為諸比丘，共論決定義。
　　汝今於法句，寂然無所說，
　　不與諸比丘，共論決定義。」 ^368c26

時，彼比丘說偈答言：
　　「本未應離欲，心常樂法句，
　　既離欲相應，誦說事已畢。
　　先知道已備，用聞見道為，
　　世間諸聞見，無知悉放捨。」 ^369a3

時，彼天神聞比丘所說，歡喜隨喜，即沒不現。
jing:: 
##  1338
（一三三八） ^369a8

如是我聞：
一時，佛住舍衛國祇樹給孤獨園。 ^369a9

時，有異比丘在拘薩羅人間，止一林中。
時，彼比丘有眼患，受師教，應嗅鉢曇摩花。
時，彼比丘受師教已，往至鉢曇摩池側，
於池岸邊，迎風而坐，隨風嗅香。 ^369a10

時，有天神，主此池者，語比丘言：「何以盜華？
汝今便是盜香賊也！」 ^369a13

爾時，比丘說偈答言：
　　「不壞亦不奪，遠住隨嗅香，
　　汝今何故言，我是盜香賊？」 ^369a15

爾時，天神復說偈言：
　　「不求而不捨，世間名為賊，
　　汝今人不與，而自一向取，
　　是則名世間，真實盜香賊。」 ^369a18

時，有一士夫取彼藕根，重負而去。
爾時，比丘為彼天神而說偈言：
　　「如今彼士夫，斷截分陀利，
　　拔根重負去，便是姦狡人，
　　汝何故不遮，而言我盜香。」 ^369a22

時，彼天神說偈答言：
　　「狂亂姦狡人，猶如乳母衣，
　　何足加其言，宜堪與汝語。
　　袈裟污不現，黑衣墨不污，
　　姦狡兇惡人，世間不與語。
　　蠅脚污素帛，明者小過現，
　　如墨點珂貝，雖小悉皆現。
　　常從彼求淨，無結離煩惱，
　　如毛髮之惡，人見如泰山。」 ^369a27

時，彼比丘復說偈言：
　　「善哉善哉說，以義安慰我，
　　汝可常為我，數數說斯偈。」 ^369b7

時，彼天神復說偈言：
　　「我非汝買奴，亦非人與汝，
　　何為常隨汝，數數相告語，
　　汝今自當知，彼彼饒益事。」 ^369b10

時，彼天子說是偈已，彼比丘聞其所說，
歡喜隨喜，從座起去，獨一靜處，專精思惟，
斷諸煩惱，得阿羅漢。
jing:: 
##  1339
（一三三九） ^369b14

如是我聞：
一時，佛住王舍城迦蘭陀竹園。 ^369b17

爾時，尊者十力迦葉住王舍城仙人窟中。
時，有獵師名曰尺只，去十力迦葉不遠，張網捕鹿。
爾時，十力迦葉為彼獵師哀愍說法。
時，彼獵師不解所說。
時，十力迦葉即以神力，指端火然，彼猶不悟。 ^369b18

爾時，仙人窟中住止天神而說偈言：
　　「深山中獵師，少智盲無目，
　　何為非時說，薄德無辯慧，
　　所聞亦不解，明中亦無見，
　　於諸善勝法，愚癡莫能了，
　　正使燒十指，彼終不見諦。」 ^369b22

時，彼天神說是偈已，尊者十力迦葉即默然住。
jing:: 
##  1340
（一三四〇） ^369b29

如是我聞：
一時，佛住王舍城迦蘭陀竹園。 ^369c2

時，有尊者金剛子，住巴連弗邑一處林中。
時，巴連弗邑人民夏四月過，作憍牟尼大會。 ^369c3

時，尊者金剛子聞世間大會，生不樂心，
而說偈言：
　　「獨一處空林，猶如棄枯木，
　　夏時四月滿，世間樂莊嚴，
　　普觀諸世間，其苦無過我。」 ^369c5

爾時，林中住止天神即說偈言：
　　「獨一處空林，猶如棄枯木，
　　為三十三天，心常所願樂，
　　猶如地獄中，仰思生人道。」 ^369c10

時，金剛子為彼天神所勸發已，專精思惟，
斷諸煩惱，得阿羅漢。
jing:: 
##  1341
（一三四一） ^369c14

如是我聞：
一時，佛住舍衛國祇樹給孤獨園。 ^369c16

時，有異比丘在拘薩羅人間，住一林中，
唯好樂持戒，不能增長上進功德。 ^369c17

時，彼林中止住天神作是念：「此非比丘法，
住於林中，唯樂持戒，不能增修上進功德，今我當作方便而發悟之。」
即說偈言：
　　「非一向持戒，及修習多聞，
　　獨靜禪三昧，閑居修遠離。
　　比丘偏倚息，終不得漏盡，
　　平等正覺樂，遠非凡夫輩。」 ^369c18

時，彼比丘天神勸進已，專精思惟，斷諸煩惱，得阿羅漢。
jing:: 
##  1342
（一三四二） ^369c26

如是我聞：
一時，佛住舍衛國祇樹給孤獨園。 ^369c28

有尊者那迦達多在拘薩羅人間，住一林中，
有在家、出家常相親近。 ^369c29

時，彼林中止住天神作是念：「此非比丘法，
住於林中，與諸在家、出家周旋親數，我今當往方便發悟。」
而說偈言：
　　「比丘旦早出，迫暮而還林，
　　道俗相習近，苦樂必同安。
　　恐起家放逸，而隨魔自在。」 ^370a1

時，那迦達多比丘為彼天神如是如是開覺已。
如是如是專精思惟，斷諸煩惱，得阿羅漢。
jing:: 
##  1343
（一三四三） ^370a8

如是我聞：
一時，佛住舍衛國祇樹給孤獨園。 ^370a11

時，有眾多比丘在拘薩羅人間，住一林中，
言語嬉戲，終日散亂，心不得定，縱諸根門，馳騁六境。 ^370a12

時，彼林中止住天神見是比丘不攝威儀，
心不欣悅，而說偈言：
　　「此先有瞿曇，正命弟子眾，
　　無常心乞食，無常受床臥，
　　觀世無常故，得究竟苦邊，
　　今有難養眾，沙門所居止，
　　處處求飲食，遍遊於他家，
　　望財而出家，無真沙門欲，
　　垂著僧伽梨，如老牛曳尾。」 ^370a14

爾時，比丘語天神言：「汝欲厭我耶？」
時，彼天神復說偈言：
　　「不指其名姓，不非稱其人，
　　而總向彼眾，說其不善者，
　　踈漏相現者，方便說其過，
　　勤修精進者，歸依恭敬禮。」 ^370a23

彼諸比丘為天神勸發已，專精思惟，斷諸煩惱，得阿羅漢。
jing:: 
##  1344
（一三四四） ^370a29

如是我聞：
一時，佛在舍衛國祇樹給孤獨園。 ^370b2

時，有異比丘在拘薩羅人間，住一林中。
時，彼比丘與長者婦女嬉戲，起惡名聲。 ^370b3

時，彼比丘作是念：「我今不類，共他婦女起惡名聲，我今欲於此林中自殺。」 ^370b5

時，彼林中止住天神作是思念：「不善不類，
此比丘不壞、無過，而於林中欲自殺身，我今當作方便開悟。」 ^370b6

時，彼天神化作長者女身，語比丘言：「於諸巷路四衢道中，
世間諸人為我及汝起惡名聲，言我與汝共相習近，作不正事。
已有惡名，今可還俗，共相娛樂。」 ^370b9

比丘答言：「以彼里巷四衢道中，為我與汝起惡名聲，
共相習近，為不正事。
我今且自殺身！」 ^370b12

時，彼天神還復天身，而說偈言：
　　「雖聞多惡名，苦行者忍之，
　　不應苦自苦，亦不應起惱。
　　聞聲恐怖者，是則林中獸，
　　是輕躁眾生，不成出家法。
　　仁者當堪耐，不中住惡聲，
　　執心堅住者，是則出家法。
　　不由他人語，令汝成劫賊，
　　亦不由他語，令汝得羅漢。
　　如汝自知已，諸天亦復知。」 ^370b15

爾時，比丘為彼天神所開悟已，專精思惟，
斷除煩惱，得阿羅漢。
jing:: 
##  1345
（一三四五） ^370b25

如是我聞：
一時，佛住舍衛國祇樹給孤獨園。 ^370b27

時，有尊者見多比丘在拘薩羅人間，住一林中，著糞掃衣。
時，梵天王與七百梵天乘其宮殿，來詣尊者見多比丘所，恭敬禮事。 ^370b28

時，有天神，住彼林中者，而說偈言：
　　「觀彼寂諸根，能感善供養，
　　具足三明達，得不傾動法，
　　度一切方便，少事糞掃衣，
　　七百梵天子，乘宮來奉詣，
　　見生死有邊，今禮度有岸。」 ^370c2

時，彼天神說偈讚歎見多比丘已，即沒不現。
jing:: 
##  1346
（一三四六） ^370c8

如是我聞：
一時，佛住舍衛國祇樹給孤獨園。 ^370c9

時，有異比丘在拘薩羅人間，住一林中。
時，彼比丘身體疲極，夜著睡眠。 ^370c10

時，有天神，住彼林中者，而覺悟之，即說偈言：
　　「可起起比丘，何故著睡眠？
　　睡眠有何義？　修禪莫睡眠。」 ^370c11

時，彼比丘說偈答言：
　　「不肯當云何？　懈怠少方便，
　　緣盡四體羸，夜則著睡眠。」 ^370c15

時，彼天神復說偈言：
　　「且汝當執守，勿聲而大呼，
　　汝已得修閑，莫令其退沒。」 ^370c18

時，彼比丘說偈答言：
　　「我當用汝語，精勤修方便，
　　不為彼睡眠，數數覆其心。」 ^370c21

時，彼天神如是如是覺悟彼比丘。
時，彼比丘專精方便，斷諸煩惱，得阿羅漢。
時，彼天神復說偈言：
　　「汝豈能自起，專精勤方便，
　　不為眾魔軍，厭汝令睡眠。」 ^370c24

時，彼比丘說偈答言：
　　「從今當七夜，常坐正思惟，
　　其身生喜樂，無一處不滿，
　　初夜觀宿命，中夜天眼淨，
　　後夜除無明，見眾生苦樂，
　　上中下形類，善色及惡色，
　　知何業因緣，而受斯果報，
　　若士夫所作，所作還自見，
　　善者見其善，惡者自見惡。」 ^370c29

時，彼天神復說偈言：
　　「我知先一切，比丘十四人，
　　皆是須陀洹，悉得禪正受，
　　來到此林中，當得阿羅漢，
　　見汝一懈怠，仰臥著睡眠，
　　莫令住凡夫，故方便覺悟。」 ^371a9

爾時，比丘復說偈言：
　　「善哉汝天神，以義安慰我，
　　至誠見開覺，令我盡諸漏。」 ^371a15

時，彼天神復說偈言：
　　「比丘應如是，信非家出家，
　　抱愚而出家，逮得見清淨。
　　我今攝受法，當盡壽命思，
　　若汝疾病時，我當與良藥。」 ^371a18

時，彼天神說是偈已，即沒不現。
jing:: 
##  1347
（一三四七） ^371a23

如是我聞：
一時，佛住舍衛國祇樹給孤獨園。 ^371a24

時，尊者舍利弗在拘薩羅人間，依一聚落，止住田側。
時，尊者舍利弗於晨朝時著衣持鉢，入村乞食。 ^371a25

時，有一尼揵子飲酒狂醉，持一瓶酒從聚落出，
見尊者舍利弗，而說偈言：
　　「米膏熏我身，持米膏一瓶，
　　山地草樹木，視之一金色。」 ^371a27

爾時，尊者舍利弗作是念：「作此惡聲，是惡邪物，
而說是偈，我豈不能以偈答之？」
時，尊者舍利弗即說偈言：
　　「無想味所熏，持空三昧瓶，
　　山地草樹木，視之如涕唾。」
jing:: 
##  1348
（一三四八） ^371b3

如是我聞：
一時，佛住舍衛國祇樹給孤獨園。 ^371b8

時，有異比丘在拘薩羅人間，住一林中，
得他心智，煩惱有餘。
去林不遠有井，有飲野干罐拘鉤頸。 ^371b9

時，彼野干作諸方便求脫，而自念言：「天遂欲明，
田夫或出，當恐怖我。
汝汲水罐怖我已久，可令我脫？」 ^371b11

時，彼比丘知彼野干心之所念，而說偈言：
　　「如來慧日出，離林說空法，
　　心久恐怖我，今可放令去。」 ^371b14

時，彼比丘自教授已，一切結盡，得阿羅漢。
jing:: 
##  1349
（一三四九） ^371b17

如是我聞：
一時，佛在拘薩羅國人間遊行，住一林中。 ^371b18

時，有天神，依彼林者，見佛行跡，低頭諦觀，修於佛念。
時，有優樓鳥住於道中，行欲蹈佛足跡。 ^371b19

爾時，天神即說偈言：
　　「汝今優樓鳥，團目栖樹間，
　　莫亂如來跡，壞我念佛境。」 ^371b21

時，彼天神說此偈已，默然念佛。
jing:: 
##  1350
（一三五〇） ^371b25

如是我聞：
一時，佛在拘薩羅人間，住一林中，依波吒利樹下住止。 ^371b26

時，有天神依彼林中住，即說偈言：
　　「今日風卒起，吹波吒利樹，
　　落波吒利花，供養於如來。」 ^371b27

時，彼天神說偈已，默然而住。
jing:: 
##  1351
（一三五一） ^371c2

如是我聞：
一時，佛住王舍城迦蘭陀竹園。 ^371c3

時，有眾多比丘住支提山側，皆是阿練若比丘，
著糞掃衣，常行乞食。 ^371c4

時，山神，依彼山住者，而說偈言：
　　「孔雀文繡身，處鞞提醯山，
　　隨時出妙聲，覺乞食比丘。
　　孔雀文繡身，處鞞提醯山，
　　隨時出妙聲，覺糞掃衣者。
　　孔雀文繡身，處鞞提醯山，
　　隨時出妙聲，覺依樹坐者。」 ^371c5

時，彼天神說此偈已，即默然住。
jing:: 
##  1352
（一三五二） ^371c13

如是我聞：
一時，佛住王舍城迦蘭陀竹園。 ^371c14

時，有眾多比丘住支提山，一切皆修阿練若行，
著糞掃衣，常行乞食。
爾時，那娑佉多河岸崩，殺三營事比丘。 ^371c15

時，支提山住天神而說偈言：
　　「乞食阿蘭若，慎莫營造立，
　　不見佉多河，傍岸卒崩倒。
　　壓殺彼造立，營事三比丘，
　　糞掃衣比丘，慎莫營造立。
　　不見佉多河，傍岸卒崩倒，
　　壓殺彼造立，營事三比丘。
　　依樹下比丘，慎莫營造立，
　　不見佉多河，傍岸卒崩倒。
　　壓殺彼造立，營事三比丘。」 ^371c17

時，彼天神說此偈已，即默然住。
jing:: 
##  1353
（一三五三） ^371c28

如是我聞：
一時，佛住迦蘭陀竹園。
時，有異比丘住頻陀山。 ^371c29

爾時，山林大火卒起，舉山洞然。
時，有俗人而說偈言：
　　「今此頻陀山，大火洞熾然，
　　焚燒彼竹林，亦燒竹苑實。」 ^372a1

時，彼比丘作是念：「今彼俗人能說此偈，我今何不說偈答之？」
即說偈言：
　　「一切有熾然，無慧能救滅，
　　焚燒諸受欲，亦燒不作苦。」 ^372a5

時，彼比丘說此偈已，默然而住。
jing:: 
##  1354
（一三五四） ^372a9

如是我聞：
一時，佛住迦蘭陀竹園。
時，有異比丘在恒河側，住一林中。 ^372a10

時，有一族姓女，常為舅姑所責，至恒水岸邊，
而說偈言：
　　「恒水我今欲，隨流徐入海，
　　不復令舅姑，數數見嫌責。」 ^372a11

時，彼比丘見族姓女，聞其說偈，作是念：
「彼族姓女尚能說偈，我今何為不說偈答耶？」
即說偈言：
　　「淨信我今欲，隨彼八聖水，
　　徐流入涅槃，不見魔自在。」 ^372a16

時，彼比丘說此偈已，默然而住。
jing:: 
##  1355
（一三五五） ^372a21

如是我聞：
一時，佛住舍衛國祇樹給孤獨園。 ^372a22

時，有異比丘在拘薩羅人間，住一林中，
去林不遠，有種瓜田。 ^372a23

時，有盜者夜偷其瓜，見月欲出，而說偈言：
　　「明月汝莫出，待我斷其瓜，
　　我持瓜去已，任汝現不現。」 ^372a24

時，彼比丘作是念：「彼盜瓜者尚能說偈，我豈不能說偈答耶？」
即說偈言：
　　「惡魔汝莫出，待我斷煩惱，
　　斷彼煩惱已，任汝出不出。」 ^372a28

時，彼比丘說此偈已，默然而住。
jing:: 
##  1356
（一三五六） ^372b3

如是我聞：
一時，佛住舍衛國祇樹給孤獨園。 ^372b4

時，有異比丘在拘薩羅人間，住一林中。 ^372b5

時，有沙彌而說偈言：
　　「云何名為常？　乞食則為常。
　　云何為無常？　僧食為無常。
　　云何名為直？　唯因陀羅幢。
　　云何名為曲？　曲者唯見鉤。」 ^372b6

時，彼比丘作是念：「此沙彌能說斯偈，我今何不說偈而答？」
即說偈言：
　　「云何名為常？　常者唯涅槃。
　　云何為無常？　謂諸有為法。
　　云何名為直？　謂聖八正道。
　　云何名為曲？　曲者唯惡徑。」 ^372b11

時，彼比丘說此偈已，默然而住。
jing:: 
##  1357
（一三五七） ^372b17

如是我聞：
一時，佛住舍衛國祇樹給孤獨園。 ^372b18

時，有舍利弗弟子，服藥已，尋即食粥。 ^372b19

時，尊者舍利弗到瓦師舍，從乞瓦甌。
時，彼瓦師即說偈言：
　　「云何得名勝？　而不施一錢。
　　云何勝實德？　於財無所減。」 ^372b20

爾時，舍利弗說偈答言：
　　「若不食肉者，而施彼以肉，
　　諸修梵行者，施之以女色，
　　不坐高床者，施以高廣床，
　　於彼臨行者，施以息止處，
　　如是等施與，於財不損減，
　　是則有名譽，而不捨一錢，
　　實德名稱流，於財無所減。」 ^372b24

時，彼瓦師復說偈言：
　　「汝今舍利弗，所說實為善，
　　今施汝百甌，非餘亦不得。」 ^372c3

尊者舍利弗說偈答言：
　　「彼三十三天，炎魔兜率陀，
　　化樂諸天人，及他化自在，
　　瓦鉢信以得，而汝不生信。」 ^372c6

尊者舍利弗說此偈已，於瓦師舍默然出去。
jing:: 
##  1358
（一三五八） ^372c10

如是我聞：
一時，佛住舍衛國祇樹給孤獨園。 ^372c12

時，有異比丘在拘薩羅人間，住一林中。 ^372c13

時，有貧士夫在於林側，作如是悕望思惟，
而說偈言：
　　「若得猪一頭，美酒滿一瓶，
　　盛持甌一枚，人數數持與，
　　若得如是者，當復何所憂。」 ^372c14

時，彼比丘作是念：「此貧士夫尚能說偈，我今何以不說？」
即說偈言：
　　「若得佛法僧，比丘善說法，
　　我不病常聞，不畏眾魔怨。」 ^372c19

時，彼比丘說此偈已，默然而住。
jing:: 
##  1359
（一三五九） ^372c23

如是我聞：
一時，佛住舍衛國祇樹給孤獨園。 ^372c24

時，有異比丘在拘薩羅人間，住一林中。 ^372c25

時，彼比丘作如是思惟：「若得好劫貝，長七肘，
廣二肘，作衣已，樂修善法。」 ^372c26

時，有天神，依彼林者，作是念：「此非比丘法，
住於林中，作是思惟，悕望好衣。」 ^372c27

時，天神化作全身骨鏁，於彼比丘前舞，
而說偈言：
　　「比丘思劫貝，七肘廣六尺，
　　晝則如是想，知夜何所思？」 ^372c29

時，彼比丘即生恐怖，其身戰悚，而說偈言：
　　「止止不須 #CB00626;，今著糞掃衣，
　　晝見骨鏁舞，知夜復何見？」 ^373a4

時，彼比丘心驚怖已，即正思惟，專精修習，
斷諸煩惱，得阿羅漢。
jing:: 
##  1360
（一三六〇） ^373a7

如是我聞：
一時，佛住舍衛國祇樹給孤獨園。 ^373a9

時，有異比丘在拘薩羅人間，住一林中，
得阿羅漢，諸漏已盡，所作已作，已捨重擔，
斷諸有結，正智心善解脫。 ^373a10

時，有一女人於夜闇中，天時微雨，電光睒照，
於林中過，欲詣他男子，倒深泥中，環釧斷壞，華瓔散落。
時，彼女人而說偈言：
　　「頭髮悉散解，花瓔落深泥，
　　鐶釧悉破壞，丈夫何所著。」 ^373a12

時，彼比丘作是念：「女人尚能說偈，我豈不能說偈答之？
　　「煩惱悉斷壞，度生死淤泥，
　　著纏悉散落，十方尊見我。」 ^373a18

時，彼比丘說偈已，即默然而住。
jing:: 
##  1361
（一三六一） ^373a22

如是我聞：
一時，佛住舍衛國祇樹給孤獨園。 ^373a23

時，有異比丘在拘薩羅人間，住於河側一林樹間。 ^373a24

時，有丈夫與婦相隨，度河住於岸邊，彈琴嬉戲，
而說偈言：
　　「愛念而放逸，逍遙青樹間，
　　流水流且清，琴聲極和美，
　　春氣調適遊，快樂何是過。」 ^373a25

時，彼比丘作是念：「彼士夫尚能說偈，我豈不能說偈答之？
　　「受持清淨戒，愛念等正覺，
　　沐浴三解脫，善以極清涼，
　　人道具莊嚴，快樂豈過是。」 ^373b1

時，彼比丘說此偈已，即默然而住。
jing:: 
##  1362
（一三六二） ^373b6

如是我聞：
一時佛住舍衛國祇樹給孤獨園。 ^373b7

時，有異比丘在拘薩羅人間，住一林中。 ^373b8

時，有天神見諸鴿鳥而說偈言：
　　「鴿鳥當積聚，胡麻米粟等，
　　於山頂樹上，高顯作巢窟，
　　若當天雨時，安極飲食宿。」 ^373b9

時，彼比丘作是念：「彼亦覺悟我！」
即說偈言：
　　「凡夫積善法，恭敬於三寶，
　　身壞命終時，資神心安樂。」 ^373b13

時，彼比丘說此偈已，以即覺悟，專精思惟，
除諸煩惱，得阿羅漢。
雜阿含經卷第五十
 ^373b16
