大方廣佛華嚴經疏卷第三十一
author:: 唐清涼山大華嚴寺沙門澄觀撰
pin:: 
#  26 十地品

## 1
十地品第二十六〔入第三十四經〕
初來意者，為答普光十地問故。
夫功不虛設，終必有歸。
前明解導行願，賢位因終；今明智冥真如，
聖位果立，故有此會來也。
前是教道，此是證道。
教為證因，證即證前三心之教。
故無性《攝論》云「此聞熏習雖是有漏，而是出世心種子性。」
即斯義也。然會來即是品來，一會之中唯一品故，
故釋名、宗趣亦品會無差。
晉經此會有十一品，則名等皆別。 ^735a6

次釋名者，會名有三：一約人，名金剛藏會。
二約處，名他化自在天會。
謂他化作樂具自得受用，表所入地證如無心，
不礙後得而起用故；事理存泯非即離故；
因他受用而有所作，非自事故；自他相作皆自在故；將證離欲之實際故。
不處化樂者，表凡聖隔絕故。
三約法，名十地會，即同品名。
所以得此名者，《本業》云「地名為持，持百萬阿僧祇功德。
亦名生成一切因果，故名為地。」
本論云「生成佛智住持故」，即斯義也。
《唯識》第九云「與所修行為勝依持令得生故」
者，但語其因，闕生果義。
有別行譯本名十住經，住是地中一義故。
《仁王》兼明，云「入理般若名為住，住生功德稱為地。」
而下經又名集一切智智法門，亦兼因果。
復有別譯名漸備一切智德經，以後後過前前，
故名為漸備，漸備即是集義。
若名十地，就義約喻以受其名。
若云十住，唯就法稱。
十是一周圓數，十十無盡，皆帶數釋；後之二釋皆是依主，
一切智智之法門故，漸備一切智之德故。
十之別名見於本分。 ^735a13

三宗趣者，先總、後別。
總有二義：一以地智斷證寄位修行為宗，
以顯圓融無礙行相為趣；二前二皆宗，為成佛果為趣。
後別者，別於上總，略有十義：一約本，唯是果海不可說性，以離能所證故。
雖通一部，此品正明。
二約所證，是離垢真如。
三者約智，謂根本、後得，亦通方便。
四約所斷，謂離二障種現。
五約所修，初地修願行、二地戒行、三禪行、
四道品行、五四諦行、六緣生行、七菩提分行、
八淨土行、九說法行、十受位行。
六約修成，有四行，謂初地信樂行、二戒行、
三定行、四地已上皆慧行。
於中四五六地是寄二乘慧，七地已去是菩薩慧。
七約寄位行，十地各寄一度。
八者約法有三德，謂證德、阿含德及不住道，是十地之德故。
九約寄乘法，謂初二三地寄世間人天乘；
四五六七寄出世三乘；八地已上出出世間，
是一乘法，故以諸乘為此地法。
十者撮要，謂六決定，宗辯此故。
於此十中，二三四八十通於圓融行布。
初一雙非；餘皆行布，多約寄法顯淺深故。
若以圓融融彼行布，則無不圓融，故以別從總，皆十地宗。
若別中之別，則地地別宗。
別論其趣，不異總趣。
論其體性多不出前，為成十故小有加減。
一即離言體。二所證體，梁《攝論》云「出離真如為地體故」。
三能證體，無性論云「法無我智分地位故」，此論亦名為智地故。
其所斷約離，故非地體。
若取離惑所顯，又即真如。
四合能所證以為地體，獨不立故。
梁《攝論》云「如如及如如智獨存故」。
五收五六七及其第九為隨相體，此等皆為成地法故。
六取光明三昧，即證入體，正相應故。
論云「三昧是法體故」。
七就德體，即教證，不住三道為體。
八隨要體，謂六決定。
九總攝體，《成唯識》云「總攝一切有為無為功德為自性故」。
十唯因體，取其別相異果海故。
收此十體，不出三體：一總含體；二剋實體，
謂智與證；三離言體，配屬可知。
上二即因、下一為果，因果非即離、言慮雙絕以為地體。 ^735b5

問：何為地前顯圓融德，地上行布彰淺劣耶？
答：顯一乘故。云何顯耶？
三乘之位，地前行布、地上圓融。
今一乘位，地前地上俱有行布、圓融。
若俱雙辯，則前後不異。
若地前行布、地上圓融，則全同三乘前淺後深，
又似行布圓融各別，教行不知法性、教行非即非離，
故於地前但顯圓融已過三乘，地上多明行布以顯超勝。
勝相云何？謂賢位始終已圓融自在，登地已去則甚深甚深，
言所不至，若不寄位何以顯深？
不包三乘何以顯廣？
故虛空鳥迹迹迹合空，大海十德德德皆海，
地地之中具攝一切諸地功德，文文之內皆云若以殊勝願力復過於此不可數知。
故剛藏俟五請而方說，世親以六相而圓融，意在斯矣。 ^735c15

又此一會，文唯一品，闕於方便及勝進者，正表斯義。
所以闕方便者，有二義故：一表證法無二，
離方便故；二總攝三賢皆為入地之方便故。
闕進趣者亦有二義：一十地如佛，更無趣故；
二以〈十定〉等品即此勝進故。
若爾，何以別會說耶？
含二義故，一開此勝進成等覺故、二勝進趣佛行深遠故。
若別立方便、勝進，即不得包攝前後顯地圓融。
十地甚深，良在於此。
地前乃我地之前，安得云深？
異於地上？此解尤妙，學者應思。 ^735c29

第四釋文。一品分二：初長行散說、後偈頌總攝。
偈中雖有第十地偈，以後有總攝之偈，
前隔結通等文，故從文便科之，中間諸頌攝在當地。 ^736a10

初長行中二：先正說十地、後「爾時復以」下菩薩證成。
前中亦二：先顯此界所說、後「如此世界」下結通十方齊說。
前中，或總為一十地法門。
或為二分，謂初正說、後動地等顯實證成。
或為三分，為序、正、流通。
然教證不同，三分亦異。
就教三者，初至起分是其由致，以發起正說故；
二本分已去是其正宗，正說地故；三地利益分以為流通，益末代故。
二就證三者，序分為序、三昧分為正宗，
因入此定顯實證故，故論云「三昧是法體故」也。
加分已去皆是流通，由說自所得令信行菩薩證入地故。
或為四分，於正說中，初法說顯地，影像分喻顯地故，教證準前。
或為五分，序為遠序，「三昧」已下是近序故。
或為六分，隨行德分初至起分起化之由，為生物信。
二本分中略說讚勝，起眾樂欲。
三請分中彰地超言，令生正解。
四說分中廣明修相，令物起行。
五影像分，寄喻顯德。
六利益分，明德成證實，感化斯現。
或為七分，從初至請分為六，說分遍通於十地故。
問：論云初地所攝八分，第七說分、八校量勝分，
明知說分唯說初地，如何得通？
答：若不許通，何為初地獨受說名？
故知標於總稱即受初地別名。
若以論云初地所攝便定局者，則前六分亦不應通。
是知八中前七皆通，後一方局。
又下說分雖言自此已後正說初地，既有初地說分，則有二地乃至十地說分。
或為八分，開地利益，異正說故。
或為九分，影像望前、法喻別故。
或為十分，即是十地。
或於前九，加後偈頌。
此十次第，有其三義：一就化相通為起說、
二就化意通為顯證、三隨宗要教證雙辯。
初之一義，隨文釋中論自具之。
今當略辯。一起說由致，故有序分；二顯證能說，
有三昧分；三示說不虛，故有加分；四定無言說，
故有起分；五起先略陳，故有本分；六聞名渴仰，
故有請分；七正為廣陳，故有說分。
上七依論次第。八別說難曉，以喻總明，有影像分。
九為說既竟，顯勝勸修，有利益分。
十散說難知，有偈頌分。 ^736a13

二顯證者，初分為顯證由致、餘九正顯證相。
於中，前三就相顯證，一寄入顯證；二因加顯證，
由得加故顯證不虛；三寄出顯證，不起無言不能顯寂故。
次四就說顯證，謂本分略說顯證，請分拂相顯寂，
說及影像寄修相以表德，但法喻不同。
次一分就益顯證，後一重述證德。 ^736b23

三雙辯者，初一為由、後九正顯教證之相。
於中，三昧顯證；後八顯教，從加已去即有說故。
八中次第同初門說。
或為四十八分，謂初地十地各攝八分，
二地二分，三四與九各攝四分，五六各三，
七地五分，八地七分，故四十八。
問：初地八中前七十地、八中後二義該十地，何為論判屬初十耶？
答：《地論》科文，有其四例：一以後攝前例，
以前序等近初地故，判屬於初；二以前攝後例，
後二近於十地，故法雲攝，非謂不通；三當相分文例，
如中間諸分；四顯地該收例，謂顯十地是陀羅尼法故。
諸地中文雖隱顯，義必全收，一一地中皆四十八。
如初六分屬於初地，許該餘九，類顯餘分無所不通。
問：初不說戒，無彼二淨。
不說禪枝，無起厭等。
如何諸分地地皆通？
答：明言義通，那引文局。
豈不經說「地地之中具足一切諸地功德。」
寧許初地不持戒等？
已略料揀。 ^736b29

次正釋文。若依十地即為十段。
初歡喜地，文有八分，七如前明、第八名為校量勝分。
文之分齊，至下明顯。
今初序分。論經別行具六成就，今攝在大部，
故闕信聞，但有餘四，謂一時、二主、三處、四眾。
雖有四事，而論但云時處等校量，顯示勝故。
此法勝故，在於初時及勝處說。
而不言主眾勝者，意明主眾餘經容有故。
若以相從，主既十身，眾不可說，亦得名勝，故論有等言。
今初爾時者，時勝，以是初時得名為勝。
故論云「婆伽婆成道未久第二七日」故。
論經別行，故標二七。
今經攝在大部，但云爾時，即是初會始成正覺時也。
且依論明，若以初表勝，初七最初，何故不說？
論云「思惟行因緣行故」。
因者能說之智、緣者所化之機，欲將所得妙法以逗物機，故云思惟行行。
故《法華》云「我所得智慧，微妙最第一。」
思惟因也。「眾生諸根鈍」等，思惟緣也。
論云「本為利他成道，何故七日思惟不說？
顯示自樂大法樂故。」
此問意云：在法身地見機堪化，方應成佛何用更思。
今答意云：非是思而後知，自為受法樂故。
大法樂者，即所得智慧寂靜樂也。
論云「何故顯己法樂？
為令眾生於如來所增長愛敬心故。
復捨如是妙樂，悲愍眾生為說法故。
何故惟行因緣行耶？
顯示不共法故。謂窮智究竟、照機無遺，
除佛一人無能及者，名不共法。
又因緣亦即所證深理，唯佛窮故。」
二世尊者，主勝，義如前釋。
三「在他化」下處勝。
論云「此處宮殿勝故。」
宮即自在天宮，勝下五天故。
殿即摩尼寶藏純寶所成，勝寶嚴故。
他化天宮，既表地智無心而成化事。
摩尼寶殿，亦表慈覆無心出用無盡。
若以欲頂為表勝者，色界尤勝，何不彼說？
論云「此處感果故。」
謂機感在此故。又色界為長壽天難，不能感果；
能感勝果必是欲界之身，故《密嚴》中明此處十地菩薩常所游履。
《大乘同性經》云「此處有報佛淨土，故於此處說。」
若唯約機感，失所表義。
四「與大」下眾勝，文分為五：一揀定眾類、
二「住一切」下歎其勝德、三「其名」下依德列名、
四「如是」下結數難測、五「金剛藏」下標說法主。
今初又三：一揀大異小，同菩薩故。
二「其諸」下揀尊異卑，謂八地已上念不退轉故。
《彌勒問經》云「自分堅固名不退，勝進不壞名不轉。」
若準論經，又云「皆一生得無上菩提」，則皆等覺，等覺亦通念不退故。
又《仁王經》「一生正得下寂滅忍。」
言不退者，不復退入無生忍故。
顯文雖爾，本迹難量，多是諸佛之所化故。
三「悉從」下揀新異舊，他方集故。
二歎德中，有二十句，初二略明、後二總結、中間廣歎。
今初略中，初句自分行滿，謂權實無礙智，
住真俗雙融境，境智一如，無住住故。
後句勝進行滿，證佛所證，則是如來勤行不息，故名菩薩。 ^736c18

二「善能」下廣歎，有十六句，分二：前十三句廣自分、後三廣勝進。
前中亦二：初三明行修具足，一神用善巧、
二調化應時、三行願遍於時處。
餘十句德用圓備，四福智益而不竭、五權實知慧雖已究竟、
六以無住道不捨修行、七內證定智通明、八外用施為自在。
七中若順三乘法相，禪即四禪，定即四無色定，解脫謂八解脫。
三昧者此云等持，平等持心趣一境故，即三三昧諸有心定。
三摩鉢底，此云等至，由離沈掉至一境故。
局在定地，通無心定，謂無想滅定等。
神通明智，即通目一切有心無心定地所引功德，今此菩薩皆能善入善引。
若就一乘釋者，禪定即十禪定，解脫即不思議等三昧，
等至各有無量百千，通明及智皆各有十，十十無盡是普賢位菩薩所得。
九內獲自在幹能、十外能一念周遍請法、
十一護法、十二供養、十三二利勤修。
後三廣勝進，即三業廣大，及下結文，並顯可知。 ^737b13

三列名中，前三十八同名藏者，表於地法有含攝眾德、出生果用故。
後一名解脫月者，即請法上首，脫眾疑闇使得清涼，如夜月故。
又藏表根本智包含出生，月表後得清涼益物。
蘇利耶者，此云月也。
俱蘇摩者，悅意也，即是華名。
餘之別名，可隨義釋。 ^737c2

四結數，可知。
五標法主。論云「何故菩薩說此法門？
為令增長諸菩薩力故。」
謂彼同類而能爾故。
菩薩眾多，何故唯金剛藏說？
論答云「一切煩惱難壞，此法能破，善根堅實猶如金剛，故不異名說。」
此釋金剛，謂表地智有堅利二義，如金剛故。
能壞煩惱即是利義，下釋藏義。
論先問云「何故名金剛藏？」
此問意云：為以藏攝金剛名金剛藏？
為以金剛而為藏耶？
上即有財、下即持業，而論雙順二句，順後句云
「藏即名堅，其猶樹藏。」
謂如樹心堅密能生長枝葉華實，地智亦爾能生因果，此就能藏名藏。
次順上句云「又如懷孕在藏，是故堅如金剛，如金剛藏。」
此謂子孕在胎藏中，善業所持堅不可壞，而得生長。
此就所藏名藏。二喻俱有生長之義。
論下廣合云「是諸善根，一切餘善根中其力最上，
猶如金剛，亦能生成人天道行，諸餘善根所不能壞，故名金剛藏。」
此之一合通上二喻。
是諸善根，謂無漏善。
餘諸善根，即二乘地前。
今無漏善於餘善中，如孕在於胎藏。
其力最上，雙合二喻堅義；亦能生成，通合二喻生長之義。
其力最上猶如金剛，當體名堅。
餘不能壞，對他名堅等。 ^737c8

二「爾時」下明三昧分。
爾時者，眾已集時。
金剛藏菩薩者，標入定人，為眾首故。
承佛神力者，辯入所依，顯定深玄，唯佛窮究故；
推功有在，無我慢故。
菩薩大智慧光明三昧者，顯所入定名。
三昧通稱，餘皆別名。
智慧是體，光明就用，照二無我。
證如名慧，照事名智。
此二無礙，能破見惑及無明故，名曰光明。
大有二義：一揀異凡小；二能斷大惑、能證大理，
成大果故，彰非果定，故云菩薩。
即照之寂，故云三昧。
智與理冥，故稱為入。
論經名為大乘光明三昧，則光明即智，
此與《唯識》第九，四定初定名同。
然其體性不出三種：一定、二慧、三所證如，以具能所證兼寂照故。
所以入者，意略有六，論但有二，一謂表深，
論云「顯示此法非思量境界故。」
二即以此義顯非證不說故。
餘四如〈十住品〉。 ^738a2

第三「入是」下加分，有六：一辯加所因、二
「即時」下能加佛現、三「作如是」下讚其得定、
四「善男子此是」下雙辯加定因緣、五「欲令汝」
下辯加所為、六「善男子」下別顯加相。
今初。入是三昧已者，若未入定，佛不加故。
故下論云「所以偏加金剛藏者，得此三昧故，十住會云以三昧力故。」
二能加佛現中有五；一佛現時，謂正入定時；
二「十方」下來處遠近；三「各有」下能加佛數；
四同名金剛藏，顯名同所加；五而現其前，現身生信。
上二三中，意明多數，勝前位故。
若爾，何以不言無量世界，而云十億剎塵界耶？
論云「方便顯多佛故。」
謂無量雖多，其言猶漫，人不謂多。
今假以剎塵，一塵一剎、一剎一佛，便謂細而叵測。
若爾，但趣舉剎塵即已顯多，何要定言十億？
有二意故，一為說十地故；二此經如是多說十數，顯無盡故。
即由此義，不云無量，無量不得顯無盡故。
何要顯此多佛加耶？
論云「顯於法及法師，增長恭敬心故，又表諸佛皆同說故。」
何要同名加？論有二意：一云本願力故。
何故如來作如是願？
顯示多佛故。此三昧是法體，本行菩薩時皆名金剛藏，
同說此法，今成正覺亦名金剛藏，故不異名加。
此中論意云：諸佛因中得定名金剛藏，
遂發願言：「我成佛時亦同其名。」
所為同者，為顯菩薩所得法體同於多佛，明人異道同故。
論意正爾。若以義取，亦通遮那本願，以佛因中得定說法，能加所加同名法爾。
亦發斯願以顯道同，故下經云「亦是毘盧遮那如來本願力故。」
第二意論云「又是菩薩聞諸如來同己名已，增勇悅故。」
前就法理，此就化儀。 ^738a18

第三同讚得定，顯有加因。 ^738b20

第四雙辯加定因緣中，有四因緣：一伴佛同加故、
二主佛本願故、三主佛現威故、四定者智力故。
初之一事唯得定因，先由佛加方能入故。
故論云「彼佛先作是願，今復自加。」
後之三事通於二因，由此能入定，由此得加故，非正加相故。
論云「後餘佛加，故言盧舍那佛本願力故加。」
此論意云：後文方顯諸佛加相，即由此中本願力耳，則此是加因。
若約得定由主佛加，則此中願等已顯加相，
但意冥加，故即前承佛神力耳。
是則定因有四、加因亦四，雖闕伴佛加因，
而有得定一因，故有四也。
所以第三會中後三因初有又是之言，
四五兩會同云亦是，故不可將前一因為正作加。
若此已作加，何用下文正顯加相。
餘如第三會辯。 ^738b21

第五明加所為，故論云「何故加」。
然直就經文則應分二：初總明、後「所謂」下別顯。
論無所謂二字，故取別中入智地句入初總句，總別合明但有二十。
前十依自利行、後十依利他行，義雖兼通，
從多分判，欲顯二利差別相故。
今依論釋，初十句中，論以二門解釋：一直釋經文、二會通本末。
初門先釋總句。彼經云「又一切菩薩，不可思議諸佛法明說，
令入智慧地故。」既將別句入總，即經論開合不同。
論經云明，即今經光明，但廣略有異。
彼云明說，此云說不思議，彼未迴文，即經論方言有異。 ^738c7

既知二經同異，次正釋文。
初欲令汝為者，標舉章門，總顯加意。
意為何事？謂一切菩薩說等。
此中三義：一一切菩薩是所被機、二不思議諸佛法光明是所說法、
三令入智地是說之益。
被何等機？論云「是中一切菩薩者，謂住信行地。」
此通二類：一謂地前未證真如，但依信心而起行故，無著論中亦同此名。
二通地上，如初地加行位中名信行地，即地地加行皆名信行。
以《攝論》中意言無分別觀通於四位，故知地上亦有信行。
下釋所入智地及別入中皆通十地，明知所被不唯地前。
況下請分中，論云「未入地者令得淨心，已入地者令得十力。」
必通被也。二中說何法被？
此有二種：一所證法。
論云不可思議諸佛法者，是出世間道品。
此明十地法體是無漏，故名出世間。
生佛果故名道。十位行法，類別名品。
既是佛因，是佛所證，故云佛法。
心言路絕，名不思議。
二說能證。論云「光明者見智得證。」
此謂後得觀事差別名見，根本觀理一相名智。
見達於事名得，智契於理名證。
直語智體故言見智，以智合境故言得證。
地法雖多，不出此二。
見智雖廣，此釋正宜。
故《解深密》第三云「我無量門宣說智見，今當為汝略說其相。
若緣總法修奢摩他、毘鉢舍那所有妙慧，是名為智。
若緣別法修奢摩他、毘鉢舍那所有妙慧，是名為見。」
即斯義也。上云說者，令分別上來能所證法。
三中說此何益？令入智地。
論云「入者信樂得證。」
此中信樂，即所被機得證，即上二智契合。
入何法耶？所謂智地。
論云「智慧地者，謂十地智。」
如本分中說，即上不思議佛法也。
上說能所證者，意令菩薩以能證智入佛所證法，是此總意。
已說總句入地之相，次下九句依本開末顯入差別。
論云「此修多羅中，依根本入有九種入。
此九種入寄於四位：初四願樂位、次一見位、
次三修位、後一究竟位。
近地方便亦屬地故，地後勝進趣究竟故，皆十地攝。」
言九入者，一者攝入，謂聞慧中攝一切善根故。
二者思義入，思慧於一切道品中智方便故。
智方便者，即善揀擇道品，即是佛法。
三法相入，彼彼義中無量種種知故。
彼彼即是諸法，種種知即廣知，此即所思法成。
四教化入，隨所思義名字具足，故能善說，此知修慧。
修通二利，菩薩利他即是自成佛法，故入自利中收。
五證入，於一切法中平等智，見道時中善清淨故。
言平等者，即無分別。
無分別智正證真如，離二取相，故云平等。
二我分別隨眠不生，名善清淨。
最初照理，立見道名。
六不放逸入，於修道時中遠離一切煩惱障故，故世法不染。
七地地轉入，出世間道品、無貪等善根淨故。
此明修道位中離障證理，智行轉進，於地地中雙斷二愚。
是無漏善能淨所知，以此無漏淨三善根，名淨煩惱。
論云「復有善根能為出世間道品因」，此明諸地中加行善根淨也。
八菩薩盡入，於第十地中入一切如來祕密智故，即下大盡分中入如來十種祕密之智是也。
如來祕密，下地不測，名不思議。
若入彼所入，是智之境。
入彼能入，即智是境。
得即是入，故歎淨名云「諸佛祕藏無不得入」。
九佛盡入，於一切智入智故。
上一切智，釋一切智入。
下智字即智境界，入即得也。
上直釋竟。自下論文融會本末。
初會末歸本，謂上九種入，為欲校量地智差別轉勝之相，非根本入有此行布。
後明本末無礙，欲顯前從本起末則無別之別；
次攝末歸本，別而無別，故以六相融而無礙。
論云「一切所說十句中皆有六種差別相門」
者，此標舉顯通，故云一切皆有。
「此言說解釋應知除事」者，此顯立意，謂此六相為顯緣起圓融之法，
勿以陰界入等事相執取。
言六相者，謂總相、別相、同相、異相、成相、壞相。
此標列也。下釋云「總者是根本入」者，以初一入無不攝故。
別者，餘九入。「別依止本，滿彼本故」者，謂依一開九，
無總別不立，故云依止。
由別方成總，故云滿彼。
「同相者入故」者，同名入故。
「異相者增相故」者，九相漸增，不相似故。
「成相者略說故」者，攬九緣以成一，略言標顯故。
「壞相者廣說故」者，分一作九，九外無一。
此九因緣各住自相，不相成也。
又云「如世界成壞」者，猶如世界多緣共成，
其中事物一一推徵，何者是界名壞。
亦如梁等共成一舍，總則一舍，別則諸緣，
同則互不相違，異則諸緣各別，成則諸緣辦果，壞即各住自法。
餘一切十句，皆應隨義類知，別章廣顯。
第二「又令得」下十句依利他行，是增數十。
經有十二句，論經合七八二句故唯十一，
初句為總、餘十為別。
總中，始者，內起信欲、外近善友聽聞。
終者，憶念任持所聞地法，地地皆爾，故云十地始終。
此約教行。復有阿含為始、以證為終，則前皆是教。
此教證義總有九重：一教行相對。
言聲為教，行德為證，猶下請中字義二藏。
二地前地上相對。
如下請中歎眾，以地前聞思修等為教淨，地上行德為證淨。
三真偽相對。即於地中聞思修慧報生識智緣照之解名曰阿含，
真智出言為證。下論云「聞思修等是則可說，地智離言。」
四修成相對。一切地中真偽合修為教，
捨偽契真為證，猶下所明義說二大。
五相實相對。世間中修得彼證相名教，
契本實相為證，猶下所說增上妙法光明法門，
光明是教，增上是證。
六體德相對。就彼離相所成行中，顯本法性為證，
依本成德為教，猶下鍊金，金體與釧等。
七體用相對。前體及德皆證，依體起教智之用為教，
下珠放光，光喻於教、珠體喻證。
八自分勝進相對。
自分所成體德及用皆證，進受佛教為教，
下歎金剛藏二力妙智及辯名為證力，堅念教法為阿含。
九約詮就實相對。
真智之體為證，約言分十為阿含，猶下迹處虛空喻證，空處之迹喻地阿含。
下論云「字身住處，證智所攝，非無地智名句字身，名句字身即阿含也。」
今當第四，一經之內頻語教證，理須通會，勿厭繁文。 ^738c18

次依根本始終，有十始終：前三地前，思修利物；
次一見道；餘六修道。
此陜前入，謂初闕聞慧、後無佛盡者，理實齊通，
以此二並非正地，前已說竟故此略無。
一攝始終。經云「如實說菩薩十地差別相故」，
謂以思慧智攝持所聞，稱思宣說，故云如實。
二欲始終。緣念佛法，意欲令物證故，此即思慧上品求心。
三行始終。以是修慧，故名修習。
言分別無漏法者，於地上無漏道品起意言分別觀行故。
以未證故，但是觀分之時帶相觀心，未覺無相，故云分別。
四證始終。即見道位。
大智者，即真見道。
根本法無我智過小乘故名大，治無明故云光明。
此智親證真如，平等平等離二取相，名善觀察。
實斷二障分別隨眠，名善選擇。
巧莊嚴者，即相見道。
是後得智，故論名方便，方便即巧。
法真見道，種種建立，名為莊嚴。
又莊嚴者，即二智成德。
由得此二善達法界，於多百門已得自在，故云莊嚴。
故論云「此事中彼時中皆善知故。」
由相見道，復有二種：一觀安立諦，名此事中。
二觀非安立諦，名彼時中。
以法真見道，正證如時不可名事，相望前真故名為彼。
五修道始終。論云「出世間智智力得入法義故」
者，以後得了俗由於證真，名出世間智。
智由證真達俗，故名善入。
智能入法，即名為門。
上寄從二地至七地竟。
次下五句，有五始終，寄入八地至於佛地，治菩薩於菩提五障。
五障在於七地，至於等覺。
經文但有能治，障在文外。
今初二句即能破邪論障始終。
不能破邪論障，即是所治。
隨所住處者，即邪論心住著之處。
言次第顯說者，以宗因喻現比教量，顯己正義隨病治之。
上皆論所據。言無所畏者，即論莊嚴。
後句辯才，即是論體，亦論莊嚴。
謂語具圓滿，順言敦肅，故名辯才。
又上皆論多所作法，所作有三：一善自他宗、
二勇猛無畏、三辯才不竭，配文可知。
言光明者，性不闇故。
即論出離，謂善觀察得失等故，由具上諸義故不墮負，由破此障得入八地。
二能善答難始終。
上明能破，此顯能立。
第九善慧是辯才，地住即證也。
三樂著小乘對治始終，不忘菩提，上求下化故。
四化眾生懈怠對治始終，成就不疲故。
五無方便對治始終。
善達五明，為一切處開悟，故能巧化。
又上五障，一不能破邪；二雖能破而不能立；
三雖能破立，情樂小乘；四雖不樂小乘，
而不勤化他；五雖化不疲，而無化方便。
治於此五，行化略周。 ^740a17

第六正顯加相。論云「已說何故加。
復云何加？加相有三，謂口、意、身。」
約別相說，口加以益辯、意加以與智、身加以增威。
如實說者，能加則局，所加皆通，乘前語便故先口加。
得智堪說，事須起定，便身觸令覺，故為此。
次此就十方佛辯。
若約舍那，先意令得定，當有所說；次身光照觸增威；後雲臺說偈令演。
亦義次第，非有優劣。
初口加中有十一句，初總、餘別。
總中，令以樂說辯說十地法門名相差別，
不違事理，善巧成故，故云汝當辯說等。
「所謂」下十句別中，依根本辯才，有二種辯才：
一他力辯，即是初句，謂承佛力。
承何力耶，如來智明故。
二自力辯，即後九句，自他因緣方有說故。
攝此九力為四種淨，以因中有四義故。
一有力能作、二無力不作、三具二能引生、
四泯攝前三稱理成德，故為四淨。
一淨自善根者，有作善法淨即是教行，亦約相故名為有作。
二普淨法界者，無作法淨，此約證行。
亦約體故名為無作，依此性相而有說故。
上二皆自利。三普攝眾生者，教化眾生淨，即是利他。
餘六句經皆名身淨，攝為三種盡，皆顯二利滿故成德。
成德有二義：一當位顯益有菩薩盡、二寄對辯勝有後二盡。
初菩薩盡者，因位窮終故。
攝經三句，初句位滿，謂十地勝進破和合識、
顯現法身，非心意識之所能得，唯如智所依成於智身。
菩薩照寂，故云深入。
後二句成益，一成現報益，得佛灌頂受佛位故；
二成後報益，十地攝報，生大自在，云高大身。
高大二義：一色形中極，量最大故、居有頂故；
二約三乘，此成報身位極普周，故云高大。
論云「摩醯首羅智處生故」者，智處亦二義：
一摩醯首羅智自在故、二攝報智滿成種智故。
二寄對顯勝中，一對下彰出有二乘不同盡。
攝經二句，一超一切世間道者，度五道故，道即因義。
二清淨出世善根者，論云「復涅槃道淨故」。
以二乘雖度五道，有三餘故，不淨涅槃；
今無三餘，故云復淨也。
由具此二，故不同二乘。
後一望上顯同，名為佛盡，等覺菩薩同滿種智故。
自力辯中多義顯者，校量後後勝前前故。
第二意加中二：初正顯、後徵釋偏加所以。
前中十句，初總、餘別。
總中，身有二種：一與無上勝威德身，如王處眾，無能映奪。
二與辯才無能映奪身。
前色身勝，後名身勝。
後「與無礙」下別，別開名身成九種身，所加通三故。
增其色身，在心名智、在口稱辯，經云「與智」，
論判為名，二文影略，顯義方備。
一與不著辯才，說法不斷，無滯礙故。
謂無偏住著，故不滯事理，云無礙樂說。
二與堪辯，分別法相能正說故，名為清淨。
論云「善淨堪智有四種：一者緣、二者法、
三者作、四者成，善知此義成不成相故。」
此言緣者，即因緣生法，亦名觀待。
二法者，即法爾之法。
三作者，此二作用。
四成者，引正理例證成上三。
若順此四名為成相，不順此四名不成相。
菩薩善知故，堪能有說，名為堪辯。
然其此四，經論多明。
《相續解脫經》名為四成。
《相續解脫》即《解深密經》，前後異譯，《深密》第五名為四種道理。
然上二經文博義隱，今依《雜集》十一釋之，
名次全同《深密》。彼論云「觀待道理者，謂諸行生時要待眾緣，
如牙生時要待種子、時節、水土等。
二作用者，謂異相諸法各別作用，如眼等根為眼等識所依作用，
色等境界為眼識等所緣作用等。
三證成者，謂為證成所應成義，宣說諸量不相違語。
所應成義者，謂自體差別所攝所應成義。
諸量不相違語者，謂現量等不違立宗等言故。
四法爾者，謂無始時來，於自相共相所住法中，
所有成就法性法爾，如火能燒等、有為法無常等。
而彼經論次第爾者，謂緣生之法有此作用以理成證，後結諸法性相常爾。」
今論義次，已如前說。
三即任放辯才，說不待次，言辭不斷，處處隨意，
不忘名義，故云善憶念不忘力。
謂隨門異說不忘本宗故。
四能說辯，隨所應度，種種譬喻能斷疑故。
謂應機斷疑，故名決定。
能隨所應，是謂明了。
五不雜辯，三種同智常現前故。
三同智者，即自相、同相及不二相。
自相者，色心等殊故。
同相者，同無常、苦、無我故。
不二相者，即一實理。
又自相即俗諦，同相即真諦，不二即中道第一義諦。
《金剛仙》等諸論，皆明此三無法不爾，故云遍至。
一切菩薩所了，故云開悟。
六教出辯，以十力智自在化物，斷惑得果，故云自在成道。
七不畏辯，於他言說不怯弱故。
八無量辯，於一切智，隨順宣說修多羅等法六種正見故。
六正見者，即是法門。
《金剛仙論》云「一真實智正見，能知理法；
二行正見，能知行法。
此二教旨。三教正，見能知教法；四離二邊正見，
知前理法不同情取；五不思議正見，知前行法成德出情；
六根欲性正見，知前教法說隨物心。」
《瑜伽》六十四名六種理門，大旨無異。
九同化辯，一切如來同以三輪化故。
三業殊勝，故曰莊嚴。
上十已辯他力。 ^740c5

第二「何以故」下釋偏加所以，以顯自力堪加。
偏就意業釋者，意為本故。
初徵意云：諸佛慈力，若隨闕者可許偏加。
既有力能與、有慈能普，何以上十偏加剛藏而不加餘？
下釋十句？初總、餘別。
總明得此三昧，法合偏加。
剛藏得此，餘不得故。
何以得此三昧？下別顯中有二因故，一本願所致故，
即初句顯示；二「善淨」下，三昧身攝功德故。
此復八種淨，依自利利他故，謂前四自利、後四利他。
一善淨深心是因淨，信樂至極能趣菩薩地。
皆盡清淨故，故云善淨。
此一為眾行本，故名為因。
次三明自利行德。
謂二即智淨，趣菩薩地盡，修道真如觀如日輪圓滿，
普照法界故，此即智德。
三身轉淨，謂生生轉勝，集助道福德故。
四心調伏淨，善斷煩惱習，故云修治，此即斷德。
上三亦證助不住。
後四利他中，五聞攝淨，能聞持佛法，故為法器，此利他方便。
餘三利他行體，即身語意業。
六者通淨，以勝神通生物信解故。
七辯才淨，由總持力，於一字中攝一切字句，前後無違故無錯謬。
八離慢淨，謂雖化眾生，以實智印印之，
不違法界，故無化慢。
上八句中，前四自利因，一精進因、二不忘因、
三勢力因、四彼不染因。
如次配前四句，謂由深心能起行等。
後四利他因，謂五是斷疑因，由知法故。
六是敬重因，以神通力令信入故。
七是轉法理因，法若壞時，假餘尊法誦持故。
八教授出離因，論云「如是化者得自利不忘故。」
此意明若化時取相，以法界印，即自利不忘，便能出離。
第三身加增威令起故。
言各申者，不離本處而申，即延促無礙。
諸佛皆摩，故云各申，即一多無礙，即四通中如意通也。
餘義如前第三會中說。 ^741c11

第四「摩頂」已下起分。
所以起者，三昧事訖故。
云何訖？已得勝力故。
雖已得力，何不且定？
說時至故。何不定中說？
定無言說故。 ^742a14

第五「普告」下本分。
略示綱要為廣本故，亦與下請為其本故。
不請而說者，不自說本，眾則不知為說不說，又復不知欲說何法故。
文分為三：初明六決定以為地體。
次「佛子何等」下標列十名以顯地相。
三「佛子我不見」下舉十方同說彰地要勝。
今初地體，已如前辯。
文中，初句標、「告諸佛子」下正顯。
於中，初句總明、後「無雜」下別顯。
總中，言菩薩願善決定者，標人列法，故云菩薩於大菩提立誓趣求故名為願，
即下初地中發菩提心也。
此願所以名善決定者，以真實智攝故。
謂攝導此願，皆令順理決擇揩定故。
真智即善，善即決定，持業受名。
故論云「善決定者，即是善決定。」
此揀依他受名也。
此已入初地，是證決定，非是地前信地所攝之願受決定名。
若通論決定，有其六義：一約行體決定堅固、
二望所證決定須證、三定能斷惑、四決信不疑、五決聖度生。
六決成佛果。後別中，此善決定有六種，即經六句。
《瑜伽》、《地持》皆說此六，名次小異，大旨不殊。
此六行相，前五自分、後一勝進。
五中，前四自利、後一利他。
四中，前三明行體德、後一顯行功能。
三中，前二行體周圓、後一行德具備。
二中，初一明行自體、後一顯行離過。
是故自體離過攝德為因，二利行圓成就佛果，是此行相也。
一無雜者，即觀相善決定，真如觀一味相故。
謂正體緣如，境智一味為觀之相，則無帶相之雜。
二不可見者，是真實善決定，非一切世間境界，出世間故。
謂此真智超出世間可壞之法，故名真實。
真實故，非世智所見。
三廣大如法界者，勝善決定。
論總釋云「大法界故，一切諸佛根本故。」
此中上句出所如法界，亦釋大義。
下句顯能如地智，亦釋廣義。
法界所以名界者，一是因義，迷悟根故；
二是性義，法本性故。
今能如地智為佛根本，故得如之，況體合如無所如矣。
下開義釋。經標廣大，釋以勝善。
此云何同？論總釋云「大勝高廣，一體異名，法相義故。
言一體者，唯一味故。
異名者，隨法相義故。
體無不在曰大，而相非情取曰勝，理超數表為高，用無不該為廣。」
上釋廣大二字。次釋法界名，云一切法法爾故。
一切法者，釋法字。
法爾者，即是界義，性自爾故。
下法爾字，皆倣此知。
此上釋所如法界。
下辯能如地智亦受四名：一雙釋大勝義云：
復法界大真如觀，勝諸凡夫二乘智等。
淨法法爾故此云淨者，異前所如體，該染淨故。
此即根本智地。當體穪如周遍名大，形對凡小超劣名勝。
二釋廣義云：復法界大方便集地，謂說大乘法法爾故者，
以證真了俗、廣集大行。
既通二智，故曰大乘。
三釋高義云：大白法界善，法法爾故。
謂無漏善法出世表故，即二智所成之善故。
隨義立四，不出境智一如。
四究竟如虛空盡未來際，是因善決定。
此有二種：一成無常愛果因，是因如虛空，
依是生諸色，色不盡故。
二常果因，得涅槃道故，故經云「盡未來際」。
有釋云：一為生因，生菩提有為果故；二為了因，了涅槃無為果故。
此順法相，不順經宗，以經宗常與無常非一異故。
今更直釋論文，明此地智有其二能：一寂而常用故為無常因，
用雖虧盈而智無起滅，如所依空非無常故，經明此智究竟如空。
二用而常寂故為常果因，雖涅槃永寂而智體不無，不爾將何窮未來際？
若會三身者，用為化身、寂為法身、智為報身，非無常矣。
設智為了因，亦雙了菩提涅槃故。
論云涅槃道，道亦菩提故。
若相融攝，固不在言。
言無常愛者，用適機故。
五遍一切佛剎救護一切眾生者，大善決定，
隨順作利益他行故，即普覆名大。
論又云「次前善決定，此願世間涅槃中非一向住故」
者，謂由前因善，則大智不住生死；由此大善，則大悲不住涅槃。
前雖有應用，亦智所成故。
有云：取前常果因故不住生死，取前無常果因及此大善為不住涅槃。
亦不違理，然約雙遮則俱不住，若約雙照即二俱住，
謂大悲故常處生死等，是故論云非一向住。
六「為一切」下是不怯弱善，上入智地不怯弱故。
論經闕於一切諸佛所護一句，但云入智地不怯弱。
若準此經，由護故入智無怯。
言佛護者，智造佛境，佛智照故，故佛所護與入智地反覆相成。
論下六相圓融，類前可見。 ^742a17

第二地相中四：一寄問徵起、二「佛子」下舉數顯同、
三「何等」下徵數列名、四「佛子此菩薩」下結名顯勝。
初一可知。二中，以生成住持故三世同說。
同說之言，文在地相，義兼地體。
三列名中，為對治十障、證十真如、成十勝行，
說於十地及引諸論，並如下廣釋中辯。
今依本論，略釋地名。
論云「成就無上自利利他行，初證聖處多生歡喜，故名歡喜地。」
此有二義：一二利創成故、二聖位新得故，遂本期心故生歡喜。
「二離能起誤心、犯戒煩惱垢等，清淨戒具足，故名離垢地。」
此有三義：一即因離，謂離能起誤犯煩惱。
二果行離，謂離犯戒惡業，故云等也。
三對治離，謂清淨戒具足。
「三隨聞思修等照法顯現，故名明地。」
此唯一義，謂三慧照當地所聞之法。
若準下論更有一義，謂得四地慧光明相故，如明得定等。
故下論云「彼無行無生行慧，此名光明，依是光明故名明地。」
然《唯識》此經皆名發光，謂成就勝定大法總持，能發無邊妙慧光故。
此則三義：一定為能發、二持為能持、三後地慧光為所發所持。
然三慧就初、發光約後，故受名不同。
「四不忘煩惱薪智火能燒，故名焰地。」
焰即慧焰，故此名焰慧地。
此亦兼下二義，今即根本智火能燒前地聞持不忘恃以成慢之煩惱故。
二就後得智起用，故下論云「彼證智法明摩尼寶光中，
放阿含光明，入無量法門義，光明智處普照示現。」
以是義故，此地釋名為焰。
問：約初義者，前後諸地豈不燒惑？
有二義故，此偏受名。
一就寄位，言此地寄當出世間無漏故；
二以三學，此地當慧，初得慧故。
「五得出世間智，方便善巧能度難度，故名難勝。」
此唯一義，謂真俗無違極難勝故。
以三地同世未能得出，四地雖出而不能隨，多滯二邊難以越度。
今得出世，又能隨俗，巧達五明，真俗無違能度偏滯，實為難勝。
此初得故，偏受其名。
「六般若波羅蜜行有間大智現前，故名現前地。」
謂妙達緣生，引無分別，名般若行。
親如目覩，名曰現前。
對後彰劣，名為有間，以第七地常在觀故。
「七善修無相行功用，究竟能過世間二乘出世間道，故名遠行。」
此或三義：一善修無相到無相邊，故名遠行；
二功用至極，故名遠行；三望前超過，故名遠行。
合唯一義，善修無相行釋行字，「功用」下皆釋遠字。
然善修有二義：一前地有間不名善修，
今常在觀故云善修；二捨有之無非善修無，今有無雙離故名善修。
云何雙離？謂空中方便慧故離有，有中殊勝行故離無。
下釋遠中，功用究竟，正明遠義。
如極一界之邊故遠。
何所過望？前三地相同世間，過之已遠。
望四五六相同二乘，今亦超過。
五地真俗無違，何異此中有無雙離？
略有三異：一彼猶未能過二乘故；二雖以真入俗，
猶於雙行未自在故；三彼尚未得甚深般若故，於雙行非深妙故。
「八報行純熟無相無間，故名不動地。」
此亦三義：一捨三界行生受變易果，故云報行。
依此起行，任運而成，故功用不動。
二得無生忍無相妙慧，則有相不動。
三此二無間，煩惱不動。
合唯一義，謂前地無相已得無間相，及煩惱亦不能動，
而為功用所動，無不動名；今由無功用故，
令無相觀任運無間，故三不能動。
下輪王、梵王之喻可以證此。
「九得無礙力，說法成就利他行，故名善慧地。」
得無礙慧尚未稱善，遍說遍益方名為善。
「十得大法身具足自在，故名法雲。」
此有二義：一得大法身語法雲體，具足自在，
釋法雲義，謂能雲雨說法自在用故，此約能說為名。
二得大法身，此明法義，是大法器故。
具足自在，此釋雲義，能受如來雲雨說故。
下釋名分自當廣釋。
此十得名，略有四對：一約法喻，焰慧、法雲法喻合目，餘皆就法。
二約體用，歡喜、善慧約體為名，餘皆就用。
三約自他，離垢、不動就他受稱，餘皆自義立名。
四約當位相形雖勝，遠行形他受稱，餘皆當位受名。
此十圓融，地地皆具。
若約行布，則前前之名應該後後，後後之稱不該前前。
如歡喜之名義該十地，法雲之稱不預前九。
今為顯別相，各從初得受名，下文重顯。
四結名顯勝，可知。 ^743a13

第三彰地要勝者，為欲令物生渴仰故。
文中二：初明不見不說，反顯十方報化皆說。
二徵釋所由。徵云：佛國不同，化儀亦異，如何十地要皆說耶？
釋意云：此最勝故。
謂萬法皆如，體如成聖，離斯證智皆是隨宜，故為要勝。
文有四句：初二句總標顯勝。
初句證行，謂諸佛證此為因，成菩提故。
餘皆助道，故此最上最勝。
次句阿含法門者，名為法體。
光明者，顯照一切餘法門故。
後二句別顯其相。
初句釋前阿含，云分別說，即明前法光明是教體用，
此句是教所照法門，故論云「分別十地事者，顯示世間智所知法故。」
後句顯上證道非地前世智所知，名不可思議，
故論云「顯示出世間智故，說證將默，故呼佛子。」
已說本分。大方廣佛華嚴經疏卷第三十一
 ^744a5
