
pin:: 
## 5
俱舍論頌疏論本第七
從此大文第二，明四緣，於中分二：一明四緣、二別解等無間。 ^858b15

初就明四緣中，文復分三：一明四緣體、
二明緣中作用、三明法從緣生。 ^858b16

且第一明緣體者，論云：「廣說因已，緣復云何？」
頌曰：
　　「說有四種緣，因緣五因性，
　　等無間非後，心心所已生。
　　所緣一切法，增上即能作。」 ^858b18

釋曰：說有四種緣者，說謂契經中說有四緣性，
謂因緣性、等無間緣性、所緣緣性、增上緣性。
言因緣者，因即是緣，持業釋也。
等無間者，前後心、心所體各一故，名之為等。
如心、心所中受體是一，餘想等亦爾，故論云：
「謂無少受無間生多，或復從多無間生少。
想等亦爾，於自類中無非等義。」
又解：前心、心所齊等，與後心、心所為緣，
非是前受生後受、前想生後想，自類中等也。
又解：後心、心所等，用前心、心所為緣，故此等字通緣及果。
言無間者，前心、心所生後心、心所，中間無有餘心間隔，名為無間。
故此無間通緣及果。
或等無間即緣，是持業釋也。
或等無間之緣，是依主釋。
所緣緣者，謂所緣境為緣，能牽生心、心所法。
所緣即緣，持業釋也。
增上緣者，增上即緣，是持業釋也。 ^858b23

因緣五因性者，出因緣體。
於六因中，除能作因，所餘五因是因緣性。 ^858c10

等無間非後心心所已生者，非後者，謂阿羅漢臨入涅槃，
最後心、心所，名之為後。
此後心、心所非等無間緣。
除後心外，諸餘已生心、心所法皆是等無間緣。
論云：「此緣生法等而無間，依是義立等無間緣
〔解云：法者，此果法。
此果法與緣等也〕。
由此色等皆不可立等無間緣，不等生故，
謂欲界色或無間生欲界、色界二無表色。
或無間生欲界、無漏二無表色。
由諸色法雜亂現前，等無間緣生無雜亂，故色不立等無間緣。」
尊者世友作如是說：「於一身中，一長養色相續不斷，
從此後復有第二長養色生，不相違害，故不可立等無間緣。」
大德復言：「以諸色法無間生起，或少或多故。
謂或有時從多生少，如燒稻稗大聚為灰；
或時復有從少生多，如細種生諾瞿陀樹，
根莖枝葉漸次增榮，聳幹垂條，多所蔭映。」 ^858c11

所緣一切法者，謂一切法與心、心所為所緣也。
心、心所法其性羸劣，執境方生，猶如羸人非杖不起，
故一切法識所攀附，名為所緣。
此所緣境有別體性，是心、心所發生緣故，名所緣緣。 ^859a1

增上即能作者，謂增上緣性即能作因，
以即能作因為增上緣，故此緣體廣，名增上緣，一切皆是增上緣故。
問：「既一切法皆所緣緣，此增上緣何獨體廣？」
答：「論有兩釋。第一解云：俱有諸法未嘗為所緣，
然為增上故，唯此體廣。
解云：如無我觀，亦觀一切法，於第一念不見俱有故，
俱有諸法未嘗為所緣；然此俱有法為增上緣故，增上體廣也。
第二解云：或所作廣，名增上緣，以一切法各除自性，與一切有為為增上緣故。」 ^859a5

從此第二，明緣作用。
此言作用，是與果用。
論云：「如是諸緣，於何位法而興作用？」
頌曰：
　　「二因於正滅，三因於正生。
　　餘二緣相違，而興於作用。」 ^859a16

釋曰：前兩句明因緣，第三句明二緣，第四句結用通前三句也。
二因於正滅者，謂相應、俱有二因，於正滅時而興作用。
言正滅者，謂現在世，以此滅相居現在故，名正滅時。
此言作用，是與果用，由此二因令俱生果，有作用故。 ^859a20

三因於正生者，謂同類、遍行、異熟三因，於正生位而興作用。
言正生者，謂未來法，居生相位，生現前故，名正生時。
由此三因所引果法，至生相位興與果用。
此上兩句，明因緣竟。 ^859a25

餘二緣相違者，謂等無間緣及所緣緣，
此之二緣興與果用，與上相違。
等無間緣於正生位而興作用，與前二因於正滅位，是相違也。
以等無間果法生時，開避路故，與其處也。
若所緣緣，於正滅位而興作用，與前三因於正生位，是相違也。
謂所緣緣能緣滅位方興作用，由心、心所要現在時方取境故。
頌中不言增上緣者，以增上緣於一切法皆無障住，
隨無障位，或於正生、或於正滅興與果用，皆不遮也。 ^859a29

從此第三，明法從緣生，於中有二：一總明諸法、二隨難別解。 ^859b11

且初總明諸法者，論云：「已說諸緣及興作用，應言何法？
由幾緣生？」頌曰：
　　「心心所由四，二定但由三，
　　餘由二緣生，非天次等故。」 ^859b12

釋曰：前三句辨緣生法，第四一句遮外道宗。
心、心所由四者，謂心、心所由四緣生。
此中因緣謂五因性。
等無間緣者，謂心、心所必須前念等無間緣引發生故。
所緣緣者，緣境起故。
增上緣者，除自性外，餘一切法皆不障故。 ^859b17

二定但由三者，謂無想、滅盡二定由三緣生，
非能緣故，除所緣緣。
由因緣者，謂由二因：一俱有因，謂二定上生等四相；
二同類因，謂前已生同地善法。
若無想定，無想天中一切善法是同地也。
若滅盡定，有頂天中一切善法是同地也。
等無間緣者，謂入二定，前心、心所法為等無間緣，引生二定也。
增上緣者，謂如前說。
論云：「如是二定心等引生，礙心等起，故與心等，
但為等無間，非等無間緣〔解云：心等，等取心所也。
餘可知也〕。」 ^859b22

餘由二緣生者，餘謂色法及不相應，此二類法由因緣、
增上二緣所生，非能緣故，除所緣緣。
非心等引生，無等無間緣。 ^859c2

非天次等故者，正破外道。
此有兩意：一正非、二立理。
且正非者，非天等也。
立理者，次等也。如塗灰外道執大自在天能生世間。
勝論外道執我能生世間。
數論外道執勝性，謂薩埵等三能生一切法。
我佛法中，唯有因緣能生諸法，故言非天等，
等取我、勝性等也。
次等者，次謂次第等，等取無義利及違諸世間。
立此三種理破外道也。
次第理者，論云：「謂諸世間，若自在等一因生起，
則應一切俱時而生，非次第起。
現見諸法次第而生，故知定非一因所起。」
無義利者，論云：「又自在等，作大功力生諸世間，得何義利？
又自在等生地獄等，無量苦具，逼害有情，
為見如斯，發生自喜。
咄哉！何用此自在為？
依彼頌言，誠為善說，『由險利能燒，可畏恒逼害，
樂食血肉髓，故名魯達羅。』」
解云：塗灰外道，說自在天有三身：法身遍充法界；
報身居自在天，三目八臂，摩醯首羅也；化身隨形六道。
此頌說化身也。有三阿修羅，將三國土，
飛行虛空，向自在天上過。
自在天見，以火箭射之，一時俱盡。
此即火箭險利，燒三國土也。
以龍貫人髑髏，繫於頭頸，殺象取皮，塗血反被，
此是可畏，恒逼害有情也。
樂食血肉髓者，顯所食也。
魯達羅者，此云暴惡，自在天有一千名，此是一號。
第三違世間者，論云：「又若信受一切世間，
唯自在天一因所起，則為非，撥現見世間所餘因緣、人功等事。
我勝性等，如自在天，應廣徵遣。
故無有 " resp=法唯一因生。」 ^859c5

從此第二，隨難別解，論云：「前言餘法由二緣生，
於中云何大種所造，自他相望互為因緣？」
頌曰：
　　「大為大二因，為所造五種。
　　造為造三種，為大唯一因。」 ^860a6

釋曰：大為大二因者，大種望大種，但為俱有、同類二因。
非心所故，無相應因。
同無記性故，無異熟因。
非是染故，無遍行因。 ^860a11

為所造五種者，初句「大」字流至此中，應言大為所造五種也。
謂四大種望所造色能為五因：一生、二依、
三立、四持、五養。此之五因於前六因能作因攝。
此四大種，生所造色，名為生因。
造色生已，隨逐大種，如依師等，說為依因。
大種任持所造色故，如壁持畫，說為立因。
令所造色相續不斷，說為持因。
增長因故，說為養因。
如是則顯大與所造為起、變、持、任、長因性故。
為起者，是生因也。
為變者，是依因也。
為持者，是立因也。
為任者，是持因也。
為長者，是養因也。 ^860a14

造為造三種者，所造望所造但為三因，
謂俱有、同類、異熟。
俱有因者，謂隨心轉身、語二業，七支無表展轉為因。
同類因者，一切前生於後同類，皆能為因。
異熟因者，謂身、語業能招眼等，此即因果，俱所造也。 ^860a24

為大唯一因者，前句「造」字流至此中，應言造為大，唯一因也。
謂所造色望四大種但為一因，謂異熟因，
由身、語二業能招異熟大種果故。 ^860a29

從此大文第二，別明等無間，於中有二：
一明諸心相生、二明得心多少。 ^860b5

就明諸心相生中，有二：一明十二心、二明二十心。 ^860b6

復就明十二心中，一列十二心、二正辨相生。 ^860b7

且初列十二心者，論先問云：「前已總說諸心、
心所前能為後等無間緣，未決定說何心無間？
有幾心生？復從幾心有何心起？
今當定說〔結前問起〕。
謂且略說，有十二心〔答也〕。
云何十二心〔問也〕？」
頌曰：
　　「欲界有四心，善惡覆無覆，
　　色無色除惡，無漏有二心。」 ^860b9

釋曰：且於欲界有四種心，謂善、不善、有覆無記、無覆無記。
色、無色界各有三心，謂除不善，餘如上說。
如是十種說有漏心。
若無漏心唯有二種，謂學、無學。
合成十二。 ^860b16

從此第二，正辨相生，論云：「此十二心互相生者。」
頌曰：
　　「欲界善生九，此復從八生，
　　染從十生四，餘從五生七。
　　色善生十一，此復從九生。
　　有覆從八生，此復生於六。
　　無覆從三生，此復能生六。
　　無色善生九，此復從六生。
　　有覆生從七，無覆如色辨。
　　學從四生五，餘從五生四。」 ^860b20

釋曰：欲界善生九者，謂從欲界善心無間容生九心，
謂自界四心、色界二心、無色一心、無漏二心，故成九也。
色界二心者，謂善、染污也。
從欲界心入色界定，生彼善心。
又從欲界善心中死，往生色界，生彼染心，續生心中必染污故。
故論云：「於入定時及續生位，如其次第生善染心。」
無色界一心者，謂從欲界善心中死，生無色界，
生彼染心，續生心中必染污故。
欲界不生無色善心者，以極遠故。
無色於欲界，四遠故遠：一所依遠、二行相遠、
三所緣遠、四對治遠。
所依遠者，無色界心不與欲界心為所依故。
行相遠者，無色界心唯於第四禪作苦麁障行相，必無緣欲作苦麁等行相故。
所緣遠者，不緣欲故。
對治遠者，未離欲界貪，必無能起無色界定，能為欲界惡戒等法厭壞及斷二對治故。
無漏二心者，謂從欲界加行善心入學、無學觀也。 ^860c1

此復從八生者，此欲界加行善心復從八心生，
謂自界四、色界二心、無漏二心，故成八也。
色界二心者，一、色界善心生欲界善，謂從定出，
起欲界善心；二、色界染心生欲界善，謂入定者作如是願：
我寧起下地善心，不起上地染污。
由此願故，彼染污定所逼惱時，從彼染污定生於下地善，
為防退故，是則色染生欲界善也。
無漏二心者，從學、無學觀出入欲界善心時。 ^860c18

染從十生四者，染謂二染，不善、有覆此二染心從十心生，能生四心。
從十生者，謂十二中，除學、無學，謂自界四、
色界三心、無色三心。
此十心中，皆容命終生欲界染，故論云：
「於續生位，三界諸心皆可無間生欲界染心故。」
能生四心者，謂自界四，餘無生理。
謂欲界染心不生上定及往彼界，故無生界理。 ^860c27

餘從五生七者，餘謂欲界無覆無記。
此無記心，善等心外，名之為餘，從五心生，能生七心。
從五生者，謂自界四及色界善，謂欲界通果無記，從色界善定生故。
能生七心者，謂自界四及色界二、無色界一，故成七也。
色界二心者，一、生彼善，謂通果無記，還生彼定，
以通果心唯與定心相出入故；二、生彼染，
謂異熟、威儀無記心中命終，生彼染心，續生位也。
無色界一心者，謂欲界無記心命終，約續生位生無色染心。 ^861a5

色善生十一者，色善謂色界善心無間容生十一心，
於十二心中，唯除無色無覆無記心，以無色界唯有異熟生無記心。
夫異熟心不許異地起，故不生也。
能生無色染心者，據命終說。 ^861a15

此復從九生者，此色界善心復從九心生，
謂於十二心中，唯除欲界二染污心，及除無色無覆無記，所以可知。 ^861a20

有覆從八生者，謂色界有覆心從八心生，
於十二心中，除欲二染及學、無學。 ^861a22

此復生於六者，此色界有覆心復能生六心，
謂自界三，欲善、不善、有覆無記。
生欲善者，從染污定生欲善也。
生欲不善有覆者，從色界染心命終，於續生位生欲二染也。 ^861a24

無覆從三生者，謂色界無覆無記從三心生，
謂自界三，餘無生理。 ^861a28

此復能生六者，此色無覆心復能生六心，
謂自界三、欲界二染、無色一染。
約續生位，思而可知。 ^861b1

無色善生九者，謂無色善心能生九心。
言九心者，於十二心中除欲界二善及無覆，除色界一所謂無覆。 ^861b3

此復從六生者，此無色善心復從六心生，
謂自界三及色界善，并學、無學。 ^861b5

有覆生從七者，無色有覆能生七心，亦從七心生。
生七心者，謂自界三及色界二，生彼善染心，並欲界二不善有覆。
即此亦從七無間起，謂除欲色染及學、無學心。 ^861b7

無覆如色辨者，無色無覆如色界辨，從三心生，能生六心。
從三心生者，謂自界三。
能生六心者，謂自界三及色界染，兼欲界二不善有覆。 ^861b11

學從四生五者，謂有學心從四心生，能生五心。
從四心生者，謂三界善及與學心。
能生五者，於前四上加無學一。 ^861b15

餘從五生四者，餘謂無學心，此無學心從五心生，能生四心。
從五生者，謂三界善、學、無學心。
能生四者，於前五上唯除學心。 ^861b17

從此第二，明二十心相生，論云：「說十二心互相生已，云何分此成二十心？」
頌曰：
　　「十二為二十，謂三界善心，
　　分加行生得，欲無覆分四，
　　異熟威儀路，工巧處通果，
　　色界除工巧，餘數如前說。」 ^861b21

釋曰：三界善心各分二種，謂加行得、生得別故。
欲界無覆分為四心：一異熟生、二威儀路、
三工巧處、四通果心。
色界無覆分為三種，除工巧處，上界都無造作種種工巧事故。
於無色界，無覆唯一，謂異熟生。
故前無覆合成八種。
如是十二為二十心，謂欲界八，二善、二染、四無記心也。
色界六種，前八心上，除不善、工巧二也。
無色界四，於前六上，更除威儀、通果二心也。
兼、學無學，故成二十。 ^861b27

威儀路心者，行、住、坐、臥名為威儀路，此用色、
香、味、觸為體，此之威儀心所緣故，名之為路。
威儀即路，名威儀路，緣威儀路心，名威儀路心。
威儀路之心，依主釋也。
此威儀路心總有三種：一：起威儀路心，
唯是意識；二、緣威儀路心，通眼等四識，
除耳識也，及取意識；三、似威儀路心，即通六識，
如汎爾緣外色、聲等心，名似威儀路也。 ^861c7

二、工巧處心者，工巧處有二：一、身工巧，
謂刻鏤等；二、語工巧，謂歌詠等。
若身工巧，以四境為體，以身工巧起時不離四境故。
若語工巧，以五境為體，以語起時不離五境故。
此二工巧心所緣故，名之為處。
工巧即處，名工巧處，工巧處之心，名工巧處心，依主釋也。
此工巧心略有三種：一、起工巧心，唯在意識；
二、緣工巧心，通五識及意識；三、似工巧心，亦通六識。
通果心者，謂能變化心，及天眼、耳通果。
此能變化心，緣色等四境，謂化四境故，
亦緣於聲，有發語通果心故。
論云：「威儀路等三無覆心，色、香、味、觸為所緣境。
工巧處等，亦緣於聲。
如是三心唯是意識，威儀路、工巧處加行亦通四識五識
〔解云：此言加行者，是緣威儀等心也〕。」
有餘師說：「有威儀路及工巧處所引意識，能具足緣十二處境。」
解云：此師據似威儀路心說也。 ^861c15

從此大文第二，明得心多少，論云：「於前所說十二心中，何心現前？
幾心可得？」頌曰：
　　「三界染心中，得六六二種，
　　色善三學四，餘皆自可得。」 ^862a3

釋曰：三界染心中得六六二種者，此明染心得心多少。
欲界染心得六心，色界染心亦得六心，無色界染心唯得二心。
且欲界染心得六心者，謂欲染心正現前位容得六心，
謂欲界三，善、惡、有覆也。
色、無色界各一心，有覆無記也。
兼學心，成六也。且第一得欲善心者，論云：
「由疑續善及界退還，欲界善心爾時名得。」
解云：由疑續善，謂疑心發生正見，能續善根也。
疑是染心，此即染心生欲界善也。
界退還者，謂從上界退還來生欲界染心也。
於欲界續生必是染心，正起染時，欲界善心此時亦得起法前得得之也。
得欲不善有覆及色有覆心者，論云：「由起惑退及界退還，
得欲二心，不善、有覆，及得色界一有覆心。」
解云：由起惑退者，此據離色界煩惱，後時起欲染退也。
正起欲惑退染心時，欲界不善及有覆心，
兼色界有覆心，此時總得也。
界退還者，從無色界退還來生欲界，受生心中得欲界二染，
兼色界染心也。得無色有覆及學心者，
論云：「由起惑退，得無色界一有覆心及得學心，故名得六。」
色界染心正現前位得六心者，謂自界三、
欲界無覆、無色有覆，及得學心，故成六也。
且初得自界三、欲界無覆者，論云：「由界退還，
得欲界一無覆無記心及色界三，色界染心亦由退得。」
解云：由界退還者，此據無色命終來生色界，
正起色界續生染時，自界三心、欲界一通果心，此時總得也。
色界染心亦由退得者，此明色染非但由前界退還得，亦由起色界惑退得也。
得無色有覆及學心者，論云：「由起惑退，
得無色界一有覆心及得學心，故名得六
〔解云：由起惑退者，此據阿羅漢起色界惑退故，得無色有覆及與學心也〕。」
無色界染心得二心者，論云：「無色染心正現前位，
十二心中唯得二心，由起惑退，得彼染心及得學心，故名得二。」 ^862a7

色善三學四者，謂色界善心現在前位，
十二心內容得三心，一謂得自界善，及欲、
色界通果無記，成三心也。
所以然者，由昇進故，得彼三心，謂從欲界入未至定，
得色善心，此則從欲入色界，名昇進也。
斷欲惑盡，第九解脫道入根本地，得欲、色界二通果心。
此即從加行入根本地，名昇進也。
學四者，謂有學心正現前位，容得四心，
得有學心及得欲、色界二通果心，竝無色善，故成四也。
得有學心者，由初證入正性離生，於苦法忍位得有學心也。
第二得欲、色界二通果心者，謂由聖道離欲界染心，
入根本地，得二界通果也。
得無色善者，亦由聖道離色界染，得無色善也。
故論云：「由初證入正性離生，及由聖道離欲色染〔尋前文即可解也〕。」 ^862b15

餘皆自可得者，餘謂前說染等心。
餘，即欲界善、三界無記及無色善，竝無學心，
故頌「餘」字含此六心。
然此六心正現前位，唯可自得，不成他也。
論云：「有餘於此總說。」
頌曰：
　　「慧者說染心，現起時得九，
　　善心中得六，無記唯無記。」 ^862c1

釋曰：此是論主引雜心師頌，明得心多少也。
彼說染心現起得九，此論說得染有十四心，
謂欲界六、色界得六、無色界得二也。
此論據染心重得說十四心，彼論約單得唯說九心。
此論十四心中，有五心重得，謂色界染心且兩度得：
一欲界染時得、二色界染時得，《雜心》除一心也。
無色界染心及與學心各三度得，謂三界染時，皆得也。
《雜心》各除二，兼前一心，總除五也，故說得九。
各據一義，亦不相違。 ^862c8

善心中得六者，謂欲界無覆、色界善及無覆、
無色界善，及學、無學，故成六心也。
《雜心》據單得，唯說此六心。
此論約重得，言得七心，謂色善三、學四，名七心也。
於此七中，除二心重。
言二心者，謂欲、色界無覆各兩度得：一色善時得、二學心時得。
各除一心，取餘五心，兼無學一，故成六也。
論云：「為攝前義，復說頌言，由託生入定，
及離染退時，續善位得心〔第五續善位者，
是前疑心續善也〕，非前所成故。」
此是論主為攝前義，總為五門，勒顯一頌，請細細尋焉。
俱舍論頌疏論本第七
 ^862c17
