
pin:: 
##  6
大方廣佛華嚴經隨疏演義鈔卷第五十七
author:: 唐清涼山大華嚴寺沙門澄觀述
疏「上猶通實教」下，第三結示圓融，如常可了。
於中二：先正結圓融、後「若具顯」下指廣從略。
廣如五教義分齊中，即是別章，上已略辯。
謂結彈同毘曇、《成實》，即小乘斷結義。
引《唯識》文及具三時，即初教義。
正約性相無礙，即實教義。
第五結成圓融中，正顯圓教義。
於無斷無不斷中兼頓教義，謂若無斷者，
一切契理故；無不斷者，一斷一切斷故，即圓教義。
若云尚無有斷，何有無斷？
性本寂寥言亡慮絕說為斷者，即頓教義。 ^447c6

疏「三句明三德」者，即前體德圓備是涅槃之相。
若別說者，法身是體，般若、解脫是德。
若通相說，三皆稱德，合為涅槃之體，故云三德涅槃。
即對前解脫於諸趣，諸趣有三雜染，般若對煩惱、
解脫對業繫、法身對生苦，翻三雜染成三德涅槃。
釋此三德，疏文有三：先別釋、後總結。
疏「初句即般若」者，指經辯德，即非言辭所及也。
言「是觀行相」者，依論立名。
然論無觀行之言，依下結中云「如是觀故」，立其名耳。
疏「無分別觀」下，取論意釋。
而論具云「如是解脫可同他音聲觀耶？
不也。云何觀？偈言非言辭所說，離語言故。」
此論有三節：初反問辯非；二「云何觀」下，
順問彰是；三「離語言故」者，釋是異非。
今疏文有二：先取意正釋，於中先辯是、
後「不同」下揀非。後「前云觀智」下，揀濫。
前即涅槃平等住，前云「一等二際是觀智相」，謂以智決了生死涅槃二平等理。
今即三德中般若，以行契實。
餘如前會。 ^447c15

疏「次句法身轉依相」等者，法身是舉德，
異前般若是轉依相，依論立名。
轉是迴轉，先是無常，今皆常故。
轉亦離義，離於無常惑業等故。 ^448a5

疏「謂轉無常依」下，以論意釋。
然《唯識》中轉依有四。
「一能轉道，此復有二：一能伏道，謂伏二障隨眠勢力，
不令引起二障現行，此通有漏無漏二道，
加行根本後得三智，隨其所應漸頓伏彼。」
釋曰：六行伏惑是曰有漏，加行漸伏，根本後得能頓伏故。
論曰「二能斷道。謂能永斷二障隨眠，此道定非有漏加行。」
釋曰：二道除有漏，三智除加行。
論釋除有漏，有二義故。
一有漏曾習相執所引，二未泯相故。
論釋除加行，云加行趣求所證，所引未成辦故。
釋曰：取根本者，根本正能斷惑故。
取後得者，後得雖不能斷迷理隨眠，而於安立非安立相，
明了現前無倒證故，亦能永斷迷事隨眠。
論云「二所轉依，此亦有二：一持種依，謂即本識，
由此能持染淨法種，與染淨法俱為所依。
聖道轉令捨染得淨，餘依他起雖亦是依，而不持種故此不說。
二迷悟依，謂即真如，由此能作迷悟根本，諸染淨法依之得生。
聖道轉令捨染得淨，餘雖亦作迷悟法依，而非根本故此不說。
三所轉捨，此復有二：一所斷捨，謂二障種，
真無間道現在前時障治相違，彼便斷滅永不成就，說之為捨。
彼種斷故，不復現行。
妄執我法所執我法，不對妄情亦說為捨。
由此名捨遍計所執。」
釋曰：實我實法自性本無，但對妄情妄似於有。
今妄情斷，無境對心，假說此境亦名為斷。
由此道理名捨所執。
諸有處言斷遍計者，義在於此。
論云「二所棄捨，謂除有漏劣無漏種，金剛喻定現在前時，
引極圓明純淨本識，非彼依故皆永棄捨。
捨彼種已，現有漏法及劣無漏畢竟不生，既永不生亦說為捨。
由此名捨生死劣法。」
釋曰：餘有漏者，即二障餘有漏善法。
劣無漏種者，即十地中所生現行。
圓謂圓滿。明謂行相分明，異於菩薩未圓明故。
此淨八識，非餘有漏劣無漏依，故皆棄捨。
此則總釋下，有二師義。
一云：此之有漏及劣無漏，與二障種一時而捨，由二障種有此二故。
第二師云：無間道中斷二障種，解脫道中方捨此二。
由無間道尚是菩薩，猶有生死有所熏識，
未即是佛，是故皆用解脫道捨。
論「四所轉得，此復有二：一所顯得，謂大涅槃，
雖此本來自性清淨，而由客塵覆令不顯。
真聖道生，斷彼障故，令其相顯，得名涅槃。
二所生得，謂大菩提。」
然論釋涅槃有其四種：一自性清淨、二有餘依、
三無餘依、四無住處。
論釋菩提亦有四種，即是四智，至〈出現品〉當廣會釋。
上所引論，文已略具，今當會疏。
然本論釋此文有四段：一反問辯非。
論云「可如世間智依世間耶？
不也。」二順問彰是。
論云「云何依？偈言：出過於三世。」
三釋是異非。論云「轉依止，依止常身故，
非如無常意識智，依止無常因緣法。」
四引經證成。論云「如修多羅中決定說」，
上具引論，科釋已竟。
疏文之中亦有四節，而有開合，合初二為一、開三為二三。
今初，合論前二段，取意略釋，故云「謂轉無常依，云出過三世。」
二從「故此微智依常法身」，即論釋是。
三「論云非如」下，即論異非。
上二開論釋是、異非為二。
四釋論引證。三中異非，非即因中。
於中二：先牒論、後「此揀未轉依時」下，疏釋論。
於中二：先總標、後「無常意識」下解釋。
先釋未轉依時、後釋今為所轉依。
今初，「持種本識是無常因」者，即《唯識》所轉依中持種依也。
以此能持而為因者，親是所熏，成名言種。
二「所持染淨種子等是無常緣」者，染淨即有漏善惡業種等故。
言「依此因緣起無常意識」者，依種起現行也。
此即第八，種現俱為所依，前七轉識等皆為能依。
《唯識》約能持種，但取第八為所依，種子等並為能依耳。 ^448a8

疏「今轉無常識」下，釋今為所轉依。
即《唯識論》云「聖道轉令捨染得淨」。
謂在因中雙持染淨，今得聖道，捨染得淨，即名轉依。
故此轉者亦是捨義。
疏中，先釋能依智、後釋所依。
今初，然四智之義，已見第一經初。
而此唯二者，《成唯識》云「平等性智相應心品，
菩薩見道初現前位，違二執故方得初起。
妙觀察智相應心品、法空觀品，菩薩見位方得初起，已得法空無漏智故。
大圓鏡智相應心品，有義金剛喻定無間道得；
有義至解脫道乃得初起，異熟識種金剛喻定現在前時猶未頓捨，
與無間道不相違故。
非障有漏劣無漏法，但與佛果定相違故。
金剛喻定無所熏識，無漏不增，應成佛故。」
釋曰：此意正明捨異熟識，方始轉名大圓鏡智故。
「成所作智相應心品，有義：菩薩修道位中後得引故，亦得初起。」
釋曰：謂第六意識後得引故，於淨土中起五識故。
論「有義成佛方得初起，以十地中依異熟識所變眼等非無漏故，
有漏不共必俱同境根、發無漏識，理不相應故。
此二於境明昧有異，由斯此品要得成佛，
依無漏根方容現起，而數間斷作意起故。」
釋曰：言不共者，即不共眼根，根唯為眼識等依故。
言必俱者，是俱有依，根識同時故。
言同境者，即同境依根識，共同緣一境故。
此三名異，俱是五根，皆三依中俱有依攝。
所依眼等既是有漏，故不能發無漏識智。
言此二於境有明昧者，二即是漏及與無漏。
無漏即明，有漏識即昧。
十地五識既是有漏，故至佛果方成所依。
俱有依義，廣如〈問明品〉引。
今疏意取成佛時得，故此不言。 ^448c20

疏「依彼本識如來藏性真如法身以為所依」
者，二釋所依。言真如者，即前《唯識》為迷悟依，聖道轉令捨染得淨。
然其真如即唯識性，故彼論云「此諸法勝義，
亦即是真如，常如其性故，即唯識實性。」
今即於本識之中依真如性。
又法性宗識相識性互交徹故。
然於一識有二種門：一真如門、二生滅門。
於真如門，法身即是真如門攝故。
經云「真如平等無相身」。
若生滅門中，法身即名如來藏性。
如來藏性即是本覺，故《起信論》云「所言覺義者，謂心體離念。
離念相者，等虛空界，無所不遍。
法界一相，即是如來平等法身。
依此法身說名本覺，然真妄和合名阿賴耶。」
凡夫但從妄識熏種，聖智去妄。
雖則本識未捨異熟，而其二智唯依真如法身常理，
故論云「轉依止，依止常身故。」 ^449a22

疏「論云如修多羅」下，第四釋論引證。
於中二：一牒論、二「是了義故」下疏釋。
於中亦二：此句出意由是了義，故經定說。
疏「涅槃經」下，引經文，於中又二，先正引、二通妨。
今初，即南經第三十五〈憍陳如品〉。
「爾時世尊告憍陳如：『色是無常，因滅是色，獲得解脫常住之色。
受想行識亦是無常，因滅是識，獲得解脫常住之識。』」
彼經次說「苦、空、不淨亦復如是，故說如來五蘊常樂我淨。」
言「其文非一」者，即《涅槃經》第二開宗顯德即說常住，如玄談中已廣分別。
此經上下，其文非一。
疏「問所依本有」下，二解妨。
先問、後「若依唯識」下解釋。
於中又二：先依法相宗。
言「非自性常」者，自性則凝然常，此約法身。
報身名相續常，即止能依亦說名常。
三者化身名不斷常，應用不斷故。
疏「若起信」下，二依法性宗。
先引論，謂本覺是法身，始覺是報身。
既云始覺同本覺，無復始本之異名，究竟覺則二常無別。
生公亦云：「真理自然，悟亦冥符。
真既無差，悟豈容易？
不易之體，為湛然常照」等，並如前說。
《勝鬘經》云「一切法常住者，若別說三身。
如來妙色身，世間無與等，無比不思議，
是故今敬禮」，則說化身。
「如來色無盡，智慧亦復然」，即歎報身。
「一切法常住」，即歎法身。
「是故我歸依」，總歎三身。
既云一切法常住，則上二身豈非常住？
亦同《法華》世間相常住。
世間尚猶常住，三身豈得無常？
疏「三其相如虛空即解脫相」者，先舉經立名；
二從「不同聲聞」下釋顯其相，亦取論意耳。
論亦有三：一反問辯非，云「可同聲聞緣覺智有障解脫耶？
不也。」二順問彰是，云「云何解脫？
偈言：其相如虛空。」
三釋是異非，云「無一切煩惱障礙故。」
釋曰：煩惱，即《法華》云「離諸苦縛名得解脫。
是人於何而得解脫？
但離虛妄名為解脫，其實未得一切解脫。
未脫所知，有三餘故。」
今脫二障，故不同彼。
疏「三德之義已見上文」下，第三總結三德。
於中二：先總結三德、第二別說轉依。
前中總指云見上文者，即〈問明品〉，然下
〈出現品〉復當廣明也。
疏「然圓滿在佛」下，約位分別。
即天台智者意，約圓教六即以明。
一理即三德，謂一切眾生平等共有即三雜染，
煩惱即般若、結業即解脫、苦報即法身。
迷成三雜染，體即三德。
二名字三德，謂於圓理，若因若果解了分明。
三觀行三德，三德圓修，障無不寂、理無不照，寂照雙流徹見心性。
又一空一切空即是般若，一假一切假即是解脫，一中一切中即是法身。
四相似三德，謂六根清淨身如瑠璃，照法實相業繫不#CB00651;。
五分真三德，如初發心住，得如來一身無量身，說法智慧所作自在。
六究竟三德，即是如來。
今此即當分真三德。
今云「圓滿在佛」，即究竟三德。
十住開發，即是分真。
此中約因，即言分得，亦分真也，從十住初心直至十地，皆名分真故。
所依果海即等究竟。 ^449b9

疏「轉依亦爾」下，二別會轉依。
即《唯識》第十釋四轉依之前，先云「如是菩薩於十地中，
勇猛修行十種勝行，斷十種障、證十真如，於二轉依便能證得。」
轉依位別略有六種：一損勢益能轉，謂初二位由習勝解及慚愧故，
損本識中染種勢力，益本識內淨種功能，
雖未斷障種實證轉依，而漸伏現行，亦名為轉。
二通達轉，謂通達位，由見道力通達真如，
斷分別二障麁重，證得一分真實轉依。
三修習轉，謂修習位，由數修習十地行故，
漸斷俱生二障麁重，漸次證得真實轉依。
《攝大乘》中說通達轉在真六地，有無相觀通達真俗，
間雜現前，令真非真現不現，故說修習。
轉在後四地，純無相觀長時現前，勇猛修習斷除麁重，多令非真不顯現故。
釋曰：通達真俗者，以有相觀通俗，無相觀達真。
言令真非真現不現者，入無相觀真現、
非真不現，出觀真不現、入有相故非真現。
言後四地多令非真不顯現者，常在無相觀，故多不現。
由雜煩惱，未名清淨。
則非真猶現，故有多言。
論四果圓滿轉，謂究竟位，由三大劫阿僧企耶修習無邊難行勝行，
金剛喻定現在前時，永斷本來一切麁重，
頓證佛果圓滿轉依，窮未來際利樂無盡。
五下劣轉，謂二乘位專求自利，一厭苦欣寂、
二唯能通達生空真如、三斷煩惱種、四證真擇滅、
五無勝堪能、六名下劣轉。
釋曰：上有六義，故稱下劣。
六廣大轉，謂大乘位，為利生故趣大菩提，
生死涅槃俱無欣厭，俱能通達二空真如，
雙斷所知煩惱障種，頓證無上菩提涅槃，有勝堪能名廣大轉。
此中意說廣大轉依，捨二麁重而證得故。
問曰：何以不取果圓滿轉？
釋云：對菩薩說，是以不取。
意明上皆約位，不出後二大乘小乘。
小乘不取，故唯取第六。
今疏文中但不取小乘，及損勢益，損勢益能但是資糧加行，
今辯地故。 ^450a5

疏「此不同相由得前同」下，第二總結會通。
於中二：先結會同義、後「論中」下但結不同。
今初，應有問云：若解脫如空，則本來無礙，何異同相？
故為此會。同約體空，此約契空，悟本無縛名真解脫，
故云「由得前同成斯不同」。
彼能成斯、斯能顯彼，能所不一也。
結不同中但結五句者，解脫是總，於諸趣是脫處，故不結之。
言「謂如是觀而觀等」者，謂應如是契實而觀，莫作餘不契之觀。
而云等者，等取依止解脫，謂應如是依止於常，
莫依無常；應如是雙離二障解脫，莫同聲聞。
言「後三對妄顯真」者，一般若云：不同聲聞依聲而悟；
二法身云：非如無常意識智依止無常因緣；
三解脫云；不同聲聞猶有智障。
故牒於真以結此三，令依於真不依於妄故。
亦可後三即涅槃故，前二不離三故，已如上說。
論中此後會六相云「如是說已，於中自體空是總，三種智空是別。」
釋曰：此會同相。論又云「解脫是總，五種解脫是別。」
釋曰：此會同不同相也。
但會總別，同異成壞略可知故。 ^450b12

疏「第二一偈類地行微」等者，然遠公復云：「後之三偈以佛果法類顯地實。」
意云：前二涅槃是佛所行故難，言說類於地實亦難說聞。
雖有此理，前之四偈曾不說於佛果之相，
但指涅槃菩薩得者，是佛所行之涅槃故。
故今疏云以上地智類顯地行為甚微妙。
故論釋行云「謂是檀等，非地實故。」
疏中二：先總科、後「初中」下牒釋。
釋上半中三：初出偈意、次「寂即同相」下別釋、
三「何不直說」下徵釋可知。
釋下半所類中五：一正釋、二舉論、三「言境界觀」
下疏釋論、四「設地是體」者揀濫、五「將此地智」下重釋論。
四中正揀遠公所類是其地實，以前論言
「地者境界觀」，疏作加行觀釋，故今縱之云：
設令地是地實，境界觀非是加行是地實者，
意取地實所起之行，非取地實。
故論云「行謂同行，以其地實即是證智，同彼檀等差別行故。」
明知取行耳。 ^450c4

疏「第三一偈寄對彰微」者，文中二：先總顯意取對。
即聞思慧，等取報生識也。
後「初句」下隨文牒釋。
四句三節，中二合故。
初句有三：一取意正釋。
言「起即加行後得」者，此二為能起。
證「智」一字即是所起。
「二皆觀如」，如亦能起，故「云並為能起」。
二「故論云」下，以論釋前加行後得之言，何觀是加行？
何同行是後得？三「此即前偈」下，疏釋論文。
然論但牒問云何觀等而無別答，今疏即指偈之論釋觀及同行。
從「皆言何」下，正示答相，即隨地加行等起證智故。
其論此「智」字，前疏已釋。
疏「後句明」下，釋第三句。
言「故法華中以說為智門」者，彼釋諸佛智慧甚深無量、
為證甚深，釋其智慧門難解難入為阿含甚深。
阿含即教法。生公云：「夫知智在說，說則為門。
非唯智不可解，門亦難了，了門則達三非。
三非難解，如何皆以說為門也。」 ^450c21

疏「第四一偈喻」者，疏文有四：一揀喻體、
二隨文解釋、三結歎勝能、四對前揀異。
今初，一同前文風畫之喻。
疏「論云」下，二隨文解釋。
於中二：先釋喻相、後釋合相。
前中二：先舉論、後「總顯喻」下疏釋。
此下更有論云「何以故虛空處鳥跡相不可分別」，故非無虛空行跡。
今疏但義合，影在合中。
疏「此中跡處」下，釋合相。
於中二：一依論正釋、二取意展合。
前中三：初總合空跡；二「何以不說」下，合上不可說其長短大小等；
三「上明麁相」下，合上非無。
於中二：一正合非無；二「又以空攝跡」下，空跡互顯非有非無。
疏「若欲開鳥」下，第二取意展合。
於中三：一展成三事，加於鳥故。
二「若更開」下，展為四事，開空為二故。
三「若以跡喻證智」下，例前以釋，亦有四義。
然向四者，一太空喻果海、二跡處之空喻證智十如、
三空處之跡喻地相、四鳥喻言教而跡不喻證智。
今例風畫，跡喻證智，則應云：一太空喻果海；
二跡處空喻十如；三空處跡喻證智；四鳥喻言教，地相皆教道故。
言「如風畫中辯」者，已上空中風畫例同今跡故。
然彼處本論但以風畫喻阿含，所依之空喻證智，然其阿含約言教說。
次下疏云若將二喻喻所詮者，仍有兩重：
一以風畫喻地相，所依空喻證智。
二以風畫喻地智，所依空喻果海。
今正例第二意，然其風畫三遍用之，方成四事。
一喻言教；二喻地相；三喻證智，兼所依空喻所證十如；四太空喻果海為四。
然其風畫離於空中風畫，無別風畫，如鳥異跡，
故風畫處空之畫以喻地相，畫喻能詮也。
疏「以斯鳥跡」下，第三結歎勝能。
疏「此中鳥跡」下，第四對前揀異。
於中三：初引論徵起；二「論云」下舉論正答；
三「此意云」下疏釋論文。
於中二：先釋二喻別意、後「若以著心」下引論釋取著之過。
於中四：一正出五失。
論主但有五名，疏中一句舉名，如云「一不正信」
一句，釋論如云「以其隨言解不稱實故」。
下四皆然。於中通有三節：一正出五失，
前二違行、次二違人、後一違法。
二「意令」下，總顯文意。
三「今人」下，結彈異釋。
云：言今人者非對古人，但謂如今有人耳。
四「故歎難說」下出體，舉五失之損，翻成五德故。
言五德者，一者正信、二者勇猛、三者正說、
四者順佛、五者重法。 ^451a9

疏「今初言三成就義」者，疏文二：先彰名意、後方釋文。
前中四：初釋名、二辯位、三就文辯定、四解妨難。
今初亦二：先釋名、後解妨。
今初。若麁相分別，即聞思修慧為三。
若細辯相，修慧有二，真修為第三，緣修屬第二。
「前二不似正證」下，後解妨，兼釋通名。
謂有問言：三種成就並非義大，何以第三獨揀義耶？
答意可知。從「當分」下，重復通難。
謂有難云：若皆是因，何名成就？
釋云：當分說成，非對因說以為成就。
以獲得釋成就者，《俱舍》云「得謂獲成就故」，
即以此文便釋通名，名三成就。 ^451b24

疏「此三地位」下，第二辯位。
遠公名為約處以定。
疏意云：十地皆有三種成就。
初地三成，前二在地前，餘皆地上，故云初二容在地前。
若遠公意，總有二意：一假寄處因。
此有三義：一寄種性，種性種子成立因成就大，相順彼故。
二寄解行，解行起修，趣入出道，因漸成就，相順彼故。
三寄地上，地上德成就教說修者，相順彼故。
二約實行處說，大同疏意，以後義要當但為後解。 ^451c7

疏「問慈等聞等」下，第三就文辯意。
慈等，等取悲願力。
聞等，等取思及修。 ^451c15

疏「若爾上三漸次」下，第四解妨。
於中三：初躡跡為問；二「彼從所表」下，正為會通；
三「故上論云」下，引論證成，在文易了。
然此解妨，即是遠公對前辯異同。
其問意云：此三成就，何異三漸次？
釋云：初因成就，非三漸次因。
二其因漸成就，是三漸次體，即前三中觀漸次也，皆是聞思修故。
三其教說修成就，所有觀修是前三中證漸次，此說證智為觀修故。
其滿足修，是前三中修行漸次，漸說彼中真修所有教行為滿足故。
今之疏意並不用此，其因成就及因漸成就皆觀漸次，
以通諸地皆悉有三因成就，即是地加行故。
三種成就，望於後地皆是加行，望於前地即是後得故。
滿足觀修亦後得攝，其證漸次但是深義，
前七偈明為不可說故，此說分無證漸次故。
今對前以通妨難。
然其此義不合傍敘，恐後人不知疏意，故對辯之。 ^451c17

疏「已知大意」下，第二釋文。
於中二：先結前生後、後「因成就大即初二句」下正釋。
初一可知。釋第二成就中，言「聞思等次第」
者，釋漸字。從聞生思，從思生修，故云次第。
從「乃至能成就出世間智因故」者，即釋因字。
前因成就是聞思修因，今云因者是出世智因。
疏「三圓滿」下，釋第三成就。
疏文有六：一標名總科、二釋二修相、三總結示、
四假喻明、五引例釋、六正解文。
初一可知。疏「真修位極」下，第二釋二修之相，疏意可知。
遠公云：「滿足修者，即真實教道真心之體，
隨順集起法界行德，故云滿足修。」
下釋論中云「真德之中教行滿也。
觀修者，即真實證道真心之體。
本隨妄隱，今隱對治離妄漸淨，始淨之心內照法界名為觀修。」
下釋論中云「真德之中證心明也。」
此公意以教為滿足，以證為觀修。
今疏小異，滿足則是教道之修，觀修亦屬教道，
教中似證故稱為觀，則以能顯為滿足，
所顯為觀修，以未息修不得名證。
疏「初即稱性寂然」下，第三結示。
疏「猶瑩」下，第四喻顯，然亦分喻。
對前稱性寂然即是全喻，對滿足教道猶是分喻，但取二修同時似正證義耳。
疏「此二種修」下，第五例釋。
於中三：初舉能例。
二「修如於」下，次明所例。
則二修如等覺，正證如妙覺。
亦如七地修無功用未名無功，八地報行方得斯稱。
後「諸有智」下，結勸。
疏「文中慮即」下，第六釋文。
於中二：先依今經釋、後依論經釋。
前中言「心即真修心體」者，謂所證心體恒沙性德，唯是真智方能行故。 ^452a5

疏「若准論經」下，第二依論經釋。
於中五：初總出論意、二「故論經」下引論、
三「此明聞思」下釋論、四「次便引偈」下重牒論、
五「此明函蓋」下結示。
疏「次觀修者」下，即經「是境界難見」，可知不可說也。
疏中有二：先正牒釋、後「既難可見」下通妨。
妨云：既難見聞，何不義大中收？
後「而隨修」下，會釋。
疏「佛不隨喜」者，亦名違法慢心。
謂若自說，不承佛力，言多乖理、不順聖心，故佛不隨喜。
疏「地法為所入」者，即當經文「如是」二字。
「證智為能入」者，論云「此所說地法眾生以智入」。
疏「若事若理無不具」者，以所入如來藏中恒沙佛法，此知理也。
事者，即因分之行解也。
疏「身正恭敬待」等者，若別釋者，形虔曰恭、心重為敬。
然實恭敬通於身心，是故疏云「心敬則身必恭」，
論云「身正恭敬」等，恭謂恭謹，敬謂敬重，由心恭敬則身恭敬。
《尚書》云「恭者恪也，敬者恭也。」
故二大同。有釋云：貌多心少曰恭，心多貌少曰敬。
故從多分配於身心，實即通也。
「心正恭」者，敬善法故。
若於邪法，雖復恭敬而非正也。
由恭敬故，便決定求，即此求心，亦名敬相。
待有二義：一者停待，待我當說故；二者當待，當者對也。
將恭敬心，當對我說。
疏「無諂無憍慢」者，謂勝我者則諂，其心必下；
劣我者憍慢，其心必高。
心無高下，故不諂慢。
《易》云「上交不諂，下交不黷。
辯必然之理，不改其志操。」
亦斯義也。 ^452b5

疏「次二句對法彰己善說」等者，疏文有三：
初科經、二「文雖三節」下解義、三「云何相應」下隨難別解。
二中，然論一時總徵云「一示現何事？
二以何事？三云何事？
四依止何事？」次重牒其問以對經文，更無別釋。
今疏取意便牒便釋。
四重釋中，初重有二：先問；「所謂」下答，即果分地法為所顯示，
故云「勝上地法」。下之三段文皆有四：一義釋問意；
二「故論云以何事」，即引論證；三「答云」下，
義釋答意；四「故經云微妙音」者，引經證成。
斯則經答伏難，論假問起，疏先釋義、後方引文。
此釋第二，下三句例知。
疏「為依出世善字」者，妙音是聲，善字是名句文。
文即是字，為名句依，故但云字，則四法備矣。
上風畫喻中云說者，以此二事說；聽，者以此二事聽。
疏「一隨方言音」等者，隨諸方土梵漢等異。
二「字句」等，即教與理相應。
疏「又與能詮」等者，上明說人與教相應，
復與理相應，理即所詮。
今明但稱能詮，居然合理，若乖能詮即違理故。
三事，即聲、字、譬。 ^452c3

疏「第三示說分齊」下，疏文分四：一標大意；
二「半偈之中」下，對經會論；三「於中上句」
下，牒經解釋；四「然因果二分」下，釋因果義。
於中二：初總辯順違、後申正義。
前言「古有多釋」者，有云：十地有二義。
一約教所安立，十地法門在聞者識上以義顯現，
名為因分，因此表離言之義故；二者正詮十地證入，
十地正行離諸言教所安立相，說名果分。
由此因分言所表故，是故因分可說，果分不可說。
釋曰：此釋理似可通，而因分義成、果義不顯。
又似影像教則可說、本質教則不可說。
有云：於一證智不壞相邊可言說故，名為因分。
相即無相，言教不及邊，名為果分。
故此二分非一非異。
釋曰：此解則似下文不說無相。
又唯約一證論說不說、教行不言故。
又說與不說縱許得成，因果不顯，故疏並略之。 ^452c22

疏「直望論意」下，第二申正義。
於中二：先總彰大旨、後「更以義取」下開章別明。
於中二：一唯約十地、二通佛因果。
前中有總有別，別中詮表相對。
文有四節：一正釋義；二「如初三地」下，指文；
三「令眾因此」下，釋因果名；四「斯皆證智」
下，明說不說門。 ^453a10

疏「二約究竟佛果」下，通第二佛因果。
文中三：初正明、二解妨、三拂跡顯玄。
初中亦三：一總指、二「謂即此」下顯相、三
「是則跡處」下辯可說不可說。
果海絕言，易故不明。 ^453a15

疏「問上論云」下，第二解妨。
先問，即《刊定記》主難師；後「豈不」下答。
答中，即今疏扶昔大義。
於中二：一總呵。既冥同果海，豈非地攝有能所同，因果非一。
既曰冥同，則因果非異，非一非異為真地智。
二「故上論云」下引證。
略引三文：一即示說分齊中釋成寂滅佛所行偈。
二又上加分即加所為中自利總句，經云「欲令汝為一切菩薩說不思議諸佛法光明故。」
論釋云「不思議諸佛法者，是出世間道品。」
明知地智即是佛果法。
三引地影像經證中，曲分為五：初正引；
二「是知論主」下結示；三「有云」下《刊定》重難；
四「大海十德」下疏引喻反質；五「明知」下結破。 ^453a19

疏「又且依一相」下，第三拂跡入玄，如前二大說。
分齊竟。 ^453b3

第七說分。疏「又請分生其正解」等者，上一來意約法以明，此之一意就益以辯。
又前約相實相對，此約解行，故二不同。 ^453b4

疏「二釋名」下，疏文分四：初一正釋。
二「以上請分」下，通違妨。
論云「初地所攝有八分，說分屬初。」
那言通十？故為此通。
疏「又初地」下，三通展轉難。
謂有問云：既言初受總名，何以更立校量勝分？
故為此通。四「又論家」下，總相會釋。
餘如品初。疏「此有三義，一得位」等者，諸解雖眾，
《唯識》委具，故先引之。
謂既斷異生之性，便獲聖人之性。
「以成聖位」下，二揀異二乘。
二揀唯證生空，三揀唯能自利，對於二空故云具證。
然準《攝論》，二利亦云初得，則以初冠下，三皆初得。
疏「此唯依第三成行義說」者，於自利中亦攝初二，
在文不顯，故云一義。
疏「出世間心即是聖位」者，亦含二空，故能出世。
亦以文不顯，故屬一義耳。 ^453b7

疏「三所斷障」等者，於中三：初總標、二「謂二障」
下明斷障、三明斷愚。
二中，先舉《唯識》釋、後「此言異生」下引梁論辯。
前中意明，依分別障種立異生性障，分別揀於俱生，種揀現起。
分別之言，此言猶漫。
而本論云「凡夫我相障，知是我執故。」
下二愚名執著我法愚，彼論釋云「雖初地所斷，
實通二障，而異生性障意取所知，說十無明非染污行。」
疏「上來就能起」下，三釋斷二愚。
文中三：初以義生起、二「由斯初地」下引論正釋、三斷義。
「如前」，下結示斷義。
二中，言「斷二愚」，即是現行及彼麁重者。
彼論釋云「顯彼二種」。
次文釋云「或二所起無堪任性，如入二空說斷苦根，
所斷苦根雖非現種而名麁重，此亦應然。
彼麁重言，例亦應釋。」 ^453b21

疏「四所證理」等者，文中有五：初對前生起，以斷障證如義相順故。
由前在凡二我之執，不見二空；若證二空，彼障隨斷。
故斯斷證，二義相成。
二「謂此真如」下，引《唯識》釋。
三「梁攝」下，會其異名。
四「意明」下，雙釋二論。
謂一切法本是二空，故云「遍滿」等，非別有如來遍諸法。
五「此地最初偏證遍滿」者，為遮伏難。
謂有難言：下之九如豈不遍耶？
豈復非是二空所顯？
故為此通。意明遍行之如，是如總相下之九如隨德別立。
今當初得，得於總相以受別名。 ^453c7

疏「二約所成」者，大願昔發，至於初地能如願作，
故稱所成，復名為行。
疏「信等十」者，即淨治地法，文在行校量中。
一信、二悲、三慈、四捨、五無有疲厭、六知諸經論、
七善解世法、八慚愧莊嚴、九具堅固力、十供養諸佛依教修行。 ^453c17

疏「然上諸」下，第二總相圓融。
於中四義，對於三四五六四門。
來意一門但明次第，不離下六釋名。
通從三四五六，得果一種非正地法，故但對四。 ^453c22

疏「第七釋文」。文前更三：一依經科、二依論科、三對前相攝。
今初亦三：初正科。
二「故慈氏」下引證，先引《瑜伽》、二引《仁王》。
《仁王》即〈觀如來品〉，文云「般若空故菩薩亦空。
何以故？於十地中地地已上」，文如疏引。
三「而論」下，會今論文。
疏「今且依論」下，二依論科。
分二：先正科；後「初云住」下，疏釋論。
其釋名分最後釋者，義通始終故。
疏「然十地中既三心齊證」下，第三對前相攝。
疏「今初住分」下，釋。
疏文有四：初一曲科。
二「初謂深種善根」下，疏釋。
三「瑜伽」下引證。彼云「菩薩發心因四行相：一者何相發心？
二者何緣發心？三者何狀自性？
四起何勝利？」即此四段也。
四「又此四」下，會三菩提心，即《起信》意，前
〈十住品〉已廣分別。
言「又此四段各含三心」者，向就增勝各配其一。
一者深心，即樂修一切善行，故配依何身深種善根。
今有集白淨法，即是直心；慈悲現前，即大悲心。
二直心正念真如法故，配為何義以求佛智，同念真如故。
今有救一切世間等，即是悲心；為淨一切佛剎，即是深心。
三大悲心，救護一切苦眾生故，故配以何因大悲為首。
今有智慧增上，故有直心；善巧方便所攝，故有深心。
四有何相，總則具上三心，故得入位。
今別說者，生如來家是直心相，得菩薩法即大悲相，住菩薩處即深心相。
餘可例知。 ^453c26

疏「別有九種集」下，疏文有三：初別釋；二
「然小乘」下，隨難料揀；三「已知總別」下，六相圓融。
今初，先科、後釋。釋中，前二皆言「眷屬」者，
慧為正道，戒定助道故。
疏謂「依聞思彼若明若義」等者，以前之五集明四善根，
古來諸德皆云權教似小，擬議立四，華嚴即無。
然《華嚴》正約四十二位，文無彰灼。
四善根名，論無釋文，義旨含有，是約五位收攝之義。
且十地皆有十句加行起十種心，此心未滿猶屬初地，滿成二地。
二地加行十心未滿，屬於二地，滿屬三地。
下七皆然。未知初地亦起十心，十心已滿即入初地，未滿屬何？
例於下九，即在地前。
迴向會竟，既非迴向，當屬何人為加行位？
理極成矣。又上深種善根之人，《地持》判屬勝解行人，有如是心即入初地。
明知未具是地前也。
彼依四位明義：初一即勝解行人，始從十信終至地前；
餘三即是見、修、究竟，同於《唯識》。
又依十二住，亦以地前為第二勝解行住，
三即極喜，明知加行勝解行攝。
然判地位總有十門，廣如〈十住〉。
今約五位，初地加行屬加行攝。
況論釋十句，前五約聞思修等，第六方名淨心集者，
前為加行，文理更明。
雖局初地，而以地前望於地上，即為十地之加行也。
故於十地總有三處總集方便，謂初地、八地及與十地。
然初地方便復有二種：一收三賢，皆為趣地之遠方便；
二者取四加行，為近方便。
三賢別會已廣說竟，今為加行，於理無違。
復有人言：此中十句唯屬初地，四加行位總屬十地。
斯人不曉《唯識論》文云「為入見道復修加行」，明知即是初地加行。
故四加行義通於總別，勿復麁心。
言四加行者，《唯識》第九，偈云「現前立少物，
謂是唯識性，以有所得故，非實住唯識。」
論曰「菩薩先於初無數劫，善備福德智慧資糧，
順解脫分既圓滿已，為入見道住唯識性。
復修加行伏除二取，謂#CB00193;頂忍世第一法，
此四總名順決擇分，順趣真實決擇分故。
近見道故立加行名，非前資糧無加行義。」
釋曰：決擇是智，即擇法也。
決揀疑品、擇揀見品，疑品擇而不決，以猶豫故；
見品決而不擇，非正見故。
今此具二決擇，即分論#CB00193;等四法，
依四尋思、四如實智初後位立標也。
四尋思者，尋思名義。
自性差別，假有實無，釋四尋思也。
如實遍知此四離識及識非有，名如實智。
何故名義？各別尋求名義自性及與差別，即合觀察問也。
名義相異，故別尋求；二二相同，故合思察。
次論別釋四相文云「依明得定，發下尋思，
觀無所取，立為#CB00193;位。
此位中創觀所取名等四法，皆自心變，
假施設有，實不可得。
初獲慧日，前行相故，立明得名。
即此所獲道火前相，故亦名#CB00193;。」
釋曰：明得是定，尋思是慧，故云發也。
下發皆然。次論云「依明增定，發上品尋思，
觀無所取，立為頂位。
謂此位中重觀所取名等四法，皆自心變，
假施設有，實不可得。
明相轉盛，故名明增。
尋思位極，故復名頂。」
次論云「依印順定，發下品如實智，於無所取決定印持，無能取中亦順樂忍。
既無實境，離能取識，寧有實識離所取境？
所取能取相待立故。
印順忍時，總立為忍。
印前順後，立印順名。
忍境識空，故亦名忍。」
釋曰：忍有三品，下品名印忍，印所取無故。
中品名樂順，樂無能取，順修彼故。
上忍名印順，印能取無，順觀彼故。
故論云「印順忍時總立名忍，印順俱定名印順定，忍即智也。」
次論云「依無間定，發上品如實智，印二取空，立世第一法。
謂前上忍唯印能取空，今世第一法二空雙即，
從此無間必入見道，故立無間名。
異生法中此最勝故，名世第一法。」
下論總釋云「如是煖頂，依能取識、觀所取空，
下忍起時印境空相；中忍轉位於能取識如境是空，
順樂忍可；上忍起位印能取空，立世第一法，雙印空相。
皆帶相故，未能證實，故說菩薩此四位中，
猶於現前安立少物，謂是唯識真勝義性。
以彼空有二相未除帶相，觀心有所得故，非實安住真唯識理。
彼相滅已，方實安住。
依如是義，故有頌云：菩薩於定位，觀影唯是心。
義想既滅除，審觀唯自想。
如是住內心，知所取非有，次能取亦無，後觸無所得。」
釋曰：此偈初二句煖位，次二句頂位，次二句下忍位，
第七句中忍，合前三句為上忍位，其世第一住時促故，
此偈略無，末句見位。
但觀上來《唯識論》文，四五二集釋然自解。
疏「言治諸蔽漏」者，按《唯識論》但是伏位，
故次論云「此加行位未遣相縛，於麁重縛亦未能斷，
唯能伏除分別二取，違見道故。
於俱生者及二隨眠有漏觀心有所得故、
有分別故，未全伏除、全未能滅。」
釋曰：今約伏故，云「白淨」耳。
又上疏言「欲集聞慧及思慧」等者，彼論次云
「此位菩薩於安立諦非安立諦俱學觀察，
為引當來二種見故、及伏分別二種障故，
非安立諦是正所觀，非如二乘唯觀安立。」
釋曰：上皆聞思也。
又上疏云「定謂四禪」者，彼論次云「菩薩起此煖等善根，
雖方便時通諸靜慮，而依第四方得成滿，託最勝依入見道故。
唯依欲界善趣身起，餘趣厭心非殊勝故。」
次論云「此位亦是解行地攝，未證唯識真勝義故。」
釋曰：即順《攝論》唯四位義也。
疏「六淨心集即善淨深心」者，上牒名指經。
從「以得出世正智」，即是論釋。
從「於所緣」下，疏釋經。
前加請分皆已廣明。
疏「七廣集」者，明護小乘發意曠兼，故名廣心。
起心殷重，故名為深。
信解大因，求大果故，名為大心。
「慈悲現前」，疏釋論名。
「謂多行」下，即是論釋。 ^454a22

疏「然小乘下」，第二隨難料揀，即是後三。
應有問言：何以護心雙約二利，護行唯約利他？
故為此通。又約自利，多同前六故。
疏中「慈依苦苦」等者，然其慈悲略有三義：
一別，慈能與樂、悲能拔苦。
二通，故三地中釋慈心廣大無量云「廣者與欲界樂，大者與色無色界同喜樂。
無量者，與不同喜樂。」
經文後三無量，例同於慈，更不見釋，義當同與樂也。
又彼地中，依苦眾生故，入慈悲無量，即慈亦拔苦。
今此則二皆拔苦，慈心麁拔二苦、悲心細拔行苦。
疏中文二：先順論總明拔苦；後「又明與樂」
下，顯二通義，可知。
疏「總云佛智」等者，上句舉經，謂無上智，
即論總指其體，知斷證修故。
論別顯其相，謂知苦斷集、證滅修道。
苦是報法，不可言斷，但可言知，以令生厭。
集則可斷。滅是理法，但可云證。
道是心法，可以進修。
言「約無作四諦」者，此疏釋論，揀非權小。
如四諦品言修究竟故者，釋妨。
恐有問言：既是佛智，何得有修？
通意可知。疏「此智差別」下，別中九句。
一問記業，記即答也。
二「揀異菩薩」者，皆窮盡故。
三中平等，有其二義：一二無我理生佛平等、二令眾生平等皆證。
五中「救攝因」者，由慈淨嗔，能用四攝廣利樂故。
從「第六無餘智」下四句經文，約五無量界，
謂六即眾生界無量、七即世界、八即法界及調伏眾生界、
九即調伏加行界，如文可知。
六中言「佛眼觀眾生」者，四眼九眼入於佛眼，皆名佛眼。
無餘亦有二義：一遍觀眾生盡無盡故、二以十眼委照性相心行等故。
七中言「論經闕於淨剎」者，論云「七無染佛智，
一切世間無障無染，自然應化。
今信作業智心無礙，如經得一切世界無障淨智故。」
釋曰：經無淨剎，釋有淨義，即淨剎無染，
心解脫故；化往無障，慧解脫故。
今經亦令眾生但生信樂而無染著。
八中窮盡心行方善調故。
九中初舉論；「法輪即是」下，疏以經文會論所釋。 ^455b12

疏「二總結發心中」，疏文有四：一略釋。
二「而論」下，辯論釋。
三「前指於此」下，辯論指文不同前，即指此結文。
欲以後攝於前，此則指前總句。
欲明以前攝後，總之與結皆是總義，故結云「總攝別故」。
四「又但云生心」者，釋通妨難。
論有二問二答，疏亦兩節。
一問云：前求佛智，何故唯云生如是心，不云生智？
故今答云：心是總故，已攝於智，知斷證修。
二「亦攝」下，亦有問言：別有諸德，何故但云生如是心？
答云：心亦是總，總攝諸德，故不別舉助道等法。
亦應問言：心既是總，攝於知斷證修，何故前文不求佛心？
有二義故：一前是所求、此是能求，故二果位智強，心不可知故。
疏「明以何因生如是心」者，此是論文。
此中疏文問意稍略，應云：「第三以大悲」
下，明以何因。次應更云：謂以何因生如是心？
今以先科文便釋意耳。
從「意云」下，疏釋論文，引於二經，成立論意。
大方廣佛華嚴經隨疏演義鈔卷第五十七
 ^455c20
