
pin:: 
pin:: 
### 15
正法念處經卷第五十
translator:: 元魏婆羅門瞿曇般若流支譯
觀天品之二十九〔夜摩天之十五〕
「『又彼比丘共己同侶於檀越家，先所相識持戒比丘，
以諂誑心說其過惡，或以嫉心說其破戒，
或以嫉心說其無聞，或以嫉心說其行相，
語檀越言：「汝此門師毀破禁戒。」
或說懈怠，無聞無智，愚癡如鳥，少聞少智。
彼惡比丘向他檀越如是惡說，恒常習近非法境界，何處得修禪誦等業？
彼空無物，不堅不實，身壞命終墮於惡道，生地獄中。』 ^293c15

「爾時，世尊迦葉如來而說偈言：
　　「『妄語言說者，惱一切眾生，
　　彼常如黑闇，有命亦同死。
　　語刀自割舌，云何舌不墮？
　　若妄語言說，則失實功德。
　　若人妄語說，口中有毒蛇，
　　刀在口中住，炎火口中燃。
　　口中毒是毒，蛇上毒非毒；
　　口毒壞眾生，命終墮地獄。
　　若人妄語說，自口中出膿，
　　舌則是泥濁，舌亦如熾火。
　　此如是羂縛，地獄之前使，
　　破壞法橋等，皆是妄語過。
　　彼妄語之人，則非有父母，
　　亦不能持戒，墮於惡道中。
　　若人妄語說，彼人速輕賤，
　　為善人捨離，天則不攝護。
　　自不攝言語，速疾多瞋恚，
　　心#CB03082;多語說，常受諸苦惱；
　　常憎嫉他人，與諸眾生惡，
　　方便惱亂他，因是入地獄。』 ^293c22

「彼佛世尊迦葉如來如是已說妨廢禪誦七種惡法。
『彼惡比丘於持戒者作不饒益，是故天捨。
口中生刀，為少利故，他實功德而說言無，彼實無過而說有過。
如是之人是惡沙門，自謂沙門，妄語言說。
彼人如是常有惡意惡行惡法，彼檀越主後時知已，
心則輕薄，知其諂曲。
此第七法。是故比丘應當捨此第七惡法，
所謂悕望飲食供養，皆欲在己。 ^294a15

「『又復第八障礙惡法，妨廢比丘坐禪讀誦，是故沙門應當捨離。
何者第八？所謂採集種種寶性，造作諸寶。
如是比丘怖畏生死，剃除鬚髮披服法衣，以信出家。
彼生死中多諸苦惱，略而言之，有二種苦。
依陰界入，在三界中，廣則五道。
又復廣者，八大地獄、餓鬼、畜生；欲界六天，
於欲界中復有枝條種種諸苦；於色界中，
復有心苦；無色界中，則有退苦，故欲退時，三昧則亂。
如是心者，有無量種分別之苦。
彼善男子觀苦惱已，心生厭離，怖畏如是無量過惡，
剃除鬚髮披服法衣，以信出家。 ^294a23

「『又彼沙門復觀餘苦，心生怖畏，所謂身苦。
身苦二處，謂欲、色界，隨有身處皆受苦惱。
彼色界中，云何受苦？
謂於禪中疲惓故起，起彼禪已，身則疲惓。
彼欲退時，身威德劣，風觸其身。
如是風者，本來不觸，是故觸身，則受苦惱。
唯除眼觸，受樂無苦，則是無記。
如是分別受苦不同，依色身有。
彼善男子如是聞已，知生死中一切苦惱，
陰界入聚，和合皆苦。 ^294b6

「『彼觀如是無量無邊生死苦已，而便出家。
既出家已，近不善人。
近彼人故，同其作業，聞寶性方。
畏何性故，以信出家？
聞餘性故，更生貪心，或聞金性、或聞銀性、
或聞寶性，如是聞已，不知厭足，貪火所燒。
彼既燒已，共惡知識行於山中，從山至山，
從一山峯至一山峯，如是遍行在隱密處。
貪火所燒，晝夜常苦，無有樂時。
以何因緣如是出家？
不念彼性，思惟異性，謂捨身性而不思惟，如向所說。
彼人如是心意不正，亂心意故，妨廢禪誦，失於善法。
彼非沙門亦非俗人，為求涅槃，是故出家，
性鬼所著，則生貪心，貪羂繫縛入於地獄。』 ^294b14

「爾時，世尊迦葉如來而說偈言：
　　「『觀察身性者，即是一切性，
　　欲得涅槃者，調身性非餘。
　　若捨離身性，貪著於餘性，
　　彼人迷真性，不得脫苦惱。
　　金性則不能，除捨諸苦惱，
　　諦知真性者，得脫苦不疑。
　　一切苦生苦，此苦難得脫，
　　財於王賊火，一切皆怖畏，
　　是故應捨物，如本來無物，
　　捨離則受樂，攝取則受苦。
　　諦知於身性，復諦知性相，
　　喜樂於禪誦，能燒煩惱山。
　　是故黠慧者，觀察身攝性，
　　眾生知自相，則得涅槃樂。 ^294b26

「『有智之人如是勤心觀此身性，不樂經營金銀等性，
此是一切在家之人怖畏根本，況出家人。
出家人者，一切捨離；彼財物者，一切怖畏。
非賣財物，如是得樂。
如是財者，則非財物，非財物性。
何者是物？謂觀身性。
若捨身性而樂餘性——非於禪誦勤精進也，如是之人身壞命終墮於地獄。
故出家人常應修集禪誦財物，不應求於世間凡物，
彼因緣故，能增長愛。
是故知足——第一財物，餘財物者，能令衰惱。
此第八法妨於禪誦，出家沙門應當捨離。 ^294c12

「『又復第九障礙惡法，妨廢比丘坐禪讀誦，是故沙門應當捨離。
何者第九？所謂近王。
出家之人不應近王。
何以故？近王沙門，一切世人嫌不供養。
彼親近王惡沙門者，悕望財物，或城或村、
或多人處常求財物，不知厭足。
若不求者，徒近於王，妨廢禪誦。
如是比丘發心欲行解脫之道，而復返入繫縛道中，是故比丘不應近王。 ^294c23

「『又復比丘不近何者？
所謂比丘不近惡人。
彼是何人？謂惡知識，或時染著五塵境界，
所謂色聲香味觸等不善觀察、懈怠愚癡、
住村中等，一切除捨。
不近一切懈怠之人，不近一切諂誑之人，
不近一切貪食味人，不近一切商賈之人，
不近一切屠獵師等惡命活者，不近一切本性妬人，
不近一切邪見之人，不近一切不審諦人，
不近一切我慢之人，不近一切卒富貴人，
不近一切博戲之人，不近一切酤酒之人，
不近一切嗜酒之人，不近一切酒肆之處，
不近樂見婦女之人，不近一切婬女主人，
不近一切儲畜雜貨販賣之人，不近一切廚宰之人，
不近一切獄卒等人，不近一切捕鳥之人，
不近一切戲論之人，不近一切信外道人，不近一切眾所憎人。
比丘不應近如是人，或與同住、或共語言、
或同道行，一切不應。
何以故？多人疑故。
若出家人、若離諸過清淨之人皆不應近，
彼生疑者謂彼比丘亦同如是，以彼比丘或近彼人、或同處住。
如是比丘，他過所污，是故不應近如是等，何況近王。
彼近王者，最為凡鄙。』 ^295a2

「爾時，世尊迦葉如來而說偈言：
　　「『比丘林應住，近王最凡鄙，
　　著袈裟近他，如奴依主命。
　　比丘非近他，尚不應近天；
　　鵝不應近狗，以其淨潔故。
　　無我無悕望，心不求一切，
　　怖畏生死者，近王則非善。
　　住園林塚間，若平地若山，
　　則是善比丘；近王則非善。 ^295a22

「『如是種種無量方便捨離近王，若近王者，諸梵行人悉皆呵毀。
所應近者，其唯智王，如是近者，畢竟寂靜。
近智王故，必得涅槃，隨所得處皆悉不退。
近彼智王，則有方便，謂於禪誦堅固精進，
不作餘業妨廢禪誦，親近尊長修習知足，
其心調順常無貪求，以近尊長隨時諮問，
受持不忘，於希有物不求見聞，不生奇特。
近智王者，有此方便。』 ^295b3

「爾時，世尊迦葉如來而說偈言：
　　「『近尊長供養，隨時勤請問，
　　修行施戒智，復親近智王。
　　天人世間中，能示安隱者，
　　非有中苦縛，世間之凡王。
　　若無苦惱者，此乃名為王；
　　若常受苦惱，不得名為王。 ^295b10

「『比丘應近如是智王，勿近凡王，近世王故，妨廢禪誦。
若不禪誦，復墮地獄、餓鬼、畜生。
此是世間凡王境界，是故比丘知此過已，常不近王。
住林之人若親近王，則非所宜，故應捨離。
此第九法妨禪誦故。 ^295b18

「『又復第十障礙惡法，妨廢比丘坐禪讀誦，是故沙門應當捨離。
何者第十？所謂比丘悕望請喚，貪樂食味。
既於境界正修行已，乃更後時在人間行，
捨棄林野可愛之處，復於人中處處遊行。
如是比丘近於放逸，家家村村從城至城，
從多人處至多人處，如是遍行，樂多言說，
妄行人中，樂世俗語，樂見親舊；親舊知識詳共請喚，得好美食。
既得種種美味食已，妄於林中捨離禪誦，
放逸而行，悕望飲食。
以常貪著種種食故，不覺身盡，如是著味，
悕望請喚，心以為樂。 ^295b23

「『又若比丘於境界中不如法行，眼見好色，
心愛樂故，則生染欲，悕望樂見，轉復愛著。
於彼彼處，心生憙樂。
如是比丘行於人中，失自利益。
禪誦之業，如是失已，常悕食味，常到他舍。
眼見色故，心生愛樂，如是次第，耳聞於聲，
心生愛樂；鼻得香已，心生愛樂。
如是樂著一切境界，為一切縛之所繫縛，
為一切羂之所繫縛，於一切欲隨逐而行，
既非在家，復非出家。
如是之人，身壞命終墮於惡道，生地獄中。
是故不應樂他請喚，樂他請喚有如是過。 ^295c5

「『是故比丘應觀此過，不應常在人中遊行。
若須行者，有五因緣得行人中：一為病人推求醫藥資用因緣，
得行人中。二為饒益尊長因緣，得行人中。
三為佛塔、自舍破壞修治因緣，得行人中。
四為饒益眾生因緣，得行人中。
五為他王破其國土，欲化彼王救命因緣，得行人中。
為如是因，得行人中，若無如是五種因緣行人中者，
是虛妄行，妨廢禪誦。
如是行者，於老病死、悲啼號哭、愁苦懊惱不能得脫，
彼惡沙門、立沙門者，徒爾出家。 ^295c14

「『是故比丘若心悕望欲斷愛者，心應正觀，
寂靜諸根，依憑尊長，附近三寶，攝心而行。
攝三寶故，拔斷一切煩惱使根。』 ^295c24

「爾時，世尊迦葉如來而說偈言：
　　「『捨離禪誦業，唯貪著食味，
　　是則非比丘，其心如餓鬼。
　　除禪更無樂，智者如是說；
　　離於禪定樂，更無樂可得。
　　愚人捨上樂，唯貪著諸味，
　　如是癡惡人，則得衰惱事。
　　若人樂境界，常依境界樂，
　　增長不善法，命終墮惡道。
　　若人離禪誦，捨持戒布施，
　　剛獷不調伏，有命亦如死。
　　若順法行已，在世間不死；
　　離法常愚癡，有命亦如死。
　　雖有人皮覆，愚癡同畜生，
　　以智燈光明，不照其心故。
　　若受持戒者，可得名為人；
　　一切破戒者，則如狗不異。
　　若貪不布施，惡行不調伏，
　　則不名為人，攝在餓鬼數。
　　若人無戒智，復無布施寶，
　　彼人雖有命，則與死不異。
　　若行戒施禪，受持念三昧，
　　是人亦名人，應為天所禮。
　　有功德是人，無功德如羊，
　　功德知功德，彼人則名天。 ^295c27

「『如是功德，功德者知。
功德人者，一切處樂；若無功德，彼常受苦。
是故比丘既聞如是勝功德已，不應貪味。
此第十法妨廢禪誦，沙門之人畏生死者，應當怖畏。 ^296a23

「『又第十一障礙惡法，妨廢比丘坐禪讀誦，是故沙門應當捨離。
第十一者，謂癡比丘我慢心故，不請問他，
內智不開，外向他說言一切智：「有一切智，
故我能說，我能解義，我能讀誦。
一切法聚，是我所持。
百千法義，我教弟子。
更無有人與我等者。」
自心攝受，復為他人作如是說。 ^296a27

「『彼唯智慢而實無智，彼人常為一切眾生說自功德，
是故世間一切聞者皆生貴重，一切世人皆作是言：
「此善比丘具一切智，如是比丘更無與等。」
一切世人皆如是說，而彼比丘最無所解，
內實空虛無所知曉，心中無物猶如空器，
亦如秋雲，離於禪誦，諸少智人之所供養。 ^296b4

「『唯修禪誦、持戒、布施，勤修精進，攀緣善法，
智慧毘尼，調伏莊嚴，安住佛法，勤不休息，
大悲熏心，此是沙門所應行法。 ^296b10

「『彼惡比丘內空無智，如是意念：「若我今者見彼比丘，則示我法。
如是比丘輕賤於我，彼檀越家常供養我，
若就彼學，則彼檀越不供養我，輕賤於我。
是故我今隨自所知所解多少，為他宣說，
隨彼聞者解與不解，我終不能就彼而學。」
如是內空，畏他輕賤，以慢心故，既自不解，
不請問他，畏人輕賤。 ^296b13

「『如是慢心、妄語之人，失五學句。
何等為五？所謂妄語。
彼未知故，是以為他妄語而說，此是彼人破初學句。 ^296b19

「『又復次破第二學句，所謂偷盜。
彼不應受他人供養，彼檀越主為智慧故，
與物供養，而彼愚人少於智慧而取其物。
如是癡人則是偷盜，如是名破第二學句。 ^296b22

「『又復次破第三學句，所謂比丘初出家時，
所受學句，依持戒住，緣於持戒，起如是心：「我今出家。」
而彼比丘若不學問何有持戒，為他說言：「我則多知。」
如是名破第三學句。 ^296b26

「『又復次破第四學句，所謂難問。
畏他輕賤，是故謗法，而說非法言此是法，此是第一毀破學句。
如是名破第四學句。 ^296c1

「『又復次破第五學句，所謂彼人不知法故，
於同梵行所說正法，言非正法，作如是言：
「汝等一切不知深法，汝所說者非佛所說。」
彼人如是謗他眾僧作如是言：「唯我能知，汝等眾僧一切不知。」
如是謗僧，畏他輕故，語眾僧言：「汝說非法。」
而僧說者其實是法。 ^296c4

「『彼惡比丘如是則失正法功德，最大妄語，
身壞命終墮於惡道，生地獄中。
不請問他，惡業因故。
不請問他復有大過，謂我慢心。
我慢心故，不入林中，畏他輕賤，於示道者而不請問：「何者為道？
云何心緣？何所攀緣？
云何忘失，復攝在心？」
如是於他不請不問，慢心過故，彼不能得如是道故，
心生疲惓，結加趺坐，即爾復起，作如是念：
「此法虛妄，彼諸比丘唐為此業。
此非是道，實無有禪、無三摩提，亦無禪果、無三昧果。」
以我慢心，畏他輕賤，如是誹謗。
彼邪見者，身壞命終墮於惡道，生地獄中。』 ^296c9

「爾時，世尊迦葉如來而說偈言：
　　「『知時離我慢，請問於尊長，
　　比丘勤精進，速得於涅槃。
　　諸從他所聞，皆為他人說，
　　自知離我慢，彼比丘諦知。
　　離慢離大慢，知道知非道，
　　如是知自他，是知足比丘。
　　我慢心甚堅，心 #CB03082;而愚鈍，
　　悕財利供養，則不得寂靜。 ^296c21

「『彼以如是不請問他，慢故心堅，不能禪誦。
如是比丘常食他食，以存性命。
彼人唯有比丘形服，名字比丘，身壞命終墮於惡道，生地獄中。
或以心慢，不請問他。
是故學者乃至有命未盡以來，常請問他。
如是比丘心常安樂，身壞命終生於善道，天世界中。
生彼處已，次第乃至到於涅槃，以離慢故。 ^297a1

「『又第十二障礙惡法，妨廢比丘坐禪讀誦。
第十二者，樂多知識。
多知識名，作不饒益，如是比丘唯增長愛。
若有比丘多知識者，則多妨亂，多所作故，
妨亂心意；心意亂故，不得禪誦。
出家之人怨親平等，猶尚不應近一知識，何況復有多知識耶？
若懈怠者，唯名比丘。
到他舍故，即眼見時，心則動亂。
眼見色故，眼識異本，心不攀緣寂靜之法，
不念觀察，心不正直，多有言說。
見知識已，次第聞聲，心則亂緣，有異觀察，
心不寂靜；不寂靜故，不寂靜觀，有所攀緣。
若見知識一念亦妨，況見知識乃至久時。
是故沙門乃至不用有一知識，況多知識。
若有比丘近知識者，饒人處行，從饒人處至饒人處，
如是遊行，念念命盡而不覺知，則失善分。
若失善分，最是自誑，乃至不能於一念間修禪讀誦。
是故，比丘如是學者增長染愛，不應親近俗人知識。 ^297a8

「『又若能令未來安隱示涅槃道——導師知識、
坐禪同行，則應親近。
何者同行？所謂除滅一切煩惱，至涅槃城，此是第一勝善知識。
餘知識者，則是怨家，非真知識。
以非真故，則非知識，若見共語、共行、共業，
同有所作，妨廢善業。
若未來世得其力者，乃名知識。
若示梵行、若令修行，或教怖畏，未來之世示令怖畏——生於地獄、
餓鬼、畜生，名善知識。
令身口意造作惡業，到惡道者，一切勿近。』 ^297a25

「爾時，世尊迦葉如來而說偈言：
　　「『若示未來世，彼是善知識，
　　若能遮惡處，復能救災禍。
　　常說利益法，利益未來世，
　　彼是善知識，作知識利益。 ^297b4

「『此勝知識有無量種無量分別，種種說法。
非多飲食、禮拜入舍，非示愛聲觸味香色，
得名知識，如是知識非善知識。
善比丘者，應當捨離，尚不應近此一知識，
況復近多如是知識，生無量過。
若有知識於未來世作不利益，雖名知識，實是怨家。
若有比丘近彼知識，則妨自業坐禪讀誦。 ^297b10

「『又第十三障礙惡法，妨廢比丘坐禪讀誦，是故沙門應當捨離。
第十三者，所謂比丘與惡同處。
一切比丘與惡同處，妨廢禪誦。
與惡同處，凡有五種，何等為五？
所謂比丘善持淨戒第一善法，有正直心，
而與第一破戒惡人同處止住，不得自在。
此是第一與惡同處。 ^297b17

「『又復第二與惡同處，所謂比丘不自在過或自在過，
與邪見人而共相隨，若村若城、若多人處同行同住。
此是第二與惡同處。 ^297b22

「『又復第三與惡同處，所謂比丘常自樂數親舊知識，
欲往欲近，與共相隨，至在俗時先住之家。
此是第三與惡同處。 ^297b25

「『又復第四與惡同處，所謂比丘畏他輕賤，
求知見故到惡處住論師之所，共相習近。
此是第四與惡同處。 ^297b28

「『又復第五與惡同處，所謂比丘心意動亂不能正行，
於先飲食或臥具等，或先食來、或先飲來、
或先臥來、近婦人來，或於先時所受用色聲香味觸，
如是種種，憶念思惟，念境界處，境界處念之所破壞。
餘一切處皆悉可避，此境界處則不可避，以是第一最惡處故。
以於一切禪誦等業，最為妨故。
自餘惡處皆悉可避，唯此一處最不可避境界之樂。
從自心起分別惡處，最為難避，唯除坐禪三摩提樂正觀察念，
如是能避。』 ^297c1

「爾時，世尊迦葉如來而說偈言：
　　「『不善觀察風，所吹熾然火，
　　彼正觀察雨，能令滅無餘。
　　眾生先所起，久時無明暗，
　　如起智慧燈，能令滅無餘。
　　欲癡火能燒，地獄愚癡人；
　　智者則不爾，是故得涅槃。
　　如是十三法，智光明能除，
　　是故畏過者，常應勤持戒。
　　拔出自身中，三種過根本，
　　以智慧大火，燒多煩惱薪。 ^297c11

「『如向所說，與惡同處，應設方便，一切遠離。
出家沙門寧當獨行，勿多憶念，亦莫懈怠。
本村本城、本多人處過去樂事，勿憶勿樂，
勿念本時節會之日饒人之處，本曾遊行，
亦勿憶念悕望欲見，亦勿攝受。
諸惡弟子、諸惡知識亦勿親近，勿樂愛聲觸味香色，
勿生染心，勿不正行，心莫驚動，亦勿悕望飲食敷具、病藥所須。
勿著種種雜色袈裟，亦勿方便推搗令平；
若洗浴時，不以脚足揩踏身體；勿作種種間雜言語。
如是燒滅無始闇聚。 ^297c23

「『極惡生死，五道是門，六塵境界分別焰起地獄、
餓鬼、畜生之中，常燒常炙。
一切世間愚癡凡夫處處流轉，燒炙失壞，
入苦海中，生死轉行猶不厭離。
捨行持戒，若人生天，第一放逸，後退彼天，
與先同侶勝者離別，生在地獄、餓鬼、畜生，受第一苦。
悔火所燒，無有救者。
放逸所壞，悔火所燒，生在地獄、餓鬼、畜生。 ^298a3

「『以是等故，諸有怖畏未來退者，一切皆應修行正法，常不斷絕。
如是法律，一切如來、應、正遍知，為放逸天斷除放逸。
若人生天，一切皆是持戒力故。
若有善修、善調伏心，如是之人不得言死，
身壞命終生於善道，天世界中。 ^298a10

「『汝等天眾，一切未知生此天因，戒之輕重。
我為饒益，示汝彼業，是故說此十三法門。
人天世間，迭互為因。
人世界中則能持戒，天世界中則不能持。
人死生天，若不放逸，退生人中。
以是因緣，故說此經。』 ^298a15

「彼佛世尊迦葉如來利益天人，饒益安樂乃至涅槃，如是利益一切世間。 ^298a20

「爾時，彼處牟修樓陀夜摩天王并天眾等，
深生厭離，雖處於欲，而於欲中不行放逸，皆悉成就不放逸行。
頂禮世尊迦葉佛塔，其心清淨。
彼一切天，如本來時還如是去。 ^298a23

「迦葉世尊第六經竟。 ^298a27

「此法名為六修多羅，山樹具足地處流行。 ^298a28

「爾時，天眾一切皆出迦葉佛塔，問於天主牟修樓陀而作是言：
『天王云何知此佛塔？』 ^298a29

「爾時天眾如是問已，牟修樓陀天主告言：
『汝等天眾，一切皆聽。
我有因緣，先見此塔。
我於先時始生此天，放逸而行，憙樂境界，
五羂所縛，周遍行此夜摩地處，五欲功德遊戲受樂，處處而行。
從一園林至一園林，從山至山，從巖至巖，
從崖至崖，從一花池至一花池，從一峯處至一峯處，多有無量百千天子為天女眾之所圍繞。
彼天女眾無量百千服飾莊嚴，在天子前歌舞憙笑遊戲圍繞。
我於爾時如是遍觀此天世間，樂著境界五欲功德，
心生歡喜，愛心所牽。
我三處行皆不妨礙，所謂水中在鵝背上，從一鵝背至一鵝背。
次復在於鴛鴦背上，從一鴛鴦至一鴛鴦。
次復乘鴨在鴨背上，從一鴨背至一鴨背。
次復在於蓮花之中，從一蓮花至一蓮花；
在水波中，從波至波。
處處遊戲，隨意而行，無有障礙，一切嬉戲歌舞歡笑，
心極受樂，如是遊行。 ^298b1

「『我既如是種種戲已，復念餘戲，謂處陸地乘於殿堂，
百千天女圍遶相隨，從山至山，從一山峯至一山峯，
從一山谷至一山谷，從一園林至一園林，從一山窟至一山窟。
我於爾時，在如是處行不障礙。 ^298b19

「『如是次第在虛空中，復乘堂殿，百千天眾而為圍遶，
作諸天樂出妙音聲，歌舞喜笑遊戲而行，遍此一切天之世間。
見不可說種種異處，多有七寶光明照曜勝妙之處，如是山峯處處遍見。
有百千樹七寶莊嚴，如是次第，復見有河，
百千蓮華集在其岸，處處皆有微妙蓮華。
我共天眾皆如是見，在虛空中如是下觀，一切諸欲功德具足。 ^298b24

「『此天世間百千種殿處處皆饒，我常於中行無障礙，
謂在三處——水、陸、虛空，如是遊戲種種受樂。 ^298c3

「『我復有時，遂見六山有六光明穿空而出，
焰色分明，不知何物。
我時見已，生希有心，專念思惟：「此所見者，
昔未曾有，為是何物？」
如是念已，即并行殿，一切天眾速疾前去，詣六光明。
我既到彼六光明所，并殿俱墮，我先所有光明威德一切損減。
我於爾時心自思惟：「此是何物？
是何勢力令我自身并此天眾一切皆墮，威德光明一切損減？」 ^298c6

「『我於爾時既思惟已，於天眾中有一舊天，名無垢廣。
彼天先見如是六山六種光明，而語我言：
「天王今者莫有所畏，王則無過。
此於天王無有不吉，願王今聽。
以何因緣，天王今者并此天眾空中而墮？
過去曾有無量天王曾於此處虛空中行不能得過，皆如是墮。
天王先來未曾得聞，以不知故，欲如是過，
即便下墮，威德光明一切欲滅。
此之因緣，我今為說。
此處常有六佛如來、應、正遍知、明行滿足、
天中之天，一切世間真實知見，於此山樹具足地中作六佛塔，
利益天人。此佛塔者，是所應禮，所應供養。
禮拜供養，無不得力。
何以故？更無勝故，如是佛塔不可得遇。
以此因緣，天王今者如是下墮。」 ^298c13

「『我時告彼無垢廣言：「佛在何處？」
彼無垢廣即答我言：「今者悉無，世間之中一切皆無。
彼一切知，一切悉見，知欲過惡，知生死中諸苦惱已，
精勤修行六波羅蜜，劫數滿足三阿僧祇，
得一切智，入於涅槃。
此是略說，欲得廣聞，見此佛塔更為廣說。
此六佛塔，今者在於山樹具足地處中住。」 ^298c28

「『我於爾時聞彼舊天無垢廣言，生希有心，
見勢力已，共彼宿舊無垢廣天并諸天眾到六塔所，
到已思惟為欲聞法度生死故，入佛塔中。
入佛塔已，聞如是法，彼佛世尊之所宣說。』
「時彼天眾得聞天主牟修樓陀如是語已，
各辭天王，向自地去，牟修樓陀夜摩天王亦向先來自住之處。
說佛塔竟。正法念處經卷第五十
 ^299a6
