
pin:: 
##  2
佛本行集經卷第三十五
translator:: 隋天竺三藏闍那崛多譯
耶輸陀因緣品下
「爾時善覺大富長者，以諸親族數數慇懃共相曉喻，
乃至第三，苦切勸諫，而彼長者意中不已，
即將家僮，齎持大斧、簸箕杴鋤，及諸鍬钁、
種種刀鋸，詣彼樹所，既到彼已，立於樹前而作是言：『汝樹當知！
我從他聞，汝是神樹，名所求願一切皆得，
若有人來求乞男女，悉皆果遂，而我無有一箇兒息，
心內願樂，而不稱可。
今從汝乞，若令我得生於好男，我當來作如是供養，作是報答。
必汝不能與我子者，我當將此大斧鍬钁，
斫掘汝樹，根本枝條，一切悉却，終不放汝。
乃至令如馬藺根鬚，而留殘著，若掘到地，
取汝根莖，段段斫斷，取汝枝柯，片片剉切，
斫截割已，札札曬乾訖已，持火燒汝作灰；
如灰塵已，或將汝灰，臨急疾河，向水而擲，
或將汝灰，對猛大風，吹令四散。』 ^815a6

「爾時，彼樹有神依之，神聞此語生大恐怖，
憂惱不歡，又作是念：『我實不與他作男女，
但人來者，自有業因，自有福力，而得男女。
而彼等人，謂言此樹能與男女，既得願已，然後來報此樹之恩。』
而彼樹神，悲泣流淚，作如是言：『此我生來所居之樹，
以彼長者不得子故，其必當壞毀我此樹。』
而彼樹神，於帝釋天，恒常承事。 ^815a22

「爾時，彼神速疾往詣天主帝釋忉利天宮，
到已長跪白帝釋天，作如是言：『依前長者求乞兒子得不禍福善惡之語，
大善天王！唯願大天巧慧方便，早作如是精勤速疾，
與彼長者端正之男，勿令於我此樹磨滅。』 ^815b1

「爾時，天主帝釋大王告樹神曰：『汝之樹神！
勿作是語。所以者何？
今我亦復不能為於世間之人定與男女，但諸人輩自有福因而得男女。
其理雖然，汝之樹神！
少忍耐看，莫生憂惱，我當觀察彼之長者有因緣不？』
時忉利天有一天子，五衰相現，不久定當墮落世間。
五衰相何？一者彼天頭上妙花，忽然萎黃；
二者彼天，自身腋下，汗汁流出；三者彼天，
所著衣裳，垢膩不淨；四者彼天，身體威光，
自然變改；五者彼天，常所居停，微妙寶床，
忽然不樂，東西移徙。 ^815b6

「爾時，天主釋提桓因語彼天子，作如是言：『善汝天子！
若知時者，汝有善緣，植眾善本，常不放逸，
謹慎畏罪，無諸過患，不造諸非，又復未曾作重惡業，
直以嫉妬，汝今應當退失此處，必生人間於一善處。』 ^815b17

「爾時天子白帝釋言：『願聞其處。』
帝釋報言：『今此下方閻浮提地，有一大城名波羅 #CB00178;，
而彼城有一大長者名曰善覺，彼長者家，
大富饒財，多有勢力，乃至一切無所乏少，而彼無子。
汝今發心，往波羅#CB00178;，為彼作兒。』 ^815b22

「時是天子，於過去世得天子身，種諸善根，
而作生死解脫因緣，面向涅槃，背於煩惱，
不取諸有，不愛一切有為中生，而彼一生，
欲取漏盡，欲證聖道。
而彼天子諮帝釋言：『大善天王！
我今不欲處在居家以受世樂。 ^815b27

「『又復，護明菩薩大士，不久從彼兜率天下，
降神生於迦毘羅城釋種姓內，淨飯王宮，
大夫人邊，右脇入胎，月滿而生。
生已棄捨王位出家，當成阿耨多羅三藐三菩提，成已當轉無上法輪。
我意欲於彼菩薩邊修行梵行。
而彼長者，居家大有資財珍寶，多諸勢力，
乃至一切種種豐饒，而其彼家放逸之處，我意不願向彼而生。』 ^815c3

「爾時，天主帝釋大王語彼天子作如是言：
『汝但乞願求生彼家，護明菩薩不久當成阿耨多羅三藐三菩提，
成已當轉無上法輪。
我於彼時，自當成就汝出家緣，亦助佐汝出家之事。』
時彼天子報帝釋言：『善哉天王！
若於彼時，王能如是佐助於我發心因緣，
令得成就，當生彼家。』 ^815c11

「爾時，天主帝釋大王報彼尼拘陀樹神言：『汝善樹神！
若知時者，汝當速報彼長者知，而語之言：「善哉長者！
汝所乞願，不久當生端正之子。
生已不久捨家出家，當作沙門。」』 ^815c18

「爾時，樹神從帝釋邊聞此語已，心大歡喜，
踊躍充遍，不能自勝。
速往詣彼大長者家，到已在空，隱身不現，
語長者言：『大善長者！
汝必當生智慧端正福德之子，但其生己，不久定應捨家出家而作沙門。』 ^815c22

「爾時，長者報樹神言：『善哉天神！
但願我生，我當方便不令捨家而作沙門。』
時彼天子，從忉利天，墮落下來，與大長者婦腹受胎，
既受胎已，彼婦即覺語長者言：『大善長者！
應須歡喜，我已受胎。』 ^815c27

「爾時，長者聞是語已，即為其婦立於最上將息之法，
最上敷設，最上莊嚴，最上供承，最上飲食，
最上服飾，而供給之，令其玩弄。 ^816a3

「爾時，長者於波羅 #CB00178;四城門外，
衢道陌頭多人處所，立無遮會，有來索者，
求食與食，須飲與飲，欲鬘與鬘，索香與香，
或須塗香，即與塗香。
須床敷者，即與床敷，須資生者，悉具與之。
時其家內所有財物，皆收內庫，一切酒坊，
一切屠舍，並皆除斷。 ^816a6

「時長者婦，或滿九月，或滿十月，其胎成熟，
產一男兒，極大端正，可喜少雙，身體色黃，
猶如金柱，頭頂團圓，猶如傘蓋，鼻如鸚鵡，
長臂下垂，支節端直，諸根悉具，肌肉柔和，猶生酥摶。
彼子生已，其上自然化出微妙七寶之蓋，
而諸世人所見之者，皆大唱言：『希有！
昔來未曾覩見。』 ^816a12

「爾時，長者為彼童子立四乳母：一者抱持，
二者洗浴，三者與乳，四者共戲。
童子生後，長者恒於四城門外及交道頭，
立無遮會，如前所設。
又復集聚內外眷屬，而語之言：『我今已生如是兒子，汝等立名。』
其眷屬等，相共平量，此子初生，上有寶蓋，
自然出現，以是因緣，名聞流布，遍於一切，
是故此子，應名上傘。
於是後人相共稱喚，為耶輸陀。
其耶輸陀，於父母邊，唯止一子，父母愛念，
不曾離心，眼欲恒看，目前養育，令其增長易觀易畜。
而有偈說：
　　「『福德之人疾增長，猶如良地蒔菓栽，
　　薄運少祐無相人，似於道頭種諸樹。』 ^816a19

「而彼童子，漸漸長成，既能行走，後依家法，
教諸技能，使學作業，所謂書算，及造印記。
出財與他，從外受入，貨易興販，染諸色繒，
衣服裁縫，別諸香類，識達五穀，了別七珍及諸寶物。
諸如是等，一切皆練，無不洞曉，工巧辯捷，
利智聰明，悉皆成就，無人與等。
及至年大，欲遣別停。 ^816b2

「爾時，其父為彼童子，造立三堂：一擬冬坐，
二擬春秋兩時而坐，三擬夏坐。
擬冬坐堂，一向溫煖；擬夏坐者，一向風涼；
擬於春秋二時坐者，不熱不寒，調和處中。
其三堂內，所有器服，皆是眾寶之所雜成，
所有飲食，最美最甘，心所樂見。
其諸衣服，種種莊嚴，復以眾雜末香塗香，
種種安置，立諸婇女，端正可憙，使相娛樂，
於其宮內，堂殿前立種種階道，一一階道，
有五百人，擎五百寶案，日初出時，則便安施，
日沒已後，還擎收却。 ^816b9

「其堂周匝，有五百人防護守視，身體皆著牢固鎧甲，
手執刀棒，或持鐵輪三叉戟等，以用擬備；
其三等堂，各各如是。
畏耶輸陀童子忽然捨棄出家，其堂內外，
門戶關鑰，皆悉牢固，其彼諸門開閉之聲，聞半由旬。 ^816b19

「時，耶輸陀在彼堂殿，具足而受五欲快樂，逍遙嬉戲。
于時世尊，在波羅 #CB00178;初轉無上法輪之後，
帝釋天王從天上下，至耶輸陀宮殿之中，
到已發覺耶輸陀言：『仁耶輸陀！
仁今時至，必應不久捨家出家。』
時，耶輸陀聞帝釋天如是言已，嘿然而受。
既默受已，天曉之時，索駟馬車，欲往園中觀看善地。 ^816b24

「爾時，世尊於晨朝時，著衣持鉢安庠而入波羅 #CB00178;城欲乞於食，
即以長老阿奢踰時用為侍者。
其耶輸陀，遙見如來向前而來，威儀端正，
行步沈審，身體具足，諸相莊嚴，猶如虛空，滿於星宿。
見已心生歡喜清淨，以內歡喜清淨之心，
從車而下頂禮佛足，圍遶三匝，遶已還上車中而行。
其耶輸陀，見於如來迴還未久，時佛知彼清淨之心，
即便微#CB00764;，放於光明。
爾時，長老阿奢踰時整衣而立，偏袒右肩，
右膝著地，合十指掌，向於如來，而白佛言：『希有世尊！
何因緣故？微笑放光。』 ^816c2

「爾時，佛告阿奢踰時，作如是言：『汝比丘！
見此耶輸陀童子以不？』
其至我邊，頂禮於我，三匝遶我，還退上車。
阿奢踰時即白佛言：『唯然世尊！
我向已見。』佛復告言：『汝今諦聽！
此耶輸陀大善男子！
今夜決定捨家出家，至於我邊，乞作沙門，
作沙門已，不久而得阿羅漢果。』 ^816c13

「時耶輸陀至園苑內，觀於善地，次第經行。
時天帝釋，以神通力，即化作一死婦女屍，
其身膖脹，將欲爛壞，蠅蛆雜蟲，處處唼食。
時，耶輸陀見彼死屍如是臭爛，見已心生污癩之想，
而自念言：『是臭爛身，有何可樂生於著心，而自放逸？
復於此中，生於樂想？
今已膿爛。』即口唱言：『我今不樂臭穢樂也。』
欲還至家。而彼童子，從苑內出還入己堂，
而彼在初夜欲眠睡時，天帝釋以神通力，
令諸婇女悉皆著睡，而其家內，處處然燈，
猶如臂大，堂堂盡照，令明不斷。 ^816c19

「爾時，世尊當於彼夜作如是念：『今夜之中，
其耶輸陀大善男子，決定勇猛，捨家出家，求作沙門。』
如是念已，至於一河，名波羅那，渡至彼岸，
自取草鋪，既鋪草已，結加趺坐，欲一夜眠，心為慈愍其耶輸陀善男子故。 ^817a1

「時，耶輸陀正著睡眠，自然忽覺，而見堂內，
處處安置臂許燈明，見諸婇女悉著睡眠。
或有婇女，頸懸小鼓，或有婇女，挾於琵琶，
或有婇女，挾於五絃，或有婇女抱持箜篌，
或有婇女，以臂抱鼓，或有婇女，手執簫笛諸音聲等。
或有婇女，露於半身，喘息而眠；或有婇女，
頭髻解散，傾側而眠；或有婇女，流於涕唾不淨而眠；
或有婇女，口齒相齩，作聲而眠；或有婇女覆面而眠；或有婇女仰面而眠。
其耶輸陀，見於堂內諸婇女眠如是滿地，
猶若死屍，一種無異。
見已即生厭離之想，生大患想，心中樂欲求涅槃想，心欲建立向涅槃想。
而作是念：『謂此大是恐怖之處！
咄此大是擾亂不安怨嫌之處！』
時耶輸陀如是見已，從其臥床忽然而起，
脚著革屣，眾寶所成，論其價直，足二百千，
著已意念，從堂欲下，至堂基邊，而無階道。
時天帝釋，即將階道立著其前，身放光明，而此光明普照其家。 ^817a6

「時耶輸陀見此明已，從堂而出，漸至父宮諸婇女邊，
到已見父所臥堂內，用好香油，以為燈明，
其炷如臂，迴地及柱，處處皆安。
見諸婇女，皆著睡眠，懸抱樂器乃至如上，
猶如死人在屍陀林，見已生於厭離之想，乃至生於極大恐怖。 ^817a24

「時，耶輸陀從父堂出，漸至外門，見外門關，鑰鏁甚牢。
而開門時，其聲遠徹聞半由旬。
時天帝釋速疾開門，隱沒彼門不令作聲，畏耶輸陀出家之時有諸障礙。 ^817b1

「時耶輸陀從家出已，至大城門，其門名跋陀羅婆提。
既到於彼賢主城門，其門關閉門關甚牢，
聲音遠聞，亦半由旬。
時天帝釋，一念之頃開於彼門，又隱彼聲不令他聞。
心如是念：『勿令有人障耶輸陀出家因緣。』 ^817b5

「時，耶輸陀從城門出，漸漸至於波羅那河。
爾時，彼河水忽暴漲，彌岸平滿，一切諸鳥，平頭而飲。
時天帝釋，即便隱滅彼之光明。
時耶輸陀至河此岸，即便停住，而口中唱：
『謂此大患，咄大恐怖！』 ^817b10

「爾時，世尊在河彼岸露地經行。
爾時世尊為憐愍彼耶輸陀故，身放光明，
以金色臂，展手而向耶輸陀邊，作如是言：『善來善來！
汝耶輸陀！此處無患，此處無畏，此處安樂，此處自在。』
而有偈說：
　　「『如來既見彼心已，而口呼唱如是言：
　　「汝來汝來耶輸陀，取此無畏涅槃路。」
　　世尊無所而不見，世尊無所而不知，
　　是故能知於彼心，故言世尊諸明具。』 ^817b15

「時，耶輸陀聞於世尊如是語已，即免一切心諸憂苦，即得心定。
譬如有人後春行路，被諸熱惱，疲極飢渴，
忽值一池，其水涼冷，入於其內，澡洗飲水，除滅一切熱惱諸苦。
如是如是，其耶輸陀大善男子，聞佛如是安慰言已，
即滅一切諸心憂惱，心得寂定。 ^817b24

「時，耶輸陀大善男子，心生歡喜，踊躍無量，
遍滿其體，不能自勝。
脫彼眾寶所成革屣直二百千，棄已步入波羅那河。
譬如有人捨於涕唾，無復心念即背而行。
如是如是。其耶輸陀，棄捨革屣亦復如是，
步入河渡，爾時彼河水故為淺。 ^817c1

「時，耶輸陀善渡河已，至於彼岸，到世尊所。
而耶輸陀，遙見世尊，威儀整頓，容止可觀，
諸根寂靜，心意正定，乃至身以三十二相之所莊嚴，
猶如虛空遍滿星宿，見已復生清淨歡喜，
生歡喜已，漸到佛所，到佛所已，頂禮佛足，却住一面。 ^817c7

「爾時，世尊見耶輸陀却一面已，即便為其次第說法，
所謂說於布施之行，持戒之行，復說生天因緣之行，
五欲罪患，諸漏未盡，尚有煩惱，讚歎出家清淨之法。
而世尊知耶輸陀心已生歡喜，已生希有，
心得柔軟，心得無礙，堪可受法。 ^817c13

「爾時，世尊以佛所有令他喜言，令得道言，
而向說法，所謂苦集滅道四諦，向耶輸陀，
如是說時，時耶輸陀即於彼坐，遠離塵垢，盡煩惱界。
離煩惱已，於諸法中，生淨法眼，所有結惑，
皆滅除盡，如實證知。
譬如淨衣無諸黑縷，入色即受。
如是如是，其耶輸陀善男子心，即於彼坐，
遠離塵垢，盡諸煩惱，乃至如實悉皆證知。 ^817c19

「時，耶輸陀善男子婦，睡眠既覺，於其床上，忽然不見夫耶輸陀。
彼心憶念耶輸陀故，兼復渴仰，思遲戀慕，
即便往詣輸陀母邊，到已白言：『聖母！
今知聖母愛子耶輸陀不？
新婦昨夜，眠覺求覓，忽爾不見，不知何去？』 ^817c27

「爾時，聖母聞是語已，憐憶愛念耶輸陀故，
啼淚懊惱，急疾往詣耶輸陀父大長者邊，
到已即白大長者言：『長者！
今知仁所愛子耶輸陀不？』
一一皆如新婦所說。 ^818a3

「爾時，長者聞其宮中失耶輸陀，以憶念子耶輸陀故，
遣使速往智慧人邊，或算師邊，博戲人邊，
或婬女家，而告之言：『汝等人輩！
宜速急疾往如是處求覓我子耶輸陀來。』 ^818a7

「爾時，使者向波羅 #CB00178;城四衢道，
振鈴而唱，如是告言：『若當有人能向我道見耶輸陀，
知耶輸陀所在之處，所行之處，令我得見，令我得聞。
我乞彼人百千價物。』
即於後夜，教開城門，遣使疾馳，而遍告言：『汝等城外速疾往求我耶輸陀。』 ^818a11

「爾時，長者耶輸陀父，當於彼夜天欲曉時，
愁憂悵怏，啼哭泣淚，速疾往向跋陀羅提城門之邊，到已即出。
漸漸行見其耶輸陀革屣蹤跡，見已尋逐革屣跡行，
盡其跡已，於河岸上，見二百千價直革屣，
少得本心，即作是念：『我所愛子耶輸陀者，今應不死。』
出大喘息，心口念言：『若其身死，此之革屣，久應無有。』 ^818a17

「時彼長者見革屣已，不觸不緣，棄捨而去。
譬如有人，見他涕唾，不觀不念，棄捨而過。
如是如是，其耶輸陀善男子父，見彼七寶所成一雙革屣，
棄捨而過，即便渡彼波羅那河，尋求其子。
爾時，世尊河邊遙見其耶輸陀善男子父向佛而來，
世尊見已，作如是念：『此耶輸陀善男子父，
既來求子，以愛念故，或能倉卒不避好惡，抱耶輸陀善男子身。
我今可出變化神通，若作神通變化之事，
而耶輸陀善男子父，在於此處，唯得以眼見耶輸陀善男子面，
即便停住，勿令相觸。』 ^818a24

「時耶輸陀善男子父，遙見世尊，威儀齊整，
端正可喜，乃至譬如虛空中星莊嚴日月，
心生歡喜，以歡喜心，往詣佛所。
到佛所已，即白佛言：『善哉善哉！
大德沙門，頗見我子耶輸陀者來此以不？』 ^818b6

「爾時，佛告彼長者言：『大富長者！
汝若知時，且少安坐，不久當得見耶輸陀。』
時彼長者作如是念：『此大沙門！
應不妄語，所言應實。』
聞此語已，心生歡喜，踊躍充遍，不能自勝，
頂禮佛足，却住一面，住一面已。 ^818b11

「爾時，世尊即為長者次第方便如應說法，
所謂行檀，及結使法悉皆滅已，如實證知。
譬如淨衣易受染色，如是如是，時彼長者即於彼坐，
遠離塵垢，如實證知，於諸法中，得法眼淨，
渡煩惱海，越諸鄣礙，無復疑心，到無畏處，不從他聞。
於世尊邊得聞法教，受佛歸依、受法歸依、
受僧歸依，并受五戒。 ^818b16

「爾時，人間彼大長者最在初首，為優婆塞，
人身之中以三白成三歸依者，謂耶輸陀善男子父。
其耶輸陀善男子父，於說法時，如是證見，
如是觀行，得於道跡，見漏皆盡，一切法中，心得解脫。 ^818b23

「爾時，世尊作如是念：『其耶輸陀善男子父，
聞法見知，如實漏盡，心得解脫，不應在家受諸五欲，如昔在家。
我今還可攝於神通。』
爾時，世尊即攝神通，攝神通已，耶輸陀父即於彼坐，
得見其子，見已而告耶輸陀言：『子耶輸陀！
汝母憶汝受大苦惱，為汝故哭，為汝故悲，莫復為汝而取命終！
汝可至彼與於彼命。』
作是語已，其耶輸陀善男子即觀如來面。 ^818b28

「爾時，世尊即便告彼耶輸陀父，作如是言：『汝大長者！
於意云何？若有學人，已學諸智，已學見法，
彼聞法時，證知漏盡，心得解脫，彼若迴心入於本家，能更復受五欲以不？』
長者報言：『不也。世尊！』 ^818c8

「爾時，世尊告長者言：『其耶輸陀善男子！
今已學智見，證於諸法，如汝無異。
今耶輸陀，聞說法時，證得道跡，諸漏已盡，心淨解脫。』
佛告長者：『此耶輸陀善男子！
今不應還歸住於家內受五欲事，如昔在家。』
爾時長者即白佛言：『善哉！
世尊！耶輸陀今生於人間，善得大利，善生世間，
諸漏滅盡，心得解脫。』 ^818c13

「爾時，世尊見耶輸陀善男子身，以諸瓔珞而莊嚴體，
即說偈言：
　　「『以諸瓔珞莊嚴身，寂定其心證於法，
　　調伏諸根悉清淨，於諸眾生起大悲。
　　若能如是諦實行，是則名為真梵行，
　　亦名沙門釋種子，是亦名為比丘僧。』 ^818c20

「時耶輸陀善男子父即白佛言：『善哉！
世尊！願受我請，布施飲食，及耶輸陀善男子等。』
爾時，世尊於長者邊，嘿然受請，為欲憐愍於長者故。 ^818c26

「爾時，長者既見世尊嘿然受請，從座而起，
頂禮佛足，圍遶三匝，辭佛而去。
是時長者去未久間，其耶輸陀大善男子從坐而起，
頂禮佛足，胡跪合掌，而白佛言：『善哉！
世尊！唯願世尊！與我出家，受具足戒。』 ^819a1

「爾時，佛告耶輸陀言：『善來比丘！
汝今於我所說法中，行於梵行，正盡諸漏。』
佛說是已，時其長老耶輸陀身，即成出家，
得具足戒，為大沙門。
當於是時，此世間中，七阿羅漢：一是世尊，
及五比丘、耶輸陀等。 ^819a6

「爾時，世尊於晨朝時，著衣持鉢，命耶輸陀用為侍者，向其父家。
到彼家已，鋪座而坐。
是時長老耶輸陀母，并及長老耶輸陀婦，
來向佛邊，到佛所已，頂禮佛足，却坐一面，退一面已。
世尊次第而為說法，所謂如是說布施行，
乃至清淨，如來悉知彼等一切，心生歡喜清淨柔軟，心無障礙。 ^819a11

「爾時世尊，所有諸佛令歡喜法，所謂苦諦，
及苦集諦，苦滅得道，世尊為彼說是法時，
彼等於坐，遠離諸塵，得清淨智，煩惱界盡，
於諸法中，得淨法眼。
所有垢法，諸可滅法，一切知已，皆悉滅盡，如實證知。
譬如淨衣無有垢膩，隨所染入，而受其色。
如是如是，彼等眷屬，坐於彼座，遠離塵垢，
所有垢法，皆悉滅已，如實證知。
彼等婦人，既見諸法，得證深入，到諸法邊，
渡煩惱壙，得無疑畏，不從他人說法聽證。
世尊教中，得知見已，歸依佛、法及歸依僧，即受五戒。 ^819a18

「爾時，世間當於是日，最初人中三歸受戒，
先得成為優婆夷者，所謂長老耶輸陀母，
并及長老耶輸陀婦，所有一切諸眷屬等。 ^819a29

「爾時，善覺大富長者，既聞世尊為其眷屬如應說法，
聞已歡喜，即起辦食。
長者及妻，并其新婦，自手將好種種美食，奉供養佛及耶輸陀。
所謂舐#CB00063;咋噉 #CB01121;唼，
其所施食，悉皆充足，恣意飽食。 ^819b3

「爾時，長老耶輸陀父善覺、長者婦及新婦，
見佛食訖收衣攝鉢，洗於手足，如是清淨安坐竟已，
人別各自將一小鋪，次第相隨來向佛前依大小坐。
爾時，世尊既見善覺長者眷屬如法而來坐於前已，
如來慈愍，為欲度脫使離苦惱，是故為其如應說法。
彼聞法已，心生歡喜，信心熾盛，威德增上。
爾時，彼等既聽法已，乃至一切心生歡喜，如是知已。
爾時，世尊即從坐起，其耶輸陀即隨佛行。
佛本行集經卷第三十五
 ^819b8
