上大乘起信論義記卷上
author:: 京兆府魏國西寺沙門釋法藏撰
jing:: 
夫真心寥廓。絕言象於筌蹄。
沖漠希夷。亡境智於能所。
非生非滅。四相之所不遷。
無去無來。三際莫之能易。
但以無住為性。隨派分岐。
逐迷悟而升沈。任因緣而起滅。
雖復繁興鼓躍。未始動於心源。
靜謐虛凝。未嘗乖於業果。
故使不變性而緣起染淨恒殊。
不捨緣而即真凡聖致一。
其猶波無異水之動故。
即水以辨於波。水無異動之津故。
即波以明於水。是則動靜交徹。
真俗雙融。生死涅槃夷齊同貫。
但以如來抂世。根熟易調。
一稟尊言無不懸契。
大師沒後。異執紛綸。
或趣邪途。或奔小徑。
遂使宅中寶藏叵濟乏於孤窮。
衣內明珠弗解貧於傭作。
加以大乘深旨。沈貝葉而不尋。
群有盲徒。馳異路而莫返。
爰有大士。厥號馬鳴。
慨此頹綱。悼斯淪溺。
將欲啟深經之妙旨。
再曜昏衢斥邪見之顛眸令歸正趣。
使還源者可即返本非遙。
造廣論於當時。遐益群品。
既文多義邈。非淺識所闚。
悲末葉之迷倫。又造斯論。
可謂義豐文約。解行俱兼。
中下之流。因茲悟入者矣。
然則大以包含為義。
乘以運載為功。起乃對境興心。
信則於緣決定。往復折徵。
故稱為論。故云大乘起信論。
餘義下當別辨。將釋此論。
略開十門。一辨教起所因。
二諸藏所攝。三顯教分齊。
四教所被機。五能詮教體。
六所詮宗趣。七釋論題目。
八造論時節。九翻譯年代。
十隨文解釋。 ^240c19

初教起因者。略有十因。
一依何智。二示何法。
三云何示。四以何顯。
五依何本。六藉何力。
七為何義。八以何緣。
九由何起。十幾何益。
初依何智者。謂依論主洞契心源之智。
隨機巧妙之辯。十地論云。
歎辨才有三種。一真實智。
謂無漏智故。二體性成就無量義辨才故。
三者果字義成就。
復是滑利勝上字義成就故。
解云。此初是根本智為依。
二是後得智為因。
三是言說教為果。
是故教起內依智也。
二示何法者。謂一心。
二門。三大。四信。五行等法。
此即是大乘之中起信之法。
是所示也。三云何示者。
謂以巧便開一味大乘。
作法義二種。分一心法。
復作二門。析一義理。
復為三大。由此善巧而得開示。
四以何顯者。謂妙音善字譬喻宗因。
方令義理明了顯現。
五依何本者。謂佛聖言。
及正道理。定量為本。
六藉何力者。謂歸命三寶。
承力請加。賴彼勝力。
有所分別故。能造論。
七為何義者。謂助佛揚化。
摧邪顯正。護持遺法。
令久住世。報佛恩故。
八以何緣者。謂緣於眾生欲令離一切苦得究竟樂故。
造斯論。九由何起者。
謂由菩薩大悲內融愍物長迷。
由此造論。法施群品。
十幾何益者。略有六種。
一未信者。令生信故。
二已信者。令得聞慧故。
三已聞者。令得思慧故。
四已思解者。令得修慧故。
五已修行者。令證入故。
六已證入者。令圓滿故。
略有如是十因緣故。
令此教興。更有六因。
如瑜伽六十四云。
欲造論者。要具六因。
一欲令法義當廣流布故。
二欲令種種信解有情。
由此因緣。隨一當能入正法故。
三為令失沒種種義門。
重開顯故。四為欲略攝廣散義故。
五為令顯甚深義故。
六欲以種種美妙言辭。
莊嚴法義生淨信故。
此論下八因緣等。
及十住毘婆沙論。
并大毘婆沙等。各有因緣。
可尋彼知之。 ^241a18

二明藏攝分齊者有二。
初約所詮三故。教則為三。
後約所為二故。教則為二。
前中為詮三學故立三藏。
一修多羅藏。或云素怛藍。
或云修妬路等。並以應語梵名。
難得曲耳。此翻名契經。
謂契理合機故。名為契。
貫穿縫綴。目以為經。
佛地論云。貫穿攝持所應說義及所被機故。
名素怛藍。即詮定之教。
契經即藏。持業釋。
二名毘奈耶藏。或云毘那耶。
或云毘尼。古翻名滅。
謂身語意惡。焚燒行者義同火然。
戒能止滅。故稱為滅或。
云清涼。以能息惡炎熾相故。
今翻為調伏。謂調是調和。
伏是折伏。則調和控御身語意業。
制伏除滅諸惡行故。
調伏是行。即所詮戒行。
調伏之藏。依主釋。
以從所詮為名故。
三阿毘達磨藏。或云阿毘曇。
古譯為無比法。謂阿毘云無比。
達磨云法。即無分別智分別法相。
更無有法能比於此故。
云無比法。今譯為對法。
謂阿毘是能對智。
達磨是所對境法。
謂以正智。妙盡法源。
簡擇法相。分明指掌。
如對面見。故云對法。
對法是所詮之慧。
即對法之藏。亦依主釋。
從所詮為目。又或名伏法擇法數法通法大法等。
並隨義之名。如餘說。
問若此三藏於彼三學各詮一學。
何故雜集論第十一云。
復次開示三學立素怛藍。
開示戒定名毘柰耶。
開示慧學名阿毘達磨。
答若依剋性門。如前各詮一。
若依兼正門。則如集論說。
以經寬故具三。律次具二。
論狹唯一。亦是本末門。
謂經是本。餘二次第末也。
此論於彼三藏之中。
對法藏攝。問如瑜伽八十一云。
謂諸經典。循環研覈。
摩怛理迦。且如一切了義經。
皆名摩怛理迦。謂於是處世尊自廣分別法相。
准此文證。縱對法藏。
亦是佛說。此論既是如來滅後菩薩所作。
何得亦入達摩藏收。
答有二義。一准瑜伽。
是彼種類故。入彼攝。
二准摩訶摩耶經。
佛說馬鳴善說法要。
既言善說。即是如來懸印所說。
故知亦得入此藏收。
因此通論。如來說法有其三種。
一佛自說。二加他說。
三懸許說。此論即當懸許說也。
二約所為二故。教即為二者。
但根有利鈍。法有淺深故。
合三藏分為二種。
故莊嚴論第四云。
此藏由上下乘差別故。
復說為聲聞藏及菩薩藏。
問。彼三及二云何名藏。
答由攝故。謂攝一切所應知義。
解云。是故為彼聲聞鈍根下乘依法執分別。
施設三藏。詮示聲聞理行果等。
名聲聞藏。為諸菩薩利根上乘依三無性二無我智。
施設三藏。詮示菩薩理行位果。
名菩薩藏。問經中為諸緣覺說因緣法。
何故獨覺不立藏名。
答若依普超三昧經及入大乘論。
即約三乘而立三藏。
今依攝論及莊嚴論。
約上下乘分為二藏。
故不立也。問何故二教廢立不同。
答但彼獨覺與此聲聞有同有異。
謂約教行少分不同。
分三乘藏。約彼理果全體不殊故。
合為一藏。謂同斷我執同證生空。
果同羅漢。故不別立。
是故經論開合不同。
如是此論二藏之中菩薩藏攝。 ^241b25

第三顯教分齊者。
於中有二。先敘諸教。
後隨教辨宗。前中此方諸德立教開宗紛擾多端。
難可具陳。略述十家。
如華嚴疏中。又古代譯經。
西來三藏。所立教相。
亦有多門。略舉五家。
亦如彼說。今中天竺國三藏法師地婆訶羅。
唐言日照。在寺翻譯。
余親問。說云。近代天竺那爛陀寺。
同時有二大德論師。
一曰戒賢。一曰智光。
並神解超倫。聲高五印。
六師稽顙。異部歸誠。
大乘學人仰之如日月。
獨步天竺。各一人而已。
遂所承宗異。立教互違。
謂戒賢則遠承彌勒無著。
近踵護法難陀。依深密等經瑜伽等論。
立三種教。以法相大乘為真了義。
謂佛初鹿園轉於四諦小乘法輪。
說諸有為法從緣生。
以破外道自性因等。
又由緣生無人我故。
翻彼外道說有我等。
然猶未說法無我理。
即四阿含經等。第二時中。
雖依遍計所執。而說諸法自性皆空。
翻彼小乘。然於依他圓成。
猶未說有。即諸部般若等。
第三時中。就大乘正理。
具說三性三無性等。
方為盡理。即解深密經等。
是故於彼因緣生法。
初唯說有。即墮有邊。
次唯說空。即墮空邊。
既各墮邊。俱非了義。
後時具說所執性空。
餘二為有。契合中道。
方為了義。此依解深密經判。
二智光論師遠承文殊龍樹。
近稟提婆清辯。依般若等經中觀等論。
亦立三教。以明無相大乘為真了義。
謂佛初鹿園為諸小根說於四諦。
明心境俱有。次於中時。
為彼中根說法相大乘。
明境空心有唯識道理。
以根猶劣未能令入平等真空故作是說。
於第三時。為上根說無相大乘。
辨心境俱空。平等一味為真了義。
又初則漸破外道自性等。
故說因緣生法決定是有。
次則漸破小乘緣生實有之執。
故說依他因緣假有。
以彼怖畏此真空故。
猶在假有而接引之。
後時方就究竟大乘。
說此緣生即是性空平等一相。
是故即判法相大乘有所得等。
為第二時非真了義也。
此三教次第。如智光論師般若燈論釋中。
引大乘妙智經說。
問此二所說。既各聖教互為矛楯。
未審二說可和會以不。
答此有二義。謂無會無不會。
初無會者。既並聖教隨緣益物。
何俟須會。即是智論四悉檀中。
各各為人悉檀。是故雖有相違。
而不可會。亦是攝論四意趣中。
眾生樂欲意趣。於一法中或讚或毀。
是故二說不須和會。
二無不會者。通論此二所設教門。
了與不了有其二門。
一約攝生寬狹。言教具闕。
以明了不了。二約益物漸次。
顯理增微。以明了不了。
初中有二。先約攝生寬狹者。
依解深密經。初時唯為發趣聲聞乘說。
第二時中唯為發趣大乘者說。
此二各唯攝一類機。
攝機不盡。故各非了。
第三時中普為發趣一切乘者說。
此中攝機普該諸乘。
故云普為一切乘說。
攝機周盡。方為了義。
二約言教具闕者。
約機取教。則初時唯說小乘。
第二唯說大乘。第三具說三乘。
前二各互闕教不具。
故非了義。後一具三乘。
教滿為了義。由此等義。
是故第三方為了義。
戒賢所立依此門判。
第二門內亦二。初約益物漸次者。
謂初時所說唯令眾生得小乘益。
益未究竟。故非了義。
第二時中雖益通大小。
然不能令趣寂二乘亦得大乘。
是故此說亦非盡理。
第三時中普皆令得大乘之益。
縱入寂者亦令迴向大菩提故。
是故經云。唯此一事實。
餘二則非真。又云。
若以小乘化。我則墮慳貪。
此事為不可。是故此說方為了義。
二約顯理增微者。
初說緣生以為實有。
次說緣生以為假有。
後說緣生方是性空。
前二所說顯理未周。
會緣未盡。故非了義。
後一顯理至究。會緣相盡。
故為了義。由此等義。
是故第三方為究竟了義大乘。
亦即初唯小乘。次具三乘。
後唯一乘故也。智光所立依此門判。
由有如此二種門故。
是故聖教各依一勢以明權實。
互不相違。問若如所說。
兩宗各初唯說小乘。
何故華嚴亦最初說。
而非小乘。答此難諸德總有三釋。
一云。約漸悟機立三法輪有此漸次。
若頓悟機。則最初亦說彼華嚴等。
若爾。密迹力士經初時具說三乘之法。
此為其漸。為其頓耶。
若是漸教。應唯說小。
若是頓教。應唯說大。
是故難解。一云。若依顯了門。
則如前有此三法次第。
若約祕密門。則同時皆有。
若爾。則初時小顯而大密。
何不以大顯而小密耶。
又判此顯密。出何聖教。
理既不齊。又無聖教。
故亦難依。一云。但是如來圓音一演。
異類等解。就小結集。
故唯說小。就大結集故唯說大。
就通結集故說三乘。
若爾。說華嚴時。何故聲聞不聞自所聞。
乃如聾盲無所見聞。
是亦難解。今解此難。
汎論如來圓音說法。
大例有二。一為此世根定者說。
二為此世根不定說。
初中自有三節。一或有眾生。
此世小乘限性定者。
唯見如來從始至終但說小乘。
如小乘諸部不信大乘者是。
二或有眾生。此世三乘根性熟者。
則唯見如來從始至終但說三乘。
如密迹力士經。說佛初鹿園說法之時。
無量眾生得阿羅漢果。
無量眾生得辟支佛道。
無量眾生發菩提心住初地等。
廣如彼說。大品經中亦同此說。
是故後時所說皆通三乘。
如諸大乘經中說也。
三或有眾生。此世一乘根性熟者。
則唯見如來初樹王下華藏界中。
依海印三昧。說無盡圓滿自在法門。
唯為菩薩。如華嚴經等說。
是故諸說各據當根所得。
互不相違也。二不定根者有二位。
一此世小乘根不定故。
堪可進入三乘位者。
則初聞唯小為不了教。
次唯說大亦非了教。
後具說三乘方為了義。
故有深密經中三時教也。
二此世小乘根不定故。
堪可進入一乘位者。
則初聞小乘為不了教。
次通三乘亦非了教。
後唯說一乘方為了教。
智光所立當此意也。
是故由有於此世中根定不定二位別故。
令此教門或有前後。
或無前後也。上來總明敘會諸教竟。
第二隨教辨宗者。
現今東流一切經論。
通大小乘。宗途有四。
一隨相法執宗。即小乘諸部是也。
二真空無相宗。即般若等經。
中觀等論所說是也。
三唯識法相宗。即解深密等經。
瑜伽等論所說是也。
四如來藏緣起宗。
即楞伽密嚴等經。
起信寶性等論所說是也。
此四之中。初則隨事執相說。
二則會事顯理說。
三則依理起事差別說。
四則理事融通無礙說。
以此宗中許如來藏隨緣成阿賴耶識。
此則理徹於事也。
亦許依他緣起無性同如。
此則事徹於理也。
又此四宗。初則小乘諸師所立。
二則龍樹提婆所立。
三是無著世親所立。
四是馬鳴堅慧所立。
然此四宗亦無前後時限差別。
於諸經論亦有交參之處。
宜可准知。今此論宗意當第四門也。 ^242a25

第四教所被機。說有二重。
一約權教。即五種姓中。
菩薩種姓及不定性。
是此所為。餘三非此。
以無分故。如瑜伽等說。
二約實教。一切眾生皆此所為。
以無不皆當得菩提故。
問若諸無姓亦當成佛。
何得說有無姓有情。
答論有二釋。故佛性論及寶性論。
同為謗大乘人。依無量時故作是說。
非謂究竟無清淨性。
佛性論第二卷中。
判說無佛性是不了教故也。
准此當知。永無種姓非盡理說。
楞伽文說可知。問如有難言。
若諸眾生等有佛性必當得佛。
則眾生雖多。要當有盡。
是為大過。又若悉有性。
令最後菩薩闕利他行。
以無所化諸眾生故。
闕行成佛。不應道理。
又令諸佛利他功德亦則斷絕。
以無所化機緣感故。
如是三難。若為得通。
答此所設難。並由妄見眾生界故。
妄起此難。故不增不減經云。
大邪見者見眾生界增。
見眾生界減。以不如實知一法界故。
於眾生界起增減見。
問我所說義扶此經文。
何者。若諸眾生悉皆有性。
並當解脫。則眾生有減。
今立有此。無性眾生常在世間。
故無增減。答若爾。
汝於有性既起減見。
即於佛界必起增見。
此增減見不離汝執。
當知經意明一切眾生一時成佛。
佛界不增眾生界不減。
故彼經云。眾生即法身。
法身即眾生。眾生法身義一名異。
解云。況眾生界。如虛空界。
設如一鳥飛於虛空。
從西向東。#CB00925;百千年。
終不得說東近而西遠。
何以故。以虛空無分齊故。
亦不得云總不飛行。
以功不虛故。當知此中道理亦爾。
非有滅度令有終盡。
非無終盡。有不滅度。
故眾生界甚深廣大。
唯是如來智所知境。
不可輒以狂心限量斟酌起增減見。
既其無盡。是故三難無不能離。
二乘迴心者。若不定種姓。
未入無餘前即有迴心。
此不待言。若決定種姓。
未入無餘前定不迴心。
要入無餘。方有迴心。
以二乘人本來不得無餘依涅槃界故。
佛性論第三云。二乘人有三種餘。
一煩惱餘。謂無明住地。
二業餘。謂無漏業。
三果報餘。謂意生身變易身也。
又無上依經勝鬘經寶性論等。
廣明無漏界中有三種不思議變易生死。
謂聲聞緣覺大力菩薩。
若言此中二乘是不定種姓。
理必不然。以未迴心。
有分段故。迴心已去是漸悟菩薩。
非二乘故。論說二乘有三種餘。
非菩薩故。當知定是二乘自位無餘依中。
大乘說彼有三種故。
然彼二乘既不能知此三餘故。
是故化火燒分段身。
入無餘依。法爾皆有變易報殘。
而彼不知。謂為涅槃。
而實但是未燒身前。
期以滅智所得滅定。
法華論云。方便入涅槃城故。
涅槃城者。諸禪三昧城。
過彼城已。令入大般涅槃城故。
解云。以此當知。二乘無餘體雖滅定。
亦通方便。故云諸禪也。
由彼二乘根有利鈍。
滅定防心。種有強弱。
是故在定。極#CB00925;八萬乃至一念。
由佛根欲性智為增上緣力。
又由本有佛性之力。
令心還生於淨土中。
逢佛菩薩善友力故。
修大乘道。然此利鈍遲疾。
諸聖教略有七位。
謂八萬。六萬。四萬。
二萬。一萬等劫。如次以配四果及獨覺人。
此五如彼涅槃經說。
第六位中。如楞伽云。
三昧酒所醉。乃至劫不覺。
酒消然後覺。得佛無上身。
此亦利於前。不#CB00925;萬劫。
第七位如法華第三云。
我滅度後。復有弟子。
不聞是經。不知不覺菩薩所行。
自於所得功德。生滅度想。
當入涅槃。我於餘國作佛。
更有異名。是人雖生滅度之想。
入於涅槃。而於彼土求佛智慧。
得聞此經。唯以佛乘而得滅度。
更無餘乘。除諸如來方便說法也。
解云。此最利根亦捨分段入涅槃已。
即於佛土受變易身。
受佛教化入於大乘。
亦有人解此經文。
是變化聲聞。理定不然。
若是化作。必為引攝實類眾生。
若彼眾生受此引攝。
亦學先入無餘涅槃。
後方迴心。而汝所執無餘灰斷。
即便誤彼所引眾生。
是則諸佛菩薩等。
於彼眾生使成大怨。
何名大悲方便攝化。
既無此理。故知入寂迴心。
定非變化。此上七位並是定性二乘要入寂已方乃迴心。
不同不定性人未入寂前有迴心故。
問為一切定性二乘入寂悉皆迴心。
為有不迴者。答一切皆迴。
何以得知。法華論云。
授聲聞記有其二種。
一者如來。二者不輕菩薩。
所授聲聞有四種。
一決定聲聞。二增上慢聲聞。
三退菩提心聲聞。
四應化聲聞。後二聲聞以根熟故。
佛為授記。謂應化聲聞退已還發菩提心也。
決定聲聞增上慢人以根未熟。
菩薩與記。方便令發菩提心也。
解云。決定聲聞既在所記之中。
故知定有發菩提心。
又既但云根未熟。
不言總不熟。故知定有性。
又彼論云。我不殊汝。
汝等皆當作佛者。
示諸眾生皆有佛性也。
解云。此是菩薩與記。
明知定性聲聞有佛性也。
問何故新翻經論說有入寂定性二乘不迴心耶。
答新經論中。據未入寂定不迴心。
入寂已去彼不說故。
故不相違。又教有了非了。
別如佛性論辨。故不可怪。
又涅槃經中。言佛性有無。
皆不解我意者。明佛性法離有離無。
隨言執取。是不解意。
非謂說有一分無性。
佛性論云。是故佛性決定是有。
離有離無。此之謂也。
是故一切眾生皆此所為。
餘經論皆准此釋。 ^243c9

第五能詮教體者。
略作四門。一隨相門。
二唯識門。三歸性門。
四無礙門。初中有四句。
一或唯以名句文為性。
以聲是依非正體故。
唯識論云。若名句等不異聲者。
法詞無礙。境應無別。
二或唯以音聲為性。
名句文等聲上屈曲。
假立無體故。雜集論云。
成所引聲。謂諸聖說。
三或具前二事。方為其性。
維摩經云。有以音聲語言文字為佛事。
又十地論中說者以二事說。
聽者以二事聞。謂聲名等也。
問大乘中聲表善惡。
聲是無記。名句文亦是無記。
云何無記為聖教體。
答諸佛菩薩後得智說故。
俱是善也。十地論名善字等是也。
四或俱非二事以為其性。
以說即不說故。文字性離故。
經云。夫說法者無說無示。
其聽法者無聞無得。
此之謂也。於此四句中。
別取前三通小乘。
具斯四說為大乘。
又此四句合為一教。
互有無礙。是大乘教也。
二唯識門者。謂說者識現為增上緣。
令聞者識文義相現。
下論云。若離心念則無一切境界之相。
又攝論名為言說識。
又聞者識上聚集現等。
是故一切聲名句等。
皆是自心之所顯現。
下論云。唯依心現不離真如。
三歸性門者。此識無體唯是真如。
下論云。是故一切法從本已來。
離言說相離名字相。
離心緣相。畢竟平等。
無有變易。不可破壞。
唯是一心。故名真如。
以一切言說假名無實。
但隨妄念不可得故。
准此而知。四無礙門者。
謂於前三門。心境理事。
同一緣起。混融無礙。
交徹相攝。圓明自在。
不相障礙。以為教體。
以一心法有二門故。
皆各總攝一切法故。
思以准之。五教通諸法門者。
謂遍於六塵一切所知境總為生解之義。
悉為教體。准之。 ^244c23

第六所詮宗趣者。
先總後別。總中以一心法義為宗。
信行得果為趣。即具境行果三也。
此中境有二種。一法二義。
如下文辨。行亦二種。
一行體。謂四種信心。
二行用。謂五門修行。
亦如下顯。果亦二種。
一分果。謂令得入位。
二滿果。謂成如來。
並如下辨。宗之與趣何別老。
謂當部所崇曰宗。
宗之所歸曰趣。二別顯宗趣。
略有五重。一教義相對。
以教說為宗。用義意為趣。
如下文令捨言取意等。
二理事相對。舉事為宗。
顯理為趣。如下文從生滅門入真如門等。
三境行相對。以真俗境為宗。
觀心行為趣。四證信相對。
以成信不退為宗。
登地入證為趣。五因果相對。
以因為宗。剋果為趣。
此五亦是從前起後。
漸次相由。准釋可知。 ^245a27

大乘起信論　第七釋論題目者。
大者。當體為目。包含為義。
乘者就喻為稱。運載為功。
法喻合舉。大乘所信之境。
體能為義。起信即能信之心。
澄淨為性。心境合目故云大乘起信。
此即大乘之起信。
是對境揀心。非是證等也。
又亦起大乘之信。
則對宗別行行。非小乘信也。
又大者就義。謂體相用三大莫過。
乘者約用。謂即佛性三位成運。
自性住佛性為所乘。
引出佛性為能乘。
至得果佛性為乘所至處。
三義體用唯一心轉。
是故亦乘亦大。持業釋也。
又依雜集論。由與七種大性相應故名大乘。
一境大性。以菩薩道緣百千等無量諸經廣大教法為境界故。
二行大性。正行一切自利利他廣大行故。
三智大性。了知廣大補特伽羅法無我故。
四精進大性。於三大劫阿僧祇耶。
方便勤修無量難行行故。
五方便善巧大性。
不住生死及涅槃故。
六證得大性。得如來法身無所畏不共法等。
無量無數大功德故。
七果大性。窮生死際示現一切成菩提等。
建立廣大諸佛事故。
解云。前五約因。後二就果。
瑜伽顯揚亦同此說。
莊嚴論中。六名果大。
謂得法身等。七名事大。
謂示成菩提等。餘同此也。
又有七義釋大乘。
如十二門論辨。起謂發起。
以有本覺內熏為因。
善友聞熏用大為緣。
於此勝境發希有信能令心淨。
如水清珠。唯識論中。
信別有三。一信實有。
謂於諸法實事理中深信忍故。
二信有德。謂於三寶真淨德中深信樂故。
三信有能。謂於一切世出世善。
深信有多力能得能成。
起希望故。依梁攝論亦有三種。
一信實有。自性住佛性。
二信可得。引出佛性故。
三信無窮功德。至得果佛性。
又下文四種信心具尋辨之。
何故但明信而不言餘行。
以是行本故。論為初機故。
故下文云。自信己性。
知心妄動。修遠離行等。
又華嚴云。信為道源功德母等。
此中起信。據信成就處說。
謂入住不退。使前信心成根不失故也。
論者是集議論也。
謂假立賓主。往復折徵。
論量正理。故名為論。
是故名為大乘起信論也。 ^245b13

馬鳴菩薩造　馬鳴之名。
依諸傳記。略有三釋。
一以此菩薩初生之時。
感動諸馬悲鳴不息故。
立此名也。二此菩薩善能撫琴。
以宣法音。諸馬聞已咸悉悲鳴。
故立此名。三此菩薩善能說法。
能令諸馬悲鳴垂淚不食七日。
因此為名也。言菩薩者。
依諸論解。亦有三釋。
一云。若具言之。應云菩提薩埵。
菩提。此云大覺。即所求也。
薩埵。此云有情。即所度也。
從境為名耳。若從心說。
即唯悲與智也。二云。
菩提是所求法。薩埵是能求人。
心境合明。人法雙稱。
故云菩提薩埵。三云。
薩埵名勇猛。謂有志有能。
於大菩提勇猛求故。
立此名也。言造者製作也。 ^245c25

第八造論時節者。
諸說不同。今依摩耶經云。
如來滅後六百歲已。
九十六種諸外道等。
邪見競興。毀滅佛法。
有一比丘。名曰馬鳴。
善說法要降伏一切諸外道輩。
七百歲已有一比丘名曰龍樹。
善說法要。滅邪見幢。
燃正法炬。以此經文為定說也。 ^246a9

真諦三藏譯　第九翻譯年代者。
譯經紀云。沙門波羅末陀。
此云真諦。亦云狗那羅陀。
此曰親依西印度優禪尼國人。
景行澄明。器宇清肅。
風神爽拔。悠然自遠。
群藏廣部罔不措懷藝術異解。
偏素諳練。歷遊諸國隨機利見。
以梁武帝泰清二年歲次戊辰。
見帝於寶雲殿。帝勅譯經。
即以太清二年。訖承聖三年歲次甲戌。
於正觀寺等。譯金光明經。
彌勒下生經。大乘起信論等。
總一十一部合二十卷。
此論乃是其年九月十日。
與京邑英賢慧顯智愷曇振慧旻等。
并黃鉞大將軍大保蕭公勃等。
於衡州建興寺所譯。
沙門智愷筆授。月婆首那等譯語。
并翻論旨玄文二十卷。
屬侯景作亂。乃適豫章始興南康等。
雖復栖遑。譯業無輟。
即汎舶西歸。業風賦命。
還飄廣州。屬廣州刺史穆國公歐陽頠延住制止寺。
請譯經論。自陳永定元年歲次丙子。
至訖泰建元年己丑歲。
更譯佛阿毘曇經論。
及俱舍攝論等。總陳梁二代。
勅譯經論。四十四部一百四十一卷。
然真諦或鋪坐具跏趺水上。
若乘舟而濟岸。接對吏君。
而坐具無污。或以荷藉水。
乘而度之。如斯神異其例甚多。 ^246a15

第十隨文解釋者。
此論三分。謂序正流通。
釋有三門。一約論主。
二約論法。三約益生。
初中三者。論首三頌歸敬請加。
即是論主起行所依。
二從論曰下。為物宣說。
正成論主法施之行。
三末後一頌。結說迴向。
即是隨行所起大願。
是故三分。但成論主光顯佛日法施群生之行願也。
二約法三者。初因緣分。
是法起所因。為序。
二立義分下。正顯所說為正宗。
三勸修利益分。歎法勝能。
為流通。由此三分令法無失。
久住不墜。三約益生三者。
一因緣分。舉法為機。
二立義分下正授解行。
三勸修分。舉益勸修。
令佛種不斷。是故三分。
方成眾生入法之行。
上三門中。前一別辨。
後二合釋。是故五分皆是正宗。
以俱是論主正所作故。
今但依初門。先解序內三頌。
為明歸敬辨意分也○今釋此文。
略作五明。一明諸論有無。
二歸敬之意。三能歸儀式。
四所歸勝相。五釋文。
初中。或有具敬三寶。
如智論攝論等。或唯歸佛寶。
如地持論。或但歸人法。
如十地論。或直說無歸。
如十二門論。此並作者之意。
廣略無在。如龍樹廣論。
已具歸依。十二門略論。
故不別辨。二敬意者。
一為荷恩故。謂若無佛說。
法起無由。若無其法。
無所生解。若無僧傳。
己則不聞。由此三恩。
得成慧悟。今傳此法。
理須念恩致敬。二請加護故。
謂末代澆時傳化不易。
若不仰請三寶威力。
無由自通。故須致敬。
三為生信故。謂論主自是不足之人。
率己造論。人不信受。
要歸三寶。示有宗承。
令物生信。四敬儀故。
謂如世間忠臣孝子。
凡有所作。先啟白君父。
今此菩薩敬重三寶。
過於君父。欲作此論。
光暉佛日。豈不敬啟。
五表勝故。謂如成實論說。
三寶是吉祥境界。
標之在首。以顯勝故。
六益物故。謂如雜心說。
為令眾生於三寶中。
發心趣求。信解觀察。
供養歸依。是故頂禮。
三能歸異相者。無過三業。
謂表佛天眼見其身禮。
表佛天耳聞其語讚。
表佛他心知意觀察。
又若在亦見亦聞處具三業禮。
若在唯見不聞處。
以身意禮。若在唯聞不見處以語意禮。
若抂不可見聞處。
唯意業禮。又除三業過。
成三業善。表三輪因。
故准此也。四顯所敬勝相者。
明三寶之義。廣如別章。
五釋文者。三頌分二。
初二明歸敬三寶後一申其敬意○前中亦二。
初歸命者。顯能歸誠至。
二盡十方下明所敬深廣。 ^246b9

歸命　前中歸者。
是趣向義。命謂己身性命。
生靈所重。莫此為先。
此明論主得不壞信。
盡己所重之命。歸向三寶。
請加制述。故云歸命。
二歸是敬順義。命謂諸佛教命。
此明論主敬奉如來教命傳法利生。
故云歸命。問歸命與稽首何別。
答智論云。如小乘經中。
毘沙門王歸命釋迦稽首餘佛。
論主將非為初重後輕。
以小乘人偏賀釋迦之恩故有斯也。
又釋。通論。皆具三業。
別分。稽首屬身。歸命是意。
三業之中。意業為重。
如仙人起瞋令三國人死等。
可知○二所敬中亦二。 ^246c27

盡十方　初盡十方者。
明所敬分齊。然有二義。
一云。非直歸於一方三寶。
乃欲盡於十方齊敬。
二云。於十方內非直各歸一二等剎。
亦乃一一方所各盡彼方無盡世界一切三寶。
何以爾者。顯三寶普遍故。
敬心廣大故。簡異小乘故。
為論幖幟故。故盡十方也○二辨所敬三寶。
於中三。初三句明佛寶。
次三句明法寶。後一句明僧寶。 ^247a10

最勝業遍知色無礙自在救世大悲者　初佛寶中。
作四門釋。一約三業分別。
最勝者標佛位也。
謂過小曰勝。超因曰最。
以障盡德圓果成極位故云最勝也。
業者即總舉諸佛三輪業用謂最勝之業。
最勝即業。二釋可知謂遍知意業勝。
無礙身業勝。悲救語業勝者。
謂結德屬人。謂具上諸德之者。
所謂佛也。二約二利分別者。
最勝業總舉。遍知等別顯自利德。
於中內有遍知之智。
外有無礙之色。勝鬘經云。
如來色無盡。智慧亦復然等。
亦同此也。救世等別顯利他德。
二利圓滿之者謂佛也。
三約三德分別。一者最勝業是總標。
遍知顯佛大智功德。
二色無礙明佛大定功德。
謂依定發通。現色無礙。
三救世等明佛大悲功德。
攝大乘論明佛受用身功德。
唯說此三也。四按文解釋者。
此中但明報化二身。
以法身入法寶攝故。
最勝如初釋。業謂業用。
遍知有二。謂一真智遍知心真如門恒沙功德等。
二俗智遍知心生滅門緣起差別等。
理量齊鑒。無倒遍知。
色無礙者。如來色身自在無礙。
乃有多種。如華嚴不思議法品說。
今略辨四種。一大小無礙。
謂一一根皆遍法界。
而亦不壞諸根之性。
又亦不雜諸根之相。
二互用無礙。謂諸根相作而不相礙。
三理事無礙。謂現色蕭然而不礙舉體性空。
妙理常湛而不礙業用無方。
下文云。色即智說名智身等。
四應機無礙。謂圓迴之身。
十方齊應。多機頓感。
身亦不分而普現。
在此而不礙彼。在彼而不礙此。
坐不礙行等。思以準之。
救世等者。世謂世間。
有其三種。此明眾生世間。
是所救也。救謂能救。
即如來大悲。悲亦有三種。
謂緣眾生法及無緣。
無緣之悲。三中最勝。
故云大悲。佛性論云。
悲者暫救濟不能真實救。
大悲者能永救濟。
恒不捨離者。謂結德屬人。
可知。佛寶竟。 ^247a18

及彼身體相法性真如海無量功德藏　第二法寶中。
汎論法寶有四種謂教理行果。
於此四中。教淺理深。
行分果圓。今此所歸唯取深圓但歸理果。
是故約彼佛身以明法寶。
是果法也。顯身之體相。
是理法也。文中三句分二。
初一標。後二釋。初中及者有二義。
一是相違義。顯此法寶與前佛寶是二事。
故云及。二是合集義。
非直敬於佛寶。亦乃及敬法寶。
此中及言。顯佛與法是非一義。
彼身體相。顯佛與法不相離。
是非異義。體謂體大。
相謂相大。以用大中辨佛受用變化二身。
是故體相二大自是法身。
屬法寶攝。以彼用大依體相起。
會用歸本。故云彼身體相也。
下二句釋中。初法性等者。
釋體大也。無量功德藏。
釋相大也。法性者。
明此真體普遍義。
謂非直與前佛寶為體。
亦乃通與一切法為性。
即顯真如遍於染淨通情非情深廣之義。
論云。抂眾生數中名為佛性抂非眾生數中名為法性。
言真如者。此明法性遍染淨時無變異義。
真者體非偽妄。如者性無改異。
海者約喻釋疑。疑云。
真既不變。云何隨於染淨。
既隨染淨。云何不變。
釋云。如海因風起於波浪。
波雖起盡。濕性無變。
無變之性不礙起浪。
浪雖萬動。不礙一濕。
是故動靜無二法準思之。
又釋。顯此真如具德如海。
華嚴云。譬如深大海。
珍寶不可盡。於中悉顯現。
眾生之形類。甚深因緣海。
功德寶無盡。清淨法身中。
無像而不現。又有奇特十種相。
並況真如。準釋可知。
次釋相大中。謂此法身如來藏中。
含攝蘊積無邊恒沙性功德。
故云藏。有義。此中亦攝教行二法。
謂教含所詮之功德。
行攝所成之功德。
是故亦云無量功德藏也。
當知此中通四法寶俱有含藏。
法寶竟。 ^247b25

如實修行等　第三僧寶者。
僧通凡聖。寶唯聖位。
聖通大小。菩薩為勝。
是故此中唯歸地上大菩薩僧。
謂證理起行名如實修。
下文云。依法力熏習是地前行。
如實修行是地上行。
滿足方便是地滿位。
此中等者。舉中等取前後也。
又依寶性論。就地上菩薩約正體後得說二修行。
彼論云。一如實修行。
了如理一味。二遍修行備知一心有恒沙法界。
今此文中舉正體等取後得。
故云等也。依法集經。
總括萬行為二修行。
彼經云。如實修行者。
發菩提願。不放逸修者。
謂滿菩提願。復次如實修行者。
謂修行布施。不放逸修者。
不求報等。此中亦舉初等取後。
可知。歸敬三寶竟○第二申敬意中。
餘論之首多申二意。
謂利自他法久住等。
今此文中略申三意。
一為益眾生故。二為佛種不斷故。
三為法久住故。即此教法久住。
亦是佛種不斷。如金剛般若無著論中。
由善付屬般若波羅蜜流行世間。
為佛種不斷。文中四句分三。
初一舉所為人。二明所成益。
三成益意。 ^248a2

為欲令眾生除疑捨邪執起大乘正信佛種不斷故　初中所為眾生雖多三聚統收。
準下文。正唯為不定聚眾生故。
下云。為未入正定眾生修行信心等。
兼為邪定作遠因緣。
兼為正定具增妙行。
別舉下文因緣分中六位眾生。
至彼當辨。二所成益中有二。
先令得離過益。後得成行益。
初中由疑故迷真失於樂也。
由執故起妄種於苦也。
十地論中。菩薩三種觀於眾生起大慈悲。
一遠離最上第一義樂。
二具足諸苦。三於彼二顛倒。
解云。真樂本有。失而不知。
妄苦本空。得而不覺。
於彼得失都無覺知故。
令菩薩生悲造論。
是故以下文立義分及顯示正義。
解釋如來根本之義。
令諸眾生正解不謬。
以除疑惑令悟真樂。
以對治邪執遣其二執。
令離苦因。故下云。
遠離癡慢出邪網等。
故云除疑捨邪執也。
二成行者。既於真不疑。
於邪不執。未知於何乘起行。
謂於大乘。以是究竟根本法故。
未知於此大乘起何等行。
謂起信心行。以信是眾行之本故。
亦即翻前疑。故云信。
翻前邪執故云正。
是云起大乘正信也。
則以下文分別發趣道相及修行信心分成此行也。
三成益意者。謂令眾生離過成行。
使信位成滿。入位不退堪成當果。
故云佛種不斷。下文云。
信成就發心者。畢竟不退。
入如來種中。正因相應等。
又釋。由此所說。令諸眾生修行佛因常恒不絕。
故云不斷。華嚴云。
下佛種子於眾生田生正覺芽。
是故能令佛寶不斷。
此之謂也。又釋。由此教法流傳。
如前所釋。亦為不斷。
此當勸修利益分所作也。
上來歸敬辨竟分竟○第二正宗之中有二。
先標益起說。二說有五分下正陳所說。 ^248a23

論曰有法能起摩訶衍信根是故應說　前中論曰者。
簡論異經之辭也。
有法能起等者。標益也。
即顯所說之義有其勝用。
是故應說者。起說也。
顯能詮之教義要須起也。
有法者。總舉法義一心二門三大之法。
即所說法體也。能起大乘信者。
辨法功能。謂約真如門信理決定。
約生滅門信業用不亡。
約義大中信三寶不壞。
此中信根者。謂信滿入住。
成根不退。根有二義。
一能持義。謂自分不失。
二生後義。謂勝進上求。
又根信相對。影成四句。
一有信無根。謂隨他言信。
二是根非信。謂餘慧根等。
三亦信亦根。謂此中所辨見理成信等。
四非信非根。謂所餘法。
論主因見此益。是故要須起說。
此論上來大乘起信。
是故應說是論也。
題目依此而立○第二正陳所說。
於中有三。先標數。
二列名。三辨相。 ^248b28

說有五分。云何為五。
一者因緣分　列名中。
一言不自起製必有由。
名為因緣。章別餘段故稱為分。 ^248c16

二者立義分　二由致既興。
次略標綱要。令物生信。
故名立義分。 ^248c19

三者解釋分　三宗要既略。
次宜廣釋令其生解。
故云解釋分。 ^248c21

四者修行信心分　四釋既生解。
次宜依解起行。有解無行。
是所不應。故有修行信心分。 ^248c23

五者勸修利益分　五雖示行儀。
鈍根懈慢。次宜舉益勸修。
故有勸修利益分○三依章辨相中。
釋五分即為五段。
初中二。先標後釋。 ^248c26

初說因緣分　釋中有四。
一問。 ^249a1

問曰有何因緣而造此論　二答。 ^249a2

答曰是因緣有八種　三難。 ^249a3

云何為八　四通答中有三。
謂舉數。辨相。總結。 ^249a4

一者因緣總相　辨相中。
初一是總。後七是別。
所以爾者。總通兼正。
別為當機。故須爾也。 ^249a6

所謂為令眾生離一切苦。
得究竟樂。非求世間名利恭敬故　總中離一切苦者。
謂令有情離三苦二死故。
得究竟樂者。令得無上菩提大涅槃樂等。
非求世間名利等者。
有二釋。一非欲令其求於後世人天利樂等故。
二論主自云。我為益生。
故造斯論。非為名利等。
此之一門通於一切菩薩之心。
非局此論。故云總相。
又通此一部論為發起之由。
故云因緣總相也。 ^249a9

二者為欲解釋如來根本之義令諸眾生正解不謬故　別中各別發起下文。
別為當機故於中初者。
與下立義分及解釋分。
顯示正義對治邪執。
作發起因緣。以彼文中說依一心法有二種門。
各攝一切法。即是如來所說法門之根本。
又生滅門中。本覺名如。
始覺名來。始本不二。
名曰如來。故轉法輪論云。
真諦名如。正覺名來。
正覺真諦故。名為如來。
此即所證真理名如。
能證無分別智名來。
諸眾生未有無分別智時。
是如無來也。今以如來依此心成故。
名此心為如來根本之義。
文中具釋此義。令彼地前三賢勝解行位諸菩薩等比觀相應。
故云正解。即顯示正義文是也。
此觀離倒故云不謬。
即對治邪執文是也。 ^249a18

三者為令善根成熟眾生。
於摩訶衍法堪任不退信故　第二者。
與下分別發趣道相而作因緣。
以彼文中令利根者發決定心。
進趣大道。堪任不退住位故。
此當十信終心。自分滿足。
故云善根成熟。進入十住正定聚中。
使前信心堪任不退故也。 ^249b4

四者為令善根微少眾生修習信心故　第三者。
與下修行信心分中。
初四種信心及四種修行文而作因緣。
以彼文中令信未滿者。
修行信心。使滿足故。
此當十信住心。以信位未滿故。
云善根微少。令進修向滿故。
云修行信心也。 ^249b10

五者為示方便消惡業障善護其心遠離癡慢出邪網故　自下四種機。
當信位初心。何故前三人各以一門攝。
此中偏有四者。以前三根勝進易退難。
不假多方便助成道力故耳也。
此中根劣。退易進難。
賴多方便故有四也。
四中前三為下中上三人。
後一策以勤修三中初者。
與下修行信心分中。
第四修行末文而作因緣。
以彼文中。令業重惑多善根難發眾生。
以禮懺等方便消惡業障。
障輕故。內離頑嚚癡慢。
外出邪魔羂網故。
云善護其心遠離癡慢出邪網也。
此當下品也。 ^249b16

六者為示修習止觀。
對治凡夫二乘心過故　二者。
與下第五修行止觀門為因緣。
以彼文中。雙明止觀遣凡小二執故。
云治心過也。下自廣說。
此當中品也。 ^249b28

七者為示專念方便生於佛前必定不退信心故　三者。
與下修行信心分末。
復次眾生初學是法下勸生淨土文而作因緣。
以彼文中。舉勝方便令彼觀解。
分得相應。眾生恐後報遷遇緣成退故令往生。
使不退也。此當上品。 ^249c3

八者為示利益勸修行故有如是等因緣所以造論　第八者。
與下勸修利益分而作因緣。
以彼文中。舉彼損益勸物修捨。
即總策成前諸行也○第三難可知。 ^249c9

問曰脩多羅中具有此法何須重說　第四通中文有二。
初與彼問辭。二以眾生根行下奪彼疑情明須作論。
於中有二。初舉根緣二相以立宗。
二如來在世下別釋根緣。 ^249c13

答曰脩多羅中雖有此法以眾生根行不等受解緣別　前中。
初根有同異。後緣有增微○別釋中有二。
初說聽俱勝。經文尚無紙素之傳。
何況須論。二如來滅下明根緣微劣須經須論。 ^249c18

所謂如來在世眾生利根能說之人色心業勝圓音一演異類等解。
則不須論　前中初約勝時以明根勝。
二能說人下明緣勝。
於中三業可知。一音及圓音者有二。
初如來一音說一切法。
無不顯了。故名圓音。
華嚴云。如來於一語言中演說無邊契經海。
二如來同一切音。
故云圓音。華嚴云。
一切眾生語言法一言演說盡無餘。
以一切音即一音故。
云一音。一音即一切音。
故云圓音。一一語音遍窮眾生界。
而其音韻恒不雜亂。
若音不遍。則音非圓。
若由等遍失其韻曲。
則是圓非音。今不壞曲而等遍。
不動遍而善韻。此是如來圓音。
非是心識思量境界耳○第二劣中四種。
初廣略二經。後廣略二論。 ^249c23

若如來滅後或有眾生能以自力廣聞而取解者　初自力廣聞經得解佛意。
不須他論。故云自力。
即具文義二持。 ^250a8

或有眾生亦以自力少聞而多解者　二亦以自力尋略經文而能解經意。
故亦不須他論。此有義持無文持也。 ^250a11

或有眾生無自心力因於廣論而得解者　三但依經文不能解意。
因他廣論得解經意。
故云無自心力也。
此有文持無義持故。 ^250a14

自有眾生復以廣論文多為煩心樂總持少文而攝多義能取解者　四此人不耐繁文。
唯依文約義豐之論。
深解佛經所說之旨。
故言心樂總持而攝多義。
此無文義二持。此文有二。
初辨根劣。二如是此論下對此劣根明教之興。 ^250a18

如是此論為欲總攝如來廣大深法無邊義故。
應說此論　如是此論文句雖少。
普攝一切大乘經論旨。
故云總攝如來廣大等如理智境故云深也。
如量智境故云廣也。
深廣無際故云無邊也○立義分中文別有二。
初結前生後。二正彰立義。
此文有三。初標總開別。
二寄問列名。三依名辨相。 ^250a24

已說因緣分次說立義分摩訶衍者總說有二種云何為二一者法二者義　名中法者。
出大乘法體。謂自體故。
對智故。顯義故。即宗本法也。
大位在因。通於染淨耳。
義者。辨大乘名義。
謂何故此心是大乘耶。
謂此心內具三大義。
故名大也。有二運轉故名乘也。
即依宗所顯差別義理。
大位在果。唯取於淨也。
是故大乘總說有二。
謂先顯法體。後釋義理。
收義足也○辨相中二。
先法後義。法中亦二。
初舉法總立。次何以故下開門別立。 ^250b3

所言法者謂眾生心　總中三句。
初眾生心者。出其法體。
謂如來藏心含和合不和合二門。
以其在於眾生位故。
若在佛地。則無和合義。
以始覺同本。唯是真如。
即當所顯義也。今就隨染眾生位中故。
得具其二種門也。 ^250b14

是心則攝一切世間出世間法　次攝一切世出世法者。
辨法功能。以其此心體相無礙。
染淨同依。隨流返流。
唯轉此心。是故若隨染成於不覺。
則攝世間法。不變之本覺及返流之始覺。
攝出世間法。此猶約生滅門辨。
若約真如門者。則鎔融含攝染淨不殊。
故通攝也。下文具顯。 ^250b20

依於此心顯示摩訶衍義　三依於此心顯示大乘義者。
釋其法名。謂依此一心宗本法上。
顯示大乘三大之義。
故名此心以為法也○別中二。
先責總立難。後開別釋成。 ^250b27

何以故是心真如相即示摩訶衍體故　前中責有二意。
一云。心通染淨。大乘唯淨。
如何此心能顯大乘之義。
又云。心法是一。大乘義廣。
如何此心能示於義。
釋意云。大乘雖淨。
相用必對染成故。
今生滅門中。既具含染淨。
故能顯也。以廢染之時則無淨用故。
此釋初意也又心法雖一。
而有二門。真如門中示大乘體。
生滅門中具宗三大。
大乘之義莫過是三。
是故依此一心得顯三大之義也。
立別門中。言是心真如者。
總舉真如門。起下文中即是一法界已下文也。
言相者。即是真如相。
起下復次真如者依言說分別已下文也。 ^250c2

是心生滅因緣相能示摩訶衍自體相用故　是心生滅者。
隨熏變動故。總舉生滅門。
起下依如來藏故有生滅心已下文也。
因緣者。生滅緣由。
故起下復次生滅因緣已下文也。
言相者。生滅之狀。
故起下復次生滅相者已下文也。
何故真如門中云即示。
生滅門中云能示者。
以真如是不起門。
與彼所顯體大無有異相。
詮旨不別故。云即示也。
以是不起故。唯示體也。
生滅是起動門。染淨既異。
詮旨又分。能所不同故不云即也。
自體相用者。體謂生滅門中本覺之義。
是生滅之自體生滅之因故。
在生滅門中亦辨體也。
翻染之淨相及隨染之業用。
並在此門中。故具論耳。
是故下文釋生滅門內。
具顯所示三大之義。
意在於此。何故真如門中直云體。
生滅門中乃云自體等者。
以所示三大義還在能示生滅門中。
顯非別外。故云自也。
問真如是不起門。
但示於體者。生滅是起動門。
應唯示於相用。答真如是不起門。
不起不必由起立。
由無有起故。所以唯示體。
生滅是起動門。起必賴不起。
起含不起。故起中具三大。
餘如下說。釋法畢竟○義大者。
起下文復次真如自體相者已下文也。
此中有二。先辨大。
後釋乘。前中亦二。
先標後釋。 ^250c15

所言義者則有三種云何為三一者體大謂一切法真如平等不增減故　釋中三。
初體者。真性深廣。
凡聖染淨皆以為依。
故受大名。隨流加染而不增。
返流除染而不減。
又返流加淨不增。
隨流闕淨不減。良以染淨之所不虧。
始終之所不易故。
云平等不增減也。 ^251a11

二者相大謂如來藏具足無量性功德故　相大者。
二種如來藏中不空之義。
謂不異體之相。故云性德。
如水八德不異於水。 ^251a18

三者用大能生一切世間出世間善因果故　用大者。
謂隨染業幻自然大用。
報化二身麁細之用。
令諸眾生始成世善終成出世故也。
下文顯之。何故唯言善。
不云不善者。以不善法違真故。
是所治故。非其用也。
若爾。諸不善法應離於真。
釋云。以違真故。不得離真。
以違真故。非其用也○乘中二。 ^251a21

一切諸佛本所乘故　先標果望因以解乘。 ^251a28

一切菩薩皆乘此法到如來地故　後舉因望果以成運。
即始覺之智是能乘。
本覺之理為所乘故。
攝論云。乘大性故名為大乘。
立義分竟。大乘起信論義記卷上〔終〕
 ^251a29
