
pin:: 大智度初品中菩薩釋論第八〔卷第四〕
author:: 龍樹菩薩造
translator:: 後秦龜茲國三藏法師鳩摩羅什奉　詔譯
other:: 
##  8 菩薩釋論

【經】
復有菩薩摩訶薩。
【論】
問曰：
若從上數，應先菩薩，次第比丘、比丘尼、
優婆塞、優婆夷，菩薩次佛故；若從下數，
應先優婆夷，次第優婆塞、比丘尼、比丘、菩薩。
今何以先說比丘，次三眾，後說菩薩？ ^84c12

答曰：
菩薩雖應次佛，以諸煩惱未盡故，先說阿羅漢。
諸阿羅漢智慧雖少而已成熟，諸菩薩智慧雖多而煩惱未盡，
是故先說阿羅漢。 ^84c16

佛法有二種：一、祕密，二、現示。 ^84c19

現示中，佛、辟支佛、阿羅漢皆是福田，以其煩惱盡無餘故。 ^84c20

祕密中，說諸菩薩得無生法忍，煩惱已斷，
具六神通，利益眾生。 ^85a1

以現示法故，前說阿羅漢，後說菩薩。 ^85a3

復次，菩薩以方便力現入五道，受五欲，
引導眾生；若在阿羅漢上，諸天、世人當生疑怪，是故後說。 ^85a4

問曰：
在阿羅漢後可爾，何以乃在優婆塞、優婆夷後？ ^85a6

答曰：
四眾雖漏未盡，盡在不久故，通名聲聞眾。 ^85a7

若於四眾中間說菩薩者，則不便。
如比丘尼得無量律儀故，應次比丘後，
在沙彌前；佛以儀法不便故，在沙彌後。
此諸菩薩亦如是，雖應在學人三眾上，
以不便故，在後說。 ^85a8

復次，有人言：「菩薩功德、智慧超殊阿羅漢、
辟支佛，是故別說。」 ^85a13

問曰：
聲聞經中但說四眾，此中何以別說菩薩眾？ ^85a14

答曰：
有二種道：一、聲聞道，二、菩提薩埵道。 ^85a15

比丘、比丘尼、優婆塞、優婆夷四眾是聲聞道，菩薩摩訶薩是菩提薩埵道。 ^85a16

以是故聲聞法中，經初無「佛在某處某處住，
爾所菩薩俱」，但言「佛某處某處住，與爾所比丘俱」。
如說：「佛在波羅柰，與五比丘俱；佛在伽耶國中，
與千比丘俱；佛在舍婆提，與五百比丘俱。」
如是種種經初，不說與菩薩若干人俱。 ^85a18

問曰：
諸菩薩二種：若出家，若在家。
在家菩薩，總說在優婆塞、優婆夷中；出家菩薩，
總在比丘、比丘尼中。
今何以故別說？ ^85a23

答曰：
雖總在四眾中，應當別說。
何以故？是菩薩必墮四眾中，有四眾不墮菩薩中。 ^85a26

何者是？有聲聞人、辟支佛人、有求生天人、
有求樂自活人，此四種人不墮菩薩中。
何以故？是人不發心言「我當作佛」故。 ^85a28

復次，菩薩得無生法忍故，一切名字、生死相斷，
出三界，不墮眾生數中。
何以故？聲聞人得阿羅漢道，滅度已，尚不墮眾生數中，何況菩薩？ ^85b2

如《波羅延》優波尸難中偈說：
　　「已滅無處更出不？
　若已永滅不出不？
　　既入涅槃常住不？
　惟願大智說其實！」 ^85b5

佛答曰：
　　「滅者即是不可量，破壞因緣及名相，
　　一切言語道已過，一時都盡如火滅。」 ^85b9

如阿羅漢一切名字尚斷，何況菩薩能破一切諸法、
知實相、得法身而不斷耶！ ^85b12

以是故，摩訶衍四眾中別說菩薩。 ^85b13

問曰：
何以故大乘經初，菩薩眾、聲聞眾兩說，
聲聞經初獨說比丘眾，不說菩薩眾？ ^85b14

答曰：
欲辯二乘義故：佛乘及聲聞乘。
聲聞乘陿小，佛乘廣大；聲聞乘自利自為，佛乘益一切。 ^85b16

復次，聲聞乘多說眾生空，佛乘說眾生空、法空。 ^85b18

如是等種種分別說是二道故，摩訶衍經聲聞眾、菩薩眾兩說。
如讚摩訶衍偈中說：
　　「得此大乘人，能與一切樂，
　　利益以實法，令得無上道！
　　得此大乘人，慈悲一切故，
　　頭目以布施，捨之如草木！
　　得此大乘人，護持清淨戒，
　　如犛牛愛尾，不惜身壽命！
　　得此大乘人，能得無上忍，
　　若有割截身，視之如斷草！
　　得此大乘人，精進無厭惓，
　　力行不休息，如抒大海者！
　　得此大乘人，廣修無量定，
　　神通聖道力，清淨得自在！
　　得此大乘人，分別諸法相，
　　無壞實智慧，是中已具得！
　　不可思議智，無量悲心力，
　　不入二法中，等觀一切法。
　　驢馬駝象乘，雖同不相比；
　　菩薩及聲聞，大小亦如是。
　　大慈悲為軸，智慧為兩輪，
　　精進為駛馬，戒定以為銜，
　　忍辱心為鎧，總持為轡勒，
　　摩訶衍人乘，能度於一切！」 ^85b19

問曰：
如聲聞經初但說比丘眾，摩訶衍經初何以不但說菩薩眾？ ^86a5

答曰：
摩訶衍廣大，諸乘諸道皆入摩訶衍；聲聞乘陿小不受摩訶衍。
譬如恒河不受大海，以其陿小故；大海能受眾流，以其廣大故。
摩訶衍法亦如是。
如偈說：
　　「摩訶衍如海，小乘牛跡水；
　　小故不受大，其喻亦如是。」 ^86a6

問曰：
何等名菩提？何等名薩埵？
答曰：
菩提名諸佛道，薩埵名或眾生，或大心。
是人諸佛道功德盡欲得，其心不可斷不可破，
如金剛山，是名大心。
如偈說：
　　「一切諸佛法，智慧及戒定，
　　能利益一切，是名為菩提。
　　其心不可動，能忍成道事，
　　不斷亦不破，是心名薩埵。」 ^86a13

復次，稱讚好法名為「薩」，好法體相名為「埵」。
菩薩心自利利他故，度一切眾生故，知一切法實性故，
行阿耨多羅三藐三菩提道故，為一切賢聖之所稱讚故，是名菩提薩埵。
所以者何？一切諸法中，佛法第一；是人欲取是法故，為賢聖所讚歎。 ^86a21

復次，如是人為一切眾生脫生、老、死故索佛道，是名菩提薩埵。 ^86a26

復次，三種道皆是菩提：一者佛道，二者聲聞道，三者辟支佛道。
辟支佛道、聲聞道雖得菩提，而不稱為菩提；佛功德中菩提稱為菩提。
是名菩提薩埵。 ^86a28

問曰：
齊何來名菩提薩埵？
答曰：
有大誓願，心不可動，精進不退；以是三事，名為菩提薩埵。 ^86b3

復次，有人言：「初發心作願：『我當作佛度一切眾生。』
從是已來，名菩提薩埵。
如偈說：
　　「『若初發心時，誓願當作佛，
　　已過諸世間，應受世供養。』 ^86b5

「從初發心到第九無礙，入金剛三昧中，是中間名為菩提薩埵。」 ^86b10

是菩提薩埵有兩種：有鞞跋致，有阿鞞跋致；
如退法、不退法阿羅漢。
阿鞞跋致菩提薩埵，是名實菩薩；以是實菩薩故，諸餘退轉菩薩皆名菩薩。
譬如得四道人，是名實僧；以實僧故，諸未得道者皆得名僧。 ^86b11

問曰：
云何知是菩薩鞞跋致、阿鞞跋致？ ^86b16

答曰：
《般若波羅蜜．阿鞞跋致品》中，佛自說阿鞞跋致相，
如是相是退轉，如是相是不退轉。 ^86b17

復次，若菩薩一法得好修好念，是名阿鞞跋致菩薩。
何等一法？常一心集諸善法。
如說：「諸佛一心集諸善法故，得阿耨多羅三藐三菩提。」 ^86b19

復次，有菩薩得一法，是阿鞞跋致相。
何等一法？正直精進。
如佛問阿難：「阿難！
汝說精進？」「如是，世尊！」
「阿難！汝讚精進？」「如是，善逝！」
「阿難！常行、常修、常念精進，乃至令人得阿耨多羅三藐三菩提。」
如經廣說。 ^86b22

復次，若得二法，是時是阿鞞跋致相。
何等二法？一切法實知空；亦念不捨一切眾生。
如是人名為阿鞞跋致菩薩。 ^86b27

復次，得三法：一者、若一心作願欲成佛道，
如金剛不可動不可破；二者、於一切眾生，
悲心徹骨入髓；三者、得般舟三昧，能見現在諸佛。
是時名阿鞞跋致。 ^86b29

復次，阿毘曇中，迦旃延尼子弟子輩言： ^86c4

「何名菩薩？自覺復能覺他，是名菩薩。」 ^86c5

「必當作佛，是名菩薩。」
「菩提名漏盡人智慧，是人從智慧生，智慧人所護，
智慧人所養故，是名菩薩。」 ^86c6

又言：「發阿鞞跋致心，從是已後名菩薩。」 ^86c8

又言：「若離五法得五法，是名菩薩。
何謂五法？離三惡道，常生天上、人間；離貧窮、
下賤，常得尊貴；離非男法，常得男子身；
離諸形殘缺陋，諸根具足；離捨憙忘，常憶宿命，
得是宿命智慧，常離一切惡法，遠離惡人，
常求道法，攝取弟子。
如是名為菩薩。」 ^86c9

又言：「從種三十二相業已來，是名菩薩。」 ^86c15

問曰：
何時種三十二相業因緣？ ^86c16

答曰：
過三阿僧祇劫，然後種三十二相業因緣。 ^86c17

問曰：
幾時名「阿僧祇」？ ^86c18

答曰：
天人中能知算數者，極數不復能知，是名一阿僧祇。
如： ^86c19

一一名二，二二名四，三三名九，十十名百，
十百名千，十千名萬，千萬名億，千萬億名那由他，
千萬那由他名頻婆，千萬頻婆名迦他，過迦他名阿僧祇。 ^86c20

如是數三阿僧祇：若行一阿僧祇滿，行第二阿僧祇；
第二阿僧祇滿，行第三阿僧祇。
譬如算數法，算一乃至算百，百算竟，還至一。
如是菩薩一阿僧祇過，還從一起。 ^87a4

初阿僧祇中，心不自知我當作佛不作佛；
二阿僧祇中，心雖能知我必作佛，而口不稱我當作佛；
三阿僧祇中，心了了自知得作佛，口自發言，
無所畏難：「我於來世當作佛。」 ^87a7

釋迦文佛，從過去釋迦文佛到剌那尸棄佛，
為初阿僧祇；是中菩薩永離女人身。 ^87a12

從剌那尸棄佛至燃燈佛，為二阿僧祇；
是中菩薩七枚青蓮華供養燃燈佛，敷鹿皮衣，
布髮掩泥，是時燃燈佛便授其記，汝當來世作佛名釋迦牟尼。 ^87a13

從燃燈佛至毘婆尸佛，為第三阿僧祇。 ^87a17

若過三阿僧祇劫，是時菩薩種三十二相業因緣。 ^87a18

問曰：
三十二相業，何處可種？ ^87a19

答曰：
欲界中，非色、無色界；於欲界五道，在人道中種；
於四天下，閻浮提中種；於男子身種，非女人；
佛出世時種，佛不出世不得種；緣佛身種，緣餘不得種。 ^87a20

問曰：
是三十二相業因緣，於身業、口業、意業，何業種？ ^87a24

答曰：
意業種，非身、口業。
何以故？是意業利故。 ^87a25

問曰：
意業有六識，是三十二相業，為是意識種？
是五識種？ ^87a26

答曰：
是意識，非五識。何以故？
五識不能分別，以是故意識種。 ^87a28

問曰：
何相初種？
答曰： ^87a29

有人言：「足安立相先種。
何以故？先安立，然後能種餘相。」 ^87b1

有人言：「紺青眼相初種，得此眼相，大慈觀眾生。」 ^87b2

此兩語雖有是語，不必爾也。
若相因緣和合時，便是初種，何必安立足為初。 ^87b3

問曰：
一思種？為多思種？
答曰：
三十二思種三十二相，一一思種一一相，一一相百福德莊嚴。 ^87b5

問曰：
幾許名一福德？ ^87b7

答曰：
有人言：「有業報轉輪聖王，於四天下受福樂，
得自在，是名一福德。
如是百福成一相。」 ^87b8

復有人言：「作釋提桓因，於二天中得自在，是名一福德。」 ^87b10

復有人言：「作他化自在天王，於欲界中得自在，是名一福。」 ^87b11

復有人言：「除補處菩薩，餘一切眾生所得福報，是名一福。」 ^87b13

復有人言：「天地劫盡，一切眾生共福德故，
三千大千世界報立，是名一福。」 ^87b14

復有人言：「是福不可量，不可以譬喻知：
如三千大千世界一切眾生皆盲無目，
有一人能治令差，是為一福。
一切人皆被毒藥，一人能治令差；一切人應死，
一人能捄之令脫；一切人破戒、破正見，
一人能教令得淨戒、正見；如是等為一福。」 ^87b16

復有人言：「是福不可量，不可譬喻。
是菩薩入第三阿僧祇中，心思大行種是三十二相因緣。
以是故，是福無能量，唯佛能知。」 ^87b21

問曰：
菩薩幾時能種三十二相？ ^87b24

答曰：
極遲百劫，極疾九十一劫。
釋迦牟尼菩薩九十一大劫行辦三十二相。 ^87b25

如經中言：「過去久遠，有佛名弗沙。
時有二菩薩：一名釋迦牟尼，一名彌勒。
弗沙佛欲觀釋迦牟尼菩薩心純淑未？
即觀見之，知其心未純淑，而諸弟子心皆純淑。
又彌勒菩薩心已純淑，而弟子未純淑。
是時，弗沙佛如是思惟：『一人之心易可速化，眾人之心難可疾治。』
如是思惟竟，弗沙佛欲使釋迦牟尼菩薩疾得成佛，
上雪山上，於寶窟中入火定。
是時，釋迦牟尼菩薩作外道仙人，上山採藥，
見弗沙佛坐寶窟中，入火定，放光明。
見已，心歡喜信敬，翹一腳立；叉手向佛，
一心而觀，目未曾眴，七日七夜，以一偈讚佛：
　　「『天上天下無如佛，十方世界亦無比，
　　世界所有我盡見，一切無有如佛者！』 ^87b27

「七日七夜諦觀世尊，目未曾眴，超越九劫，於九十一劫中得阿耨多羅三藐三菩提。」 ^87c13

問曰： ^87c14

若釋迦牟尼菩薩聰明多識，能作種種好偈，何以故七日七夜一偈讚佛？ ^87c15

答曰：
釋迦牟尼菩薩貴其心思，不貴多言。
若更以餘偈讚佛，心或散亂，是故七日七夜以一偈讚佛。 ^87c16

問曰：
釋迦牟尼菩薩何以心未純淑而弟子純淑？
彌勒菩薩自心純淑而弟子未純淑？ ^87c19

答曰：
釋迦牟尼菩薩饒益眾生心多，自為身少故；
彌勒菩薩多為己身，少為眾生故。 ^87c21

從鞞婆尸佛至迦葉佛，於其中間九十一大劫，
種三十二相業因緣集竟，六波羅蜜滿。
何等六？檀波羅蜜、尸羅波羅蜜、羼提波羅蜜、
毘梨耶波羅蜜、禪波羅蜜、般若波羅蜜。 ^87c23

問曰：
檀波羅蜜云何滿？
答曰： ^87c27

一切能施，無所遮礙，乃至以身施時，心無所惜。
譬如尸毘王以身施鴿。
釋迦牟尼佛本身作王，名尸毘。
是王得歸命救護陀羅尼，大精進，有慈悲心，視一切眾生如母愛子。
時世無佛，釋提桓因命盡欲墮。 ^87c28

自念言：「何處有佛一切智人？」
處處問難，不能斷疑，知盡非佛，即還天上，愁憂而坐。 ^88a3

巧變化師毘首羯磨天問曰：「天主何以愁憂？」 ^88a5

答曰：「我求一切智人不可得，以是故愁憂。」 ^88a6

毘首羯磨言：「有大菩薩，布施、持戒、禪定、
智慧具足，不久當作佛。」 ^88a7

帝釋以偈答曰：
　　「菩薩發大心，魚子、菴樹華，
　　三事因時多，成果時甚少！」 ^88a9

毘首羯磨答曰：「是優尸那種尸毘王，持戒、
精進，大慈、大悲，禪定、智慧，不久作佛。」 ^88a12

釋提桓因語毘首羯磨：「當往試之，知有菩薩相不？
汝作鴿，我作鷹，汝便佯怖入王腋下，我當逐汝。」 ^88a13

毘首羯磨言：「此大菩薩，云何以此事惱？」 ^88a16

釋提桓因說偈言：
　　「我亦非惡心，如真金應試；
　　以此試菩薩，知其心定不。」 ^88a17

說此偈竟，毘首羯磨即自變身作一赤眼赤足鴿；
釋提桓因自變身作一鷹，急飛逐鴿。
鴿直來入王掖底，舉身戰怖，動眼促聲。
　　是時眾多人，相與而語曰：
　　「是王大慈仁，一切宜保信，
　　如是鴿小鳥，歸之如入舍；
　　菩薩相如是，作佛必不久。」 ^88a20

是時鷹在近樹上，語尸毘王：「還與我鴿，此我所受！」 ^88a28

王時語鷹：「我前受此，非是汝受；我初發意時受此，一切眾生皆欲度之。」 ^88a29

鷹言：「王欲度一切眾生，我非一切耶？
何以獨不見愍而奪我今日食？」 ^88b1

王答言：「汝須何食？
我作誓願：『其有眾生來歸我者，必救護之。』
汝須何食，亦當相給。」 ^88b3

鷹言：「我須新殺熱肉。」 ^88b5

王念言：「如此難得，自非殺生無由得也！
我當云何殺一與一！」 ^88b6

思惟心定，即自說偈：
　　「是我此身肉，恒屬老病死，
　　不久當臭爛，彼須我當與。」 ^88b7

如是思惟已，呼人持刀，自割股肉與鷹。
鷹語王言：「王雖以熱肉與我，當用道理，
令肉輕重得與鴿等，勿見欺也！」 ^88b11

王言：「持稱來！」 ^88b13

以肉對鴿，鴿身轉重，王肉轉輕。
王令人割二股，亦輕不足；次割兩 #CB13416;、
兩臗、兩乳、項脊，舉身肉盡，鴿身猶重，王肉故輕。 ^88b14

是時近臣、內戚安施帳幔，却諸看人：「王今如此，無可觀也！」 ^88b16

尸毘王言：「勿遮諸人，聽令入看！」
而說偈言：
　　「天人阿修羅，一切來觀我！
　　大心無上志，以求成佛道。
　　若有求佛道，當忍此大苦；
　　不能堅固心，則當息其意。」 ^88b18

是時，菩薩以血塗手，攀稱欲上，定心以身盡以對鴿。 ^88b24

鷹言：「大王！此事難辦，何用如此？
以鴿還我！」 ^88b25

王言：「鴿來歸我，終不與汝。
我喪身無量，於物無益，今欲以身求易佛道。」 ^88b26

以手攀稱，爾時，菩薩肉盡筋斷，不能自制，
欲上而墮，自責心言：「汝當自堅，勿得迷悶！
一切眾生墮憂苦大海，汝一人立誓欲度一切，何以怠悶！
此苦甚少，地獄苦多，以此相比，於十六分猶不及一！
我今有智慧、精進、持戒、禪定，猶患此苦，何況地獄中人無智慧者！」 ^88b28

是時菩薩一心欲上，復更攀稱，語人：「扶我！」
是時菩薩心定無悔。 ^88c5

諸天、龍王、阿修羅、鬼神、人民皆大讚言：
「為一小鳥乃爾，是事希有！」 ^88c6

即時大地為六種振動，大海波揚，枯樹生華，
天降香雨及散名華，天女歌讚：「必得成佛！」 ^88c8

是時念我四方神仙皆來讚言：「是真菩薩，必早成佛。」 ^88c10

鷹語鴿言：「終試如此，不惜身命，是真菩薩！」 ^88c11

即說偈言：
　　「慈悲地中生，一切智樹牙，
　　我曹當供養，不應施憂惱！」 ^88c12

毘首羯磨語釋提桓因言：「天主！
汝有神力，可令此王身得平復。」 ^88c15

釋提桓因言：「不須我也。
此王自作誓願，大心歡喜，不惜身命感發一切，令求佛道。」 ^88c16

帝釋語人王言：「汝割肉辛苦，心不惱沒耶？」 ^88c18

王言：「我心歡喜，不惱不沒。」 ^88c19

帝釋言：「誰當信汝心不沒者？」
是時菩薩作實誓願：「我割肉血流，不瞋不惱，
一心不悶以求佛道者，我身當即平復如故。」
即出語時，身復如本。 ^88c20

人天見之，皆大悲喜，歎未曾有：「此大菩薩必當作佛，我曹應當盡心供養。
願令早成佛道，當念我等！」 ^88c23

是時釋提桓因、毘首羯磨各還天上。
如是等種種相，是檀波羅蜜滿。 ^88c26

問曰：
尸羅波羅蜜云何滿？ ^88c27

答曰：
不惜身命，護持淨戒，如須陀須摩王，以劫磨沙波陀大王故，
乃至捨命不犯禁戒。 ^88c28

昔有須陀須摩王，是王精進持戒，常依實語。
晨朝乘車，將諸婇女入園遊戲。
出城門時，有一婆羅門來乞，語王言：「王是大福德人，
我身貧窮，當見愍念，賜匃少多！」 ^89a1

王言：「諾！敬如來告，當相布施，須我出還。」
作此語已，入園澡浴嬉戲。 ^89a5

時有兩翅王，名曰鹿足，空中飛來，於婇女中捉王將去，譬如金翅鳥海中取龍。
諸女啼哭，號慟一園；驚城內外，搔擾悲惶。
鹿足負王，騰躍虛空，至所住止，置九十九諸王中。 ^89a6

須陀須摩王涕零如雨，鹿足王語言：「大剎利王！
汝何以啼如小兒？
人生有死，合會有離。」 ^89a11

須陀須摩王答言：「我不畏死，甚畏失信。
我從生已來，初不妄語。
今日晨朝出門時，有一婆羅門來從我乞，
我時許言：『還當布施。』
不慮無常，辜負彼心，自招欺罪，是故啼耳！」 ^89a13

鹿足王言：「汝意欲爾，畏此妄語，聽汝還去七日，布施婆羅門訖便來還。
若過七日不還，我有兩翅力，取汝不難。」 ^89a17

須陀須摩王得還本國，恣意布施，立太子為王，
大會人民，懺謝之言：「我智不周物，治不如法，當見忠恕！
如我今日，身非己有，正爾還去。」 ^89a20

舉國人民及諸親戚叩頭留之：「願王留意，
慈蔭此國，勿以鹿足鬼王為慮也！
當設鐵舍、奇兵，鹿足雖神，不畏之也！」 ^89a23

王言：「不得爾也！」而說偈言：
　　「實語第一戒，實語昇天梯，
　　實語小而大，妄語入地獄。
　　我今守實語，寧棄身壽命，
　　心無有悔恨。」 ^89a26

如是思惟已，王即發去，到鹿足王所。
鹿足遙見，歡喜而言：「汝是實語人，不失信要。
一切人皆惜身命，汝從死得脫，還來赴信，汝是大人！」 ^89b2

爾時，須陀須摩王讚實語：「實語是為人，非實語非人。」
如是種種讚實語，呵妄語。
 " resp=鹿足聞之，信心清淨，
語須陀須摩王言：「汝好說此，今相放捨；
汝既得脫，九十九王亦布施汝，隨意各還本國。」
如是語已，百王各得還去。 ^89b5

如是等種種本生中相，是為尸羅波羅蜜滿。 ^89b10

問曰：
羼提波羅蜜云何滿？
答曰：
若人來罵，撾捶割剝，支解奪命，心不起瞋。
如羼提比丘為迦梨王截其手、足、耳、鼻，心堅不動。 ^89b11

問曰：
毘梨耶波羅蜜云何滿？
答曰：
若有大心、勤力如大施菩薩，為一切故，
以此一身，誓抒大海，令其乾盡，定心不懈。
亦如讚弗沙佛，七日七夜翹一腳，目不眴。 ^89b14

問曰： ^89b17

禪波羅蜜云何滿？
答曰：
如一切外道禪定中得自在。
又如尚闍梨仙人，坐禪時無出入息，鳥於螺髻中生子，
不動不搖，乃至鳥子飛去。 ^89b18

問曰：
般若波羅蜜云何滿？
答曰： ^89b21

菩薩大心思惟分別，如劬嬪陀婆羅門大臣，分閻浮提大地作七分。
若干大城、小城、聚落村民，盡作七分。
般若波羅蜜如是。 ^89b22

是菩薩六波羅蜜滿，在迦葉佛所作弟子，
持淨戒，行功德，生兜率天上。 ^89b24

問曰：
菩薩何以生兜率天上，而不在上生、不在下生；
是大有福德，應自在生？ ^89b26

答曰：
有人言：因緣業熟，應在是中生。 ^89b28

復次，下地中結使厚濁，上地中結使利；
兜率天上結使不厚不利，智慧安隱故。 ^89b29

復次，不欲過佛出世時故。
若於下地生命短，壽終時佛未出世；若於上地生命長，
壽未盡，復過佛出時；兜率天壽，與佛出時會故。 ^89c2

復次，佛常居中道故。
兜率天於六天及梵之中，上三、下三。
於彼天下，必生中國，中夜降神，中夜出迦毘羅婆國，
行中道得阿耨多羅三藐三菩提；中道為人說法，中夜入無餘涅槃。
好中法故，中天上生。 ^89c5

如是菩薩兜率天上生竟。 ^89c9

以四種觀人間：一者觀時，二者觀土地，
三者觀種姓，四者觀生處。 ^89c10

云何觀時？時有八種，佛出其中：第一、人長壽八萬四千歲時，
第二、人壽七萬歲，第三、人壽六萬歲，第四、
人壽五萬歲，第五、人壽四萬歲，第六、人壽三萬歲，
第七、人壽二萬歲，第八、人壽一百餘歲。
菩薩如是念：人壽百歲，佛出時到。
是名觀時。 ^89c12

云何觀土地？諸佛常在中國生，多金銀寶物，
飲食豐美，其土清淨。 ^89c17

云何觀種姓？佛生二種姓中：若剎利、若婆羅門。
剎利種勢力大故，婆羅門種姓智慧大故。
隨時所貴者，佛於中生。 ^89c19

云何觀生處？何等母人能懷那羅延力菩薩，亦能自護淨戒？
如是觀竟，唯中國迦毘羅婆淨飯王后能懷菩薩。
如是思惟已，於兜率天下，不失正慧入於母胎。 ^89c21

問曰：
何以故，一切菩薩末後身從天上來，不從人中來？ ^89c25

答曰：
乘上道故，六道之中天道最上。 ^90a1

復次，天上下時，種種瑞應未曾所有；若從人道，人道不能有此。 ^90a2

復次，人敬重天故。
問曰：
一切人以垢心有相續入母胎，一切邪慧相應，云何名菩薩正慧入母胎？ ^90a4

答曰：
有人言：有相續時，一切眾生邪慧心入母胎，
菩薩憶念不失故，名正慧入母胎。 ^90a6

中陰中住則知中陰住，入胎時知入胎，
歌羅羅時知住歌羅羅〔受胎七日赤白精和合時也〕，
頞浮陀二七日時如璽胞狀也時知住頞浮陀，
伽那時知住伽那，五皰時知住五皰，出生時知出生；
是中憶念不失，是名正慧入母胎。 ^90a8

復次，餘人在中陰住時，若男，於母生欲染心：「此女人與我從事。」
於父生瞋恚；若女，於父生染欲心：「此男子與我從事。」
於母生瞋恚。如是瞋恚心、染欲心，菩薩無此。 ^90a13

菩薩先已了知是父、是母。
是父、是母能長養我身，我依父母生身得阿耨多羅三藐三菩提。
是淨心念父母相續入胎，是名正慧入母胎。 ^90a17

是菩薩滿十月，正慧不失念。
出胎，行七步，發口言：「是我末後身。」 ^90a20

乃至將示相師：「汝觀我子實有三十二大人相不？
若有三十二相具足者，是應有二法：若在家當為轉輪聖王，
若出家當成佛。」 ^90a22

諸相師言：「地天太子實有三十二大人相，
若在家者當作轉輪王，若出家者當成佛。」 ^90a25

王言：「何等三十二相？」
相師答言：
一者、足下安平立相：足下一切著地，間無所受，不容一針。 ^90a27

二者、足下二輪相：千輻輞轂，三事具足，
自然成就，不待人工，諸天工師毘首羯磨，不能化作如是妙相。 ^90a29

問曰：
何以故不能？ ^90b2

答曰：
是毘首羯磨諸天工師，不隱沒智慧；是輪相善業報。 ^90b3

是天工師生報得智慧；是輪相行善根智慧得。 ^90b4

是毘首羯磨一世得是智慧；是輪相從無量劫智慧生。 ^90b5

以是故，毘首羯磨不能化作，何況餘工師？ ^90b6

三者、長指相：指纖長端直，次第 #CB00166;好，
指節參差。 ^90b7

四者、足跟廣平相。 ^90b8

五者、手足指縵網相：如鴈王張指則現，不張則不現。 ^90b9

六者、手足柔軟相：如細劫波毳，勝餘身分。 ^90b10

七者、足趺高滿相：以足蹈地，不廣不狹。
足下色如赤蓮華，足指間網及足邊色如真珊瑚，
指爪如淨赤銅，足趺上真金色，足趺上毛青毘琉璃色。
其足嚴好，譬如雜寶屐，種種莊飾。 ^90b11

八者、伊泥延 #CB13416;相：
如伊泥延鹿#CB13416;，隨次#CB00166;纖。 ^90b15

九者、正立手摩膝相：不俯不仰，以掌摩膝。 ^90b16

十者、陰藏相：譬如調善象寶、馬寶。 ^90b17

問曰：
若菩薩得阿耨多羅三藐三菩提時，諸弟子何因緣見陰藏相？ ^90b18

答曰：
為度眾人決眾疑故，示陰藏相。 ^90b20

復有人言：「佛化作馬寶、象寶，示諸弟子言：『我陰藏相亦如是。』」 ^90b21

十一者、身廣長等相：如尼拘盧陀樹，菩薩身齊為中，四邊量等。 ^90b22

十二者、毛上向相：身有諸毛，生皆上向而穉。 ^90b23

十三者、一一孔一毛生相：毛不亂，青瑠璃色，毛右靡上向。 ^90b24

十四者、金色相：
問曰：
何等金色？ ^90b26

答曰：
若鐵在金邊則不現，今現在金比佛在時金則不現，
佛在時金比閻浮那金則不現，閻浮那金比大海中轉輪聖王道中金沙則不現，
金沙比金山則不現，金山比須彌山則不現，
須彌山金比三十三諸天瓔珞金則不現，
三十三諸天瓔珞金比焰摩天金則不現，
焰摩天金比兜率陀天金則不現，兜率陀天金比化自在天金則不現，
化自在天金比他化自在天金則不現，他化自在天金比菩薩身色則不現。
如是色，是名金色相。 ^90b27

十五者、丈光相：四邊皆有一丈光，佛在是光中端嚴第一，如諸天諸王寶光明淨。 ^90c8

十六者、細薄皮相：塵土不著身，如蓮華葉不受塵水。
若菩薩在乾土山中經行，土不著足；隨藍風來，
吹破土山令散為塵，乃至一塵不著佛身。 ^90c10

十七者、七處隆滿相：兩手、兩足、兩肩、項中，
七處皆隆滿端正，色淨勝餘身體。 ^90c13

十八者、兩腋下隆滿相：不高不深。 ^90c15

十九者、上身如師子相。
二十者、大直身相：於一切人中身最大而直。 ^90c16

二十一者、肩圓好相：一切治肩無如是者。 ^90c17

二十二者、四十齒相：不多不少，餘人三十二齒，
身三百餘骨，頭骨有九；菩薩四十齒，頭有一骨。
菩薩齒骨多，頭骨少；餘人齒骨少，頭骨多。
以是故，異於餘人身。 ^90c18

二十三者、齒齊相：諸齒等，無麁無細，不出不入。
齒密相，人不知者，謂為一齒，齒間不容一毫。 ^90c22

二十四者、牙白相：乃至勝雪山王光。 ^90c24

二十五者、師子頰相：如師子獸中王平廣頰。 ^90c25

二十六者、味中得上味相： ^90c26

有人言：佛以食著口中，是一切食皆作最上味。
何以故？是一切食中有最上味因故。
無是相人，不能發其因故，不得最上味。 ^91a1

復有人言：若菩薩舉食著口中，是時咽喉邊兩處流注甘露，
和合諸味，是味清淨故，名味中得上味。 ^91a4

二十七者、大舌相：是菩薩大舌從口中出，
覆一切面分，乃至髮際；若還入口，口亦不滿。 ^91a6

二十八者、梵聲相：如梵天王五種聲從口出：
其一、深如雷；二、清徹遠聞，聞者悅樂；三、
入心敬愛；四、諦了易解；五、聽者無厭。
菩薩音聲亦如是，五種聲從口中出迦陵毘伽聲相，
如迦陵毘伽鳥聲可愛；鼓聲相，如大鼓音深遠。 ^91a8

二十九者、真青眼相：如好青蓮華。 ^91a13

三十者、牛眼睫相：如牛王眼睫，長好不亂。 ^91a14

三十一者、頂髻相：菩薩有骨髻，如拳等在頂上。 ^91a15

三十二者、白毛相：白毛眉間生，不高不下，
白淨右旋，舒長五尺。 ^91a16

相師言：地天太子三十二大人相如是，菩薩具有此相。 ^91a18

問曰：
轉輪聖王有三十二相，菩薩亦有三十二相，有何差別？ ^91a19

答曰： ^91a20

菩薩相者，有七事勝轉輪聖王相。
菩薩相者：一、淨好；二、分明；三、不失處；四、
具足；五、深入；六、隨智慧行，不隨世間；七、隨遠離。
轉輪聖王相不爾。 ^91a21

問曰：
云何名「相」？
答曰： ^91a24

易知故名「相」，如水異火，以相故知。
問曰： ^91a25

菩薩何以故三十二相不多不少？
答曰： ^91a26

有人言：「佛以三十二相莊嚴身者，端正不亂故。
若少者身不端正，若多者佛身相亂；是三十二相端正不亂，
不可益，不可減。猶如佛法不可增、不可減，身相亦如是。」 ^91a27

問曰： ^91b1

菩薩何以故以相嚴身？
答曰：
有人見佛身相，心得信淨，以是故以相嚴身。 ^91b2

復次，諸佛以一切事勝故，身色、威力，種姓，
家屬，智慧、禪定、解脫，眾事皆勝，若佛不莊嚴身相，是事便少。 ^91b3

復次，有人言：「阿耨多羅三藐三菩提住是身中，
若身相不嚴，阿耨多羅三藐三菩提不住此身中。
譬如人欲娶豪貴家女，其女遣使語彼人言：
『若欲娶我者，當先莊嚴房室，除却污穢，
塗治香熏，安施床榻、被褥、綩綖、幃帳、幄幔、
幡蓋、華香，必令嚴飾，然後我當到汝舍。』
阿耨多羅三藐三菩提亦復如是：遣智慧使，
未來世中到菩薩所，言：『若欲得我，先修相好以自莊嚴，
然後我當住汝身中；若不莊嚴身者，我不住也。』
以是故，菩薩修三十二相自莊嚴身，為得阿耨多羅三藐三菩提故。」 ^91b6

是時菩薩漸漸長大，見老病死苦，厭患心生，
夜半出家，六年苦行，食難陀婆羅門女益身十六功德石蜜乳糜。
食竟，菩提樹下破萬八千億鬼兵魔眾已，得阿耨多羅三藐三菩提。 ^91b17

問曰：
得何功德故名為佛？ ^91b21

答曰：
得盡智、無生智，故名為佛。 ^91b22

復次，有人言：「得佛十力、四無所畏、十八不共法、
三達、無礙、三意止——一者、受教敬重，
佛無喜；二者、不受教不敬重，佛無憂；三者、
敬重不敬重，心無異——大慈、大悲、三十七道品，
一切諸法總相別相悉知故，故名為佛。」 ^91b23

問曰： ^91b27

何以故未得佛道名為菩薩，得佛道不名為菩薩？ ^91b28

答曰：
未得佛道，心愛著求，欲取阿耨多羅三藐三菩提，
以是故名為菩薩；已成佛道，更得佛種種異大功德故，
更有異名，名為佛。 ^91b29

譬如王子未作王，名為王子；已作王，不復名王子。
既為王，雖是王子，不名王子。
菩薩亦如是，未得佛道名為菩薩，已得佛道名為佛。 ^91c3

聲聞法中，摩訶迦旃延尼子弟子輩，說菩薩相義如是。 ^91c6

摩訶衍人言：是迦旃延尼子弟子輩，是生死人，
不誦不讀摩訶衍經，非大菩薩！
不知諸法實相，自以利根智慧，於佛法中作論議，
諸結使、智、定、根等於中作義，尚處處有失，何況欲作菩薩論議？
譬如少力人跳小渠尚不能過，何況大河！
於大河中則知沒失。 ^91c7

問曰： ^91c13

云何失？
答曰：
如上言：「三阿僧祇劫過名為菩薩。」
三阿僧祇中，頭、目、髓、腦布施，心無有悔，
是阿羅漢、辟支佛所不能及。
如昔菩薩為大薩陀婆，渡大海水，惡風壞船。
語眾賈人：「捉我頭、髮、手、足，當渡汝等。」
眾人捉已，以刀自殺。
大海水法不停死屍，即時疾風吹至岸邊。
大慈如是而言非者，誰是菩薩？ ^91c14

第二阿僧祇劫行滿，未入第三阿僧祇時，
於燃燈佛所受記為佛，即時上昇虛空，
見十方佛於虛空中立，讚然燈佛。
然燈佛言：「汝過一阿僧祇劫，當得作佛，名釋迦牟尼。」
得記如是，而言爾時未是菩薩，豈非大失！ ^91c20

迦旃延尼子弟子輩言：「三阿僧祇劫中未有佛相，
亦無種佛相因緣，云何當知是菩薩？
一切法先有相，然後可知其實，若無相則不知。」 ^92a1

摩訶衍人言：「受記為佛，上昇虛空，見十方佛，此非大相耶？
為佛所記，當得作佛，得作佛者，此是大相，捨此大相而取三十二相！ ^92a4

「三十二相，轉輪聖王亦有，諸天魔王亦能化作此相。
難陀、提婆達等皆有三十相；婆跋隸婆羅門有三相，
摩訶迦葉婦有金色相；乃至今世人亦各各有一相、
二相，若青眼、長臂、上身如師子；如是等種種或多或少，汝何以重此相？ ^92a7

「何經中言三阿僧祇劫中菩薩不種相因緣？
如難陀澡浴鞞婆尸佛，願得清淨端正；
於一辟支佛塔，青黛塗壁，作辟支佛像，
因而作願：『願我恒得金色身相。』
又作迦葉佛塔中級。
以此三福因緣，世世受樂，處處所生，恒得端嚴。
是福之餘，生迦毘羅婆釋種中，為佛弟子，
得三十大人相，清淨端正，出家得阿羅漢道。
佛說於五百弟子中，難陀比丘端正第一。
此相易得，云何言『於九十一大劫中種，餘一生中得』？
是為大失！」 ^92a12

「汝言：『初阿僧祇劫中，不知當作佛、不作佛；
二阿僧祇劫中，知當作佛，不自稱說；三阿僧祇劫中，
知得作佛，能為人說。』 ^92a22

「佛何處說是語？何經中有是語？
若聲聞法三藏中說？
若摩訶衍中說？」 ^92a25

迦旃延尼子弟子輩言：「雖佛口三藏中不說，義理應爾！
《阿毘曇鞞婆沙．菩薩品》中如是說。」 ^92a26

答曰：
摩訶衍中說：「初發心，是時知我當作佛。」
如阿遮羅菩薩於長手佛邊初發心時，
乃至金剛座處成佛道，於其中間，顛倒不淨心不生。 ^92a28

如《首楞嚴三昧》中，四種菩薩，四種受記：
有未發心而授記；有適發心而授記；有於前授記，
他人盡知，己身不知；有於前授記，他人、己身盡知。
汝云何言「於二阿僧祇劫，知受記而不自稱說」？ ^92b3

復次，佛言「無量阿僧祇劫作功德，欲度眾生」，
何以故言「三阿僧祇劫」？
三阿僧祇劫有量有限。 ^92b7

問曰：
摩訶衍中雖有此語，我亦不能都信。 ^92b9

答曰：
是為大失！是佛真法，佛口所說，汝無反復！
汝從摩訶衍中出生，云何言我不能都信？ ^92b10

復次，摩訶衍論議，此中應廣說。
復次，說是三十二相業因緣，欲界中種，
非色、無色界中種。
無色界中以無身無色，是三十二相是身莊嚴故，
於中不得種可爾，色界中何以不得種？
色界中大有諸梵王，常請佛初轉法輪，
是智慧清淨，能求佛道，何以言不得種三十二相因緣？ ^92b13

又言：「人中得種，非餘道。」
如娑伽度龍王十住菩薩，阿那婆達多龍王七住菩薩，
羅睺阿修羅王亦是大菩薩，復何以言「餘道不得種三十二相因緣」？ ^92b19

汝言：「人中閻浮提種，欝怛羅曰不可種。」 ^92b22

有義，彼中人無吾我，著樂、不利根故。
劬陀尼、弗婆提二處，福德、智慧、壽命勝閻浮提，何以不得種？ ^92b23

復次，汝言：「一思種一相。」
是心彈指頃六十生滅，一心中不住、不能分別，云何能種大人相？
此大人相不應不了心得種，以是故，多思和合能種一相。
如重物一人不能擔，必須多人力。
如是種相，要得大心多思和合，爾乃得種。
以是故，名百福相。
百大心思種福德，是名百福相，不應一思種一相。
餘事尚不得一思種一事，何況百福相！ ^92b26

何以故言「釋迦文尼菩薩心未純淑，弟子心純淑；
彌勒菩薩心純淑，弟子心未純淑」？
是語何處說？三藏中、摩訶衍中無是事，此言自出汝心。
汝但見釋迦文尼菩薩於寶窟中見弗沙佛，
七日七夜以一偈讚；彌勒菩薩亦種種讚弗沙佛，
但《阿波陀那經》中不說，汝所不知。
無因緣故，汝便謂「彌勒弟子心未純淑」，如是皆為違失！ ^92c5

汝言：「菩薩一切物能施，無所愛惜，如尸毘王為鴿故，
割肉與鷹，心不悔恨。」 ^92c12

如以財寶布施，是名下布施；以身布施，
是名中布施；種種施中心不著，是為上布施。
汝何以讚中布施為檀波羅蜜滿？
此施心雖大，多慈悲，有知智慧、有不知智慧。
如人為父母親屬不惜身，或為主不惜身。
以是故，知為鴿不惜身，是中布施。 ^92c14

問曰：
菩薩為一切眾生、為父母、為主者、為一切人故，
以是故，非直不惜身為檀波羅蜜滿。 ^92c20

答曰：
雖為一切眾生，是心不清淨，不知己身無吾我；
不知取者無人無主；不知所施物實性不可說一，不可說異。
於是三事心著，是為不清淨，於世界中得福德報，不能直至佛道。
如說般若波羅蜜中三事不可得亦不著，是為具足檀波羅蜜滿。 ^92c22

如是乃至般若波羅蜜，「能分別大地、城郭、
聚落作七分，是為般若波羅蜜滿。」
是般若波羅蜜無量無邊如大海水，諸天、
聖人、阿羅漢、辟支佛，乃至初行菩薩尚不能知其邊涯，
十地住菩薩乃能知，云何汝言「能分大地、
城郭、聚落作七分，是名般若波羅蜜滿」？
是事是算數法，能分地是世俗般若波羅蜜中少許分，譬如大海水中一渧兩渧。 ^92c28

實般若波羅蜜名三世諸佛母，能示一切法實相。
是般若波羅蜜無來處、無去處，一切處求不可得；
如幻、如響、如水中月，見便失。
諸聖人憐愍故，雖一相，以種種名字說是般若波羅蜜諸佛智慧寶藏，
汝言大失！ ^93a7

汝言四種觀：「觀時、觀土地、觀種族、觀生處。
人壽八萬歲佛出世，七、六、五、四、三、二萬歲中佛出世，人壽百歲是佛出世時。」 ^93a12

若諸佛常憐愍眾生，何以正八種時中出世，餘時不出？
佛法不待時，如好藥服時便差病，佛法亦如是不待時。 ^93a15

問曰：
雖菩薩憐愍眾生諸佛不待時，過八萬歲，
人長壽、多樂，染愛等結使厚，根鈍，非可化時。
若百歲後時，人短壽、苦多，瞋恚等諸結使更厚。
此樂時、苦時非得道時，以是故，佛不出世。 ^93a17

答曰：
諸天壽出千萬歲，有先世因緣，雖多樂，
染愛厚，能得道，何況人中不大樂！
三十六種不淨，易可教化，以是故，人壽過八萬歲，佛應出世。
是中，人無病、心樂故，人皆利根、福德；福德、
利根故，應易得道。 ^93a22

復次，師子鼓音王佛時，人壽十萬歲；明王佛時，
人壽七百阿僧祇劫；阿彌陀佛時，人壽無量阿僧祇劫；
汝云何言「過八萬歲佛不出世」？ ^93a26

問曰： ^93a29

摩訶衍經有此事，我法中無十方佛，唯過去釋迦文尼、
拘陳若等一百佛，未來彌勒等五百佛。 ^93b1

答曰：
摩訶衍論中種種因緣說三世十方佛。
何以故？十方世界有老、病、死、婬、怒、癡等諸苦惱，
以是故，佛應出其國。
如經中說：「無老、病、死、煩惱者，諸佛則不出世。」 ^93b3

復次，多病人應有多藥師。 ^93b6

汝等聲聞法，《長阿含》中毘沙門王以偈白佛： ^93b7

「稽首去、來、現在諸佛，亦復歸命釋迦文佛。」 ^93b9

汝經說「過去、未來、現在諸佛言稽首，釋迦文尼佛言歸命」，以此故知現在有餘佛。
若無餘國佛，何以故前稽首三世佛，後別歸命釋迦文尼佛？
此王未離欲，在釋迦文尼所得道，敬愛心重故歸命，於餘佛所直稽首。 ^93b10

問曰：
佛口說「一世間無一時二佛出，亦不得一時二轉輪王出」，
以是故，不應現在有餘佛。 ^93b15

答曰：
雖有此言，汝不解其義。
佛說一三千大千世界中無一時二佛出，非謂十方世界無現在佛也。
如四天下世界中，無一時二轉輪聖王出，
此大福德人，無怨敵共世故。
以是故，四天下一轉輪聖王。
佛亦如是，於三千大千世界中，亦無二佛出。
佛及轉輪聖王，經說一種，汝何以信餘四天下更有轉輪聖王，
而不信餘三千大千世界中更有佛？ ^93b17

復次，一佛不能得度一切眾生，若一佛能度一切眾生者，
可不須餘佛，但一佛出。
如諸佛法，度可度眾生已而滅，如燭盡火滅，
有為法無常性空故；以是故，現在應更有餘佛。 ^93b25

復次，眾生無量，苦亦無量，是故應有大心菩薩出，亦應有無量佛出世度諸眾生。 ^93b29

問曰：
如經中說：無量歲中佛時時出，譬如漚曇婆羅樹華時時一出。
若十方佛充滿，佛便易出易得，不名為難值！ ^93c2

答曰：
不爾！為一大千世界中，佛無量歲時時出，不言一切十方世界中難。
亦為罪人不知恭敬，不勤精進求道，以是故語言：「佛無量歲時時一出。」
又此眾生眾罪報故，墮惡道中，無量劫尚不聞佛名，何況見佛？
以是人故，言佛出世難。 ^93c5

問曰：
若現在十方多有諸佛菩薩，今一切眾生罪惡苦惱，何以不來度之？ ^93c11

答曰：
眾生無量阿僧祇劫罪垢深厚，雖有種種餘福，
無見佛功德，故不見佛。
如偈說：
　　「好福報未近，衰罪未除却，現在不能見，大德有力人。
　　大德諸聖人，心亦無分別，
　　慈悲一切人，一時令欲度。
　　眾生福德熟，智慧根亦利，
　　若為現度緣，即時得解脫。
　　譬如大龍王，隨願雨眾雨，
　　罪福隨本行，各各如所受。」 ^93c13

問曰：
若自有福德、自有智慧，如是人佛能度；
若無福德、智慧，佛不度。
若爾者，自有福德、智慧，不待佛度！ ^93c23

答曰：
此福德、智慧，從佛因緣出。
若佛不出世，諸菩薩以十善因緣、四無量意，
後世罪、福報，種種因緣教道。
若無菩薩，有種種經中說，人得此法，行福德因緣。 ^93c25

復次，人雖有福德、智慧，若佛不出世，是世界中受報，
不能得道；若佛出世，乃能得道，是為大益。
譬如人雖有目，日不出時，不能有所見，
要須日明，得有所見，不得言我有眼，何用日為！
如佛說：「二因二緣能生正見：一、從他聞法，
二、內自如法思惟。」
福德事故，能生善心；利根智慧故，能如法思惟。
以是故知從佛得度。 ^93c29

如是等種種，多有違錯！
欲作般若波羅蜜論議故，不能復廣論餘事。
大智度論卷第四
 ^94a7
