
hui:: 大般若波羅蜜多經卷第五百五十八
三藏法師玄奘奉　詔譯
pin:: 
## 5 設利羅品
第五分設利羅品第五
「復次，憍尸迦！假使充滿此贍部洲佛設利羅以為一分，
有書般若波羅蜜多深妙法門復為一分，
於斯二分，汝取何者？」 ^877c9

天帝釋言：「我意寧取深妙般若波羅蜜多。
所以者何？我於諸佛設利羅所，非不信受供養恭敬，
然諸佛身及設利羅，皆因般若波羅蜜多深妙法門而出生故，
皆由般若波羅蜜多深妙法門功德威力所熏修故，
乃為一切世間天、人、阿素洛等供養恭敬。 ^877c11

「世尊！如我坐在三十三天善法殿中天帝座上，
為諸天眾宣說正法時，有無量諸天子等，
來至我所聽我所說，供養恭敬，右遶而去。
我若不在彼法座時，諸天子等亦來其處，
雖不見我如我在時供養恭敬，咸言：『此處是天帝釋為諸天等說法之座，
我等皆應如天主在，供養恭敬，右遶而去。』
佛設利羅亦復如是，深妙般若波羅蜜多為因引生，
一切智智之所依止故，為一切世間天、
人、阿素洛等供養恭敬。
是故我說於二分中，我意寧取深妙般若波羅蜜多。 ^877c17

「世尊！假使充滿三千世界佛設利羅以為一分，
有書般若波羅蜜多深妙法門復為一分，
於斯二分，我意寧取深妙般若波羅蜜多。
所以者何？我於諸佛設利羅所，非不信受供養恭敬，
然諸佛身及設利羅，皆因般若波羅蜜多深妙法門而出生故，
皆由般若波羅蜜多深妙法門功德威力所熏修故，
乃為一切世間天、人、阿素洛等供養恭敬。 ^877c27

「世尊！如負債人怖畏債主，即便親近奉事國王，
依王勢力得免怖畏，反為債主怖畏供養。
所以者何？彼人依附國王勢力，王所攝受具威勢故。
王喻般若波羅蜜多，佛設利羅喻依王者，
由依般若波羅蜜多故，得世間供養恭敬。
諸佛所得一切智智，亦依般若波羅蜜多而得成辦故，我寧取深妙般若波羅蜜多。 ^878a6

「世尊！譬如無價大寶神珠，具無量種勝妙威德，
隨所住處有此神珠，人非人等不能為害。
設有男子或復女人，為鬼所執身心苦惱，
若有持此神珠示之，由珠威力鬼便捨去。
諸有熱病或風、或痰、或二、或三和合為病，
若有繫此神珠著身，如是諸病無不除愈。
此珠在闇能作照明，熱時能涼寒時能暖，
隨地方所有此神珠，時節調和不寒不熱。
若地方所有此神珠，虵蠍等毒無敢停止。
設有男子或復女人，為毒所中楚痛難忍，
若有持此神珠令見，珠威勢故毒即消滅。
若諸有情身嬰癩疾、惡瘡、腫疱、目眩、瞖等眼病、
耳病、鼻病、舌病、喉病、身病、諸支節病，帶此神珠眾病皆愈。
若諸池沼泉井等中，其水濁穢或將枯涸，
以珠投之水便盈滿，香潔澄淨具八功德。
若以青黃赤白紅紫碧綠雜綺種種色衣，
裹此神珠投之於水，水隨衣彩作種種色。
如是無價大寶神珠，威德無邊說不能盡，若置箱篋亦令其器具足成就無邊威德。
設空箱篋由曾置珠，其器仍為眾人愛重。」 ^878a13

爾時，慶喜問帝釋言：「如是神珠為天獨有，人亦有耶？」 ^878b3

天帝釋言：「人中、天上俱有此珠，若在人中形小而重，
若在天上形大而輕；又人中珠相不具足，
在天上者其相周圓；天上神珠威德殊勝，無量倍數過人所有。」 ^878b4

時，天帝釋復白佛言：「深妙般若波羅蜜多亦復如是，
為眾德本能滅無量惡不善法，隨所在處滅諸有情身心苦惱，
人非人等不能為害。
如來所得一切智智及餘無量無邊功德，皆因般若波羅蜜多。
佛設利羅，由諸功德所熏修故，是諸功德所依器故，
佛涅槃後堪受一切世間天、人、阿素洛等供養恭敬。
是故我說於二分中，我意寧取深妙般若波羅蜜多。 ^878b8

「世尊！假使充滿十方各如殑伽沙界佛設利羅以為一分，
有書般若波羅蜜多深妙法門復為一分，
於斯二分，我意寧取深妙般若波羅蜜多。
所以者何？我於諸佛設利羅所，非不信受供養恭敬，
然諸佛身及設利羅，皆因般若波羅蜜多深妙法門而出生故，
皆由般若波羅蜜多深妙法門功德威力所熏修故，
乃為一切世間天、人、阿素洛等供養恭敬。 ^878b16

「復次，世尊！深妙般若波羅蜜多能生如來一切智智，
如來所得一切智智能生佛身及設利羅，
是故供養如是般若波羅蜜多，則為供養三世諸佛一切智智及設利羅。 ^878b23

「復次，世尊！若善男子、善女人等欲得常見十方諸佛，當行當修甚深般若波羅蜜多。」 ^878b27

爾時，佛告天帝釋言：「如是！
如是！如汝所說。憍尸迦！
過去未來現在諸佛，皆依般若波羅蜜多，
證得無上正等菩提，是故如來供養恭敬。」 ^878b29

天帝釋言：「如是般若波羅蜜多是大無上波羅蜜多，一切如來皆依般若波羅蜜多知諸有情心行差別。」 ^878c3

爾時，佛告天帝釋言：「如是！
如是！如汝所說。憍尸迦！
是故菩薩摩訶薩眾長夜修行甚深般若波羅蜜多，為如實知諸有情類心行差別。」 ^878c5

時，天帝釋復白佛言：「諸菩薩眾為但應行般若波羅蜜多，為亦應行餘五波羅蜜多？」 ^878c8

爾時，佛告天帝釋言：「諸菩薩眾應具行六波羅蜜多，
然行布施、淨戒、安忍、精進、靜慮觀諸法時，皆以般若波羅蜜多而為上首。
憍尸迦！如贍部洲所有諸樹，枝條、莖幹、
花葉、果實，雖有種種形類不同，而其蔭影都無差別。
如是六種波羅蜜多雖各有異，而由般若波羅蜜多方便善巧，
攝受迴向一切智智，諸相差別都不可得。」 ^878c10

時，天帝釋復白佛言：「甚深般若波羅蜜多成就廣大圓滿無量無邊功德，
若有書持如是般若波羅蜜多，眾寶嚴飾，
復持種種上妙花鬘乃至燈明，供養恭敬、
尊重讚歎、守護不捨。
復有書持如是般若波羅蜜多，眾寶嚴飾，
轉施他人受持、讀誦。
此二福聚，何者為多？」 ^878c18

爾時，佛告天帝釋言：「我還問汝，隨汝意答。
若諸有情從他請得佛設利羅，盛以寶函置清淨處，
復持種種上妙花鬘乃至燈明，供養恭敬、
尊重讚歎、守護不捨。
若復有人從他請得佛設利羅，分施與他令其供養。
於意云何？此二福聚，何者為勝？」 ^878c23

天帝釋言：「如我解佛所說義者，此二福聚，後者為勝。」 ^878c29

爾時，佛讚天帝釋言：「善哉！
善哉！如汝所說。憍尸迦！
書持般若波羅蜜多，若自供養，若轉施他受持、
讀誦，此二福聚，後者為多。 ^879a1

「復次，憍尸迦！若善男子、善女人等，能以般若波羅蜜多甚深義趣，
如實為他分別解說，所獲福聚復勝施他多百千倍，敬此法師應如敬佛。」
pin:: 
##  6 經典品
第五分經典品第六 ^879a4

「復次，憍尸迦！若善男子、善女人等教贍部洲諸有情類，
皆令安住十善業道，展轉乃至普教十方殑伽沙等諸佛世界諸有情類，
皆令安住十善業道。
於意云何？是善男子、善女人等由此因緣得福多不？」 ^879a9

天帝釋言：「甚多！世尊！
甚多！善逝！」 ^879a13

佛言：「憍尸迦！若善男子、善女人等書持般若波羅蜜多，
眾寶莊嚴施他讀誦，所獲福聚甚多於前。 ^879a14

「復次，憍尸迦！若善男子、善女人等教贍部洲諸有情類，
皆令安住四靜慮、四無量、四無色定、五神通，
展轉乃至普教十方殑伽沙等諸佛世界諸有情類，
皆令安住四靜慮、四無量、四無色定、五神通。
於意云何？是善男子、善女人等由此因緣得福多不？」 ^879a16

天帝釋言：「甚多！世尊！
甚多！善逝！」
佛言：「憍尸迦！若善男子、善女人等書持般若波羅蜜多，
眾寶莊嚴施他讀誦，所獲福聚甚多於前。 ^879a22

「復次，憍尸迦！若善男子、善女人等書持般若波羅蜜多，
眾寶莊嚴自恒讀誦，不如有人書持般若波羅蜜多，眾寶莊嚴施他讀誦。 ^879a25

「復次，憍尸迦！若善男子、善女人等書持般若波羅蜜多，
眾寶莊嚴施他讀誦，不如有人於深般若波羅蜜多，善知義趣為他解說。」 ^879a27

時，天帝釋便白佛言：「應為何等諸有情類，解說般若波羅蜜多甚深義趣？」 ^879b1

佛言：「憍尸迦！若善男子、善女人等，不知般若波羅蜜多甚深義趣，
應為解說。何以故？
憍尸迦！於當來世，有善男子、善女人等求趣無上正等菩提，
聞他宣說相似般若波羅蜜多，心便迷謬退失中道。」 ^879b3

時，天帝釋復白佛言：「何等名為相似般若波羅蜜多？」 ^879b7

佛言：「憍尸迦！於當來世有諸苾芻愚癡顛倒，
雖欲宣說真實般若波羅蜜多，而顛倒說相似般若波羅蜜多。
云何苾芻顛倒宣說相似般若波羅蜜多？
謂彼苾芻為發無上菩提心者說：『色壞故名為無常，非常無故名為無常。』
說：『受、想、行、識壞故名為無常，非常無故名為無常。』
復作是說：『若如是求是行般若波羅蜜多。』
憍尸迦！如是名為顛倒宣說相似般若波羅蜜多。
憍尸迦！不應以色壞故觀色無常，不應以受、
想、行、識壞故觀受、想、行、識無常，但應以常無故觀色乃至識為無常。
以是故，憍尸迦！若善男子、善女人等於深般若波羅蜜多，
善知義趣為他解說，其福甚多。 ^879b8

「復次，憍尸迦！若善男子、善女人等教贍部洲一切有情，
皆令住預流果、或一來果、或不還果、或阿羅漢果、
或獨覺菩提，展轉乃至普教十方各如殑伽沙數世界一切有情，
皆令住預流果乃至獨覺菩提。
於意云何？是善男子、善女人等由此因緣得福多不？」 ^879b21

天帝釋言：「甚多！世尊！
甚多！善逝！」
佛言：「憍尸迦！有善男子、善女人等書持般若波羅蜜多，
眾寶莊嚴施他讀誦，教授教誡彼有情言：
『汝應精勤修學般若波羅蜜多相應佛法，定當證得一切智智。』
是善男子、善女人等所獲福聚甚多於前。
何以故？憍尸迦！一切預流、一來、不還、阿羅漢果、
獨覺菩提，皆是般若波羅蜜多所流出故。
謂彼證得一切智智，教化無量無邊有情，令成預流乃至獨覺無邊際故。 ^879b27

「復次，憍尸迦！若贍部洲諸有情類，皆發無上正等覺心，
展轉乃至十方各如殑伽沙界一切有情，皆發無上正等覺心。
有善男子、善女人等書持般若波羅蜜多，眾寶莊嚴施令讀誦。
於意云何？是善男子、善女人等由此因緣得福多不？」 ^879c7

天帝釋言：「甚多！世尊！
甚多！善逝！」 ^879c12

佛言：「憍尸迦！若善男子、善女人等書持般若波羅蜜多，
眾寶莊嚴轉施與一已於無上正等菩提不退轉者令勤修學，
是善男子、善女人等所獲福聚甚多於前。
何以故？憍尸迦！如是菩薩修行般若波羅蜜多疾得圓滿，令深般若波羅蜜多廣行流布。 ^879c13

「復次，憍尸迦！若贍部洲諸有情類，皆發無上正等覺心，
展轉乃至十方各如殑伽沙界一切有情，皆發無上正等覺心。
有善男子、善女人等書持般若波羅蜜多，
眾寶莊嚴施令讀誦，復以巧妙文義解釋。
於意云何？是善男子、善女人等由此因緣得福多不？」 ^879c18

天帝釋言：「甚多！世尊！
甚多！善逝！」 ^879c24

佛言：「憍尸迦！若善男子、善女人等書持般若波羅蜜多，
轉施與一已於無上正等菩提不退轉者令其讀誦，
復以巧妙文義解釋，是善男子、善女人等所獲福聚甚多於前。 ^879c25

「復次，憍尸迦！若贍部洲諸有情類，皆於無上正等菩提得不退轉，
展轉乃至十方各如殑伽沙界一切有情，皆於無上正等菩提得不退轉。
有善男子、善女人等書持般若波羅蜜多，眾寶莊嚴施令讀誦。
於意云何？是善男子、善女人等由此因緣得福多不？」 ^879c28

天帝釋言：「甚多！世尊！
甚多！善逝！」 ^880a5

佛言：「憍尸迦！已於無上正等菩提得不退轉諸菩薩中，
有一菩薩作如是言：『我今欣樂疾證無上正等菩提，濟拔有情生死眾苦。』
若善男子、善女人等為成彼事，書持般若波羅蜜多，
眾寶莊嚴施令讀誦，是善男子、善女人等，所獲福聚甚多於前無量無數。 ^880a6

「復次，憍尸迦！若贍部洲諸有情類，皆於無上正等菩提得不退轉，
展轉乃至十方各如殑伽沙界一切有情，皆於無上正等菩提得不退轉。
有善男子、善女人等書持般若波羅蜜多，
眾寶莊嚴施令讀誦，復以巧妙文義解釋。
於意云何？是善男子、善女人等由此因緣得福多不？」 ^880a11

天帝釋言：「甚多！世尊！
甚多！善逝！」
佛言：「憍尸迦！已於無上正等菩提得不退轉諸菩薩中，
有一菩薩作如是言：『我今欣樂疾證無上正等菩提，濟拔有情生死眾苦。』
若善男子、善女人等為成彼事，書持般若波羅蜜多，
眾寶莊嚴施令讀誦，復以巧妙文義解釋，
是善男子、善女人等，所獲福聚甚多於前無量無數。」 ^880a18

時，天帝釋便白佛言：「如是！
世尊！如是！善逝！世尊！
如如菩薩摩訶薩轉近無上正等菩提，
如是如是應以般若波羅蜜多，轉更慇懃教授教誡，
應以上妙飲食、衣服、臥具、醫藥及餘資具，供養恭敬令無乏少。
若善男子、善女人等，能以如是法施、財施攝受供養彼菩薩摩訶薩，
是善男子、善女人等由此因緣獲福無量。
所以者何？彼菩薩摩訶薩要由如是法施、
財施攝受供養，疾證無上正等菩提，為諸有情作大饒益。」 ^880a25

爾時，善現讚帝釋言：「善哉！
善哉！善能攝受、勸勵、護助諸菩薩摩訶薩，令疾證得所求無上正等菩提。 ^880b5

「憍尸迦！汝今已作佛聖弟子所應作事。
何以故？憍尸迦！一切如來諸聖弟子，為欲饒益諸有情故，
法爾攝受、勸勵、護助諸菩薩摩訶薩，令疾證得所求無上正等菩提。
所以者何？一切如來、聲聞、獨覺世間勝事，皆由菩薩摩訶薩眾而得出現。
何以故？憍尸迦！若無菩薩摩訶薩發菩提心，
則無菩薩摩訶薩能學六種波羅蜜多；
若無菩薩摩訶薩修學六種波羅蜜多，
則無菩薩摩訶薩能證無上正等菩提；
若無菩薩摩訶薩證得無上正等菩提，
則無如來、聲聞、獨覺世間勝事。
是故如來諸聖弟子，為欲利樂諸有情故，
法應攝受、勸勵、護助諸菩薩眾，令學六種波羅蜜多，
能疾證得一切智智，盡未來際利樂有情。」
pin:: 
##  7 迴向品
第五分迴向品第七 ^880b7

爾時，慈氏菩薩謂善現言：「菩薩隨喜迴向俱行諸福業事，
於餘有情施、戒、修等諸福業事為最為勝、
為尊為高、為妙為微妙、為上為無上。」 ^880b23

爾時，善現問慈氏菩薩言：「若諸菩薩所起隨喜迴向之心，
普緣無量無數世界，一一世界無量無數已入涅槃諸佛世尊，
從初發心乃至成佛，展轉乃至入般涅槃，
如是乃至法將滅盡，於其中間所有六種波羅蜜多相應善根，
若諸弟子施、戒、修等諸福業事及學、無學無漏善根，
若佛戒蘊、定蘊、慧蘊、解脫蘊、解脫智見蘊，
若為利樂一切有情大慈大悲及餘無量無邊佛法，
若說法要，若依法要學諸善根，若佛世尊般涅槃後，
諸有情類所種善根，合集稱量，現前發起最尊最勝、最上最妙隨喜之心。
復以如是隨喜俱行諸福業事，與諸有情平等共有迴向無上正等菩提：
『願此善根共有情類，引發無上正等菩提。』
於意云何？彼諸菩薩緣如是事，起如是行相，
隨喜迴向心，為有如是所緣可得，如彼菩薩所取相不？」 ^880b26

慈氏菩薩答善現言：「彼諸菩薩緣如是事，
起如是行相隨喜迴向心，實無如是所緣可得，如彼菩薩所取之相。」 ^880c12

具壽善現謂慈氏菩薩言：「若無如是所緣諸事，
如彼菩薩所取相者，彼諸菩薩隨喜迴向，豈不皆成想心見倒？
所以者何？如有執著無所有事，無常謂常，
實苦謂樂，無我謂我，不淨謂淨，由斯發起想心見倒。
如所緣事實無所有，菩提及心亦應如是。
若爾，一切應無差別，此中何等是所緣事？
何等是隨喜心？何等是菩提？
何等是迴向？云何菩薩緣如是事，起隨喜心迴向無上正等菩提？」 ^880c15

慈氏菩薩報善現言：「如是所起隨喜迴向，不應對彼新學大乘菩薩前說。
所以者何？彼聞如是隨喜迴向，所有信樂恭敬之心皆當滅沒。
如是隨喜迴向之法，應為不退轉菩薩摩訶薩，
或曾供養無量諸佛、久發大願、多植善根、為多善友所攝受者分別開示。
所以者何？彼聞如是隨喜迴向，不驚、不怖、
不退、不沒。 ^880c23

「諸菩薩眾應以如是隨喜俱行諸福業事，迴向所求一切智智。
當於爾時應作是念：『所可用心隨喜迴向，
此所用心盡、滅、離、變，此所緣事及諸善根，
皆亦如心盡、滅、離、變。
此中何等是所用心？
復以何等為所緣事及諸善根，而說隨喜迴向無上正等菩提？
是心於心理不應有隨喜迴向，以無二心俱時起故。
心亦不可隨喜迴向，心自性故，是故隨喜迴向之心及所緣事皆不可得。』」 ^881a1

時，天帝釋白善現言：「新學大乘諸菩薩眾聞如是事其心將無驚、
怖、退、沒？云何菩薩於所緣事起隨喜心？
云何攝受隨喜俱行諸福業事，迴向無上正等菩提？」 ^881a10

爾時，具壽善現依慈氏菩薩作如是言：
「諸菩薩眾普緣十方一切如來、應、正等覺，
斷諸有路絕戲論道，殄諸雲霧摧諸棘刺，
捨諸重擔逮得己利，盡諸有結正智解脫，
到心自在第一究竟，入無餘依涅槃界者，
從初發心乃至成佛，展轉乃至入般涅槃，
如是乃至法將滅沒，於其中間所有功德，
及諸弟子所種善根，合集稱量，現前發起最尊最勝、最上最妙隨喜之心。
復持如是隨喜俱行諸福業事，迴向無上正等菩提。
是諸菩薩云何不墮想心見倒？」 ^881a13

慈氏菩薩謂善現言：「若諸菩薩於自所起隨喜迴向心等諸法無心等想，
則不墮於想心見倒；若諸菩薩於自所起隨喜迴向心等諸法有心等想，
則便墮於想心見倒。
又諸菩薩以如是心，念佛弟子功德善根而生隨喜，
正知此心盡、滅、離、變，非能隨喜，正知彼法，
其性亦然非所隨喜；又正了達能迴向心法性亦爾，
非能迴向，及正了知所迴向法其性亦爾，非所迴向。
若有能依如是所說隨喜迴向是正非邪，諸菩薩眾皆應發起如是隨喜迴向無上正等菩提。 ^881a23

「又諸菩薩普緣過去、未來、現在諸佛世尊所有功德，
若諸弟子所有善根，若異生類所有善根，
若傍生趣聽聞正法所有善根，若餘天、
龍廣說乃至人、非人等聽聞正法發菩提心，
如是一切合集稱量，現前發起最尊最勝、
最上最妙隨喜之心，既隨喜已迴向無上正等菩提。
於如是時，若正解了諸能隨喜迴向之法盡、
滅、離、變，諸所隨喜迴向之法其性亦然，雖如是知而能隨喜迴向無上正等菩提。
復於是時，若正解了都無有法可能隨喜迴向於法，
雖如是知而能隨喜迴向無上正等菩提，便不墮於想心見倒。
所以者何？是諸菩薩於能隨喜迴向之心及所隨喜迴向之法不生執著，
是名無上隨喜迴向。
若諸菩薩於能隨喜迴向之法，起能隨喜迴向法想，
於所隨喜迴向之法，起所隨喜迴向法想，
而起隨喜迴向無上正等菩提，則便墮於想心見倒，所起隨喜迴向皆邪。 ^881b5

「菩薩應知方便遠離。
若諸菩薩於所修作諸福業事，如實了知遠離寂靜，
於能隨喜迴向之心，亦如實知遠離寂靜，
如實知已，行深般若波羅蜜多，於諸法中都無取著，
而起隨喜迴向無上正等菩提，則不墮於想心見倒。
若諸菩薩於所修作諸福業事，不如實知遠離寂靜，
於能隨喜迴向之心，亦不能知遠離寂靜，
於一切法執著諸相，而起隨喜迴向無上正等菩提，則便墮於想心見倒。 ^881b22

「若諸菩薩於已滅度諸佛世尊及諸弟子功德善根，
欲正發起隨喜迴向，應作是念：『如佛世尊及諸弟子皆已滅度，
自性非有，功德善根亦復如是。
我所發起隨喜迴向及所迴向無上菩提，性相亦爾都不可得。』
如實知已，於諸善根發生隨喜迴向無上正等菩提，
便能不生想心見倒；不取相故，佛所聽許，名正隨喜迴向菩提。
若諸菩薩以取相為方便，行深般若波羅蜜多，
於已滅度佛及弟子功德善根，取相隨喜迴向菩提，是為非善隨喜迴向。
若諸菩薩不取相為方便，行深般若波羅蜜多，
於已滅度佛及弟子功德善根，離相隨喜迴向菩提，是名為善隨喜迴向。」 ^881c2

慈氏菩薩問善現言：「云何菩薩於佛及弟子功德善根等皆不取相，
而能隨喜迴向菩提？」 ^881c14

善現答言：「應知菩薩所學般若波羅蜜多方便善巧，
雖不取相而所作成，非離般若波羅蜜多，
有能正起隨喜迴向，是故菩薩欲成所作，應學般若波羅蜜多。」 ^881c16

慈氏菩薩謂善現言：「莫作是說。
所以者何？以甚深般若波羅蜜多中，佛及弟子功德善根都不可得，
所起隨喜迴向菩提亦不可得。 ^881c20

「此中菩薩應作是觀：『過去如來及諸弟子功德善根性皆已滅，
所起隨喜迴向之心及大菩提性皆寂滅。
我若於彼取相分別，發生隨喜迴向之心，諸佛世尊皆所不許。
所以者何？於已滅度佛弟子等取相分別隨喜迴向，
是則名為大有所得，過去已滅無所有故，
未來、現在佛弟子等，未至不住亦不可得，
若不可得非取相境，若取其相發生隨喜迴向菩提便墮顛倒。』 ^881c23

「是故菩薩欲於如來及諸弟子功德善根，
正發隨喜迴向菩提，不應於中起有所得取相分別隨喜迴向。
若於其中起有所得取相分別隨喜迴向，佛不說彼有大義利。
所以者何？如是隨喜迴向之心，妄想分別名雜毒故。
如有飲食，雖具上妙色香美味而雜毒藥，
愚夫淺識貪取噉之，初雖適意後便大苦。
如是一類補特伽羅，不善受持，不善觀察甚深般若波羅蜜多，
不善通達甚深義趣，而告大乘種性者曰：『來！
善男子！汝於三世諸佛世尊戒等五蘊及餘無量無邊功德，
若佛弟子所種善根，若佛世尊授諸菩薩、
聲聞、獨覺三菩提記，彼有情類所種善根，
若諸天、人、阿素洛等所種善根，如是一切合集稱量，現前隨喜迴向菩提。』
如是所說隨喜迴向，以有所得為方便故，
譬如世間雜毒飲食，菩薩種性補特伽羅不應隨彼所說而學。 ^882a2

「是故，大德！應說云何住菩薩乘善男子等，應於三世十方諸佛及弟子等功德善根隨喜迴向可名無毒？」 ^882a19

善現答言：「若諸菩薩欲不謗佛而發隨喜迴向心者，
應作是念：『如諸如來、應、正等覺如實通達功德善根，
有如是性、有如是相、有如是法而可隨喜。
我今亦應如是隨喜，如諸如來、應、正等覺如實通達，
應以如是諸福業事迴向菩提；我今亦應如是迴向。』
若作如是隨喜迴向，則不謗佛，不雜眾毒，
離諸過咎，善順佛教。 ^882a21

「復次，菩薩應作如是隨喜迴向，如戒蘊等不墮三界、
非三世攝，隨喜迴向亦應如是。
所以者何？如彼諸法自性空故，不墮三界非三世攝，隨喜迴向亦復如是。
若能如是隨喜迴向，不雜眾毒無所失壞；
若不如是隨喜迴向，當知是邪隨喜迴向。
若諸菩薩作如是念：『如諸如來、應、正等覺，
如實通達諸功德等，有如是法，可依此法發生無倒隨喜迴向。
我今亦應依如是法，發生隨喜迴向之心。』
是為正發隨喜迴向。」 ^882a28

爾時，世尊讚善現曰：「善哉！
善哉！汝今乃能為諸菩薩作大佛事。
善現當知！假使三千大千世界諸有情類，
一切皆得四靜慮、四無量、四無色定、五神通等世、出世間有相功德。
是一菩薩所起無倒隨喜迴向，於彼功德為最為勝、
為尊為高、為妙為微妙、為上為無上。 ^882b9

「復次，善現！假使三千大千世界一切有情，
皆發無上正等覺心，一一住如殑伽沙劫，
以有所得而為方便，皆持上妙衣服、飲食、
臥具、醫藥及餘樂具，恭敬供養如殑伽沙世界有情常無間斷。
於意云何？是諸菩薩由此因緣得福多不？」 ^882b14

善現對曰：「甚多！世尊！
如是福聚若有形色，十方各如殑伽沙界不能容受。」 ^882b20

佛言：「善現！如是！如是！
如汝所說。若一菩薩由深般若波羅蜜多所攝受故，
發起無倒隨喜迴向所獲功德於前菩薩有相福聚，
百倍為勝，千倍為勝，乃至鄔波尼殺曇倍亦復為勝。」 ^882b21

爾時，四大天王各與眷屬二萬天子俱，
頂禮佛足，合掌恭敬，白言：「世尊！
是諸菩薩所起無倒隨喜迴向，甚深般若波羅蜜多方便善巧所攝受故，
威力廣大勝前所說有所得施多百千倍。」 ^882b25

時，天帝釋乃至他化自在天王各與眷屬十萬天子俱，
皆持種種天妙花鬘、塗散等香、衣服、瓔珞、
寶幢、幡蓋、眾妙、珍奇，奏天樂音而供養佛，
頂禮佛足，合掌白言：「是諸菩薩所起無倒隨喜迴向，
甚深般若波羅蜜多方便善巧所攝受故，威力廣大勝前所說有所得施多百千倍。」 ^882b29

時，大梵王廣說乃至色究竟天各與無量百千天眾，
前詣佛所，頂禮佛足，合掌恭敬俱發聲言：「希有！
世尊！是諸菩薩所起無倒隨喜迴向，甚深般若波羅蜜多方便善巧所攝受故，
威力廣大勝前所說有所得施多百千倍。」 ^882c7

爾時，佛告淨居天等諸天眾言：「且置三千大千世界一切有情皆發無上正等覺心。
假使十方殑伽沙等諸佛世界，一切有情皆發無上正等覺心，
一一住如殑伽沙劫，以有所得而為方便，
皆持上妙衣服、飲食、臥具、醫藥及餘樂具，恭敬供養如殑伽沙世界有情常無間斷。
若有菩薩普緣三世諸佛世尊所有戒蘊、
定蘊、慧蘊、解脫蘊、解脫智見蘊及餘無量無邊佛法，
若諸弟子所有善根，若餘有情所修善法，
如是一切合集稱量，現前發起最尊最勝、最上最妙隨喜俱行諸福業事。
復持如是隨喜俱行諸福業事，迴向無上正等菩提。
如是所起隨喜迴向所獲功德，勝前所說有相福聚無量無邊不可稱計。」 ^882c11

爾時，善現便白佛言：「如世尊說現前發起最尊最勝、最上最妙隨喜俱行諸福業事。
云何名為最尊最勝、最上最妙隨喜俱行諸福業事？」 ^882c25

佛告善現：「若諸菩薩於三世法不取、不捨、
不念、不得，知無有法已、正、當生，知無有法已、
正、當滅，如法實性發生隨喜迴向無上正等菩提，
如是名為最尊最勝、最上最妙隨喜俱行諸福業事。 ^882c28

「復次，善現！若諸菩薩欲於三世諸佛世尊及弟子等布施、
淨戒、安忍、精進、靜慮、般若，及正解脫、解脫智見相應善根，
發生無倒隨喜迴向，應作是念：『如真解脫，
布施、淨戒、安忍、精進、靜慮、般若相應善根亦復如是；
如真解脫，戒蘊、定蘊、慧蘊、解脫蘊、解脫智見蘊相應善根亦復如是；
如真解脫，所有勝解亦復如是；如真解脫，
隨喜迴向亦復如是；如真解脫，一切過去已滅諸法亦復如是；
如真解脫，一切未來未生諸法亦復如是；
如真解脫，一切現在現轉諸法亦復如是；
如真解脫，過去無量無數世界諸佛世尊及弟子等亦復如是；
如真解脫，未來無量無數世界諸佛世尊及弟子等亦復如是；
如真解脫，現在無量無數世界諸佛世尊及弟子等亦復如是。
如是諸法真如法性，無向無背、無縛無脫、無染無淨。
我於如是功德善根現前隨喜，以無移轉及無失壞、
無相、無得而為方便，迴向無上正等菩提，
如是名為最尊最勝、最上最妙隨喜迴向。』 ^883a3

「善現當知！如是無倒隨喜迴向所獲功德，
於十方面各如殑伽沙數世界一切有情，
皆發無上正等覺心，一一住如殑伽沙劫，
以有所得而為方便，皆持上妙衣服、飲食、
臥具、醫藥及餘樂具，恭敬供養十方各如殑伽沙界一切有情常無間斷，
所獲施福，及於十方殑伽沙等諸佛世界一切有情，
一一住如殑伽沙劫，以有所得而為方便，
所修淨戒、安忍、精進、靜慮、般若相應善根，
百倍為勝，千倍為勝，乃至鄔波尼殺曇倍亦復為勝。」
大般若波羅蜜多經卷第五百五十八
 ^883a22
