金剛般若波羅蜜經
姚秦天竺三藏鳩摩羅什譯
jing:: 
如是我聞：
一時，佛在舍衛國祇樹給孤獨園，與大比丘眾千二百五十人俱。
爾時，世尊食時，著衣持鉢，入舍衛大城乞食。
於其城中，次第乞已，還至本處。
飯食訖，收衣鉢，洗足已，敷座而坐。 ^748c20

時，長老須菩提在大眾中即從座起，偏袒右肩，
右膝著地，合掌恭敬而白佛言：「希有世尊！
如來善護念諸菩薩，善付囑諸菩薩。
世尊！善男子、善女人，發阿耨多羅三藐三菩提心，應云何住？
云何降伏其心？」 ^748c24

佛言：「善哉，善哉！須菩提！
如汝所說：『如來善護念諸菩薩，善付囑諸菩薩。』
汝今諦聽，當為汝說。
善男子、善女人，發阿耨多羅三藐三菩提心，
應如是住，如是降伏其心。」 ^748c29

「唯然。世尊！願樂欲聞。」 ^749a4

佛告須菩提：「諸菩薩摩訶薩應如是降伏其心：
『所有一切眾生之類，若卵生、若胎生、若濕生、
若化生，若有色、若無色，若有想、若無想、
若非有想非無想，我皆令入無餘涅槃而滅度之。』
如是滅度無量、無數、無邊眾生，實無眾生得滅度者。
何以故？須菩提！若菩薩有我相、人相、眾生相、
壽者相，即非菩薩。 ^749a5

「復次，須菩提！菩薩於法應無所住行於布施，
所謂不住色布施，不住聲、香、味、觸、法布施。
須菩提！菩薩應如是布施，不住於相。
何以故？若菩薩不住相布施，其福德不可思量。 ^749a12

「須菩提！於意云何？
東方虛空可思量不？」 ^749a16

「不也，世尊！」
「須菩提！南、西、北方，四維、上、下虛空可思量不？」 ^749a17

「不也，世尊！」
「須菩提！菩薩無住相布施，福德亦復如是不可思量。
須菩提！菩薩但應如所教住。 ^749a18

「須菩提！於意云何？
可以身相見如來不？」 ^749a21

「不也，世尊！不可以身相得見如來。
何以故？如來所說身相，即非身相。」 ^749a22

佛告須菩提：「凡所有相，皆是虛妄；若見諸相非相，則見如來。」 ^749a23

須菩提白佛言：「世尊！
頗有眾生，得聞如是言說章句，生實信不？」 ^749a26

佛告須菩提：「莫作是說。
如來滅後後五百歲，有持戒修福者，於此章句能生信心，
以此為實，當知是人不於一佛二佛、三、
四、五佛而種善根，已於無量千萬佛所種諸善根。
聞是章句，乃至一念生淨信者，須菩提！
如來悉知悉見是諸眾生得如是無量福德。
何以故？是諸眾生無復我相、人相、眾生相、壽者相。 ^749a27

「無法相，亦無非法相。
何以故？是諸眾生若心取相，則為著我、
人、眾生、壽者。 ^749b5

「若取法相，即著我、人、眾生、壽者。
何以故？若取非法相，即著我、人、眾生、壽者。
是故不應取法，不應取非法。
以是義故，如來常說：『汝等比丘，知我說法，
如筏喻者，法尚應捨，何況非法。』 ^749b7

「須菩提！於意云何？
如來得阿耨多羅三藐三菩提耶？
如來有所說法耶？」 ^749b12

須菩提言：「如我解佛所說義，無有定法名阿耨多羅三藐三菩提，
亦無有定法如來可說。
何以故？如來所說法，皆不可取、不可說、
非法、非非法。所以者何？
一切賢聖皆以無為法而有差別。」 ^749b13

「須菩提！於意云何？
若人滿三千大千世界七寶以用布施，
是人所得福德，寧為多不？」 ^749b18

須菩提言：「甚多，世尊！
何以故？是福德即非福德性，是故如來說福德多。」 ^749b20

「若復有人，於此經中受持乃至四句偈等，
為他人說，其福勝彼。
何以故？須菩提！一切諸佛及諸佛阿耨多羅三藐三菩提法，
皆從此經出。須菩提！
所謂佛法者，即非佛法。 ^749b21

「須菩提！於意云何？
須陀洹能作是念，『我得須陀洹果』不？」 ^749b26

須菩提言：「不也，世尊！
何以故？須陀洹名為入流，而無所入，不入色、
聲、香、味、觸、法，是名須陀洹。」 ^749b27

「須菩提！於意云何？
斯陀含能作是念，『我得斯陀含果』不？」 ^749b29

須菩提言：「不也，世尊！
何以故？斯陀含名一往來，而實無往來，是名斯陀含。」 ^749c1

「須菩提！於意云何？
阿那含能作是念，『我得阿那含果』不？」 ^749c3

須菩提言：「不也，世尊！
何以故？阿那含名為不來，而實無來，是故名阿那含。」 ^749c4

「須菩提！於意云何？
阿羅漢能作是念，『我得阿羅漢道』不？」 ^749c6

須菩提言：「不也，世尊！
何以故？實無有法名阿羅漢。
世尊！若阿羅漢作是念『我得阿羅漢道』，
即為著我、人、眾生、壽者。
世尊！佛說我得無諍三昧人中最為第一，是第一離欲阿羅漢。
我不作是念：『我是離欲阿羅漢。』
世尊！我若作是念『我得阿羅漢道』，世尊則不說須菩提是樂阿蘭那行者。
以須菩提實無所行，而名須菩提是樂阿蘭那行。」 ^749c7

佛告須菩提：「於意云何？
如來昔在然燈佛所，於法有所得不？」 ^749c16

「世尊！如來在然燈佛所，於法實無所得。」 ^749c17

「須菩提！於意云何？
菩薩莊嚴佛土不？」 ^749c18

「不也，世尊！何以故？
莊嚴佛土者，則非莊嚴，是名莊嚴。」 ^749c19

「是故須菩提，諸菩薩摩訶薩應如是生清淨心，
不應住色生心，不應住聲、香、味、觸、法生心，應無所住而生其心。 ^749c20

「須菩提！譬如有人，身如須彌山王，於意云何？
是身為大不？」 ^749c23

須菩提言：「甚大，世尊！
何以故？佛說非身，是名大身。」 ^749c24

「須菩提！如恒河中所有沙數，如是沙等恒河，於意云何？
是諸恒河沙寧為多不？」 ^749c25

須菩提言：「甚多，世尊！
但諸恒河尚多無數，何況其沙。」 ^749c27

「須菩提！我今實言告汝，若有善男子、善女人，
以七寶滿爾所恒河沙數三千大千世界以用布施，得福多不？」 ^749c28

須菩提言：「甚多，世尊！」
佛告須菩提：「若善男子、善女人於此經中，
乃至受持四句偈等，為他人說，而此福德勝前福德。 ^750a2

「復次，須菩提！隨說是經，乃至四句偈等，
當知此處，一切世間天、人、阿修羅皆應供養，
如佛塔廟，何況有人盡能受持讀誦？
須菩提！當知是人成就最上、第一、希有之法，
若是經典所在之處，則為有佛，若尊重弟子。」 ^750a6

爾時，須菩提白佛言：「世尊！
當何名此經？我等云何奉持？」 ^750a11

佛告須菩提：「是經名為『金剛般若波羅蜜』。
以是名字，汝當奉持。
所以者何？須菩提！
佛說般若波羅蜜，則非般若波羅蜜。
須菩提！於意云何？
如來有所說法不？」 ^750a12

須菩提白佛言：「世尊！
如來無所說。」 ^750a15

「須菩提！於意云何？
三千大千世界所有微塵是為多不？」 ^750a16

須菩提言：「甚多，世尊！」
「須菩提！諸微塵，如來說非微塵，是名微塵。
如來說世界，非世界，是名世界。 ^750a18

「須菩提！於意云何？
可以三十二相見如來不？」 ^750a20

「不也，世尊！不可以三十二相得見如來。
何以故？如來說三十二相，即是非相，是名三十二相。」 ^750a21

「須菩提！若有善男子、善女人，以恒河沙等身命布施；
若復有人，於此經中，乃至受持四句偈等，
為他人說，其福甚多。」 ^750a23

爾時，須菩提聞說是經，深解義趣，涕淚悲泣，
而白佛言：「希有世尊！
佛說如是甚深經典，我從昔來所得慧眼，未曾得聞如是之經。
世尊！若復有人得聞是經，信心清淨，則生實相，
當知是人，成就第一希有功德。
世尊！是實相者，則是非相，是故如來說名實相。
世尊！我今得聞如是經典，信解、受持不足為難，
若當來世後五百歲，其有眾生得聞是經，
信解、受持，是人則為第一希有。
何以故？此人無我相、人相、眾生相、壽者相。
所以者何？我相即是非相，人相、眾生相、壽者相即是非相。
何以故？離一切諸相，則名諸佛。」 ^750a27

佛告須菩提：「如是，如是！
若復有人得聞是經，不驚、不怖、不畏，當知是人甚為希有。
何以故？須菩提！如來說第一波羅蜜，非第一波羅蜜，是名第一波羅蜜。
須菩提！忍辱波羅蜜，如來說非忍辱波羅蜜。
何以故？須菩提！如我昔為歌利王割截身體，
我於爾時，無我相、無人相、無眾生相、無壽者相。
何以故？我於往昔節節支解時，若有我相、
人相、眾生相、壽者相，應生瞋恨。
須菩提！又念過去於五百世作忍辱仙人，
於爾所世，無我相、無人相、無眾生相、無壽者相。
是故，須菩提！菩薩應離一切相，發阿耨多羅三藐三菩提心，
不應住色生心，不應住聲、香、味、觸、法生心，應生無所住心。
若心有住，則為非住。
是故，佛說菩薩心不應住色布施。 ^750b9

「須菩提！菩薩為利益一切眾生，應如是布施。
如來說：『一切諸相，即是非相。』
又說：『一切眾生，則非眾生。』 ^750b24

「須菩提！如來是真語者、實語者、如語者、
不誑語者、不異語者。 ^750b27

「須菩提！如來所得法，此法無實無虛。
須菩提！若菩薩心住於法而行布施，如人入闇，
則無所見；若菩薩心不住法而行布施，
如人有目，日光明照，見種種色。 ^750b28

「須菩提！當來之世，若有善男子、善女人，
能於此經受持、讀誦，則為如來以佛智慧悉知是人，
悉見是人，皆得成就無量無邊功德。 ^750c3

「須菩提！若有善男子、善女人，初日分以恒河沙等身布施，
中日分復以恒河沙等身布施，後日分亦以恒河沙等身布施，
如是無量百千萬億劫以身布施；若復有人，
聞此經典，信心不逆，其福勝彼，何況書寫、
受持、讀誦、為人解說。 ^750c7

「須菩提！以要言之，是經有不可思議、不可稱量、無邊功德。
如來為發大乘者說，為發最上乘者說。
若有人能受持、讀誦、廣為人說，如來悉知是人，
悉見是人，皆得成就不可量、不可稱、無有邊、
不可思議功德，如是人等，則為荷擔如來阿耨多羅三藐三菩提。
何以故？須菩提！若樂小法者，著我見、人見、
眾生見、壽者見，則於此經，不能聽受、讀誦、為人解說。 ^750c12

「須菩提！在在處處若有此經，一切世間天、
人、阿修羅所應供養；當知此處則為是塔，
皆應恭敬、作禮、圍繞，以諸華香而散其處。 ^750c20

「復次，須菩提！善男子、善女人受持、讀誦此經，
若為人輕賤，是人先世罪業應墮惡道，
以今世人輕賤故，先世罪業則為消滅，當得阿耨多羅三藐三菩提。 ^750c24

「須菩提！我念過去無量阿僧祇劫，於然燈佛前，
得值八百四千萬億那由他諸佛，悉皆供養承事，
無空過者；若復有人，於後末世，能受持、
讀誦此經，所得功德，於我所供養諸佛功德，
百分不及一，千萬億分乃至算數、譬喻所不能及。 ^750c27

「須菩提！若善男子、善女人於後末世，有受持、
讀誦此經所得功德，我若具說者，或有人聞，
心則狂亂，狐疑不信。
須菩提！當知是經義不可思議，果報亦不可思議。」 ^751a4

爾時，須菩提白佛言：「世尊！
善男子、善女人發阿耨多羅三藐三菩提心，云何應住？
云何降伏其心？」 ^751a8

佛告須菩提：「善男子、善女人發阿耨多羅三藐三菩提者，
當生如是心：『我應滅度一切眾生。
滅度一切眾生已，而無有一眾生實滅度者。』
何以故？須菩提！若菩薩有我相、人相、眾生相、
壽者相，則非菩薩。
所以者何？須菩提！
實無有法發阿耨多羅三藐三菩提者。 ^751a10

「須菩提！於意云何？
如來於然燈佛所，有法得阿耨多羅三藐三菩提不？」 ^751a16

「不也，世尊！如我解佛所說義，佛於然燈佛所，無有法得阿耨多羅三藐三菩提。」 ^751a18

佛言：「如是，如是！須菩提！
實無有法，如來得阿耨多羅三藐三菩提。
須菩提！若有法，如來得阿耨多羅三藐三菩提者，
然燈佛則不與我受記：『汝於來世當得作佛，號釋迦牟尼。』
以實無有法得阿耨多羅三藐三菩提，
是故然燈佛與我受記，作是言：『汝於來世當得作佛，號釋迦牟尼。』
何以故？如來者，即諸法如義。 ^751a19

「若有人言『如來得阿耨多羅三藐三菩提』，須菩提！
實無有法，佛得阿耨多羅三藐三菩提。
須菩提！如來所得阿耨多羅三藐三菩提，
於是中無實無虛，是故如來說：『一切法皆是佛法。』
須菩提！所言一切法者，即非一切法，是故名一切法。 ^751a27

「須菩提！譬如人身長、大。」 ^751b3

須菩提言：「世尊！如來說人身長、大，則為非大身，是名大身。」 ^751b4

「須菩提！菩薩亦如是，若作是言『我當滅度無量眾生』，則不名菩薩。
何以故？須菩提！實無有法名為菩薩。
是故，佛說：『一切法無我、無人、無眾生、無壽者。』
須菩提！若菩薩作是言『我當莊嚴佛土』，是不名菩薩。
何以故？如來說莊嚴佛土者，即非莊嚴，是名莊嚴。
須菩提！若菩薩通達無我、法者，如來說名真是菩薩。 ^751b5

「須菩提！於意云何？
如來有肉眼不？」
「如是，世尊！如來有肉眼。」 ^751b13

「須菩提！於意云何？
如來有天眼不？」 ^751b14

「如是，世尊！如來有天眼。」
「須菩提！於意云何？
如來有慧眼不？」 ^751b15

「如是，世尊！如來有慧眼。」 ^751b16

「須菩提！於意云何？
如來有法眼不？」 ^751b17

「如是，世尊！如來有法眼。」
「須菩提！於意云何？
如來有佛眼不？」 ^751b18

「如是，世尊！如來有佛眼。」 ^751b19

「須菩提！於意云何？
恒河中所有沙，佛說是沙不？」 ^751b20

「如是，世尊！如來說是沙。」
「須菩提！於意云何？
如一恒河中所有沙，有如是等恒河，是諸恒河所有沙數佛世界，
如是寧為多不？」 ^751b21

「甚多，世尊！」
佛告須菩提：「爾所國土中，所有眾生若干種心，如來悉知。
何以故？如來說諸心，皆為非心，是名為心。
所以者何？須菩提！
過去心不可得，現在心不可得，未來心不可得。 ^751b24

「須菩提！於意云何？
若有人滿三千大千世界七寶以用布施，是人以是因緣得福多不？」 ^751b29

「如是，世尊！此人以是因緣得福甚多。」 ^751c2

「須菩提！若福德有實，如來不說得福德多；
以福德無故，如來說得福德多。 ^751c3

「須菩提！於意云何？
佛可以具足色身見不？」 ^751c5

「不也，世尊！如來不應以具足色身見。
何以故？如來說具足色身，即非具足色身，是名具足色身。」 ^751c6

「須菩提！於意云何？
如來可以具足諸相見不？」 ^751c8

「不也，世尊！如來不應以具足諸相見。
何以故？如來說諸相具足，即非具足，是名諸相具足。」 ^751c9

「須菩提！汝勿謂如來作是念，『我當有所說法』。
莫作是念，何以故？
若人言『如來有所說法』，即為謗佛，不能解我所說故。
須菩提！說法者，無法可說，是名說法。」 ^751c11

爾時，慧命須菩提白佛言：「世尊！
頗有眾生於未來世，聞說是法生信心不？」 ^751c16

佛言：「須菩提！彼非眾生，非不眾生。
何以故？須菩提！眾生、眾生者，如來說非眾生，是名眾生。」 ^751c17

須菩提白佛言：「世尊！
佛得阿耨多羅三藐三菩提，為無所得耶？」 ^751c20

「如是，如是！須菩提！
我於阿耨多羅三藐三菩提乃至無有少法可得，是名阿耨多羅三藐三菩提。 ^751c21

「復次，須菩提！是法平等，無有高下，是名阿耨多羅三藐三菩提；
以無我、無人、無眾生、無壽者，修一切善法，則得阿耨多羅三藐三菩提。
須菩提！所言善法者，如來說非善法，是名善法。 ^751c24

「須菩提！若三千大千世界中所有諸須彌山王，
如是等七寶聚，有人持用布施；若人以此
《般若波羅蜜經》，乃至四句偈等，受持、讀誦、
為他人說，於前福德百分不及一，百千萬億分，
乃至算數、譬喻所不能及。 ^751c29

「須菩提！於意云何？
汝等勿謂如來作是念：『我當度眾生。』
須菩提！莫作是念。
何以故？實無有眾生如來度者，若有眾生如來度者，
如來則有我、人、眾生、壽者。
須菩提！如來說有我者，則非有我，而凡夫之人以為有我。
須菩提！凡夫者，如來說則非凡夫。 ^752a5

「須菩提！於意云何？
可以三十二相觀如來不？」 ^752a11

須菩提言：「如是，如是！
以三十二相觀如來。」 ^752a12

佛言：「須菩提！若以三十二相觀如來者，轉輪聖王則是如來。」 ^752a13

須菩提白佛言：「世尊！
如我解佛所說義，不應以三十二相觀如來。」 ^752a14

爾時，世尊而說偈言：
　　「若以色見我，以音聲求我，
　　是人行邪道，不能見如來。 ^752a16

「須菩提！汝若作是念：『如來不以具足相故，得阿耨多羅三藐三菩提。』
須菩提！莫作是念：『如來不以具足相故，得阿耨多羅三藐三菩提。』 ^752a19

「須菩提！汝若作是念：『發阿耨多羅三藐三菩提者，說諸法斷滅相。』
莫作是念。何以故？
發阿耨多羅三藐三菩提心者，於法不說斷滅相。 ^752a22

「須菩提！若菩薩以滿恒河沙等世界七寶布施；
若復有人知一切法無我，得成於忍，此菩薩勝前菩薩所得功德。
須菩提！以諸菩薩不受福德故。」 ^752a25

須菩提白佛言：「世尊！
云何菩薩不受福德？」 ^752a28

「須菩提！菩薩所作福德，不應貪著，是故說不受福德。 ^752a29

「須菩提！若有人言『如來若來若去、若坐若臥』，是人不解我所說義。
何以故？如來者，無所從來，亦無所去，故名如來。 ^752b3

「須菩提！若善男子、善女人以三千大千世界碎為微塵，於意云何？
是微塵眾寧為多不？」 ^752b6

「甚多，世尊！何以故？
若是微塵眾實有者，佛則不說是微塵眾。
所以者何？佛說微塵眾，則非微塵眾，是名微塵眾。
世尊！如來所說三千大千世界，則非世界，是名世界。
何以故？若世界實有者，則是一合相。
如來說一合相，則非一合相，是名一合相。」 ^752b8

「須菩提！一合相者，則是不可說，但凡夫之人貪著其事。 ^752b13

「須菩提！若人言『佛說我見、人見、眾生見、
壽者見』，須菩提！於意云何？
是人解我所說義不？」 ^752b15

「世尊！是人不解如來所說義。
何以故？世尊說我見、人見、眾生見、壽者見，
即非我見、人見、眾生見、壽者見，是名我見、
人見、眾生見、壽者見。」 ^752b17

「須菩提！發阿耨多羅三藐三菩提心者，
於一切法，應如是知，如是見，如是信解，不生法相。
須菩提！所言法相者，如來說即非法相，是名法相。 ^752b20

「須菩提！若有人以滿無量阿僧祇世界七寶持用布施，
若有善男子、善女人發菩薩心者，持於此經乃至四句偈等，
受持、讀誦、為人演說，其福勝彼。
云何為人演說？不取於相，如如不動。
何以故？「
　　一切有為法，如夢、幻、泡、影，
　　如露亦如電，應作如是觀。」 ^752b23

佛說是經已，長老須菩提及諸比丘、比丘尼、
優婆塞、優婆夷，一切世間天、人、阿修羅，
聞佛所說，皆大歡喜，信受奉行。
金剛般若波羅蜜經
w:: 
# 真言
真言 ^752b30

那謨婆伽跋帝　鉢喇壤　波羅弭多曳　唵伊利底　伊室利　輸盧馱　毘舍耶　毘舍耶　莎婆訶
 ^752c5
