
pin:: 
## 2
大方廣佛華嚴經隨疏演義鈔卷第三十八
author:: 唐清涼山大華嚴寺沙門澄觀述
疏「別中句乃有二」下，第二釋別句。
於初句中分成二義，謂與法界等、與虛空等，
是勝住處者，下論釋云「大勝高廣，一體異名，
故彼經云『廣大如法界』。」 ^287c9

疏「然地經總句」下，彈古人。
古人亦取下論立其三義，而云一勝善決定、
二因善決定、三不怯弱善決定。
故今破云：彼中總句是決定故，別句為六決定。
今經總句是住處，即合別句為三住處；
但取類例如何，一向學彼，則好學太過也。
此三義理，應尋下十地經疏。 ^287c12

疏「今是地前故闕此也」，且依行布未證真如，故無常果因盡未來際。 ^287c18

疏「如空包含無邊行海」者，此三義中，初一事、
次一理、三即無障礙法界。
然類六決定而但有三者，餘三證如方得有故。
一謂觀相善，云無雜；二真實善，云不可見；
三大善，云普能救護一切眾生。
皆未證如，故無此三矣。 ^287c20

疏「乃至始入空界」等者，乃至二字中間則有所超越，
皆信受行，常起信心，不生邪見十重五逆四倒八倒、
不生難處，常值佛法、廣多聞慧、多求方便，
始入空界住空性位，故名為住。
此後復云「空理智心習故佛法一切功德，
不自造心生一切功德，故不名為地，但名為住。」
釋曰：學他非自有，故名住不名地。
餘可知。十皆彼經。
二中「謂練治」下，疏釋。
三中，經但云「長一切行」。
四中云「生在佛家種性清淨」。
五中云「多習無量善」。
六中云「成就第六般若」。
七中「止觀」下，疏意。
八九全同。十中「諸佛」下，疏取經意。 ^287c25

疏「然此十住得名」下，謂於釋名門中有總名別名，
各有得名釋名，今皆具足。
「從其所喻」下，即是釋名，會六釋故。
謂發心即住，為持業釋。 ^288a7

疏「若從能喻或依士」者，喻劣法故。
此一即依主釋中開出。
然六釋義上下多有，今當略出。
謂西方釋名有其六種：一依主、二持業、
三有財、四相違、五帶數、六隣近。
以此六釋有離合故，一一皆具二。
若單一字名，即非六釋，以不得成離合相故。
初依主者，謂所依為主。
如說眼識，識依眼起，即眼之識，故名眼識，舉眼之主以表於識。
亦名依士釋，此即分取他名，如名色識。
如子取父名，名為依主。
若父取子名，即名依士，所依劣故。
言離合相者，離謂眼者是根、識者了別。
合謂此二合名眼識，餘五離合準此應知。
言持業者，如說藏識，識者是體，藏是業用。
用能顯體、體能持業，藏即識故，名為藏識，故言持業。
亦名同依釋，藏取含藏用、識取了別用，
此二同一所依，故云同依也。
言有財者，謂從所有以得其名，一如佛陀，
此云覺者，即有覺之者，名為覺者，此即分取他名。
二如《俱舍對法藏》，對法藏者是本論名，
為依根本對法藏造故，此亦名對法藏論，
此全取他名，亦名有財釋。
言相違者，如說眼及耳等，各別所詮皆自為主，
不相隨順，故曰相違。
為有及與二言，非前二釋義，通帶數、有財。
言帶數者，以數顯義，通於三釋。
如五蘊二諦等，五即是蘊，二即是諦，此用自為名，即持業帶數。
如眼等六識，取自他為名，即依主帶數。
如說五業為五無間，無間是果，即因談果，
此全取他名，即有財帶數。
言隣近者，從近為名，如四念住以慧為體，
以慧近念，故名念住。
既是隣近，不同自為名，無持業義，通餘二釋。
一依主隣近，如有人近長安住，有人問言：「為何處住？」
答云：「長安住。」此人非長安，以近長安，故云長安住。
以分取他名，復是依主隣近。
二有財隣近，如問：「何處人？」
答云：「長安。」以全取他處以標人名，即是有財；
以近長安，復名隣近。
頌曰「自用及用他，自他用俱非，通二通三種，如是六種釋。」
然下諸品多用本名，但云依主、持業等，可以意得。 ^288a11

疏「若定位者」，此即釋別名，復開此義門。
言「一依唯識五位」者，即論第九第十，總有五頌，
位各一頌，一資糧、二加行、三通達、四修習、五究竟位。
初資糧偈云「乃至未起識，求住唯識性，
於二取隨眠，猶未能伏滅。」
論曰「從發深固大菩提心，乃至未起順決擇識，
未住唯識真勝義性，齊此皆是資糧位攝。
為趣無上正等菩提，修習種種福智資糧故，
為諸有情勤求解脫，由此亦名順解脫分。」
釋曰：謂所修福智二事，資益己身之糧用，
故《涅槃》名為解脫行，行行不違故名為順。
分者，因義支義，是解脫因之一分故。
二加行，頌云「現前立少物，謂是唯識性，
以有所得故，非實住唯識。」
論曰「菩薩先於初無數劫，善備福德智慧資糧，
順解脫分既圓滿已，為入見道住唯識性，復起加行伏除二取。」
三通達位，頌云「若時於所緣，智都無所得，
爾時住唯識，離二取相故。」
下論文云「加行無間，此智生時，體會真如，名通達位。
初照理故，立見道名。」
四修習位，頌曰「無得不思議，是出世間智，
捨二麁重故，便證得轉依。」
釋曰：從初入地二見道後，住心已去，名修習位。
論曰「菩薩從前見道起已，為斷餘障證得轉依，復數修習無分別智。」
五究竟位，頌曰「此即無漏界，不思議善常，
安樂解脫身，大牟尼名法。」
此後四位，至〈十地品〉當廣分別。
今是三賢之初，即初位之初，名初位攝，
則知第四五會亦初位攝，十地即二三四攝，
第七一會是修習餘乃第五攝，具等妙覺故下之九義。
雖但釋位，則以例釋差別因果，準思可知。 ^288b21

疏「二依攝論第六」等者，即彼論入所知相分中。
論云「何處能入？謂即於彼有見似法似義意者。
大乘法相等所生起勝解行地，見道修道究竟道中，
於一切法唯有識性，隨聞勝解故、如理通達故、
治一切障故、離一切障故。」
無性釋云「何處能入者，問所入境及能入位。
謂即於彼有見等者，謂於大乘法相等是所生，
決定行相似法似義，意言能入於此境界，
能入是用，所入境界是入是持。
於此意言，或能入在勝解行地，於一切法唯識性中，但隨聽聞生勝解故。
或有能入在見道中，如理通達此意言故。
或能入在修道中，由此修習對治煩惱所知障故。
或有能入在究竟道中，最極清淨離諸障故。
如是四種是能入位。」
釋前本論中有四節：一明所入；二意言為能入；
三「勝解行地」下，明能入位四位能入；四
「於一切法唯有識」下，出四入之相。
上釋論中已摘破配竟。 ^288c22

疏「三依瑜伽」等者，論云「云何十二住等？
嗢陀南云『種性勝解行，極喜增上戒，增上心三慧，無相有功用。
無相無功用，及以無礙解，最上菩薩住，最極如來住。』」
長行釋云「謂菩薩種性等」，具列其名而無次第。
今疏依下釋，加於次第，便引釋文已略釋竟。
然彼廣釋中皆先問後答，今初先有問云：
云何菩薩種性住〔此問位體〕？
云何菩薩住種性位？
今疏引答，具答二問。
文有三段：初答後能住人問，謂由性仁賢性，
能成菩薩行德，不由思擇制約有所防護，故即善行人。
「任持」等者，二答前位體問也。
此言猶略，具足論云「若諸菩薩種性，任持一切佛法種子於自體中，
於所依中具足有一切佛法、一切種子。」
釋曰：阿賴耶識名為自體，相續之身名為所依。
未發心前，彼自體中佛法種子為此住體。
種性即住，持業釋也。
以其宗中立有五性，此即菩薩種性人也。
「性離麁垢」下，三約煩惱輕微，重釋能住人也。
此言亦略，具足論云「又諸菩薩種性住，
性離麁垢，不能現起上煩惱纏，由此故無造無業或斷善根。」
「二勝解行住」者，釋文具足論也。
彼疏釋云「即以此住有漏種現，及無漏種諸善為體，
而猶未證真寂之理，但印持決定而起諸行，故名勝解行。」
「三極喜住」者，即以所得無為有為無漏善等而為其體，
下諸位體皆同此體，但約初得以受別名，廣如地品。
三即初地，從四至十二配二地至十地，易故不釋。
「四亦依瑜伽」下，即四十九論，復以類例大同，
束為七地：一約種性；二約賢位；三初入聖故，
三住即為三地；四從二地至七，依聖道修功用行滿，
故束為一，名行正行地；五以八地無功任運增進，
故名決定；六以九地依無功用起利他行，
故名決定行；七因圓果滿，名到究竟地也。
「五依仁王」等者，即〈奉持品〉。
若新經，如次牒十住、行、向、十地之名。
今依舊經，名異義同。
經云「大牟尼言：『有修行十三觀門諸善男子，為大法王。
從習忍至金剛頂，皆為法師依持建立。
汝等大眾應如佛供養而供養之，應持百億天華天香而以奉上。』」
下經便牒便釋，其文繁廣，亦不列次。
今略列其名，加以次第。
今初，言「一習種性」者，此即十住，經云「善男子！
其法師者，是習種性菩薩。
若在家婆差、優婆差，若出家比丘、比丘尼，
修行十善，自觀己身地水火風空識分分不淨，
復觀十四根，所謂五情、五受、男女、意命等，
有無量罪過故，即發無上菩提心，常修三界一切念念皆不淨，
故得不淨忍觀門。
住在佛家，修六和敬，所謂三業、同戒、同見、
同學，行八萬四千波羅蜜道」等，下皆廣釋。
今但釋難。言善覺者，即歡喜地，初證真如，得無分別智故。
二地，戒德清淨，入修慧故。
三地，聞持發慧光故，故舊為明地。
四地，是焰慧故，亦云爾焰，亦云所知燒，於所知慧焰增故。
五地，入真達俗，為難勝故。
六地，般若寔智常現前故。
七地，依空涉有，為玄達故。
八地，得一切法，是寔覺故。
九地，善慧具四十辯，普應多會，使情非情皆說法故。
十三菩薩地，盡能入佛境故。
言「義當十地等覺」者，《仁王》不立等覺，故云義當。
「六依仁王」等者，即依〈教化品〉。
新經即〈菩薩行品〉，〈十忍品〉廣明，今當略示。
言「如次配三賢」者，伏忍下品當十住，中品當十行，上品當十迴向。
故彼經云「佛言：『大王！
五忍是菩薩法，謂伏忍上中下、信忍上中下
〔初二三地〕、順忍上中下〔四五六地〕、無生忍上中下、
寂滅忍上中下，名為諸菩薩修般若波羅蜜。』」
今以《瓔珞》亦有五忍，寂滅亦分三品，中品即當等覺。
「七亦仁王」等者，亦即上品五忍，以文云「善男子！
初發相心信，恒河沙眾生修行伏忍，於三寶中生習種性十心，
信心、精進心、念心、慧心、定心、施心、戒心、
護心、願心、迴向心，是為菩薩能少分化眾生，已超過二乘一切善地。
一切諸佛菩薩長養十心為聖胎。」
釋曰：此之十心是習種性中，為十住因，開因異果故加此十。
剋實唯五十一，開等覺故，亦通諸經有五十二。
「八依瓔珞」等者，但除十信，信未成位故。
故彼經云「佛告敬首菩薩：『汝言義相云何者，
所謂十住、十行、十迴向、十地、無垢地、妙覺地，我今當說。』」
「九依瓔珞」等者，即總收大位為四，後二因圓果滿為二，
並如〈十忍品〉釋。「依楞伽等」者，此非立位，
不別為門，而欲成五教，故此附出。
以十門中前四是始教，次五終教，此《楞伽》
當頓教，十即圓教。
小非大位，故略不論。
「十依此經」者，雖言四十二，以具圓融行布，
則融前九，一經通明。
若取差別，即第二會終第七會。
「十信開合」者，指前開成五十二，合唯四十二，
開合無礙，此經必具，故十門收之。 ^289a11

第五說分。疏「大同初地為得十力故」等，即彼住分中當為何義？
彼有十句，總云為得佛智故、為得十力故、為得大無畏等。
十力乃是別中一句，雖廣略有異，然皆求佛果，故云大同。
從「又此十力」下，通妨。
妨云：若言大同，那唯一別句耶？
答意云：既言大同，何妨多異，顯於初賢劣初地故。
又以十力攝義寬長故，略舉此一，如十力章故。
故非不緣，餘蓋文略耳。
是以下偈廣斯十力及餘諸義，皆初發心。 ^290a13

疏「問：八遠離生死」等者，上正釋文，此下料揀。
答有三意：初一約二利說、二唯約利他、三約悲智。
然悲智多約悲明利他、智約自利。
如實義者，自他皆具，如悲濟九類、智了無生，
而可度者，即一向利他。
有悲無智即墮愛見，有智無悲即滯二乘。
無智不能觀空，無悲不能起行，多約自利，故與初別。
然前釋樂住生死具悲智二意，今為對遠離義，
故但舉悲，故樂住生死。
「瑜伽」下，引文證顯，引《瑜伽》證厭離義。
恐有誤解，謂唯二乘有厭離，故闇引二經雙證二義：
一即《淨名》舍利弗章，已如前引；二「不動真際」，
即《大品》意及《智論》文。
言「成不住道」者，上釋是俱住義，由俱不住，故能雙住。
由不住生死，故能住涅槃；由不住涅槃，
故能住生死等，前已廣說。 ^290a22

疏「又初 " resp=」下，更有一問答。
亦三意：一自不要生，為引眾生令修淨土因故，
二如人不善於水，見子墮水，若便入者，
自他俱沒；應求船筏而濟度之。
三悲故樂住，智故往生。
下通十藏難，約權實智說。 ^290b8

疏「自解亦三」者，次第對上，謂一由內性成故，
不隨他人；二了唯心故，不心外取法；三由了性故如，性外一法亦無。
疏「非但多聞於義不了」者，即《涅槃經》意。
〈高貴德王品〉云「寧願少聞，多解義理；不願多聞，於義不了。」
涅槃近因，〈問明〉已引。 ^290b13

疏「第三然十無常大同三地」下，疏文有二：
初總相標釋、後「論云」下開章別釋。
於中四解：一依論勢作生滅無常釋、二依
《涅槃》常無常對釋、三傍《淨名》生滅無生滅對釋、
四取《涅槃》等雙非常無常絕迹以釋。
初中二：先釋總句。
「命行」即無常體。「不住」即無常義。
「然復」下，別釋無常。 ^290b18

疏「於何無常」下，二釋別句。
前四可知。從「五無作」下次下四句，從上四句次第而生。
由無常成無作，由苦成無味，由空成無體，由無我成無處。
後二句雙結，離二取也。
上言「一切世間不可樂想」者，即《智論》第二十六，十想之一也。
言十想者，一無常、二苦、三無我、四食不淨、
五一切世間不可樂、六死、七不淨、八斷、
九離、十盡想。 ^290b25

疏「問：涅槃比丘」下，第二依《涅槃》常無常對解。
於中二：先問答生起、二依經正釋。
今初，即〈哀歎品〉三修比丘讚無常等想中文也。
「比丘白佛言：『世尊！
快說無常苦空無我。
世尊！一切眾跡中象跡為上，是無常想亦復如是，於諸想中最為第一。
若有精勤修習之者，能除一切欲界欲愛等。
又如秋耕為勝等，又說無我。』
佛便讚其善修無我比丘，答言：『我等不但修無我想，
亦更修習其餘諸想，謂苦想、無常想、無我想。』」
略不說空，故云三修。
又引醉人喻云，下取意引。
譬如醉人見日月轉，眾生亦爾，無常計常。
佛言向引醉人，但知其文字未知其義。
謂醉人見日月轉，日月實不曾轉。
涅槃真常，而謂無常等涅槃等，實不無常等。
謂依如來法門次第，初因外道橫計邪常故說無常，諸觀中最。
二乘不曉，漫該佛地，雙林極唱則常等區分。
問答並可知。疏「又無常者」下，二依經正解。
躡前問答，故致「又」言。
上以無常該於涅槃，今以未會涅槃則不該矣。
由生死中有無常等，則顯法身是常、涅槃是樂、
善有不空、自在有我。
「八自在我」者，一能作小、二能作大、三能作輕、
四能作自在、五能作主、六能遠到、七者動地、
八隨意所欲盡能作得，廣如《大論》及《涅槃經》說。
然以法身性出自古，體無變異偏語其常，涅槃寂滅故為真樂。
然空亦不淨是有為，故《涅槃》云「淨者，諸佛菩薩正法，名為善有。
如來者，即是我義。」
然別說則爾，若如實言，涅槃即具四德，
故二十七經云「所言空者，不見空與不空。
智者見空及與不空、常與無常、苦之與樂、
我與無我，空者一切生死，不空者謂大涅槃，
乃至無我者所謂生死，我者謂大涅槃。」
釋曰：其「乃至」字中間越二，若具說云：無常者所謂生死，
常者謂大涅槃，苦者所謂生死，樂者謂大涅槃。
故一經中廣說生死無常樂我淨，涅槃有常樂我淨，則知涅槃必具四德。 ^290c3

疏「則前四句」下，分判經文。
上第一釋十句皆無常，今第二釋具常無常。
言「常故無作」者，造作是無常因，以有所作為，
故名有為，有為是無常。
無所作為，故名無為，無為即是常也。
有味皆苦，三界之樂於下苦中橫生樂想故；無味為寂滅樂也。
如於名字則不自在，謂小如小名不即成大，安名自在？
若有處所則非清淨？
淨無淨相方真淨故。 ^291a11

疏「然二理不偏」下，結歎前八，謂常無常等總為二理，皆不偏也。
明常無常、我無我等皆不相離，此為所證，照與之符即是能證。
然其此上本即生公常住義中，彼云：「夫泥洹本有，
不可為無；三界本無今有，已有還無，故不可為有。
泥洹以不生滅為實諦，三界以生滅為真諦，二理不偏名中道義。」
彼有問云：常與無常二理相反，云何而為中道不偏之理耶？
答：二理雖殊，理自相資。
何者？因乖常故有三界無常，因解無常之實性故成常智。
所以經引二鳥，義旨在此。
二理不偏，照與之符，猶懸鏡高堂萬像斯鑑矣。
釋曰：懸鏡高堂即無心虛照，萬像斯鑑則不揀妍媸，故以絕常無常之淨心照常無常之圓理。
若依此釋，則一切法言，前四自屬有為。
故《涅槃》云「一切法者，名為生死。
非一切法者，謂佛法僧及正解脫。」
又云「我觀諸行悉皆無常。
云何知耶？以因緣故。
若一切法從緣生者，則知無常。
是諸外道無有一法不從緣生，是故無常。
如來虛空佛性不從因緣，是故為常。」
今後四句亦云一切法者，性淨涅槃不離一切為無為故。
既有區分，則翻八倒成八行矣。
疏「又初四句則因緣生滅」等者，第三傍
《淨名經》，約生滅無生滅釋，唯就無常明義。
於中有二：先正解、後引證。
前中言「初四句則因緣生滅是無常義」
等者，等取逼迫為苦義、不淨為空義、不自在為無我義。
言「次四句則以不生不滅為無常義」者，此之一句言含總別。
總則該後四句，別則初句。
無作是無常義，既無造作則無生滅。
然此即《淨名》迦旃延章。
「迦旃延白佛言：『憶念昔者世尊為諸比丘略說法要，
我即於後敷演其義，謂無常義、苦義、空義、
無我義、寂滅義。時維摩詰來謂我言：「唯迦旃延！
無以生滅心行說實相法。
迦旃延！諸法畢竟不生不滅，是無常義。
五受陰洞達空無所起，是苦義。
諸法畢竟無所有，是空義。
於我無我而不二，是無我義。
法本不生今則無滅，是寂滅義。」』」
釋曰：今疏文中全已用之，但觀所引，自分主客。
生公釋諸法畢竟不生不滅是無常義，
云「無常者，以事滅驗之，終苟有滅，始無然乎？
始若果然，則生非定矣。
生不定生，滅孰定哉？
生滅既其不定，真體復何所在哉？
推無在之為理，是諸法實義。
實以不生不滅為義，豈非無常之所存乎？
故云不生不滅是無常義。」
此則正就生滅推之即無生滅耳。
「又無常者，乃明常之為無常，則所以無無常也，故不生滅是無常義。」
疏「五受陰洞達空」等者，受者取也，謂煩惱業因能招此陰，故名受陰。
言「因起有苦」下，釋疏就經，謂從緣起故，起則無起。
故生公云：「夫苦之為事，會所成也。
會所成者，豈得有哉？
是以言五受陰空是苦義。
五受陰，苦之宗也。
無常推生及滅事不在一，又通在有漏無漏，故言諸法。
苦即體是無，義起於內。
又得無漏者，不以失受致苦，故唯受陰而已也。
洞達者，無常以據終驗之，云畢竟耳。
苦以空為其體，故洞達也。
無所起者，無常明無本之變，理在於生。
苦言假會之法，所以配起也。」
今經云一切者，各少分一切。
又含餘義，故云一切。
諸法畢竟無所有是空義者，經也。
「人法二空，空亦復空，故不如名」者，會疏就經也。
生公云：「惑者皆以諸法為我之有也。
理既為苦，則事不從己。
己苟不從，則非我所保。
保之非我，彼必非有也。
有是有矣而曰非有。
無則無也，豈可有哉？」
此為無有無無究竟都盡，乃所以為空義也。
《中論》云「諸佛說空法，為離諸有見。
若復見有空，諸佛所不化」，故畢竟空耳。 ^291a19

疏「於我無我而不二」者，生公云：「既理不從我為空，豈有我能制之哉？
則無我矣。無我本無生死中我，非不有佛性我也。」
解曰：此即無我法中有真我，故不二也。
「諸佛」下，引《中論》，則二雙非也。
實相之中二義俱寂，非有無我與我二也，實相之中豈有處所？ ^291c29

疏「故菴提遮經」下，第二引證，引三文而義勢各一。
初引《菴提遮經》，則生滅不生滅交絡而釋。
故彼經中「文殊師利言：『若知諸法畢竟生滅變易無定如幻相，
而能隨其所宜有所說者，是為常義，以諸法生不自得生、滅不自得滅故。
云何無常？謂若知諸法畢竟不生不滅，
隨如是相而能隨其所宜而有所說，是無常義，
以諸法自在變易無定，明不自得隨如是知者，說為無常義也。』」
釋曰：此意正顯性相交徹二義相成。
生滅相盡，無常即常，故不生不滅是無常義；
隨緣變易，常即無常，即生滅是常義也。
又性即相故，不生不滅是無常義；相即性故，生滅是常義。
互奪則雙非、互成則雙立，雙樹中間入涅槃者，即斯意矣。
雙非之義，次下當釋。 ^292a6

疏「瑜伽四十六」下，二引《大論》證前不生不滅是無常義。
正順前經，亦即是生公「常之為無，乃所以無無常，故即不生不滅矣。」
即諸行而不可得，故入中道非常非無常也。 ^292a21

疏「若依辨中邊論」下，則雙證前生滅不生滅皆無常義，而各有所囑可知。
遠公釋《淨名經》，多用《中邊論》意，意取圓成實性釋不生滅是無常義，
故云實相理窮名為畢竟，體寂無為名不生不滅。
此不生不滅是彼無常真實性，故名無常義。
餘例此知。而疏言「初後二性不生滅」者，
遍計無可生滅故，圓成體常湛然故。
疏「又無作者，非常非無常」下，第四取《涅槃》意雙非釋也。
亦有二意：一者實相之中二邊斯寂，如向所引
《中論》云「諸法實相中，無我無非我。」
亦應云：諸法實相中，無常無無常。
諸法實相中，無苦無樂、無淨無不淨、無空無不空。
以破常故說於無常，非謂有無常；破無常故說常，非謂有於常也。
二者非常者，性徹相故。
非無常者，相徹性故。
等思之。 ^292a25

疏「無分別者念想無」下，上來四重但解前八，此下二句通遣能所。
歷上四重皆用此二，如第一重不分別無常，無常無堅實也。
第二重不分別常無常，常與無常俱無堅實。
常無堅者，離常相故。
第三重不分別無生無常，生滅常義無實例知。
第四重亦不作雙非分別，未免戲論故。
既離四句，雙非亦無堅實，亦同《淨名》「法本不生，
今則無滅，是寂滅義。」
上對四句且引前四，今具五矣。
上來所說無常之義並已具足，特由此義常所聞故，更引古來一兩師釋。
肇公云：「畢竟者，決定之辭也。
小乘觀法以生滅為無常義，大乘之士以不生滅為無常義，
無常名同而幽致殊絕矣。
其道虛徹，故非常情之所能測。
妙得其旨，其唯淨名乎。
遣常故言無常，非謂有無常。
無常常無，故云畢竟不生不滅是無常義。」
釋曰：斯則美麗，理但一重，前已含有。
大乘法師云：小乘以生滅為無常，謂不生滅為常。
故今折彼：汝見有不生滅為常者，此常還是無常。
故云不生不滅是無常義。
釋曰：此則破其見常之心，而有二失：一者彼但說無常，
曾不說常，何得以無常折彼常耶？
二者彼未知常，何得言不生不滅是常義耶？
故非經意。下四句大例同此。
然疏上四重解釋，理無所遺，尚通實教。
若華嚴宗，一切法趣無常無常，攝法無遺義理無盡方真無常。
總收諸義以為一致，皆是此宗一義所收。
無常既爾，餘句例然。
疏「後勝進中是護小乘行」者，此皆《十地論》
立，下當廣釋。大意云：觀無常等煩惱不生，
名護煩惱行，不同凡夫觀察諸界。
破邪顯正不墮小乘，名護小乘行。
疏「次四界是起見處」者，總標也。
「外道計大為諸法本」者，外道有計地為物本，
依地生故；或事於水，水能淨故；或事於火，
火成熟故；或事於風，風成壞故。
廣如別說。 ^292b11

疏「小乘計大為諸色因」者，地水火風即是能造，色香味觸以為所造。
色香非一已名為諸，況若形若顯五境五根諸色非一，皆大所造也。
如薩婆多宗，此說總造。
若《楞伽》第二云：大慧說四大種云何造色？
謂津潤妄想大種生內外水界，堪能妄想大種生內外火界，
飄動妄想大種生內外風界，斷截色妄想大種生內外地界。
色及虛空俱計著邪諦，五陰集四大造色生。
彼疏解云「謂見有津潤妄想大種熏成種子，從此種子而生內外水界。」
餘三例然，但加經見有字耳。
然火能成熟，故曰堪能。
地有形段及體堅住，而可斷截。 ^292c18

疏言「又成身之體」者，《淨名》云「四大合故假名為身，
四大無主身亦無我」等。 ^293a1

第四住。疏「從聖教生」者，此牒經即釋名也。
謂從「多聞」下，疏引論釋，即《攝論》第六云
「多聞熏習者，謂於大乘而起多聞。
聞法義已，熏心心法相續所依。
其少聞者，無容得入此現觀故。」
言「等流無漏教法」者，即是能熏。
此是如來所流，從勝流真如流此教法，
故名無漏；教似智故，名為等流。
言「生其智故」者，智是所生，即第四住菩薩之智。
由生此智，故名生貴住。
《唯識》等論，大意皆同。
次引下文，復出二能生。
從「上三義」下，結其通局。
能生為局；兼所生處即名為通，依能生智還住此故。
從「又能說」下，辨三名所以。
三事成於兩重能所，佛為能說、教及法界皆是所說；
教為能詮、法界所詮。
要具此三，生義方足，故前後互出。
從「此三生」下，結成生貴之名。 ^293a2

疏「列中十事同四地十種法智但有開合」
者，然三賢如次，似於十地。
就中十住相似最多，以初入下賢如地修故。
初住似初地，二住似二地，乃至十住似十地，故疏多引地文釋住。
而言但有開合者，初二不開，彼經初句云「深心不退故」。
此句自分，云「自住處」。
二云「於三寶中生淨信畢竟不壞故」，即是勝進。
上二約德行差別。
今云「亦能生」者，以上云從佛親生故。
下之二智，約智解差別，三真如智即是證智，四即教智。
其真如智，彼經兩句：一云觀諸行生滅故、二觀諸法自性無生故。
上句生空真如、下句法空真如，故此合為一句
「善觀察法」，具上二觀故名為善。
言「亦所生處」者，以上三義釋名中，法界為所生處，即真如故。
第四智中彼但有六，此有七句，開也。
句雖有七，義乃略彼。
彼六句中，一云觀世界成壞，即今世界。
二觀因業有生，即今業行果報二句。
三觀生死涅槃，即今六七二句。
四觀眾生國土業故，即此初二，此亦合也。
五觀前際後際故，六觀無所有盡故，此之二句今文略無，
攝在果報生死之中，故全同也。
今疏中觀眾生，牒經，空有即觀相、佛土即牒經。
言「權實」者，即是觀相，下五例知。
「二種生死四種涅槃」，下當廣說。 ^293a17

第五住。疏「初句九字流至於此」者，謂句句皆有
「此菩薩所修善根皆為」字。 ^293b13

疏「頓現身器故」者，前約廣釋，直語色類之多，故云非一。
今約深釋，藏識頓變根身器世間，故為甚深。
言「出二量故」者，現量比量不能量故。
又過量，無量故。 ^293b14

疏「非是自他共所作故」者，《中論．苦品》云
「自作及他作，共作無因作，如是說諸苦，於果則不然。」
自他等義，下當廣釋。 ^293b18

第六住。疏「又在執應毀」者，上約不取聲相而毀為非，
今明合毀，毀却順理。
「商主天子經」者，彼經云「又復問文殊師利言：
『若復有人毀汝所說，彼將何去？』
答言：『當向得涅槃。』
又問：『何緣作如是說？』
答言：『一切無有不毀語言而能得至聖解脫中者。
所以者何？其聖道中無有名字章句語言可說可示。
若不毀者，彼等當不解脫。』
又問：『何緣作如是說？』
答言：『不可已得解脫復得解脫也。』」
故言在執應毀。因言通理，言語性空，即是解脫，
故云「就理應讚」也。 ^293b21

疏「有量無量是斷常邊」者，有量無量略有二義：
一約竪論，眾生當盡，不有眾生，故名為斷；
若常為眾生，即墮於常。
二者橫論，眾生無邊即墮於常，定有著常故；
若傍有邊涯即墮於斷，傍更無故，定無則斷。
有垢則眾生界增，無垢則眾生界減。
難度則菩薩勤苦，易度即生安樂。
又難度常受苦，易度亦得安樂也。 ^293c2

疏「以不發心不知垢故名之為無」者，是不發心者難度，
則顯已發心者則知有垢，故易度也。
如暗室中塵，若有隙光則知有塵，無光之處不見於塵。 ^293c9

疏「法界有量」等者，有量故斷，無量故常。
有成即增，有壞即減。
若有即增，若無即減。 ^293c13

疏「又約眾生大悲大願」等者，上量無量等皆悉是過，但以般若正知不動。
今明有量無量等各有所以，故皆不動。
悲願無限成其無量，了法界性雙成上二，
故下經云「法界非有量，亦復非無量，牟尼悉超越，有量及無量。」
既能超越，故心不動。 ^293c15

疏「知法界相」下，釋有成壞。
緣成故有成，緣離故有壞；緣成故無成，緣壞故無壞。 ^293c20

疏「體有相無」下，釋若有若無體，有是圓成之有、相無是緣成之無。
「體無相有」者，則緣成之體，無自性故；緣成之相，不壞相故。
則二體不同，實體則有、妄體則無。
若約真俗二義別說，體有相無是真如上二義，體無相有是緣成上二義。
又體有體無皆真如上二義，相有相無皆緣起上二義，思之可知。
上皆出所以故不動，況並下約觀心故不動。 ^293c22

疏「偈云聽聞乃一義耳」者，恐人引下文為難。
下文云「一切諸法皆無相無體、性空無實、
如幻如夢，離分別。」
常樂聽聞如是義，故云聽聞是一義耳。
理實應須思修無相無體等法耳。 ^294a1

疏「此與六地取染淨」等者，彼經初二句全同，但彼皆云平等耳。
經云「一切法無相故平等，無體故平等。」
「想成」，即無體。三即無生故平等，謂諸入苦果虛妄分別為本，
故無有生。知妄本真，即圓成性，故今經云
「不可修」也。四即無成故平等，然成則非有。
五即本來清淨故平等，所成果法無有真實即是實性，故清淨也。
上二三句即無染分，四五二句即遣淨分。
六即無戲論故平等，無戲論故即空。
七即寂靜故平等，故今云無性，無性故寂靜。
八九二喻，即當彼我非有相。
彼有八喻，今但有二而成二義。
然前六以無遣有，此二以有遣無。
云我非有，但無法我，不壞於事。
如幻事等，非無幻化，幻化非真耳。
「十總離取捨出沒想」者，即今經無有分別。
彼經云「有無不二故平等」，即雙遣有無，故無分別。
而上疏云十總離取捨出沒想故者，取捨即論經別句。
第六無取捨故平等，云出沒即是論釋。
論云「六遣出沒故」。
釋曰：出沒取捨，皆分別故。
今既遣之，故無分別。
然彼句當寂靜之後，前來未用，留此說之。
即與論經前後不同，唯一句耳。
亦由有此，故云多同。
言染淨慢者，由彼五地觀苦集是染、滅道是淨，
今深般若，故能治之。 ^294a5

疏「此如順忍」者，十地配五忍，四五六地配於順忍，
七八九地配無生忍，無生忍者即不退忍故。
次疏云「然此位中已入無生」。
第七住。 ^294a29

疏「今云不退有進趣義」者，不退有二：一已得不退，
即前心定不動；二未得不退，即今此位念念進入，則是不退。 ^294b3

疏「又權實方便」下，此中通有四義，對前正心以釋不退。
上三義對前了法平等聲，如谷響故；此下一義對前在執應毀、
就理應讚，故云「有無等言皆有在故」。
從「佛則色相虛無」下，出有在之相。 ^294b6

疏「出離有二，約自行義同前文有垢無垢」
者，即前正心住中眾生有垢無垢上有二義，有垢則難度等。
言「亦約事理」者，事則有出，理則無出。 ^294b10

疏「雖許有佛不遍三世」等者，疏中先併出三世無；
後「俱有可知」者，即併舉三世有。
既言不遍三世，則諸計不同，或言過現有、
未來無，或言過現無、未來有等，故云「不遍」。 ^294b13

疏「現在生界未盡」下，辨現在無佛義。
此師計云：一切如來因地發願度盡眾生，生界不盡不取正覺。
現見眾生沈淪九有，故知諸佛未合有成，成則違誓。
從「今有佛者」下，通妨難。
難云：若爾，今十方世界諸佛出現，何得言無？
答云：皆是菩薩，應成佛耳。
此師之計最為孟浪，謗無諸佛，理實難容。
若爾，云何通於違誓之義？
古有多釋。一云：本擬度生，未期成佛，積行淳著行催自成，
如撥火杖，本欲燒草、不欲燒杖，撥草既多，任運燒盡。
故三論師詺為不自在佛，不欲成佛而自成故。
有云：成佛若不化生，可違本誓。
成竟亦化眾生，豈違本誓？
難云：化生之義雖許得存，盡竟方成其義何在？
豈得不違？如實義者，諸佛皆有悲智二門，
以大悲故窮未來際無成佛時，故菩薩闡提不成佛也；
以大智故，念念速成。
又欲化盡諸眾生界，自須速成方能廣化，不懼違誓盡竟成言。
又了眾生之本如，故化而無化，是則常成亦常不成，亦常化生而常無化。
悲智自在，何局執耶，此乃傍來，亦是人情好難問故。
今許三世皆悉有佛，故下結云「謬說為無，正說為有。」 ^294b17

疏「佛智有盡」等者下，此亦常人之所好難。
就竪約智體中自有三義：初約體相說。
言「盡智」者，諸惑都亡、諸相皆寂，故名盡智。
智體湛然盡未來際，體不可亡，故名無盡。
二約權實說。三約修生本有說，含兩宗義。
修生名盡，約剎那盡，即法相宗。
若無盡者，即無剎那，屬法性宗。
並如玄中。 ^294c10

疏「二橫就所知」等者，一稱理無盡。
二無法不窮，故名為盡。
下引《法華》第一。《智論》第三，論釋佛是一切智人。
彼先難云：所知處無量故，無一切智人。
答云：智亦無量，如函大蓋亦大，是一切智人。
函喻所知，蓋喻能知。 ^294c17

疏「今菩薩窮究」下，結成邪正。
言「知依竪義半了半不了」者，總相而言，
盡皆不了，無盡皆了。
若別說者，三釋之中初一皆了，二中言永盡滅是邪是權，言不永滅是正是實。
三中依權宗實則盡為不了，不盡為了。
若約當宗，隨宜之說，二俱是了。 ^294c22

疏「又相待」下，雙拂二迹，可知。
疏「此大同地中樂無作行對治」者，即是七地。
由六地般若常樂無作，今起十行以為能治。
法之有本不得不知，全引彼文恐成繁長，要自尋檢。
疏「於一佛乘說無量故」，此對即《法華》第一中意。
故經云「諸佛以方便力，於一佛乘分別說三。」
又云「吾從成佛已來，種種因緣、種種譬喻，無量方便引導眾生。」
即從本流末。言「雖有眾多皆佛因」者，即攝末歸本。
故彼經中三世諸佛皆云「以無量無數方便演說諸法，是法皆為一佛乘故。」
第三云「汝等所行是菩薩道。」
又云「究竟至於一切種智。」
故皆佛因。是知依實開權，說一即多；會權歸實，說多即一。 ^294c28

疏「轉變密意」者，即文同義異也。
如一名四實九義瞿聲。
如一無常之言，小乘即以生滅為義，大乘即以不生不滅而為其義。
在遍計性則無可常，在依他性即說生滅，在圓成性則以轉變。
染淨為義，故云轉變。
言密意者，則如前引《攝論》之中「以異言詞說異法」等。
言「即如初句」下，即指初句為文隨於義，
一多言同，而有三義故。 ^295a12

疏「義隨於文顯了直說」下，釋後句也。
顯了，對上密意。直說，對上轉變。
言「即下三對」者，明下三對唯是義隨於文，
但得釋為事理無礙，不得通於事事無礙及約權實，如初句故。 ^295a20

疏「若望下偈云」下，重會前義。
前中文隨於義，但約所詮有事事無礙，未明文望於義相望無礙。
今由文成義，則文有力全攝於義；由義成文，
則義有力全攝於文等，故成事事無礙也。
以下偈云「知一即多多即一，文隨於義義隨文，
於是一切展轉成，此不退人應為說。」
即其文也。 ^295a24

疏「三遍計情有理無」者，疏有兩重：第一別約三性以明事理。
若法相宗，遍計依他所明二義唯約於事，圓成二義方是於理。
今法性宗，遍計理無、依他無性，即是於理。
非有即有，是理徹於事；有即非有，即事徹於理等。
其圓成二義，即就理上自論無礙。
下第三無性對，於圓成亦然，揀非事事無礙及權實等，故上云三對但顯事理無礙。
疏「又上三中」，第二重釋，則初三對以遍計依他為事，二無性為理事理交徹。
非有即有者，相無自性性，即遍計所執。
有即非有者，遍計所執，即相無性。
次對例知。三如前釋。 ^295b2

第八住。疏「永離習氣唯佛得之」者，即十八不共中之三也，
如〈淨行品〉。 ^295b13

疏「無十不善失」者，此是過失之失。
下「錯謬」者，是誤失之失。 ^295b15

疏「頓悟菩薩」者，此法性宗。
若法相宗，頓悟八地方受變易。
漸悟菩薩地前許受變易者，此法性宗。
若法相宗，漸悟初地許受變易。
變易是一，故開則為二。
意生身者，如〈迴向〉說。 ^295b16

疏「即十力智之四智」者，解與樂欲本是一故，開即為二。 ^295b20

疏「此同八地若色若土皆自在」者，八地得色自在，一身多身等十自在有淨土分。 ^295b22

第九住。疏「又知九種命終」者，即《俱舍論》
第三，三界命終各起三界心故。
如欲界命終三者，一還起欲界心、二起色界心、三起無色界心。
餘二界命終，起三類耳。 ^295b23

疏「習氣有四，如九地說」者，一因習氣、二果習氣、
三道習氣、四餘殘習氣。 ^295b27

疏「上四多同九地十種稠林」者，初一攝二，
謂一眾生字，即第一眾生心稠林，二受生字即第九受生稠林。
二煩惱現起，即彼第二煩惱稠林。
三習氣相續攝二稠林，一習氣即是種子，
即當第八隨眠稠林；二即第十習氣稠林。
四所行方便，攝六稠林，一攝第三業；二攝第四根；
三攝第五解；四攝第六性；五攝第七樂欲；
六攝第十三聚差別，以三聚稠林依根解性樂欲說故。
釋中略已含具，謂諸乘即根解性欲，作業即業所入法門。
亦即三聚言及善巧故者，即此經方便所攝六林皆是涉事為方便故。 ^295b29

疏「五知法藥是智成就義」者，即彼經云「佛子！
菩薩摩訶薩住此善慧地，如實知善不善無記法行；
有漏無漏法行；世間出世間法行；思議不思議法行；
定不定法行；聲聞獨覺法行、菩薩法行、
如來地法行；有為無為法行故。」
今云無量法也。 ^295c11

疏「六知法師軌儀」者，即口業成就中具說之德故。
經云「為大法師，具法師行。」
論說「二十法師」是。
「七知所化處」者，即法師自在成就中說成就。
經云「處於法座，為演說法。
於大千世界滿中眾生，隨其心樂，差別為說。」
是也。「八知化時」等者，亦即說成就。
亦最初經云「住此地已，了知眾生諸行差別，
教化調伏，令得解脫」等。 ^295c17

疏「後二依二諦說」者，即口業得四十無礙辯才，
不出二諦，故彼文云「詞無礙智以世智差別說，
樂說無礙智以第一義智善巧說」等。
《中論》云「諸佛依二諦，為眾生說法。」 ^295c24

疏「菩薩入則觀佛教理」下，佛合上父，教合前聲，
色合前理，顯然可見故。
可化曰賢，不可化如愚。 ^295c28

疏「菩薩六度四等萬行總持皆力義」者，
次第合上，施合聚人以財，尸羅合慎危以戒，乃至般若合智。
四等合仁，愍傷不殺以為仁故。
萬行總持合上制敵以眾。 ^296a1

疏「持財以儉」等者，上來釋力，此下釋持，略舉其四。
儉則財不散，故不可貪也。
無信於物，人皆遠之，故信及豚魚，況於人乎。
大車無輗，小車無軏，其何以行之哉？
故可去食去兵，不可去信。
「持安以不憍」者，在上不憍，高而不危，則長守富貴，斯則安矣。
故百姓者水，聖人者舟，水能載舟亦能覆舟，是故不可不慎危也。
若人奢侈，則力竭也。 ^296a5

疏「為上勿亢」者，《周易．乾卦》云「上九，亢龍有悔。」
謂亢極則憂悔至焉，桀紂是也。
《孝經》云「在醜不諍，則無兵畏。」
醜者。背也類也。疏「菩薩入定同佛，不過明以耽其味」
者，合上「晝無故不內宴」，晝宴則耽其味，明合上晝。
過明者，慧增定少也。
言「不昏沈以滯於境」者，合上「夜無故不外寢」，
昏沈合夜，滯境合外寢。
「無幽不得其味」，合「宴於側室」。
「正定不易其心」，合「寢於正處」。 ^296a13

疏「情詣於理」下，合「讚音宜和樂，歎音宜哀思」。
合哀即哀、合樂即樂，是詣理也。
「使令欣厭」，有二義：一成上厭其哀、欣其樂，
厭生死苦、欣涅槃樂。
二者合上其情切、其辭文，文故可欣、切故可厭。 ^296a21

第十住。疏「多同大盡分智成就說」者，大盡分則第十地八分之中第四分。
此分有五種大，一智大、二解脫大、三三昧大、
四陀羅尼大、五神通大。
今經前五，即神通兼解脫大，即作用解脫故；
後五攝餘三大，多同智大故，故智成就說。 ^296a26

疏「皆神通力有上無上分」者，即第六分其勝進十法。
即彼經云「佛子！此菩薩摩訶薩已能安住如是智，
諸佛世尊復更為說三世智、法界差別智、
遍一切世界智、照一切世界智、慈念一切眾生智，舉要言之乃至為說得一切智智。」 ^296b2

疏「問：此經何要十方同說」者，此下料揀。
於中三：初問法同、二問處遍、三論文次。
今初，問何要此彼同說十住？
那不或有國土說一乘，或有國土說二三等。 ^296b7

疏「問：說此經處何要遍」者，第二問處遍。
上約所說之法同，此明所說之處遍。
又前明彼此同說，今明一說即遍。 ^296b11

疏「有云此上瑞應」下，三辯文次，即《刊定》
難經偈中疏「一位不退等」者，初一不退為二乘；
二已得不退；三未得不退。
十住品竟。大方廣佛華嚴經隨疏演義鈔卷第三十八
 ^296b13
