
pin:: 菩薩瓔珞經卷第十一〔一名現在報〕
translator:: 姚秦涼州沙門竺佛念譯

#  31 供養舍利品(一一)
供養舍利品第三十一
爾時，尊者長老須菩提，在大眾中竊生此心：
「今聞如來、至真、等正覺說極妙之法，無限曠大不可思議，非是辟支所及。
諸法自然無有生滅，云何於無生滅法中有三道三乘？」
是時，長老須菩提即從坐起，齊整衣服偏露右臂，
右膝著地長跪叉手，即以此偈而歎頌曰：
　　「本無如來法，如空無有形，
　　云何於三道，各有三乘行？
　　一相本無相，亦不見生滅，
　　學道無窮盡，息心為第一。
　　如海無增減，吞流無有厭，
　　虛空正法性，曠大亦復然。
　　佛為眾聖王，三界無等侶，
　　演布無窮慧，度於未度者。
　　功成不念報，不求尊豪貴，
　　勉濟一切人，獲於無上道。
　　如日照天下，處闇悉蒙明，
　　聖人降神生，莫不得蒙濟。
　　四大本無主，忽然在五道，
　　受入三毒根，遂生有無想。
　　形累在縛著，識想乃滋甚，
　　如沒在深淵，欲濟甚為難。
　　菩薩大乘學，剎土各不同，
　　設欲取滅度，舍利為所在。
　　唯願人中尊，敷演令開悟，
　　普為大世界，分別善惡趣。」 ^95a23

爾時，長老須菩提以此偈問佛已，即從坐起，
遶佛三匝，還復本位。 ^95b21

爾時，世尊復以此偈報須菩提：
　　「佛子須菩提，空慧為第一，
　　暢達三世法，所說甚玄微。
　　所念不為己，愍念一切人，
　　常想滅生死，永在無為處。
　　佛道不思議，攝意乃應律，
　　入定神足力，應感不可量。
　　菩薩大乘迹，現變如恒沙，
　　教化已周訖，寂然滅心意。
　　見成未必成，猶有存亡心，
　　成亦本無成，乃應解脫慧。」 ^95b22

爾時，世尊告須菩提：「過去無數恒沙諸佛所說道教，濟度眾生各各不同。
或有如來、至真、等正覺，教化眾生淨佛國土，
從一佛國至一佛國，供養承事諸佛世尊，
接度眾生於無餘泥洹界而般泥洹，然後如來乃取滅度。
或有如來、至真、等正覺，淨己國土，現不思議神足變化，
入佛定意，敷演道教三十七品。
或經一劫至百千劫，教化終訖，皆使眾生永離眾苦，
於無餘泥洹界使般泥洹，然後如來現般泥洹，
留身在後，普使一切興致供養，顯極伎樂而娛樂之，
神變光明六度無極，復令無央數眾生悉得無為大道。
或有如來，在世教化修勤苦行，荷負眾生為人重任，
遊至諸佛一切剎土，承受正法修無上大道。
復於彼剎現神足道，於無央數諸佛世界，
教化周訖現取滅度，復現留全身舍利，
遍滿三千大千世界，育養眾生淨佛國土。
教化既周，復使無數眾生於無餘泥洹界而般泥洹，然後如來乃取滅度。」 ^95c5

佛復告長老須菩提：「如來法身眾德具足，
色身教化不可稱量，復留全身舍利接度眾生，所度眾生不可窮盡。
若有善男子、善女人，信心牢固恭奉三寶，
及供養三世諸佛世尊，其功德福不可稱量。」 ^95c23

爾時，長老須菩提白佛言：「若有善男子、
善女人，信佛信法信比丘僧，除去猶豫不懷邪見，
供養法身及現在色身，及供養全身舍利，此三功德何者為多？」 ^95c27

爾時，世尊告長老須菩提：「云何？
族姓子！若有人得信解脫，起七寶塔遍一天下，
隨時供養種種香花，其功德福寧為多不？」 ^96a2

長老須菩提白佛言：「世尊！
甚多甚多。」 ^96a4

佛言：「故不如得信解脫善男子、善女人供養舍利，
繒綵華蓋、種種香薰，其功德福不可稱量，
不可以譬喻為比，勝彼供養一天下塔者上。
何以故？起七寶塔隨時禮敬，皆因舍利乃得供養。」 ^96a5

佛復告長老須菩提：「復置此塔。
若有善男子、善女人供養全身舍利滿一天下，
隨時供養繒綵華蓋、種種香薰，并供養一天下七寶塔，其功德福寧為多不？」 ^96a10

長老須菩提白佛言：「世尊！
甚多甚多。」 ^96a13

佛言：「故不如得信解脫善男子、善女人供養一色身如來、
至真、等正覺，其功德福不可稱量，不可以譬喻為比。
何以故？此善男子、善女人，供養一天下七寶塔及一天下全身舍利，
繒綵、華蓋、種種香薰，皆由如來色身而得供養。」 ^96a14

佛復告須菩提：「云何？
族姓子！若有善男子、善女人得信解脫，
於二天下起七寶塔，其供養二天下全身舍利，
并二色身如來、至真、等正覺，繒綵華蓋、種種香薰。
云何？須菩提！其福寧為多不？」 ^96a19

須菩提白佛言：「甚多甚多。
世尊！」 ^96a23

佛言：「故不如善男子、善女人供養法身，
承事諷誦翫習不懈，其福甚多甚多，不可以譬喻為比。
何以故？此善男子、善女人，供養二天下七寶塔，
及二天下全身舍利，復供養二色身如來、
至真、等正覺，繒綵華蓋、種種香薰，皆由法身而得供養。」 ^96a24

佛復告長老須菩提：「云何？
族姓子！若有善男子、善女人，於三天下起七寶塔，
并三天下全身舍利，及三色身如來、至真、
等正覺，繒綵花蓋、種種香薰。
如是供養，其福寧為多不？」 ^96a29

須菩提白佛言：「甚多甚多。
世尊！」 ^96b4

佛言：「故不如善男子、善女人受持諷誦法身，其福甚多甚多。
何以故？三天下七寶塔，及三天下全身舍利，
及三色身如來、至真、等正覺，皆由法身而得供養。」 ^96b5

佛復告長老須菩提：「云何？
族姓子！若有善男子、善女人，於四天下起七寶塔，
及四天下全身舍利，及四色身如來，繒綵花蓋、種種香薰。
如是供養，其福寧為多不？」 ^96b8

須菩提白佛言：「甚多甚多。」 ^96b12

佛言：「故不如善男子、善女人受持諷誦法身政教，
其福甚多，不可以譬喻為比。
何以故？供養四天下七寶塔，及四天下全身舍利，
及供養四色身如來、至真、等正覺，皆由法身而得供養。」 ^96b13

佛復告長老須菩提：「若有善男子、善女人，
於小千天下起七寶塔，及小千天下滿中全身舍利，
及供養百色身如來，繒綵花蓋、種種香薰。
如是供養，云何？族姓子！
其福寧為多不？」 ^96b17

須菩提白佛言：「甚多甚多。
世尊！」 ^96b21

佛言：「故不如善男子、善女人受持諷誦法身政教，
其福甚多甚多，不可以譬喻為比。
何以故？供養小千天下七寶塔，及供養小千天下全身舍利，
及供養百色身如來、至真、等正覺，皆由法身而得供養。」 ^96b22

佛復告長老須菩提：「若有善男子、善女人，
於中千天下起七寶塔，及中千天下滿中全身舍利，
及供養千色身如來、至真、等正覺，繒綵華蓋、種種香薰。
作如是供養，云何？
族姓子！其福寧為多不？」 ^96b26

須菩提白佛言：「甚多甚多。
世尊！」 ^96c1

佛言：「故不如善男子、善女人受持諷誦法身政教，
其福甚多甚多，不可以譬喻為比。
何以故？中千天下起七寶塔，及供養中千天下全身舍利，
及供養千色身如來，皆由法身而得供養。」 ^96c2

佛復告長老須菩提：「云何？
族姓子！若有善男子、善女人，於大千天下起七寶塔，
及大千天下全身舍利，及供養萬色身如來、
至真、等正覺，繒綵花蓋、種種香薰。
如是供養，其功德福寧為多不？」 ^96c6

須菩提白佛言：「甚多甚多。
世尊！」
佛言：「故不如善男子、善女人受持諷誦如來法身政教，
其福功德甚多甚多，不可以譬喻為比。
何以故？大千天下起七寶塔，及大千天下全身舍利，
及供養萬色身如來、至真、等正覺，皆由法身而得供養。」 ^96c11

佛復告長老須菩提：「若有善男子、善女人，
於三千大千天下起七寶塔，及大千天下滿中全身舍利，
復供養一億色身如來、至真、等正覺，繒綵花蓋、種種香薰。
如是供養，其福功德寧為多不？」 ^96c16

須菩提白佛言：「甚多甚多。
世尊！」 ^96c20

佛言：「故不如善男子、善女人受持諷誦法身政教，
其福功德甚多甚多，不可以譬喻為比。
何以故？三千大千天下起七寶塔，及三千大千天下滿中全身舍利，
復供養一億色身如來、至真、等正覺，皆由法身而得供養。」 ^96c21

佛復告長老須菩提：「云何？
族姓子！且置三千大千世界，若有善男子、
善女人，從一佛世界至百千佛土，起七寶塔滿中全身舍利，
復供養億百千色身如來，其福功德寧為多不？」 ^96c26

須菩提白佛言：「甚多甚多。」
佛言：「故不如善男子、善女人受持諷誦法身正教，
其福功德甚多甚多，不可以譬喻為比。
何以故？一佛境界至億百千世界，起七寶塔滿中全身舍利，
復供養億百千色身如來、至真、等正覺，皆由法身而得供養。」 ^97a1

爾時，世尊與須菩提而說頌曰：
　　「菩薩行善權，隨形而適化，
　　不於空深識，功勳自嚴身。
　　夫欲盡空際，達了本無觀，
　　心住形不滯，正觀自覺悟。
　　眾生法界異，所趣解脫同，
　　超越生死岸，無復有無識。
　　人本染四流，四駃水所漂，
　　四大各還本，及成四果證。
　　若復入正定，分別有無慧，
　　顯曜無盡法，辯才智無礙。
　　安般自攝意，不起眾亂想，
　　眾結顛倒心，鏟以智慧劍。
　　識想本無形，細入無有間，
　　所行不思議，受決乃得悟。
　　諸佛國清淨，現變無有雙，
　　皆由正法身，獲此巍巍尊。
　　本無無三道，亦無成正覺，
　　皆由眾生念，使有優劣心。
　　忍為諸法藏，行淨無點污，
　　盡生更不造，斯由法身果。
　　觀諸法所行，聞法無厭足，
　　化導一切人，盡同正法味。
　　乃於無數劫，究盡生死海，
　　清淨觀三世，了達法身本。」 ^97a6

爾時，世尊說此偈時，有無數百千眾生皆發無上正真道意。
復有五百比丘、二百五十優婆塞，遠塵離垢得法眼淨。 ^97b3

是時，長老須菩提白佛言：「世尊！
如來、至真、等正覺，三達無礙神通清淨，演說法身甚深微妙。
欲有所問，唯願大聖顧愍開悟。」 ^97b5

爾時，世尊告須菩提：「有所疑難，今正是時，如來當為一一分別。」 ^97b8

時，須菩提白佛言：「世尊！
如來色身、全身舍利，此二法性有何差別？」 ^97b9

佛告須菩提：「善哉斯問！
如來色身眾德積聚，演布道教訓以三業。
云何為三？一者、身行清淨防塞不善；二者、
口言真誠不說非邪；三者、意專向道無他異念；是謂三業具足清淨得至道場。
全身舍利雖復真體，離此三業永無言教，
正可有威神光明，恭奉得福，故有優劣。」 ^97b11

時，長老須菩提復白佛言：「如世尊所說，以有三業各有進退故有差別。
所謂供養色身及供養全身舍利，法性同壹法無若干。
今問如來色身及全身舍利，不問如來三業教誡，云何世尊以三業報答？
夫三業者識界所攝，識非色身、色身非識。」 ^97b17

爾時，世尊告須菩提：「云何？
族姓子！全身舍利光明威德，與如來色身有異無乎？」 ^97b22

須菩提白佛言：「世尊！
全身舍利亦有威神功德，隨人所念各充其願。
如來色身眾相具足，亦有威神功德，接化眾生無有窮極。
所度各異，故有差別。」 ^97b24

佛復告須菩提：「云何？
族姓子！如來現變光相具足，遍滿十方無量世界，
執權方便隨形適化，全身舍利復有此功勳不乎？」 ^97b28

須菩提白佛言：「世尊！
如本生契經所說，頂王如來、至真、等正覺，
十二那術劫在世教化，說法周訖即捨其壽，
於無餘泥洹界而般泥洹，留身舍利遍滿世界。
復經十二那述劫，世人供養如佛存在，說法教化所度亦等。
是故，世尊！如來色身、全身舍利各無差別。」 ^97c1

爾時，世尊告須菩提：「頂王如來全身舍利在世教化，為是本識？
非本識耶？」 ^97c7

須菩提言：「非也。世尊！
皆是頂王威神所接。」 ^97c9

爾時，世尊告須菩提：「如是如是，如汝所言。
此頂王威神，全身舍利有是言教。
是故色身、全身舍利法性不同。」 ^97c10

爾時，世尊與須菩提便說此偈：
　　「過去頂王佛，在世教化久，
　　十二那術劫，說法無增減。
　　周訖取滅度，留身演布教，
　　所度無有量，修一進成佛。
　　舍利識非識，頂王威神故，
　　捨本不著本，澹然入無為。
　　卿今雖獲空，漏盡無有礙，
　　分別如來境，非汝狹劣局。」 ^97c12

爾時，座上有八萬四千諸天人民，聞佛所說皆發無上正真道意：
「我等後作佛時，皆如頂王如來教化不異。」
時，須菩提遶佛三匝，頭面禮足還復本位。
pin:: 
#  32 譬喻品(一一)
菩薩瓔珞經譬喻品第三十二 ^97c22

爾時，世尊說法瓔珞，講法身福功德無量。
座中有五千菩薩，即從座起頭面禮足，遶佛三匝便退而去。 ^97c27

爾時，尊者大目乾連，內自思惟：「此五千正士，
聞佛所說三身法寶，不肯受持各退而去，此必有緣事不空。」
爾時，目連即從座起，偏露右臂，長跪叉手，
白佛言：「唯然，世尊！
此五千正士修菩薩道，已入如來深法之藏，
行過聲聞辟支佛上，今聞世尊說法瓔珞三身深義，不肯受持各退而去。」 ^97c29

佛告目連：「止！止！族姓子！
若有善男子、善女人，聞此義者頭破為七分，沸血從面孔出。
何以故？此惡人等，本從無數阿僧祇劫，恒喜誹謗毀辱正法。」 ^98a6

爾時，目連復重白佛：「唯然，世尊！
願說誹謗受罪云何？」 ^98a10

佛告目連：「此五千正士，從過去恒沙佛已來，
亦修布施、持戒、忍辱、精進、一心、智慧、善權方便，
便起想著有悔過心，於如來所便有退轉，
方當經歷勤苦之難，千佛過去猶不得度。
此五千正士，最上首者名曰勇智，雖修菩薩摩訶薩行，欲求成佛終不可得。
譬如士夫欲於空中造作七寶宮殿，五色玄黃彫文刻鏤，
如此善男子、善女人，乃能作不？」 ^98a11

目連白佛言：「不也。
世尊！何以故？虛空無象，不可造作。」 ^98a19

爾時，世尊告目連曰：「此勇智菩薩，光明佛時作師子王，吾為梵志修清淨行。
時師子王，晨朝跱立六處不動，奮迅身體便大雷吼，
走獸伏住飛者墮落，然後乃趣曠野山澤，
案行局界求覓群獸，逢一象王殺而食之，髀骨鯁咽死而復穌。
時有木雀在師子前，求覓軟蟲取而食之。
師子張口告木雀曰：『與吾挽此骨，却後若得食當相報恩。』
木雀聞之，入口盡力，拔骨乃得去之。
時師子王後日求食大殺群獸，木雀在側少多求恩，師子不報。」 ^98a20

佛告目連：「時師子王，以此偈報木雀曰：
　　「『吾為師子王，以殺為家業，
　　噉肉飲其血，以此為常膳。
　　汝既不自量，脫吾牙齒難，
　　還得出吾口，此恩何可忘？』 ^98b1

「爾時，木雀復以此偈報師子曰：
　　「『我雖是小鳥，誠應不惜死，
　　但王不念恩，自負言誓重。
　　若能小寬弘，少多見惠者，
　　沒命終不恨，不敢有譏論。』 ^98b6

「爾時，師子王竟不報恩，捨之而去。
木雀自念：『吾恩極重反更輕賤，今當追後，
要伺師子便，不報怨者終不行世，在在處處終不相離。』
時師子王復殺群獸恣意食之，飽便睡眠無所畏懼。
時彼木雀，飛趣師子當立額上，盡其力勢啄一眼壞。
師子驚起左右顧視，不見餘獸，唯見木雀獨在樹上。
時，師子王語木雀曰：『汝今何為乃壞吾目？』
時，彼木雀以偈報師子王曰：
　　「『重恩不知報，反更生害心，
　　今留汝一目，此恩何可忘？
　　汝雖獸中王，所行無反復，
　　從是各自休，莫復作緣對。』」 ^98b11

佛告目連：「時師子王豈異人乎？
莫造斯觀，所以然者，今此勇智菩薩是；
時木雀者，今汝摩訶目揵連是。
此正士等，自從是來恒行誹謗，不信如來三身之要，方當經歷地獄之難。」 ^98b24

佛復告目連：「若有菩薩摩訶薩修淨瓔珞得三身定者，
神足遊戲無所罣礙，為人重任荷負眾苦。
譬如空界無所不覆，淨妙瓔珞三身法者亦復如是，滿足一切眾生所願。
譬如大海深廣清淨，不受穢惡諸不淨者；
菩薩摩訶薩亦復如是，得淨妙瓔珞三身法者，不受塵垢縛著顛倒。
譬如摩尼寶珠光明徹照，非日月星辰光明所能遏絕；
菩薩摩訶薩亦復如是，獲淨妙瓔珞三身法者，不為五通神仙禁呪神藥所能制持。
譬如四道受證自信通慧已度五道，不為眾邪所見留住；
譬如滅盡定人燒盡本行，菩薩摩訶薩盡生死根，信心牢固不興誹謗。
譬如士夫得如意珠，隨意所念皆現在前；
菩薩摩訶薩亦復如是，得如意正定，觀眾生類純熟根者，
漸漸訓導各至無為猶如不退轉法，不復墮落染著生死。
菩薩摩訶薩亦復如是，雖處生死不懷畏懼，言我當復退轉在生死中。
譬如非男非女之人，將示殊妙五樂之中，
亦不生心染著情欲；菩薩摩訶薩亦復如是，
周旋教化遍入五道，知而不著不起想念，拔濟眾生不可稱量。」 ^98b28

爾時，世尊與目連而說頌曰：
　　「菩薩本意淨，猶如金剛山，
　　執意不可毀，受證如彈指。
　　雖在世教化，不著緣本想，
　　遍學一切法，竪立大法幢。
　　猶如二士夫，執意各有術，
　　相將至戲堂，各欲現其伎。
　　須彌四寶山，縱廣甚峻高，
　　三百三十萬，六萬由旬數。
　　一人在山頂，手執甘露瓶，
　　一人在山下，執瓶受甘露。
　　寫者亦不泄，受者不捐棄，
　　彼人各凡夫，未獲通慧道。
　　云何目乾連，此為極難不？
　　雖難未足奇，三法身甚難。
　　從億千萬劫，欲聞淨瓔珞，
　　分別三身慧，斯法最為難。
　　卿今莫愁憂，已超眾苦患，
　　得聞三法要，自濟復濟彼。
　　若有族姓子，篤信修習法，
　　現世盡諸漏，神通遊自在。
　　所生國土淨，七寶宮殿成，
　　諸根悉完具，心淨如虛空。」 ^98c19

爾時，世尊與目連說此品時，有億那術天人皆發無上正真道意：
「願所生國土盡同一相，無有誹謗三法身者。」 ^99a14

爾時，目連起禮佛足，遶三匝已，還復本座。
pin:: 
#  33 三世法相品(一一)
菩薩瓔珞經三世法相品第三十三 ^99a16

爾時，世尊告軟首菩薩：「吾昔成佛，積功累行自致如來、
至真、等正覺，棄國捐妻不貪榮位，宣布一切諸佛法藏，隨前適化而度脫之。
猶如醫王療救眾病，隨病輕重然後投藥。
若有眾生今身現在種過去病，菩薩亦知而救護之；
或復眾生身已過去種未來病，菩薩亦知而救護之。」 ^99a19

是時，尊者劫賓#CB00145;白佛言：「世尊！
云何善男子、善女人，身處現在種過去病？
云何身過去種未來病？
云何身在未來種現在病？」 ^99a25

爾時，世尊告劫賓#CB00145;曰：
「善哉，善哉！族姓子！
於如來前而問斯義，多所利益。
何以故？過去當來今現在佛所宣法藏，
施為佛事不思議法，莊嚴佛樹進行成佛。」 ^99a28

爾時，世尊與劫賓#CB00145;，
而說頌曰：
　　「清淨聲柔軟，遍聞十方界，
　　具足諸善根，拔苦離眾惡。
　　分別三世行，無入無所生，
　　如來悉觀察，獨善無等侶。
　　初發弘誓心，不為少許人，
　　意廣如虛空，濟度恒沙數。
　　今在樹王下，眾相自嚴飾，
　　降伏諸外道，奉修正法教。
　　首戴七覺花，身被慚愧服，
　　和顏忍辱心，獨步無有難。
　　無畏如師子，勇慧無有難，
　　色像如月初，諦視無厭足。
　　一切十方世，悉來供養尊，
　　隨本心所願，盡歸解脫門。
　　本我所發願，不限劫數期，
　　哀愍諸眾生，為演甘露法。
　　欲求人身難，聞受正法難，
　　生處中國難，遭遇真人難，
　　豪貴執信難，慳嫉惠施難，
　　縛著受證難，分別三世難。」 ^99b2

爾時，世尊復告劫賓#CB00145;：
「若有善男子、善女人，分別三世婬怒癡病，
遠離縛著無復生滅，神足自由變化無方。
如此善男子、善女人，入三世定意三昧，
盡知過去未來現在諸佛所行，眾善根本悉現在前。
諸佛世尊八等正道進趣泥洹，所以諸佛出現於世，
觀察眾生究盡根原令知道門，如來三達觀三世法無量無限不可思議。
或有眾生應聞過去法，如來便說過去滅盡眾行不起。
或有眾生應聞現在法，如來便說現在正教遠離縛著。
或有眾生應聞未來法，如來便說未來未生不起滅法。」 ^99b24

是時，尊者劫賓#CB00145;白佛言：「世尊！
云何眾生應聞過去法，如來與說過去滅盡眾行不起也？
云何眾生應聞現在法，如來與說現在正教遠離縛著也？
云何眾生應聞未來法，如來與說未來未生不起滅法？」 ^99c6

爾時，世尊告長老劫賓#CB00145;：
「諦聽諦聽，善思念之！」 ^99c10

劫賓#CB00145;白佛言：「唯然，世尊！
願樂欲聞。」 ^99c11

佛告長老劫賓#CB00145;：
「若有菩薩摩訶薩，觀了三世無量無限不可思議，非是辟支羅漢所及。
何以故？如來所行非彼境界。
若有菩薩摩訶薩，身處現在眾行具足，
應從過去如來受決，便聞現在如來說過去法，
過去滅盡眾行不起，心即開悟即得受別，
如來、至真、等正覺，十號具足。
是謂菩薩摩訶薩身處現在應聞過去法，過去滅盡眾行不起。」 ^99c12

佛復告長老劫賓#CB00145;：
「復有菩薩摩訶薩，身處現在應聞現在法，
從現在佛而受記別，如來、至真、等正覺，十號具足。
是謂菩薩摩訶薩身處現在受現在別，去離縛著無生滅想。
復有菩薩摩訶薩，身處現在應聞未來法，如來與說未來未生不起滅法。
是時，菩薩心即達悟即得受決，如來、至真、
等正覺，十號具足。
是謂菩薩摩訶薩身處現在說未來法，未來未生不起滅法。」 ^99c20

是時，長老劫賓#CB00145;白佛言：「世尊！
但菩薩摩訶薩分別三世眾行所趣耶？
為聲聞辟支亦有此行乎？」 ^99c28

佛告劫賓#CB00145;：「從信地、
見地乃至三耶三佛地，皆有三世無量無限不可思議眾行所趣便受名號。」 ^100a1

是時，長老劫賓#CB00145;白佛言：「世尊！
云何從信地、見地乃至三耶三佛地，皆有三世無限無量不可思議眾行所趣得受名號耶？」 ^100a3

佛告長老劫賓#CB00145;：
「汝欲廣知如來、至真、等正覺分別三世眾行所趣，
今當一一敷演其義，從信地、見地、薄地、
無婬怒癡地，從須陀洹乃至三耶三佛，皆悉分別三世所趣。
云何菩薩摩訶薩，從信地、見地、薄地、無婬怒癡地，分別三世眾行所趣？
於是，族姓子！若善男子、善女人，以信解脫，
得根、力、覺意、八真行善，有時成就有時不成就。
如此等人，或在聖地或在凡夫地，從不退轉乃至一生補處，
是謂菩薩摩訶薩永離凡夫受如來決，
是謂，族姓子！菩薩摩訶薩從信地、薄地、無婬怒癡地各各有別。」 ^100a6

是時，長老劫賓#CB00145;白佛言：「世尊！
云何菩薩摩訶薩，從信地乃至無婬怒癡地，或在聖地或在凡夫地？」 ^100a17

佛告長老劫賓#CB00145;：
「若有善男子、善女人，從初發意求無上道，
身處現在聞過去法，便不信樂而捨之去。
何以故？本無信樂故有狐疑，中道退還不至究竟。
爾時，弊魔波旬即得其便，化作佛形往至菩薩所，
勸進菩薩言：『善男子知不乎？
我前所說非、如今說是，汝應聞未來法、
應得受決，今乃聞吾說過去法，唐勞其功不成果報。
汝何不速捨本意更發弘誓，然後乃成無上等正覺？』
菩薩聞之心懷猶豫，即便退轉在凡夫地。
是謂菩薩摩訶薩於三世法不獲無上正真、等正覺。」 ^100a19

佛復告長老：「劫賓#CB00145;！
云何菩薩摩訶薩分別三世眾行所趣，牢住聖地而不退轉？
於是，族姓子！若有菩薩摩訶薩，從信地乃至無婬怒癡地，
身處現在聞過去法眾行所趣，不疑不難無所畏懼，
心即開解霍然大悟，便聞如來授其名號，
當為無上正真、等正覺。
爾時，弊魔波旬化作佛形，來至菩薩所，
語菩薩言：『善男子知不乎？
我前所說是、今所說非，若能變悔從吾教者，便成無上正真等正覺。』
菩薩聞之心遂歡喜：『將非波旬化作佛像來沮我意乎？』
心如金剛不可壞敗。
如此善男子、善女人，離凡夫地恒在聖地，是謂菩薩摩訶薩聞過去法心不退轉。」 ^100b1

佛復告長老劫賓#CB00145;：
「如汝所問，從須陀洹乃至三耶三佛，分別三世眾行所趣，或在凡夫地或在聖地。
於是，族姓子！若有善男子、善女人，以現在身聞過去法，
應從過去而得信解，返從波旬說邪徑道：『善男子為知不乎？
過去已滅眾行無本，十方世界空寂無形，何不求方便發弘誓心？
如是行者得佛不久。』
菩薩聞之便懷猶豫：『我今所行將非如是乎？』
即捨本願退菩薩行，方欲修習魔之言教，是謂菩薩摩訶薩於過去法便有退轉。」 ^100b13

佛復告長老劫賓#CB00145;：
「如汝所問，菩薩摩訶薩已得聖地離凡夫地者，善思念之。
於是，族姓子！猶如有人身處現在聞過去法，心不恐懼無所疑難。
波旬復來壞敗菩薩言：『我所說者權詐合數非真實法，
汝今捨前本心，更發無上至真等正覺，成如來道正爾不久。』
菩薩聞之心自念言：『吾已受決在無上道，
今此非佛，是弊魔波旬耳。』
便捨之去，不與從事。
是謂菩薩摩訶薩離凡夫地牢住聖地。」 ^100b23

爾時，世尊與劫賓#CB00145;而說頌曰：
　　「如來等正覺，分別三世空，
　　永離諸縛著，乃應賢聖地。
　　如來授其決，稱國土名號，
　　不為魔所壞，無能移動心。
　　從億百千劫，定意不錯亂，
　　自然得覺悟，乃應如來慧。
　　八等正真道，運濟諸苦厄，
　　不戀諸財寶，恒與身命諍。」 ^100c3

爾時，世尊與劫賓#CB00145;說此偈已，
時座上有七億眾生，聞說三世平等正法言教，皆發無上正真道意。 ^100c12

爾時，座上復有無量眾生，心猶未悟各有狐疑，
內自思惟：「今日如來所說言教演三世法，受決成佛各有前後。
十方諸佛亦當說此三世法不乎？」 ^100c14

爾時，世尊知彼眾會心中所念，便放眉間相光明普照十方無量恒沙剎土，
一一光明有百千億恒沙剎土，一一剎土有百千億蓮華，
一一蓮華有百千億摩尼珠，一一摩尼珠現百千億七寶講堂，
一一講堂現百千億七寶高座，一一高座現百千億如來、
至真、等正覺，一一如來盡說菩薩三世眾行所趣六度無極。 ^100c17

爾時，眾會盡見十方無量世界奇特異變歎未曾有，
各各白佛言：「世尊！
甚奇！甚特！未曾所見、未曾所聞。
今日如來、至真、等正覺放此光明，普見諸佛所行法則。」
或見眾生在如來前而受決者，或見眾生聽受法者，
或見眾生得三十二相、八十種好莊嚴身者。
如是眾會所見不同，一切十方諸佛世界興致供養，香華繒綵遍滿三千大千世界。 ^100c24

爾時，世尊觀察眾生心中所念，復以神足感動十方無量世界，
請諸如來、至真、等正覺，演說三世平等正法。 ^101a3

東方去此八江河沙，有佛土名曰思惟，
佛名無念如來、至真、等正覺，十號具足，
一加趺坐遍滿三千大千世界，即於大眾而說頌曰：
　　「過去眾行趣，不見生滅本，
　　解脫應受決，乃應賢聖地。
　　法性離諸有，不造三世塵，
　　勇猛超眾行，如花自然敷。
　　如來現教誡，普潤有形類，
　　清淨如明珠，心堅如安明。
　　諸佛功德具，永離諸更樂，
　　防制塵欲愛，自然無所染。
　　佛法實奇特，二乘所不及，
　　權智現眾變，具五分法身。
　　我亦無師受，不從有為學，
　　沐浴甘露淵，解脫莊嚴身。」 ^101a5

南方去此八江河沙，有佛土名曰莊嚴，
佛名嚴淨如來、至真、等正覺，十號具足，
一加趺坐遍滿三千大千世界，在大眾中而說頌曰：
　　「今日十方佛，普現神足變，
　　各說三世本，究盡如來業。
　　一相本無形，深入無邊崖，
　　以法講受人，如空無所念。
　　法鼓震大千，十善功德具，
　　拯濟下劣人，永離生死海。
　　諸佛所以現，變化不可量，
　　因緣成道果，乃應賢聖地。
　　十方剎土集，各說三世法，
　　自然逮正法，定意現在前。
　　一一諸毛孔，放百千光明，
　　演說諸道教，消滅三毒本。」 ^101a21

西方去此八江河沙，有佛土名淨復淨，
佛名越淨如來、至真、等正覺，十號具足，
一加趺坐遍滿三千大千世界，在大眾中而說頌曰：
　　「眾生性若干，不觀解脫慧，
　　三世法常住，起滅如法性。
　　賢聖入定觀，分別十二緣，
　　七處觀三法，悉歸真如性。
　　不願樂生天，亦不僥倖法，
　　是為明三世，常念擇善友。
　　種福明為慧，最為第一義，
　　分別有無想，故號人中尊。
　　諸法各有性，所行悉歸空，
　　如人測度空，先當分別身。
　　瞻覩如來顏，諸法自然足，
　　口演八種音，度人無有量。」 ^101b7

北方去此八江河沙，有佛土名曰化成，
佛名無染如來、至真、等正覺，十號具足，
一加趺坐遍滿三千大千世界，在大眾中而說頌曰：
　　「四大本無性，自生自然滅，
　　我不造彼緣，物物無所有。
　　無著宣解脫，牽引示甘露，
　　恣人本所願，各令獲果證。
　　吾昔行施度，統領十方界，
　　七覺自然寶，充滿一切人。
　　留教化眾生，不念四無想，
　　永離八不閑，恒與賢聖俱。
　　本從三達智，聞此三世慧，
　　今離三垢塵，受決三世尊。
　　行施未曾悔，專意離顛倒，
　　諸在邪徑者，示之以正道。」 ^101b22

東北方去此八江河沙，有佛土名曰忍慧，
佛名香盡如來、至真、等正覺，十號具足，
一加趺坐遍滿三千大千世界，在大眾中而說頌曰：
　　「法性自然生，無形不可覩，
　　習聖禁戒律，無數非有數。
　　住本亦無住，尋究本無形，
　　甚深難測度，乃應在聖地。
　　分別現在法，不染空無想，
　　過去生已盡，得離三世患。
　　身為眾患器，漏出諸不淨，
　　能捨入正慧，漸至無為道。
　　意正不染邪，不捨大道心，
　　心淨如鍊金，趣道亦不難。
　　人生在五道，分別內身觀，
　　三世為何從，令人懷愚惑。」 ^101c8

東南去此八江河沙，有佛土名賢聖普集，
佛名觀世苦如來、至真、等正覺，十號具足，
一加趺坐遍滿三千大千世界，在大眾中而說頌曰：
　　「諸佛觀一切，三世空無相，
　　慧斷愛欲本，乃應賢聖地。
　　造志勤苦行，供養恒沙佛，
　　眾智一切具，故號人中雄。
　　信為甘露法，不生二見心，
　　在眾如師子，所說震十方。
　　生死諸穢濁，根本不可尋，
　　了達三世患，親近如來律。
　　夫欲求佛道，慧實為第一，
　　焚燒狐疑叢，自然無所念。
　　佛遊無量境，慧光之所照，
　　淨除一切法，分別三世行。」 ^101c23

西南去此八江河沙，有佛土名無量藏，
佛名忍慧如來、至真、等正覺，十號具足，
一加趺坐遍滿三千大千世界，在大眾中而說頌曰：
　　「念持諸法本，緣想不可壞，
　　行至自然固，乃應在聖地。
　　諸佛行方便，德訓化眾生，
　　菩薩修弘誓，四等無增減。
　　增上無為道，清淨無所染，
　　遍布智慧雲，消滅三世患。
　　賢聖在世化，令修止觀法，
　　一一分別慧，乃應賢聖道。
　　三世本性空，念想不思議，
　　生滅更互興，入定乃得除。
　　不著三界有，爾乃獲無盡，
　　為人演威儀，永獲安隱處。」 ^102a10

西北去此八江河沙，有佛土名曰賢善，
佛名賢柔如來、至真、等正覺，十號具足，
一加趺坐遍滿三千大千世界，在大眾中而說頌曰：
　　「如來現權慧，統領十方界，
　　分別三世空，乃應賢聖行。
　　法界不可量，如空無窮盡，
　　得佛定法忍，不興二見心。
　　吾昔得授決，分別內外空，
　　今自致正覺，得離三世苦。
　　如來廣長舌，百福自嚴飾，
　　蠲除思想心，至誠無二業。
　　佛為眾行本，演暢十二門，
　　息意成道跡，不復由五道。
　　猶如仰射空，勢盡還復墮，
　　宣暢三世法，無量不可窮。」 ^102a25

上方去此八江河沙，有佛土名曰吉祥，
佛名行盡如來、至真、等正覺，一加趺坐遍滿三千大千世界，
在大眾中而說頌曰：
　　「過去諸賢聖，頒宣正真典，
　　不染名色法，乃應賢聖律。
　　菩薩本發意，上修如來教，
　　深法無增減，不見解脫人。
　　徹聽無量世，分別眾生根，
　　專一思惟一，成就有無法。
　　無相非有相，不念三世識，
　　觀了無所有，得號人中尊。
　　一切諸法本，因緣合會成，
　　思惟無形法，空寂本無形。
　　十住道地法，心念不退轉，
　　一行成正覺，無復生老死。」 ^102b11

下方去此八江河沙，有佛土名曰極深，
佛名寶聚如來、至真、等正覺、明行成為、
善逝、世間解、無上士、道法御、天人師、佛、
世尊，一加趺坐遍滿三千大千世界，在大眾中而說頌曰：
　　「忍智修道果，永離三世本，
　　自淨復淨彼，乃應賢聖法。
　　為說無上道，周旋無有方，
　　執權盡諸行，度人無懈怠。
　　遭遇賢聖樂，聞法信受樂，
　　度人斷垢樂，泥洹永寂樂。
　　我行過三界，遠離惡報業，
　　得親善知識，聞法日增益。
　　超越三界表，神足遊虛空，
　　無象如有象，愚者所修習。
　　六度大乘法，忘已萬物盡，
　　得昇十住地，故愍復來化。」 ^102b26

爾時，長老劫賓#CB00145;，
聞十方佛三世之法眾行所趣，心開意解霍然大悟，
即從坐起，頭面禮足，還復本位。
有無央數諸天、人民、天龍、鬼神、乾沓和、
阿須倫、迦留羅、旃陀羅、摩休勒、人及非人，皆發無上正真道意。
復有無數諸天人民，聞佛演說三世法本，
皆歎佛德深義無量，諸佛法身不可沮壞，亦非羅漢辟支所及。
是時，眾會悉皆願樂分別身中內外三世，進趣道場逮不退轉。
菩薩瓔珞經卷第十一
 ^102c13
