
hui:: 大般若波羅蜜多經卷第五百六十四
三藏法師玄奘奉　詔譯
pin:: 
##  20 勝意樂品
第五分勝意樂品第二十
「復次，善現！若諸菩薩以勝意樂，欲證無上正等菩提，
常應親近、供養恭敬、尊重讚歎真淨善友。」 ^910b7

爾時，善現便白佛言：「何等名為菩薩善友？」 ^910b9

佛告善現：「諸佛皆名菩薩善友。
若能宣說甚深般若波羅蜜多，教誡教授諸菩薩眾，
令於般若波羅蜜多甚深法門能悟入者，亦得名為菩薩善友。
布施、淨戒、安忍、精進、靜慮、般若波羅蜜多，當知亦名菩薩善友。
如是六種波羅蜜多，與諸菩薩為師為導，
為明為炬，為光為照，為舍為護，為歸為趣，
為洲為渚，為父為母。
過去未來現在諸佛，皆依六種波羅蜜多，而得成辦功德事業。
所以者何？如是六種波羅蜜多，普能攝受一切佛法。
是故，善現！若諸菩薩欲證無上正等菩提，應學六種波羅蜜多。 ^910b10

「復次，善現！若諸菩薩欲學六種波羅蜜多，
應於般若波羅蜜多甚深經典，至心聽聞、
受持、讀誦，觀察義趣請決所疑。
所以者何？如是般若波羅蜜多甚深經典，
能與六種波羅蜜多為尊為導、為生養母。
善現當知！若諸菩薩欲得不隨他教行，
欲住不隨他教地，欲斷一切有情疑，欲滿一切有情願，應學如是甚深般若波羅蜜多。」 ^910b22

具壽善現便白佛言：「甚深般若波羅蜜多以何為相？」 ^910b29

佛告善現：「甚深般若波羅蜜多無礙為相。」 ^910c1

爾時，善現復白佛言：「頗有因緣，甚深般若波羅蜜多無礙之相，
餘一切法亦得有耶？」 ^910c2

佛告善現：「有因緣故，甚深般若波羅蜜多無礙之相，餘一切法亦可說有。
所以者何？以一切法無不皆如甚深般若波羅蜜多是空、遠離。」 ^910c4

具壽善現復白佛言：「若一切法皆空、遠離，云何有情有染有淨？
所以者何？非空、遠離法可說有染淨，非空、
遠離能證菩提，非離空、遠離有別法可得，云何令我解如是義？」 ^910c7

佛告善現：「於意云何？
有情長夜有我等心執我等不？」 ^910c11

善現對曰：「如是！世尊！」
佛告善現：「於意云何？
有情所執我及我所空、遠離不？」 ^910c12

善現對曰：「如是！世尊！」 ^910c13

佛告善現：「於意云何？
豈不有情由我、我所流轉生死？」 ^910c14

善現對曰：「如是！世尊！」 ^910c15

佛告善現：「如是有情流轉生死，施設雜染及清淨者。
由諸有情虛妄執著我及我所說有雜染，
而於其中無雜染者；由諸有情不妄執著我及我所說有清淨，
而於其中無清淨者。
是故，善現！雖一切法皆空、遠離，而諸有情亦可施設有染有淨，
若諸菩薩能如是行，名行般若波羅蜜多。」 ^910c16

具壽善現便白佛言：「希有！
世尊！雖一切法皆空、遠離，而諸有情有染有淨。
若諸菩薩能如是行，則不行色、受、想、行、
識，世間天、人、阿素洛等皆不能伏，普勝一切聲聞、
獨覺所行之行至無勝處，是諸菩薩由此般若波羅蜜多相應作意，
晝夜安住方便善巧，趣向無上正等菩提，疾證無上正等菩提。」 ^910c22

佛告善現：「如是！如是！
復次，善現！於意云何？
假使於此贍部洲中一切有情，非前非後皆得人身，
發菩提心盡壽布施，持此布施迴向菩提，由此因緣得福多不？」 ^910c29

善現對曰：「甚多！世尊！」 ^911a3

佛告善現：「若有菩薩下至一日，安住般若波羅蜜多相應作意，
所獲功德甚多於前無量無數。
所以者何？如是菩薩如如安住甚深般若波羅蜜多相應作意，
如是如是堪為一切有情福田，由此菩薩所起慈心，
諸有情類無能及者，唯除如來、應、正等覺。 ^911a4

「如是菩薩具勝妙慧，由勝妙慧，見諸有情受大苦惱如被刑戮，
起大悲心。復以天眼，見有情類成無間業墮無暇處受諸苦惱，
或為見網之所覆蔽不得正道，見已悲愍生大厭怖，
普緣一切有情世間起大慈悲相應作意：『我當普為一切有情作大導師令脫眾苦。』
雖作是念而不住此想亦不住餘想，是名菩薩大慧光明。
由住此住，能作一切世間福田，雖未證得一切智智，
而於菩提已不退轉，堪受施主一切供養。 ^911a9

「如是菩薩善住般若波羅蜜多，既能畢竟報施主恩，亦能親近一切智智。
是故菩薩欲不虛受世間信施，欲示有情真淨道路，
欲為有情作大饒益，欲為世間作大明照，
欲脫有情生死牢獄，欲施有情清淨法眼，應常安住甚深般若波羅蜜多相應作意。
由此作意，所有言說皆與般若波羅蜜多理趣相應，諸餘作意無容暫起。
所以者何？如是菩薩，甚深般若波羅蜜多相應作意流注相續。
譬如有人先未曾有末尼寶珠，後時遇得歡喜自慶，
遇緣還失生大憂惱，常懷歎惜未曾離念，思當何計還得此珠？
彼人由是相應作意，緣此寶珠無時暫捨。
菩薩亦爾，應常安住甚深般若波羅蜜多相應作意，
若不安住如是作意，則為喪失一切智智相應作意。」 ^911a19

爾時，善現便白佛言：「若一切法及諸作意皆離自性，云何菩薩不離般若一切智智相應作意？」 ^911b4

佛告善現：「若諸菩薩知一切法及諸作意皆離自性，是諸菩薩不離般若一切智智。
所以者何？甚深般若一切智智及諸作意自性皆空、無增無減。」 ^911b6

具壽善現復白佛言：「若深般若波羅蜜多自性常空、
無增無減，云何菩薩增長般若波羅蜜多能近菩提？」 ^911b10

佛告善現：「若諸菩薩行深般若波羅蜜多，
知一切法無增無減，於深般若波羅蜜多亦無增減。
若諸菩薩能如是知，聞一切法無增無減，
不驚、不怖亦不沈沒。
是諸菩薩行深般若波羅蜜多已到究竟，
安住菩薩不退轉地，疾證無上正等菩提。」 ^911b12

具壽善現白言：「世尊！
為即般若波羅蜜多，能行般若波羅蜜多不？」 ^911b18

「不爾！善現！」
「世尊！為離般若波羅蜜多有法可得，能行般若波羅蜜多不？」 ^911b19

「不爾！善現！」
「世尊！為即般若波羅蜜多空，能行般若波羅蜜多不？」 ^911b21

「不爾！善現！」
「世尊！為離般若波羅蜜多空有法可得，能行般若波羅蜜多不？」 ^911b22

「不爾！善現！」
「世尊！為即空，能行般若波羅蜜多不？」 ^911b24

「不爾！善現！」
「世尊！為離空有法可得，能行般若波羅蜜多不？」 ^911b25

「不爾！善現！」
「世尊！為即空，能行空不？」 ^911b26

「不爾！善現！」
「世尊！為離空有法可得，能行空不？」 ^911b27

「不爾！善現！」
「世尊！為即般若波羅蜜多，能行空不？」 ^911b28

「不爾！善現！」
「世尊！為離般若波羅蜜多有法可得，能行空不？」 ^911b29

「不爾！善現！」
「世尊！為即色、受、想、行、識等，能行般若波羅蜜多及行空不？」 ^911c1

「不爾！善現！」
「世尊！為離色、受、想、行、識等有法可得，能行般若波羅蜜多及行空不？」 ^911c3

「不爾！善現！」
「世尊！為即色、受、想、行、識等空，能行般若波羅蜜多及行空不？」 ^911c5

「不爾！善現！」
「世尊！為離色、受、想、行、識等空，能行般若波羅蜜多及行空不？」 ^911c6

「不爾！善現！」
爾時，善現便白佛言：「若爾，菩薩以何等法能行般若波羅蜜多及能行空？」 ^911c8

佛告善現：「於意云何？
汝見有法能行般若波羅蜜多及行空不？」 ^911c10

善現對曰：「不也！世尊！」 ^911c11

佛告善現：「於意云何？
汝見有般若波羅蜜多及見有空，是諸菩薩所行處不？」 ^911c12

善現對曰：「不也！世尊！」 ^911c13

佛告善現：「於意云何？
汝所不見法，是法可得不？」 ^911c14

善現對曰：「不也！世尊！」
佛告善現：「於意云何？
不可得法頗有生不？」 ^911c15

善現對曰：「不也！世尊！」 ^911c16

佛告善現：「汝所不見、所不得法所有實相，即是菩薩無生法忍。
菩薩成就如是忍者，便於無上正等菩提堪得受記，亦名如來無所畏道。
若諸菩薩勤行此道，不得無上正等覺智、
大智、妙智、自然 " resp=智、
一切智智及如來智，無有是處。」 ^911c17

具壽善現復白佛言：「菩薩為以諸法無生，於佛菩提得受記不？」 ^911c22

「不爾！善現！」 ^911c23

「世尊！若爾，菩薩云何受菩提記？」
佛告善現：「於意云何？
汝見有法於佛菩提得受記不？」 ^911c24

善現對曰：「不也！世尊！
我不見法於佛菩提堪得受記，亦不見法於佛菩提有能證者、
證時、證處及由此證，若所證法皆亦不見。」 ^911c26

佛告善現：「以一切法不可得故，不應念言於佛菩提：
『此是能證、此是所證。』」 ^911c28

時，天帝釋便白佛言：「如是般若波羅蜜多最為甚深、
難見、難覺，畢竟離故，非少善根諸有情類，
能於如是甚深般若波羅蜜多書寫、聽聞、
受持、讀誦。」 ^912a1

爾時，佛告天帝釋言：「如是！
如是！如汝所說。憍尸迦！
假使於此贍部洲中，一切有情悉皆成就十善業道，
如是福聚於能書寫、聽聞、受持、讀誦般若波羅蜜多甚深經典所獲功德，
百分不及一，千分不及一，乃至鄔波尼殺曇分亦不及一。」 ^912a4

時，有苾芻告天帝釋：「有於般若波羅蜜多書寫、
聽聞、受持、讀誦，所獲功德勝於仁者？」 ^912a10

天帝釋言：「彼有情類初發心時尚勝於我，
況於般若波羅蜜多書寫、聽聞、受持、讀誦、
精勤修學、如理思惟！ ^912a12

「苾芻當知！彼有情類即是菩薩。
如是菩薩所獲福聚，普勝一切世間天、
人、阿素洛等。如是菩薩所獲福聚，亦勝預流、
一來、不還、應果、獨覺，亦勝菩薩遠離般若波羅蜜多方便善巧，
修行布施、淨戒、安忍、精進、靜慮波羅蜜多及餘功德。
苾芻當知！若諸菩薩如說修行甚深般若波羅蜜多方便善巧，
是諸菩薩普勝一切世間天、人、阿素洛等，
世間天、人、阿素洛等皆應供養。
所以者何？是諸菩薩於深般若波羅蜜多，能如說行究竟隨轉。
是諸菩薩能紹一切智智種性令不斷絕，
常不遠離諸佛世尊，常不遠離妙菩提座，常能濟拔溺生死泥諸有情類。
是諸菩薩如是學時，常學菩薩所應學法，不學二乘所應學法。
諸天神等常隨擁護，四大天王來至其所供養恭敬，
咸作是言：『善哉！大士！
當勤精進學菩薩眾所應學法，疾當安坐妙菩提座，速證無上正等菩提。
如昔天王所奉四鉢，我亦當奉。』
苾芻當知！是諸菩薩，我等天帝尚往其所供養恭敬，況餘天神！
苾芻當知！是諸菩薩如是學時，一切如來及諸菩薩、
諸天龍等常隨守護，由此因緣，世間危厄、
身心憂苦皆不侵害，所有疾病亦復不起。
苾芻當知！是諸菩薩獲如是等現法勝利，後世功德無量無邊。」 ^912a14

時，阿難陀竊作是念：「天主帝釋為自辯才讚說如是菩薩功德，
為是如來威神加被？」 ^912b8

時，天帝釋承佛威神，知阿難陀心之所念，
白言：「大德！非我辯才，皆是如來威神加被。」 ^912b10

爾時，佛告阿難陀言：「如是！
如是！今天帝釋承佛威神能如是說。
慶喜當知！若時菩薩於深般若波羅蜜多思惟修學，
三千世界一切惡魔皆生疑怖，咸作是念：
『此諸菩薩為於中間便證實際，墮二乘地？
為趣無上正等菩提轉妙法輪，空我境界？』」
pin:: 
##  21 修學品
第五分修學品第二十一 ^912b12

「復次，慶喜！若時菩薩修學般若波羅蜜多，晝夜精勤常不捨離。
時，魔眷屬如箭入心，怖戰憂惶不任自處。 ^912b20

「復次，慶喜！若時菩薩修學般若波羅蜜多，晝夜精勤將至究竟。
時，魔眷屬來至其所，化作種種可怖畏事，
欲令菩薩身心驚惶，於大菩提暫退便足。 ^912b22

「復次，慶喜！非諸菩薩修學般若波羅蜜多，皆為惡魔之所擾亂。
若諸菩薩先世聞此甚深般若波羅蜜多，
無信解心毀訾誹謗，是諸菩薩修學般若波羅蜜多，便為惡魔之所擾亂。 ^912b25

「復次，慶喜！若諸菩薩聞深般若波羅蜜多，
疑惑猶豫為有為無，是諸菩薩修學般若波羅蜜多，便為惡魔之所擾亂。 ^912b29

「復次，慶喜！若諸菩薩遠離善友，惡友攝持，
不聞般若波羅蜜多甚深義處，由不聞故不知不見，云何修學甚深般若波羅蜜多？
是諸菩薩修學般若波羅蜜多，便為惡魔之所擾亂。 ^912c3

「復次，慶喜！若諸菩薩攝受邪法，爾時，惡魔便作是念：
『今此菩薩與我為伴，令無量人棄捨正法滿我所願。』
是諸菩薩修學般若波羅蜜多，便為惡魔之所擾亂。 ^912c7

「復次，慶喜！若諸菩薩聞說般若波羅蜜多甚深經時，
告餘菩薩：『如是般若波羅蜜多理趣甚深、
難信難解，何用書寫、受持、讀誦？
我尚不能得其源底，況餘薄福淺智者哉！』
是諸菩薩修學般若波羅蜜多，便為惡魔之所擾亂。 ^912c10

「復次，慶喜！若諸菩薩輕餘菩薩，謂作是言：
『我能安住真遠離行，汝等皆無。』
爾時，惡魔歡喜慶快，是諸菩薩修學般若波羅蜜多，便為惡魔之所擾亂。 ^912c15

「復次，慶喜！若時菩薩自恃名姓及所修行杜多功德，
輕蔑諸餘修勝善法諸菩薩眾，常自稱讚毀訾他人，
無不退轉諸行、狀、相而謂自有，起煩惱業。
爾時，惡魔便大歡喜，作如是念：『今此菩薩令我境土宮殿不空，
增益地獄、傍生、鬼界。』
是時，惡魔助其神力，令轉增益威力辯才，
由此多人信受其語，因斯勸發同彼惡見，
同惡見已隨彼邪學，隨邪學已煩惱熾盛。
心顛倒故，所起三業皆能感得不可愛果，
由此因緣增長惡趣，令魔宮殿轉更充滿，
由此惡魔歡喜踊躍，諸有所作隨意自在，
是諸菩薩修學般若波羅蜜多，便為惡魔之所擾亂。 ^912c19

「復次，慶喜！若時菩薩與求聲聞、獨覺乘者更相毀蔑、
鬪諍、誹謗，爾時惡魔便作是念：『今此菩薩雖遠菩提而不極遠，
雖近惡趣而不甚近。』
若時菩薩與菩薩乘善男子等更相毀蔑、
鬪諍、誹謗，爾時惡魔便作是念：『此二菩薩極遠菩提甚近惡趣。』
作是念已歡喜踊躍，增其威勢，令二朋黨鬪諍不息，
使餘無量無邊有情皆於大乘深心厭離，
是諸菩薩修學般若波羅蜜多，便為惡魔之所擾亂。 ^913a2

「復次，慶喜！若諸菩薩未得菩提不退轉記，
於得菩提不退轉記諸菩薩所起損害心，
鬪諍、輕蔑、罵辱、誹謗，是諸菩薩隨起爾所念不饒益心，
還退爾所劫曾修勝行，經爾所時遠離善友，還受爾所生死繫縛。
若不棄捨大菩提心，還爾所劫被弘誓鎧勤修勝行時無間斷，
然後乃補爾所功德。」 ^913a10

爾時，慶喜便白佛言：「是諸菩薩所起惡心生死罪苦，
為要流轉經爾所時，為於中間亦得出離？
是諸菩薩所退勝行，為要精勤經爾所劫時無間斷然後乃補，
為於中間有復本義？」 ^913a17

佛告慶喜：「我為菩薩、獨覺、聲聞，說有出罪還補善法。 ^913a21

「慶喜當知！若諸菩薩造此罪後，心無慚愧懷惡不捨，不能如法發露悔過。
我說彼類，於其中間無出罪苦還補善義。 ^913a22

「若諸菩薩造此罪後，深生慚愧心不繫惡，
尋能如法發露悔過，作如是念：『我今已得難得人身，何容復起如是過惡失大善利？
我應饒益一切有情，何乃於中反作衰損？
我應恭敬一切有情如僕事主，何乃於中反生憍慢、
毀辱、凌蔑？我應忍受一切有情捶打訶罵，何容於彼反以暴惡身語加報？
我應和解一切有情令相敬愛，何容復起勃惡語言與彼乖諍？
我應堪耐一切有情長時履踐，猶如道路亦如橋梁，何容於彼反加凌辱？
我求無上正等菩提，為拔有情生死大苦，
令得究竟安樂涅槃，何容反欲加之以苦？
我應從今盡未來際，如愚、如啞、如聾、如盲，於諸有情無所分別。
假使斬截頭足手臂、挑目、割耳、劓鼻、截舌、
鋸解一切身分支體，於彼有情終不起惡。
若我起惡，即便退壞所發無上正等覺心，
障礙所求一切智智，不能利益安樂有情。』
慶喜當知！是諸菩薩，我說中間有出罪苦還補善義，
非要經於爾所劫數，惡魔於彼不能擾亂，疾證無上正等菩提。 ^913a24

「復次，慶喜！諸菩薩眾與求聲聞、獨覺乘者不應交涉，
設與交涉不應共住，設與共住不應與彼論義決擇，
勿因此故起忿恚心，或復令生麁惡言說，
便礙無上正等菩提，亦壞無邊菩薩行法。
若諸菩薩與菩薩乘善男子等共住相視，
尊重敬事應如大師，復作是念：『彼是我等真淨善友，
同載一船、同一所趣、同行一道、同一事業，
學時、學處及所學法、若由此學皆無有異。』
復作是念：『若彼菩薩住雜作意，我當於中不同彼學；
若彼菩薩離雜作意，我當於中常同彼學。』
若諸菩薩如是學時，疾證所求一切智智。」 ^913b15

爾時，善現便白佛言：「若諸菩薩為盡故學，
為不生故學，為離故學，為滅故學，是學一切智智不？」 ^913b26

佛告善現：「若諸菩薩如是學時，非學一切智智。」 ^913b28

具壽善現復白佛言：「何緣菩薩如是學時，非學一切智智？」 ^913b29

佛告善現：「於意云何？
佛證真如極圓滿故，說名如來、應、正等覺，如是真如可說為盡乃至滅不？」 ^913c2

善現對曰：「不也！世尊！
何以故？真如無相，不可說盡乃至滅故。」 ^913c4

佛告善現：「是故菩薩如是學時，非學一切智智。
若諸菩薩不為盡故學，乃至不為滅故學，
如是學時，是學一切智智，亦學般若波羅蜜多，
亦學佛地、力、無畏等無邊佛法。
善現當知！若諸菩薩如是學時，至一切學究竟彼岸，
天魔外道皆不能伏，息除諸惡眾善圓滿，
少分有情能如是學，是故菩薩欲墮極少有情數者，當勤修學甚深般若波羅蜜多方便善巧。」
pin:: 
##  22 根栽品

### 1
第五分根栽品第二十二之一 ^913c5

「復次，善現！若諸菩薩如是修學甚深般若波羅蜜多方便善巧，
不起根栽俱行之心，不起慳悋、犯戒、瞋忿、
懈怠、散動、惡慧、猶豫俱行之心。 ^913c15

「復次，善現！若諸菩薩如是修學甚深般若波羅蜜多方便善巧，
能攝一切波羅蜜多。
譬如身見能具攝受六十二見，如是般若波羅蜜多攝受一切波羅蜜多。
譬如命根遍能攝受所餘諸根，命根滅時諸根隨滅，
如是般若波羅蜜多攝受一切波羅蜜多，若失般若波羅蜜多則失一切波羅蜜多。
所以者何？甚深般若波羅蜜多能持一切殊勝善法，能滅一切惡不善法。
是故，善現！若諸菩薩欲攝一切波羅蜜多，應學般若波羅蜜多。
若諸菩薩能學般若波羅蜜多，於諸有情最尊最勝。 ^913c18

「復次，善現！於意云何？
於此三千大千世界諸有情類寧為多不？」 ^913c28

善現對曰：「甚多！世尊！
贍部洲中諸有情類其數尚多，況三千界！」 ^914a1

佛告善現：「假使三千大千世界一切有情皆成菩薩，
一一皆以上妙樂具，盡壽供養一切有情。
於意云何？是諸菩薩由此因緣得福多不？」 ^914a2

善現對曰：「甚多！世尊！」 ^914a5

佛告善現：「若有菩薩修學般若波羅蜜多如彈指頃，其福勝彼無量無邊。
所以者何？甚深般若波羅蜜多具大義用，能攝無上正等菩提。
是故，善現！若諸菩薩欲證無上正等菩提，
欲為一切有情上首，欲普饒益一切有情，
欲為一切有情依怙，欲證一切圓滿佛法，
欲行諸佛所行境界，欲遊戲佛所遊戲處，
欲作諸佛大師子吼，欲以一音為三千界一切有情宣說正法普令一切獲大饒益，
當學般若波羅蜜多。
善現當知！我曾不見有諸菩薩修學般若波羅蜜多，
而不能得世、出世間功德勝利。」 ^914a6

爾時，善現便白佛言：「菩薩修學甚深般若波羅蜜多，
豈亦能得聲聞、獨覺功德善根？」 ^914a17

佛告善現：「聲聞、獨覺功德善根，此菩薩眾亦皆能得，
但於其中心不樂住；以勝智見無倒觀察，
超過聲聞及獨覺地，為彼開示令皆證得。 ^914a19

「復次，善現！若諸菩薩如是學時，則為一切世間天、
人、阿素洛等真淨福田，超諸世間聲聞、
獨覺福田之上，疾能證得一切智智，常不捨離甚深般若波羅蜜多。
菩薩若能修行般若波羅蜜多，當知已於一切智智得不退轉，
遠離聲聞、獨覺等地，親近無上正等菩提。 ^914a22

「善現當知！若諸菩薩作如是念：『此是般若波羅蜜多，
我由般若波羅蜜多，當能引發一切智智。』
是諸菩薩非行般若波羅蜜多，亦於般若波羅蜜多不知不見。
若諸菩薩不作是念：『此是般若波羅蜜多，
我由般若波羅蜜多，當能引發一切智智。』
是諸菩薩是行般若波羅蜜多，亦於般若波羅蜜多能知能見。 ^914a28

「復次，善現！若諸菩薩不見般若波羅蜜多，
不聞、不覺、不知般若波羅蜜多，於不見、
聞、覺、知諸法亦不分別，是行般若波羅蜜多。」 ^914b5

時，天帝釋作是念言：「若諸菩薩修行般若波羅蜜多，
尚勝一切有情之類，況得無上正等菩提！
若諸有情聞說一切智智名字深生信解，
尚為獲得人中善利及得世間最勝壽命，
況發無上正等覺心，或能聽聞甚深般若波羅蜜多！
是諸有情世間敬愛，當能調御一切有情。」 ^914b8

作是念已，即便化作微妙音花，捧散如來及諸菩薩。
既散華已，作是願言：「若諸菩薩求趣無上正等菩提，
以我所生善根功德，願彼佛法速得圓滿，願彼所求一切智法及無漏法速得圓滿。」 ^914b14

作是願已，便白佛言：「若菩薩乘善男子等，
已發無上正等覺心，我終不生一念異意，
令其退轉大菩提心；我終不生一念異意，
令諸菩薩厭大菩提，退住聲聞、獨覺等地；
我終不起一念異心，令諸菩薩退失大悲相應作意。
若諸菩薩已發大心，我願彼心倍復增進，
願彼菩薩見生死中種種苦已，為欲利樂世間天、
人、阿素洛等，發起種種堅固大願：『我既自度，
亦當精勤度未度者；我既自脫，亦當精勤脫未脫者；
我既自安，亦當精勤安未安者；我既自證究竟涅槃，亦當精勤令未證者皆同證得究竟涅槃。』 ^914b19

「世尊！若有情類於初發心菩薩功德深心隨喜，得幾所福？
於久發心修諸勝行菩薩功德、於不退轉地菩薩功德、
於一生所繫菩薩功德深心隨喜，得幾所福？」 ^914c1

爾時，佛告天帝釋言：「妙高山王可知兩數，
此有情類隨喜俱心所生福德不可知量，
乃至三千大千世界可知兩數，此有情類隨喜俱心所生福德不可知量。」 ^914c4

時，天帝釋復白佛言：「若諸有情於諸菩薩從初發心乃至得佛功德善根不生隨喜，
或復於彼隨喜功德不聞不知，當知皆是魔所執持、
魔所魅著、魔之朋黨，魔天界歿來生此間。
所以者何？若諸菩薩發菩提心修菩薩行，
得不退轉至究竟位，有能於彼起隨喜心，
定能破壞眾魔眷屬，疾能證得一切智智。
若諸有情深心敬愛佛、法、僧寶，隨所生處常欲見佛、
聞法、遇僧，於諸菩薩功德善根，應深隨喜迴向菩提不生執著。
若能如是，疾證無上正等菩提，利樂有情破魔軍眾。」 ^914c8

爾時，佛告天帝釋言：「如是！
如是！如汝所說。憍尸迦！
若諸有情於諸菩薩功德善根，深心隨喜迴向菩提，
速能圓滿諸菩薩行，疾證無上正等菩提。
若諸有情於諸菩薩功德善根，深心隨喜迴向菩提，
是諸有情具大勢力，常能奉事諸佛世尊，於深經典善知義趣。
隨所生處，一切世間恭敬供養，不見惡色、
不聞惡聲、不嗅惡香、不嘗惡味、不覺惡觸、
不思惡法、不墮惡趣，生人天中恒受勝樂。
何以故？憍尸迦！是諸有情能於無量菩薩功德，
深心隨喜迴向菩提，善根增進，疾能證得一切智智，
饒益無量無數有情，令住無餘般涅槃界。
以是故，憍尸迦！住菩薩乘善男子等，於諸菩薩功德善根，
皆應隨喜迴向菩提，利樂無邊諸有情類。」 ^914c18

爾時，善現便白佛言：「心既如幻，云何菩薩能證無上正等菩提？」 ^915a4

佛告善現：「於意云何？
汝為見有如幻心不？」 ^915a5

善現對曰：「不也！世尊！」
佛告善現：「於意云何？
汝見幻不？」 ^915a6

善現對曰：「不也！世尊！」 ^915a7

佛告善現：「於意云何？
若汝不見幻、不見如幻心，若處無幻、無如幻心，汝見有是心能得菩提不？」 ^915a8

善現對曰：「不也！世尊！」
佛告善現：「於意云何？
若處離幻、離如幻心，汝見有是法能得菩提不？」 ^915a10

善現對曰：「不也！世尊！
我都不見即、離心法，說何等法若有若無？
以一切法畢竟離故，不可施設是有是無。
若法不可施設有無，則不可說能得菩提，非無所有法能得菩提故。
由此般若波羅蜜多亦畢竟離，不應修遣，
亦復不應有所引發，無上菩提亦畢竟離。
云何可說諸菩薩眾依深般若波羅蜜多能證菩提？
是故般若波羅蜜多應不可說能證無上正等菩提，離法不得離法故。」 ^915a12

佛告善現：「善哉！善哉！
如是！如是！甚深般若波羅蜜多、無上菩提俱畢竟離。
甚深般若波羅蜜多畢竟離故，得畢竟離無上菩提，
若深般若波羅蜜多非畢竟離，應非般若波羅蜜多。
是故，善現！非不依止甚深般若波羅蜜多得大菩提，
雖非離法能得離法，而得菩提非不依止甚深般若波羅蜜多。
是故菩薩欲得無上正等菩提，應勤修學甚深般若波羅蜜多。」
大般若波羅蜜多經卷第五百六十四
 ^915a20
