
pin:: 
## 2
大方廣佛華嚴經隨疏演義鈔卷第七十八
author:: 唐清涼山大華嚴寺沙門澄觀述
疏「第二佛子」下，疏文有三：初舉數總科、
二「或略不具」下料揀、三「細論一相」下大科。
於中，先縱成經次、後「今以類例」下大科十九。
言「斯即順觀相海」者，《觀佛三昧海經》觀佛相海有二：
一總觀，有三十二等；二別觀，一一諸相。
就別觀中復有二義：一從頂至足名為順觀、
二從足輪至頂名逆觀，故云今是順觀。
據普賢言，應言順說，為欲成觀是本意故，
名為順觀，即彼第九經〈觀像品〉第九。
疏「若爾餘可不然」者，上正圓融，此下通妨。
謂有問言：若表圓融，何不諸相皆具三十二耶？
答意可知。而文亦三：初正答、二「故善生」
下引證、三「此約相好相對」下亦是通難。
難云：諸經論說，伏於人故說三十二相。
伏諸天故說八十種好，故人中輪王許有三十二相而無八十種好，
則好勝矣。故為此通。
謂此約相體以對好體，相勝於好；彼約人具，則具好為勝。
亦如世人一尺之面不及三寸之鼻，三寸之鼻不及一寸之目，
則相相相望以辨勝劣。
若有人有三寸之鼻、一寸之目，更無餘相，則不及身總具多相為貴人矣。 ^608c18

疏「一列名，名從用立」者，謂此名光照一切方等，
下辨業用云「一一咸放摩尼寶光」等，明知從用以立光名。
下諸文勢皆悉如是，或從用立、或從體得、可以意求。
疏「觀佛三昧經云如合拳」者，即第四經，引此成上如拳。
拳言尚隱，合拳即覆拳於頂上，有隆起之相也。
然此相能滅一切罪、長一切福，故《佛頂尊勝》正明於此。
即烏瑟尼沙暫念暫觀，延善住之壽、滅地獄之苦，
不受七反畜、生永離人間殘報。
疏「即具十楞」等者，亦《觀佛三昧經》第二廣說觀白毫相。
彼經先說白毫之因，云「從捨心不慳不見前相不憶財物無所封著而行布施，
〔下取意引〕持戒忍辱六度十力四無所畏諸妙功德生。」
次云：「我滅度，後有諸弟子晝夜六時能於一時中、
少分少分之中，能須臾間念佛白毫，令心了了無謬亂想，分明止住注意不息。
念白毫者，若見相好、若不得見，如是等人除九十六億那由他恒河沙微塵數劫生死之罪。」
佛告父王：「如來有無量相好，一一相中有八萬四千諸小相好，
如是相好不及白毫少分功德。」
釋曰：故應觀察，況依此經如是而觀。 ^609a10

疏「福德人至鼻」等者，即《智度論》文。
「或至梵世」，即《法華經．如來神力品》「爾時如來出廣長舌相，
上至梵世，或覆三千。」
即《阿彌陀》云「出廣長舌，遍覆三千大千世界，
說誠實言」等。 ^609b3

疏「無俟觀破摶聚」者，《金剛經》云「須菩提！
於意云何！三千大千世界所有微塵是為多不！
須菩提言：『甚多。世尊！』
『須菩提！諸微塵，如來說非微塵，是名微塵。
如來說世界，非世界，是名世界。』」
釋曰：此段論名。第十色及眾生身摶取中觀破相應行住處，
大意云：眾生世界但攬塵成，今從麁至細乃至極微皆無實體，
故云世界即非世界。
今云無俟觀破者，觀破但是假想，為未了者；
若了法本空，不待觀破。
又彼云摶取，今云摶聚，是義引耳。
故什云：「欲破極微」，覺賢云：「以一故眾、以眾故一，微自無性則為空矣。」
餘如前說。 ^609b7

疏「故佛涅槃四牙不碎」者，即後分經〈聖軀廓潤品〉。 ^609b18

疏「四中有法乳等三」者，論第三十八云
「五想聽法：一如寶、二如眼、三如明、四大果功德、五無罪想。」
今云法燈，合明、眼二義。
大果即資法身，無罪總明離過。
疏「上來略列」下，結釋料揀。
於中有四：一總辨名數。
言「譯者安置」者，以晉經無數故。
二「既不說盡」下，明立理，欲合盈百故。
言「既不說盡」者，十蓮華藏塵不可說盡故。
三「況此中所列」下，重以理成，合成百義。
四「晉經有遺」下，遮其傍救。
恐有救云：如大慧百八，豈要圓數？
凡立名數，多有所表故。
故今通難云：此有九十七，即有所表。
晉有九十四，復何所表？
昔表為是，今表即非，是故不應生情配屬；
若表，亦須成九十八。
pin:: 
#  35 如來隨好光明功德品
如來隨好光明功德品第三十五 ^609b20

疏「二釋名」，中二：先辨得名。
言「隨逐大相」者，即《觀佛經》意，前品已引。
二「如來之隨好」下，釋名。 ^609c5

疏「照七地」者，一種性地；二勝解行地；三淨勝意樂地，
即是初地；四行正行地〔從二地至七地〕；
五決定地〔八地〕；六決定行地〔九地〕七；到究竟地〔從十地至如來地〕。
疏「如是展轉況於諸相」等者，上有五重，
今越中間，故云展轉。
然其舉況亦合五重，謂一以因一光況果一光，
所越應云；二果一光尚爾，況果多光；三足下好光尚爾，
況餘好光；四好光尚爾，況於一相；五一相尚爾，況於多相。
疏文但有初及後句，餘可例耳。
復應更有二重，謂六外相尚爾，況於內德；
七一德尚爾，況於多德。
故《瑜伽》四十九廣說舉況，因說相好因竟云
「又於此中以要言之，一切有情福聚量等，
爾所福聚能感如來一毛孔處；乃至一切所有毛孔隨入福聚，
能感如來一種隨好；乃至所有一切隨好隨入福聚增至百倍，
爾所福聚能感如來相中一相；乃至一切所有諸相隨入福聚，
除白毫烏瑟膩沙，增至千倍，爾所福聚能感如來眉間白毫；
乃至白毫增至百千倍，爾所福聚能感如來其頂上現烏瑟膩妙無見頂相；
乃至白毫隨入福聚增至俱胝百千倍，
爾所福聚能感如來諸相隨好，而不攝餘大法螺相。
由此法螺，隨如來欲發大音聲，普能遍告無邊無際諸世界中所化有情。
如是無量福聚資糧修證圓滿，能感如來不可思議無上無等遍一切種極圓滿。」
「所攝自體」下，取意引。
「又此相隨好略由三因說為無量：一時無量，
三僧祇修故；二意樂無量，緣無量眾生利益安樂故；
三品類無量，無量善業差別故，故云無量福聚能起如來諸相隨好。」
釋曰：經中說所感之相，論舉能感之因，而因果相成。
此文證知佛德難思，可證前後數節之文。
疏文從諸相不及法螺，可證出現圓音之義，
前〈妙嚴品〉已略指耳。 ^609c7

疏「謂雖修乘戒行寬故」者，初地已引，此下別有一解，以全悟意。
往昔親近眾善知識，親近《法華》、《涅槃經》
等眾善知識，心不放逸，顯曾修行。
依諸經修行，後聞此經，因該果海、果徹因源，
便生毀謗，故墮地獄。
由聞歷耳，種金剛種，以為宿因，毘盧遮那大威神力以為現緣，
因緣相資，頓昇十地等。
據此即非是戒緩墮於地獄。
故〈十地品〉云「雖此眾淨廣智慧甚深明利能決擇，
其心不動如山王，不可傾覆逾大海；有行未久
〔十生五生〕、解未得〔未有《華嚴》圓融之解〕，
隨識而行不隨智聞，此生疑墮惡道。
我愍是等故不說，此即是生疑墮地獄。」
又〈偈讚品〉云「如來廣大身，究竟於法界，
不離於此座，而遍一切處。
若有聞此法，恭敬信樂者，永離三惡道，一切諸苦難。」
釋曰：定知不是戒緩。
又〈出現品〉云「如乾草#CB00036;等須彌，投芥子火必燒盡。
供養如來少功德，必令滅苦至涅槃。」
何以故？性究竟故。
全悟雖是後輩，不忍見疏失於經意，所以扶同拯教，異於古人。
緣疏已行，不可改疏，請後賢審詳。 ^610a12

疏「惡業善根」下，遮難釋文。
恐有難言：地獄及身既由惡業，即從惡業中來；
前業報成佛，即從善根中來。
何以並言非十方來？
故今釋云：正由從業，即是從緣無性，來即無來。
若不從緣，則有定性，不得無來。
《中論》云「若法從緣生，是即無定性。
若無定性者，云何有是法？」
即因緣故空義耳。
疏「因緣者名為智慧」者，即略暗引《涅槃》
二十一為證，前疏已引。
彼經云「智慧之法不從因緣，云何問於因緣？」
今取此勢。汝諸天子何因向疑？
何因發此微妙之音？ ^610b3

疏「先教識受生令捨曲見」者，《涅槃》二十一說
「若見如來實王宮生、納妃生子、雙林滅等，是二乘曲見。」
疏「是知佛化所生非沒生也」者，即《淨名經．
觀眾生品》「舍利弗問天女：『汝於此沒，當生何所？』
天曰：『佛化所生，吾如彼生。』
曰：『佛化所生，非沒所生。』
天曰：『眾生猶然，非沒生也。』」 ^610b14

疏「先明法身遍而叵見」者，叵，不可也。
故〈出現品〉云「譬如法界遍一切，不可見取為一切；
諸佛境界亦復然，遍於一切非一切。」 ^610b20

疏「非謂得選生處」者，《本行經》說：如來將欲下生，
以淨天眼觀閻浮提何處堪我下生，乃至云：
「唯有淨飯王家堪，餘家不堪。」
則似有選生處。無分別智實無選擇，即智之悲應物然耳，則選無所選。 ^610b23

疏「後如法正教」，此上標章；後「夫欲悔過」
下，廣釋其相。於中分二：先明所治之病、後顯能治之藥。
此即天台止觀之意。
今初但略彼名，若具云：一自從無始闇識昏迷煩惱所醉妄計我人，
計我人故起於身見。
由身見故，妄想顛倒。
由顛倒故，起貪嗔癡。
癡故廣造諸業，業則流轉生死。
二者內具煩惱、外值惡友扇動邪法，勸惑我心倍加隆盛。
三者內外惡緣既具，能內滅善心、外滅善事，又於他善都無隨喜。
四者縱恣三業，無惡不為。
下七全同。但八言虜扈者，亦云跋扈，皆不尊敬貌。
下結云「是為十種順生死流。
昏倒造惡如廁蟲樂廁，不覺不知積集重累不可稱計，
四重五逆極至闡提，生死浩然而無際畔。」 ^610b27

疏「次起十種」下，二顯能治之藥。
彼云「今欲懺悔，應當逆此罪流，用十種心翻除惡法。」
先正信因果決定孱然。
業種雖久久不敗亡，終無自作他人受果，
精識善惡不生疑惑，是為深信，翻破一闡提心。
「二自媿剋責」，鄙極罪人無羞無恥，習畜生法棄捨白淨第一莊嚴。
咄哉無鉤造斯重罪，天見我屏罪，是故慚天；
人見我顯罪，是故愧人。
以此翻破無慚無愧心。
「三怖畏惡道」，人命無常，一息不追千載長往，
幽途綿邈無有資糧，苦海悠深船筏安寄？
聖賢呵棄無所恃怙，年事稍去風刀不奢，豈可晏然坐待酸痛？
譬如野干失耳尾牙，詐眠望脫，忽聞斷頭心大驚怖。
遭生老病尚不為急，死事不奢那得不怖？
怖心起時如履湯火，六塵五欲不暇貪染，
如阿育王弟坐於御床希大帝王，聞旃陀羅朝朝振鈴，一日已盡六日當死。
雖有五欲，無一念愛行者。
怖畏苦到，懺悔不惜身命，如野干決死，
絕無所思念，如彼怖王。
以此翻破不畏惡道心。
四當發露「不覆瑕疵」，賊毒惡草急須除之，根露條枯源流傾竭。
若覆藏罪，是不良人。
迦葉頭陀令大眾中發露，方等令向一人發露。
其餘行法，但以實心向佛像前自求改革，
如隱處有癰，覆諱不治則致於死。
以此翻破覆藏罪心也。
「五斷相續心」者，一懺已後更不復作。
若懺悔已更作者，如王法初犯得輕，若更作則重。
初入道場罪則易滅，更作難除。
若能吐之，云何更噉？
以此翻破常念惡事心。
「六發菩提心」者，昔自安危人遍惱一切境，
今廣起兼濟，遍至虛空界利益於他。
以此翻破一切處起惡心也。
「七修功補過」者，昔三業造罪不計晝夜，
今善身口意策勵不休，匪移山岳，安填江海？
以此翻破縱恣三業之心。
八守護正法者，昔自滅善亦滅他善，不自隨喜亦不喜他，今守護諸善方便增廣不令斷絕。
《勝鬘經》云「守護正法、攝受正法，最為第一。」
翻破無隨喜心。今疏但云「隨喜他善」者，取意對上耳。
「九念十方佛」者，昔親狎惡友，信受其言。
今念十方佛，念無等慈作不請友，念無等智作大導師。
翻破順惡友心。「十觀罪性空」者，了達貪欲嗔癡之心皆是寂靜門。
何以故？貪嗔若起，在何處住？
知此貪嗔住於妄念，妄念住於顛倒，顛倒住於身見，
身見住於我見，我見則無住處。
十方諦求我不可得，我心自空，罪福無主。
深達罪福相，遍照於十方。
今此空慧與心相應，如日出時朝露皆失。
一切諸心皆是寂靜門，樂寂靜故。
以此翻破無明昏暗。
是為十種懺悔，順涅槃道、逆生死流，能滅四重五逆之過。
若不解此十心，全不識是非，云何懺悔？
設入道場，徒為苦行，終無大益。
《涅槃》云「若言勤修苦行是大涅槃近因緣者，無有是處。」
即斯意也。是名懺悔事中除滅重罪。
彼止觀中更有別懺悔。
見罪亦有十心，翻破前十，而皆約觀行。
別歷十心大意，觀罪性空中意與下經文同，不能繁引。
其中釋文，此疏不廣，及下釋經皆已暗用。
今皆併引，使知來處，亦分疏中主客之言。
疏「向以起心之次第」者，從微至著故。
翻破則從麁至細，謂先起信心、次生慚愧等。
如垢衣受垢，先微後著。
若洗濯時，先去麁垢，後除細垢。
言「此中則以勝劣為言故」者，謂菩提最勝等故。 ^610c13

疏「一發菩提心為懺所依」者，依菩提心懺方為真懺，不發心懺非是真善。
故五十八經云「忘失菩提心修諸善根，
是為魔業」故。從「以是行本」下，通不次妨，義如前說。 ^611b19

疏「餘如別說」者，此有二事：一明二障者體，
下疏更明；二明別說見障，即如向引止觀說也。 ^611b23

疏「一一佛前及眾生前」者，佛為懺悔之主，
憑佛能除；眾生是所對之境，昔曾惱害故。 ^611b25

疏「既人天凡聖」等者，一一生眾中有天，一一佛前即聖。
聖天見我屏過，人見我顯過，故為慚愧。
此一段疏用一段經，而有二意：一以遍對翻無慚愧；
二從「由遍運意」下，亦以遍對翻第四縱恣三業。
疏「兼顯妄計我人」等者，觀罪性空正破妄計，
而言兼顯者，以此有二意故。
一兼顯所治故，下三事皆是所治，次下一一皆有能治，
謂勝義空破妄計我人顯非斷常，破撥無因果；
對十方佛，翻外遇惡緣。
二者觀空，正破橫計我人，今加後二，故云兼也。
唯一性空破於三過。 ^611b27

疏「今初，業為報因三障首故」下，出別懺業及先懺所以，在文可知。
從「非先有體」下，釋經。
於中有二：先釋不從東方等來，無體性故即是空義；二釋從顛倒生。
言「釋空所以」者，從因緣生，即空所以。
以從顛倒生，故成無體性空義。
從「由業障海」下，即《普賢觀經》之文。
引此成上二義，即「一切業障海，皆從妄想生。
若欲懺悔者，端坐念實相」是也。
言「令此空慧與心相應」者，亦即《普賢觀經》文。
將此釋今經，決定明見無有疑惑。
空慧相應，斯慧決斷故。
「能如是知」，却釋菩薩字，以令天子懺悔，乃云菩薩。
如是者，由見二空之理即為菩薩故。 ^611c9

疏「以喻俗有真無」者，即《中論》意，緣生幻有為俗，無性空理為真。 ^611c21

疏「有無二文三彰影略」者，謂說有中略無報障，說無之中略無煩惱。
從「既無我」下，會前十心。 ^611c23

疏「若謂為空諸佛不化」者，《中論》云「諸佛說空法，為離於有見。
若復見有空，諸佛所不化。」 ^611c25

疏「故今顯非斷無」下，會上十心，以是緣成無性之無，
故非斷無，所以經言而受其報。
亦同《淨名》「無我無造無受者，善惡之業亦不亡。」 ^611c27

疏「定有即常定無則斷」者，亦《中論》偈。
偈云「定有則著常，定無則著斷。
是故有智者，不應著有無。」
言「俱亦是二」者，謂有無俱者，則二見相違，亦不離亦斷亦常言故。
「雙破二見」者，故經云「諸佛不說有斷常法」。
疏「故雖空不斷」下，亦《中論》偈。
論云「雖空亦不斷，雖有而不常，罪福亦不失，是名佛所說。」 ^612a1

疏「令其真念十方諸佛」者，若不了唯心，
見從外來，取色分齊，豈知即心即佛？
若知心佛眾生三無差別，為真念佛。
善知識云：「念佛即是念心，念心即是念佛。」
佛無形相，心無生滅，心境一致，故云真念。 ^612a8

疏「又業亦如幻」者，重幻之義，如前已引。
從「又幻非有無」下，上辨性空，此下說中道。 ^612a13

疏「以三昧力聲普聞故」者，釋妨。
妨云：此土兜率天鼓說法，云何益及百千億等剎耶？
答意可知。 ^612a14

疏「今初皆有故字」等者，疏文有五：一牒經義。
言「似牒前為因」者，則似由聞迴向及得十地并得三昧，
此三為因，見佛為益。
二從「而前來未有」下，出不合加故字所以。
三「是以晉經」下，引古經為證。
四「應言聞說」下，正其經文。
五「上句言位」者，下釋文。
位即十地。言「下句成行」者，即諸力莊嚴三昧分。
「得十力」下，釋諸力義，謂十力是佛果德，
今言得者，即分得耳。 ^612a17

疏「或迷說成諦」等者，即第五地中十諦之義。
言十諦者，即是十種觀察四諦，謂一善知俗諦、
二善知第一義諦、三善知相諦、四善知差別諦、
五善知成立諦、六善知事諦、七善知生諦、
八善知盡無生諦、九善知入道諦、十善知一切菩薩地。
次第成就，乃至善知如來智成就諦。
今言說成者，即論經中第五成立諦名也，
以其第五觀於四諦緣起集成，故偏舉之，
隨言顯示，故論中名為說成也。 ^612a25

疏「然二皆有理」者，即疏會通，並未見文，
故未可去取，但以理通。
然其前解似喻於煩惱故，後似約業故。
又迷十諦，惑義多故。 ^612b5

疏「更有異釋如賢劫經」者，會通異釋，九地已引。 ^612b8

疏「今初，準晉經云：種一恒河沙」下，疏文有二：
先通釋清淨金網、後別釋一恒沙言。
前中有三：一引晉經梵本成寶網義、二牒舉今經、
三引《纓絡》成上二經。
今初。言「多箇輪王」者，即寶網是一，等取金網瑠璃等多，故有一恒沙也。
言「非一輪王之多善」者，則以舊經彈於今經。
云種清淨金網轉輪王一恒河沙善根，則一輪王有多善耳。
言「梵本亦然」者，即以梵本成於晉經。 ^612b9

疏「而言清淨金網」者，第二牒舉今經。
疏「準纓絡上卷」下，第三引《纓絡經》成立二經。
於中三：一引經、二成晉經、三成今經。
今初。言「至第七地十三寶相輪」者，以初地七寶、
二地八寶、三地九寶、四地十寶、五地十一寶、
六地十二寶、七地十三寶，八地已上不增寶數，
故但云「大應寶相輪」等。 ^612b18

疏「若順晉經」下，第二成晉經。
謂今得十地，成九地已上善根白淨，同白雲寶故。
從「即前香幢雲」者，引前行經證成晉經。
晉有「白」字，前有「雲」字。
二經合成《纓絡》白雲寶義。 ^612b24

疏「若然但是所等則金網無失」下，第三會取今經。
於中又二：先順晉經收今經，謂晉經得十地，有九地已下白淨寶等諸輪王善。
彼云白淨寶網等，等即等於金銀輪等。
若是能等為金網，則十地非金。
若以所等為金，金等何失？
則晉經從九地向下等，今經從十迴向當中向上等，
故言無失，則亦是多箇輪王善根，謂得金網等一恒河沙輪王善根，
故云無失。 ^612b28

疏「若取十地為清淨金網正當十地」者，
下直順金網一轉輪王多善根義，以三義證成：
一以無畏珠為清淨義；二以人攝化分齊同十地義，
即次行經云「住此轉輪王位，於百千億那由他佛剎微塵數世界中教化眾生正。」
同十地攝報果中所化分齊。
三「故下此王」下，以轉益文證成。
此王轉益尚皆得於十地，故知此王即是十地。
故彼經云「菩薩安住清淨金網轉輪王位，亦復如是。」
則金網非所等，正是十地。
但其「金」字《纓絡》雖無，餘經或有，故《金剛頂經》廣說金輪佛頂。 ^612c7

疏「言一恒沙者」下，第二別釋恒沙善根。
雖金輪為所等，能具義則不同，一恒沙善根，二經須一。
言「九地已還」者，正順晉經，從白淨九地向下等故。 ^612c18

疏「今經影在後喻合中」者，出今經闕光之理，即後得初禪。
喻合中，經云「菩薩摩訶薩住清淨金網轉輪王位，
放摩尼髻清淨光明」是也。 ^612c22

疏「若直言得遇斯光」下，以理成立。
疏「猶是牒前合中」者，即是前明鏡世界喻中合文。
文云「菩薩安住清淨金網轉輪王位，亦復如是。
若有暫得遇其光明，必獲菩薩第十地位。」
「以德依地成」下，出重牒所以。
「不然」下，反以成立。 ^612c25

疏「此品之末經來未盡」者，以說展轉益竟，
應須結歸本光及隨好力，并現瑞成益等，
今並無此，明是未盡。
pin:: 
#  36 普賢行品
普賢行品第三十六 ^613a1

疏「通謂二品明出現因果」等者，疏文有二：
先正明、後「若爾何以」下解妨。
先敘妨有三、後「即以此義顯是會前」下釋通。
於中二：先出所以答、後「經來未盡」答。
前中亦二：先此上二句總答、後「若更別問」下別答三問。
初答不問之難。二欲會前故，不以瑞隔，通前第二差別果終而無瑞難。
三「普法希奇」下，通第三平等因竟便有瑞難。 ^613a4

疏「又前應有」下，第二經來未盡答。
以第四十八經終無結束故，此後更合有經。
然此但通第二前無瑞證難。 ^613a12

疏「別謂此品」等者，疏文有二：先直就平等因果明、
後「亦遠答」下對前問說。
於中又二：先正對前問、後「前雖已答」下解妨。
文中分三：初正答重難。
謂先若未答，應須答之；〈不思議品〉已答，何須重答？
故為此通。二「亦猶」下，引例。
三「而妙中之妙」下，重通伏難。
謂有難言：若例相海等，但是重答，何以別為平等因果？
故為此通。「古德」等者，然平等因果乃是古意，為欲順古故為此通。
若疏正意，欲將五品皆答所成果問，已如
〈不思議品〉初說。 ^613a14

疏「初通顯二品義名」下，疏文有二：先約平等釋、後約出現釋。
前中亦二：先約同歸一理所以平等。
「依性起修」約因，「起用」約果，「相盡」同真，所以平等。
後「又因是果因」下，約二事交徹，故云平等。
以是得果不捨之因，故云「因是果因」；依果起果之果，
故云「果是果果」。如空法界，二文影略。 ^613a24

疏「因果俱盡」下，二約出現釋。
疏「別則品名」下，疏文有二：先總、後別。
總中，言「品明所行非說人體」者，密彈苑公，
以彼釋云「普者遍也，賢者善也。
行者，道也因也。謂若依若正普遍法界塵毛為普，
具滿眾善德海為賢，得道不捨因行為之因行。」
後便廣引〈普賢三昧品〉中釋普賢身周遍之義，曾不說於行行之相故。
又以普屬人、賢屬德。
故今彈云：為此以人取行，非說普賢之身。 ^613b2

疏「然普賢行」下，別釋普行。
於中三：一標舉、二釋相、三料揀。
今初。言「諸經多有其名」者，《法華經》云「若有受持讀誦、
正憶念、解其義趣、如說修行，當知是人行普賢行。」
釋曰：此即有名而相猶隱，則受持讀誦是事行也。
正憶念通智，行理行也。
《普賢觀經》名觀普賢行法經，亦是持經、
禮懺、坐禪皆其行耳。
故多有名，少辨行相，故今辨之。
疏言「品中雖廣」者，長行與偈一一皆是普賢之行，
猶散難見，故復束之。 ^613b11

疏「一所求」下，二釋相。
疏「上之十行」下，三料揀。
於中二：先融通。謂前有圓融行布、事理等殊，今總融為一。
若不說事理等異，無可融故，故略述其十，後方總融。
二「又上十行」下，約位重揀，兼會六釋。
普賢位者，已見上文。
二「若獨位後」下，結彈異釋，即是前總中所破。
然復有二：一破其獨用位後普賢，故如前所引疏文。
二「廣釋普賢」下，結成非說人體，兼示說人之處。 ^613b20

疏「結縛等名如常所辨」者，非唯易故指於常解，
然上經文早已頻釋，恐後學難尋，今更具出。
經云：一無智者，即是無明，此通獨頭相應二種。
二作惡者，即諸纏，此有八種十纏。
言八種者，謂一昏沈、二睡眠，此二障止。
《雜集》第七云「謂修止時，昏沈睡眠為障，於內引昏沈故。」
三掉舉、四惡作、此二障觀。
論云「於修觀時，掉舉、惡作為障，於外能引散亂故。」
釋曰：上一舉字，即是觀也。
五慳、六嫉，此二障捨。
論云「修捨時，慳嫉為障。
由成就此，於自他利，悋妬門中數數搖動行人心故。」
七無慚、八無愧，此二障尸羅。
論云「修淨尸羅時，無慚、無愧為障。
由具此二，犯諸學處，無羞恥故。」
言十纏者，更加忿、覆。
《俱舍》頌云「或十加忿覆」，《雜集》云「數數增盛纏繞身心，故名為纏。
由此諸纏數數增盛，纏繞一切觀行者心，於修善品為障礙故。」
更有五纏，謂愛、恚、慢、嫉、慳。
經云結者，《雜集》第六云「問：結有幾種？
云何結耶？何處結耶〔此有三問〕？
答：結有九種，謂愛結、恚結、慢結、無明結、
見結、取結、疑結、嫉結、慳結。
應為頌曰：愛恚慢無明，見取疑嫉慳。」
論云「愛結者，謂欲界貪。
恚結者，謂於有情苦及順苦法心生損害。
慢結者，即七慢等。
無明結者，謂三界無知。
見結者，即三見，謂薩迦耶見、邊執見、邪見。
取結者，謂見取二戒禁取。
疑結者，謂於諦理猶豫。
嫉結者，謂耽著利養，不耐他榮，發起心妬。
慳結者，耽著利養，於資生具其心悋惜。」
釋曰：云何結？何處結〔二問〕？
廣答如論。 ^613b28

疏「故晉經云：起一嗔心」等者，以今經譯者為順文令人誤解，
故引三經以正其義。
謂習禪者聞經不見諸法為大過惡，便云惡本性空，
故云不見，見則妄想。
雖是正理，不順今經，故引三經明是無惡過此，為不見有耳。
「決定毘尼」者，經但一卷。
優波離白佛言：「世尊！
或有欲相應心而犯於戒、或有嗔相應心而犯於戒、
或有癡相應心而犯於戒，何者為重？」
佛言：「若有菩薩如恒河沙欲相應心而犯於戒、
或有菩薩由一嗔心而犯於戒，因嗔犯者當知最重。
所以者何？因嗔恚故能捨眾生。」
乃至云「所有諸結能生親愛，菩薩於此不應生畏。
所有諸結能捨眾生，菩薩於此應生大畏。」
乃至云「大乘之人因欲犯戒，我說是人不名為犯。
因嗔犯者，名大過惡，名大墮落，於佛法中是大留難。」 ^613c28

疏「是以大般若中」下，證於菩薩起嗔中最重。
彼說魔見眾生互相是非，亦生歡喜，而非大喜。
若見菩薩互相是非，則生大喜，過於常喜。
如二虎鬪，小亡大傷，二俱無益。
菩薩亦爾，自他並損，皆失二利故。 ^614a15

疏「二何等下徵列」者，疏文有四：初標舉。
二「古人寄位」下，序古釋，《刊定》同此。
三「此釋非不有理」下，辨順違。
四「又所障」下，結成正義。
猶是古釋，故有「又」言。
疏意取此，不欲局配，故為正義。 ^614a20

疏「亦從前十及次十而成，然有開合」者，
疏恐文繁，今當略配。
其中名字有同初十、有同次十，今且如次配於次十。
一由知深法，了眾生心行，眾生心行最甚深故。
二由近友，成勝業報。
三由護法，故知佛法。
四了達空界，知深理趣。
五深入法界，成妙義持。
六觀無邊心即是所詮，故得能詮辯才演暢。
七具菩薩行，能隨心演。
八同菩薩善，故能普遍。
九不著諸劫，常現影像。
十順諸佛法，具一切智。
從次十生既如次第，從初十生義同前說。
上依不開，若開合者，如初二法皆是深法，則此開前合。
若此總持，由於近友、護法而成，則此合前開。
約理無方，故云開合。
實則如次，義已周圓。
如三對前二既然，四五承前可以思準。 ^614a24

疏「第二正 " resp=頌」中，文三：初總科。
二「此是伽陀」者，是孤起偈，揀非祇夜，不重頌前。
三「前是略明」下，揀二文別。 ^614b10

疏「此中玄妙宜審思之」者，大經文理觸途多妙，
但文言浩博不能具釋，又理玄文易，故令思之。
既云玄妙，今重略釋。
初偈法喻雙標，能觀之智明橫周竪永。
次偈達二世間假名無實，即是假觀。
三一偈雙離分別及無分別，以成空觀。
四有一偈解念無念，即中道觀。
又二即是觀，三即是止，四即雙運。
五不動遊剎，於器界自在。
六融念劫，於時自在。
上二事理雙遊。七遣二不二，善會中道，通二世間。
八結三世間等同法界。
九結能遍身。十結能所不二。
上半無二遣二，下半復遣無二。
若著無二，即是於二，有能所故。
故知無二非二，故無所著。 ^614b12

疏「九一頌知四種說法行」者，即三世間，及時為四。
若時分三世間，則成六種。
若於三世各三世間，則有九種。
總一切說，即是十義。
從「而剎說等」者，釋義。
剎及三世，此義微隱，故疏釋之。
言「融通」者，一塵即攝一切，何得剎中無說？
言「顯理」者，如色即顯質礙，即顯緣生，即顯無常，即顯無性等。
言「則觸類成教」者，證顯理義，如前教體中明。
大方廣佛華嚴經隨疏演義鈔卷第七十八
 ^614b25
