
jing:: 藥師琉璃光七佛本願功德經卷上
translator:: 大唐三藏沙門義淨於佛光內寺譯
如是我聞：
一時，薄伽梵遊化諸國，至廣嚴城，在樂音樹下，
與大苾芻眾八千人俱，菩薩摩訶薩三萬六千，
其名曰：曼殊室利菩薩、觀自在菩薩、慈氏菩薩、
善現菩薩、大慧菩薩、明慧菩薩、山峯菩薩、
辯峯菩薩、持妙高峯菩薩、不空超越菩薩、
微妙音菩薩、常思惟菩薩、執金剛菩薩，
如是等諸大菩薩而為上首，及諸國王、
大臣、婆羅門、居士、天龍八部，人、非人等，
無量大眾恭敬圍遶，而為說法，初、中、後善，
文義巧妙，純一圓滿，清淨鮮白，梵行之相，
示教利喜，皆令具足微妙行願，趣大菩提。 ^409a8

爾時，曼殊室利法王子菩薩摩訶薩，承佛威神，
從座而起，偏袒右肩，右膝著地，合掌恭敬，
而白佛言：「世尊！今有無量人天大眾，為聽法故，皆已雲集。
惟佛世尊，從初發意，乃至於今，所有無量塵沙數劫諸佛剎土，
無不知見。願為我等及未來世像法眾生，
慈悲演說諸佛名號、本願功德、國土莊嚴、
善巧方便差別之相，令諸聞者，業障消除，
乃至菩提，得不退轉。」 ^409a20

爾時，世尊讚曼殊室利菩薩言：「善哉！
善哉！曼殊室利！汝以大悲愍念無量業障有情，
種種疾病、憂悲苦惱，得安樂故，勸請我說諸佛名號、
本願功德、國土莊嚴。
此由如來威神之力，令發斯問。
汝今諦聽，極善思惟，當為汝說。」 ^409a28

曼殊室利言：「惟願為說，我等樂聞。」 ^409b4

佛告曼殊室利：「東方去此，過四弶伽河沙佛土，
有世界名曰無勝，佛號善名稱吉祥王如來、
應、正等覺、明行圓滿、善逝、世間解、無上丈夫、
調御士、天人師、佛、世尊，有無量億眾，不退菩薩之所圍遶，
安住七寶勝妙莊嚴師子之座，現在說法。
曼殊室利！彼佛國土清淨嚴飾，縱廣正等百千踰繕那，
以贍部金而為其地，平正柔軟，氣如天香；
無諸惡趣及女人名，亦無瓦礫、沙石、棘刺；
寶樹行列，花果滋繁；多有浴池，皆以金銀、
真珠、雜寶而為砌飾。
曼殊室利！彼國菩薩皆於七寶蓮花化生。
是故，淨信善男子、善女人，皆當願生彼佛國土。 ^409b6

「曼殊室利！彼佛如來、應、正等覺，從初發心行菩薩道時，發八大願。
云何為八？ ^409b18

「第一大願：願我來世得無上菩提時，若有眾生，
為諸病苦逼切其身，熱病、諸瘧、蠱道、厭魅、
起屍鬼等之所惱害；若能至心稱我名者，
由是力故，所有病苦悉皆消滅，乃至證得無上菩提。 ^409b21

「第二大願：願我來世得菩提時，若有眾生，
盲聾、瘖瘂、白癩、瘨狂，眾病所困；若能至心稱我名者，
由是力故，諸根具足，眾病消滅，乃至菩提。 ^409b26

「第三大願：願我來世得菩提時，若有眾生，
為貪、瞋、癡之所纏逼，造無間罪及諸惡行，
誹謗正法，不修眾善，當墮地獄，受諸苦痛；
若能至心稱我名者，由是力故，令無間罪及諸業障，
悉皆消滅，無有眾生墮惡趣者，常受人天殊勝安樂，乃至菩提。 ^409c1

「第四大願：願我來世得菩提時，若有眾生，
少乏衣食、瓔珞、臥具、財貨、珍寶、香花、伎樂；
若能至心稱我名者，由是力故，所乏資生皆得充足，乃至菩提。 ^409c7

「第五大願：願我來世得菩提時，若有眾生，
或被枷鎖繫縛其身，及以鞭撻，受諸苦惱；
若能至心稱我名者，由是力故，所有苦楚皆得解脫，乃至菩提。 ^409c11

「第六大願：願我來世得菩提時，若有眾生，
於險難處，為諸惡獸，熊羆、師子、虎豹、豺狼、
蚖蛇、蝮蠍之所侵惱，欲斷其命，發聲大叫，
受大苦時；若能至心稱我名者，由是力故，
所有恐怖皆得解脫，諸惡獸等悉起慈心，
常得安樂，乃至菩提。 ^409c15

「第七大願：願我來世得菩提時，若有眾生，
鬪諍言訟，因生憂惱；若能至心稱我名者，
由是力故，鬪訟解散，慈心相向，乃至菩提。 ^409c21

「第八大願：願我來世得菩提時，若有眾生，
入於江海，遭大惡風吹其船舫，無有洲渚而作歸依，
極生憂怖；若能至心稱我名者，由是力故，
皆得隨心，至安隱處，受諸快樂，乃至菩提。 ^409c25

「曼殊室利！是謂彼佛、如來、應、正等覺，行菩薩道時，所發八種微妙大願。
又彼世尊，從初發心，常以定力成就眾生、
供養諸佛、嚴淨佛土，菩薩眷屬悉皆圓滿。
此之福德，不可思議，一切聲聞及諸獨覺，
縱經多劫，說不能盡，唯除如來、補處菩薩。
曼殊室利！若有淨信男子、女人，若王、大臣、
長者、居士，心悕福德，斷諸煩惱，稱彼佛名，
讀斯經典，於彼如來至心尊重，恭敬供養，
所有一切罪惡業障及諸病苦，悉皆消滅，
諸有願求，無不隨意，得不退轉，乃至菩提。 ^409c29

「復次，曼殊室利！東方去此，過五殑伽河沙佛土，
有世界名曰妙寶，佛號寶月智嚴光音自在王如來、
應、正等覺，有無量億菩薩圍繞，現在說法，皆演大乘微妙深義。 ^410a12

「曼殊室利！彼佛如來，從初發心行菩薩道時，發八大願。
云何為八？ ^410a15

「第一大願：願我來世得菩提時，若有眾生，
為營農業及商賈事，令心擾亂，廢修菩提、
殊勝善法，於生死中不能出離，各各備受無邊苦惱；
若能至心稱我名者，由是力故，衣服、飲食、
資生之具，金銀、珍寶，隨願充足，所有善根皆得增長，
亦不捨離菩提之心，諸惡道苦咸蒙解脫，乃至菩提。 ^410a18

「第二大願：願我來世得菩提時，於十方界，
所有眾生，若為寒熱、飢渴逼身，受大苦惱；
若能至心稱我名者，由是力故，先世罪業悉皆消滅，
捨諸苦惱，受人天樂，乃至菩提。 ^410a25

「第三大願：願我來世得菩提時，於十方界，
若有女人，貪婬煩惱常覆其心，相續有娠，
深可厭惡，臨當產時，受大苦惱；若我名字暫經其耳，
或復稱念，由是力故，眾苦皆除，捨此身已，
常為男子，乃至菩提。 ^410a29

「第四大願：願我來世得菩提時，若有眾生，
或與父母、兄弟、姊妹、妻子、眷屬及諸親友，
行險難處，為賊所侵，受諸苦惱；暫聞我名，
或復稱念，由是力故，解脫眾難，乃至菩提。 ^410b5

「第五大願：願我來世得菩提時，若有眾生，
行於闇夜，作諸事業，被惡鬼神之所惱亂，
極生憂苦；暫聞我名，或復稱念，由是力故，
從闇遇明，諸惡鬼神起慈悲意，乃至菩提。 ^410b10

「第六大願：願我來世得菩提時，若有眾生，
行鄙惡事，不信三寶，智慧尠少，不修善法，
根、力、覺、道、念、定、總持，皆不修習；若能至心稱我名者，
由是力故，智慧漸增，三十七品悉皆修學，
深信三寶，乃至菩提。 ^410b15

「第七大願：願我來世得菩提時，若有眾生，
意樂鄙劣，於二乘道，修行而住，棄背無上勝妙菩提；
若能至心稱我名者，捨二乘見，於無上覺得不退轉，乃至菩提。 ^410b20

「第八大願：願我來世得菩提時，若有眾生，
見劫將盡，火欲起時，生大憂怖，苦惱悲泣，
由彼前身惡業力故，受斯眾苦，無所歸依；
若能至心稱我名者，所有憂苦悉皆消滅，
受清涼樂，從此命終，於我佛土蓮華化生，
常修善法，乃至菩提。 ^410b24

「曼殊室利！是為彼佛、如來、應、正等覺，行菩薩道時，所發八種微妙大願。
又彼如來所居佛土，廣博嚴淨，地平如掌；
天妙香樹而為行列，天花遍覆，天樂常鳴，
天妙鈴鐸隨處懸布，天寶莊嚴師子之座，
天寶砌飾諸妙浴池；其地柔軟，無諸瓦礫，
亦無女人及諸煩惱，皆是不退諸菩薩眾，
蓮花化生；若起念時，飲食、衣服及諸資具隨意現前，是故名為妙寶世界。 ^410c1

「曼殊室利！若有淨信男子、女人、國王、王子、
大臣、輔相、中宮、婇女，晝夜六時，慇重至心，
恭敬供養彼佛世尊，及稱名號，并造形像，
香花、音樂、燒香、末香、塗香而為奉獻，清淨嚴潔，
於七日中，持八戒齋，於諸眾生起慈悲意，
願生彼土；彼佛世尊及諸菩薩，護念是人，
一切罪業悉皆消滅，無上菩提得不退轉，
於貪、恚、癡漸得微薄，無諸病苦，增益壽命，
隨有悕求，悉皆如意，鬪諍怨家咸生歡喜，
捨此身已，往彼剎土，蓮花化生，當生之時，
念、定、總持，悉皆明了。
曼殊室利！如是當知，彼佛名號無量功德，
若得聞者，所願皆成。 ^410c9

「復次，曼殊室利！東方去此，過六殑伽河沙佛土，
有世界名曰圓滿香積，佛號金色寶光妙行成就如來、
應、正等覺，有無量億萬菩薩圍遶，現在說法。 ^410c21

「曼殊室利！彼佛如來，從初發心行菩薩道時，發四大願。
云何為四？ ^410c24

「第一大願：願我來世得菩提時，若有眾生，
造作種種屠害之業，斷諸生命，由斯惡業，
受地獄苦，設得為人，短壽多病，或遭水火、
刀毒所傷，當受死苦；若聞我名，至心稱念，
由是力故，所有惡業悉皆消滅，無病、長壽、
不遭橫死，乃至菩提。 ^410c27

「第二大願：願我來世得菩提時，若有眾生，
作諸惡業，盜他財物，當墮惡趣，設得為人，
生貧窮家，乏少衣食，常受諸苦；若聞我名，
至心稱念，由是力故，所有惡業悉皆消滅，
衣服、飲食無所乏少，乃至菩提。 ^411a4

「第三大願：願我來世得菩提時，若有眾生，
更相凌慢，共為讐隙；若聞我名，至心稱念，
由是力故，各起慈心，猶如父母，乃至菩提。 ^411a9

「第四大願：願我來世得菩提時，若有眾生，
貪欲、瞋恚、愚癡所纏，若出家在家男女七眾，
毀犯如來所制學處，造諸惡業，當墮地獄，
受諸苦報；若聞我名，至心稱念，由是力故，
所有惡業悉皆消滅，斷諸煩惱，敬奉尸羅，
於身、語、心，善能防護，永不退轉，乃至菩提。 ^411a13

「曼殊室利！是為彼佛、如來、應、正等覺，行菩薩道時，所發四種微妙大願。
曼殊室利！又彼如來所居佛土，廣博嚴淨，
地平如掌，皆以寶成；常有香氣，如妙栴檀，
復以香樹而為行列，天妙珠瓔、摩尼等寶處處垂下；
多有浴池，天寶嚴飾，香水盈滿，眾德皆具，
於其四邊，懸妙繒綵；街衢八道，隨處莊嚴；
所有眾生，無諸煩惱及憂悲苦，亦無女人，
多是住地諸菩薩眾；勝妙音樂，不鼓自鳴，
演說大乘微妙深法，若有眾生聞此音者，得不退轉無上菩提。 ^411a20

「曼殊室利！彼佛如來由昔願力，善巧方便成就佛土，
圓滿莊嚴，坐菩提座，作如是念：『於未來世，
若有眾生，為貪、瞋、癡之所纏繞，眾病所逼，
怨家得便，或時橫死，復由惡業，墮地獄中，受大劇苦。』
彼佛見此苦惱眾生，為除業障，說此神呪，
令彼受持，於現世中得大利益，遠離眾苦，住菩提故。
即說呪曰： ^411b2

「『呾姪他悉#CB02840;悉#CB02840;　蘇悉#CB02840;　謨折儞木剎儞　目帝毘目帝　菴末麗毘末麗　忙揭例呬 #CB01836;若揭鞞曷喇呾娜　揭鞞　薩婆頞他娑但儞　鉢囉摩頞他　娑但儞末捺細　莫訶末捺細　頞步帝頞室步帝　毘多婆曳　蘇跋泥
〔去〕　跋囉蚶摩　瞿俠佉　跋囉蚶摩柱俠帝　薩婆頞剃數　阿鉢囉匝帝薩跋呾囉　阿鉢#CB02826;底#CB01231;帝　折覩殺　瑟#CB01270;勃陀俱胝　婆俠帝　納摩娑婆　呾他揭多喃　莎訶』」 ^411b10

爾時，世尊說此大力大明呪時，眾中所有諸大菩薩、
四大天王、釋梵王等讚言：「善哉！
善哉！大悲世尊！能說如是過去如來大力神呪，
為欲饒益無量眾生，竭煩惱海，登涅槃岸，
除去疾病，所願皆滿。」 ^411b20

佛告大眾：「若有淨信男子、女人、國王、王子、
大臣、輔相、中宮、婇女，情悕福德，於此神呪起敬信心，
若讀、若誦、若為他人演說其義，於諸含識起大悲心，
晝夜六時，香華燈燭，殷重供養，清淨澡浴，
持八戒齋，至誠念誦，所有極重無邊業障，
悉皆消滅，於現身中離諸煩惱，命欲終時諸佛護念，即於彼國蓮花化生。 ^411b25

「復次，曼殊室利！東方去此，過七殑伽河沙佛土，
有世界名曰無憂，佛號無憂最勝吉祥如來、
應、正等覺，今現在彼，為眾說法。
又彼如來所居佛土，廣博嚴淨，地平如掌，
皆以寶成，細滑柔軟，常有香氣；無憂苦聲，
離諸煩惱，亦無惡趣及女人名；處處皆有金砌浴池，
香水盈滿；寶樹行列，花果滋茂；勝妙音樂，
不鼓自鳴，譬如西方極樂世界無量壽國功德莊嚴。 ^411c4

「曼殊室利！彼佛世尊行菩薩道時，發四大願。
云何為四？ ^411c12

「第一大願：願我來世得菩提時，若有眾生，
常為憂苦之所纏逼；若聞我名，至心稱念，
由是力故，所有憂悲及諸苦惱，悉皆消滅，
長壽安隱，乃至菩提。 ^411c14

「第二大願：願我來世得菩提時，若有眾生，
造諸惡業，生在無間黑闇之處，大地獄中受諸苦惱；
由彼前身聞我名字，我於爾時，身出光明，
照受苦者，由是力故，彼見光時，所有業障悉皆消滅，
解脫眾苦，生人天中，隨意受樂，乃至菩提。 ^411c18

「第三大願：願我來世得菩提時，若有眾生，
造諸惡業，殺盜邪婬，於其現身受刀杖苦，
當墮惡趣，設得人身，短壽多病，生貧賤家，
衣服飲食，悉皆乏少，常受寒熱、飢渴等苦，
身無光色，所感眷屬，皆不賢良；若聞我名，
至心稱念，由是力故，隨所願求，飲食、衣服悉皆充足，
如彼諸天，身光可愛，得善眷屬，乃至菩提。 ^411c24

「第四大願：願我來世得菩提時，若有眾生，
常為藥叉諸惡鬼神之所嬈亂，奪其精氣，
受諸苦惱；若聞我名，至心稱念，由是力故，
諸藥叉等悉皆退散，各起慈心，解脫眾苦，乃至菩提。 ^412a3

「曼殊室利！是為彼佛、如來、應、正等覺，所發四種微妙大願。
若有眾生，聞彼佛名，晝夜六時，稱名禮敬，
至心供養，於眾生處起慈悲心，業障消滅，
解脫憂苦，無病長壽，得宿命智，於諸佛土，
蓮花化生，常為諸天之所衛護。
曼殊室利！稱彼佛名，能生如是無量福業，
而彼佛土願力莊嚴、殊勝功德，聲聞、獨覺所不能知，
唯除如來、應、正等覺。 ^412a8

「復次，曼殊室利！東方去此，過八殑伽河沙佛土，
有世界名曰法幢，佛號法海雷音如來、
應、正等覺，今現說法。
曼殊室利！彼佛世尊所居國土，清淨無穢，
其地平正，頗梨所成，常有光明，香氣芬馥；
以帝青寶而為城郭，有八街道砌以金銀，
樓閣殿堂、飛甍戶牖、欄楯莊飾，皆眾寶成；
天香寶樹隨處行列，於其枝上，挂以天繒，
復有寶鈴處處垂下，微風吹動，出妙音聲，
演暢無常、苦、空、無我，眾生聞者，捨離欲纏，
習氣漸除，證甚深定；天妙香花，繽紛而下；
於其四面，有八浴池，底布金沙，香水彌滿。
曼殊室利！於彼佛土無諸惡趣，亦無女人，
蓮花化生，無復煩惱。 ^412a16

「彼佛如來行菩薩道時，發四大願。
云何為四？ ^412a28

「第一大願：願我來世得菩提時，若有眾生，
生邪見家，於佛、法、僧不生淨信，遠離無上菩提之心；
若聞我名，至心稱念，由是力故，無明、邪慧日夜消滅，
於三寶所深生正信，不復退轉，乃至菩提。 ^412b1

「第二大願：願我來世得菩提時，若有眾生，
生在邊地，由近惡友，造眾罪業，不修善品，
三寶名字曾不經耳，命終之後墮三惡趣；
彼諸眾生，暫聞我名者，由是力故，業障消除，
遇善知識，不墮惡趣，乃至菩提。 ^412b6

「第三大願：願我來世得菩提時，若有眾生，
衣服、飲食、臥具、醫藥，資生所須，悉皆乏少，
由此因緣，生大憂苦，為求覓故，造眾惡業；
若聞我名，至心稱念，由是力故，有所乏少，
隨念皆得，乃至菩提。 ^412b11

「第四大願：願我來世得菩提時，若有眾生，
由先惡業，共相鬪諍，作不饒益，弓箭刀杖，
互為傷損；若聞我名，至心稱念，由是力故，
各起慈心，不相損害，不善之念尚自不生，況於前人欲斷其命？
常行喜捨，乃至菩提。 ^412b16

「曼殊室利！是為彼佛、如來、應、正等覺，行菩薩道時，所發四種微妙大願。
若有淨信男子、女人，聞彼佛名，至心禮敬、
慇懃供養、受持念誦，業障消滅，得不退轉菩提之心，
具宿命智，所生之處常得見佛，無病長壽，
命終之後生彼國中，衣服、飲食、資生之具，
隨念皆至，無所乏少。
曼殊室利！彼佛世尊具足如是無量功德，
是故眾生常當憶念，勿令忘失。 ^412b22

「復次，曼殊室利！東方去此，過九殑伽河沙佛土，
有世界名曰善住寶海，佛號法海勝慧遊戲神通如來、
應、正等覺，現在說法。 ^412c1

「曼殊室利！彼佛如來行菩薩道時，發四大願。
云何為四？ ^412c3

「第一大願：願我來世得菩提時，若有眾生，
造眾惡業，種植耕耘，損諸生命，或復興易，
欺誑他人，戰陣兵戈，常為殺害；若聞我名，
至心稱念，由是力故，資生之具，不假營求，
隨心滿足，常修眾善，乃至菩提。 ^412c6

「第二大願：願我來世得菩提時，若有眾生，
造十惡業，殺生等罪，由此因緣，當墮地獄；
若聞我名，至心稱念，於十善道皆得成就，
不墮惡趣，乃至菩提。 ^412c11

「第三大願：願我來世得菩提時，若有眾生，
不得自在，繫屬於他，或被禁繫，杻械枷鎖，
鞭杖苦楚，乃至極刑；若聞我名，至心稱念，
由是力故，所有厄難皆得解脫，乃至菩提。 ^412c15

「第四大願：願我來世得菩提時，若有眾生，
造眾惡業，不信三寶，隨虛妄見，棄背正理，
愛樂邪徒，謗毀佛經，言非聖說，外道典籍，
恭敬受持，自作教人，俱生迷惑，當墮地獄，
無有出期，設得為人，生八難處，遠離正道，
盲無慧目；如是之人，若聞我名，至心稱念，
由是力故，臨命終時，正念現前，解脫眾難，
常生中國，受勝妙樂，乃至菩提。 ^412c20

「曼殊室利！是為彼佛、如來、應、正等覺，行菩薩道時，所發四種微妙大願。
曼殊室利！彼佛國土，功德莊嚴，與上妙寶如來世界等無有異。 ^412c28

「復次，曼殊室利！東方去此，過十殑伽河沙佛土，
有世界名淨琉璃，佛號藥師琉璃光如來、
應、正等覺。 ^413a3

「曼殊室利！彼佛世尊，從初發心行菩薩道時，發十二大願。
云何十二？ ^413a5

「第一大願：願我來世得菩提時，自身光明照無邊界，
三十二相、八十隨好，莊嚴其身，令諸有情如我無異。 ^413a7

「第二大願：願我來世得菩提時，身如琉璃，
內外清徹，光明廣大，遍滿諸方，焰網莊嚴，
過於日月，鐵圍中間，幽冥之處，互得相見，
或於此界，闇夜遊行，斯等眾生見我光明，
悉蒙開曉，隨作眾事。 ^413a10

「第三大願：願我來世得菩提時，以無量無邊智慧方便，
令諸有情所受用物，皆得無盡。 ^413a15

「第四大願：願我來世得菩提時，若諸有情，
行邪道者，悉令遊履菩提正路，若行聲聞、
獨覺乘者，亦令安住大乘法中。 ^413a17

「第五大願：願我來世得菩提時，若諸有情，
於我法中修行梵行，一切皆令得不缺戒，
善防三業，無有毀犯、墮惡趣者。
設有毀犯，聞我名已，專念受持，至心發露，
還得清淨，乃至菩提。 ^413a20

「第六大願：願我來世得菩提時，若諸有情，
諸根不具、醜陋頑痹、聾盲瘖瘂、攣躄背僂、
白癩瘨狂，種種病苦之所纏逼；若聞我名，
至心稱念，皆得端嚴，眾病除愈。 ^413a25

「第七大願：願我來世得菩提時，若諸有情，
貧窮困苦，無有歸趣，眾病所逼，無藥無醫；
暫聞我名，眾病消散，眷屬增盛，資財無乏，
身心安樂，乃至菩提。 ^413a29

「第八大願：願我來世得菩提時，若有女人，
為女眾苦之所逼切，極生厭離，願捨女身；
若聞我名，至心稱念，即於現身，轉成男子，
具丈夫相，乃至菩提。 ^413b4

「第九大願：願我來世得菩提時，令諸有情出魔羂網，
復有種種邪見之徒，皆當攝受，令生正見，
漸令修習諸菩薩行，乃至菩提。 ^413b8

「第十大願：願我來世得菩提時，若諸有情，
王法所拘，幽禁牢獄，枷鎖鞭撻，乃至極刑，
復有眾多苦楚之事，逼切憂惱，無暫樂時；
若聞我名，以我福德威神力故，皆得解脫一切憂苦，乃至菩提。 ^413b12

「第十一大願：願我來世得菩提時，若諸有情，
飢火所惱，為求食故，造諸惡業；若聞我名，
至心稱念，我當先以上妙飲食，隨意飽滿，
後以法味，令住勝樂，乃至菩提。 ^413b17

「第十二大願：願我來世得菩提時，若諸有情，
身無衣服，蚊虻、寒熱之所逼惱；若聞我名，
至心稱念，隨其所好，即得種種上妙衣服、
寶莊嚴具、伎樂香華，皆令滿足，離諸苦惱，乃至菩提。 ^413b21

「曼殊室利！是為藥師瑠璃光如來、應、正等覺，
行菩薩道時，所發十二微妙上願。」
藥師琉璃光七佛本願功德經卷上
 ^413b26
