
pin:: 
## 4
大方廣佛華嚴經隨疏演義鈔卷第八十六
author:: 唐清涼山大華嚴寺沙門澄觀述
疏「今初言輪字」下，疏文有二：先明義相、後辯次第。
前中二：先敘昔、後「今更依毘盧」下申今。
於中三：初敘意、次「如最初」下正辯字相、
後「其字下深義」下辯字義、文並可知。
疏「所以次前而辯斯者」下，二明次第，上問、
下答，即密用《毘盧遮那經》意。
彼有偈云「甚深相無相，劣慧所不堪。
為化是等故，兼存有無說。」
釋曰：寄字即存有無相，智即存無。
如有偈云「八葉白蓮一時開，炳現阿字素光色。」
即存有也；阿表無生義，即存無也；會之不二，即是中道。
疏「又為總持令不失」者，人俗化導，總持差別故。
從「既為醫人」下，即直就有說。
從「聖教中生」，約表位說。
疏「然字即四十二字」，如眾藝處說。
「十四音」，初地已明。 ^670a8

疏「五詮深密」者，略有三義：一詮於理智，
即事而真，如三德涅槃名祕密藏等；二密意故；三具三密故。 ^670a22

疏「年耆德艾」者，耆即長也，艾者老也長也，色白如艾。
云「事長於人」者，年德俱高也。 ^670a24

疏「皆為度脫」等者，具足，經云「云何為菩薩具足方便住？
此菩薩所修善根，皆為救護一切眾生、
二饒益、三安樂、四哀愍、五度脫。」
上四皆同初句，有「一切眾生」。
「六令一切眾生離諸災難、七出生死苦、
八發生淨信、九悉得調伏、十咸證涅槃。」
皆如第六句，有「令一切眾生」。
今疏隨便引於二句。 ^670a26

疏「第五解脫長者，寄具足方便住」者，帶真隨俗，
習無量善巧，化無住故。
疏「結前發心之相便為請問之端」者，如經。
前言「為欲入於清淨藏中，以一切相而莊嚴故」，
即為請問：云何得入於清淨藏中等。
餘皆倣此。 ^670b4

疏「如來無礙莊嚴總有五義」者，而文中皆含，
如一云「如來各具無礙莊嚴」者，即上經云
「種種光明諸莊嚴事，若因若果、若依若正」，即無礙莊嚴也。
「二一一如來互遍無礙」者，以身中現十方各十佛剎微塵數佛，
無雜亂故。三與長者身無礙者，以身不大而剎不小，
亦無來去，互遍無礙。
謂以含剎之身入身中之剎，無不充遍，是內外一多無礙故。
新譯經云「身與佛剎互相涉入，不相障礙。」
即此便有重重之義，謂含剎之身入身中之剎，
身中剎內之身亦能容剎，所容之剎亦能有身，故身身無窮剎剎無盡。
「四長者徹見」等者，經云「亦見諸佛成正覺」等。
尚令善財見聞，況長者耶？
故下出定告云「我入出此定，即見東方閻浮檀金光明世界龍自在王如來，
如是等十方諸佛欲見即見。」
五長者智持無礙者，以是唯心三昧力故，所以出定能持能說。
疏「故無礙言兼得旋持」等者，即第五義不違前普攝一切佛剎無邊旋陀羅尼。
普攝佛剎之義定中相顯，而中智持不違總持。
疏「既了境唯心」等者，上經云「若人欲了知，
三世一切佛，應觀法界性，一切唯心造。」
言「了心即佛」者，經云「如心佛亦爾，如佛眾生然。
應知佛與心，體性皆無盡。」
既境即是心，心即是佛，則無境非佛，況心心耶？
加以志一不撓精詣造微，佛應剋誠，于何不見？
疏「初總明相無來往」者，體性寂滅故。
疏「了彼相虛唯心現故」者，以我即寂之唯心，
叩彼即體之妙用，能念所念何動寂之相干？ ^670b8

疏「一如夢對」下，此之四喻，唯影別喻，餘三皆通。
若準新譯，夢響二喻具通與別，影幻二喻唯別無通。
今初夢喻，彼經別喻，云「如夢所見，從分別生。
見一切佛，從自心起。」
上二句喻，下二句合。
則夢境喻佛，分別夢因喻能念心。
故《觀無量壽佛經》云「是心作佛，是心是佛。
諸佛正遍知，從心心想生。」
緣生非實故，能所見空無往來也。
疏「般舟」下，引證。此經有三卷，題云「般舟三昧經」，
一名「十方現在佛悉在前立定經」，後魏沙門支婁迦讖譯，
在羅閱祇加隣竹園說，跋陀和菩薩問。
第一〈問事品〉，今引亦第一卷〈行品〉。
第二佛先令遠惡近善，修此念佛三昧，故舉諸喻示念佛相。
經文浩博，今疏略引，今當具引一喻。
經云「何因致現在諸佛悉在前立三昧如是？
跋陀和！其有比丘、比丘尼、優婆塞、優婆夷，
持戒完具，獨一處止心念。
西方阿彌陀佛今現在，隨所聞當念。
彼國去此千億萬佛剎，其國名須摩提，佛在眾菩薩中央說經。
一切時常念阿彌陀佛。
佛告跋陀和：『譬如人臥，即於夢中見有種種金銀珍寶，
或復夢父母兄弟妻子親屬知識相與娛樂，喜樂無比。
及其覺已為人說之，復自淚出念夢中所見。
如是跋陀和菩薩！
若沙門白衣所聞西方阿彌陀佛，當念彼佛，
不得缺戒，一心專念若一晝夜若七日七夜，過七日已後見阿彌陀佛。
於覺不見，於夢中見之。
譬如夢中所見，不知晝不知夜、亦不知內亦不見外，
不用在冥中故不見，不用有所蔽礙故不見。
如是跋陀和菩薩！
心當如是念。時諸佛國界名大須彌山，
其有幽冥之處悉為開闢，目亦不蔽、心亦不礙。
是菩薩摩訶薩不持天眼徹視、不持天耳徹聽、
不持神足到其佛剎，不於是間終，不生彼間佛剎耳。
乃見便於此間坐，見阿彌陀佛，聞所說法悉受持。
得從三昧起，悉能具足為人說之。』」
釋曰：次下即有須門女喻。
從七日已下，即示合相，取如夢見，無定實義。
彼經有多夢喻，今但引二：前七寶喻，喻即有而空，覺無所得故。
後如夢喻，喻空不礙有，有即事故。
然合二不二為中道義，故但取意略引其二。
又約義別說，心性如境、觀如緣想、觀成如夢，此唯就於能行人合。
又法身如境、報身如想、應身如夢，此唯約佛境合。
又彼佛如境、行人如想、見佛如夢所見，雙約感應。
此之三釋，釋經通喻一切諸佛及以我心皆如夢故。
言有女名須門者，經有二人，以念三女。
經云「譬如有人聞墮舍利國中有婬女人名須門，
若復有人聞婬女人名即凡和利，若復有人聞優婆須。」
然經言小隱。若《賢護經》，緣事全同而文分明。
經云「復次賢護！如此摩伽陀國有三丈夫。
其第一者，聞毘耶離城有一婬女名須摩那。
彼第二人，聞有婬女名菴羅波離。
彼第三人，聞有婬女名蓮華色。
彼既聞已，各設方便繫念勤求，無時暫廢。
然彼三人實未曾覩如是諸女，直以遙聞即興欲心專念不息。
後時因夢，謂在王舍城，與彼女人共行欲事。
欲事既成求心亦息，希望既滿遂便覺寤。
寤已追念夢中所行，如所聞見、如所證知。
如是憶念來詣汝所具為汝說者，汝應為彼方便說法隨順教化，
令其得住不退轉地，究竟成就阿耨多羅三藐三菩提。
彼於當來必得成佛，名曰善覺。」
又云「如舍衛國」等者，即《智論》第六似引此緣而有小異。
論云「如佛在世，三人為伴，聞毘舍離有婬女名菴羅婆和，
舍衛國有婬女名須曼那，王舍城有婬女名優鉢羅盤那，並端正無比。
三人各聞長念心著，便於夢中與彼從事。
覺已心念：『彼人不來、我又不往，而婬事得辦。』
因是即悟諸法亦爾。
於是共至跋陀婆羅菩薩所而問其事，
菩薩答言：『諸法實耳，皆從念生。』
菩薩乃為其方便說法，皆得不退轉地。」
釋曰：大意同經，但闕授記耳。
然經論大意，却顯念見佛竟方悟性空有無無礙，與疏意同也。 ^670c8

疏「二水影對中」等者，乃是別喻。
心但喻水，為影緣故。
若取通意，心佛皆則影。
然新譯經亦是別喻，而加於器，可喻淨身。
然水在器，依江河等物皆可為器。
而《般舟經》亦有影喻，具水月鏡像，以喻自見，
非從外入、非從內出，正與疏同，明非入出兼唯心義。
疏「心之定散準喻思擇」者，然水有四類，
謂一清、二濁、三動、四靜。
疏合中水濁對前皎淨，波騰對於澄潭。
以法就喻，通有二義：一有惑無信為濁、二有信無惑為清。
散亂為動、有定為靜。
四事交絡，成多句數：一水濁而動，若黃河汩流，
此喻有惑無信，又多亂想。
二濁而不動，如稀泥無波，喻如有惑無信并無攀緣。
然此一句，曲有多義：一有惑而靜、二無信而靜，愚癡之定也。
三清淨而動，喻無惑有信而多覺觀，對上第二亦有三義：
一無惑而亂、二有信而亂、三明了而亂也。
四清而且靜，喻無惑有信而定。
略舉定散，實含清濁。
而第一人設有念佛而見佛者，如黑象脚加睒爍不定；
第二人見，同灰炭色，安住不動；第三人見，
或覩相好，忽有忽無乍離乍合；第四人見，
則色相端嚴凝停不亂，唯見唯靜逾觀逾明。
今同第四而念見也。
故《法華》云「深入禪定，見十方佛」，故云心之定散準喻思擇。
然其大意，佛既如影，安有有無一多勝劣去來入出等相？
非空非有中道觀成。
若水喻心性，則佛之月影皆是眾生真心中物。
心佛交徹，真唯心也。 ^671b25

疏「三如幻對」者，但有通喻。
新經別喻云「又知自心猶如幻術，知一切佛如幻所作。
謂有能幻法，方有幻事。
無能念心，無所見佛。」
疏中具顯三觀：初空觀、次「而不無幻相」
下即假觀、後「正喻」下中道觀也。 ^671c24

「四如響對」，亦唯通喻。
新經別喻云「譬如空谷，隨聲發響。
悟解自心，隨念見佛。」
釋曰：此唯一義，則法身如空谷，自心如發聲，見佛如響應。
而疏釋經通相之喻，心佛皆響，故兩句釋之：
初喻佛如響，則谷等同上。
後「以佛為緣」下，喻心如響，則以自性清淨心為空谷；
佛應為聲，起見佛心即如響也。
故疏結云「此但總喻緣成之義」。
然亦聲谷皆喻緣成之義，聲谷皆緣喻二心為緣而有佛響，
二佛為緣而心得見，故上二皆響。
而上四喻皆言對者，雖喻有三法，本但喻於心佛二故。
上之四喻皆具四觀：一正喻唯心、二唯心故空、
三唯心故假、四唯心故中。
融而無礙即《華嚴》意。
若皆具四，何用四喻？
兼別義故。一欲廣唯心無性等故。
二從增勝說，四義不同，謂夢喻不來不去、
影喻不出不入、幻喻非有非無、響喻非合非散。
又夢喻散心意，言分別故；水喻定心，同靜水故；
幻喻起用心，如幻術故；響喻勝劣，心隨念見故。
又前三喻喻見佛身，後一兼喻聞法。
三中，夢喻法身，但有想見竟無見故；影喻報身，
相明淨故；幻喻化身，隨意成故。
又幻喻是心作佛，影喻是心是佛，夢喻諸佛正遍知海從心想生，
響喻隨心勝劣見佛有異。
具上諸意，四喻不同，故上疏云「別喻唯心兼明不出入」等。 ^671c29

疏「後結成唯心」者，即釋經「我如是憶念所見諸佛皆由自心」，
疏家便引經證。先引觀經，略如向說；後引
《般舟》，依止觀中引，文稍闕略。
今當次第具引經文。
經云「作是念：『佛從何所來？
去到何所？』自念：『佛無所從來，我亦無所至。』
自念三處，欲處、色處、無想處，是三處意所為耳，我所念即見。
心作佛心，自見心是佛心，是怛薩阿竭心。
此云如來。是我心見佛，心不自知心、心不自見心，
心有想為癡、心無想是泥洹。
是法無可示者，皆念所為。
設使念為空耳；設有念者，亦了無所有。
如是跋陀和菩薩！
在三昧中者所見如是。
佛於爾時頌偈言：『心不自知心，心不自見心。
心有想為癡，無想即泥洹。
是法無堅固，常立在前念。
以解見空者，一切無想念。』」
釋曰：對疏廣略可知。
次釋疏文。初明佛無去來隨念即見佛。
二心作佛下，明唯心念佛觀成，初知是我心作佛，
心外無佛，故所見佛即見自心。
言是佛心者，我心佛心心無二故，若見自心即見佛心，
如如即佛，故略不出。
言是我心見佛者，結成唯心，決定是我心，見心外無別佛也。
故疏結云「上方攝境歸心，下又拂」者，先拂上心自見心，
夫心為能見、佛為所見。
刀不自割、指不自觸，云何自心還見自心？
能所不分，見相斯絕。
下句拂上知是我心。
既能所知二皆是心，則亦絕能所，故無知耳。
故結云有想則癡。
然《般舟》別譯，隋朝沙門闍那崛多，即《大集．
賢護》有文五卷，初品名思惟、第二品名三昧行。
此中義在初品，餘可知。 ^672a25

第六海幢比丘，寄正心住，成就般若了法性空，
無住無依無邪無正故，聞讚毀真正其心念不動故。
疏「一滅受想定」，如此品初及七地說。
引《淨名經》，亦如前說。
疏「布十善令向佛法故」者，經文自具，細尋可知。
疏「十法雨即十住」者，尋經易了。
疏「顯方便行不離般若」者，既了俗由證真，
故說後得，明不離也。
疏「能知三世佛法」者，上約善友釋此約表位。
經云「佛子！此菩薩應勸學十種廣大法。
何等為十？所謂說一即多、說多即一，文隨於義、
義隨於文，非有即有、有即非有，無相即相、
相即無相，無性即性、性即無性，即廣大法海也。」
餘可思準。 ^672b26

第七休捨優婆夷，寄不退住，入於無生畢竟空理。
心心常行空無相願，止觀雙運，緣不能壞，湛猶澄海故。
疏「涅槃亦有此數」者，即第六經〈如來性品〉說四依義。
後經云「迦葉菩薩白佛言：『世尊！
如是經典正法滅時、正戒毀時、非法增長時、
無如法眾生時，誰聽受奉持讀誦令其通利，
供養恭敬、書寫解說？』
下取意引。爾時佛讚迦葉：『善哉善哉。
善男子！汝能問如是義。
善男子！若有眾生，一恒河沙佛所發菩提心，
乃能於惡世不謗是經，不能為人分別廣說。
若二恒河沙佛所發菩提心，乃能於惡世不謗信樂受持讀誦，
亦不能為人演說。
若三恒河沙佛所發菩提心，具第二人德，
雖為人說，未解深義。
若四恒河沙佛所發心，亦具前德，為他廣說十六分中一分之義，
雖復演說亦不具足。
若五恒河沙佛所發心，能廣為人說十六分中八分之義。
若六恒河沙佛所發心，能廣為人說十六分中十二分之義。
若七恒河沙佛所發心，為他廣說十六分中十四分義。
若有於八恒河沙佛所發心，然後乃能於惡世中不謗是法，
受持讀誦書寫經卷，亦勸他人令得書寫，
自能聽受亦勸他人令得聽受通利』」等。
然經但有積一至八，三十六言乃是義取，
一上加二為三，三上加三為六，六上加四為十，
十上加五為十五，十五上加六為二十一，
二十一上加七為二十八，二十八上加八為三十六。
是則積於八人二三四等，共為三十六也。
雖是義取，理必應然。
疏「天女云」者，即《淨名經》，前已引竟。
疏「故彼住文云出廣大遍滿音」者，即勝進十法中之一句耳。 ^672c9

第八仙人，「寄童真住」者，心不生倒，不起邪魔破菩提心故。
疏「正如此方楸樹乃至餘如音義」者，《音義》
具云「楸樹」，下云「然甚有香氣，其華紫色，子如枇杷。」
具云「其葉如此方柳樹，子似枇杷子，承蔕如柹。
然其種類耐老，諸樹中最能高大。」
疏「執手表授與之義」，約教相說。
言「相攝有力」者，約義理說。
上通諸教。此在《華嚴》，知識有力，善財無力，
力攝無力，故因知識令善財見。
若善財有力，則仙人無力，力攝無力，仙人所證善財皆得。
故互相攝。 ^673a12

疏「文有十句五對」下，疏文有三：初通相總明。
二「然初對」下展轉釋，則無勝幢之總為第一能益，
餘四展轉，皆以所益轉為能益。
三「若約能照」下，就總別釋無勝幢之總含於五義。
初之一能雖標總稱，即受別名，故言「能照皆是總中別義」，細尋可見。
疏「是以善財一生能辦多劫之行」者，既善友力瞬息之間。
或有佛所見經不可說不可說佛剎微塵數劫修行不倦，何得一生不經多劫？
仙人之力長短自在故。
如世王質遇仙之碁，纔看，斧柯爛已經三歲，尚謂食頃。
既能以長為短，亦能以短為長。
如周穆隨於幻人，雖經多年實唯瞬息。
故結云「不應以長短之時、廣狹之處定其旨也。」
疏「善知三際故長，善知勝義故直」者，即義引第九住。
又經云「此菩薩善知十種法。
何等為十？所謂善知諸眾生受生、善知諸業煩惱現起、
善知習氣相續、善知所行方便、善知無量法、
善解諸威儀、善知世界差別、善知前際後際事、
善知演說世諦、善知演說第一義。」
釋曰：若剋實取：唯取第八及第十句。
若通相說：除第十句：餘皆三際之法。 ^673a22

第九勝熱，「寄王子住」者，從法王教生於正解，當紹佛位故。
疏「故智論云：般若波羅蜜猶如大火聚」，即第二十論。
疏「又釋刀是斷德」等者，上唯就般若上說，
此下即三德涅槃，刀山是解脫德、火是般若德、理即法身。 ^673b15

疏「今初刀山不可執」下，疏文有三：一直消文意，
即就前約般若上說，般若能成眾行故。
二「此中」下，通標三毒深玄之義。
三「然有五義」下，開門別釋。
一言「諸部般若其文非一」者，文中廣說三毒四倒悉皆清淨，
廣說貪欲瞋癡性皆空寂故。
二「如淨名行於非道」者，即第二經〈佛道品〉。
「文殊師利問維摩詰言：『菩薩云何通達佛道？』
維摩詰言：『菩薩行於非道，是為通達佛道。』
又問：『云何行於非道通達佛道？』
答曰：『菩薩行五無間而無惱恚，至于地獄無諸罪垢，
至于畜生無有無明憍慢等過，至于餓鬼而具足佛法，乃至示行瞋恚而常慈愍。』」
皆言示行，即幻用攝生。
又云「云何為如來種？
文殊答云：『有為為種，無明有愛為種，貪恚癡為種等，結云六十二見一切煩惱皆是佛種。』
曰：『何謂也？』答曰：『若見無為入正位者，不能復發阿耨多羅三藐三菩提心。
譬如高源陸地不生蓮華』」等，皆菩薩幻用化生。
言「先以欲鉤牽」者，亦是此品，淨名答普現色身之要言也。
經云「示受於五欲，亦復現行禪，令魔心憒亂，不能得其便。
火中生蓮華，是可謂希有，在欲而行禪，希有亦如是。
或現作婬女，引諸好色者，先以欲鉤牽，後令入佛道。」
既言現作，明是幻用。
「三在惑用心」者，以是俗流，帶妻挾子是其常業，未能捨事。
事上用心，令了性空，但我妄念，未得自在，
非以為是，令惑漸薄便能遠離。
上經亦云「菩薩在家與妻子俱，未曾暫捨一切智心」等。
「四留惑潤生」，〈出現〉已釋。
《淨名》不入生死大海，此前喻云「譬如不入大海，不能得無價寶珠。」
疏但合文。「五當相即道」者，是道體故，理無二味故，無有一法非佛法故。
言「不思議故」者，總相歎也。
不可作欲等思，故引《無行》經文。
前曾一用取欲空性，則用初義；今取即道，
亦如《智論》第七。喜根菩薩為於勝意菩薩而說偈言：
「婬欲即是道，恚癡亦復然。
如是三事中，無量諸佛道。
若有人分別，婬怒癡及道，是人去佛遠，譬如天與地。
道及婬怒癡，是一法平等。
若人聞怖畏，去佛道甚遠。
婬法不生滅，不能令心惱。
若人計吾我，婬將入惡道。
見有無異行，是不離無有，若知有無等，超勝成佛道。」
都說七十餘偈，皆即道也。
喜根於今現在東方，過十億佛土作佛，
其國土亦號寶藏，佛號光喻日月王。
文殊言：「勝意比丘，我身是也。」
爾時不信，受無量苦。
佛問：「聞偈得何益？」
答：「能畢眾苦，世世利根解深妙法」等。
疏「上疑為揀其真偽」下，疏文有五：一直釋經意、
二「魔亦能為」下設疑難、三「以此善友」下解釋、
四「若爾」下躡跡生疑、五「以顯法故」下釋顯疑意。
疏「淨名云受諸觸如智證」者，即第一迦葉章中，
謂智證實相，則觸而非觸。
觸而非觸，受亦當然。
心境兩冥，為親證也。 ^673b19

疏「表振動」等者，彼經云「佛子！
云何為菩薩灌頂住？
此菩薩成就十種智。
何者為十？所謂振動無數世界、二照耀、
三住持、四往詣、五嚴淨，上四皆同初句；
六開示無數眾生、七觀察無數眾生、八知無數眾生根、
九令無數眾生趣入、十令無量眾生調伏。」
今以無畏貫斯十句。 ^674a15

第十慈行童女，「寄灌頂住」者，從前觀空得無生心最為上首，
諸佛法水灌其頂故。
疏「般若中云了色是般若」等者，即《大品經》
意，具歷諸法。且初歷五蘊，云「了色是般若，一切法趣色。
色尚不可得，云何當有趣非趣？」
如是具歷諸法皆然。
若《般若》意，似當諸法之性不異色性，故皆趣色。
色不可得，當法性空。
既無所趣，安有能趣？
若智者意，一切法趣色，是假觀；色尚不可得，
是空觀；云何當有趣非趣，即中道觀。
今疏用意但要初句，以取色性為諸法依，以性普收故皆趣色。
則一色中具一切法，是事事無礙之意，故隨一法皆收法界。
故得依果一一境中具諸莊嚴，則莊嚴屬果，
以果詺因，名普莊嚴。
第二意即因自莊嚴。
疏「言三十六」下，但約表義。
若約事釋，如休捨處。
疏「又彼總此別」者，謂《地經》之中但云「無量百千阿僧祇陀羅尼門，
解脫門三昧門亦然。」
設有列者，但列其十。
今有一百一十八門總持，故云別也。
疏「用上三眼」下，釋此名。 ^674a21

大文第三，十行位。
疏「初善見比丘寄歡喜行」者，施悅自他，故名歡喜。
疏「初二約菩薩」者，理智一對。
初「一報類難知」者，如〈迴向品〉說。
「二妄想為因即無性」者，妄想為因，釋依想住。
即無性言，釋於甚深。
故《楞伽》云「前聖所知，轉相傳授，妄想無性。」
斯為自覺聖智之境，故甚深也。
疏「三染分行業」等者，以約眾生故。
如一孔雀毛，一切種因相等。
疏「四感異熟識」者，行相深細故。
經云「阿陀那識甚深細」等。
亦如《楞伽》「上中下修，照見自心生滅流注。」
又經云「諸識有二種生，謂流注生、相生。
有二種住，謂流注住、相住。
有二種滅，謂流注滅及相滅。」
古同釋云：流注是八識相續。
然相有三種，已如前引。
今此即剎那流注，與上照見自心生滅流注義相符也。
若常照之，見其無性，即自覺聖智故。
疏「五所變影像」等者，相分即是影像。
第八緣三種境，境即相分，謂種子。
根身，即內境也。器世間，即外境也。
變現心所等，皆是內也。
色為二所現，影亦通內外，外即五塵、內即五根等。
疏「六名無得物之功」，已見上文。
疏「七文字言說皆解脫故」者，即《淨名》中天女折身子，已如前引。
疏「皆嚴法界而無嚴」者，故《金剛》云「莊嚴佛國土，
即非莊嚴，是名莊嚴。」
謂雖復莊嚴，無能嚴心，則稱實理，事理無礙方真嚴也。
餘二可知。言「總上二分」下，結法所屬。
疏「此則但是一相」者，以晉經合其身殊妙屬後尼拘陀，故今經二相彼但成一。
然「如尼俱陀」者，其枝橫布與上聳相稱，
非如建木一向直聳，非如傍覆一向婆娑，
故云「上下端直」。若順樹相，圓滿最妙，此明不長不短。
如人橫尋與身相稱，七尺之人，尋亦七尺，此為福相。
疏「明其心相」者，然世之相亦有三類：一色相、
二聲相、三心相。心相最勝，然可修成，含弘仁惠是勝相也。
今此正明菩薩心相。
言「即止觀雙運」者，經初二句標示止觀，
初智慧為觀、後「於諸境」下即止。
從「止過」下釋若沈若舉已下經文。
然沈舉略有二種：一昏沈掉舉，此相即麁，今所不論。
二細沈舉，即如疏辨。
若靜無遺照、動不離寂，則是雙行不沈不舉，
故云「正受現前」。然經一切皆息，總該上四；
而疏釋之，四對別顯。
上釋第一若沈若舉竟。
二「不智不愚則雙契中道」者，即取下皆息該此名不智不愚。
若智，牒前觀也，非智，牒前止也。
今由皆息，則止觀兩亡，為真止觀，方契中道。
三「起念」下，釋動轉皆息。
若有止觀即為動轉，今由兩亡故無動轉。
四「雙非」已下，釋戲論字。
言雙非者，非止非觀，斯則第四戲論謗也。
「再遣」者，又亡雙非，謂非非止觀等。
由迹不忘，如楔出楔，故並戲論。
今由皆息，戲論自亡。
上但遮過，從「得佛」下顯其成德，故疏云
「雖止觀雙運而無心寂照」等。
雙運即為雙照，無心即為雙遮。
遮照同時互融平等，即是如如平等之境。 ^674b12

「第二自在主，寄饒益行」者，三聚淨戒能益自他，故云饒益。
疏「持戒現世果故」者，《戒經》云「明人能護戒，
能得三種樂，名譽及利養，死得生天上」故。
疏「福河常流注」者，不持戒者可犯之境皆有犯分。
由持戒故，於無盡境皆發勝福故。
疏「有智能護戒」者，文殊主智故。
此言亦是《戒經》云「當觀如是處，有智勤護戒，
戒淨有智慧，便得第一道。」
釋曰：上二句以智為因，下二句是智之果。
疏「四重十重」者，四重通二乘別解脫戒；
十重已下大乘四重通，亦唯大故。
彌勒受戒羯摩，但受四不可過，謂十重之中最後四戒，謂慳瞋讚毀及謗三寶故。
疏「成五明」者，五明在下業中。
上之諸名體，但是聲明中義，並如五地，今當略釋。
疏「二業用中三初總明」者，此之總文亦即聲明。
書即聲明中法施設建立，名句文身等故。
其數算印，即聲明中數施設建立，通治取與中生疑，障其界處等。
法即是因明，故。新經云「種種論是論體」，即言論諍論等。
疏「雜辨諸明」者，即餘三明。
一即醫方明，於中風癎消瘦是病相，鬼魅所著亦是病相，
亦是病因，因鬼等病故。
其能療治，即是除斷。
能字亦是斷已不生。
二「亦能造立」下，即工巧明。
《瑜伽》十五有十二工巧，今略有五明：一營造工業。
二以善調練種種仙藥者，即和合工業。
三善營理田農，即營農工業。
四商賈，即商賈工業。
其一切諸業，即該諸文所不說者。
更有七不說，謂音樂、書算、成熟、方所、事王、
變化、呪術。五又善別知眾生身相、即占相工業。
三作善作惡下，即是內明。
然《瑜伽》有四施設建立：一事、二理、三攝聖教、四聖所應知。
今文唯明於理，於中有二：一知六趣因果、
二「此人」下知三乘因果。
從「如是等」下，總結，兼於餘三，謂令其習學決定究竟即攝聖教、
聖教所知應辨事，理事即三藏故。
下知算，亦聲明攝。
大方廣佛華嚴經隨疏演義鈔卷第八十六
 ^675a7
