^bk747a【】佛說罪福報應經
translator:: 宋于闐國三藏求那跋陀羅譯
jing:: 
聞如是：
一時佛在迦維羅衛國釋氏精舍，與千二百五十比丘俱。
九月本齋一時畢竟，從神室出，往至舍衛國祇樹給孤獨園。
二國之間有一大樹，名尼拘類，高二十里，枝布方圓覆六十里。
其樹上子數千萬斛，食之香甘其味如蜜。
甘果熟落人民食之，眾病皆除，眼目精明。
佛坐樹下。時諸比丘取果食之。 ^562b12

佛告阿難：「吾觀天地萬物，各有宿緣。」 ^562b18

阿難即前為佛作禮，長跪白佛：「何等宿緣？
此諸弟子願欲聞之。
唯具演說，開化未聞。」 ^562b19

佛告阿難：「善哉，善哉！
若樂聞者，一心聽之。」 ^562b21

佛言：「夫人作福，譬如此樹，本種一核，稍稍漸大所益無限。
為人豪貴國王長者，從禮事三寶中來；為人大富財物無限。
從布施中來；為人長壽無有疾病身體強壯。
從持戒中來；為人端正，顏色潔白暉容第一，
手體柔軟，口氣香潔，人見姿容無不歡喜，
視之無厭，從忍辱中來；為人精修無有懈怠，
樂為福德，從精進中來；為人安詳，言行審諦，
從禪定中來；為人才明達解深法，講暢妙義開悟愚蒙，
人聞其言莫不諮受宣用為珍，從智慧中來；
為人音聲清徹，從歌詠三寶中來；為人潔淨無有疾病，
從慈心中來，以其前生不行杖捶故。
為人姝長，恭敬人故；為人短小，輕慢人故；
為人醜陋，喜瞋恚故；生無所知，不學問故；
為人顓愚，不教人故；為人瘖瘂，謗毀人故；
為人聾盲，不視經法不聽經故；為人奴婢，
負債不償故；為人卑賤，不禮三尊故；為人醜黑，
遮佛前光明故；生在裸國，輕衣搪揬佛精舍故；
生馬蹄人國，著屐躡佛前故；生穿胸人國，
布施作福悔惜心故；生麞鹿麋麈中，憙驚怖人故；
生墮龍中，憙調戲故；身生惡瘡治護難差，
憙鞭榜眾生故；人見歡喜，前生見人歡悅故；
人見不歡喜，前生見人不歡悅故；憙遭縣官閉繫牢獄桁械其身，
前生為人籠繫眾生不從意故；為人吻缺，前生釣魚魚決口故。
聞好言善語心不樂聞，於中閙語亂人聽受經法者，後為耽耳狗。
聞說法語心不飡採，後生長耳驢馬之中。
慳貪獨食，墮餓鬼中；出生為人，貧窮飢餓、衣不蔽形。
好者自噉、惡者與人，後墮猪豚蜣蜋中。
劫奪人物，後墮羊中，人生剝皮。
憙殺生者，後生水上浮游蟲，朝生暮死。
憙偷盜人財物者，後生牛馬奴婢中，償其宿債。
憙婬他人婦女者，死入地獄，男抱銅柱，
女臥鐵床；出生為人墮鷄鴨中。
憙作妄語傳人惡者，入地獄中洋銅灌口，
拔出其舌以牛犁之；出生墮惡聲鳥鵂鶹鸜鵒中，
人聞其鳴無不驚怖，皆言變怪，呪令其死。
憙飲酒醉犯三十六失，後墮沸#CB01424;泥犁中；
出生墮狌狌中；後為人愚癡頑無所知。
夫婦不相和順者，數共鬪諍更相驅遣，後生鴿鳩鳥中。
貪人力者，後生象中。
為州郡令長粟食於官者，無罪或私侵人民，
鞭打捶杖、逼強輸送告訴無從，桁械繫錄不得寬縱，
後墮地獄，神受萬痛數千億歲；從罪中出墮水牛中，
貫穿鼻口，挽船牽車、大杖打撲，償其宿罪。
為人不裁淨者，從猪中來。
慳貪不庶幾者，從狗中來。
佷戾自用者，從羊中來。
為人不安諦不能忍事者，從獼猴中來。
人身腥臭者，從魚鱉中來。
為人兇惡含毒心者，從蝮蛇中來。
為人好美食、殺害眾生無有慈心者，從豺狼狸鷹中來。
生世短命，胞胎傷墮不全，生世未幾而早命終，
墮在三塗，數千萬劫無得竟時。
慎之，慎之！」 ^562b23

佛言：「凡作功德皆應身為，燒香、福食及以轉經不得請人而不嚫願，
如倩人食，豈得自飽不復飢耶？
燒香潔淨，逮薩云若攝一切想。
然燈聰明，得三達智無所罣礙。
燒香齋食、讀經達嚫以為常法，布施得福諸天扶將，萬惡皆却眾邪敢當。
懈怠之人，安隱諧偶。
無精進心，一朝疾病有不吉利，便欲燒香方云作福，
諸天未降、眾魔故前，試共嬈觸作諸變怪，以是之故常當精進。
罪福隨人如影隨形，殖種福田如尼俱類樹，本種之時為種幾核。」 ^563a17

阿難長跪叉手答佛言：「種一枚核，稍稍漸大收子無限。」 ^563a26

佛言：「阿難！施一得萬倍，言不虛也。」
佛時頌曰：
　　「賢者好布施，天人自扶將，
　　施一得萬倍，安樂壽命長。
　　今日施善人，其福不可量，
　　皆當得佛道，度脫於十方。」 ^563a28

佛語阿難：「世人無知生死，肉眼不知罪福。
吾以道眼，覩無數劫來至于今日罪福報應，
猶如掌中觀寶瑠璃，內外明徹無狐疑也。」 ^563b5

阿難即前整衣服，作禮而白佛言：「演說此法，當何名之？」 ^563b7

佛告阿難：「此經名為『五道輪轉罪福報應』。
若有善男子、善女人諷誦宣傳，功德無量，
當見賢劫千佛奉事供養，不墮三塗八難之處，得無識定。」 ^563b9

佛說經已，五百比丘漏盡意解。
諸天龍神時會樹下，清信士萬二千人、
清信女六千人，悉履道跡。
皆前為佛作禮而去。
佛說罪福報應經
 ^563b12
