
other:: 第十本成唯識論述記卷第十〔本〕
author:: 沙門基撰
orig:: 
論：次修習位，其相云何？
commentary:: 
述曰：下明修道。前見道者，唯在初地初入地心；
今此修道，除初入地心，出相見道已住、
出地心，乃至第十地終，金剛無間道來，並名修道。
此為問已，至下當知。
orig::  ^573b21

論：頌曰至便證得轉依。
commentary:: 
述曰：此舉頌答。即於初地住、出心，後漸至究竟金剛道來，
皆斷俱生法執種故，至無學位便證轉依。
orig::  ^573b26

論：菩薩從前至無分別智。
commentary:: 
述曰：下釋有二：初以略釋頌文；後廣釋頌義。
初中有二：初釋上三句，正顯位相；後明此修位，
於究竟位便證轉依，十地修道修無分別智。
「為斷餘障，證轉依」等，生起下文，然非唯智是修習位體，今從所緣能斷道說略不說餘。
orig::  ^573b29

論：此智遠離至及不思議。
commentary:: 
述曰：遠離所取名為「無得」；遠離能取說
「不思議」，此即解上初句頌也。
即一智體離計所執實所、能取說無得等，非無見分等。
orig::  ^573c7

論：或離戲論至名不思議。
commentary:: 
述曰：即一智體無有分別，有分別者戲論行相，
即後得智亦名戲論；或有漏分別說為戲論，
偏執增故名為戲論，即後得智不名戲論。
若依前解，能斷二障，無分別智名為妙用，是不思議。
若依後解，即無漏智皆離過失，能違生死名為妙用，是不思議。
今此文中但約前解，論自顯故。
orig::  ^573c11

論：是出世間至無分別智。
commentary:: 
述曰：解第二句頌。
無分別智具二義釋，謂斷世間，體無漏等；
後得不然，不名出世。
orig::  ^573c19

論：數修此故至故說為捨。
commentary:: 
述曰：解第三句頌。
違細名麁，違輕名重。
所知障種名麁重者及非種麁重，地地別斷。
煩惱障種名麁重者，金剛始除。
若論煩惱非種麁重，亦地地斷。
今顯由十地修無分別智，至金剛心斷煩惱種，
十地等中斷所知障等，總合為言名斷二種。
約究竟盡，唯在金剛，金剛盡時證轉依果。
orig::  ^573c22

論：此能捨彼至廣大轉依。
commentary:: 
述曰：由十地修智究竟故，至佛證轉依。
解第四句頌，於中有二，復次釋，即為二也。
orig::  ^574a1

論：依謂所依至二轉依果。
commentary:: 
述曰：今第一解。總為別依，斷染故無所執，
生淨故得二果，餘文易了。
同《攝論》果斷分解轉依，無性第九卷等同之，彼文稍廣。
言「轉依」者，「轉」謂轉捨、轉得；「依」謂所依，即轉之依名為
「轉依」，依士釋。又解，此文依他事上邪理執著，
正理離倒，轉捨、轉得，事為理依故名「轉依」也。
無性云：二所依止，轉依亦持業釋。
然今能依、所依合為轉依，故無持業。
今言「依他起名轉依」者，流轉、還滅依也，
即所捨、所得，所得通二果，由所執故起有漏法，
有漏法斷所執名捨，非別有體名為捨也。
orig::  ^574a4

論：或依即是至之所依故。
commentary:: 
述曰：第二師解，依即真如，迷悟依也。
orig::  ^574a16

論：愚夫顛倒至斷障證得。
commentary:: 
述曰：悟此真如證涅槃者，以涅槃者即是真如離雜染法。
又假涅槃依真而立，能、所依異，此位斷障金剛心後證得，非此位即證。
orig::  ^574a18

論：雖於此位至名法身故。
commentary:: 
述曰：其菩提者而非此中頌意所顯，頌意所顯如後頌說安樂、
解脫身，大牟尼名法故。
「牟尼」者寂默義，寂止默靜諸雜染故，非彼菩提是唯識性，在大牟尼名法身故。
七十八中說，二乘有此名解脫身，故說三乘平等平等。
其第一師菩提亦名轉依者，如後頌中自當解釋。 ^574a22

上來已略釋二文訖，自下廣前頌，文有三：
初問；次略答；後廣解。
orig::  ^574b1

論：云何證得二種轉依？
commentary:: 
述曰：問能證之因、所得之果，雙為問也。
orig::  ^574b3

論：謂十地中至由斯證得。
commentary:: 
述曰：次略答也。十地中者，所經位也。
修十勝行，所修因也。
斷十重障，所治斷法。
此言「重」者，如第一卷初解。
證十真如，所觀照法。
由此四種因故，二種轉依果由斯證得，
後證轉依必有經位，位有多種且說小分能證之位，
修習位也，故此最初先明十地。
此無別體，修十勝行，斷十重障，證十如時，名十地也。
總釋別位，既知分位必有修行，故次十地明十勝行，
即是廣前無得、不思議是出世間智。
既修此行必有所因，故次乃明斷十重障，即廣頌中捨二麁重。
且知所斷十重障法必有所證，故次乃明十種真如。
即廣頌中捨二麁重之時轉依，雖已分證，
未名圓滿，此乃因位。
廣前三句，即是漸次悟入二種轉依，由斯證得，
明所得果，即廣前頌第四句文，正明悟入，
總為第二，略答文也。
orig::  ^574b5

論：言十地者至生大喜故。
commentary:: 
述曰：第三，次第廣前答也，初廣因；後廣果。
因中有四，初廣十地，於中有三：初、解十別名；
二、出地體性；三、釋總地義。
初獲聖性者，謂初斷凡性得聖性，即依無漏無分別智等俱行五蘊種子，
為聖性體，異生性體，唯二障種。
若此聖性取三乘初智種正能生現功能，
名為聖性，依分別二種立異生性。
俱生二障種雖有，亦非凡夫，依能生初無漏種立聖性故。
凡夫時有初無漏種，而非聖性，未能生故。
分別之障，障聖性者，名為凡性；無漏之性能斷凡性者，名為聖性。
若爾，後諸無漏應非聖性，不能斷分別障故，前劣者已捨故。
此亦不然，性能斷故，是彼類故，亦名聖性，
各隨自乘所治既為凡性，亦隨自乘能治名為聖性。
即隨一空、二空智種為體，若現行智為體，起世俗心應非聖者。
若菩薩是大士夫之聖性，非如二乘小人之聖性，
二具證二空，簡二乘等唯證一空。
今從詮說，說如為空，如非空也。
三、能益自他，簡彼二乘唯自利也。
由獲大士聖性、具證二空、益自他三因故生大喜，
此地名極喜地，簡後菩薩非初得聖性，
不名極喜，及簡二乘無是三勝，初得果時不名極喜。
若爾，菩薩初果何故不名預流？
《對法》第十四說：何緣菩薩已得超昇而非預流也？
由得不住道一向預流行不成就故，預聖之流樂住於道，厭出生死故。
何緣亦非一來也？
故受諸有無量生故，何緣亦非不還耶？
安住靜慮還生欲界故。
《十地論》第五卷說：菩薩生欲界不退靜慮。
《對法》第十三說：菩薩咸離無色界生，靜慮相應住靜慮樂而生欲界或色界中，
已證得威德菩薩，凡所受生，皆欲利益安樂有情，以無色界非成熟有情處故。
彼自解言：住靜慮者，由此菩薩善巧迴轉故。
《瑜伽》、《顯揚》等，此文非一。
由此義故不名不還，復還來故。
何故不名阿羅漢者？
此亦可名，如前第三卷引，至此卷末當知。
由此初地菩薩不名預流，預流之果不名極喜。
《攝論》第七，唯有具二利故喜，對彼二乘名極喜故。
無性云：若初地喜不相應者，自後諸地亦不相應，此為先故。
《十地論》第一卷說，無上二利初證聖處多生歡喜故，
即與此二因同，「唯證二空」此論獨有。
四十七說，此地善決定故，四相發心故，
發起精進發正願故，淨修地法故，開曉餘地故，
修治善根故，受生故，威力故。
如彼及《十地經》第一、第二、第三卷廣解。
《瓔珞經》下卷雖別釋十地名，然不及此，
此地即願為最勝，有十大願等，並如彼二論說。
orig::  ^574b23

論：二離垢地至煩惱垢故。
commentary:: 
述曰：其初地時已離麁犯戒垢，然此二地能全離故，所以說之。
望前細故，下十一障中當辨二障攝。
淨尸羅者，謂別解脫、道定共也，即通三種。
雖第三地始發定增，能離過時此地已滿故。
或依別脫，亦能全離加行、後起、根本罪故，
非定、道共能離加行、後起罪故。
世親《攝論》說：此二地性戒成就，非如初地思擇護戒。
性戒成故，諸犯戒垢已極遠離。
何故初果已具性戒，極喜地中當言未具，大分已具仍有誤犯微細過失。
又論性戒，初地已離，入地菩薩更亦不同初二果者猶有妻孥，
性罪必無犯，但於遮罪猶有誤犯，今第二地悉能永離。
餘論皆同。此下餘論同者，更不煩敘。
此下諸地並如《瑜伽》第四十八，《十地》第四已去各一卷解，不能繁引。
orig::  ^575a15

論：三發光地至妙惠光故。
commentary:: 
述曰：此地中成勝定。
定謂：三摩地、三摩鉢底。
無性云：謂靜慮名等持，諸無色名等至。
或等持者，心一境相；言等至者，正受現前，如前已解。
陀羅尼此名總持，總持有四：一、法；二、義；
三、呪；四、能得忍。此地所治遲鈍性，於三惠有忘失障，
今此地無忘彼法，名大法之總持。
法謂教法，殊勝之教名為大法。
此定及總持為因，能發無邊妙惠光，故總持以念、
惠為性，謂以聞、思、修三惠照了大乘法故。
因得定斷障，聞、思轉勝，非由定力親能起二。
《十地》云：隨三惠等照法顯現，故名明地。
問：何故十度五地修禪，修三福業？
此地修定如下當知，又十一障中自當解釋。
orig::  ^575b2

論：四焰惠地至惠焰增故。
commentary:: 
述曰：即除第六識等中，俱生身見等攝，
非謂一切，至下當知。
世親云：能燒一切根本煩惱及隨煩惱，皆為灰燼。
《十地》云：不忘煩惱薪，智火所燒故。
以菩提分法為惠者，非皆是惠，惠之焰故，從火喻為名。
菩提分法如別章說。
orig::  ^575b16

論：五極難勝地至極難勝故。
commentary:: 
述曰：世親云：知真諦智是無分別，知諸世間書論等智是有分別，
此二相違，應修令合，能合難合，令相應故。
無性云：真、俗諦智互相違返，難可引發令共相應，
此能和合令不相違，以前不如，名極難勝，非望後也。
然「相應」者，謂於真觀為俗，令境相入名相應。
為一念中二智並起，名相應，今令一念二智並生，
名合亦得，前四地中猶未能故。
又境同名相應，以前四地觀二諦境亦有差別，
此觀彼境更無差別，令真、俗智既不相乖，名相應也。
前第二識中已有妨難，如彼廣說。
知彼二境無差別故，故此真如名無差別。
orig::  ^575b22

論：六現前地至令現前故。
commentary:: 
述曰：謂觀十二諸緣起支，有最勝智觀無染淨，令現前故名無分別。
七地成有，八地成無。
世親等同。《十地》云：般若波羅蜜多行有間，大智現前住。
orig::  ^575c6

論：七遠行地至二乘道故。
commentary:: 
述曰：世親等云：此地於功用得至究竟，
雖一切相不能動搖，而於無相猶名有行。
《十地》云：「善修無相行功用，究竟能過世間二乘出世間道故。」
此地出過世間二乘道者，前六地中雖有緣起染淨無二，
猶有所治細相現行障，執有生滅流轉還滅相故，
未能空中起有勝行；今此地中遠離彼障，
亦能空中起有勝行能治彼障，二乘世間即不能是。
orig::  ^575c11

論：八不動地至不能動故。
commentary:: 
述曰：相者，有相；用者，功用。
無性云：一切有相，一切加行，皆不能動此地心故。
第七地雖一切相不能動之不現行故，
然不自在任運而轉，有加行故，猶有煩惱；
第八地中任運而轉，不依加行，無功用故，
亦無煩惱，七、八二地之差別也。
《十地》云：「報行純熟，無相無間，故名不動」，
此地已去明知無相，非有間也。
orig::  ^575c20

論：九善惠地至善說法故。
commentary:: 
述曰：無性云：得最勝無礙解，於諸智中此為最勝。
智即是惠，故名善惠。
世親云：「此惠妙善，故名善惠」，無性云：由法無礙解，
自在了知一切法句；由義無礙，自在通達一切義理；
由辭無礙，自在分別一切言辭；由辨無礙，
遍於十方隨其所宜自在辨說，於此地中，
最初證得先未曾得無礙解智，故名善惠。
能遍十方者，《十地》云：「無礙力說法，成就利他行故」。
orig::  ^575c28

論：十法雲地至充滿法身故。
commentary:: 
述曰：無性云：「由得總緣一切法智，總緣一切契經等法，
不離真如，此一切法共相境智，譬如大雲，
陀羅尼門、三摩地門，猶如淨水，智能藏彼，
如雲含水，有能生彼勝功能故。
又如大雲覆隱虛空，如是法智，覆隱如空廣大無邊惑、智二障」。
惑、智二障，此名麁重。
彼論又云：「又如大雲澍清淨水充滿虛空，
如是法智出生無量殊勝功德，充滿所證所依身故」。
世親云：言充滿者，是周遍義。
《十地》第一云：「得大法身具足自在，名法雲地」；
第十二云：如雲身遍滿故除垢，八相成道度眾生萌芽故，
此地如是受法王位，如王太子於諸王子而得自在，
但由是處有微智障故不自在，對此障故說後佛地。
《十地》第十二說：此地得受位者有十相：
一、主相，大寶花王出；二、量相，周圓如十阿僧祇百千三千大千世界；
三、勝相，一切眾寶間錯莊嚴故；四、地相，
過於一切世界境界故；五、因相，出世善根所生等，皆如彼說。
又如懷孕在藏，十時菩薩亦爾，彼說十位，不能繁引。
《瑜伽》四十八等中，皆廣釋行及德及名，不能繁引。
此即第一釋別名已，如《十地經》。
orig::  ^576a9

論：如是十地至以為自性。
commentary:: 
述曰：能證、所證以為地體。
無性云：法無我智分位名地，以真如無分位智有分位，所以智名地。
此論總出地體義，所證亦是地，地是依持生長義故。
四十七云：由能攝持菩薩義故名「地」；能為受用居處義故名
「住」。即真如等亦名為地，能攝持故。
即是實法，為假者所依等故，實法名地。
第二，出體也。
orig::  ^576b3

論：與所修行至故名為地。
commentary:: 
述曰：四十七以能攝持菩薩義名地，彼攝義即是此依生長義。
持者即是依義，即通真如正智，皆能生長為依持故名地。
真如何名令得生長？
今者不言如為能生，但言行是所生，彼為增上緣，行自從種子生故。
即以勝功德與行為攝持功德名地，此約果與因，因地功德是行之所得故。
然以假者總法為能依，別法功德為地勝然。
今此文，此即第三，解通地名。
《瓔珞經》云：持一切功德名地，生成一切因果名地。
無性云：謂諸菩薩於此地中修習現觀，
離過，離貪，修菩提分，觀察諸諦，觀察緣起，
於無相中，若有功用，若無功用，得勝辨才，
逮真灌頂，除滅所知、煩惱障等，故此修位有十地別。
何以地有十？斷十障，修十相智，證十真如故，
乃至廣說彼地地所修諸行，不能煩引。
《顯揚》第三亦解小別，讀者知之。
orig::  ^576b11

論：十勝行者至波羅蜜多。
commentary:: 
述曰：第二，解勝行。
於中有二：初、總舉十行，即波羅蜜多；二、廣釋。
廣釋中有四，至下當知。
初以十三門辨釋。
orig::  ^576b29

論：施有三種至法施。
commentary:: 
述曰：《對法》第十二同，與十八任持相攝故。
財是身任持；無畏是心任持；法施是善法任持。
《攝論》第七，施中以法、財、無畏為次第，二本
《攝論》皆言法資益善根；財益他身；無畏資他心，
次第雖復不同，義意同此。
無性第七云：施性中現有六波羅蜜多，
財施、無畏施、法施所攝故。
《對法》云：施度是財施，餘五無畏施；一切，
六法施，此與世親《金剛波若論》相違。
彼云：檀度攝於六，資生、無畏、法，此中一、
二、三，是名修行住，如次配釋。
七十八及三十九，初以財、法、無畏為次。
卷下又說財、無畏、法為次，同此。
此等廣解相，不能煩述。
然施財名財施；施他不令豺狼等畏，名無畏施。
法施可知。
orig::  ^576c4

論：戒有三種至饒益有情戒。
commentary:: 
述曰：律儀戒是善任持；攝善法戒是菩提任持，
是彼因故；饒益有情戒是大悲任持。
律者，法律；儀者，儀式。
無性云：於不善能遠離、防護、受持，故名律儀；
此即是戒，故名律儀戒。
世親、無性皆言律儀戒是依持戒，為顯建立其餘二戒，
是故安住律儀戒者能建立攝善法戒，
集諸佛法後，得益有情無罪利益相。
七眾戒是初體，一切佛法是第二戒，濟諸有情是第三戒。
七十八云：轉捨不善戒，轉生善戒，轉生利生戒，義亦同此。
orig::  ^576c19

論：忍有三種至諦察法忍。
commentary:: 
述曰：《對法》云：耐怨害忍是不捨有情任持，
若不耐怨害便於彼怨，是捨於彼；安受苦忍是捨下劣心任持，
心若下劣不能受苦故；諦察法忍是無生法忍任持。
世親同此。無性云：初忍是諸有情成熟轉因；
安受苦忍是成佛因，寒熱等苦皆能忍受，
無退轉故；諦察法忍是前二忍所依止處，堪任甚深廣大法故。
七十八名同。
orig::  ^577a1

論：精進有三至利樂精進。
commentary:: 
述曰：《攝論》等皆云：一、被甲精進，即解經中
「初有勢」句，《對法》云：「善根方便任持」。
七十八同。《攝論》等云：二、加行精進，即解經中
「次有勤」句，《對法》云：「善根圓證任持」。
七十八云：「轉生善法加行精進」，即與此同，名體俱寬。
《攝論》等云：「無怯弱、無退轉、無喜足」，即經所說有勇、
堅猛、不捨善軛句。
世親《攝論》次第廣解稍好。
《對法》云：「饒益有情精進」，即善根無盡任持。
七十八同《對法》及此處，然《對法》及此論以二利為度，
六度皆有利生之說，所以第三精進名饒益生，
即初二精進攝五句盡，攝善寬故，是善根圓證任持故。
若方便，若正證，皆此攝故，體寬而名狹。
《攝論》但以自利為精進度故，三精進無利生說，
以攝五句加行為狹，唯攝有勤故，攝善精進解經五句，
不同《對法》第十二，名狹體寬，復異《攝論》，
名義俱狹，由此論意，名義俱寬故。
利樂有情精進，與《對法》同，然此三勤與四十二解同。
彼論初云：被甲精進，勢與此同，餘名無別，然彼廣解。
《瓔珞經》云：一、起大誓心；二、方便進趣；三、
勤化眾生，不能繁述。
orig::  ^577a10

論：靜慮有三至辨事靜慮。
commentary:: 
述曰：《攝論》等同安住者，安住現法樂住故，
《對法》名「無厭倦任持」，無性云：離慢、見等得清淨故。
「引發」者，引六通故，《對法》云：「諸所思事成滿任持」。
辨事者，彼名成所作事，義與此同，依此辨利有情事故，
以能止息飢儉等故，《對法》云：「御眾業任持」，
名饒益有情靜慮，從果為名，今此中以定能起辨有情事功能立稱。
四十三說：一、現法樂住，從果為名；二、能引菩薩等持功德靜慮；
三、饒益有情靜慮。
並義同此，七十八亦同。
orig::  ^577b3

論：般若有三至俱空無分別惠。
commentary:: 
述曰：諸論但明六種度故，《攝論》等云：以加行、
正智、後得為三。《對法》以緣世俗、緣勝義、
緣有情為三，從勝功德說意同《攝論》，《對法》
自解即合第十為第六故，所以俱通二利。
此論別開理、事二智各別明故，第六自利，
第十通也，所以諸論不同。
第四十三云：一、證真如惠；二、五明處三聚中決定善巧惠；
三、大悲相應惠。但明六度，亦同《對法》。
雖諸文異義，意一也。
七十八同此。《瓔珞經》云：一、照有諦；二、照無諦；
三、中道第一義諦。
orig::  ^577b14

論：方便善巧至拔濟方便善巧。
commentary:: 
述曰：《攝論》第七解十地中，方便度者，謂以前六度所集善根共諸有情，
迴求無上正等菩提。
故世親云：此由般若及與大悲，以諸善根迴求無上菩提是般若，
作諸有情一切義利是大悲。
故無性云：「不捨生死而求涅槃」，大悲故，
不捨生死；般若故，求涅槃。
四十九說：「如前所說，十二行相方便善巧，當知說名方便善巧度」。
十二行相者，前四十五說，合有十二種方便善巧，
成熟佛法有六，成熟有情有六，合名十二行相。
成熟佛法六為般若，成熟有情六為大悲，如彼廣解。
《對法》十四有四種方便善巧，勘同異。
《瓔珞》有三：一、進趣向果；二、巧會有文；三、
一切不捨不受，此中迴向即般若，拔濟即大悲。
orig::  ^577b25

論：願有二種至利樂他願。
commentary:: 
述曰：《攝論》說：「謂發種種微妙大願，引攝當來波羅蜜多殊勝眾緣」。
無性云：求到彼岸緣，為利有情故，及為速證佛果涅槃。
世親云：此願即度，名為願度，願為當來，
此是所為，第七轉聲，為當來故發種種願。
四十九說：如前五種大願，名波羅蜜多。
五大願者，四十五說：一、發心願，謂初發菩提心；
二、受生願，願當來隨順生諸善趣饒益有情；
三、所行願，無倒思擇諸法，願於境界修習無量等殊勝功德；
四、正願，願當來攝受一切菩提功德，若總若別；
五、大願，此從正願所出，此復有十種，謂供養無邊佛等。
此中初是菩提願，餘利樂他願，為利有情起此願故，此中配屬如文可知。
《瓔珞》有三：一、自行願；二、神通願；三、外化願。
orig::  ^577c11

論：力有二種至修習力。
commentary:: 
述曰：《攝論》說：由思擇、修習二力，令前六度無間現行。
無性云：此中且說二力，其餘諸力亦攝在中，思擇諸法而修習故。
四十九云：所有十力加行清淨，名力波羅蜜多。
十力加行清淨者，此中何者為思擇、為修習，此文義配可知。
《瓔珞》有三：一、報通力；二、修定通力；三、變化通力。
orig::  ^577c27

論：智有二種至成就有情智。
commentary:: 
述曰：《攝論》云：謂由前六成立妙智，受用法樂，成熟有情。
無性云：「由施等六成立此智，復由此智成立六種」，
名「受法樂」，由此妙智能正了知此施戒等饒益有情。
世親云：由般若波羅蜜多無分別智自性等故，
成立後得智，復由此智成立前六波羅蜜多，
由此自為與同法者受用法樂，成熟有情。
四十九說：「於一切法如實安立清淨妙智，
名智波羅蜜」，當知能取勝義惠，名惠波羅蜜；
能取世俗惠，名智波羅蜜。
有多復次後四度異門，如彼廣解。
雖四十九言「於一切法妙智」，即後得智，
談體故一，今此論等中，論用故二，不相違也。
《瓔珞》有三：一、無相智；二、一切種智；三、變化智。
雖引此經未可為證。
以後四種即第六體，今但有二，無有三也。
此中十八或二十六，於地前具幾？
乃至佛具幾？初施中財施，攝後餘度何者？
乃至成熟有情智，攝前度何者？
皆如《對法》第十二抄解，總是第一，列彼名也。
《顯揚》第三雖亦解十度，無別相故，不繁引之。 ^578a5

次第二出體者。
orig::  ^578a26

論：此十性者至三業為性。
commentary:: 
述曰：即以無貪及相應思，并彼所發身、語業為體。
《對法》第十一云：施自體者，謂身、語、意業，
然是三業諸度通性故，所以無無貪，如三十九廣以九門解施。
三十九解施自性云：謂諸菩薩於自身、
財無所顧惜，能施一切所應施物，無貪俱思，
及因此所發能施物身、語二業。
釋彼文者，一解，唯取三業，同《對法》取無貪俱思，不取無貪故。
今解，亦取無貪，同此論文於財等不貪方能施故，
既無別解，即三種施，體性皆同。
orig::  ^578a27

論：戒以受學至三業為性。
commentary:: 
述曰：《對法》亦以三業同此。
四十云：律儀戒以七眾別解脫戒，在家、
出家戒為體，即唯二業。
攝善法戒者，謂諸菩薩受律儀後，一切為大菩提，
由身、語、意積集諸善為體，即通三業。
饒益有情戒略有十一種，如彼廣解，亦通三業。
此中總論故，以三業為性，以受時、學時三業為性故。
然菩薩戒自息惡戒，是何戒攝？
今欲為前別故，所以且說七眾，其實菩薩戒，亦得是律儀戒。
菩薩戒有意業，此中論色為律儀體，所以不說。
攝善戒寬故，即令入攝善戒中故，論實亦得。
若爾，菩薩戒有支、無支，如色法不？
如《別抄》會。《文殊所問經》菩薩有五篇戒，
是出世間戒，若心分別男、女、非男女等，是波羅夷。
以三業乃至於樹葉欲取，犯僧伽婆尸沙。
若剔毛剪爪如初月，犯偷蘭遮。
如是廣說。然菩薩地四波羅夷復與此別，
如第四十、四十一、四十二半，廣以九門解之。
orig::  ^578b8

論：忍以無嗔至三業為性。
commentary:: 
述曰：《對法》但以三業為性，是通性故，謂三種忍，
通以三業為性，故不別出。
四十二說：「云何名忍？
自無憤勃，不報他怨，亦不隨眠流注相續，
故名為忍，是名菩薩耐怨害忍」等。
彼廣明此相，耐怨害忍以無嗔及所起三業為性。
彼卷又云：遇世法處苦有九種，謂衰、毀、
譏、苦、壞法壞、盡法盡、老法老、病法病、死法死，
若別若總，不由此緣精進懈廢等，乃至常勤修習，
無變易意，無雜染心，是名菩薩安受苦忍，故此以精進及彼所起三業為性。
彼卷又云：「云何菩薩法思勝解忍？
謂諸菩薩於一切法能正思惟，由善觀察勝覺惠故，
能於八事生勝解處」，善安勝解故，故諦察法忍，以審惠為性。
彼不言此有三業。
若定、道俱色可名三業，正與此同，如四十二以九門分別。
orig::  ^578b27

論：精進以勤至三業為性。
commentary:: 
述曰：《對法》但以三業為性，從諸度通相出體。
四十二云「擐甲」等，如前說，皆通三業精進為體，亦如彼以九門解。
orig::  ^578c15

論：靜慮但以等持為性。
commentary:: 
述曰：等持者是三摩地，即定數，不通散，有不說三業。
《對法》云：起三業自在用時，所有一切種心恒安住。
四十三云：即妙善世、出世靜慮自性。
彼三相雖別，皆以靜慮為體。
然二種行相別，如前卷，廣九門亦如彼。
orig::  ^578c19

論：後五皆以至後得智故。
commentary:: 
述曰：《對法》及四十三等，同以世、出世間加行正智、
後得為性，下文亦言，十度皆通有漏、無漏，此依實義。
《攝大乘》第七，解十地中說同此，但依勝法出後五體，非為盡理。
彼云：後五應知般若無分別智、後得智攝。
世親、無性皆解云：若說十種度，即無分別智，
是般若波羅蜜多；方便等四，後得智攝；
若說六度，二智皆第六攝，故分後五，二智為性。
orig::  ^578c25

論：有義第八至為自性故。
commentary:: 
述曰：餘義無諍，唯「願」不以惠為自性，即以欲、
勝解及信三為性，「願」以三法為自性故。
說是後得智者，唯後得智中起故。
初五度則不然，《攝大乘》等說：或欲、勝解為願體；
或信、勝解為願。今合言之，故云：以三法為體。
orig::  ^579a5

論：此說自性至功德為性。
commentary:: 
述曰：如前所說剋性為體，若并眷屬一切功德為性，眷屬出體故。
總以五蘊為十度體，即是第二，出體性也。
orig::  ^579a11

論：此十相者至波羅蜜多。
commentary:: 
述曰：第三，明相。云何名相？
即成波羅蜜多之相貌，具此七義方名度故，闕者即非。
orig::  ^579a15

論：一安住最勝至一切事業。
commentary:: 
述曰：一切事業者，謂隨順度所有事業，皆應行之成滿度故。
《攝論》有六，除初種姓，即菩提心中攝故。
然無性引頌亦似證有初種姓，云：「麟角喻無有，
六波羅蜜多，唯我最勝尊，上品到彼岸」。
然《對法》第十一：六度相中有五，安住菩薩種姓，
菩提心為依止，以悲導心，捨一切時，所有三業，
即有五義，名六度相。
然《顯揚》第三亦有六義成度，然別於《攝論》，不能煩引。
唯此論中，具包諸論。
orig::  ^579a18

論：五巧便最勝至二障間雜。
commentary:: 
述曰：無相智所攝受者，即第六不執三輪清淨等。
迴向最勝中與第二別者，彼有道心未必一切迴向菩提，此乃迴向。
清淨勝中，為離二障行於度也。
不為彼雜，謂三時無悔等。
orig::  ^579a28

論：若非此七至非到彼岸。
commentary:: 
述曰：總結。由七所攝名度，不爾，即非。
orig::  ^579b4

論：由斯施等至四句分別。
commentary:: 
述曰：有是非故，一一皆應四句分別。
此一一自望，即種類福為四句。
謂施非度，不求菩提等；是度非施，隨喜施等；亦度亦施等可知。
若不約種類福，次第修者，施為三句，無是波羅蜜非施故。
餘五度得為四句，前有施度得為句故。
若非次第者，皆得為四句。
此中有三爾四句。
orig::  ^579b6

論：此但有十至無增減故。
commentary:: 
述曰：第四、不增減門。
初總解，約地斷障證如，釋可解。
障者，即十地十無明等障。
《對法》十二云：所知障等皆度所治，各依慳悋、
犯戒、憎恚、懈怠、散亂、惡惠等障故。
就惡惠中，復分為後四，故總名為障。
離惡惠為五，名為十障者，非也，下文自別出六障故。
orig::  ^579b14

論：復次前六至相違障故。
commentary:: 
述曰：下次明說六，所以有六義，初明治六障，
《對法》、《攝論》所治皆說六蔽，即是六種相違障也。
又如《攝大乘》說不發趣因等。
以上所言，說十所以：一、十地修行故；二、
治十障故；三、證十真如故。
此約十地為論，下依六說十，謂：慳悋、犯戒、
嗔恚、懈怠、散亂、惡惠，四治相違障故。
orig::  ^579b21

論：漸次修行諸佛法故。
commentary:: 
述曰：五也。《攝大乘》說，前四不散動因，令所治無散故。
第五不散動成熟，令不散動得圓滿故。
第六依此得如實覺，能於所緣正遍知故。
言「佛法」者，謂十力等，修謂成辨。
orig::  ^579b28

論：漸次成熟諸有情故。
commentary:: 
述曰：六也，《攝大乘》說，由施能攝受，由戒能不害不生惱，
由忍雖遭苦能受，由勤助彼所作，由定心未定者令定，由惠已定者令解脫等。
orig::  ^579c4

論：此如餘論廣說應知。
commentary:: 
述曰：此後三因。如餘《攝論》廣說應知。
orig::  ^579c8

論：又施等三至唯有此二。
commentary:: 
述曰：七也。謂施等前三，《對法》第十一說：
是諸菩薩增上生道，後三決定勝道。
增上生道中，施能感大財；戒感大體；忍感眷屬，
持戒生善趣中得尊貴身故，能行忍者，一切有情咸歸附故。
決定勝道中，精進能伏煩惱、修善方便；
靜慮能熟有情方便，依此發通熟有情故；
惠是成熟佛法方便，由有惠故佛法成熟。
諸菩薩道唯有此二，若闕一種道不成故。
orig::  ^579c10

論：又前三種至諸煩惱故。
commentary:: 
述曰：八也。七十八、《解深密》等說：二因緣故六度無增減。
一、饒益有情，謂前三：由施故，攝受資財饒益於彼；
由戒故，不行損惱害等饒益有情；由忍故，彼為損害等堪能忍受。
此三皆通有饒益故。
二、對治煩惱，謂後三：由精進故，雖未永伏煩惱永害隨眠，
而能勇猛修諸善品，彼諸煩惱不能傾動善品加行，
即是此云「雖未伏滅」等，乃至「諸善加行」；
由靜慮故，永伏煩惱；由般若故，永害隨眠，
即是此中「永伏滅」義。
此中若加行，若正滅，皆對治諸煩惱，《對法》十一亦有此解。
orig::  ^579c19

論：又由施等至不增不減。
commentary:: 
述曰：第九因也。《對法論》說：「由諸菩薩為翻住涅槃故，
於生死中攝增上生，為翻住生死故，即於生死而不染污。
是故前三是得增上生方便」，故此論名
「不住涅槃」；後三是不染污方便，所以論言「不住生死」。
不染方便者，彼自釋云：由勤故修對治，
由定故伏煩惱，由惠故永害隨眠，由此不住涅槃、
生死，故此六為無住處涅槃資糧。
此涅槃者謂真如，此六為彼資糧，前三悲故不住涅槃，後三惠故不住生死。
四十九說：三學攝故，不增不減六也，前四是戒學，
後二是二學，如下當知。
總由如是，論有九種，別義一種，合十義故，
前之六度，無減無增。 ^580a2

前六既爾，後四如何？
orig::  ^580a16

論：後唯四者至不增減故。
commentary:: 
述曰：此總文也。云何助六？
orig::  ^580a17

論：方便善巧助施等三。
commentary:: 
述曰：七十八、《解深密》等說：「於前三種波羅蜜多所攝有情，
以諸攝事方便善巧而攝受之，安置善品，是故我說方便善巧為施等助」。
謂攝事中布施等，即此施等行相，相順攝益於彼，故云助也。
orig::  ^580a19

論：願助精進。
commentary:: 
述曰：彼文又說：若諸菩薩，於現法中煩惱多故，
於修無間無有堪能，由羸劣意樂故，下界勝解故，
於內心住無有堪能，乃至為未來煩惱輕微，
心生正願，如是名願。
由此願故，煩惱微薄能修精進，故說願助精進。
orig::  ^580a25

論：力助靜慮。
commentary:: 
述曰：彼經又說：若諸菩薩，親近善士，聽聞正法，
如理作意為因緣故，轉劣意樂成勝意樂，
亦得上界勝解，名力波羅蜜多。
由此力故，於內心住有所堪能，故說力度為定度助。
orig::  ^580b2

論：智助般若至廣說應知。
commentary:: 
述曰：彼經又說：若諸菩薩，已能聞緣，善修習故能發靜慮，如是名智。
由此智故，堪能引發出世間惠，故說智為惠助。
令修滿故者，謂後四助前六令修滿，前六不為後四所助，
不名滿故，理如上說。
故此中指如《解深密》、《中邊》第一，說十度十障，
頌云：「障富貴善趣，不捨諸有情，於失德減增，
令趣入解脫，障施等諸善，無盡亦無間，
所作善決定，受用法成就」，故十種度不增不減。 ^580b7

第五，次第門。
orig::  ^580b17

論：十次第者至持淨前前。
commentary:: 
述曰：第一解，謂由前前引發後後。
七十八、《解深密》、《對法》十一、《攝論》等說，由布施等故，
引生戒、忍等，廣如彼說，易故不言。
第二解，及由後後持淨前前，《對法論》說：
「謂戒能持施，乃至惠能持定」，謂由具尸羅施得清淨，所以者何？
由行布施攝益有情，由持戒故不為惱害，
乃至如伽他說，無有靜慮而不因惠，廣如彼說。
orig::  ^580b18

論：又前前麁至次第如是。
commentary:: 
述曰：第三解，《對法論》說：於諸行中施行最麁，戒細於施。
故次建立，乃至一切行中惠為最細，故最後立。
此三解中初一解：《深密》、《瑜伽》、《攝論》同；餘二解唯此論有，
《對法》同之。四十九有三解，初二同此，謂治障生起，生起即麁細故。
第三異熟，如彼廣解。 ^580b27

自下六釋名者。
orig::  ^580c5

論：釋總別名如餘處說。
commentary:: 
述曰：七十八、《解深密》等，解總名云：何緣此等名波羅蜜多？
由五緣故：一者，無染著，不染著波羅蜜相違事也；
二、無顧戀，謂此六度諸果異熟及報恩中，
心無繫縛；三、無罪，謂於六度無間雜法，
離非方便行；四、無分別，不如言辭執著自相；
五、正迴向，謂以所行度迴求大菩提。
《攝大乘》說：於世間，二乘施等最勝，能得彼岸故，通言波羅蜜多。
《對法》十一說：由十二最勝相應故，名波羅蜜多：
一、廣大，不求世樂，又最上故；二、長時，三劫積集故；
三、所為，為利生故；四、無盡，迴向大菩提究竟無盡故；
五、無間，自他平等令他速圓滿施等故；
六、無難，隨喜他施等，令自行速圓滿故；
七、大自在，由得虛空藏等定，令施等速滿故；
八、攝受，無分別智所攝受；九、發起，謂解行地中上中品忍位所行施等；
十、證得，初地所行施等；十一、等流，餘八地所行施等；
十二、圓滿，謂十地及如來所有施等即菩薩滿，如來圓也。
若闕一種非波羅蜜多，最勝所至，最勝所作，故名波羅蜜多。
波羅，所至義，或所作義；蜜多，能至、能作義。
彼論又說：到所知彼岸名波羅蜜多，安住佛性故。
又，波羅，是所知彼岸義；蜜多，是到義。
又解，濟度自他最極災橫，故名波羅蜜多。
合六解總名。釋別名者，《攝大乘》說：能裂慳悋、
貧窮，得廣大財位、福德資糧名施，乃至能除遣一切見趣諸邪惡惠，
及能真實品別知法名惠。
《對法》十一說：由大施故，離過故，離垢故，
故名施波羅蜜，乃至惠亦由三因故，名惠波羅蜜。
如彼廣解。彼論又解，能捨施者當來貧苦，
能捨受者，現在熱惱，故名為施，乃至他所發智故，
內證智故，種別智故，得寂靜智故，勝德智故，名為惠。
合三解別名，故今總指釋總別名，如餘處說。
餘處即《攝大乘》等也。
orig::  ^580c6

論：此十修者至廣說其相。
commentary:: 
述曰：七修門者，此有五修，此指如《對法》
第十二說，「依止任持修」者，復有四種：一、
依因修，由種姓力於度修正行；二、依果修，
依勝自體力於度修正行；三、依願修，由本願力於度修正行；
四、依簡擇修，由惠力於度修正行。
「二、依止作意修」，彼說復有四種：一、依勝解修，
於一切度相應教法起增上勝解；二、依愛味修，
於已得度多見功德起深愛味；三、依隨喜修，
於諸世界諸有情所行度深生隨喜；四、
依喜樂修，於自他當來勝品度中深生願樂。
「三、依止意樂修」，即六意樂，謂：一、無厭意樂；
二、廣大；三、歡喜；四、恩德；五、無染；六、善好意樂。
廣如彼解。然與《攝論》六意樂名字不同，
及攝三作意：一謂愛重；二、隨喜；三、欣樂，
皆如《攝論》第七、《對法》第十二抄會。
「四、依止方便修」，《對法論》說：亦有三種，由無分別智觀察三輪皆清淨故，
由此方便故，一切作意所修諸行速成滿故。
「五、依止自在修」，亦有三種，《對法》說有三：
一、身自在，即自性、受用二身；二、行自在，
即變化身；三、說自在，謂能說六度等無有滯礙，謂緣求依止此故修。
無性云：即為彼故修，亦名為修。
然《攝論》說五修，名亦不同義意無別，然此同《對法》。
《攝論》文略，世親難解，無性易知。
此中指同《對法》、《攝論》，故言「如《集論》等」。 ^581a11

第八攝門者。
orig::  ^581b8

論：此十攝者至互相順故。
commentary:: 
述曰：謂十度一一皆攝一切度，十行相資成，互相順故。
此中《對法》等說，或真如攝，或惠攝等。
然今但以十度相攝，不同彼論，如前財施唯施，
無畏通五，法施通六等。
是故諸論言：或「唯施」聲說，乃至或「唯智」
聲說，是此即雜行十度故一攝餘。
無性云：「施性中現有六波羅蜜多」。
《金剛般若論》云：檀度攝於六，資生、無畏、
法，此中一、二、三，是名修行住。
《大般若》第三百五十一云：佛言要由般若引施等故。
由此前五波羅蜜多攝在般若波羅蜜多。
又《對法》十二更互決擇門有三，一方便中廣出其相。
orig::  ^581b9

論：依修前行至不待後故。
commentary:: 
述曰：前引後度起者，前攝後，後待前方成故；
後不攝前，前不待後而成故。
《對法》十二說：此依始業地，所有戒皆是施，
有施非戒，謂戒所不攝施。
既以寬問狹，故順後句答。
然應因敘《對法》十六中，一句、二句、三句、
四句，順前後句等。
orig::  ^581b21

論：依修後行至非持淨故。
commentary:: 
述曰：後持淨前者，後攝於前，有施皆戒；
有戒非施，謂施所不攝戒，以後戒持淨前施等，故前不攝後。
非持淨於後故，即以狹問寬。
順前句答，施狹故也。
orig::  ^581b27

論：若依純雜至應作四句。
commentary:: 
述曰：謂有純修，且如施純修；謂有施非度，
不迴向施等是；有度非施，即隨喜他施等是；有俱不俱可知。
然此依種類福，如前已說，然不約種類福，
不說隨喜他，故但有三句：有施非度，有亦施亦度，有非施非度。
除第二句，餘五度皆作四句，前有度故。
施前未有度，故為三句。
若雜修者，有四句成，諸度相間有第二句故。
此亦如《對法》，然彼更有少別，不能煩引。
《攝大乘》云：「此能攝一切善法，是其相故，
是隨順故，是等流故」，不以六度相攝，乃攝諸功德也。
廣如彼說，謂施攝施是相，攝信等是隨順，攝無諍是等流。
orig::  ^581c3

論：此實有十至緣世俗故。
commentary:: 
述曰：第九，問答，合六開十門，此義可知，
如前已引《攝大乘》說等。
orig::  ^581c16

論：此十果者至除異熟果。
commentary:: 
述曰：十、五果門。約實而言，有漏有四，無漏亦爾，
所除有別，此義可思。
此為四果，文易可知，故不繁出。
orig::  ^581c19

論：而有處說至或二合說。
commentary:: 
述曰：會相違也。《對法》十二說：永斷自治是離繫，
攝受自他是士用，於當來增勝生起是等流，
大菩提是增上，感大財等是異熟果，即具五果。
或無漏資有漏亦得異熟，有漏資無漏亦得離繫，故言互相資。
或有漏、無漏二合說，故得五果，非有無漏體各親能得五果也。
七十八、《解深密》等說，果有六：大財、善趣、
無怨壞、為眾生主、無惱害、大枝葉，皆是異熟果中說，非不得餘。
《攝論》云：富貴、大生、大朋屬，此三異熟果；
廣大業、塵垢薄、知五明處，後三但約增上果中說，亦不違也。
〈菩薩地〉解六度中，一一度後皆言此得大菩提，此唯於增上果說。
若因緣、增上緣皆是增上果。
四十三末說，前各九門分別度等得如是果別，
不能煩引，讀者知之。
orig::  ^581c22

論：十與三學至一切有情。
commentary:: 
述曰：十一、三學相攝門。
於中初出學名體第二，五位分別；第三，正以學攝度。
戒學有三，初以七眾戒為體；二、以有為、
無為無漏善法為體，有漏善法非正應修，
體可斷故；三、謂正利樂三業為性，如上應知。
orig::  ^582a9

論：此與二乘至如餘處說。
commentary:: 
述曰：然此三學與二乘有共、不共等。
《攝論》無性第七、世親第八，各有四殊勝：
初一、差別勝，即三聚戒；二、共不共勝，謂菩薩一切性罪不現行與二乘共，
相似遮罪有現行與二乘不共等是；三、
廣大勝，此有四種：一、種種無量學處大；
二、無量福德大；三、利生意樂大；四、建立菩提大，如彼廣解。
四、甚深勝，謂菩薩行殺生等十業，而無有罪，
生無量福，速證菩提等是。
然彼雖有四種殊勝，然初即此三聚戒體，
今以第二共不共，第四甚深，第三廣大，合為三種。
如餘處者，即是彼文。
orig::  ^582a15

論：定學有四至之所行故。
commentary:: 
述曰：文中可解，然此唯在第四靜慮，諸勝定者多是彼中，由地勝故唯是無漏。
既言聲聞等不得，明非地前已得此四及有漏故。
解此四定，《攝論》等唯有名。
唯此及佛地論有解。
發智光明，通聞、思、修，如第三地除障所得。
orig::  ^582a27

論：此四所緣至如餘處說。
commentary:: 
述曰：《攝論》第八說有六差別：一、所緣別，
以大乘法為所緣；二、種種別，即四定別，
且舉上首者；三、對治別，謂總相緣智，即緣真如智速遣阿賴耶中麁重障故；
四、堪能別，謂住靜慮樂隨欲受生故；五、
引發別，能引發一切界無礙神通故；六、
作業別，謂能振動等，即十八變，又能引發十難行等，即自誓難行等。
彼雖有六，第二差別即四定體，故除第二，
唯有所緣等五，如彼廣解。
密語六度等，十惡業道並爾。
orig::  ^582b4

論：惠學有三至無分別惠
commentary:: 
述曰：三惠可知。如六度中合五為一，說後得等三智皆第六故。
orig::  ^582b15

論：此三自性至如餘處說。
commentary:: 
述曰：若自性，若所依，若因緣，若所緣，若行相，
若任持，若助伴等，合一十六門解三智。
除初解自性外，餘十五門解之。
自性者，彼云：離五種相，以為無分別智性：
一、離無作意，熟眠、醉等非彼智故；二、離有尋伺地，
第二定以上非故；三、離想受滅寂靜故，
即智不成，定無心等故；四、如色自性便非是智，
如大種故；五、離於真義異計度故，計度是有分別，
非無分別故，言所依者，智所依，若是心者，
心是思量，說智無分別不應正理；若所依非心，
能依名智亦不應理，即智所依非心是心，
由所依止是心種類，心所引生故是心，非思量故非心。
故彼頌言「非心而是心」等。
言因緣者，彼頌言「諸菩薩因緣，有言聞熏習」
等，即以聞熏習為因緣。
言所緣者，彼頌言「諸菩薩所緣，不可言法性」，
即真如是，遍計所執法皆不可言。
不可言性，謂二無我所顯真如，是即無分別智所緣也，即是三種無分別智所緣也。
言「行」者，彼言行相。
彼頌云：「諸菩薩行相，復於所緣中，是無分別智，
彼於所知無相」，即此智於所緣中，所現無相，
能、所二緣平等平等，生無異相，如眼取色見青等相，非此青相與色有異故。
此中且舉五門，餘十一門如彼論解。
總是第一出體名門。
orig::  ^582b18

論：如是三惠至俱已捨故。
commentary:: 
述曰：第二，五位分別門。
加行唯有漏，餘二無漏，故諸位別。
此依頓悟及三乘各自初二位說。
若迴心者皆通初二位，此文可解，不煩廣解。
orig::  ^582c14

論：若自性攝至皆具相攝。
commentary:: 
述曰：第三、正相攝門。
自性攝可知，餘三或七非自性故。
眷屬理通三，三具攝十。
orig::  ^582c18

論：若隨用攝至遍策三故。
commentary:: 
述曰：戒攝前三者，施是戒資糧，戒是戒自性，
忍是戒眷屬，由忍不破戒故。
餘二可知。精進三學攝，遍策三學故。
七十八、《解深密》說同此。
orig::  ^582c21

論：若隨顯攝至惠攝後五。
commentary:: 
述曰：戒攝前四，前三如次前說，以精進守護戒，故亦戒攝。
餘文易知。四十九說：由前四資糧、自性、
眷屬，守護修戒學也，由定故圓滿修心學，由惠故圓滿修惠學。
同此也。
orig::  ^582c25

論：此十位者至俱唯無漏。
commentary:: 
述曰：十二、五位現種相攝門。
此中所說，隨其所應未必十種一一皆爾。
修習位中其相最顯者，通有、無漏能無邊行故，此中約法爾種子說。
通達位言有者，雖無別行義說有故。
餘文意可知。
orig::  ^583a1

論：此十因位至故未究竟。
commentary:: 
述曰：十三、分位分別門。
三劫得名別，一行中修一行，一行中修一切行，
一切行中修一切行別，如前已說。
然未入劫時，同已初入，但名波羅蜜多，已成佛竟亦同。
第三劫名大波羅蜜多，《解深密》、七十八說：勝解行地名波羅蜜多。
此中復言「初無數劫」，明煖等位唯在初劫，
又四十七、八．九等說勝解地。
《對法》、《攝論》等說，從堅固心至極喜地，解行地攝；彼復說解行地是初劫。
由多理故，四心唯初劫，《對法》第十一說：
「持、任、鏡、明、依中」。言滿已者，是滿心學，非第二劫。
如言「三劫滿已修相好業」，非於劫外方修相好，
相好非三劫攝，數如上說。
大文上來，第一已十三門分別度訖。
orig::  ^583a7

論：此十義類至略示綱要。
commentary:: 
述曰：大文第二，指不繁文。
義類無邊者，《解深密》、七十八說：度清淨、
度最大、無染、最明盛、不可動、最清淨、度無盡、
度威德、度因、果、義利、度攝三性等，皆如彼經論說，不能繁述。
orig::  ^583a21

論：十於十地至地地修一。
commentary:: 
述曰：大文第三，十地修度門。
《十地經》、《攝論》、《顯揚》、《瑜伽》等皆言：初地施為增上，
餘度隨力隨分非不修習，乃至十地，智為增上，
餘度非不修習，隨力隨分故地地修十。
問：若第五地修定度者，何故三地名為發光？
定障三地除，成熟至五地。
orig::  ^583a26

論：雖十地行至十到彼岸。
commentary:: 
述曰：大文第四，以十攝諸行，六度外更無菩薩道，
即由六度攝一切行等故，不以但說十度，更不說餘行。
orig::  ^583b4

論：十重障者至異生性故。
commentary:: 
述曰：前答證得轉依等中有四答，一、依十地；
二、修十行，已如前辨。
自下第三，解十重障，於中有二：初明重障；
後重以二障攝，總明斷位。
明重障中有二：初牒十障者，後別解釋。
釋中有十一障者，乘文次對釋二十二愚義，乘文便故因釋佛地障。
初文有六，第一出體。
一、異生性障，世親《攝論》名與此同。
《十地論》第一云：「凡夫我相障」，此名不然，此障之體非唯我故。
凡夫名異，如《別抄》說。
此障體性如何等者，謂分別二障，依此種子之上立異生性故。
今斷能依，故說所依斷，即與現、本識同地二障種子，能生現行者上立此初障。
由此凡夫離欲，仍名欲界異生，不伏見惑種故，以准知此性是染污。
亦可言，種在本識與識同性，即無覆性。
若爾，何故《對法》第四解無記中，但有命根等是自性，不言異生性耶？
答：由約煩惱種可名「染污」，約異熟種可名
「無覆」，通二義故，不名自性。
命根等不然，不可為例。
今勘諸文，前釋為善。
《對法》解無記，及六十六立五無記中，不言異生性是五無記等故，
既依染種立，故亦唯染，別小乘也。
問：今以二障分別起種名為此性，即二乘聖應名異生，未斷所知分別障故。
答：隨望自乘見道所斷種上立故，若定性者名已斷此性，
自乘障無故，唯依煩惱種子立故；若不定者名為未斷，依二障種立異生故。
若不爾者，不定性者應無異生性障。
若爾，無種性者既無自乘聖道，說何為異生性？
應說但依二障分別種上立異生性，不須別說，望自乘見所斷種上立故。
所知未斷雖曰聖者，尚名異生，此何位捨？
答：不同小乘唯修所斷世第一法與見道合捨，
今大乘唯見所斷，見道無間道起時捨，
依所斷種立此性故，與種俱捨。
問：若異生性、不定性聖，未全斷盡故仍得名異生；未全得無漏應不名聖者。
答：異生之性通二障，不定之性已分斷，可名分斷異生性。
二真見道名為聖，已得小分名為聖，未全斷盡故不全名為聖。
言不定性名異生者，非是全名，分已斷故；
言聖應爾，分已證故。
由此總應四句分別：有異生非聖，如全未得三乘聖道；
有聖非異生，大乘者得見諦；有異生亦聖，
如不定性聖未至十地中；有非異生非聖，如入無餘依涅槃界。
此即文中第一，出障體性。 ^583b8

自下第二，對三乘明同異。
orig::  ^583c25

論：二乘見道至名得聖性。
commentary:: 
述曰：此約異生性各望自乘障為論，斷少分，
名小聖；全斷盡，名大聖。
第三、明障道俱不俱，謂有薩婆多等為伏難言：
若異生性是修所斷，見道前捨故，無漏果起，無有凡聖俱成熟失。
今既見所斷種上立異生性者，即無間道有惑種俱，
此種未捨，異生未斷，如何凡聖無俱起失？
由薩婆多惑得俱故。
今為此難，非就大乘。
orig::  ^583c27

論：二真見道至必不成就。
commentary:: 
述曰：謂無惑得與聖道俱，唯依分別二障種子立異生性，
其種必不與見道俱，如何凡聖有俱成失？
問：無間道起惑種不俱，過去已滅，未來未生，如何名斷？
orig::  ^584a7

論：猶明與闇至無俱成失。
commentary:: 
述曰：由此《對法》第七等，問：從何而得斷耶？
答：不從過去，已滅故；不從未來，未生故；
不從現在，道不俱故，然從諸煩惱麁重而得斷，
為斷如是如是品麁重，生如是如是品對治。
若此品對治生，此品麁重滅，猶如世間明生闇滅，
由此品離繫故，令未來煩惱住不生法中，
是名為斷，故非道惑可說為俱。
問：此言斷者，為斷緣縛？
為斷相應縛？答：若所知障，唯言斷麁重，
體非縛法故；若煩惱障，從二說斷。
五十九說，對治道生，煩惱不起，得無生法，是故說名斷彼相應。
相應斷已不復緣境，故從所緣亦說名斷。
言麁重斷，雖亦通煩惱障，然從二斷唯煩惱中。
又，所知障種，障十地智，是染污性，善薩斷時，
斷彼種體，如二乘者斷煩惱種。
然二乘斷定障等時，但斷麁重令相隨順，
不能斷種，不同菩薩。
問：此言斷者，為總緣智能斷？
為別緣智能斷？此有何失？
總緣之智非自相智，如何共相比量之智能斷惑耶？
若別相智能斷，即違《對法》、五十九等文。
《對法》七等說：「問：何等作意能斷耶？
答：總緣作意，觀一切法皆無我性能斷煩惱」。
師子覺云：「總緣作意者，合緣一切法共相行作意」。
答：如《佛地》第六說：云何佛能知共相？
共相既依比量而立，豈佛知共相是比量耶？
彼有三說：有義：二量是散心位依二相立，
不說定心，若在定心緣一切相皆現量攝，
由此總緣智亦現量攝斷惑，無失，即由定照共相自體故，說定心為現量也。
第二說：有義：定心唯緣自相，然由共相方便所引，
緣諸共相所顯理者，就方便說名知共相，不如是者名知自相。
由此道理，或說真如名空、無我諸法共相，或說真如二空所顯非是共相。
由此義故，《對法》等說緣共相智能斷惑者，
依方便說，實自相觀方能斷之。
第三說：如實義者，彼因明論立自共相，
與此少異，彼說一切法上實義皆名自相。
以諸法上自相、共相，各附已體不共他故。
若分別心立一種類能詮、所詮，通在諸法如縷貫華，名為共相。
此要散心分別假立是比量境，一切定心離此分別，皆名現量。
雖緣諸法苦、無常等，亦一一法各別有故，名為自相。
真如雖是共相所顯，以是諸法自實性故。
自有相故，亦非共相，不可以其與一切法不一不異，
即名共相，自相亦與一切共相不一異故，是故彼論與此不同。
由此義故，《對法》等說緣共相智能斷惑者，
依分別心於一種類真如之上通在諸法說名共相，
或真如體諸法皆有義名共相，緣此之智名共相智。
論實真如法實性故，非是共相，據實而言，即別相智能斷惑也。
共相假立，已如前辨。
orig::  ^584a12

論：無間道時至解脫道為。
commentary:: 
述曰：第四、釋二道別，解脫道所治與小乘不同。
小乘難曰：我無間道猶有惑得，可起解脫道與得相違，
今汝無間道已無惑種，何用復起解脫道為？
用之何作？
orig::  ^584c6

論：斷惑證滅，期心別故。
commentary:: 
述曰：下論主答。由前加行期心別故，謂無間道能斷惑，解脫道能證滅。
雖無間道已無惑種，證彼無為，有此用別起解脫道。
此一解也。
orig::  ^584c11

論：為捨彼品麁重性故。
commentary:: 
述曰：下第二解。麁重性者，即二障種無堪任性。
orig::  ^584c15

論：無間道時至擇滅無為。
commentary:: 
述曰：無間道俱雖無惑種，而未捨彼無堪任性，為捨此故起解脫道。
解脫道起非唯為此，及證此品擇滅無為，
即無堪任與無間道俱滅，證無為得與解脫道俱生故，
解脫道雖不違惑得，而亦有用。
此後意說，種生現雖同時，菩薩金剛心由有麁重性故，
不名為佛，明此位第八識猶有漏，為麁重所依，不然如何不名為佛？
前解但為證無為者，金剛心中第八已無漏，未圓明故不名為佛。
後解為勝。依此二解，并前第八識捨位合解有三，
加此一說云：金剛道生有漏皆捨，種生現同時故。
此中麁重言，非謂種子，由種子等令所依無堪任性，
此名麁重，雖前已說，至下當知。
問：此義可然。彼十地中地地斷煩惱障麁重，
既不斷種子，起無間道時復不斷麁重，無間道起何所斷耶？
若無間道中有斷煩惱種用，於解脫道位可說除麁重；
無間道中既無所斷，如何說麁重解脫道治耶？
答：修道十地中斷煩惱麁重者，非離所知障外別起無間道等治。
然煩惱麁重障無始以來與所知障俱，
所知障為本，由無間道本障斷故；其未煩惱障麁重與所知障麁重解脫道中捨，
故無此過。由此煩惱麁重非能受生，但障於地，
所以與所知障俱斷而不留之，故無，斯咎如身見等，至下當知。
問：若爾，如二乘者唯斷定障，不斷種子，
無間道生位無麁重，何用復起解脫道為？
答：無間斷麁重，解脫道中得自在故。
問：既斷麁重得無為不？
答：《大般若經》第三百六十卷說：善現問言：
若無為法無差別者，佛何故說習氣相續如來永無，二乘猶有？
世尊答言：習氣相續實非煩惱，二乘身中不能引無義，
菩薩身中能引無義，如來永無。
即由此文，顯斷習氣不得無為。
不爾，無為應有差別，亦顯所知障斷，不得無為，
若所知障斷，得無為，便顯三乘亦得無為而有差別。
第五，以此障即二十二愚。
orig::  ^584c17

論：雖見道中至是根本故。
commentary:: 
述曰：顯異生障攝法不盡，以是根本不說業等。
「等」者，等取惡趣非業及非異熟，及等餘增上果等法，
及人天趣中分別所起業，及果故，直言惡趣攝不盡故。
能起之中但說煩惱，以所知障與之俱，故總名煩惱。
orig::  ^585a27

論：由斯初地至諸業果等。
commentary:: 
述曰：《解深密》、七十八等說「斷於二愚」，如文可解。
諸業果等者，如次前「等」字，等取善趣之中分別所起別報業及果等。
直言惡趣，攝不盡故。
經中既言惡趣雜染者，雜染之言通善趣分別雜染故。
前說無記，若斷緣縛修道所斷，今言彼果是不生斷，
如緣起中說故，為此第二解。
何故業果亦名為愚？
orig::  ^585b4

論：應知愚品至後准此釋。
commentary:: 
述曰：諸業果等雖體非愚，業是愚所起，
果是愚所感，愚之品故，亦名為愚。
後諸地言愚准於此解，如第二地業趣愚，非體是愚故。
又，初執著我、法障中，亦有貪見等體非是愚，
亦愚之品故，下准此知。
然分別障中雖有所知障，非能發業感於生死，非縛法故。
今此第一所發業果，並言趣者，毀訾言也，如說半擇迦名人中惡趣。
orig::  ^585b12

論：或彼唯說至俱起二愚。
commentary:: 
述曰：謂：第一、言執著，明是利障品俱起愚；
第二、言惡趣雜染，非必業果，但是鈍障品俱起愚，毀責名趣。
此中不別言餘煩惱，餘煩惱但是利、鈍障品，
俱起之愚即唯無明，此師意說。
唯取無明與見、非見俱名為利、鈍，說十地中斷十無明故，不取餘煩惱等也。
orig::  ^585b21

論：彼麁重言至無堪任性。
commentary:: 
述曰：彼言麁重，麁重者何？
顯即是彼二愚之種。
前二是現行，麁重是種故。
問：現行久已滅，如何言斷？
答：五十九說，諸煩惱斷略有二種：一、諸纏斷；
二、隨眠斷，故二現行亦說斷也。
問：彼何不是伏現行言斷也？
答：不然。彼卷次文解「二斷」言：諸纏斷者，
謂貪、嗔斷，乃至疑斷；五見斷，見苦所斷斷，
乃至無色界所繫斷，斷離繫是隨眠斷，
非伏惑時亦伏見道諸惑，故知二愚是現行，麁重是種子。
又解，隨汝意前二是種，麁重非種。
今此乃是二品所起無堪任性，如苦根等說其斷位。
orig::  ^585b28

論：如入二定至例此應釋。
commentary:: 
述曰：《瑜伽論》第十一說：第二定斷苦根，
苦根種子初定已斷，今者斷彼苦根麁重，說第二禪斷彼苦根故。
後諸地麁重准此為二解。
第六，以障即無明，為同？
為異？
orig::  ^585c11

論：雖初地所斷至十障品愚。
commentary:: 
述曰：此中意說，初地實斷二障。
今說異生性障，唯取所知障，不取煩惱，
以世親《攝論》第七卷說：十種無明望二乘者非染污故。
若取煩惱，即十無明通染污故。
以無明即是十障品之愚，愚即無明故。
何意不說初地無明許是染污，通二障種？
orig::  ^585c16

論：二乘亦能至非此所說。
commentary:: 
述曰：二乘者亦能斷煩惱障，斷煩惱障是共故，非此所說。
彼二乘不能斷所知障，所知障是不共。
所以初地無明，但說不染故。
世親《攝論》云：又所治障有其十，故立十地別。
orig::  ^585c23

論：又十無明至修所斷說。
commentary:: 
述曰：說為不染者，即《攝論本》云：「法界中有十，
不染污無明」者，唯依十地修所斷說，即不說異生性是見斷故。
何以知者？《對法》十四云：已得現觀，於彼修道位中，
唯修所知障對治道等者，故不說見道所斷為十無明數，
以說不染故，若異生性即便染污。
由此故知，其異生性非不染污。
世親又云：為治十無明立十地別，離十障外說十無明。
故十無明非即十障。
彼自有二，復次解十無明故。
然無性但有一解，亦不別說。
問：十地修道亦伏煩惱，斷彼煩惱障麁重，
如言「二障三處過」，是何故不說耶？
orig::  ^585c28

論：雖此位中至故此不說。
commentary:: 
述曰：十地修道位中亦伏煩惱斷彼麁重，
而非正意，所以者何？
不斷隨眠故此不說。
《攝論本》及世親等說，十地菩薩留煩惱障助願受生，
故非正意，意趣於智斷所知障，故斷隨眠，不斷煩惱之隨眠也。
問：若爾，何故初地但說異生性障，不說更斷修道障也？
orig::  ^586a12

論：理實初地至准此應知。
commentary:: 
述曰：論主答：雖實初地出見道已，修道位中亦斷俱生所知一分，
今十障中從初說，故不說修障。
初地既從初說，後九地中所說九障准此應知，皆從初說。
何以得知初地等入地心出見道等，已更斷餘惑？
orig::  ^586a20

論：住滿地中至道應無別。
commentary:: 
述曰：今以理答。住、滿地中時既淹久，謂二僧祇，
理更應斷，若不更斷爾者，地三時道既無三品，應無別故。
orig::  ^586a27

論：故說菩薩至方頓斷故。
commentary:: 
述曰：引《對法》十四文為證。
若住、滿地心更不斷惑，如何論說十地修道，
即初地中唯斷見惑，更不斷修惑？
地有九故。又《攝論》第十說：「煩惱伏不滅，
如毒、呪所害」，留惑至惑盡，證佛一切智。
世親云：以留煩惱隨眠故，不如二乘速趣圓寂。
故留煩惱助願受生等，謂諸菩薩由大悲力，
意趣一切智故，意趣所知障對治道，不取煩惱對治道，
擬於生死助悲願受生故，名留煩惱也。
不爾，如來大悲最極，應留煩惱隨類化生。
由此故知，意不趣斷故名為留，將成佛時方頓斷盡。
此等《對法》十四文也。
orig::  ^586b2

論：二邪行障至誤犯三業。
commentary:: 
述曰：《十地》云：「邪行於眾生身等障」，世親
《攝論》云：於諸有情身等邪行障，義意大同。
「所知障」者，簡煩惱障；「俱生」之言，簡分別起；
「一分」之說，簡餘修斷諸所知障。
下准此解。「誤犯三業」名愚者，愚品故，解如前。
問：前二種生死中，言所知障不能發業，何故此中言俱生一分所發三業是業趣愚？
《佛地論》第七亦言：若所發業所得果皆所知障體？
答：若發業招生死，所知障即不能，非縛法故，前二生死由此說不發。
若障智三業不招惡果，此亦能發。
此文所明但是等流、增上業果。
問：法執既通不善，何故非縛？
答：不由不善性即是縛，如心王等性即非縛。
法執但由煩惱俱故，令成不善，非性是縛。
既爾，何故不感異熟？
今實義者，雖不善心俱仍名無記，菩薩、
二乘所望各別，即通有覆、無覆無記故，
不能招異熟果等，故無前難。
orig::  ^586b15

論：彼障二地至誤犯三業。
commentary:: 
述曰：此業能障第二地淨尸羅故，名趣毀責為名，如人惡趣。
不可言能取趣名趣，不取惡果故。
麁重如前，故不別解。
餘論中言身等者，即是三業，此言邪行已攝盡故。
orig::  ^586c4

論：或唯起業不了業愚。
commentary:: 
述曰：第二解，初是起業之愚，後是不了業之愚，非所發業。
此亦非必能發業也，境用別故。
orig::  ^586c9

論：三闇鈍障至修法忘失。
commentary:: 
述曰：《十地》云：「闇相於聞、思、修等諸法忘障」，
世親《攝論》云：「二遲鈍性於聞、思、修而有忘失」。
orig::  ^586c12

論：彼障三地至便能永斷。
commentary:: 
述曰：勝定者，謂等持、等至，隨諸禪、無色無漏定。
總持者，四十五及《佛地》等說：即以念、惠為體。
彼四十五說，有四陀羅尼：法、義、呪、能得菩薩忍。
今即初二攝，即是聞持陀羅尼，及定等所發三惠，
定親發修惠，總持親發聞、思，故合為文及彼所發殊勝三惠。
三惠以惠為體，言修惠，因修而得此惠，
故言修惠，從因為名，非修即惠，修是定故。
orig::  ^586c15

論：由斯三地至及修惠者。
commentary:: 
述曰：欲貪愚障勝定及修惠者，即由於五欲起貪多住散亂，
障於定及修惠，修惠與定相近故。
唯說障，非不亦障思惠等。
問：欲貪者煩惱名，何故所知障中名欲貪？
orig::  ^586c24

論：彼昔多與至依彼轉故。
commentary:: 
述曰：彼所知障，此第三愚多與煩惱中欲貪俱故，
名欲貪愚，非所知障體名為欲貪，彼障定及修惠所知障永斷。
說「欲貪隨伏」，所知為本斷故，煩惱是末便伏，此煩惱無始來依所知障轉故。
orig::  ^586c29

論：二圓滿聞持至聞思惠者。
commentary:: 
述曰：以聞思與聞持相近故偏說之，非不障修惠，
然從勝障故別分二，非一障體義說二障。
此以上三地愚，七十八等並不同。
orig::  ^587a6

論：四微細煩惱現行障至說名微細。
commentary:: 
述曰：《十地》「云解法慢障」，譯家名別，即我見、慢等是。
世親《攝論》云「微細煩惱現行」，俱生身見等攝，
此最下品故，不作意緣故；遠隨現行故，
應知是微細，義意大同。
此中言第六識俱身見，簡第七識俱。
等者，等取我所邊見，及我慢、我愛與見俱者，
皆是此品，及等取彼定愛、法愛，至下當知。
如何此名「微細」？解云：最下品故，謂第六識亦有分別身見等法，
彼為麁猛，名上品；第六識中獨頭貪等，
名中品，通不善性故。
此望於彼二，最下品故；行相最細，唯無記故。
又，不作意緣，故名下品，即是任運生故名下品，非如見斷強思等方生故。
又，遠隨現行故，即無始來隨逐於身，不捨於身，名下品。
非如分別起者，逢善友等便捨於彼故，此名下品。
由此三義故說名微細，餘論准此釋。
orig::  ^587a10

論：彼障四地至便能永斷。
commentary:: 
述曰：此等障菩提分法，故四地斷。
問：如何身見等障菩提分？
答：由有身見等俱愛迷執身故，不得觀身為不淨，
觀法為無我等故，障菩提分即通障也，
《中邊》第一有菩提分障。
問：既是所知障，何故立煩惱名？
orig::  ^587a27

論：彼昔多與至亦永不行。
commentary:: 
述曰：亦顯以上所知障立煩惱名，雖有別頭生者，
皆多分與煩惱同一體而俱起故，立煩惱之名。
由所知障斷故，煩惱之末亦永不行，從煩惱名故說為斷。
問：何故初、二、三地不斷我見等耶？
答：非障法故。
orig::  ^587b4

論：初二三地至二身見等。
commentary:: 
述曰：初地行施，二地行戒，三地行修，相同世間，
世間有情多作此三福業事故，未能修證菩提分法。
今四地修得菩提分法，方名出世，故能永害二身見等。
二身見者，謂初見道已離第六識中分別身見，
今此後離第六識中俱生身見，盡處總說名二身見。
非今離二，如第四定言滅苦樂。
又，正斷所知障身見等，并永不起煩惱障中身見等，
故說二身見名永害，非煩惱身見亦起對治。
orig::  ^587b10

論：寧知此與第六識俱？
commentary:: 
述曰：問也。
orig::  ^587b20

論：第七識俱至為依持故。
commentary:: 
述曰：第七識俱身見等法，與無漏道性相違故，
七地以前猶有有漏道故，未全伏滅，八地以去無漏相續方永不行。
「七地以來得現起」者，與貪、嗔等餘煩惱等為依持故。
若此是彼第七識俱，七地以前已許滅者，
即貪、嗔等已前應滅，無依持故，如八、九、十地。
orig::  ^587b21

論：此麁彼細至第六相應。
commentary:: 
述曰：又此第六識俱者麁，彼第七識俱者細故。
「伏有前後」，麁者前伏，細者後伏，故此但是第六相應。
《解深密》、七十八等說：「世尊！
此諸地煩惱隨眠有幾？
善男子！有三：一者，害伴，謂前五地，諸不俱生現行煩惱，
是俱生煩惱現行助伴，彼於爾時永不復有，
說名害伴隨眠；二者，羸劣，謂第六、第七地微細現行，
若修所伏不現行故；三者，微細，謂於第八地已上，
從此已去一切煩惱不復現行，唯有所依所知障在」。
故知所伏第六，非七。
問：因論生論，如何害伴？
如斷障章已廣解訖。
orig::  ^587b28

論：身見等言至特違彼故。
commentary:: 
述曰：「身見等」言，非唯貪、癡、慢及餘俱行隨煩惱，
亦攝無始定、法二愛。
定、法二愛特違菩提分法者，以菩提分法得無漏定及勝無漏教法，
及別別法故，前地照了大乘法教仍生愛著，
此地教法及念、惠等方名為得，今既於定，
於教法及念、惠等起愛，於彼不得自在故，
障菩提分故，名特違也。
前地遲鈍障障定，忘所聞思等法；此定但障菩提分，故差別也。
orig::  ^587c11

論：由斯四地至亦永不行。
commentary:: 
述曰：准前應釋，餘文易了，無勞重解。
orig::  ^587c20

論：五於下乘般至樂涅槃者。
commentary:: 
述曰：《十地》云「身得我慢障」，世親《攝論》與此名同。
前地依覺分觀，觀身受等及無漏道等，
由所知障令善心等故有欣厭，此地真如名無差別，故緣彼道名無差別。
生死涅槃既無差別，何得有厭，復有欣耶？
餘文可解。
orig::  ^587c22

論：六麁相現行障至便能永斷。
commentary:: 
述曰：《十地》云「微煩惱習障」，世親《攝論》云
「麁相現行」，十地望前五地等說為細，世親及此論望後七地說為麁相，
亦不相違。由前地觀四諦故有二染二淨，
故障六地無染淨道；此地真如名無染淨，
故緣彼道名無染淨，其緣起相望四諦為細，望後障故說此為麁。
orig::  ^587c28

論：由斯六地至執有淨者。
commentary:: 
述曰：緣苦、集行流轉相為障，執有染是，
相多現行，即障緣起還滅觀，緣滅道淨相為障。
orig::  ^588a6

論：取淨相故至住無相觀。
commentary:: 
述曰：由取無漏淨相故相觀多行，未能多時住無相觀，
即後得智作有相淨觀也，雖作無相少時能故。
《解深密》云「現前觀察行流轉愚」，言現前者，觀現前有漏法染也。
orig::  ^588a9

論：七細相現行障至便能永斷。
commentary:: 
述曰：《十地》云「細相習障」，世親同此，由前六地作緣起觀，
流轉還滅尚有生滅微細相故，故名為障。
此地真如名種種無別真如，故此道名
「妙無相道」，此細相為障。
orig::  ^588a14

論：由斯七地至細滅相故。
commentary:: 
述曰：「細相現行」，執有生者，以行流轉以生為首，
實皆有滅，於有漏有生且舉一生，非不執滅，即執流轉相也。
「純作意求無相愚」，即執有滅，即執還滅相也。
orig::  ^588a19

論：純於無相至起有勝行。
commentary:: 
述曰：前地尚取還滅細滅相故，「純於無相作意勤求」，
未能空中起有勝行，今此地中既除此障，
能於無相不專勤求，乃於空中起有勝行。
所言空者，無相空理於空中作有行，即真觀中起於有觀，
冥真、俗二境合本、後二智，少用功力即能得故，不同五地。
《十地》第九，經云：七地以十種方便智發起殊勝行入。
彼論解云：無障礙智現在前時，於無作行中生樂心等。
無作行者，即空行也，今言「非安立行」是。
orig::  ^588a24

論：八無相中至不任運起。
commentary:: 
述曰：文中有四：一、出體；二、辨相；三、即愚；
四、顯有。此初也。《十地》云「於無相有行障」，
世親《攝論》云「於無相作行」，義意大同。
餘文易了。
orig::  ^588b6

論：前之五地至而有加行。
commentary:: 
述曰：二、辨相也。前之五地觀心猶劣，無相觀少。
第六地中，猶觀染淨平等如，故多住無相。
第七地中斷微細生滅相故，無相恒續而有加行，與八地等別。
orig::  ^588b10

論：由無相中至得二自在。
commentary:: 
述曰：未能任運入無相觀者，不自在故。
「未能任運現相及土」，明此地已前亦現相土，
未名自在，未能任運現故。
言「現相」者，即是隨欲現何相者即能現之，
如現金銀等相珠寶等相皆能現故，此即寬遍，便於相中別建立土自在。
土自在者，隨欲現於大、小土等，現金、銀等色，即能現故。
土即狹也，土是假別能依，相是實別所依，相中別分立故。
orig::  ^588b15

論：由斯八地至相一分故。
commentary:: 
述曰：三、即愚也。其文易了，故不解之。
orig::  ^588b24

論：八地以上至不違彼故。
commentary:: 
述曰：四、顯有。此地以去一切煩惱雖不現行，
微所知障猶可現起，此是第七識，以生空無分別智及果，
即是滅盡定等，生空後得智，皆可現行，法執末那不違彼故。
問：若等流後得智法執猶起，八地以上無漏相續，
無有一時非此等流，如何可說二觀等流別也？
答：由無分別智生法二觀近遠勢用所引，
故得別也，如前已解。
orig::  ^588b26

論：九利他中不欲行障至便能永斷。
commentary:: 
述曰：此文有四：一、出體；二、所障；三、即愚；
四、總結。即初二也。
《十地》云「不能善利益眾生障」，世親云「於饒益有情不作行」，義意亦同。
前八地中得無相樂，耽著寂滅不肯進修，
諸佛七勸方能進趣，故唯自利。
九地之障，四無礙解利他法故。
orig::  ^588c6

論：由斯九地至一切音聲故。
commentary:: 
述曰：三、即愚也，於中有二：初總；後別。
別中初標；後釋。《解深密》、七十八云：一者，
於無量所說法，即是此中義無礙解；無量法句文字，即是此中法無礙解。
彼言法者，是名身也；句者，句身；文字是字身。
此論正之言名句字，彼文少隱，後後惠辯等可解。
即陀羅尼言貫通三無礙解，隨於一能詮名句文中，
現一切能詮名等，是「法無礙解」。
於一方音聲中，現一切方音聲，是「詞無礙解」。
或極少於一方一名等中，現一切方諸法上名；
於一方一念聲中，現諸方一切音聲，是二無礙解境差別故。
前是假名等攝故，後者是實體即聲故。
orig::  ^588c13

論：二辨才自在愚至巧為說故。
commentary:: 
述曰：「辯無礙解」，能為巧便說甚深法，即是七辯：
迅辨、應辨、捷辯、無疎謬辯、無斷盡辯、凡所演說豐義味辯、
一切世間最勝妙辯，高下、清濁、小大等是。
orig::  ^588c26

論：愚能障此至第九障攝。
commentary:: 
述曰：四、總結也。其文易了。
此四體性諸門，如《對法》第十四抄及《別抄》說。
orig::  ^589a2

論：十於諸法至所起事業。
commentary:: 
述曰：文有三：一、出體；二、所障；三、即愚。
此初二也。餘論名同。
「大法」者，是真如，緣如之智譬於大雲，故名「大法智雲」。
「及所含藏」者，即陀羅尼門、三摩地門諸功德等，
大法智雲含眾德水，充滿法身故。
「所含藏」，即諸功德；「所起事業」，謂智所起諸大神通。
orig::  ^589a5

論：入十地時至及所含藏者。
commentary:: 
述曰：下，即愚也。其文易了，准上配取。
「微細祕密」者，所障微細亦祕密故。
十地第十一、十二，〈菩薩地〉四十八等，說校量前地、
後地功德多少，然十障諸論不同，略對明訖。
orig::  ^589a12

論：此地於法至入如來地。
commentary:: 
述曰：第十一段有四：一、標；二、顯；三、即；四、證。
此初二也。然第十地猶有障在，不名為佛。
《解深密》等說，此第十地雖於諸法得自在，
即於業自在義、陀羅尼門、三摩地門自在義，
總名「於法得自在」。
總持及定并業皆名為法，由總持等，名法持故。
orig::  ^589a17

論：由斯佛地至煩惱障種。
commentary:: 
述曰：三、即愚。其文易解，無勞重釋。
此但言「種」，亦有麁重。
orig::  ^589a24

論：故集論說至大菩提故。
commentary:: 
述曰：四、引證。此義易了。
《集論》第十四末，說「頓斷」等言，廣如《解深密》、七十八等說。
〈菩薩地〉、《十地》等，一一對諸地，明功德智惠不同，今不能繁述。
《十地》第十一說：「第九地菩薩用法無礙智知諸法自相，
以義無礙智知諸法差別相，以辭無礙智知不壞說諸法，以樂說無礙智知諸法次第不斷說也」。
又解，第一、知法無體性；第二、知法生滅相；
第三、知法假名而不斷假名法說；第四、知隨假名不壞無邊法說。
又解，一、知法差別；二、知義差別；三、隨言音而為說法；
第四、隨所樂解而為說之。
彼有多復次說，不能繁引。
應勘《瑜伽》六十六卷，修義不同，於此中會。
成唯識論述記卷第十第十末成唯識論述記卷第十
〔末〕
author:: 沙門基撰 ^589a26

解十障中，上來第一已依《解深密》等釋十一地障，
會十障訖，自下第二以十一障即彼二障，
文勢有三：一、總明現種伏斷位次；二、明斷頓漸；
三、釋四道差別。
orig::  ^589b17

論：此十一障，二障所攝。
commentary:: 
述曰：斷位次中，初總即二障；後別解釋。
此即初也。體性寬狹更無別異，十地所斷雖但所知，俱品不行即通二障。
orig::  ^589b21

論：煩惱障中至地前已伏。
commentary:: 
述曰：下文有二：初明二障伏斷位次；後釋妨難。
初中先明煩惱障，以體性麁，三乘共斷，
易可見故，分別種子不論二乘。
說菩薩者，於極喜地見道初斷，以見道位體性稍寬，
乃至相見道後得智起位久時猶名見道，今簡於相唯真見道。
真見道中唯取無間惑滅智生，故說初斷，非相見道亦能斷故。
然此分別煩惱現行，《瑜伽》五十八等說，
世間道唯伏俱生若愛、若恚、隣近憍慢，
不言能伏分別煩惱，此據異生、二乘性等說，
若直往菩薩彼障，現起地前已伏，故前卷云：
唯能伏除分別二取，此在加行位，若資糧位此麁現行亦能伏滅，
二細現行即未能伏，至加行位分別細者亦皆能伏。
由此菩薩正願、勝解世間道力，邪見、疑等伏而不行，
非以六行有所欣厭，菩薩不為，非此菩薩無此能也。
《緣起經》說：內法異生若放逸者，無不共無明故，
邪見等未必皆起，即資糧位已不現行，
唯分別貪等二位不起，故論總言地前已伏。
問：《華嚴經》解十住第四心云：「真佛子！
是中永離三界煩惱」，如前卷解。
orig::  ^589b25

論：修所斷種至畢竟不行。
commentary:: 
述曰：修所斷種後皆頓斷，此約種子，不言麁重。
麁重者，十地中亦斷故。
伏俱生現起，地前亦能，理無疑故。
《瓔珞經》說：三賢菩薩唯伏不斷，正與此同，前卷中云俱生現起未全伏除也。
言暫起者，謂十地中前四猶起我見等故，
七地已前尚起貪、嗔等故。
問：其在地前所未伏者相貌可知，其已伏者與此何別？
答：道力猶微不能伏盡，為煩惱制，少分自行，
即我貪等有失念起，故說地前已能少伏，非有別相地前伏之。
入地已去能頓伏盡，如阿羅漢，有不怖者故起煩惱，怖者不然。
此中所說見所斷者唯頓悟人，修所斷者通漸有學，
漸無學者二種俱無，八地已去亦不故起，任運不行道力勝故。
此是《對法》第十四文，如前第三卷引解。
orig::  ^589c18

論：所知障中至地前已伏。
commentary:: 
述曰：如前卷解。菩薩加行唯欣於智，見道已前唯伏法執，其煩惱障隨此而伏。
然由所知加行伏故說煩惱伏，非前加行故伏煩惱。
十地之中，與煩惱俱所知障品多分亦爾，非此俱者地地可起。
orig::  ^590a5

論：修所斷種至方永伏盡。
commentary:: 
述曰：此中斷伏時節等解，如煩惱說，由於地地能為障故，
故十地中漸次能斷，乃至十地方永伏盡。
由前道力折伏後地所知障現，令其不行名之為伏。
此猶末了，八地以去，第六、七識何者猶行？
orig::  ^590a11

論：八地以上至能違彼故。
commentary:: 
述曰：六識俱者，八地不行，以二空無漏無分別智心及此果、
滅定、後得智等，相續不斷能違第六識二執，故不行。
orig::  ^590a17

論：第七俱者至起位方伏。
commentary:: 
述曰：第七識者，八地猶行，以法空智及果方違法執第七，
生空智及果行相並麁，不相違故。
orig::  ^590a21

論：前五轉識至障不現起。
commentary:: 
述曰：於十地中，前五轉識設未轉依得無漏智，
以第六識勝無漏道勝勢力故而伏於彼，治彼二障不令現起。
此五識俱若所知障，地地分斷，能障地故。
第七識俱金剛方斷，於十地中有伏、有起。
五識俱者，設是後地所能斷者，於前地中亦能伏之，現行麁於種子違於道故。
又，八地以去，五識俱者雖不得對治，由第六俱無漏伏故令不現起，
七地以前猶能現起。
第六識者，准此應知，亦地地斷亦能伏故。
問：俱生煩惱十地不除，何故四十八說二障三住中斷？
orig::  ^590a24

論：雖於修道至三住斷義。
commentary:: 
述曰：下釋妨難有二，此初也。
如彼論說：於極喜住一切惡趣諸煩惱品所有麁重皆悉永斷，
一切上、中煩惱品皆不現行，於無加行無功用無相住中，
一切能障無生法忍諸煩惱品所有麁重，
皆悉永斷，一切煩惱皆不現前，於最上成滿菩薩住中，
當知一切煩惱習氣、隨眠障礙皆悉永斷，入如來住。
此中意說，金剛心位亦是成滿菩薩住攝故。
所知障麁重有三：一、在皮，極喜住皆永斷；
二、在膚，無加行無功用無相住皆永斷；
三、在肉，如來住中皆悉永斷，得一切障極清淨智，
此中意說已斷處故，廣如彼說。
故此論云「由斯故說」，即四十八說也。
若煩惱麁重非彼種子，即非唯三住及所知障地地能斷，何故但說三住斷也？
orig::  ^590b8

論：雖諸住中至是故偏說。
commentary:: 
述曰：第二釋妨。三劫分齊成滿位故，無漏觀心初起、
無間、圓滿別故，現起三障多分、少分、全分無故，
一切煩惱分別、俱生、永害、不行、畢竟離故，
無生法忍少淨、多淨、極淨別故，初捨異生、
分段、變易有差別故，於無漏心未得、有相、無相滿故。
orig::  ^590b24

論：斷二障種，漸頓云何？
commentary:: 
述曰：自下第二，斷二障種。
「漸、頓云何」，問也。雖已說斷但言菩薩，未辨二乘，
未明頓、漸故為此問。
orig::  ^590c1

論：第七識俱至無麁細故。
commentary:: 
述曰：所障有異斷，亦有殊，此中障種無麁細者八十一品，
亦與非想第九一類品攝，如斷善邪見非無九品，故成能熏。
又解，所障既同，斷無前後，名無麁細。
非九地所攝總是一品，如前第七識中已廣解訖。
又，唯緣內境自地之境，境無麁細，無多品類，
故名一品，非三界中總無麁細。
orig::  ^590c4

論：餘六識俱至三界頓斷。
commentary:: 
述曰：見道斷名頓者，此是正義。
又雖三心，九地總合以為二品，不同修道九品別斷，
名之為頓，五十九等有此誠說。
此於見道斷六識者，顯此五識有分別障，
此之頓、漸如前卷解。
修斷有二，然此文中無先伏修後入見時一品斷者，
明於見後方起修故，不說超得第二、三果。
二乘別者，唯《對法》第十三有此文，廣如彼抄。
略解釋者，此中初以九地漸斷，是漸次得果者，
得一來果必依未至，其不還亦爾，然必起無漏道方始得果。
有入靜慮、無色起對治道，亦有何失？
此亦不然。五十三說不還者，唯五地於欲界有斷對治，不說無色有。
又，此唯超越，非次第者。
第二，三界九地合為九品斷者，唯有利根諸預流，非餘果。
餘果不能起勝作業，缺煩惱故。
《指端經》及《分別經》中說：初果由加行心。
能以三界九品同為一品，合為九品斷。
准超越不還，許依五地，此亦依三無色，斯有何過？
然加行心是色界，總緣三界故，無間道可起無色上地。
如不還於五地有欲界斷對治故，此亦應爾，
應說此義理不違也，但非以下道能斷上惑。
由意樂力別，故應作四句。
不爾，但以五地得第三果，無色於下無斷對治故。
尚不許九無間道入根本定得次第第三果，
況預流者得四靜慮及三無色，證超果也。
於修道中未得下斷惑道，不能起上斷惑道故，遊觀可爾。
今依《集論》第十三說，頓出離者入諦現觀已，
依未至定發出世間道，頓斷三界一切煩惱，品品別斷唯立二果。
故依四靜慮、三無色，不得超二果，及次第得第二、三果。
又，取前解彼文說多分不能得根本定等，
非必一切皆悉不得，不說唯依未至地故。
不爾，受變易生起無漏者，豈不許得上靜慮耶？
故依上根本四靜慮亦得，此以下道能斷上惑，由意樂別故。
餘文可解。
orig::  ^590c12

論：所知障種至有眾多故。
commentary:: 
述曰：所以六識俱所知障，諸地漸斷不同者，
以通緣內外境、內身、外身皆能起故。
又，彼境中各通麁細，非如第七識唯緣內故。
前之六識通麁細境，第七唯細境，三界行相唯一類等，所以金剛心斷。
六識中者行相有九品故，品類差別有眾多故，所以諸地分分別斷。
五識由六引，所以通二障，如前二障中說。
orig::  ^591a20

論：二乘根鈍至或總或別。
commentary:: 
述曰：自下第三，辨三乘四道同異。
二乘加行、勝進可有別別起九品為九品加行及勝進者，
或但一加行及但一勝進，故加行、勝進二道總、
別不決定也，此依容預勝進道說。
不爾，便違《對法》九說，其無間、解脫必各別起，
如起無間道斷一品已，即起第二念解脫，
此第二念解脫，不得望第二品為無間道。
其第二品要別起無間、解脫，以根鈍故乃至九品亦爾，
次第、超越並然，由有九品漸能斷者故，
加行、勝進各別別起。
若一觀中隨斷幾品，即總一加行、後一勝進，
故加行、勝進，或總或別，易故。
若九品漸斷出觀，若不出觀斷九品者，
無間、解脫必各別起難故。
此說修道，非見道中有如是事，以其根鈍即證無為時，不容斷惑故。
設先世道伏後入見時，亦總一品與見同斷不為別道。
orig::  ^591a28

論：菩薩利根至皆容具有。
commentary:: 
述曰：若菩薩利根，如初品無間至第二念即為解脫，此初品無間望第二念即為加行。
此解脫道望自第二品即為無間，望初為解脫，
望後為加行，至第三無間道望第一為勝進，
與第二品為解脫，自品為無間，與第四為加行。
第二無間望前即非勝進，但是解脫，此是菩薩十地位中，
斷所知障時分品類排次，斷法若別別斷，一一別起。
由能印證及能斷惑，復能容豫，復能欣求，故具四道。
不爾，便無四義具足。
《對法》第九說：勝進道者，謂為斷餘品所有加行、
無間、解脫道名勝進道。
望此品是勝進故，即是別別望前有也。
又云：或棄捨斷煩惱加行思惟諸法等，
即是別起勝進行相，即二乘也，或總通三乘。
今此既論二乘勝進或別、或總，不遮後品所有諸道是前勝進故。
其加行不爾，為趣求故，前所有無間解脫非後加行。
又，今此約別起行相故言總、別，若望此品後道名勝進者，此中不說。
若不爾，即無不起勝進及總勝進者故，廣如彼論及彼抄解。
此四道通三乘，二乘有學及無學，通有漏及無漏，
遮加行智通無漏，不遮加行道故。
菩薩金剛心亦有加行道，任運加行非加行智。
佛唯有解脫道，是前勝進道自望無勝進，
勝進有者，佛應有勝劣。
有漏攝四道通上二界，十地皆有。
欲界唯有加行、勝進。
無漏四道除有頂皆通四道，彼處唯有勝進。
解脫道類名解脫亦有，非次無間後之解脫。
亦不見許有加行道，中間稍勝有無間等無失，有頂闇昧加行等不成。
《對法》第十四說：「於諸現觀位證得後後勝品道時，
捨前所得下劣品道，如證此果所攝道時，
即捨此向所攝道，以不復現前故」。
如菩薩雖不言向、果亦得勝，捨劣劣不現前，如得果故。
今約此文，即轉齊義三品種子各各別有，
不用下品以為中、上品也。
若約轉滅義，一種子轉為中上者，即下成中、
下，不復起名捨劣也。
orig::  ^591b16

論：十真如者至而不在故。
commentary:: 
述曰：解能證得有四：上來已明三訖。
自下第四，明所證如。
於中有四：一、總牒如；二、別解；三、釋難；四、廢立。
此中真如約詮辨體，若不爾者，且如初如非先不遍，
今者方遍，亦非真如可說遍故，若不約詮說遍何法？
遍行如者，《攝論》第七十地中說，世親菩薩解云：
「謂此法界遍一切行，以無少法非無我故」。
無性云：此即法空，無有少法而非空故。
彼約詮說一無我、一空理皆不足，體、用別故。
今此所論二空如，是總包彼也，無有一法非二空故。
新《中邊》第一云：「由通達此，證得自他平等法性」。
舊論通云「證得一分」，猶有後地不名全得故。
因論生論，何名二空之所對治二行相別？
答：執法有體，執法有用，二所治別也。
有主宰、任持行相別故，故能治道亦有別也。
orig::  ^591c25

論：二最勝真如至最為勝故。
commentary:: 
述曰：由離犯戒，證此真如德莊嚴故。
世親等云：一切法中最為殊勝今出勝因，謂具無邊德。
新《中邊》云：「由通達此，作是思惟，是故我今於同出離一切行相應遍修治，
是為勤修相應出離」。
舊論難解，故不引之，下引別處，同處不說。
orig::  ^592a13

論：三勝流真如至極為勝故。
commentary:: 
述曰：由得三惠照大乘法，觀此法教根本真如，名勝流如。
無性云：由所流教勝故，捨身命求此善說。
新《中邊》云：設有火坑等三千界，為求此法投身而取，不以為難。
意同無性。
orig::  ^592a20

論：四無攝受真如至所依取故。
commentary:: 
述曰：世親云：「於此中無計我所，無攝我所，如北洲人無有繫屬」。
無性云：「謂契經等法愛斷故，不計我所，觀此非自他攝」。
新《中邊》云：由通達此，乃至法愛亦皆斷滅。
又解，今此中說：彼皆不盡理，應說此如無繫屬，
非我執、我慢、我愛、無明、邊見、我所見等所依取故，
但言「我所」即性狹故。
由緣法愛無故，我見等不依如取之，謂此真如但為境故，
名為我所，餘論說之。
此中但說我境聚故，如不離彼法，我執起時亦取如故。
今不於彼起我等執，但言「我見」，即不攝所；
但言「我所」即不攝見，今言「我執」通見及所，上准此釋。
orig::  ^592a25

論：五類無別真如至類有異故。
commentary:: 
述曰：由生死涅槃二皆平等，故無差別。
《攝論》云：相續無別如。
世親云：「謂於此中體無有異，非如眼等隨諸有情相續差別，
各各有異」，即如不同身，各各有異，相續即身故，故如自他無別。
無性云：「非如色等相續差別」，或與世親同或與此論同亦得，
謂唯一物，非如眼等有別類故。
《中邊》云：此名相續無差別義，由通達此，得十意樂平等淨心。
orig::  ^592b9

論：六無染淨真如至後方淨故。
commentary:: 
述曰：世親等同。舊《中邊》云：因第六地十二緣生因處觀，
於四諦染淨因果，無有一法可染、可淨。
新《中邊》云：由通達此，知緣起法無染、無淨，
非謂如也，由真如故，法無染淨，名真如為無染淨。
此論等談如體，《中邊》因如體談法，非相違也。
orig::  ^592b18

論：七法無別真如至而無異故。
commentary:: 
述曰：由離生滅細相現行故，雖多教安立真如無別。
世親同，謂教安立為勝義、法界，善、不善等，此無別也。
新《中邊》云：「由通達此，知法無相，不行契經等種種法相中」，
此依教談如無異，彼依如談教無異，綺互一邊亦不違也。
由達此如，即空方便智，發起有中殊勝行。
orig::  ^592b25

論：八不增減真如至俱自在故。
commentary:: 
述曰：無性云：「謂法外無用，所以不增；諸法不壞，
所以不減」，此即離遍計所執增、餘二性減解。
又一解與世親同，云：染法減時而無有減，
淨法增時而無有增，即斷染不減，得淨不增。
今此復別，離增減執故。
新《中邊》云：由通達此證得無生法忍，於諸清淨雜染品中，不見一法有減增故。
即依如說法無增減也。
二自在依，如前已解，如文可解。
然無性云：「前諸地中雖亦得此無差別住，
然作功用後乃得成，於此地中能無功用，隨用即成故名自在」。
新《中邊》云：「有四自在：一名無分別自在；
二、淨土自在；三、智自在；四、業自在」。
第八地中唯達初二，名無增減差別如故，其相自在名無分別。
如彼疏解。
orig::  ^592c3

論：九智自在至得自在故。
commentary:: 
述曰：《中邊》云：由智自在圓滿證得無礙解故。
餘論解同。問：此地已得智自在者，何故十度十地修智？
答：無性云：謂此地中得無礙辨所依止故。
分得智波羅蜜多，於一切法不隨其言，
善能了知諸意趣義，如實成就一切有情受勝法樂，非謂全得智波羅蜜。
orig::  ^592c18

論：十業自在等所依真如至皆自在故。
commentary:: 
述曰：業即神通及陀羅尼、三摩地三種自在。
業即身等三業。《中邊》云：「隨欲化作種種利樂有情事故」。
總持中有文、義二持，持一切法文、義；等至能持、
能斷，隨所欲虛空藏等而能現前。
此無性解，餘義同此。
orig::  ^592c25

論：雖真如性至假立十種。
commentary:: 
述曰：此即第三，釋其妨難。
真如一味，何容分十？
真如實無別，隨其所證、所生、能證勝德，假立十種。
orig::  ^593a2

論：雖初地中至後後建立。
commentary:: 
述曰：第四、廢立。初地中於十真如非不皆達，
未圓滿故後後建立，故立十種，行、位有十故，
圓滿真如名，乃至如來十皆能了，如《中邊釋》且廣分別。
就解本頌中，初略；後廣。
就廣中有二：一、明證得因；二、明所證得。
上來雖有四段不同，謂十地、十勝行、十障、
十真如訖，總是第一明證得因。 ^593a5

自下第二，明所證果。
於中有二：初牒前生下以發論端；第二正解所證得果。
orig::  ^593a13

論：如是菩薩至便能證得。
commentary:: 
述曰：是初牒前起下所證二轉依果。
二轉依者，菩提、涅槃。
就正明所證中有二：初、約位辨證；二、正明轉依。
初中有三：初總舉；次別解；後料簡。
orig::  ^593a16

論：轉依位別，略有六種。
commentary:: 
述曰：初總舉所證位也，此中資糧位初說。
略開五位，地前為二，十地為二，如來為一，下應當知。
orig::  ^593a22

論：一損力益能轉至亦名為轉。
commentary:: 
述曰：初二位者，在地前第一、第二位。
此位漸伏，亦名為轉，轉之因故，能伏轉故。
實證得位謂通達位、修習位等，故此非真。
世親、無性《攝論》並第九云：有勝解者是勝解行地。
故在初二位及慚愧故者，即二位中。
世親等解云：有慚、愧故令諸煩惱少分現行，
或不現行，煩惱現行即深慚、愧，則慚、愧者是勝解行之勝相故。
今又解，由習勝解者是初位，初位信唯識增故名勝解，未能伏唯識想。
第二位能伏唯識想，少伏煩惱，名有慚、
愧，如前二位中解。
又，勝解者，勝解數，得決定故。
信數初增久不增故，由慚、愧故崇善拒惡，
有二勝德，並通二位，故為能轉體。
此與《攝論》不同，不可一准，餘文可知。
orig::  ^593a25

論：二通達轉至真實轉依。
commentary:: 
述曰：即通達位，在見道中已證一分轉依，未圓滿故。
orig::  ^593b11

論：三修習轉至真實轉依。
commentary:: 
述曰：謂十地中，即除初地見道，餘初地及九地即修道十地中也。
orig::  ^593b13

論：攝大乘中至現不現故。
commentary:: 
述曰：以有相、無相觀通達真、俗，間雜現前，
或真現，非真不現，謂入觀時；或非真現，
真不現，謂出觀時。
令真、非真現、不現故。
又，未能即空而觀於有，有相觀現，真不現；
無相觀現，非真不現。
由此理故說通達轉在前六地。
我今此論，約初通達分別二障遍行真如，故說初地為通達轉。
世親《攝論》云：前六地真如為真、俗觀現、不現因。
故說通達轉在前六地，亦不相違。
orig::  ^593b16

論：說修習轉至不顯現故。
commentary:: 
述曰：《攝論》又說修習轉在後四地，由純無相觀長時現前，
勇猛修習斷餘麁重，多令非真不顯現故。
四十八說：由第七地猶名為雜煩惱，未名不雜煩惱，
非真猶有現時，但無相觀長時故，說多令非真不現；
非八、九、十地非真有現時，得無相觀長時種類同，故說後四地為修習轉。
我以十地斷俱生二障麁重，漸證真如義等，
說修習轉在十地中，亦不違也。
然此論中乃言「多令非真不現」者，為簡七地。
二《攝論釋》皆言：唯有真實現，非真不現，
從長時說，然《攝論》本通得二解，不言非真定不現故。
orig::  ^593b26

論：四果圓滿轉至利樂無盡。
commentary:: 
述曰：第四可解，彼此論同。
orig::  ^593c10

論：五下劣轉至名下劣轉。
commentary:: 
述曰：第五亦同，通有、無學，一、唯自利；二、
有欣、厭；三、唯達生空；四、唯斷煩惱；五、唯證真擇滅；
六、無勝能。真擇滅者，謂真如，由慧擇得此滅故。
無勝堪能者，無一切智等故。
orig::  ^593c12

論：六廣大轉至名廣大轉。
commentary:: 
述曰：《攝大乘》說：即諸菩薩能趣證轉故。
如來已轉，故彼不說。
此六翻前，准前應悉。
生死、涅槃俱無欣、厭者，大悲、般若常廣起故。
具一切智等，名有勝堪能。
orig::  ^593c17

論：此中意說至而證得故。
commentary:: 
述曰：第三，料簡。頌中所取轉依體者，唯廣大轉，捨二麁重而證得故。
不言圓滿轉者，圓滿轉對菩薩說，廣大轉對二乘說。
又，圓滿轉唯如來，廣大轉在菩薩。
今明十地取廣大轉，要地地中捨二麁重方證得故。
又解，既言取廣大轉，明圓滿轉亦在其中，
略舉一隅故，即六轉依中第一假立轉，未得真故。
餘五真名轉，真實證得故。
第一約位解轉依訖，下第二正解轉依，
於中有三：第一、總解轉依；第二、雖轉依義總有四種，而今但取二所轉得。
等者，簡別本頌所說轉依之言；第三、辨此修習位能證非已證。
orig::  ^593c22

論：轉依義別，略有四種。
commentary:: 
述曰：第一，總解轉依名所目義。
初總標；後別解。此為初也。
orig::  ^594a7

論：一能轉道至漸頓伏彼。
commentary:: 
述曰：下別解也，為四。
能伏道通有漏、無漏。
三智中通加行、根本、後得三智。
有漏道六行。無漏者，且如因第三地無分別智斷定、
法愛俱所知障勢力，令煩惱亦不現行，
名伏煩惱障；非別起道名伏煩惱，所知障可知。
又，如離第三靜慮欲，伏四定以上惑入滅定，即是以後得智伏二障也。
或加行道能漸伏，根本、後得智頓伏，或根本、
後得亦能漸伏，無加行道能頓伏者故。
問：加行智通無漏不？
答：不通，八地以上無加行智亦無有漏心故。
問：若爾，《對法》第十等如何通？
金剛心有二：一、加行道攝；二無間道攝。
答：無違也。以無漏心任運趣入根本智故，
如前已說，名加行道非加行智。
加行智者，有趣求彼，但是前加行道，而非趣求，故加行智不通無漏。
或復《對法》據二乘等通說金剛心有二，
非謂菩薩金剛心中有加行道，故加行智不通無漏。
或說，亦通無漏。八地等無者，無有漏加行智別深趣求者，八地以去有任運趣求故。
今此初說加行唯有漏，如《對法》說金剛心有加行道，不簡菩薩故。
orig::  ^594a9

論：二能斷道至未成辨故。
commentary:: 
述曰：以有漏心加行智，及有漏後得智。
一是曾習；二相執所引；三未能泯伏滅此相，
故不能斷惑；四或加行智是能趣求所證真如，
趣求所引無分別智，未成辨故不能斷惑。
由無分別智是加行所引，真如是加行所趣求證，
即由所引無分別智，能證所證真如成辨故，能斷二障非加行智。
問：若加行智不通無漏，言：有漏心已攝加行，
更言：加行復何所須？
若加行智通無漏，不須作此問答分別。
答：以三智中加行智亦無分別，此有漏道亦有加行、
無間、解脫。前言有漏攝彼三道，後言加行為簡三智中根本、
後得智別，故復重說。 ^594b2

自下明其無漏心及根本後得智。
orig::  ^594b16

論：有義根本至故非斷道。
commentary:: 
述曰：此中初說唯無分別智能斷二障隨眠，後得不然。
設作無相觀，相分境相仍有故不能斷，唯無分別智有此斷能。
諸經論中無說後得能斷隨眠，非諸菩薩見、
修二道前斷所知用無分別，後斷煩惱用後得智故。
orig::  ^594b17

論：有義後得至迷事隨眠。
commentary:: 
述曰：後得無力能斷迷理見、疑等隨眠，
而於安立、非安立諦相明了現前，無倒證故，亦能永斷迷事隨眠。
迷理隨眠行相深遠，要證彼理方能斷之；
迷事隨眠行相淺近，雖實有相觀亦能斷之。
orig::  ^594b23

論：故瑜伽說至相執引故。
commentary:: 
述曰：第五十五說，修道位中有二種道：
初即無分別智；後即後得智。
後得智名世、出世，如前數解此名，以有漏道是純世間故，無純世間道能永害隨眠。
以有二因，如文可解。
orig::  ^594b28

論：由斯理趣至俱能正斷。
commentary:: 
述曰：諸見所斷雖有迷事忿等十法，見斷頓斷故，
迷事之隨眠隨理觀一品，斷此及修所斷無明、
二見，及此俱根本及隨迷理隨眠。
無分別智斷餘有貪、恚、慢、無明，及此俱隨惑迷事者，
後得智亦能斷，行相淺近故。
問：何為亦是根本斷，亦是後得斷？
不違理故。此唯二乘非菩薩，菩薩修道不斷迷事隨眠故，即唯所知障是根本智斷。
煩惱障中通二智斷，然為迷理身、邊見等，
各於自地第九品道時方頓斷，而前八品既先斷餘煩惱，
可起後得智斷，第九品道時起無分別智斷，以迷理惑故。
此約九品別無間道斷者，若不出觀即斷九品，
唯無分別智斷八品中迷事煩惱，不可一觀道中前八是後得，
第九是根本智故。
即第六識中我見等俱生者，要第九品道方斷，雖無品數非如七識金剛心斷。
問：彼金剛方斷，有何妨耶？
答：即有色、無色界有學聖者，起無漏道却斷下地我見等種過。
若許爾者，即不還聖人應以現行潤生妨。
既許不還聖者種子潤生故，先離下地欲時，
其身見等並須斷訖，不同第七識，不潤生故。
由此應作四句：有依下地斷上隨眠，如下地得聖，
斷上一切種識中隨眠；有在上地斷下隨眠，
如在上地取無學果，斷下地第七識中煩惱種子，
《瑜伽》等說要金剛心彼方斷故。
第三句可知，第四句者除上三相，或謂斷所知障，
不可說上下自他地斷故，然約緣縛、相應縛故可說地斷。
此即在下斷上，在上斷下，於五、六、七識皆不能遮，
不違理故，非潤生故，非縛法故。
又解，用後得智斷菩薩亦能，十地斷所知障中有執、非執。
非執者，亦名迷事，故亦許斷，以障智故，
雖未斷本堅執之者，何妨先斷，如煩惱障俱生者，
以我見為首故，先斷時未能斷本，先迷事者亦可斷故。
斷所知障類亦應爾，此等分別妙絕古今，
於諸論師實未聞也，即二障六、七識合各得為四句。
問：有漏曾習，未泯相故不能斷隨眠。
後得亦有相，如何斷隨眠？
又此二智並各有相，此二何別？
答：後得雖有相，非執所引，非縛所緣，又非曾得，取境相時分明親證。
有漏不爾，故不能斷。
如五通等異生、聖者所證有異，淨與不淨，明與不明各有別故。
由如是等種種理故，亦即是彼二智差別。
orig::  ^594c4

論：二所轉依至故此不說。
commentary:: 
述曰：前說依他總名轉依，今取持種故唯第八。
orig::  ^595a21

論：二迷悟依至故此不說。
commentary:: 
述曰：依他起性雖亦此依，非根本故此中不說。
然無性等二《攝論》等，但以阿賴耶為轉依。
《對法》第十一，轉依有三：一、心轉即真如；
二、道轉即前能轉道；三、麁重即阿賴耶故。
此轉依略有二種，體寬《攝論》，彼無真如故；
狹於《對法》，無彼道故，然道是此能轉道中攝故，
亦不狹於彼，餘文可知。
持種依中體，唯在二乘及大乘有學位，
唯有漏，若并佛說即通無漏。
此唯約現行，種子識不能持種故，又是所棄捨中攝故。
orig::  ^595a23

論：三所轉捨至妄執我法。
commentary:: 
述曰：「謂二障種者」，此出體。
捨在何時？真無間道現在前位。
言「真」者有二義：一、簡有漏，不能斷種故；
二、簡後得相見道等。
障治相違，如明與闇。
說之為捨者，此即染中名捨依他起性，
由依他種斷故，不復能生現行之心妄執我法現行，由此斷故說現行及種依他為斷。
依他既斷已。
orig::  ^595b5

論：所執我法至遍計所執。
commentary:: 
述曰：實我、實法自性本無，但對妄情妄似於有，
今妄情斷無境對心，假說此境亦名為斷，由此道理名捨所執。
諸有處言斷遍計所執者，義在於此。
然三性中皆有捨義：一、遍計所執，如此所言不對情名捨；
二、有漏依他，此有二種：一、障法，如此中言障、
治相違名捨；二、非障法，下所棄捨中攝；
三、圓成實，此有二種：一、劣法亦所棄捨中攝；
二、勝法唯此不捨，故總言三性皆有捨義。
orig::  ^595b13

論：二所棄捨至皆永棄捨。
commentary:: 
述曰：謂餘有漏者，即二障餘，謂有漏善，
三無記法全，異熟生少分，除法執一分故。
劣無漏種，即十地中所生現行，及此種類中下品種，由金剛道轉。
極圓者，異前菩薩所依未圓滿故。
極明者，行相分明，異前菩薩智，彼不明故。
或極圓，簡一切有學；極明，簡二乘無學。
「純淨本識」者，「淨」者無漏，「純」者無雜，非如因位七識等善淨而不純，
本識純而不淨，今此第八無漏相續故名
「純淨」，此現行識非餘有漏、劣無漏種依，故皆永棄捨。
orig::  ^595b23

論：彼種捨已至生死劣法。
commentary:: 
述曰：此種捨已現行彼法亦永不生，由此道理名捨生死法及劣法。
此乃總言，不簡何念能捨。
此同《對法》十四說，得勝無漏亦捨劣法，
如得果時即捨於向，如前已說。
既言餘有漏法及劣無漏金剛心捨，為此前捨，為此俱捨。
orig::  ^595c5

論：有義所餘至俱時捨故。
commentary:: 
述曰：第一師前捨，與二障種俱時捨故，由有二種有餘有漏及劣無漏。
種既亡已，餘有漏法及劣無漏如何得在？
又，種生現既俱時生，種隨障已亡，現如何猶有？
又，三惡趣果與惑業俱亡，何故餘有漏法不隨惑俱捨？
有漏既前捨，及劣無漏亦應然，由此理故，
金剛道生有漏等滅，如明與闇不俱時生。
此師意說，金剛心中已得鏡智，仍未名佛，
未起解脫道證於滅故，諸無漏初起隣近有漏未名為佛，
如見道捨惡趣，因果同時。
此師之意，即說麁重無間道生捨，解脫道生但為證滅。
orig::  ^595c12

論：有義爾時至應無用故。
commentary:: 
述曰：第二師說，金剛心生猶未捨彼，猶餘有漏與無間道不相違故。
麁重違轉依，豈違無間道？
又，金剛心即劣無漏，如何此位劣無漏已無？
又，若此位彼已捨者，菩薩應無諸生死法。
生死法者謂有漏法，誰言菩薩生死法無？
生死法無何名菩薩？
又，無有漏應無所熏識，非善無漏可所熏故。
若此位菩薩已無所熏識，即住無間道，應名為佛。
若此位已名佛，解脫道生應無有用，解脫道生證極殊勝轉依圓滿，
無所熏識故無生死法，無劣無漏能斷麁重，
與無間道別，如前已論。
故無間道非佛，解脫道名佛。
汝今既金剛心已有是事，用解脫道何為？
次解前師之理云：若由二障種有餘有漏等，
所以二乘、菩薩非無漏圓，以所知障種有故等者，
今難云：應由無漏未滿足，有漏猶在故不名佛，
此無間道位已無有漏，無漏圓生何不名佛？
又，種生現必俱時生，如何種亡其現猶有？
誰言此位餘有漏等其種已亡？
我若種、現異時，可如所難；我亦種、現同時，
但不違無間道故，所以不與無間俱時捨，故汝所難非預我意。
由種．現異時前已破故。
此中不說。此師意亦種、現同時，若亦說者，應成三說。
今此許熏，明種生現同時，金剛心中猶有熏故。
又，三惡趣果與業惑俱亡，如何此位斷有前後者，
前十一障中已言，麁重違解脫道，即惡趣果與惑滅異時，何得今時率情為難？
orig::  ^595c25

論：由此應知至非彼依故。
commentary:: 
述曰：「餘有漏等，解脫道起，方棄捨之」，以解脫道位第八淨識非劣無漏，
餘有漏依故。前師欲釋後難，思准可知，然此二師俱不違理。
所斷捨中煩惱一分，所棄捨中劣無漏一分，
通二乘有，餘唯大乘。
又，由前能轉道中，能斷道證所轉依中迷悟依，
方有所斷捨、所棄捨少分，除劣無漏。
劣無漏，但由得勝捨劣。
orig::  ^596a25

論：四所轉得至清淨法界。
commentary:: 
述曰：下別解中，二果別故，即分為二。
涅槃中有二：初總出體；次別解釋四種涅槃。
初總出體，即此文是，此簡菩提，名所顯得，文意可解。
言真聖道者，謂聖所起道名聖道。
妙觀察智為能斷道，解脫道位正證涅槃。
有加行心為希求故，若非斷道印證名得，
通三智品，除成所作。
若言證真理之聖道，於中唯正體智非後得。
此依大位，若通三乘隨其所應。
由此涅槃在纏未顯，離障方顯，故體一如，約顯成別。 ^596b4

第二，別解四種涅槃，於中有二：初總舉數；次廣解。
orig::  ^596b15

論：涅槃義別，略有四種。
commentary:: 
述曰：此舉數也。
orig::  ^596b17

論：一本來自性至故名涅槃。
commentary:: 
述曰：下廣解也，於中有三：初出四體；次三乘辨；後總結簡。
此即出體。初涅槃中，文意可解。
謂「一切法相真如理」者，此出體也，即七真如中實相真如理，
彼云「二空所顯」，約詮所辨，涅槃依得顯故以相即，如前第八卷解。
此如《佛地》第三卷清淨法界解。
「雖有客染」等者，釋本來自性，有十種義。
具功德者，以能順生諸功德故，功德性故，
名為具德，凝寂湛然，故無生滅，眾生真性故平等有，
法性與法理非一、異，如前第八已解釋訖。
「離一切相」者，離所取相；「離一切分別」者，離能取相。
尋思路絕，顯唯內證，非麁心境，名言道斷者，
顯真自相非假名言所安足處，非言依故異有為法。
唯真聖者自內所證者，顯能證者必唯勝人。
其性本寂者，釋涅槃名，以圓寂義是涅槃故。
下三中出體義、釋名等，准此解。
orig::  ^596b18

論：二有餘依至故名涅槃。
commentary:: 
述曰：顯其因盡，苦依未盡，異熟猶在，名有餘依，依者身也。
就實出體，故是真如出煩惱障。
此中有餘，約二乘說，以言唯有微苦依故，
「依」謂依身，以其所離顯此涅槃，以大乘中難見相貌，從易處言。
orig::  ^596c7

論：三無餘依至故名涅槃。
commentary:: 
述曰：有漏苦果所依永盡，由煩惱盡，果亦不生，名得涅槃。
亦就實出體，通三乘釋。
orig::  ^596c13

論：四無住處涅槃至故名涅槃。
commentary:: 
述曰：所知障者，顯唯菩薩得，非二乘，二乘不能出所知障故。
「大悲般若常所輔翼」者，顯緣此涅槃生智、
悲故，或由智、悲緣證如故，於生死、涅槃二俱不住。
緣此雖起悲、智二用，體性恒寂，故名涅槃。
此即第一，出涅槃體。 ^596c16

自下第二，三乘分別涅槃具、不具。
於中有二：初、三乘具、不具；二、問答分別。
orig::  ^596c22

論：一切有情至可言具四。
commentary:: 
述曰：一切有情若凡、若聖皆有初一，由此經說一切有情本來涅槃。
凡夫、二乘有學，未證後三涅槃；二乘無學、
不定性未入地者有初二，定性者有初三。
直往入地菩薩有初及第四，無學迴心入地菩薩有初二及第四，
如來具四種。有此六位差別故，若斷縛得及得位次，
同時、異時，各應廣說，餘者如文可解，即三乘具、不具也。 ^596c25

自下第二問答分別。
於中有三。一問答佛有餘依。
二問答二乘有無餘依。
三問答斷所知障得涅槃等。
orig::  ^597a4

論：如何善逝有有餘依？
commentary:: 
述曰：善逝者，佛。有餘三者，理可知故。
為此問者，若佛有有餘依，應苦依未盡。
orig::  ^597a7

論：雖無實依而現似有。
commentary:: 
述曰：此答。雖無真實苦依未盡之有餘涅槃，
而現為苦諦等，似有有餘涅槃，此即相同二乘者解。
orig::  ^597a10

論：或苦依盡至可言具四。
commentary:: 
述曰：又解與二乘別。
約苦依盡故名佛無餘依，有非苦所依身在故名有餘依，
以佛世尊具有無漏所依蘊在，是故世尊可言具四，如來亦有有餘可爾。
orig::  ^597a13

論：若聲聞等至說彼非有。
commentary:: 
述曰：下第二，問答二乘有無餘依。
此外人問：若二乘有無餘依涅槃，如何有處說彼非有？
即《勝鬘經》說無無餘依故，彼言，世尊：二乘有餘生法不盡，
故有生；有餘梵行不成，故不純；事不究竟故，
當有所作等，乃至說言去涅槃界遠，是故彼言無無餘依。
orig::  ^597a18

論：有處說彼至彼亦非有。
commentary:: 
述曰：此中論主先却質也，謂《勝鬘經》說彼二乘都無涅槃，豈有餘依涅槃？
彼二乘亦非有。彼經如何言彼都無涅槃？
彼云唯有如來成就一切功德，故得涅槃；
阿羅漢等不成就一切功德，故言不得，
言得涅槃是佛方便，乃至廣說。
彼經說二乘不得涅槃，彼經不簡無何涅槃，
既有餘依二乘亦得，明知彼言有別意趣。
orig::  ^597a25

論：然聲聞等至不依前三。
commentary:: 
述曰：依無性者，二解經文，此中論文義意可解。
orig::  ^597b4

論：又說彼無至與佛有異。
commentary:: 
述曰：下依不定性。
第二、解申正義，餘文易了。
謂有二乘者，簡不定姓，身智滅位。
爾時，雖無二乘身智，而由二乘能證此滅，
可說二乘有無餘依，非有身智在時可說二乘名有無餘依。
依實真如說三乘無別，依菩提說三乘差別。
亦可依無住處說三乘有異，然今且說菩提差別。
orig::  ^597b6

論：諸所知障至得無住處。
commentary:: 
述曰：下第三，問答所知障得涅槃等。
此中有三：一、問應不得涅槃；二、問應得擇滅；三問菩提障。
此外人問。諸所知障既不感生，如何斷彼得無住處？
無住處者是涅槃，涅槃者體解脫縛。
其所知障既不能發業潤生，如何斷彼得無住處？
前言：斷所知障得涅槃故。
第二地犯戒愚是所知障，雖亦發業但障所知，
不招生故，今為此難。
若全不發業，即無犯毀三業，非於爾時斷煩惱障故，
勿以《佛地論》第七說及所發業果是所知障，便謂發業能感於生。
orig::  ^597b14

論：彼能隱覆至俱不住故。
commentary:: 
述曰：此是正答，其文可解。
令不發生大悲般若者，真如為所證緣起後得智，
後得智即般若，般若能起大悲故，於生死、涅槃二俱不住。
如既不證悲、智不生。
orig::  ^597b26

論：若所知障至不得擇滅。
commentary:: 
述曰：下第二，問應得擇滅，於中初問、後答。
答中有二：初答非；後答是。
初中有五：一、答；二；徵；三、釋；四、難；五、通。
此又外問，涅槃即以擇滅為性故。
orig::  ^597c2

論：擇滅離縛，彼非縛故。
commentary:: 
述曰：此答。由惠簡擇縛斷得滅，名擇滅故，
由所知障不縛有情招生死苦故，斷彼已不得擇滅。
orig::  ^597c7

論：既爾，斷彼寧得涅槃？
commentary:: 
述曰：外人又問，涅槃亦是解脫縛故。
orig::  ^597c10

論：非諸涅槃至中二擇滅攝。
commentary:: 
述曰：此論主答。非一切涅槃體皆擇滅。
此若不爾，一切涅槃皆擇滅者，即性淨涅槃應非涅槃，體性非是擇滅攝故。
能縛有情住生死者斷，得擇滅，此既不爾，故不得擇滅等。
餘文易解，不勞煩釋。
此中意說，涅槃性寬，擇滅體狹，非諸涅槃皆擇滅故。
由此涅槃與彼擇滅應作四句：有是擇滅非是涅槃，
謂斷煩惱障因中所得滅；有是涅槃非是擇滅，
謂本來性淨及無住處，或六行得滅，是彼乃分涅槃，
非擇滅故；有俱者，謂有、無餘依涅槃，俱非可解。
故四涅槃初、後二種，謂性淨、無住處，即體於真如上立。
中間有餘、無餘依二擇滅攝，斷縛得故。
所依縛盡初得果時名為擇滅，所依後無方顯涅槃，後依無時由前擇力。
故《對法》等說惡趣果名見道斷，《瑜伽》說是非擇滅攝。
orig::  ^597c12

論：若唯斷縛至四中誰攝。
commentary:: 
述曰：第四，外人復問：謂前說言所知障非縛斷，
不得擇滅；不動無為、想受滅無為，亦非斷縛得於四無為中，
是誰攝耶？四無為者，《五蘊論》說：一、虛空；
二、擇滅；三、非擇滅；四、真如。
《百法論》、《瑜伽》等說六，加不動、想受滅。
《對法》、《顯揚論》說八，加三性真如，因此則廣。
明無為義者，如前第二卷、《別抄》等解。
orig::  ^597c29

論：非擇滅攝至非永滅故。
commentary:: 
述曰：下論主答。此二於四中非擇滅攝，
《顯揚論》第十八說此二無為暫時離繫，非究竟離繫故。
問：諸非擇滅云何暫離不復生故？
答：擇滅無為唯究竟滅，永害隨眠故。
非擇滅中，《瑜伽》第五十三說：非擇滅法非一向決定。
一向決定者，學見聖跡，於卵、濕二生、北拘盧洲、
無想天、女身、扇#CB00705;、
半擇、無形、二形等生，及於後有若愛、若取所得非擇滅一向決定，
餘則不定，以伏種子令不生現，名非擇滅。
種若遇緣便能生現，故更生也。
由此非擇有定、不定。
故此中言：有永滅者，有永不滅者。
故此二既非是永滅攝，說「暫離」言，明非擇滅。
擇滅之中有「唯」言者，顯不通暫離義。
非擇滅中有「非永」言，顯不定義。
《對法》第二說：有二應斷法，謂諸煩惱及所依受變易、
不變易，如其次第，當知煩惱斷建立擇滅。
二受滅建立不動及想受滅，此二受不生，
亦名斷，不言二無為擇滅中分出，不可為難。
問：既言無間道等，如何是非擇？
擇者，惠也；無間生等，豈非惠也？
答：起無間道，若有漏亦非擇；若無漏不斷漏種子者，
定非擇滅，有何妨也？
又此應徵薩婆多師不染無知起，無間道斷，
而非是擇滅者，有何意不同有漏道？
有漏道彼宗亦得擇滅故。
或復今大乘起無間道別斷惑種，餘縛因此方永不生故，是非擇滅攝亦有何爽？
既爾，定知無餘先得，所依永無，方顯先滅，
名得涅槃，故擇滅攝，如想受滅無為，後時顯故，
實得在前，無餘亦爾。
或由先擇斷惑，復永不生故，此義應思。 ^598a8

下第二解。
orig::  ^598b10

論：或無住處至擇滅所攝。
commentary:: 
述曰：此體雖非縛，由真擇力滅障得，故寧非擇滅？
滅障得故，如煩惱滅，即二無為是擇滅攝。
次會《顯揚》十八文，彼說暫伏滅者，謂說伏惑得，及無漏心滅惑位時說故。
此若約無間道斷、解脫道得，即《對法》第二等文為正，是擇滅攝。
若約伏滅得滅定等上建立，即非擇滅，
如《顯揚》等。如前第二卷抄及《對法》第二卷抄解。
不動義如前說。
orig::  ^598b11

論：既所知障至是菩提障。
commentary:: 
述曰：下第三，問菩提障。
外人問此師說所知障亦障涅槃等，可解。
orig::  ^598b20

論：說煩惱障至為菩提障。
commentary:: 
述曰：下此師答。初却質，以煩惱障亦障菩提，少分智故名障菩提。
又為有此，菩提不起，故亦為障。
何得以所知為難？
文意可解。若爾，如何諸聖教說二障障別？
orig::  ^598b23

論：應知聖教至通障二果。
commentary:: 
述曰：諸聖教中依勝用說，此義不違，實各雙障，如第一卷初抄解。
此解涅槃中第二段文。
別解涅槃訖。
orig::  ^598b28

論：如是所說至名所顯得。
commentary:: 
述曰：第三，總結。以三涅槃名所顯得，以自性涅槃不由顯故方得，
本來寂故，唯有後三名所顯得，障滅顯故。
orig::  ^598c3

論：二所生得至相應心品。
commentary:: 
述曰：下第二，明所生得。
於中有三：初出體；次別釋、後總結。
初出體，文可知。
orig::  ^598c7

論：云何四智相應心品？
commentary:: 
述曰：此問起也。第二，別解菩提，菩提既四智，四智者何？
orig::  ^598c10

論：一大圓鏡智至現眾色像。
commentary:: 
述曰：於中有九：第一，出體辨四智差別，
《佛地論》第三解此諸名有少差別，《對法》
復解，餘可知也。「圓鏡」即智，持業釋。
「相應心品」言，通相應法。
「離諸分別」者，《佛地》云離我、我所執。
一切所取、能取分別，境及行相二俱叵測，
名為「微細」。諸「不愚」者，不迷闇義。
由此，如來名一切種智及一切智。
若「不忘」者，恒現前義，由此如來成不忘失法，
自性明善，名為「清淨」。
有漏永亡，離諸雜染。
「純淨圓德」者，純者無雜，淨者離染，圓者滿義，
純簡因無漏，淨簡一切有漏，圓簡二乘無學功德。
「現種依持」者，現行功德之依，種子功德之持，持功德種故。
「能現、能生身土智影」者，自心、心所不緣著本質，
如現餘三智影等，名為能現；餘色根等身、
土等德名能生，親照本質故。
又，身、土等法親緣之境，於識上現名為能現；
三智等法親緣不著，但從此生名為能生。
又，自第八識上別種所生諸法，如自色、
心等，名能生，依第八別有種故；若現他身諸趣等影，
名能現，無別種生，但有識種唯於識上現，
名能現，智為性故。
無間，就時；無斷，就方，一切時能現一切處影故，
如大圓鏡現眾色像，《佛地經》云：「如依圓鏡，
眾像影現」，依佛智鏡諸處、境、識眾像影現，
平等平等，故以為喻。
orig::  ^598c13

論：二平等性智至窮未來際。
commentary:: 
述曰：此據正義七通無漏。
「平等性」，真如理，智緣於此故言平等。
此在因中有我執故，自他差別，今無我故，自他平等。
「大慈悲等，恒共相應」，此攝十平等中幾性者，
慈、悲等攝八德。「隨諸有情所樂示現」者，隨十地菩薩所宜現也。
「無住涅槃之所建立」者，由緣無住涅槃故，
此識恒共悲、智相應，涅槃名能立，悲、智是所立，名為建立。
或由此悲、智所顯真如，名無住處，即是建立無住涅槃。
《佛地論》云：「建立佛地無住涅槃」，更無轉易，
名為一味，無間斷故，名為相續。
餘文易了。
orig::  ^599a10

論：三妙觀察智至皆獲利樂。
commentary:: 
述曰：神用莫方稱之為「妙」，具緣諸法自共相等，
名為「觀察」，籌量境相妙用勝故。
「攝觀無量總持定門」者，總持門者，陀羅尼門；
定門者，三摩地門。
雖餘三智非無此德，入出諸禪總持差別勝餘三智。
此智能攝藏，故名為攝；亦常觀察此總持定門，故名為觀。
「功德珍寶」者，謂六度、道品、十力等法。
作用差別者，謂現通等。
orig::  ^599a22

論：四成所作智至所應作事。
commentary:: 
述曰：所作之成，成所作即智故，《佛地論》第七說。
「變化三業」者，《瑜伽》第九十八說，不能化根、心。
言「三業」者，似意業轉，如後當知名似心故。
以上並是第一，出智體，以作用顯體故辨差別門。
orig::  ^599b2

論：如是四智至以智名顯。
commentary:: 
述曰：第二，釋相應多少門，得智名非識所以。
「二十二法」者，遍行、別境善法并取心故，
准前尋、伺因通無漏，即妙觀察二十四法。
今從因果二位通論故二十二。
此二十二者體，能變者是見分，所變者是相分；
或識自體名能變，相、見二分名所變。
或能變是種，因能變故；所變謂現，果能變故。
「智」者，決斷了達之義，彼位決斷了達相顯，
故「智用增」。
orig::  ^599b8

論：故此四品至功德皆盡。
commentary:: 
述曰：第三，以體攝用。
故《佛地論》第三卷初，具明功德相攝，故此四智總攝佛地一切有為功德皆盡。
智為主故，說智用增，諸餘功德智差別故。
orig::  ^599b17

論：此轉有漏至而得此四智。
commentary:: 
述曰：第四，轉何識得何智門。
八、七、六、五等如次而得。
無性菩薩及《莊嚴論》說，且觀智轉五識等，此中唯轉第六識得。
《佛地論》中有二師說，彼非次故，說法斷疑非五用故，
廣如佛地，不能繁引，與此無違。
轉識得智所以，此中有二復次，初釋可解，
第二釋中，識是分別有漏位，強智為決斷無漏位勝，
轉強得強，故言得智。
此中因解捨識得智，因更成名智所由。
orig::  ^599b21

論：大圓鏡智至淨種識故。
commentary:: 
述曰：第五，轉識得智位次。
此第八識初說可解。
若金剛心無無漏識，有漏已捨，無漏未生，
應無能持淨種之識，如前所轉捨中諍。
orig::  ^599c2

論：有義此品至不相違故。
commentary:: 
述曰：無間道與異熟識等俱滅故，既非障法故不相違。
又《對法》第十，解金剛喻定無間盡智等生，
不言金剛心時盡智等起，如何說無間道位圓鏡智生？
此唯正義，種現同時．種現異時復有別釋。
orig::  ^599c6

論：非障有漏至令不生故。
commentary:: 
述曰：即前所言餘有漏是，謂善、無記體非障有漏之法無間生已，
四智圓明無所熏識，諸無漏法更不增長，
應成佛故悲、智無窮，故盡未來際。
前師解《對法》盡智生時文云：彼言無間位後，
盡智等圓滿而生，不言此時此盡智等未起。
又無間者，是俱無間義，隔越尚稱無間，俱時寧非無間？
如異念言俱有等，《佛地論》中無此二說，彼不分辨何位心生故。
orig::  ^599c12

論：平等性智至盡未來際。
commentary:: 
述曰：見道初位現在前者。
真見道中此智即起。
第六引生非自力起。
二障頓斷妙觀察智．平等性智起必同時。
若漸次斷平等後起。
然諸見道．十地間起如上數明。
法雲地後盡未來故。
第八決定與一俱故。
自力既勝不由六引。
六入生空七恒法空。
平等轉故。亦不同地。
不同因位一切皆同。
orig::  ^599c21

論：妙觀察智至皆容現起。
commentary:: 
述曰：此即初解生空觀品。
漸悟入者，至解行地終；頓悟者，至無學位；
或至上位者，謂至菩薩十地位中頓、漸皆爾。
既不障法空，明法空觀必帶生觀。
加行入心雖獨法空，入必細故帶其麁意。
此非有漏及無心，通上諸位。
orig::  ^599c29

論：法空觀品至皆容現起。
commentary:: 
述曰：法空觀品要菩薩見道位方初起。
法空觀品准前應釋。
若至佛位唯生空觀，或唯理非事，有唯事非理，
或二俱觀，皆自在故。
餘文可解。
orig::  ^600a6

論：成所作智至亦得初起。
commentary:: 
述曰：如前四緣中已解。
第一師云：菩薩修道位中，第六意識後得引故，
亦得初起，於淨土中起五識故，《佛地論》等亦有此義。
雖言初地即亦得起，然非見道，見道已後，
修道得智方起，真相見道中不緣外事起麁識故。
orig::  ^600a10

論：有義成佛至作意起故。
commentary:: 
述曰：第二師說，如前四緣中已解，無別文義，故不敘之。
此中比量簡過及釋妨難，具如前解，《佛地論》
有評，義取後解。
orig::  ^600a16

論：此四種姓至勝後佛故。
commentary:: 
述曰：第六，種性本有始起門。
地前種增，入地二增；地前用增，入地體增，現起別故。
餘文可解，唯護法義。
orig::  ^600a20

論：大圓鏡智至不可知故。
commentary:: 
述曰：第七，所緣何境界門。
初師可解，所以如文。
orig::  ^600a24

論：有義此品至亦緣俗故。
commentary:: 
述曰：《莊嚴論》說於一切境皆不愚迷故，
有俗不知非不愚故，餘文可知。
言「諸處」者，謂內六處；「境」者，六境；「識」者，六識，
此十八界，或十二處，六根、六識並名識故，
身及土定須緣故，會不可知。
言「行、緣微細」者，行相、所緣也。
因既微細，果亦難知，非不緣俗。
orig::  ^600a26

論：緣真如故至准此應知。
commentary:: 
述曰：言二智者，體是一，用為二，何故俱生？
緣俗名後得者，了俗由證真，證真為先緣俗智生，故名後得。
《佛地論》又說：或似後得，名後得，後得不證真故。
或如後得因中緣俗，真觀後生故。
下准此解，餘所引文勘《佛地論》。
因有二類種，果恒唯一種生，二用現行。
orig::  ^600b4

論：平等性智至於理無違。
commentary:: 
述曰：此中三說，所以如文。
緣十平等故通緣真俗，第三說也。
orig::  ^600b11

論：妙觀察智至二智所攝。
commentary:: 
述曰：文義易了。
orig::  ^600b14

論：成所作智至後得智攝。
commentary:: 
述曰：引論文等皆勘卷數，如前已顯。
同類境故說緣五境，不定唯爾，故不違也。
五識皆能緣六境，不違理故，行相淺近，
緣事智故，但遮無為，如文證成。
orig::  ^600b15

論：此四心品至利樂有情。
commentary:: 
述曰：第八，緣境作用門。
成事智通現淨穢土，妙觀察智通二土說法。
orig::  ^600b20

論：如是等門，差別多種。
commentary:: 
述曰：第九，指例門有多。
如是等門差別多種，佛地有四分心緣境，如前第二解。
諸智相、見分別門，即前第九卷解訖。
相應心所多少門，如前第三卷解第八識，
第四卷第七識，第七卷解六識中及次前二十二法中解。
善無漏門，如隨識中辨。
假實分別門及攝諸功德門，此論雖無總明處，
然隨諸識已明訖，故不繁敘其間。
智依何定起，何受相應，轉何界後識後智生等，
佛地雖無，如前已解。
上來總是第二，別解所生菩提訖；自下第三，即結是所生得。
orig::  ^600b23

論：此四心品，名所生得。
commentary:: 
述曰：此為結也。就解所轉得有三：初，總舉所轉得出數；
二、別解所顯所生訖；三、總結故。
orig::  ^600c6

論：此所生得至名所轉得。
commentary:: 
述曰：總結前也，就解轉依中有三。
上來第一，解轉依訖；自下第二，明本頌所說轉依之言。
orig::  ^600c9

論：雖轉依義至轉依言故。
commentary:: 
述曰：總有四種，而今但取二所轉得，餘三轉依不可證故。
設有真如及無漏道，不是證義故不說之。
orig::  ^600c12

論：此修習位至因位攝故。
commentary:: 
述曰：自下第三，明此十地能證二轉依，
非已證得，要成佛方證故。
此十地無間道斷障為因，解脫道方證於彼故。
上來解五位中第四頌，雖有廣略不同，總是解十地修習位訖。
orig::  ^600c16

論：後究竟位，其相云何？
commentary:: 
述曰：自下解第五位，謂究竟道。
於中初問；次答，此即問也。
orig::  ^600c22

論：頌曰至大牟尼名法。
commentary:: 
述曰：頌中有三：初一句出位體；次七字顯勝德；
餘八字簡二乘，顯三乘別。
orig::  ^600c24

論：曰前修習位至究竟位相。
commentary:: 
述曰：初解頌文，後諸門分別。
初釋四句文即為四段，義乃為三，如判頌意。
初中有二：初、正解頌，初句出體；後、問、答。
分別解本頌中，初總判；次出體；後別釋。
此顯位相也。
orig::  ^600c27

論：此謂此前至無漏界攝。
commentary:: 
述曰：此下出體。「無漏界攝」，即菩提、涅槃二轉依果，是究竟位。
言究竟者，略有二義：一、簡前四位名究竟；
二、簡二乘名究竟。
二乘雖得菩提、涅槃，非究竟義，非高勝故。
此略釋第一句頌中上「此即」字，兼解「無漏界」訖。
orig::  ^601a3

論：諸漏永盡至故名無漏。
commentary:: 
述曰：下釋無漏義。
「諸漏永盡」者，能除漏義，能證、所證皆能除漏，此即離彼相應縛義。
「非漏隨增」者，即是顯非所緣縛義。
又，「諸漏永盡」者，顯離雜彼煩惱；「非漏隨增」，離二縛義。
又，初是染法自性斷，後是離縛斷；初性唯染，後通一切有漏。
言「性淨」者，簡二乘無學，善有漏等蘊雖亦離二縛，
而性非淨，前有漏類故，有第七所知障漏，俱非性淨故。
言「圓」者，簡一切有學無漏，因未圓故。
「明」者，簡二乘無學無漏，顯彼雖圓果之極，
故而非是明，非勝妙故。
又，「淨」簡有漏，「圓」簡二乘，「明」簡菩薩無漏，
具五義性，名無漏界，餘無漏等雖亦名無漏，非究竟無漏。
此中雖解無漏之言，長讀尚字，意乃為遠也。
orig::  ^601a9

論：界是藏義至利樂事故。
commentary:: 
述曰：「界」者，藏義，無為功德涅槃所藏，有為功德菩提所含；
或是因義，或為所緣，或為增上，展轉傳說為利益等，
謂體能生五乘世、出世間利樂事業，或為緣生他利樂事。
何故經云在纏名如來藏，出纏名法身？
此中出纏方名為藏。
彼約位，此約體；或彼依有障、無障以辨法門，
此明本末，故不相違。
即是總解第一句訖。
orig::  ^601a24

論：清淨法界至如何唯無漏。
commentary:: 
述曰：下明問答中，有二問答。
此為初問。外人問云：清淨法界可唯無漏，
是理法故；四智心品如何唯無漏？
豈如來身皆唯無漏？
此除大眾部等餘小乘難。
法界理法既同擇滅，可許無漏；非佛身中有為功德皆無漏攝，
如何唯言是無漏也？
orig::  ^601b4

論：道諦攝故至已永捨故。
commentary:: 
述曰：此論主答。六十六說：佛智、通等一切功德道諦所攝，
前已成立大乘聖教，所以為量。
orig::  ^601b11

論：雖有示現至道諦所攝。
commentary:: 
述曰：如來示現叱呵身、語，現起入滅，現有背痛，
似苦、集諦而實無漏。
orig::  ^601b14

論：集論等說至五外界等。
commentary:: 
述曰：外人問云：《集論》第三等說：十五界、
十色處等，唯是有漏。
今言佛身唯並無漏，既爾，如來豈無五根、
五識、五外界等？「等」者，等取十有色處、法處少分等，
今論主言：如來一切皆是無漏。
論說十五界有漏攝，相違故難。
orig::  ^601b17

論：有義如來至理不相違。
commentary:: 
述曰：答有三義，此第一說。
如來身、土離能、所分別、三七分別，絕名言戲論，
非蘊、處、界有情等所攝，不可言此五根、此五境等。
今《大般若》大有此文，今三論諸師多為此解，故不可以十五界等有漏為問。
彼言有漏，明非佛身。
《佛地》第一卷說，此師當第三義，彼亦無評。
orig::  ^601b23

論：有義如來至性散亂故。
commentary:: 
述曰：此第二說。文中有五：一、申宗；二、外詰；
三、釋難；四、重問；五、解徵。
第三段中有二解，初解中有五：一、外問；
二、復徵；三、又解；四、復問；五、復釋。
如來根、境皆以意識妙定為先方變，本識隨變。
設第八變妙定生，故法界所攝，非佛以外所餘菩薩及異生等，
雖依此佛所變上，變為佛身、土，然佛變細，餘變者麁。
佛變細者，非五境攝。
他之所變義有二途，一色或定收，如來第八勝定所引住故。
何故第八定所引即彼五識？
不爾，五稱散五常緣故，理亦少難熟思之也。
根、境既無，如來五識，亦非五識界，根雖非實，
似其根相，故佛現有，他不變根但變似境，
以相麁故，或可受用故。
《無垢稱經》及十八不共法中，如來之心恒在定故，
大眾部計亦恒在定，《對法》第一說五識身性散亂故。
orig::  ^601c1

論：成所作智何識相應？
commentary:: 
述曰：此外人問。既無五識，成所作智何識相應？
orig::  ^601c18

論：第六相應，起化用故。
commentary:: 
述曰：論主答：第六識相應，能起化用故。
非餘識俱。
orig::  ^601c20

論：與觀察智性有何別？
commentary:: 
述曰：此外人問。既與六識相應，與觀察智體性有何別？
不可一識二智生故。
orig::  ^601c22

論：彼觀諸法至故有差別。
commentary:: 
述曰：此論主答。彼觀察智能觀諸法自相、共相。
此成事智唯起化用，故二智別。
orig::  ^601c25

論：此二智品至不俱起故。
commentary:: 
述曰：外人復問。此二智品應不並起，餘論等說，
無處、無容，同身、同類，一身二識許俱時生。
今既一類第六識者，應不俱起。
orig::  ^601c28

論：許不並起至俱亦無失。
commentary:: 
述曰：此論主答。許不並起於理無違，前後剎那別異起故。
然行迅速，似二用俱。
第二解：同一識體義用分二，說二智俱，
亦無有失，如一意識見色、聞聲，一體義分，此亦應爾。
此第一解，成事智品與第六俱。
orig::  ^602a3

論：或與第七至成事品攝。
commentary:: 
述曰：此第二解，或成事智與第七俱，依根緣境是平等智差別用故。
此平等智既能變起受用、變化二身，能為根、境而依之故。
依此化他根、境之識唯平等用，起化用麁，
化異生類，名成事智；起化用細，化地上類，名平等智。
orig::  ^602a9

論：豈不此品，轉五識得？
commentary:: 
述曰：此外人難。豈不今此成事智品轉五識得，何言七俱？
orig::  ^602a15

論：非轉彼得至不應為難。
commentary:: 
述曰：今者但以彼生死滅涅槃得顯，名轉生死而得涅槃，非涅槃性即是生死。
今此亦爾，由轉去因五識滅已，此緣麁事境識品生，
說成事智轉五識得，不以因中五識轉作果中成事智品，成事智品即是五識。
此師若謂轉五識得成事智品，便違《莊嚴》、
《攝論》等說，即是第二師解，佛唯三界是實，
餘虛，十五界等文為正也。
orig::  ^602a17

論：有義如來至有漏無漏。
commentary:: 
述曰：有三：一、標宗；二、會違；三、結正。
此初也。第三師說：彼蘊、處、界等皆通有漏、
無漏，故佛蘊、處、界等三法皆唯無漏。
orig::  ^602a26

論：集論等說至所知境攝。
commentary:: 
述曰：以下會違，有二：初會第一師；二會第二師。
會初師文，《集論》第三等說十五界唯有漏者，
且依麁惡之境體、淺識智之境體說，或麁境體，
淺是識用，即二乘等及十地菩薩之身。
十五界唯有漏，非說一切凡、聖有情十五界等皆唯有漏。
orig::  ^602b1

論：然餘處說至理必應爾。
commentary:: 
述曰：《大般若經》及處處經說，顯非如彼界等相故，表非下智所知境故。
orig::  ^602b8

論：所以者何至解脫身等。
commentary:: 
述曰：有為皆蘊，說一切法皆處、界攝。
諸論通文，說十九界等，《無垢稱經》之所遮故，
非如來根、境，非十八界等攝。
此遮第一師計：如來根、境非界、處攝。
若絕戲論故，非界等者，亦不應此頌說如來功德即無漏界，
是善，是常，亦是安樂，亦不應名解脫身等，
解脫身等既可名者故，蘊、處、界？
理應可名。
orig::  ^602b11

論：又處處說至是密意說。
commentary:: 
述曰：又《涅槃經》、《莊嚴論》等說，轉無常蘊，獲得常蘊。
《勝鬘》等說，如來妙色身等。
故諸經中說為非色等，是密意說。
密意說者，顯非麁淺智境界故。
以上皆是破前第一師計。
orig::  ^602b19

論：又說五識至非佛所成。
commentary:: 
述曰：文意可解，破前第二師。
orig::  ^602b24

論：故佛身中至而純無漏。
commentary:: 
述曰：三結宗義。三師說中，此義為正。
次解眾德有四：一、不思議；二、善；三、常；四、安樂。
先解第二句。解不思議有三釋，《攝論》第九、
世親等解，同無異見。
orig::  ^602b26

論：此轉依果至言議道故。
commentary:: 
述曰：此第一解，智之與境，皆具此義。
orig::  ^602c2

論：微妙甚深自內證故。
commentary:: 
述曰：別解「不思」。又，智微妙，性相甚深，所緣境自內證故。
又，境微妙，唯甚深智能內證故。
又，二皆通《攝論》唯有內證之言，唯解緣真如故。
orig::  ^602c4

論：非諸世間喻所喻故。
commentary:: 
述曰：別解「不議」。絕比無方，故不思議，如
《攝論》中以三義解不思議，《顯揚》十七有不思議品，亦不出此三。
《瑜伽》等亦然，所以不述。
orig::  ^602c8

論：此又是善至俱說為善。
commentary:: 
述曰：次，二、明善。頌言「善」者，白法性故，體白故異不善及無記，
能斷黑名白。若爾，此與有漏善何別？
以法界遠離生滅，極安穩故，四智品妙用無方比，及極巧便故。
無為、有為二皆順益，與有漏善差別，并違不善。
以下合其四義，故名善，前第六卷已解善訖。
orig::  ^602c12

論：論說處等至五根三境。
commentary:: 
述曰：此為外難。四智心品既唯是善，《對法論》
第四說八唯無記，謂五根、三境。
如來豈無五根等也。
orig::  ^602c19

論：此中三釋廣說如前。
commentary:: 
述曰：今論主答。此中三釋，廣說如前。
如前有漏等三解。
orig::  ^602c22

論：一切如來至無漏善攝。
commentary:: 
述曰：真如等五法皆滅道攝。
滅道攝者，諸經論中說，既唯無漏，故此唯善。
又，《對法》第六、《瑜伽》等說，有清淨法界非苦、集故。
《攝論》亦然。此二解并前四，合則六解。
既爾，即佛所有眼等，皆是無漏善，似有漏善及無記等，
及似有漏善故，名之為善等，非實然也。
orig::  ^602c24

論：此又是常至無斷無盡。
commentary:: 
述曰：次，三、解常。此又是常，五法俱無盡期故。
又，真如無生滅故常，無變易故常，皆自性常故。
四智心品所依真如常，故常。
其四智品體無斷及無盡，故說常。
無斷常者，是不斷常義，報身也；無盡常者，
是化身，相續常義。
《莊嚴論》說三種常故，如常施食、受樂等事，
四智「非自性常」義。
「從因所生」者，謂明從種生故。
若初唯生後不滅者，便違佛說，一向記言：生者皆滅故。
又若色、心是自性常者，不見說故，違比量故。
獲得常色等者，由願力化有情，是不斷相續常義。
七十八、《解深密》說：化身有生起相故。
「窮未來際」，亦釋不斷、無盡常義，願力常故。
餘文可解。
orig::  ^603a2

論：此又安樂至俱名安樂。
commentary:: 
述曰：次，四、解安樂，無逼無惱諸有情故，
非如有漏善，逼逐處生死，惱亂有情類不令趣涅槃。
又，有漏法皆是行苦，逼迫性故，增煩惱故，故非安樂。
二轉依果俱名安樂，樂謂五樂，安謂五安，各有多種。
安之與樂差別云何？
謂諸有漏樂受者，樂而不安，麁動轉故；
有漏輕安，安而不樂，不能順益得涅槃故。
此安樂者，如第一卷疏解差別。
orig::  ^603a16

論：二乘所得至但名解脫身。
commentary:: 
述曰：次解解脫身。
於中有二：初略；後廣。
二乘所得此二轉依果，但名解脫身，解脫生死及縛法故，
以彼轉依無十力等殊勝法所莊嚴故，不名法身。
殊勝法者，斷所知障得無量功德依故。
《解深密經》、七十八等說「真如為解脫身」
言，世尊二乘所得轉依，名法身不？
善男子不名法身，當名何身？
名「解脫身」，由解脫身故，說二乘與佛平等平等；
由法身故說有差別，無量最勝功德，算數譬喻所不能及，故彼名真如。
是二乘解脫身，非五分法身中解脫身，
五分法身中解脫身，體唯勝解數故，此無為解脫故。
彼菩提果是五分法身中解脫知見身，不名法身。
菩提及涅槃俱離縛故，但名解脫身。
orig::  ^603a25

論：大覺世尊至所莊嚴故。
commentary:: 
述曰：次解在牟尼名法身。
「成就無上寂默法」者，梵言「牟尼」，此言寂默。
寂默法者，離言法也，或離過故，故名為寂默。
通三乘解，成一切法性、相離言，不二法門，名為寂默。
唯我世尊大牟尼尊二轉依果，亦名法身，亦解脫也。
言法身者，非三身中之法身也。
佛得二名，離煩惱故名解脫身；離所知障，
具無邊德，名為法身。
此中意說：有為、無為各於自身功德法依，名法身故。
orig::  ^603b11

論：體依聚義至皆此攝故。
commentary:: 
述曰：何故名身？體性義、依止義、眾德聚義，
具三義故，名為身故，故通三身。
若別、若總離名相義，此亦《佛地論》有，餘文可解。
orig::  ^603b21

論：如是法身至所依止故。
commentary:: 
述曰：自下諸門分別有七。
初三身別相門。初、總出法身中，復有勝義別立身名自性。
離相者，無十相也；寂然者，尋思路絕也；
絕諸戲論者，離語言也。
諸佛自性名自性身，有為、無為功德法依名曰法身。
orig::  ^603b25

論：二受用身至廣大法樂。
commentary:: 
述曰：「及極圓、淨、常遍色身」者，眾相咸備名極圓，
體離眾患名極淨，無間、無斷名極常，無所不在名極遍，
積集有礙之體名色身，此即功德之所依身，
一是常不斷常故；二是遍量同空故。
「相續湛然」者，言「相續」者，簡自性身，有生滅故；
言「湛然」者，簡他受用及簡化身，彼時斷故。
orig::  ^603c2

論：二他受用至諸利樂事。
commentary:: 
述曰：他受用中現身、土，由平等智；現通說法等，由觀察智。
自他受用法樂等者，名受用身。
變化不爾。
orig::  ^603c10

論：以五法性至皆有實智。
commentary:: 
述曰：第二，五法攝三身門。
第一師：經說「真如是法身」者，《佛地經》說。
「論說轉第八得自性」者，《攝論》第九說。
轉去藏識得圓鏡智，亦智殊勝。
「說平等智於純淨土，為諸菩薩現佛身」
者，《佛地論》云如餘論說，竟不出何論。
《莊嚴論》說：然須勘抄。
「說觀察智，大集會中」等者，《佛地》亦言如餘論說，
亦在《莊嚴論》，須勘抄諸文。
亦有「轉諸轉識得受用身」者，是《攝論》智品說。
「說成事智於十方土現難思化故」者，《佛地論》
說《莊嚴論》說，又《攝論》智殊勝具攝三身。
orig::  ^603c14

論：有義初一至非色心故。
commentary:: 
述曰：第二師說有二：初自性；後餘身。
自性文有四：一、標；二、引證；三、解違；四、釋。
「自性身本常」者，《莊嚴論》說三種常，如《佛地論》第七等引。
「說佛法身無生滅」者，《佛地》云《讚佛論》說，
然七十八、《解深密》亦有此言：法身無生滅，化身有起盡故。
「說證因得非生因」者，世親菩薩《金剛般若論》說。
「又說法身諸佛共有等」者，《佛地論》云諸經論說，
即《對法》第一、《攝大乘》智品等中亦有此說。
orig::  ^603c26

論：然說轉去至彼實性故。
commentary:: 
述曰：「然說轉去藏識得者」，會第一師引
《攝論》文，今以斷麁重顯真如故。
「智殊勝」文者亦可解，以法身是智依止，彼智之實性故。
orig::  ^604a7

論：自性法身至得受用故。
commentary:: 
述曰：「四智品中」下，解餘身中，有二：初標智攝；後解釋相。
相中有二：初自受用；後他受用。
自受用中有三：一、引證；二、解違；三、說相。
平等智品現他受用，以得妙理自他平等，
別為化上機現身、土等。
成事智品隨類化身、土，妙觀察智於中說法，
據實二身四智俱現，豈圓鏡智緣於二身不能親益？
今但相似後智用，說圓鏡智是受用佛，
此《莊嚴論》文。然前師如何解此文意？
「轉諸轉識得受用」者，《攝論》文，此文即證四智皆受用身。
orig::  ^604a11

論：雖轉藏識至屬何身攝。
commentary:: 
述曰：「亦得受用」等者，解《攝大乘》不說轉藏識得受用身所以。
說為法身者，如前已解。
圓鏡智品是實色、心，與此非色、心違。
orig::  ^604a22

論：又受用身至實智為體。
commentary:: 
述曰：此以理解難。
解他化身中有三：初立理；次解違；後說相。
orig::  ^604a26

論：雖說化身至體實非智。
commentary:: 
述曰：釋前所引《攝論》智殊勝攝三身文，
然以自受用實智為體，准他受用身等，不說實無漏智。
orig::  ^604b1

論：但說平等至自受用攝。
commentary:: 
述曰：釋前所引平等智現受用，成事智現三業化文，
但明二智現二身，體非二身也。
第三他化二身相，於中有四：一、標舉；二、
立理；三、引證；四、會違。
orig::  ^604b4

論：然變化身至無形質法。
commentary:: 
述曰：是化現心、心所，《佛地論》說，此實相分，似見分現。
《佛地》第七有二說，如彼，不能繁引。
orig::  ^604b9

論：若不爾者至尚不知故。
commentary:: 
述曰：下立理引證。
orig::  ^604b12

論：由此經說至化作三業。
commentary:: 
述曰：下引證。「化無量類皆令有心」者，化無量化人之類，
皆令有心，為引他故。
此《涅槃經》，下《佛地經》。
orig::  ^604b14

論：又說變化至相分現故。
commentary:: 
述曰：此《解深密經》文，七十八同。
orig::  ^604b17

論：雖說變化至故不說有。
commentary:: 
述曰：會違。即九十八說，於四事不能化：
一、根；二、心；三、心所；四、業及業果報等。
又「無根」等用，不如色、聲等，故說不化。
不爾，香等亦應然，如五十四及五十三末，
及前第二卷抄，因明化中，化為何法等。
orig::  ^604b19

論：如是三身至化相功德。
commentary:: 
述曰：第三，三身功德各異門。
法身應以木、石為難，彼亦不能起貪、恚等，
應名具功德，此順生善法故，不得為例。
「常、樂、我、淨」等，應分別，離染簡有漏。
「眾善所依」，簡有為無漏。
「無為功德」，顯無生滅，餘如《樞要》，並取《佛地》第七。
orig::  ^604b25

論：又自性身至為他現故。
commentary:: 
述曰：第四，三身二利門，可解。
orig::  ^604c3

論：又自性身至遍一切處。
commentary:: 
述曰：第五，三身所依土分別門。
如《樞要》說，即法身亦名自性身。
「法性土」者，以屬佛、法，相、性異故，以佛義是相，
謂有為功德法所依故，眾德聚義故，二身自體故。
「法」是性義，功德自性故，能持自性故，諸法自性故。
「體」為土義，為身。
orig::  ^604c5

論：自受用身至亦無定現。
commentary:: 
述曰：還隨自受用土，下二身隨自土亦爾，
非離身別有土名故，如《樞要》說。
然此功德隨所依身、智慧，隨所證如法，亦可說言遍一切處。
「隨住十地菩薩宜」者，《十地經》說，十地各有分量大小，廣如彼說。
唯見百佛，見百葉化佛，見百三千大千世界變化身土。
「淨穢佛土，因緣成就」者，以化土中有淨有穢，
非他受用土，故言淨穢。
他受用法樂增同自受用，俱名受用。
化土雖復說法，神通增故立變化名，法樂義劣。
此《佛地論》廣說大、精。
orig::  ^604c11

論：自性身土至一切生故。
commentary:: 
述曰：第六，三身諸佛身土所化同異門。
須勘《佛地》，此文一往，佛地甚好，共中其實是多。
見者，謂於一土有一佛身故。
「不共」中，《佛地論》引彌勒菩薩根熟後等；
又勘《別抄》，彌勒發心劫數長短，乃至廣說。
orig::  ^604c22

論：此諸身土至俱善無漏。
commentary:: 
述曰：第七門，於中有二：初、明身、土能、所變；
二、因解唯識見、相同異。
此即初門。第八雖實，皆通緣染、淨土，然約增勝現所得者。
自受用者，唯淨無漏識之變。
既唯佛能知變，非餘所知變故。
他受用身、土，體唯是淨，然能變者通有、無漏。
如來及十地中菩薩無漏後得所變，即純淨無漏，
若十地第八識并五識，及七地以前有漏散心，
及有漏後得所變，即純淨有漏。
無他受用土體是穢者，非有穢心之所變故。
問：既許有漏識亦能變土，他受用土云何必唯淨？
答：本質佛所變者非穢故，能變之者無煩惱穢故。
無穢識故，所以所變之土唯淨，通有、無漏。
此據相似，若變化土本質通淨、穢，唯無漏。
若隨彼二乘等無漏心所變，即無漏；然彼無此事，
彼無漏狹，不能緣身、土等。
若隨彼二乘有漏心，并異生所變，即有漏，
皆通淨、穢。或二乘等後得不能緣，即唯有漏，
通染、淨，如螺髻梵王、舍利弗等所見異故。
今此文中，總約三法，一切有情為論。
orig::  ^604c28

論：純善無漏至非苦集故。
commentary:: 
述曰：此無漏相分同能變識，一向是善無漏，
相不離見，同非繫故，以能緣心變似自境故，
縛與不縛，理必須同；淨與不淨，理必須同。
無漏心等順益義勝，悲力廣大，相分與見必同善性，
一切無漏法爾必善，故性必同，其性、相必皆順理故，
故性必同，非如有漏心相、見性有別。
言因緣者，是種子也。
orig::  ^605a20

論：蘊等識相至雜引生故。
commentary:: 
述曰：以蘊、處、界三法因緣雜引生故，謂見分是心，
相分非心，如第八相中根、境等，及六識所緣色等，以與見分非一類種生故。
色、心等別，以不相違故，無漏所變相分法中有五蘊，
亦如根等，即是相分純種，與見分無漏及性同也。
與見雜種故，色、心蘊等亦各有異，乃至相應法，相分相望亦然。
由識起相等，同不繫法，純種，唯無漏，作用法不同，
雜種生色、心，不可有漏同無漏難。
orig::  ^605a28

論：有漏識上至非滅道故。
commentary:: 
述曰：純從有漏種子生故，同是繫法，所以言純，故唯有漏。
問：何故界繫見、相許別繫，有漏、無漏必同耶？
答：見、相雖界繫別，仍相順故。
orig::  ^605b9

論：善等識相至五十二等。
commentary:: 
述曰：善等三性，識之相分，不必皆同，性相別故，
有漏名等，勢分轉故，不順理故，不能引相與見分，
相必能令同，如鼻、舌、身識見與彼相分，
非必同性，故與見分非必性同。
見、相分中，三性因緣雜引生故，不可同性，
作用別故，性不可同，如無漏緣使等相分唯有漏，
虛空等能緣心通三性，相分唯無記，香等三境唯無記，能緣之識通三性等。
若皆純種唯一性者，三境唯無記，等言應不成失，不可說約第八所變唯說無記。
三識所變通三性，二境亦爾，以三識所變三處攝故，
應言通三性，諸論無文故。
虛空、非擇，例亦應然，故相分、見分不必同性。
性別既爾，蘊等識相或相、見分同，或相、
見分異，類此應知，亦不定故。
若相分與見分蘊等亦同，便無五蘊、十二處、十八界別。
既有三科別，明知相、見分等不必皆同。
《佛地論》說，三身生滅門，化自、他身色俱非等，化心亦爾。
三身相對四句門，生法二身攝三身門，
十佛攝三身門，如彼第七。
因解身、土能變、所變，即釋唯識相、見異同。 ^605b13

上來已依略、廣及位等，明能變識等訖，
自下解相、見分或異同中。
即明能變之識相、見同異，第七門中。
自下第二，因解唯識義。
orig::  ^605c6

論：然相分等至俱實有故。
commentary:: 
述曰：一解云：等取心所所變現，所變名為行相。
「依識變現」等者，唯難陀二分義，小分有異親、
疎所緣，二皆不實故。
以疎所緣等取親相，不為行相。
此所疎知，如識變故。
又立三分，并下有二，復次解。
依識變現等者，相分等言，等取見分，識自體之所變故。
此相、見分雖體是依他，識自體之用故，
非如識性依他中實，識是根本自體故，
彼是末是用故，如日及輪，如燈及光，實、虛異故。
若不爾，應不言唯識，應言唯境、唯見分等。
以許相、見與識自體，俱實有故。
此義應思。設緣色等，見、相亦俱不實，不及於識，
如緣過、未、虛空等識相分，雖有非稍實法，
見分非無，仍緣虛境。
虛境行相是不實心，故見不及識自體分，
識自體分唯緣於識，是根本故，證自體故，
體性是實有，其變似色等亦並不實。
此師意也。若爾，無分別智境相如何？
彼內證故，此所不論。
如緣自體，餘是外境，故不同如。
設緣真如自體實有，非識所變故。
真如體實，今論所變故相、見假。
又縱真如是實，以於境中少實有故，但言唯識，
不言唯境，今以內證，是故不可例同於外。
《佛地》第三有此師義，許有三分依他性義。
orig::  ^605c9

論：或識相見至虛實如識。
commentary:: 
述曰：第二師說：識與相、見分等，皆從緣生因緣法故。
此二與識，虛實皆同。
雖有緣去、來等，相是依他故，與識不多別。
又，此師意，但有相分，與識一種，是實，不遮緣過、
未，但得假法。此是正義。
前師相、見即識種生，此師相分與識別種，見分與識同種生故。
若爾，應言諸法唯境，何言唯識？
orig::  ^606a4

論：唯言遣外至亦應非實。
commentary:: 
述曰：論答：唯言遣心外遍計所執，不遮內識所變之相分等。
若不作此解，真如應非實有。
真如既實，境即實成，能緣如心，寧容是假？
若是假者，應不緣真如；若非假者，見便是實，
故非心、境一向非實，以境是虛言唯識故。
若境是實，遣心外境名唯識，即真如不離識故，
非心外法故，亦唯識攝。
orig::  ^606a12

論：內境與識至唯識非境。
commentary:: 
述曰：外人難：內境與識既並非虛，如何可言唯識，非境？
orig::  ^606a20

論：識唯內有至但言唯識。
commentary:: 
述曰：答有二。初云：識唯內有，境亦通外，
即境相分，內是依他，外是遍計所執。
以非心所變法，說之為外，非體實有名外，
恐心內之境濫心外之境，故但言唯識。
又，疎所緣緣亦是外，若言唯境，恐取心外之法，故此不論。
所執之心亦是心外法故，是故設不慮濫，
言唯境亦得，為簡外故但言唯識。
orig::  ^606a22

論：或諸愚夫至如外都無。
commentary:: 
述曰：一、謂所執為實；二、謂親取心外境，
依此故言迷執於境，此意可解。
此第二師解唯識，《佛地》所無。
為破執故雖為愚夫，非心之理豈佛非有？
即前二師許有相、見分義，第三師解。
orig::  ^606b1

論：或相分等至定相應故。
commentary:: 
述曰：此師不許有相、見義，唯一識性，由前妄熏習力似多分生，
似有相見，即佛後得智無別相、見分。
有漏善心，因後得智有相、見者，有法執故。
佛似見、相淨穢土等，不作二解，故非所執；
餘作二解，故是所執。
又，佛自在了妄執故，設變見、相皆非所執，
由往因中熏習力故，今果亦爾，佛證諸法不可言故；
餘即不爾，見、相皆執，不證不可言境故。
今此依餘說，故言無別。
或佛不現餘人自見，若爾，真如非妄習生，應非唯識。
識之實性故，言唯識故，除識性無別有法。
orig::  ^606b7

論：此論三分至成唯識論。
commentary:: 
述曰：此下大段，第三，釋結施願分。
即第二師解論文，謂：初一頌半略明能變識相；
中有二十三頌半廣明唯識；後有五頌明唯識位。
以佛說法初、中、後，善、純一、圓滿、清白、梵行，
今同彼教，故言三分，如第一卷抄釋，餘文可解。
此中言成，即以教成教，即以教成理，理實俱通。
然依境、行一解，成如前解，理體分別唯識性、相義。
orig::  ^606b19

論：亦說此論至極明淨故。
commentary:: 
述曰：言淨者，謂從喻顯，如真如性雖本性淨，
若不修習，淨無以彰顯，教、理俱得。
如珠寶等性雖光潔，若不磨瑩，無以出光故也。
如蘇迷盧，雖寶所集，無日輪迴照，何以顯光？
此論亦爾，如前第九卷初抄故。
orig::  ^606b28

論：此本論名至登無上覺。
commentary:: 
述曰：初二句，結牒上；後二句，正迴施發願。
由三十頌顯唯識理，非增減者，依三義配釋，皆有非增減義。
成唯識論述記卷第十
 ^606c5
