金色王經
translator:: 東魏天竺優婆塞瞿曇般若流支譯
jing:: 
如是我聞：
一時，婆伽婆住舍婆提城祇陀樹林給孤獨園，與大比丘眾千二百五十人俱。
爾時，世尊有多比丘、比丘尼、優婆塞、優婆夷、
諸王、王等群臣宰相、種種外道、沙門婆羅門、
波離婆闍迦、天、龍、夜叉、乾闥婆、阿修羅、
迦樓羅、緊那羅、摩睺羅伽等，侍衛供養，
恭敬尊重，奉給所須。
世尊如是多得淨利——衣食、臥具、病患醫藥、
一切天人受用之物——然佛世尊不染不著，
猶如蓮華處水無異，勝善名稱普聞世間，一切讚歎。 ^388a20

爾時，世尊、如來、應、正遍知、明行足、善逝、
世間解、無上士、調御丈夫、天人師、佛世尊，
於諸世間天、人、魔、梵、沙門、婆羅門知時所宜，如應說法。
彼所說法初、中、後善，義善語善，純備清淨，鮮白梵行。 ^388b1

爾時，世尊告諸比丘言：「諸比丘！
若有眾生能知布施、施果分報——如我所知施果分報——於食食時，
若初食摶、若後食摶，不以少分先捨施已，
則不自食，離嫉心垢則能捨施。
諸比丘！若有眾生不知布施、施果分報——如我所知施果分報——如是眾生若初食摶，
若後食摶，不以少分捨用施他，而便自食，有嫉心垢則不能施。
何以故？諸比丘！過去有王，名曰金色，端正殊特，
容相具足，成就最上勝妙色身。
彼金色王極大富樂，有大財寶，多有雜物，
多受用物，多有錢、穀、珠及真珠、珂寶、珊瑚，
多有金銀、饒生色金，多有象馬，多有牛群，多騲馬群充滿欄廐。
金色王都，名饒金城，王處其中。
城東西長量十二由旬，南北之量廣七由旬，
人民充滿，間無空處，安隱豐樂。
五十七億村邑、聚落，人民充滿，安隱豐樂；
六萬山川皆有大城，城有主者，人民充滿，安隱豐樂。
彼金色王多有臣眾一萬八千，中宮婇女乃有二萬。
彼金色王善知王法依法而行，於彼國法如法為王。
彼金色王一切所有皆能捨施，無物不捨，乃至身肉。
彼時人壽八萬四千。 ^388b6

「彼金色王復於異時，在空閑處寂靜思惟，
生如是心：『一切商人我當不稅，一切人民我當不賦。』
時金色王既思惟已，詔喚大臣、左右內外諸曹百官，
如是勅言：『自今已後，一切人民、一切商人不賦、
不稅，普閻浮提一切人民放其賦稅。』
彼金色王以此方便，如法治國乃經多年。 ^388b27

「復於異時有惡星現，應十二年天不降雨。
有婆羅門善知相術，善知咒論，知太白等眾星行度。
既見惡星，占相知已詣金色王，既到王所具為王說，
作如是言：『天今當知惡星已出，於天不祥，應十二年天不降雨。』 ^388c5

「時，金色王聞是語已，悲啼泣淚嗚呼嗟歎，
作如是言：『苦哉，我此閻浮提人！
苦哉，我此閻浮提人！
何期我此閻浮提處，安隱豐樂多饒人物；
未久之間，何期空曠無有人民？』 ^388c10

「時，金色王於須臾間悲啼止已，如是思惟：
『富人饒財、穀食豐長，於十二年能過不死。
若貧窮者財物至少、穀食不足，云何存活？
彼十二年云何能過？』
彼金色王如是念已，復更思惟，起如是心：
『我今當集閻浮提中一切穀食，聚著一處：
一切外舍、一切村落，一切城邑、一切人處、
國土王處，所有穀食皆悉將來，量知多少，一處作倉。
閻浮提中一切人民數知口數，計十二年均等與食。』 ^388c14

「時，金色王如是念已，即喚大臣、左右內外諸曹百官、
一切關防諸禁伺處所有主者，皆悉來集，
如是勅言：『卿等皆去閻浮提中所有穀食，
一切收撿，量知多少。』
閻浮提中一切外舍、一切村落、一切城邑、
一切人處、國土王處所有彼大臣等，聞金色王如是勅已，
閻浮提中所有穀食一切收撿，量知多少。
閻浮提中一切外舍、一切村落、一切城邑、
一切人處、國土王處所有穀食，皆悉將來一處作倉。
然後往到金色王所，作如是言：『天今當知閻浮提中一切外舍、
一切村落、一切城邑、一切人處、國土王處所有穀食，
皆已收聚，量知多少。
閻浮提中一切外舍、一切村落、一切城邑、
一切人處、國土王處所有穀食，皆已將來，一處作倉。
天應知時，隨意所作。』 ^388c23

「時，金色王喚閻浮提善算數人、善知書人，
如是勅言：『卿今速去閻浮提中一切人民，數知口數。
從我為首，閻浮提中一切人民，均等與食，一切省與。』 ^389a8

「彼知算數、善知書人，聞金色王如是勅已，即爾速去。
閻浮提中一切人民皆悉遍數知口數已，善知書人具作文案謹送奉王。 ^389a12

「時，金色王自身為首，閻浮提中一切人民，
均等與食，一切省與，如是乃至到十一年存命不死。 ^389a15

「出十一年經一月日，處處多有男子、婦人，
若男若女漸漸患飢，何以故？
穀欲盡故。猶故復有十一月在，處處多有男子、
婦人，若男若女飢渴欲死。 ^389a18

「當於爾時，閻浮提中一切穀食皆悉已盡，倉皆空虛。
爾時，唯有五升熟飯，可給一人一日之食，供金色王一食食在。 ^389a22

「時，有一人過去已經四十劫來行菩薩行，
乃至到此娑婆世界，於異林中見兩眾生母子，二人共行婬欲。
時彼菩薩如是見已，心即歎曰：『如是眾生，極惡煩惱住其脅中。
飲其乳已，作如是事，何處更有如是惡法？
我今不用如是眾生，不用如是非法眾生——非法欲染、
邪見惡貪之所覆人，不識父母，不知沙門及婆羅門，
不護種姓，不敬尊長，不念親舊——我今不用利益如是極惡眾生，
菩提之行我今寧當作自利益。』 ^389a25

「時，彼菩薩既起是心，即向餘處異樹根下。
既到彼已，依彼樹根，結加趺坐端身正念。
時，彼菩薩於五取陰，若出若沒隨順觀察：
此色集起、此色散滅，如是此受、此想、此行、
此識集起，此識散滅。
菩薩如是於五取陰隨順觀察，見此沒已，
未久之間，所有集法一切散滅。
既如是知，以是因緣即時獲得緣覺菩提，
得菩提已，而說偈言：
　　「『因愛故生苦，如是應捨愛，
　　當樂於獨處，猶如犀一角。』 ^389b6

「時，辟支佛緣覺世尊，如是憶念：『我為眾生作利益故，
多行苦行，無一眾生得我利益。
我於今日憐愍眾生，為作利益，於何人所受其飲食？』 ^389b16

「時，辟支佛緣覺世尊，得天眼通清淨過人，普遍觀察閻浮提處。
彼辟支佛緣覺世尊見閻浮提一切食盡，
唯金色王一食之食五升飯在，既觀察已，
起如是心：『我今憐愍彼金色王，為作利益，我今當往取金色王一食而食。』
時辟支佛緣覺世尊即以神通飛空而去，
自現其身令人得見，如舍居尼鳥身神通，向金色王饒金城都。 ^389b20

「時，金色王住在樓上，五千大臣一切皆見彼辟支佛緣覺世尊。
諸大臣中有一大臣，於先遙見彼辟支佛緣覺世尊，在於遠處漸欲來近。
如是見已，向餘大臣如是說言：『君等皆看，君等皆看！
於彼遠處，有一赤翅舍居尼鳥向此而來。』
第二大臣看已答言：『君當諦觀！
彼非赤翅舍居尼鳥，彼是羅剎食力惡鬼，
欲來至此食我等力，今來食我。』
時，彼大臣示金色王，作如是說。
時，金色王兩手抹面然後諦觀，諦觀察已，
語大臣言：『大臣當知彼非赤翅舍居尼鳥，
亦非羅剎食力惡鬼，彼是仙人憐愍我故，而來至此。』 ^389b28

「時辟支佛緣覺世尊，於須臾間到金色王所住樓上。
時，金色王見辟支佛緣覺世尊，即便起迎頂禮其足，
頂禮足已，設好敷具，勸令就座。
彼辟支佛緣覺世尊在座坐已，時金色王向辟支佛緣覺世尊作如是言：
『不審仙人何故來此？』
答言：『大王！我今為食，故來至此。』
時金色王既聞是語，即爾悲啼，泣淚而言：『何期我今如是貧窮？
此閻浮提富樂自在我已得之，忽於今者，此一仙人不能供給一食好食。』
爾時，彼處有一天女，住在饒金王都城中，
向金色王而說偈言：
　　「『何法名為苦？　所謂貧窮是，
　　何苦最為重？　所謂貧窮苦。
　　死苦與貧苦，二苦等無異，
　　寧當受死苦，不用貧窮生。』 ^389c11

「時，金色王聞是說已，詔喚厨宰而問之言：『有飯食不？
我欲供養此大仙人。』
厨宰答言：『王今應知閻浮提中所有穀食一切皆盡，唯天所食餘一食在。』
時金色王如是思惟：『我若自食我命暫存，若不自食我命速盡。』
如是念已，更異思惟：『若我自食猶不免死，
若我不食死則俱然；我今不取如是少活，
此大仙人清淨持戒、修行善法，既來我家，云何令其不得飯食空鉢而出？』
時，金色王如是念已，勅語大臣，左右內外諸曹百官及眷屬等，
而作是言：『汝等一切皆當隨喜！
此我金色王最後布施，以此善根願閻浮提一切人民，
自今已後於當來世，永斷貧窮。』
時，金色王如是願已，持一食飯置辟支佛緣覺世尊所持鉢中，
如是置已，授辟支佛緣覺世尊右手掌中。 ^389c26

「時，辟支佛緣覺世尊法皆如是，以身示法非口言說。
時辟支佛緣覺世尊受金色王所施食已，即以神通飛空而去。 ^390a12

「時金色王并諸大眾一切合掌，皆悉諦觀目不暫瞬，於是乃至過眼境界。
時金色王勅諸大臣，左右內外諸曹百官，
防守門者及眷屬等，作如是言：『卿等皆去，各到自家飢渴餓死。』
彼諸大臣至眷屬等，一切皆言：『天勝樂時，
我等一切與天相隨，喜戲遊觀俱共受樂。
我今云何能捨天去？』
時，金色王既聞是語悲啼泣淚，手抆淚已，
語諸大臣，左右內外諸曹百官，眷屬等言：
『卿等皆去各向自家，勿令一切於我宮中飢渴餓死。』
爾時，大臣、左右內外諸曹百官至眷屬等，
一切悲啼皆悉泣淚，手抆淚已，相與前行近金色王。
既到王所，頭面敬禮金色王足，禮王足已，
一切合掌，向金色王作如是言：『隨我多少所作諸惡，
唯願大天忍我此事，我於朝日最後見天。』 ^390a15

「如是時間，彼辟支佛緣覺世尊受其施食，
將向餘處食彼食時，普於四方四雲輪起，涼風吹扇令閻浮提其地皆淨。
爾時，涼風吹閻浮提，其地淨已中後半日，
天雨種種佉陀尼食、蒲闍尼食如是色食，
所謂飯#CB00595;及以熟豆；
雨如是等蒲闍那食、佉陀尼者，所謂餅根，
莖，葉，華果及胡麻等。
此佉陀尼如是復有油脂、粔 #CB02429;，
此佉陀尼稻米末餅，此佉陀尼雨如是等種種食等。
時，金色王見如是事，心大歡喜，踊悅無量，
善意心生，語諸大臣，左右內外諸曹百官至眷屬等，
而作是言：『卿等當看，卿等當看！
朝日如是一食施，報得如是果，復有無量餘果報，在後必當得。』
如是訖日，從第二日至七日中，復更異雨種種穀等，
所謂胡麻、大豆、小豆、大麥、小麥、江豆、豍豆、
稻、梁、米等。七日雨已，如是次第七日雨酥、
七日雨油、七日雨錢、七日雨疊，復作種種雜雨；
復於七日唯雨七寶，所謂金、銀及毘琉璃、
私頗知迦、赤色真珠，并雨馬瑙、牟娑羅等如是七寶。 ^390a29

「諸比丘！汝等當知彼金色王施食因緣，普閻浮提一切人民貧窮永斷。 ^390b20

「汝諸比丘，於意云何？
彼過去世金色王者，豈異人乎？
莫作異觀，何以故？
諸比丘！彼過去世金色王者，則我身是。
諸比丘！此門如是，汝應善知，如是眾生知布施果，
布施分報——如我所知施果分報——若初食摶、
若後食摶，不以少分先捨施已，則不自食，離嫉心垢則能捨施。
如是眾生不知施果，布施分報——如我所知施果分報——如是眾生若初食摶、
若後食摶，不以少分分捨施他，而便自食，有嫉心垢故不能施。」
爾時，世尊而說偈言：
　　「前作善不善，不失罪福業，
　　親近黠慧者，不失往來業，
　　聖眾中善語，不失語言業，
　　知恩報恩人，不失所作業，
　　善業為端正，不善為鄙陋，
　　二業皆有報，必定實得果。」 ^390b22

世尊爾時，說是語已，彼諸比丘、比丘尼、
優婆塞、優婆夷、天、龍、夜叉、乾闥婆、阿修羅、
伽樓羅、緊那羅、摩睺羅伽一切眾會，聞佛所說，皆大歡喜。
金色王經
w:: 金色王經翻譯記 ^390c9

釋迦如來，本生無量，且於一時，作金色王。
檀行因緣，自致成佛，說施法門，引彼為證，
因名此經，為「金色王」。
魏尚書令儀同高公，敦捨之心，往齊金色，
為開此門，普示一切，嚴宅上面，出斯妙典。
沙門曇林、瞿曇流支，興和四年歲次壬戌，
月建在酉，朔次乙未，癸丑日譯，乙卯畢功。
三千五百一十四字。
 ^390c15
