
pin:: 佛說佛母出生三法藏般若波羅蜜多經卷第七
西天譯經三藏朝奉大夫試光祿卿傳法大師賜紫臣施護奉　詔譯
隨喜迴向品第六之二
「復次，須菩提！如前所說四無量行乃至五神通行，皆置是數。
假使三千大千世界一切眾生，一一皆得須陀洹、
斯陀含、阿那含、阿羅漢果，如是福蘊亦置是數。
假使三千大千世界一切眾生，一一皆得彼緣覺果，如是福蘊亦置是數。
須菩提！假使三千大千世界一切眾生，
皆發阿耨多羅三藐三菩提心，是諸眾生即得名為發心菩薩。
而此菩薩，一一皆於兢伽沙數劫中，以其飲食、
衣服、臥具、醫藥及餘樂具，普施兢伽沙數世界一切眾生。
而諸菩薩作是施時，一一皆起最勝上心、生尊重想。
須菩提！於汝意云何，是諸菩薩得福多不？」 ^611b8

須菩提白佛言：「甚多，世尊！
而此福蘊無量無數，無有邊際，算分、數分及譬喻分，
乃至烏波尼殺曇分，皆不能及。」 ^611b19

佛言：「不也，須菩提！
若有住菩薩乘諸善男子，於此般若波羅蜜多修習方便，
為般若波羅蜜多所護者，而能以少善根迴向阿耨多羅三藐三菩提，
是即如實迴向法界。
如是迴向所有福蘊，比前菩薩布施福蘊，
而彼百分不及此一，千分不及一，萬、億、
俱胝、那庾多分，乃至烏波尼殺曇分皆不及一。
何以故？此般若波羅蜜多方便善根，勝前菩薩有所得心布施行故，
以是福蘊不可等比。」 ^611b22

爾時，四大王天有二萬天子，在佛會中聞作是說，
合掌恭敬俱白佛言：「世尊！
若菩薩摩訶薩，於此般若波羅蜜多修習方便，
為般若波羅蜜多所護者，能以善根如實迴向彼一切智，
如是迴向是大迴向，所獲福蘊，勝前菩薩有所得心布施福蘊。」 ^611c2

爾時，三十三天有十萬天子，即時雨眾天華、
天香、塗香及末香等，并餘種種幢幡寶蓋、
天妙音樂，乃至一切寶嚴天衣，天諸珍寶，
以如是等恭敬供養，而作是言：「世尊！
若菩薩摩訶薩，於此般若波羅蜜多修習方便，
為般若波羅蜜多所護者，能以善根迴向法界，
如是迴向是大迴向，所獲福蘊，勝前菩薩有所得心布施福蘊。
世尊！我等諸天子眾，皆於如是菩薩摩訶薩所生最勝心，恭敬供養尊重稱讚。」 ^611c8

彼諸天子發是言時，其聲普聞一切世界。
是時夜摩天中十萬天子，知足天中十萬天子，
化樂天中十萬天子，他化自在天中十萬天子，
如是等欲界諸天子眾；復有色界梵眾天、
梵輔天、大梵天、少光天、無量光天、光音天、
少淨天、無量淨天、徧淨天、無雲天、福生天、
廣果天、無煩天、無熱天、善見天、善現天、
色究竟天，如是等天中諸天子眾，各各合掌恭敬而白佛言：
「希有，世尊！若菩薩摩訶薩，於此般若波羅蜜多修習方便，
為般若波羅蜜多所護者，能以善根迴向法界，如是迴向勝前菩薩有所得心布施福蘊。」 ^611c17

爾時，世尊告淨居天等諸天子言：「如前所說，
三千大千世界所有發心菩薩，一一於其兢伽沙數劫中廣施眾生，
如是福蘊且置是數。
天子！假使兢伽沙數三千大千世界一切眾生，
皆發阿耨多羅三藐三菩提心，是諸發心菩薩，
一一於其兢伽沙數劫中，以其飲食、衣服、
臥具、醫藥及餘樂具，普施兢伽沙數三千大千世界一切眾生。
若菩薩摩訶薩，於此般若波羅蜜多修習方便，
為般若波羅蜜多所護者，能於過去未來現在諸佛所有戒、
定、慧、解脫、解脫知見諸蘊善根，及緣覺、
聲聞所有善根，如是等種種善根，和合聚集稱計較量，
以最上最極最勝最妙，廣大無量無等無等等心皆悉隨喜，
以此隨喜善根，如實迴向阿耨多羅三藐三菩提。
須菩提！此菩薩如是隨喜福蘊，比前菩薩布施福行，
而彼百分不及此一，千分不及一，萬、億、
俱胝、那庾多分，乃至烏波尼殺曇分皆不及一。
何以故？具足般若波羅蜜多方便者，勝前菩薩有所得心布施行故。」 ^611c29

爾時，尊者須菩提白佛言：「世尊！
如佛所言，菩薩摩訶薩，修習般若波羅蜜多方便，
為般若波羅蜜多所護者，於諸善根能以最上最極最勝最妙，
廣大無量無等無等等心，如實隨喜迴向阿耨多羅三藐三菩提。
世尊！當云何是最上最極乃至無等等心？
又復何名如實隨喜？」 ^612a19

佛告須菩提：「若菩薩摩訶薩，於過去未來現在諸法，
不取不捨，無念無得，離諸疑惑，不生分別——無過去法已生已滅，
無未來法未生未滅，無現在法即生即滅——當觀諸法猶如虛空，
離一切相無所動轉，不生不滅不來不去，
彼諸法相即諸法性，如其法性如實隨喜，如所隨喜迴向亦然。
須菩提！若菩薩於一切法能起此心者，
是即名為最上最極最勝最妙、廣大無量無等無等等心。
即以此心而隨喜者，乃可得名如實隨喜。
以此隨喜善根迴向阿耨多羅三藐三菩提者，是故名為如實迴向。 ^612a25

「復次，須菩提！如前所說，兢伽沙數三千大千世界，
所有一切發心菩薩，一一於其兢伽沙數劫中修布施行，且置是數。
須菩提！若兢伽沙數三千大千世界一切眾生，皆發阿耨多羅三藐三菩提心。
是諸發心菩薩，一一於其兢伽沙數劫中，
修持淨戒——身善所作，語善所作，意善所作——彼諸菩薩，
於兢伽沙數劫中，如是持戒不生過失。
若菩薩摩訶薩，於此般若波羅蜜多修習方便，
為般若波羅蜜多所護者，能於過去未來現在諸佛所有戒、
定、慧、解脫、解脫知見諸蘊善根，及緣覺、
聲聞所有善根，如是等種種善根，和合聚集稱計較量，
以最上最極最勝最妙、廣大無量無等無等等心皆悉隨喜。
以此隨喜善根，迴向阿耨多羅三藐三菩提。
須菩提！此菩薩如是隨喜福蘊，比前菩薩持戒福行，
而彼百分不及此一，千分不及一，萬、億、
俱胝、那庾多分，乃至烏波尼殺曇分皆不及一。
何以故？具足般若波羅蜜多方便者，勝前菩薩有所得心持戒行故。 ^612b8

「復次，須菩提！如前所說兢伽沙數三千大千世界所有一切發心菩薩，
一一於其兢伽沙數劫中持淨戒行，且置是數。
須菩提！若兢伽沙數三千大千世界一切眾生皆發阿耨多羅三藐三菩提心，
是諸發心菩薩，一一於其兢伽沙數劫中，
持忍辱行——不忿不恚，乃至不起一切惡念——彼諸菩薩於兢伽沙數劫中，
如是忍辱不生忿恚。
若菩薩摩訶薩，於此般若波羅蜜多修習方便，
為般若波羅蜜多所護者，能於過去未來現在諸佛所有戒、
定、慧、解脫、解脫知見諸蘊善根，及緣覺、
聲聞所有善根，如是等種種善根，和合聚集稱計較量，
以最上最極最勝最妙、廣大無量無等無等等心皆悉隨喜。
以此隨喜善根，迴向阿耨多羅三藐三菩提。
須菩提！此菩薩如是隨喜福蘊，比前菩薩忍辱福行，
而彼百分不及此一，千分不及一，萬、億、
俱胝、那庾多分，乃至烏波尼殺曇分皆不及一。
何以故？具足般若波羅蜜多方便者，勝前菩薩有所得心忍辱行故。 ^612b27

「復次，須菩提！如前所說兢伽沙數三千大千世界所有一切發心菩薩，
一一於其兢伽沙數劫中持忍辱行，且置是數。
須菩提！若兢伽沙數三千大千世界一切眾生，皆發阿耨多羅三藐三菩提心。
是諸發心菩薩，一一於其兢伽沙數劫中修精進行——勇猛堅固不退不失，
遠離惛沈睡眠及諸障法——彼諸菩薩於兢伽沙數劫中，
如是精進不生懈退。
若菩薩摩訶薩，於此般若波羅蜜多修習方便，
為般若波羅蜜多所護者，能於過去未來現在諸佛所有戒、
定、慧、解脫、解脫知見諸蘊善根，及緣覺、
聲聞所有善根，如是等種種善根，和合聚集稱計較量，
以最上最極最勝最妙、廣大無量無等無等等心皆悉隨喜，
以此隨喜善根迴向阿耨多羅三藐三菩提。
須菩提！此菩薩如是隨喜福蘊，比前菩薩精進福行，
而彼百分不及此一，千分不及一，萬、億、
俱胝、那庾多分，乃至烏波尼殺曇分皆不及一。
何以故？具足般若波羅蜜多方便者，勝前菩薩有所得心精進行故。 ^612c17

「復次，須菩提！如前所說兢伽沙數三千大千世界所有一切發心菩薩，
一一於其兢伽沙數劫中修精進行，且置是數。
須菩提！若兢伽沙數三千大千世界一切眾生，皆發阿耨多羅三藐三菩提心。
是諸發心菩薩，一一於其兢伽沙數劫中，
修四禪定安住寂靜，彼諸菩薩於兢伽沙數劫中如是修定，
遠離一切動亂等相。
若菩薩摩訶薩，於此般若波羅蜜多修習方便，
為般若波羅蜜多所護者，能於過去未來現在諸佛所有戒、
定、慧、解脫、解脫知見諸蘊善根，及緣覺、
聲聞所有善根，如是等種種善根，和合聚集稱計較量，
以最上最極最勝最妙、廣大無量無等無等等心皆悉隨喜，
以此隨喜善根迴向阿耨多羅三藐三菩提。
須菩提！此菩薩如是隨喜福蘊，比前菩薩修定福行，
而彼百分不及此一，千分不及一，萬、億、
俱胝、那庾多分，乃至烏波尼殺曇分皆不及一。
何以故？具足般若波羅蜜多方便者，勝前菩薩有所得心修定行故。」 ^613a8

佛告須菩提：「若諸菩薩摩訶薩，樂欲於其過去未來現在諸佛六波羅蜜多法門，
如理修學、如實隨喜者，當於諸法住如實義。
如實義者，謂解脫性。
如所解脫，布施亦如是；如所解脫，持戒、
忍辱、精進、禪定、智慧皆亦如是；如所解脫，
解脫亦如是；如所解脫，解脫知見亦如是；
如所解脫，隨喜心及隨喜福行亦如是；
如所解脫，迴向心及迴向法亦如是；如所解脫，
過去已滅法、未來未生法、現在無住法皆亦如是；
如所解脫，十方三世無量無數一切諸佛及諸佛法亦如是；
如所解脫，所有菩薩、緣覺、聲聞及彼諸法亦如是。
如是等乃至一切法，無縛無解、無住無著所解脫性即諸法性。
須菩提！菩薩摩訶薩於一切法如是知者，
當於六波羅蜜多法門如是修學、如是隨喜。
以此隨喜善根，如實迴向阿耨多羅三藐三菩提。」
pin:: 
#  7 地獄緣品
地獄緣品第七之一 ^613a27

爾時，尊者舍利子白佛言：「世尊！
般若波羅蜜多出生一切智智，一切智性即般若波羅蜜多耶？」 ^613b15

佛言：「舍利子！如是，如是！
如汝所說。」
舍利子復白佛言：「世尊！
般若波羅蜜多所應敬禮，般若波羅蜜多所應尊重。
般若波羅蜜多是大光明；般若波羅蜜多清淨無染；
般若波羅蜜多廣大照曜；般若波羅蜜多攝三界相、
即三界性；般若波羅蜜多為清淨眼，能照一切煩惱染法；
般若波羅蜜多是所依止；般若波羅蜜多是無上法；
般若波羅蜜多廣攝一切菩提分法；般若波羅蜜多為大法炬，
普照世間一切闇瞑；般若波羅蜜多是無所畏，
能救一切怖畏眾生；般若波羅蜜多是即五眼，
能照一切世出世道；般若波羅蜜多為智慧光，
照破一切癡闇等法；般若波羅蜜多為諸導首，
引示眾生趣入聖道；般若波羅蜜多是一切智藏，
普攝煩惱等障為作斷滅；般若波羅蜜多是無生法、
無滅法、無起法、無作法；般若波羅蜜多自相本空；
般若波羅蜜多是諸菩薩母；般若波羅蜜多為諸法眼，
照明諸佛所有十力、四無所畏；般若波羅蜜多是所依怙，
能救一切無依眾生；般若波羅蜜多是安樂法，
能斷眾生生死苦惱；般若波羅蜜多能示諸法真實自性；
般若波羅蜜多隨順法相，圓滿三轉十二行輪。
世尊！般若波羅蜜多有如是等種種功德，諸菩薩摩訶薩於此法門應當云何瞻禮恭敬？」 ^613b17

佛告尊者舍利子言：「菩薩摩訶薩於此般若波羅蜜多法門，
應如師想、如諸佛想，尊重恭敬，瞻禮稱讚。
如是瞻敬般若波羅蜜多故，是即瞻敬諸佛世尊。」 ^613c13

爾時，帝釋天主即起是念：「尊者舍利子今以何緣而生此問？」
作是念已，前白尊者舍利子言：「尊者！
有何因緣，如是問佛？」 ^613c17

舍利子言：「憍尸迦！
如佛所說，諸菩薩摩訶薩修習般若波羅蜜多方便，
為般若波羅蜜多所護者，即能於彼一切善根，
如實隨喜、如實迴向彼一切智。
而此般若波羅蜜多有大功德，勝諸菩薩有所得心布施、
持戒、忍辱、精進、禪定福行。
以是緣故，我作此問。
憍尸迦！汝今當知，此般若波羅蜜多與五波羅蜜多而為導首，
引示令入一切智道。
譬如世間有其盲人，雖聚百千萬眾欲有所往，而皆不能知所行道。
若無導師，彼終不能進趣城邑聚落方處。
若有目人為作先導，彼諸盲者即能達彼一切方處。
憍尸迦！所有布施、持戒、忍辱、精進、禪定猶如盲人，
雖復修習無量福行，欲至一切智果，若不以此般若波羅蜜多而為導首，
畢竟不能如實趣向一切智道，況復能得一切智果？
若此布施等法，得般若波羅蜜多為導首者，
即得智慧之眼，而能照達一切智道，即得趣證一切智果。
又復布施、持戒、忍辱、精進、禪定，為般若波羅蜜多力所助者，
是故此五即得名為波羅蜜多。」 ^613c19

爾時，尊者舍利子白佛言：「世尊！
般若波羅蜜多為何法故生？」 ^614a11

佛言：「舍利子！般若波羅蜜多不見有色，
不為色故生，不見受、想、行、識，不為受、想、
行、識故生。若此五蘊有所生相，即般若波羅蜜多為彼故生；
而此五蘊既無所生，是故般若波羅蜜多不為諸法故生。」 ^614a12

舍利子復白佛言：「世尊！
若般若波羅蜜多如是生者，當於何法有所成耶？」 ^614a17

佛言：「舍利子！般若波羅蜜多雖如是生，無少法可成。
由無法成故，乃得名為般若波羅蜜多。」 ^614a18

爾時，帝釋天主聞是說已即白佛言：「世尊！
般若波羅蜜多，豈不成於一切智耶？」 ^614a21

佛言：「憍尸迦！如汝所言，般若波羅蜜多亦成一切智，
然非有所得故成，亦非名相起作故成。」 ^614a22

帝釋天主言：「世尊！
當云何成？」 ^614a24

佛言：「憍尸迦！諸法無所成，如是成。」 ^614a25

帝釋天主復白佛言：「希有，世尊！
今此般若波羅蜜多，無所生、無所滅。
彼一切法亦無生無滅、無住無著，是即般若波羅蜜多。」 ^614a27

爾時，尊者須菩提白佛言：「世尊！
若生如是心有所分別者，即遠般若波羅蜜多，
即失般若波羅蜜多，即不成就般若波羅蜜多。」 ^614b1

佛言：「須菩提！如是，如是！
有是因緣，即遠般若波羅蜜多，即失般若波羅蜜多，即不成就般若波羅蜜多。
何以故？此般若波羅蜜多，於色無所表示，
受、想、行、識亦無所表示。
須陀洹、斯陀含、阿那含、阿羅漢、緣覺、菩薩及佛世尊，皆悉無所表示故。」 ^614b3

尊者須菩提復白佛言：「世尊！
大波羅蜜多是般若波羅蜜多耶？」 ^614b10

佛言：「須菩提！於汝意云何，以何因緣謂大波羅蜜多是般若波羅蜜多？」 ^614b11

須菩提白佛言：「世尊！
色無大無小、無集無散，離諸起作，受、想、
行、識亦無大無小、無集無散，離諸起作。
所有如來十力等法，不作有力、不作無力，亦無集散。
乃至一切智，亦無大小、集散、諸起作等。
何以故？一切法無大小、無集散、離起作、住平等。
若菩薩於一切法有所分別而作是念：
『我得具足一切智果，我為眾生說諸法門，能度若干眾生令至涅槃。』
而彼菩薩作是念者，即不名行般若波羅蜜多。
所以者何？般若波羅蜜多無如是相，不見眾生有所度者、有所得者。
以眾生無性故，般若波羅蜜多亦無性；
眾生離相故，般若波羅蜜多亦離相；眾生不生故，
般若波羅蜜多亦不生；眾生不滅故，般若波羅蜜多亦不滅；
眾生不思議故，般若波羅蜜多亦不思議；
眾生無覺了故，般若波羅蜜多亦無覺了；
眾生如實知勝義故，般若波羅蜜多亦如實知勝義；
眾生力集故，如來力亦集。
世尊！我以如是因緣，謂大波羅蜜多是般若波羅蜜多。」 ^614b13

爾時，尊者舍利子白佛言：「世尊！
若諸菩薩摩訶薩於此甚深般若波羅蜜多法門，
聞已諦受，不疑不難、生淨信解者。
此諸菩薩於何處沒而來生此？」 ^614c3

佛告舍利子：「當知此菩薩，已於他方諸佛剎中聽受此法，
請問其義、隨順解了，從彼沒已而來生此。
復次，舍利子！若人暫得聞此甚深般若波羅蜜多法門，
即生信解，踊躍歡喜，尊重恭敬如佛想者，
當知是人已於無數佛世尊所聽受此法，久修菩薩最勝妙行。
如是等人，佛所稱讚。」
佛說佛母出生三法藏般若波羅蜜多經卷第七
 ^614c6
