
pin:: 大乘中觀釋論卷第五
author:: 安慧菩薩造
translator:: 西天譯經三藏朝散大夫試鴻臚卿傳梵大師賜紫沙門臣法護等奉　詔譯

#  6 觀染法染者品
觀染法染者品第六
復次有異宗言：於勝義諦中諸界處等性與無性有所知解，
由彼雜染成其有性。
如佛所言：染者著染法故，行自損害、行他損害、行俱損害。
如是乃至癡者著於癡法，其義亦然。 ^146a9

論者言：此中非無雜染道理，雖有如幻，
謂以無實染等體故，但以行聚所成，世俗言說，非勝義諦。
何所以邪？此言染法，染者為先有邪？
為後有邪？為染者染法俱時起邪？
三皆不然。是故頌言：
　　「若先有染者，後有其染法；
　　云何離染法，而有染者生？」 ^146a13

釋曰：此說畢竟應知此義遮其所離，若染法無體，染者亦然。
止其所作，非熟無果有果成熟，其義可見。
若離染法有染者成，如是乃應別有染法，此即染者因染法得。
若爾云何染者有故染法即成？
染法有故染者即成，然後起染，此義顯明。
如果成熟，若有愛境即染法成，若無愛境云何有染？
應當止遣安立過失。
此中亦非先有染者後起染法。 ^146a20

故頌遣言：
　　「有染者復染，云何當可得？」 ^146a28

釋曰：所依染法無體性故，如已成熟。
復次頌言：
　　「若有若無染，染者亦復然。」 ^146b1

釋曰：若先有染者、後有染法，即一切處如染法體，是故先無染者道理。 ^146b4

令為證成此義，是故頌言：
　　「染者先有染，離染者染成。」 ^146b6

釋曰。染法若無愛體可作，是中其或見有所成，此非道理。 ^146b8

有異宗言：離彼染者別有染法，離彼染法染者可立。 ^146b10

論者言：若離染法得有染者，此中非有。
何所以邪？若先有染法、後有染者，即離染者乃有染法。
此中染法不有，即無愛境能成染法道理，以愛境後有故。
由如是故，若離自性別因染者得有染法，即彼染法因染者得。
若爾即非愛境能成染法，以愛境居後故，所成不可得。
若如此者，豈非過邪？
亦非先有染法後成染者。 ^146b12

復次頌言：
　　「有染復染者，亦云何當得？」 ^146b20

問曰：或離染法有其染者，既有對待過失，此中染法染者二法同起而可成邪？ ^146b22

故頌答言：
　　「如是若同生，亦復非道理；
　　染法染者二，此當云何用？」 ^146b24

釋曰：謂以染法染者二相離性互有所違，
若法未生二俱無性，若法已生所作無體，但由愛境所成染法故有染者。
而彼愛境及所起染法悉亦止遣。
問曰：彼染法染者為一性可合邪？
為異性合邪？ ^146b27

故頌答言：
　　「彼染法染者，非一性有合。」 ^146c3

釋曰：此何所以？非彼一性而可合故，若有二法合即極成。
此中應知，如提婆達多起染，不復為彼提婆達多染者之因。
彼若說合，此非道理。 ^146c5

復次異性亦不可合，故頌遣言：
　　「異性若有合，云何當可得？」 ^146c9

釋曰：異法異性若有合者，彼即相違而非一處。
有二法生道理可得，後當止遣。 ^146c11

復次頌言：
　　「若一性可合，離伴亦應合。」 ^146c13

釋曰：此言合者，同體為義。
凡一性者，即是因義。
若此一性定有合者，如前所說提婆達多合義應見，是故無一性因可合道理。
雖於一性因無合可成，然若止其合義，應知有過。 ^146c15

復次頌言：
　　「異性若有合，離伴亦應合。」 ^146c19

釋曰：此中所說，譬如瓶衣，彼等異性而不能合。
若立合者，非有異性相合因故，如前即有對待過失。
異性若合有所得者，彼非異性亦應得合，此豈無過？ ^146c21

復次頌言：
　　「若異性有合，染染者何用？」 ^146c25

釋曰：此中說合，無合道理。
何所以邪？如是二法各各已成別別自體，即無別法為所成義。
是中亦無所成可得，故知異性無有詮表。
若計異性得有合者，故頌遣言：
　　「若染染者二，各各自體成；
　　是二若有合，前亦應得合。」 ^146c27

釋曰：而彼二法，汝今云何此說得成？
各各體故。若或染法染者是二，汝以何義分別二法各各自體令成其合？
論中言或者，此說合義。
若起分別時虛無果利，彼等自體無所成性。
若言合者，是中染者無有少分染法可作染法，亦非染者可有。 ^147a5

復次頌言：
　　「異相不成合，汝欲求成合；
　　合相若已成，復欲成其異。」 ^147a11

釋曰：合性不成，彼義極成。
一法異性合不可得，異性極成不成合義，故無染法染者二法同時。
或復次第異性可生，亦復更互相離性故，由是此中無合道理。
今此觀察如汝意欲，何等異性次第可起？
或復同時。 ^147a14

今為證成此義，故頌遣言：
　　「如是染染者，非合不合成；
　　諸法亦如染，非合不合成。」 ^147a19

釋曰：此中云何？所謂非唯染法染者非合不合，諸法亦然。
pin:: 
#  7 觀有為品

## 1
觀有為品第七之一 ^147a22

復次或有人言：勝義諦中有彼貪等諸雜染法，
以有為故，譬如眼等。 ^147a25

論者言：若如是說，遍所成故，立喻不正。
何以故？勝義諦中若有眼等，應有生等有為諸相。
若其無者如兔角等，亦應有彼有為諸相。
是故有為諸相，於勝義諦中決定不成，云何生等有為諸相而可成立？ ^147a27

此中應問：彼生等法增上所作，是有為耶？
是無為耶？二俱不然。 ^147b3

故頌答言：
　　「若生是有為，即應有三相。」 ^147b5

釋曰：譬如能相，此中有為能相如是，不然云何有為諸相？
此中所說二法和合三相遍行故。
此中三相亦悉止遣彼法自相。 ^147b7

復次頌言：
　　「若生是無為，不作有為相。」 ^147b10

釋曰：如是所成應當遮遣安立過失。
何以故？無為自體亦無性故，譬如滅法。
此如是決定，有如是過失。
如是住與無常，餘法亦然，皆同生法。 ^147b12

論者言：相者即是理法，執持為性。
如是所說，云何生等為復相離有彼業用而可轉耶？
或不離耶？ ^147b16

復次頌言：
　　「生等三法離，即無相業用。」 ^147b19

釋曰：云何生等有為諸法次第可轉？
若法體未生，即住滅二法不能為彼作有為相，
以未生故，是即能相無所詮表。
若法自體畢竟已滅，即能相無體故無生住二法，以彼滅法自無性故。
已生即無住，無住即無生滅亦無性。
若言無常隨逐住法，即不能作有為之相。 ^147b21

故《百論》頌言：
　　「住何有滅相？　無常何有住？
　　若先有住法，後不復應有。
　　若常有無常，有住不有常；
　　或先有其常，後即不有常。
　　無常與住同，若有其體者，
　　有常即邪妄，或有住亦妄。」 ^147b27

頌意如是。若有為法不相離者，云何以一物體於一時中而得和合？ ^147c5

故頌遣言：
　　「不於一時中，生住滅和合。」 ^147c7

釋曰：以互相違故。 ^147c9

或有人言：有彼同種因性一時可生，或復次第所作得成。 ^147c10

論者言：此復云何？
或復於彼有體中得耶？
或離能相所相有所得耶？
若有體得者，非於有體中有實體性同生可得，亦非所作別有其因。
若或無體，此即亦無同生可有，是故體中無有如是決定生等如生自相，
亦復云何次第可成？ ^147c12

復次頌言：
　　「生住滅諸相，別有有為相；
　　有即是無窮，無即非有為。」 ^147c18

釋曰：若離生等別有生法而可成者，彼即定有異法可立。
如是乃有無窮之過，有為無為之相故非和合。 ^147c21

復次犢子部師言：生等諸法雖是有為，云何可說為無窮耶？ ^147c24

彼宗頌言：
　　「生生之所生，唯生於本生；
　　本生之所生，復生於生生。」 ^147c26

此頌意者，諸法生時并法自體有十五法共成生法，即彼如是有生住異滅諸法具足。
此如是法無有差別，若差別分別者有十五法，
所謂：一生；二住；三滅；四若是白法，即正解脫生；
五若是黑法，即邪解脫生；六若非出離法，
即非出離法生；七若是出離法，即出離法生；
八生生；九住住；十滅滅；十一正解脫眷屬；
十二邪解脫眷屬；十三非出離法眷屬；十四出離法眷屬。
除本生自體成十四法，若并本生法總成十五。
生生及本生，二法為始意，為此中生生所生唯本生生，
更無別法本生所生還生生生，如是乃生諸餘法等，此即不墮無窮之過。 ^147c29

論者言：如是所說皆非道理。 ^148a13

故頌破言：
　　「若謂是生生，能生於本生；
　　生生從本生，何能生本生？」 ^148a14

釋曰：自體如是，無有性故。 ^148a17

次頌破言：
　　「若謂是本生，能生於生生；
　　本生從彼生，何能生生生？」 ^148a18

釋曰：自體如是，無有性故。 ^148a21

又復有言：生生生時即當能生，以無別故。 ^148a22

次頌破言：
　　「若謂生生時，能生本生者；
　　生生若未生，何能生本生？」 ^148a23

釋曰：生生若未生，生時即無體，無體即不生，有何力能能生本生？
若無力能，即無詮表。
大乘中觀釋論卷第五
 ^148a26
