
jing:: 大方廣三戒經卷下
translator:: 北涼天竺三藏曇無讖譯
爾時大德迦葉白佛言：「奇哉！
世尊！聞是等經，乃能不生愛惜之心。」 ^697a12

佛告迦葉：「眾生成就四法，聞是等經不生愛惜心。
何等四？多諸放逸，不信業報，不信大地獄，不信我當死。
迦葉！是名四法不生愛惜心。
迦葉！眾生復有四法，不生愛惜心：自怙強壯，
自怙有力，染著五欲耽荒嗜酒，不起善心。
是名四法不生愛惜心。 ^697a13

「迦葉！比丘成就四法，謗佛菩提。
何等四？本造眾惡，毀亂正法，現造惡業，謗比丘尼。
彼有和上阿闍梨，多人所敬，然謗菩提；
是亦隨學謗於菩提；少於聞見，以嫉妬故謗佛菩提。
迦葉！是名四法謗佛菩提。 ^697a18

「迦葉！又有一法，沙門婆羅門之所應作。
何等一法？於一切法心無所住。
是為一法沙門、婆羅門之所應作。
迦葉！猶如有人墮高山頂，其心迷悶，無所覺知，
不識地處，不識樹處，悉作空想，出入氣息斷絕不續。
如是，迦葉！彼執一切法，執著眼想，執著眼相，
作非沙門法，非婆羅門法。
如是執著耳、鼻、舌、身、意想，執著耳、鼻、舌、
身、意相，作非沙門法，非婆羅門法，執著色、
受、想、行、識想，執著色、受、想、行、識相，作非沙門法，非婆羅門法。
執著淨持戒，執著持戒相，求於菩提。
執著多聞，執著多聞相，求於菩提。
執著慚愧，執著去來，作非沙門法，非婆羅門法。
若有執著，則為所害。
云何為害？為貪所害，瞋、癡所害。
執著眼想是執著眼相，為眼所害，愛不愛色。
如是執著耳、鼻、舌、身、意，以執著故為意所害，
謂可意法、不可意法。
若為所害，則為所欺。
所謂地獄、餓鬼、畜生及與人天諸所害者，
皆由著故，為其所害。
是中云何名為想著？
謂想著我想，著我所想，著地大、水火、風大想，
著骨想、壞想、青想、虫想、血塗想、脆想、解脫想，而是解脫當有何想而猶執著？
謂執於此，當得解脫，執著過去無量生處，
執著我當憶念是處，執著未來及著現在，
起如是想：『我是過去，我是現在。』
隨在在處皆起想著，乃至涅槃亦起想著。
作是念言：『我當得涅槃。』
起是想著。迦葉！略說乃至隨所意想，皆名為著，乃至空想皆名想著。
如是皆悉非沙門法，非婆羅門法，非沙門行，
非婆羅門行，沙門婆羅門法，如來所說。 ^697a23

「迦葉！猶如虛空及與大地，不作是念：『我是虛空，我是大地。』
如是，迦葉！沙門、婆羅門不作是念：『我是沙門，我是婆羅門。』
所作之法，以何緣故名沙門我是婆羅門？
迦葉！若無意念，是名沙門、婆羅門所作之法。
以何緣故名沙門、婆羅門所作之法？
沙門、婆羅門不作是念：『我當作是，我不作是。』
沙門、婆羅門終不作於如是之念。 ^697b22

「迦葉！猶如有人於夜闇中，以其兩手捫摸虛空，
搖動口鼻，作如是言：『我弄世間，我弄世間。』
迦葉！於意云何？為弄於誰？」 ^697b29

迦葉白佛言：「世尊！
是人自弄。何以故？
是黑闇中，無人見故，無可弄故。」 ^697c3

佛言：「如是，迦葉！若有比丘，至阿練兒處，
或至樹下，若至露處、空處，作是想念：『眼是無常，
耳、鼻、舌、身、意悉是無常。』
作是思惟：『思惟色是無常，聲、香、味、觸、法悉是無常。』
作是想念：『我趣涅槃。』
則為自誑，非沙門行。
何以故？先著於眼，後修無常，後行無常。
作是惡執，先執著耳、鼻、舌、身、意，後修無常，後行無常。
而是三處俱不可得，執著三處隨所想著，當於何處而得一心？ ^697c5

「迦葉！諸佛菩提極為甚深，難得難到，生死難過。
迦葉！云何名一心？
推求法時，不見一法，不得眼實，不得耳、
鼻、舌、身、意實。雖言一切諸法不實，亦復不得。
何以故？本性如是。
本性若爾，終不生心言。
一切法不實、叵得，不得是心。
若過去世、未來、現在，無念、無行，是名無行。
云何名無行？無新無故，故名無行。
是中無過去心解脫，無未來心解脫，無現在心解脫。
若不得心，是名一心，是名說一心。 ^697c13

「迦葉！未來當有自名比丘、比丘尼、優婆塞、
優婆夷，是等當作破壞言說：『彼有陰想，如來所說五陰如夢。』
是等爾時說陰是實：『此夢是有，有夢言說，
夢若無者，我等何由於是生想？
有此說故，我等於中，而生夢想。
定有此陰，是故說言陰猶如夢；若無有陰，則不應說陰猶如夢。』
是諸癡人復於此夢而生實想，聞是等經，而生誹謗。
有比丘尼往施主家唱如是言：『某是羅漢，某是羅漢。』
是比丘等，依止淺智比丘尼住，妨廢善事，造不善業。
是中優婆塞、優婆夷，聞於少戒，乃至少偈，聞已便去。 ^697c21

「迦葉！當爾之時，諸比丘等有二十臘至三十臘，
住阿練兒處，有優婆塞初信一日，所解佛經等無差別。
迦葉！當爾時世互唱空名『此空此淨，此空此淨。』
時有比丘，聞是法已共相聚集，聞已不畏作如是言：
『此經不與出家相應，非在家相應，共捨棄之，非導師說。
何以故？此非我同，又不汝同。』
若有聞說甚深大法，在家出家悉當誹謗。
何以故？迦葉！今者梵行極為純淨，信者尚少，
況復爾時，如是智者漸已滅度，好者轉少好者轉少。 ^698a3

「迦葉！當于是時，千比丘中求一比丘正入正解，
猶尚難得，設有一人輕笑不學，乃至三千比丘眾，
欲索一人正入正解，亦當難得。
迦葉！當爾之時，在家出家互相誹謗。
迦葉！未來若有諸比丘等勤行精進，為斷一切諸不善法，
成就善法，初夜後夜離於睡眠，是諸惡人當奪其命，
輕賤呵毀，捨而棄之。
迦葉！當爾之時，佛法毀壞，比丘毀壞，是中智者信甚深者、
無染著者，應好恭敬，應好愛念，共相聚集，住空閑處。」 ^698a13

爾時世尊而說偈言：
　　「我此所說法，為明第一義，
　　說陰無堅實，觀之猶如夢。
　　爾時諸比丘，更互共鬪諍，
　　彼此無有異，是得於有相。
　　比丘作是說，彼報言：『如是！
　　如此之法眼，當無有差別。』
　　比丘語在家：　『汝甚為希有，
　　能解此菩提，汝逮得初果。』
　　彼自謂見法，來親是比丘，
　　持最上供養，數數而奉施。
　　如此比丘說：　『真實無有異，
　　與我所知同，見法而語我。』
　　施主及比丘，不住於正法，
　　破壞佛菩提，是出時未久。
　　勿親彼近我，我是說道者，
　　汝當速疾得，如我之速得。
　　此是第一句，更互說寂靜，
　　和合為一侶，毀壞於我法。
　　猶如大惡賊，殺害諸聚落，
　　令聚落空荒，及與諸城邑。
　　比丘當如是，無智闇鈍者，
　　無慧毀禁戒，依著我命人。
　　我所說應離，而反依於眼，
　　自說是羅漢，實是增上慢。
　　自和合聚集，我是最上僧，
　　有名無有智，一人尚難得。
　　若復有比丘，有惡往如實，
　　尚說其惡名，云非佛聲聞，
　　毀謗於菩提，法王之所有。
　　諸天極憂苦，數數而啼泣，
　　悶絕墜於地。　有信諸天等，
　　云此釋師子，勝法今毀壞。
　　奇哉佛世尊！　奇哉離染法！
　　奇哉福田僧！　佛之所愛子，
　　我更不復聞，法王之所說，
　　當有大癡闇，能仁法毀壞。
　　發起大音聲，地天及中間，
　　唱令告諸天：　『法炬今欲滅，
　　莫後諸天龍，而致大悔恨。
　　仁自聞佛法，今當更不聞，
　　是佛無數劫，若自及與他，
　　堪忍是眾生，何時當成佛？
　　是佛世導師，為一切眾生，
　　所演說正法，今當滅永盡。
　　今法壞亂起，極造大暴惡，
　　魔使極惡魔，少欲者劣弱，
　　詐偽無智慧，幻偽小凡夫，
　　熾盛生瞋恚，謗毀善逝法。』
　　聞地天聲已，上天生驚怪，
　　四大天王等，聞已生愁悶，
　　夜叉眾來集，聚在曠野城，
　　悉皆同愁淚，發大呼哭聲。
　　大音甚悲切，諸天悉來集，
　　更互共相語，心中所念者：
　　『諸莊嚴城邑，眾寶之所成，
　　一切無光色，猶若如土聚，
　　是城無威德，無須臾可樂，
　　是城無威德，如本可愛樂。
　　我本所生處，諸天眾來至，
　　見已悶躄地，當作如是報。』
　　諸天下至地，往至可畏處，
　　如此真實法，今者悉毀壞。
　　下至閻浮提，見大毀壞事，
　　佛子見逼惱，逃竄至異處。
　　勝成七日中，無諸威德色，
　　是諸天七日，數數而啼泣：
　　『咄哉勇健佛，我等面覩見，
　　今者永不見，佛法復滅盡。』
　　舍衛所住處，來至恭敬已，
　　於是住處地，數數而啼泣：
　　『此是佛所坐，人尊所坐處，
　　演說四聖諦，我等面自聞。』
　　世間還黑闇，互不相恭敬，
　　作惡已當往，墮於惡道中，
　　多有諸天宮，皆悉當復空，
　　眾生無救護，閻浮提如是。
　　此是經行處，空荒悉毀壞，
　　世間不可樂。　法王滅度後，
　　帝釋自在主，三十三天中，
　　憂愁受苦惱，發起大音聲，
　　諸三十三天，舉手而號哭，
　　如所聞諸國，在中而馳走。
　　當有諸天等，數數論說佛，
　　導師捨離我，能多說法者。
　　諸天更不食，無諸歌笑聲，
　　帝釋天六月，心中甚憂惱。
　　阿修羅等聞，佛法無光明，
　　我等今當往，至三十三天，
　　閻浮提諸王，當壞佛塔寺，
　　天阿修羅集，爾時當有是。
　　有諸比丘等，當墮在惡道，
　　有諸比丘尼，亦墮於惡道。
　　在家毀戒者，住家優婆塞，
　　發大惡聲已，當趣於惡道。
　　有諸惡女人，是亦至惡處，
　　世界悉動搖，爾時有是事。
　　有逃至聚落，有走至山林，
　　眾生悉馳騁，少有存活者。
　　多有諸賊盜，及與諸飢饉，
　　種五穀不獲，蝗虫作災患。
　　時穀米勇貴，人有命終者，
　　死後墮餓鬼，於是受眾苦。
　　諸有塔寺處，四方招提僧，
　　爾時諸比丘，當共分取之。
　　如是等眾苦，於我滅度後，
　　宜當速疾作，莫觀見是時，
　　諸凡夫無智，諸凡夫無慧，
　　造凡夫行已，速疾墮惡道。
　　應當勤讀誦，從慧者來處，
　　以慧教眾生，速至於善道。
　　以慧光照明，應當學如我，
　　捨一切煩惱，速疾至涅槃。
　　正法不久住，應堅勤精進，
　　我如是戒勅，應當正修行。
　　於我滅後時，六十小劫中，
　　有聞佛名號，誰當有愛者？
　　互共來集會，為飢所逼切，
　　食母及子肉，互展轉為是。
　　諸有生小兒，不令至餘家，
　　兒自在於室，猶生大恐畏；
　　有見聞此者，生死苦如是。
　　誰生於貪欲？　欲想是女人，
　　生無智慧根，欲本是女人，
　　生起眾苦根，是故應捨苦。
　　若有癡眾生，親近欲女人，
　　若有智慧人，速至於涅槃。
　　不正造業苦，果報來應現，
　　此果是有漏，是故墮惡道。
　　若諸無漏法，空為無所有，
　　不堅寂靜者，速應修行道。 ^698a22

「迦葉！是名比丘成就初法。
若有欲樂無漏法心，應不住於一切諸法，說一切法。 ^699c8

「復次，迦葉！菩薩應當堅作堅住。
云何堅作？云何堅住？
應堅其心，應堅精進。
是中云何名曰堅心？
名曰堅進？迦葉！堅心者，菩薩應生如是之心，
供養恒河沙等諸佛，然後乃發於一念心。
如是恒河沙等劫中無一佛出，如是復起恒沙等心，
得一人身，得於是恒沙等身，聞一句法，
增長此慧至無上道；是菩薩生如是之心。
是菩薩念：『我今應當修行如是難行苦行，
精進勤修於佛智慧，我今應當如是推求。』
迦葉！菩薩應當如是堅心。
迦葉！我引是喻，諸有智者以喻解耳！
迦葉！若如是苦行得於菩提，恒河沙劫不應懈怠，
勤學不懈，勤學不息，恒沙等劫學於菩提。
菩薩念：『我今應生堅勢堅欲，我終不捨無上正道。』
迦葉！菩薩如是應堅其心。
迦葉！若有菩薩，如是堅心，為取何等？
謂不取處、不取非處。
云何不取處、不取非處？
若處、非處悉無所有，不障礙於阿耨多羅三藐三菩提，速疾得成。
迦葉！若使三千大千世界，滿中七寶持用布施，
若於如來今所演說如是等經，趣向菩提正眼之處，
推求索之，依附依住，是人福聚倍多勝彼。
迦葉！菩薩應當如是堅心，亦復不得於是堅心，然不休息。
云何初業多殖初業？
云何多殖？不謂一心能知多業。
何以故？是法不可以言說故，恒於是中多種初業，所謂堅心。」 ^699c9

爾時世尊而說頌曰：
　　「非心作心相，常有大怖畏，
　　我當成不成，是事當云何？
　　是常起疑覺，住在於一切，
　　修造作方便，云何得菩提？
　　彼是懈怠想，非是菩提想，
　　斯有一切疑，若佛及聲聞。
　　悕望而不及，善賢諸佛法，
　　不以音聲故，能獲值安樂。
　　斯有信欲樂，能集極勝妙，
　　非但小思惟，能獲得勝道。
　　於一切法中，當住於一法，
　　覺智增益已，修行為得道。 ^700a5

「迦葉！說是法時，若有菩薩成就此行不值於佛，
而自說言：『我當作佛、如來、應供、正遍覺。』
迦葉！在家菩薩應如是作，云何修行能得菩提？
迦葉！在家菩薩有三種業求於菩提。
何等三？生極欲心，於一切智不著本作，應持五戒。
具是三分，趣於六法。
何等六？得於聖法，諸根完具，不盲聾啞，
不麁惡色，速得信心，不畏深法，聞已速解，
疾得不退，應當具足如是六法。
五障法應當善知。
何等五？知於兩舌，終不妄語，菩薩之人應見是慳是菩薩障，
應當不慳，若著於欲是菩薩障，終不作欲。
如是五法能作障礙。
又復應當作於三法。
何等三？常恒有於欲出家心，於淨持戒沙門、
婆羅門所，慇重恭敬從受教誨，諸有著相演說法者應常遠離。
何以故？是菩薩所不應學故。
菩薩不應擔不實草。
何以故？是非菩提故。
若擔不實，是學障礙，不學集法。 ^700a18

「復次，迦葉！菩薩當學於三法。
何等三？心常專念趣向作佛，應當精勤修習讀誦，常於眾生修行慈心。
應當修集如是三法。
又復應當親近三法，何等三？
離搏捶打，不說他人云是卑賤，怖畏眾生而為作救。
應當親近如是三法。」 ^700b5

而說偈言：
　　「不親近下人，見不正直者，
　　見已當遠離，猶遠惡毒蛇。
　　不應學於彼，亦不禮敬是，
　　應當極遠離，猶如見惡狗。
　　是人墮惡道，諸有著相者，
　　若修是學者，此亦同彼去。
　　不疑於空法，聞於佛法已，
　　及樂空比丘，此所生恭敬。
　　是中增多聞，亦生利智慧，
　　得近菩提道，為一切所禮。
　　速疾受齋戒，速受已讀誦，
　　斯增益智慧，猶水青蓮華。
　　速疾受齋戒，多聽受於法，
　　斯增益智慧，以斷諸漏結。
　　大智大精進，大威德無畏，
　　作利以益己，及利益於他。
　　終不打搏他，應當樂如是，
　　進助菩提分，是人法無減。
　　是人少病患，有最上妙色，
　　為眾生所愛，愛利益已法。
　　修行於慈心，住在家菩薩，
　　捨一切惡道，速疾得生天。
　　是得天名已，五欲自娛樂，
　　從天命終已，終不生惡道。
　　生在人道中，種族豪貴家，
　　形色極殊妙，無有能欺者。
　　無能所守護，是人修行法，
　　得見於勝處，一切眾生愛。
　　善得安隱眠，寤已歡喜樂，
　　終不生怖畏，是亦天所護。
　　猶如糞穢法，彼有是觀相，
　　居家亦如是，廣及餘亦爾。
　　當為諸善人，所稱譽讚歎，
　　怖者施無畏，諸在家菩薩，
　　更不事餘天，亦不見餘天，
　　此道極正直，諸慧者所集。
　　是以此善根，捨一切惡道，
　　一切智三明，善學三戒故。
　　如所作功德，如其所禮事，
　　斯亦當見禮，諸眾生獨故。
　　如所作功德，如其所禮事，
　　當為眾生上，如佛見禮事。
　　住於在家地，起作菩提心，
　　此所稱讚法，及餘法今聽。 ^700b10

「迦葉！在家菩薩應成三法。
何等三？應當遠離悕望吉祥，是菩薩應修治舍宅，
除諸妨礙，勤修多聞。
菩薩當具足三法，復起三法。
何等三？不應斷絕說法師辯，應當勤請於說法者，應當常然燈燭眾明。
應當修行如是三法。 ^700c26

「復次，迦葉！在家菩薩應當終竟不造三法，作女人行。
何等三？不留難母令不聽法、不留難母不往比丘所、
不遮固妻至比丘所，欲聽法者不作障礙，於女人所不捨正道而犯非道。
如是三法一切不作，若造此業便墮女人。」 ^701a2

而說頌曰：
　　「應當然燈明，數數以信心，
　　得無塵垢眼，及獲得佛眼。
　　導師以此眼，能知於一切，
　　若知如此智，則知於實智。
　　知過去世法，現在亦如是，
　　不意想未來，不造作三相。
　　若有是三相，三亦應當捨，
　　悉同為一義，相即為非相。
　　佛所說諸根，然法無有根，
　　以彼不分別，菩提最為上。
　　淨修佛眼已，悉皆現了知，
　　是句即菩提，如上之所說。
　　如是所說法，亦不毀壞法，
　　一切法是空，是故名為說。
　　諸外道邪見，為在家說法，
　　如作於明燈，有眼者能知。
　　不斷他說法，於釋師子法，
　　莫速至惡道，疾作生盲者。
　　數數而勸請，演說善逝法，
　　以此之善根，轉無上法輪。
　　不應作留難，若母欲聽法，
　　作極惡女人，盲僂極醜惡。
　　不見覩眾色，亦不聞妙聲，
　　在於黑闇處，猶若如蛇住。
　　作於障礙已，貪嫉為妻故，
　　速疾命終已，作弊惡女人。
　　黃頭而青眼，黑惡難可看，
　　疽惡脚繚戾，聾騃無所知。
　　於如是等處，無慈者速受，
　　為嫉妬男子，數數造欲因。 ^701a6

「復次，迦葉！在家菩薩不應作三法。
何等三？不請女人為欲因緣、施蘇醍醐及諸惡施，
若欲出家不作留難、未出家者勸令出家，
造如來塔作營事人勸助示導、不應侵奪取於是物。
如是三法，在家菩薩所不應作。」 ^701b9

而說頌曰：
　　「不施他女人，不造作非法，
　　無婚過難來，故一切不施。
　　有言者往彼，合掌而作禮，
　　與已復當與，以善歡喜心。
　　若彼僧中少，為僧給使人，
　　若有請取是，應佐少人者。
　　勿觸水令濁，若有依此者，
　　於斯無嫌害，生心起瞋惡。
　　若有欲出家，自子及親屬，
　　菩薩於是中，終不作留難。
　　令諸眾生樂，得證於滅度，
　　此是我本欲，說於無上法。
　　知是諸過已，自不造諸妬，
　　莫長夜常憂，為煩惱所染。 ^701b13

「迦葉！在家菩薩復有三法不應修集，何等三？
不買男子、不買女人、不施毒藥，若有作者亦勿親近。」 ^701b28

而說頌曰：
　　「離買男子業，亦離買女人，
　　不施與毒藥，若與者遠離。
　　天亦呵是法，眾生得苦惱，
　　隨趣諸方面，憂惱箭所害。
　　此長夜憂惱，多獲眾苦惱，
　　亦絕便命終，是故不應作。
　　是過及餘過，我知是所作，
　　今說其少分，為於菩提故。 ^701c1

「迦葉！在家菩薩不應造三法。
何等三？不至婬女家，若男若女不犯非道，若屠牛處不在邊住。
如是三法，在家菩薩所不應作。」 ^701c10

而說頌曰：
　　「不至婬女家，穢惡為欲者，
　　速致不恭敬，由近下欲故。
　　師見去至此，為彼之所輕，
　　速疾致疾患，以是致命終。
　　若男女非道，二俱不親近，
　　是女所不喜，云何當犯是？
　　若有屠牛處，一切不往彼，
　　此非我所宜，菩薩法如是。
　　如是諸過患，佛悉皆知之，
　　是故不正行，今為如實說。
　　佛如是少說，我聲聞能知，
　　斯於佛面前，云何所後虛？
　　眾生信聖者，欲疾至涅槃，
　　為是故我說，不為難教者。 ^701c12

「復次，迦葉！在家菩薩應成就三法。
何等三？居住家中猶如客使不起我想，
若已施者起集聚想，其未施者遠離於我千由旬想、不為子息作於藏舉寶藏之想。
迦葉！在家菩薩應當成就如是三想。」 ^701c27

而說頌曰：
　　「當修習死想，我不久命終，
　　是故諸所藏，此財應修堅。
　　為別男女事，終不為利是，
　　速疾求堅法，身命及財物。
　　慇重欲菩提，所作不輕躁，
　　為求法利故，一切時摧伏。
　　猶如小女戲，亦如光漸現，
　　不樂著於味，欲法者如是。
　　讀誦不休息，善好法莊嚴，
　　其難可修集，於種種諸眾。
　　如是相似法，迦葉我已說，
　　其有聰利者，我悉知是人。
　　彼知已解了，自怜愍於己，
　　是人於彼時，數數與我對。」 ^702a2

「復次，迦葉！在家菩薩成就三法，不退阿耨多羅三藐三菩提。
何等三？父母不信化令住信、父母毀戒勸令住戒、
父母慳貪勸令住捨，歎無上道，在大眾中而演說法。
是名初法在家菩薩不退無上正真之道。
復次，迦葉！在家菩薩應當善知可供養者及不可供，
若知是已，諸可供者而設供食，不可供者而不設供，於是人所應修慈心。
迦葉！是名第二法在家菩薩不退無上正真之道。
復次，迦葉！在家菩薩所有財物勤苦集聚，
是不應失，不令盡失，不施於他，堅藏牢舉施住淨戒沙門、
婆羅門，平等封邑，財封無繫一切淨行。
迦葉！是名第三法，在家菩薩不退無上正真之道。」 ^702a17

而說頌曰：
　　「若在家菩薩，集無上菩提，
　　生起三種慧，以學無上道。
　　若父及與母，惡慧無有信，
　　勸之令生信，令趣向勝法。
　　慳犯住戒捨，無慧者信慧，
　　向無上菩提，勸令至是處。
　　若去至四方，求善說法者，
　　應行於法施，以增益智慧。
　　犯戒教住戒，無信者教信，
　　無慧者教慧，是人終不退。
　　若見慧比丘，持戒多聞者，
　　恭敬信近之，數數而諮問。
　　所以近比丘，數數為諮問，
　　速疾受其法，是故不退轉。
　　彼覺智增益，聞處及智者，
　　覺智增益已，捨己肉供養。
　　是有信解相，如我之所說，
　　不以不信心，能趣向菩提。
　　漸漸見增益，速疾得增長，
　　於是諸增益，彼得不為難。
　　知是增益已，若自及與他，
　　心喜而趣向，是人增益智。
　　隨所有財封，本所聚集者，
　　諸有持戒人，一切以置前。
　　是無有異語，終不說異言，
　　健勇進堅施，是能成如來。
　　柔和易共住，勇健者得慈，
　　歡喜而堅捨，如先後亦然。
　　勇健上施主，不從他所求，
　　眾施中最健，一切無不捨。
　　若金銀及錢，本生亦曾施，
　　悕望於上法，甚深最上句。
　　一切天及世，相應專供養，
　　若求於法者，悉應供是人。
　　勇健者集法，以法而活命，
　　有智慧勝法，當為救世者。 ^702a29

「復次，迦葉！在家菩薩有三法，發阿耨多羅三藐三菩提已，疾墮聲聞而般涅槃。
何等三？若暫一發菩提心已，怖畏地獄、
餓鬼、畜生，於是菩提道起重擔想，求諸善根，
不專思念，不好善求，是人為於心意所害生起苦想。
迦葉！是名初法在家菩薩退無上道，疾墮聲聞而般涅槃。
復次，迦葉！在家菩薩若暫一發菩提心已，
若行施時，瞋恚而與，與已生悔，是人不能至於佛智。
迦葉！是為二法在家菩薩退菩提心，疾墮聲聞而般涅槃。
復次，迦葉！在家菩薩若暫一發菩提心已，
不勤精進，集於多聞，是人以是少許善根速入涅槃。
迦葉！是名三法在家菩薩退菩提心。」 ^702c8

而說頌曰：
　　「發菩提心已，而不修正行，
　　毀壞於佛乘，墮在聲聞乘。
　　菩提非不信，及懈怠者得，
　　慳貪無智慧，是等作障礙。
　　知恩住淨戒，心常樂行捨，
　　捨時心歡喜，菩提不難得。
　　心造作諸惡，心亦能行施，
　　是眾生心堅，當作世間塔。
　　若不捨是法，心趣向菩提，
　　當作佛出世，為世作福田。 ^702c20

「迦葉！在家菩薩有三法退菩提心，墮緣覺涅槃而般涅槃。
何等三？是在家菩薩一發心已，悋惜祕法。
迦葉！是名在家菩薩初法退菩提心，墮緣覺涅槃而般涅槃。
復次，迦葉！在家菩薩一發心已，悕望良時，求覓吉日。
迦葉！是名在家菩薩二法退菩提心，墮緣覺涅槃而般涅槃。
復次，迦葉！在家菩薩懈怠、懶惰，不勤求助菩提之法。
迦葉！是名在家菩薩三法退菩提心，墮緣覺涅槃而般涅槃。」 ^703a2

而說頌曰：
　　「慳悋惜祕法，不教誨他人，
　　當墮緣覺地，是退失菩提。
　　是退墮於三，失利有苦來，
　　去已而現在，是疑於菩提。
　　思惟大乘已，速悕望吉祥，
　　此非信解相，佛不親近是。
　　若有極專心，堅求菩提道，
　　此不禮事餘，唯除世間塔。
　　若有是信心，不得其餘天，
　　是成就最上，名為天中天。
　　生菩提心已，是不禮事餘，
　　是有最上色，在在所生處。 ^703a10

「迦葉！在家菩薩有三法得身極黑。
何等三法？斷佛塔中所然燈明，他有鬪諍生瞋恚心，
不豫己事代他諍訟，見黑色人而形呰之。
迦葉！是名在家菩薩三法其身極黑。」 ^703a23

而說頌曰：
　　「塔中然燈明，斷取是光明，
　　其身極甚黑，猶如黑漆盤。
　　見黑人形呰，我白汝極黑，
　　是輕毀他已，受身黑如炭。
　　善守護口業，作業終不失，
　　隨如所作業，當有如是器。 ^703a26

「迦葉！在家菩薩有三法生工巧家。
何等三？迦葉！在家菩薩自受五戒，若有知識從遠而來，
與酒令飲，或請餘人飲之以酒。
迦葉！是名在家菩薩初法生工巧家。
復次，迦葉！在家菩薩自持淨行，和合他人令行欲穢，以此業故生工巧家。
迦葉！是名在家菩薩二法生工巧家。
復次，迦葉！在家菩薩若見他人營造法事，
勤讀誦者，然是人者，欲造天舍，而是菩薩語此人言：
『汝捨讀誦營造所作，作已還讀。』
以是業故生工巧家。」 ^703b5

而說頌曰：
　　「以酒請他人，及與己知識，
　　以酒為上供，是業墮工巧。
　　不能作刀針，及諸工巧事，
　　唯能坐地已，手執捉排囊。
　　自己捨女人，向他讚婬欲，
　　以是業報故，生墮工巧家。
　　不能作刀針，不知鼓排囊，
　　教令執捉椎，以鍛於釘鐵。
　　以此障礙法，令他捨法故，
　　墮在工巧家，此人生是家。
　　彼不見排囊，亦不見椎鉗，
　　悉破壞眾器，其業報如是。
　　迦葉！護口業，亦護慎心業，
　　一切不善法，不向他人說。
　　生死受眾苦，生已增長愛，
　　是故勤行法，捨諸不善法。 ^703b14

「迦葉！在家菩薩成就三法，生在王家，顏色姝特端正可愛、
鮮淨紅白，而不懶惰、聰黠明了。
何等三？迦葉！在家菩薩覩未曾見沙門、
婆羅門，若其見已，生信敬心：『此是福田，
此應供養，此應禮敬，此是福田。』
生信敬已，請與衣服、飲食、臥具及諸病藥。
迦葉！是名初法在家菩薩生在王家。
復次，迦葉！在家菩薩堅住本誓，住本誓時，
如說而住，終不妄語。
迦葉！是名二法在家菩薩生在王家。
復次，迦葉！在家菩薩於住淨戒沙門、婆羅門所，親近諮受修於堅法。
迦葉！是名在家菩薩三法生大王家。」 ^703c2

而說頌曰：
　　「慧者見已知，淨戒多聞者，
　　是起如是心，往彼請命之。
　　彼既請命已，如實而施作，
　　是不為涅槃，所施無所害。
　　是取於堅法，如所親近者，
　　種種智增益，速疾獲難得。
　　如斯之信心，趣向菩提者，
　　得菩提不難，如智者行處。
　　最上活命已，捨最上財封，
　　集聚上妙法，證於最上滅。
　　是人生上族，是有上妙色，
　　服上妙衣服，獲最上涅槃。
　　知於如是法，有智聰慧人，
　　修行無怯弱，如佛之所說。
　　志趣向勝乘，是人到勝乘，
　　滅一切結使，如彼最上果。
　　如所造作業，果報亦如是，
　　終始不敗亡，經百千億劫。 ^703c12

「迦葉！在家菩薩住在家地成就三法，種是善根，
終不受於五欲之樂，乃至得於無上正道。
迦葉！是在家菩薩受持五戒，不向他人讚五欲樂，
不誘引女人，勤修自業，起如是心：『我今不當親近女人，
此終不欲五欲之樂，乃至得成無上正道。』
迦葉！是名在家菩薩初法，終不受於五欲之樂，乃至得成無上正道。
復次，迦葉！在家菩薩若聞是等甚深經典淨信修習。
迦葉！若是深經至於非器，彼應勸進。
迦葉！若善男子，能令他人捨離疑心，而是菩薩以此善根，
得無礙辯，得不繫辯，生及命終，速得見佛，
既命終已，得生天上，不久當得阿耨多羅三藐三菩提。
迦葉！是名在家菩薩二法，乃至得成無上正道，不受五欲。
復次，迦葉！在家菩薩所有善根，皆悉迴向無上正道，
不樂色聲香味觸法，不樂財封，不樂自在，
不樂眷屬，無漏之心、無漏果報，速成阿耨多羅三藐三菩提，
不受五欲樂。迦葉！
是名在家菩薩三法，不貪受於五欲之樂，乃至得成無上正道。」 ^704a3

而說頌曰：
　　「在家持五戒，護持善守護，
　　離親近女人，輕毀斯下處，
　　如是相似法，修集無漏足。
　　若有疑惑者，教令速解了，
　　一切諸善根，悉迴向菩提。
　　以此諸善根，速捨五欲樂，
　　常有於多聞，為眾生說法。
　　生起大悲心，求於菩提道，
　　是故聞是已，生賢善妙欲，
　　終不親近欲，速疾轉法輪。」 ^704a22

爾時，大迦葉白佛言：「世尊！
今此經法以何名之？
我等當共而奉持之？」 ^704b4

佛告迦葉：「是經名曰『演說三戒』，亦名曰
『說菩薩禁戒』，亦名曰『集一切佛法』。」 ^704b5

佛說此經已，大德摩訶迦葉及諸大眾，
天、人、阿修羅、乾闥婆，聞佛所說，皆大歡喜。
大方廣三戒經卷下
 ^704b7
