第十
##  6
釋禪波羅蜜次第法門卷第十
author:: 隋天台智者大師說
記:: 弟子法慎記
再治:: 弟子灌頂再治
other:: 釋禪波羅蜜修證第七之六
從背捨已去，有六種法門，並屬不壞法道所攝。
利根聲聞具此六法，發真無漏，即成不壞法大力阿羅漢，
故《摩訶衍》云：「不壞法阿羅漢能具無諍三昧、
願智、頂禪。」今分此六種法門，即為四意，
謂觀、練、熏、修。 ^540c8

一者、背捨及勝處、一切處，此三門並屬觀禪，
故《摩訶衍》云：「背捨是初行，勝處是中行，一切處是後行。」
悉為對治破根本味禪中無明貪著及淨法愛也。
二、九次第定，即是鍊禪；三、師子奮迅三昧，
即是熏禪；四、超越三昧，即是修禪。 ^540c12

今釋第一、觀禪，即為二意：一、先釋三番修觀禪方法；
二、明觀禪功能。 ^540c17

第一、釋三番觀行方法者：一、先釋背捨；
二、次釋勝處；三、釋一切處也。 ^540c19

先釋八背捨。八背捨者：一、內有色相外觀色，
是初背捨；二、內無色相外觀色，是二背捨；
三、淨背捨身作證，是三背捨；四、虛空處背捨；
五、識處背捨；六、不用處背捨；七、非有想非無想背捨；
八、滅受想背捨。 ^540c20

今釋背捨，即為五意：一、釋名；二、明次位；
三、辯觀法不同；四、明修證；五、分別趣道之相。 ^540c25

第一、釋名。此八法門所以通名背捨者，
背是淨潔五欲，離是著心，故名背捨。
言淨潔五欲者，欲界麁弊色、聲、香、味、觸，
貪著是法，沈沒三塗，名為不淨五欲。
欲界定、未到地、根本四禪、四空，是中雖生味著，皆名淨潔五欲。
今以背捨、無漏對治，破除厭離，不著欲界根本禪定喜樂，
故言能背是淨潔五欲，捨是著心，名為背捨。 ^540c27

復次，多有人言：「背捨即是解脫之異名。」
今用《摩訶衍》意往撿，此義不然。
所以者何？如《大品經》云：「菩薩依八背捨，入九次第定。」
身證阿那含人雖得九次第定，而不得受具足八解之名。
故知因中厭離煩惱，名背捨；後具足觀、
鍊、熏、修，發真無漏，三界結盡，爾時背捨轉名解脫。
如此說者，義則可依。 ^541a5

第二、明次位者，解釋不同。
若依曇無德人所明，初二背捨，位在欲界；
三淨背捨，位在色界四禪；第四、五、六、七，
此四背捨，位在四空；第八滅受想背捨，位過三界。
若依薩婆多人所說，初二背捨，位通欲界、
初禪、二禪；第三淨背捨，唯在四禪。
彼云：「三禪樂多，又離不淨近故，不立背捨。」
下五背捨，明位不異於前。
復有師言：「三禪無勝處，四禪無背捨。」
此則與前有異。今依《摩訶衍》中說，論言：
「初背捨，初禪攝；第二背捨，二禪攝。」
當知此二背捨位在初、二禪中，為對治破欲界故，皆言以是不淨心觀外色。 ^541a11

第三、淨背捨位在三禪中，故論云：「淨背捨者，
緣淨故淨，遍身受樂，故名身作證。」
三界之法，若除三禪，更無遍身之樂。
論文又言：「是四禪中有一背一捨、四勝處。」
如比上進退從容，當知位在三禪、四禪，
苟而遍屬，即互乖論。
今若具以此義破射於前，及融通教意，甚自紜紜。
下五背捨配位不異於前，今依後家之釋，以辯位次也。 ^541a22

第三、釋觀法不同者，若曇無德人明此八解脫觀，
並以空觀而為體；若薩婆多人明此背捨不淨觀，
並是有觀，厭背為體。
今此八背捨具有事、理兩觀，在因則名背捨，
果滿則名解脫，亦名俱解脫也。
若偏依前二家所說，此則事、理互有不具，豈得受於俱解脫之名？
此中觀行方法與前二家不同，淺深之異，在下自當可見。 ^541a29

第四、明修證。行者欲修八背捨無漏觀行，
必須精持五篇諸戒，極令清淨。
復當精勤勇猛，大誓莊嚴，心無退沒，及能成辦大事。 ^541b8

所言初背捨者，不壞內外色，不內外滅色相已，
是不淨心觀色，是名初背捨。
所以者何？眾生有二分行：愛行、見行。
愛多者，著樂，多縛在外結使；見多者，多著身見等諸見，為內結使縛。
以是故，愛多者，觀外身不淨；見多者，觀內身不淨敗壞。
今明背捨觀行，多先從內起，內觀既成，然後以不淨心觀外。 ^541b10

云何觀內？行者端身正心，諦觀足大拇指，
想如大豆脹黑，亦如脚繭之相。
於靜心中，觀此相成，即復想脹起如梨豆大，如是乃至見一拇指脚如鷄卵大。
次觀二指，三、四、五指亦然。
次觀脚法，復見腫脹，乃至脚心、脚踵、脚踝、
#CB00567;膝、髀臗，悉見腫脹。
次觀右脚亦如是。
復當靜心諦想大小便道、腰脊、腹背、胸脇，悉見腫脹。
復當靜心諦觀左胛、臂肘、腕掌、五指，悉見腫脹，乃至右胛亦復如是。
復當靜心諦觀頸項、頭頷，悉見腫脹。
舉身項直，如是從頭至足，從足至頭，循身觀察，
但見腫脹，心生厭惡。
復當觀壞膿爛，血污不淨，大小便道蟲膿流出。
腹既坼破，見諸內臟及三十六物臭爛不淨，
心生厭惡，自觀己身甚於死狗，觀外所愛男女之身亦復如是，
不可愛樂。廣說如九想，但除散、燒二想為異耳。 ^541b17

行者修此觀時，若欲界煩惱未息，當久住此觀中，令厭心純熟。
若離貪愛，是時應當進觀白骨，一心靜定，
諦觀眉間，想皮肉裂開，見白骨如爪大，的的分明。
次當以心向上，裂開皮肉，即見額骨及髮際骨#CB03307;然而開，
即見骨相。復觀頂骨，亦見皮肉脫落，髑髏骨出。
復當定心，從頭向下，想皮肉皆隨心漸漸剝落至足。
皮肉既脫，但見骨人節節相拄，端坐不動。 ^541c4

行者爾時即定心，諦觀此骨從因緣生，
依因指骨以拄足骨，依因足骨以拄踝骨，
依因踝骨以拄#CB00567;骨，
依因#CB00567;骨以拄膝骨，
依因膝骨以拄髀骨，依因髀骨以拄臗骨，
依因臗骨以拄腰骨，依因腰骨以拄脊骨，依因脊骨以拄肋骨。
復因脊骨上拄項骨，依因項骨以拄頷骨，
依因頷骨以拄牙齒，上有髑髏。
復因項骨以拄肩骨，依因肩骨以拄臂骨，
依因臂骨以拄腕骨，依因腕骨以拄掌骨，依因掌骨以拄指骨。
如是展轉相依，有三百六十骨，一一諦觀，
知大知小，知強知軟，共相依假，是中無主無我，何者是身見？
出入息但是風氣，亦復非身非我，觀受、
觀心乃至觀法，悉知虛誑，無主無我。
作此觀已，即破我見，憍慢、五欲亦皆除滅。 ^541c11

爾時復當定心，從頭至足，從足至頭，循身諦觀，
深鍊白骨，乃經百千許，遍骨人筋骨既盡，
骨色如珂如貝，深觀不已，即見骨上白光煜爚。
見是相已，即當諦觀眉間，當觀時亦見白光焴焴，悉來趣心。
行者不取光相，但定心眉間。
若心恬然，任運自住，善根開發，即於眉間見八色光明旋轉而出，
遍照十方，皆悉明淨。
八色者，謂地、水、火、風、青、黃、赤、白。
普照大地，見地色如黃白淨地，見水色如淵中澄清之水，
見火色如無煙薪清淨之火，見風色如無塵清風，
見青色如金精山，見黃色如薝蔔華，見赤色如春朝霞，
見白色如珂雪，隨是色相，悉有光耀。
雖復見色分明，而無形質可得，此色超勝，非世所有。
是相發時，行者心定安隱，喜樂無量，不可文載也。 ^541c26

行者復當從頭至足，深鍊骨人，還復攝心，
諦觀於額，住心緣中。
復見八色光明旋轉而出。
如是次第定心，觀髮際、頂、兩耳孔、眉骨、
眼骨、鼻、口、齒、頷骨、頸項骨。
從上至下，三百六十諸骨諸節，悉見八色光明旋轉而出。
行者攝心轉細，從頭至足，從足至頭，觀此骨人，
悉見遍身放光，普照一切，悉皆明淨。
若是菩薩大士，咸於光中見諸佛像；若行人善根劣弱，
乃至四禪，方得見諸佛像。 ^542a11

行者既光明照耀，定心喜樂，倍上所得，是名證初背捨相。
所以者何？內骨人未滅故，故名內有色相，
見外八種光明及欲界不淨境故，故言以是不淨心觀外色。
外色有二種，如欲界不淨，此是不淨外色。
八種清淨之色，是出世間色界之色，故名外色。
行者見內外不淨色故，背捨欲界，心不喜樂。
見八種淨色故，即知根本初禪無明暗蔽，
虛誑不實，境界麁劣，即能棄捨，心不染著，
故論言：「背是淨潔五欲，離是著心，故名背捨。」 ^542a19

復次，如《摩訶衍》中說初禪一背捨，當知背捨即是無漏初禪。
若是初禪，即便具有五支之義，今當分別。
如行者從初不淨觀來，乃至鍊骨人光耀，
即是觀禪欲界定相；次攝心眉間，泯然定住，
即是觀禪未到地相；八種光明旋轉而出，
覺此八色昔所未見，心大驚悟，即是觀禪覺支之相。
分別八色，其相各異，非世所有，即是觀支；
慶心踊躍，即是喜支；恬憺之法怡悅娛心，
即是樂支；雖覩此色，無顛倒想，三昧不動，即是一心支。
今略事分別此無漏觀禪五支之相，當知與上根本、
特勝、通明中五支條然有異。 ^542a29

二、背捨者，壞內色，滅內色相，不壞外色，
不滅外色相，以是不淨心觀外色，是第二背捨。
所以者何？行者於初背捨中，骨人放光既遍，
今欲入二禪內淨故，壞滅內骨人，取盡欲界見思未斷故，
猶觀外白骨不淨之相，故云以是不淨心觀外色。 ^542b11

今明修證。行者於初背捨後心中，不受覺觀動亂，
諦觀內身骨人虛假不實，內外空疎，專取壞散磨滅之相。
如是觀時，漸漸見於骨人腐爛碎壞，猶如塵粉，
散滅歸空，不見內色，是時但攝心入定，
緣外光明及與不淨，一心緣中，不受觀覺，
於後內心豁然明淨，三昧正受與大喜俱發，
即見八種光明照從內淨，出明十方，倍勝於上。
既證內法大喜光明，即知根本二禪虛誑麁劣，
厭背不著，故名背捨，亦名無漏第二禪。
是中具有四支，推尋可見。 ^542b17

三、淨背捨身作證者，如《摩訶衍》中說：「緣淨故淨，
遍身受樂，故名身作證。」
所以者何？行者欲入是三背捨，於二背捨後，
心即不受，觀外不淨，悉皆壞盡散滅，無有遺餘，
亦不受大喜勇動，但攝心諦觀八色光耀之相。
取是相已，入深三昧，鍊此八色，極令明淨，
住心緣中，即泯然入定。
定發之時，與樂俱生，見外八色光明清淨皎潔，
猶如妙寶光色，各隨其想，昱晃明照，遍滿諸方，
外徹清淨，外色照心，心即明淨，樂漸增長，
遍滿身中，舉體怡悅。
既證此法，背捨根本，心不樂著。
是則略說證淨背捨相，亦名無漏三禪。
是中具足五支，深思可見，乃至四禪淨色亦復如是，
皆淨背捨所攝，但以無遍身樂為異耳。 ^542b27

問曰：若爾，從初背捨來，悉有淨色，何故今方說為淨背捨耶？ ^542c11

答曰：是中應用四義分別：一者、不淨不淨；
二者、不淨淨；三者、淨不淨；四者、淨淨不淨。
不淨者，如欲界三十六物之身性相已是不淨。
不淨觀力，更見此身胮脹、膿爛、青瘀、臭處，此則不淨中更見不淨。
不淨淨者，如白骨本是不淨之體，諦心觀之，
膏膩既盡，如珂如貝，白光焴爍，此則不淨中淨也。
淨中不淨者，從初背捨來，雖有淨光，但此光明有三種不淨因緣：
一者、出處不淨，謂從骨人出也；二者、所照不淨，
謂照外境也；三者、光體未被鍊故不淨，
譬如金不被鍊，滓穢未盡，光色不淨。
以是因緣，初禪雖有光明，不名緣淨故淨；
二禪雖無白骨，光從內淨而出，猶照外不淨，
而未被鍊，及大喜故，亦得名為緣淨。
今言淨淨者，八色光明本是淨色，今於此地又離三種不淨，
故淨言淨淨，亦名緣淨故淨。
既淨義具足，所以說為淨背捨也。 ^542c12

四、虛空背捨者，行者於欲界後，已除自身皮肉不淨之色；
初背捨後，已滅內身白骨之色；二背捨後，
已却外一切不淨之色，唯有八種淨色至第四禪。
此八種色皆依心住，譬如幻色，依幻心住，
若心捨色，色即謝滅。
一心緣空，與空相應，即入無邊虛空處，此明滅色方便異於前也。
證虛空處定，義如前說。
行者欲入虛空背捨，當先入空定。
空定即是背捨之初門，背捨色緣無色故。
凡夫人入此定，名為無色；佛弟子入此定，
深心一向不迴，是名背捨。
云何名深心？善修奢摩他故。
云何名一向不迴？
於此定中，善修毘婆舍那、空、無相、無作、
無願故，能捨根本著心，即不退沒，輪轉生死，故名一向不迴。 ^542c29

復次，佛弟子當入無色定時，即有八聖種觀。
如癰瘡等四種對治觀故，即能厭背無色之法；
無常等四種正觀故，即破無色假、實二倒，能發無漏。
八聖種觀行方法，並如前離虛空定，修識定時說。
但彼欲離虛空故，方修八聖種，今行人即入虛空定時，
即修八聖種，雖住定中，而不著虛空定，故名背捨也。 ^543a13

五、識處；六、無所有處；七、非有想非無想處背捨，亦當如是一一分別。 ^543a20

八、滅受想背捨者，背滅受、想諸心心數法，是名滅受想背捨。
所以者何？諸佛弟子厭患散亂心故，入定休息，
似涅槃法，安著身中，故名身證。 ^543a21

行者修是滅受想背捨，必須滅非想陰界入及諸心數法。
云何滅？是非想中雖無麁煩惱，而具足四陰、
二入、三界、十種細心數法，所謂：一、受；二、
想；三、行；四、觸；五、思；六、欲；七、解；八、念；九、定；
十、慧。云何為受？所謂識受。
云何為想？所謂識想。
云何為行？所謂法行。
云何為觸？所謂意觸。
云何為思？所謂法思。
云何為欲？謂入出定。
云何為解？所謂法解。
云何為念？謂念於三昧。
云何為定？謂心如法住。
云何為慧？謂慧根。 ^543a24

慧身及無色愛、無明、掉慢心、不相應諸行等苦集法和合因緣，
則有非想。前於非想背捨中，雖知是事，
不著非想，故名背捨，而未滅諸心數法。
今行者欲入滅受想背捨故，必須不受非想，
一心緣真，絕陰界入，則非想陰入界滅，
一切諸行因緣悉滅，受滅乃至慧滅，愛、
無明等諸煩惱滅，一切心數法滅，一切非心數亦滅，
是名不與凡夫共，非是世法。
若能如是觀者，是名滅受想。
以能觀真之受想，滅非想苦集之受想。
今行者欲入滅受想之背捨，復須深知能觀真之受想亦非究竟寂靜，
即捨能觀之定受慧想。
捨此緣真定、慧二心，故云背滅受想諸心數法。
譬如以後聲止前聲，前聲既息，即後聲亦如是能除。
受想既息，因此心與滅法相應，滅法持心，
寂然無所知覺，故云身證想受滅。
此定中既無心識，若欲出入，但聽本要期長短也。 ^543b5

第五、分別趣道之相。
行者修八背捨入道，有三種不同： ^543b21

一者、先用背捨破遮道法，後則具足修習勝處，
乃至超越三昧，事、理二觀具足，方發真無漏，證三乘道。 ^543b22

二者、若修八背捨時，是人厭離生死，欲速得解脫，
是時遍修緣諦真觀等，即於八背捨中發真無漏，
證三乘道，亦名具足八解脫也。
當知此人未必具下五種法門。 ^543b25

問曰：若爾，此人未得九次第定，云何已得受八解脫之名？ ^543b28

答曰：是義應作四句分別：一者自有九次第定非解脫，
自有是解脫非次第定，自有次第定亦是解脫，
自有非次第定非解脫，而是八背捨。 ^543c1

三者、若人厭離生死心重，但證初背捨時，
即深觀四諦真定之理，無漏若發，便於此地入金剛三昧，
證三乘道，當知是人亦復未必具上七種背捨。
菩薩摩訶薩心如虛空，無所取捨，以方便力，
善修背捨，具足成就一切佛法，度脫眾生。
當知背捨即是菩薩摩訶衍。 ^543c4

次釋八勝處法門。
八勝處者：一、內有色相，外觀色少，若好若醜，
是名勝知勝見一勝處也；二、內有色相，
外觀色多，若好若醜，是名勝知見二勝處也；
三、內無色相，外觀色少，若好若醜，是名勝知見三勝處也；
四、內無色相，外觀色多，若好若醜，是名勝知見四勝處也；
五、青勝處；六、黃勝處；七、赤勝處；八、白勝處。 ^543c10

若依《纓絡經》，用四大為四勝處。
今明勝處，即為四意：一者、釋名；二、明階位；
三、辯修證之相；四、明趣道。 ^543c16

第一、釋名。此八法通明勝處者，則有二義：
一者、若淨若不淨五欲，得此觀時，隨意能破，
故名勝處；二者、善調觀心，譬如乘馬擊賊，
非但破前陣，亦能善制其馬，故名勝處。
此則有異背捨。經亦說為八除入。
若因勝處斷煩惱盡，則知虛妄陰入皆滅，爾時勝處變名八除入也。 ^543c19

第二、明次位者，今但依《摩訶衍》中說，初二勝處，
位在初禪；次第三、第四勝處，位在二禪；
後四勝處，位在四禪。
所以三禪不立勝處者，以樂多心鈍故。
前二禪離欲界近，欲界煩惱難破，雖位居二禪，
猶觀不淨，破下地結。
四禪既是色中之極，故色勝位極於此。
四空既無色故，亦以破地煩惱薄故，故不立勝處。 ^543c25

第三、明修證。所以言「內有色相，外觀色少」
者，緣少故名少。觀道未增故，觀少因緣，觀多畏難攝故。
譬如鹿遊未調，則不中遠放。
云何名觀少？行者自觀見己身不淨，亦觀所愛之人不淨、
脹爛、白骨，心甚厭惡，如初背捨中說。 ^544a3

「若好若醜」者，觀外諸色，善業果報故名好，惡業報故名醜。
復次，行者從師所受觀法，觀外緣種種不淨，是名醜色。
行者或時憶念，妄生淨想，觀淨色，是好色。
復次，行者自身中繫心一處，觀欲界中色有二種：
一者、能生婬欲；二者、能生瞋恚。
能生婬欲是淨色，名為好；能生瞋恚者是不淨色，故名醜。 ^544a7

「勝知勝見」者，觀心淳熟，於好色中，心不貪愛，
於醜色中，心不瞋恚，但觀色四大因緣和合而生，
如水沫不堅固，智慧深達假實之相。
行者住是不淨門中，婬欲、瞋恚諸結使來能不隨，故名勝處。
勝是不淨中淨，顛倒諸煩惱故。 ^544a14

復次，好醜者，不淨觀有二種：一者、見自身、
他身三十六物臭穢不淨，是名醜；二者、
除內外皮肉五臟，但觀白骨如珂如雪，
乃至流光照耀，是名為好。
行者見不淨時，即知虛假，心不畏沒；見淨色時，
知從緣生，心不愛染，是名勝知勝見。
復次，行者於少緣中隨意觀色，轉變自在，
亦能善制觀心，故名勝處。
二、內有色相，外觀色多，若好若醜，是名勝知勝見者。 ^544a19

行者觀心既調，爾時不滅內骨人，更於定中廣觀外色，
所謂諦觀一死屍乃至十百千萬，一國土乃至十百千萬國，
一閻浮提乃至一四天下等，皆見悉是死屍。
若觀一胮脹時，悉見一切胮脹，乃至壞、
血污、膿爛、青瘀、剝落亦如是。
行者既廣見死屍不淨，心甚厭惡，次當諦觀一死屍脫除皮骨，
但見白骨，如是乃至一切死屍悉除皮肉，皆見白骨遍滿世界。
此觀如《禪經》廣明，是中應具說。 ^544a27

行者外骨觀既成，復當定心諦觀內身白骨，
鍊使明淨，如珂如貝。
當自觀骨時，見外一切骨人悉皆起立，
行行相對羅列，舉手而來。
行者於三昧中即知此諸骨人皆是隨想而來，
無有定實，心不驚怖。
復當心默念，訶此骨人：「咄！
汝諸骨人，從何而來！」
如是訶時，悉見骨人悉還躄地，如是或至多反。 ^544b7

行者深觀內骨，即見光明普照十方，一切骨人為光所照，悉亦明淨。
此觀成時，於一切怨、親、中人及諸好醜，
其心平等，無有愛恚，是名若好若醜勝知勝見。
好醜勝知見義如前說。 ^544b13

復次，行者住此觀中，能見一骨人，遍四天下皆是骨人，是名為多。
還復攝念，觀一骨人，故名勝知勝見。
隨意五欲男女、淨潔相中能勝故，故名勝處。
又能善調觀心，雖知能觀之心性無所有，
而於緣中自在迴轉，觀諸境界無有障閡，故名勝處。
有義如《摩訶衍》中廣說。 ^544b17

復次，有師言：「若但觀一切人，見不淨白骨，
是名少；若作大不淨觀，是名多。」
大不淨觀者，為破一切處貪愛故。
何謂一切觀？觀象、馬、牛、羊六畜飛禽走獸之屬，悉見為死屍胮脹。
復次，觀飲食皆如蟲如糞，衣服絹布猶如爛皮爛肉之段，臭處可惡。
錢財金寶如毒蛇蚖，斯須死變，臭爛不淨，
穀米如臭死蟲，宅舍、田園、國土、城邑、大地、
山川、林藪，皆悉爛壞，臭處不淨，流溢滂沱，
乃至見白骨狼藉，一切世間不淨，如此甚可厭患。
行者於三昧中，隨觀即見，迴轉自在，能破一切世間好醜、
愛憎、貪憂煩惱，故名「內有色相，外觀色多，
若好若醜，勝知勝見」。 ^544b23

問：世間資生既不淨，悉是皮肉筋骨之法，云何悉見不淨爛壞？ ^544c6

答曰：此為得解之道，心力轉變，非實觀也。
所以者何？一切非實是淨，淨倒力故，遂悉見淨而生貪愛。
一切雖非悉不淨，今不淨觀智慧力皆見不淨，
破諸煩惱，復有何過？
譬如劫燒火起，一切大地有情、無情，若干種類，
皆成火焰，以火力故。
今以不淨心觀一切世間，悉見不淨，亦如神通之人轉瓦石為金玉，
當知諸法有何定性？
彼師如是明。 ^544c8

第二勝處，深思此意，義理觀行，悉可依用也。
次明第三、第四勝處，觀行方法不異於前，但以內無色相為異。
滅內色方法，前二背捨初門說。
今行者為欲界煩惱歎破故，於第二禪中重修此二勝處，
對治除滅下地結使，令無遺餘，亦以重轉變觀道，
令利熟增明，牢固不失，工力轉勝也。 ^544c15

次釋青、黃、赤、白四勝處者，行者不受三禪身證之樂，
入第四禪時，念慧清淨，四色轉更光顯，
如妙寶光明，勝於前色，故名勝處。
復次，行者於四禪中用不動智慧鍊此四色，
少能多，多能少，轉變自在，欲見即見，欲滅即滅，故名勝處。
復次，行者於三昧中見是勝色，結漏未斷，
或時法愛心生，為斷法愛，諦觀此色，知從心起，
譬如幻師觀所幻色，知從心生，則不生著，是時背捨變名勝處。 ^544c22

第四、明趣道之相，亦為三意：一者、先用勝處調心，
然後具足修習超越等法，發真無漏，證三乘道；
二者、此八勝處具足成就，深入四諦真觀，
第四禪中發真無漏，具足三十四心，斷三界結，
證三乘道；三者、自有行人得初勝處，入初禪時，
厭畏心重，即作念言：「我今何用事中諸禪？
但須疾取涅槃。」作此念已，即於此地深觀四諦、
十二因緣、中道、實相，若發無漏，即證三乘聖果也。
下七勝處亦當一一如是分別。
菩薩摩訶薩雖知諸法畢竟空寂，憐愍一切眾生故，深修勝處。
於勝處中發大神通，摧伏天魔，破諸外道，
度脫眾生，當知勝處即是菩薩摩訶衍。 ^545a1

次釋十一切遍處法門。
十一切處者：一、青；二、黃；三、赤；四、白；五、地；
六、水；七、火；八、風；九、空；十、識。
此十通名一切處者，一一色各照十方遍滿，
故名一切處，乃至空亦如是。
前背捨、勝處雖有八色，所照既狹，未能普遍，是以不得受一切之名。 ^545a13

復次，經中有時說為「十一切入」。
有人解言：「此猶是一切處之異名。」
今則不爾，初名以一色遍照十方，名一切處，
後心轉善巧，能於一切遍照色中一一互得相入，
無相妨閡，故處立一切入名。
今明十一切處，即為二意：一、明階位；二、辯修證。 ^545a19

第一、明階位者，十一切處，初八色一切處位在第四禪中，
次第九空一切處位在空處，第十識一切處位在識處。
所以前三禪中不立一切處者，行者初學彼三地中有覺觀喜樂動故，
不能令色遍滿停住。
上無所有處定，無物可廣，亦不得快樂，
佛亦不說無所有處無量無邊，故不立一切處；
非有想非無想處心鈍，難取想廣大，故不立一切處。 ^545a24

第二、次明修證。行者住第四禪中，以成就自在勝色，
爾時應用念清淨心，捨七種色，直念青色，
取少青光焰相，如草葉大，一心緣中，即與少青相應。
觀心運此少青遍照十方，即見光明隨心普照，
一切世間皆見青相遍滿，停住不動，如青世界，是名青一切處。
餘七一切處修觀之相亦當如是一一分別。
自有師言：「修一切處，緣取草葉等相，因外色起相，遍滿普照。」
如此說者，非唯乖失觀門之法，亦與《摩訶衍》所說都不相關。 ^545b3

行者既已成就，以一切處欲入虛空一切處，
當入虛空背捨，但背捨緣狹，未名一切處，
今更廣緣十方虛空，故名虛空一切處。
欲入識一切處者，當亦先入識處背捨，
於識定中廣觀此識，遍滿十方，皆見是識，故名識一切處。
行者若欲修一切入，既得一切處成，當以一切處為本，
然後用善巧觀心，於青一切中，令黃、赤、
白等皆入其中，不壞青之本相，而能於青色之中具見餘色。
是則略說一切處、一切入竟。 ^545b12

問曰：何故不於一切處中分別趣道之相？ ^545b21

答曰：一切聲聞經中多說一切處是有漏緣，
但是修通法，既於發無漏義劣，故不分別。
若依摩訶衍義欲分別者，類如前背捨、勝處中說。
今菩薩為欲令神通普徧成就普現色，
具足一切法界中事，故修是一切處，故
《大品經》亦說名一切處波羅蜜。 ^545b22

第二、明觀禪功用之法者，佛弟子既得此三番觀行，
若欲為化眾生，現希有事，令心清淨，應當廣修一切神通道力，
所謂：六通、十四變化、四辯、無諍三昧、願智、
頂禪、自在定、鍊禪、十八變化等諸大功德，
皆應住此背捨、勝處、一切處中學。
既學得已，令多眾生覩見歡喜，信伏得度，故修神變。 ^545b28

次釋六神通。六通者：一、天眼通；二、天耳通；
三、他心通；四、宿命通；五、如意通；六、漏盡通。
皆言神通者，神名天心，通是智慧性，以天然之智慧，
徹照一切色心等法無閡，故名神通。
今約此諸禪後，釋六通，即為三意：一、明得通因緣不同；
二、正明修通方法；三、明變化功用。 ^545c5

第一、明得通因緣不同者，自有三種：一者、報得。
如諸天大福德，淨土中人受生，即得報得五通也。
二者、發得。若人但因懺悔，或深修上所說禪定，
雖不作取通方便，而神通自發，故經云：
「深修禪定，得五神通。」
三、修得者，行人雖證上所說諸深禪定，
而未斷障通無知，則神通終不發。
若於禪定中更作取通方便，斷障通無知，神通即發。
今正約此明義。 ^545c11

第二、次明修通法者。
經論所說，乃各不同，今但取《摩訶衍》中意，以略明修通方法。 ^545c19

一、修天眼通者，行人深心憐愍一切，發願欲見六道眾生死此生彼之相，
爾時當住色界背捨、勝處、一切處及四如意足中，
正念修習，具足四緣，即生天眼通。
何等為四？一、光明常照，晝夜無異；二、諦觀世間隔障悉如虛空，
無有覆蔽之相；三、專心先取一易可見境，
以心緣之，常勤精進，善巧修習，欲見前境；
四、於禪定中發四大造清淨眼根成就。
是名具足四緣和合，因此生清淨識，即見十方六道眾生死此生彼苦樂之相，
若明暗、近遠、障內障外、麁細之色，徹見無閡，
了了分明，是名天眼通。 ^545c21

二、次明修天耳通。
行者既見色已，若欲聞其聲，當於禪定中諦取障外可聞細聲，
一心聽之，願欲得聞。
若心明利，發得四大造清淨色耳根，即聞障外、
障內一切六道音聲，苦樂憂喜，言辭不同，是名天耳通。 ^546a3

三、明修他心通。行者既聞聲已，若欲知眾生心所念事，
當即於禪定中觀前人喜相、瞋相、怖畏等相，
悉知依心而住，借此等相，諦觀其心所緣念法，一心願欲知之。
若心明利，因此發通，隨所見眾生，即知心所念事，是名他心通。 ^546a7

四、次明修宿命通。
行者既知他心已，若欲自知己宿命及他宿命百千萬世所作事業，
即當於禪定中自憶己所，於日月歲數中經作之事，乃至歌羅邏時所作之事。
如是憶念，一心願欲知之。
若心明利，便發神通，即自知過去一世，
乃至百千萬世劫數中宿命所作事業之相，
了了分明，乃至知他宿命亦如是，是名宿命通。 ^546a12

五、次明修身如意通。
行者既知宿命，若欲得身通變化，當於三昧中繫心身內虛空，
滅麁重色相，常取輕空之相，發大欲精進心，智慧籌量心力能舉身。
未籌已，自知心力已大，能舉其身。
譬如學跳之人，常自輕舉其身。 ^546a20

若觀心成就，即發身如意通，有三種：一者、
能到；二者、轉變；三者、自在。
所言能到者，即有四種：一者、身能飛行，
如鳥無閡；二、移遠令近，不往而到；三、此沒彼出；
四、一念能到。二、次明轉變者，大能作小，
小能作大，一能作多，多能作一，種種諸物皆能轉。
三、聖如意者，外六塵中，不受用不淨物，
能觀令淨，可受淨物能令不淨，是自在法。 ^546a24

如意神通從修勝處、一切處、四如意足中生，是名證身如意通。
行者得是身如意通故，即能隨意變現，
若欲自得解脫及度眾生，必須斷除心病，是時應修無漏通。
修無漏通，下明諦觀中當廣分別。 ^546b3

問曰：修下六次第，一向如前所說耶？ ^546b7

答曰：此約一途論次第，若行人隨所樂通，
前學即得，未必皆如前辯。 ^546b8

第三、明變化者，十四變化能生神通，亦因神通能有變化。
云何名十四變化？ ^546b10

一者、欲界、初禪成就二變化：一、初禪初禪化；
二、初禪欲界化。 ^546b11

二者、二禪成就三變化：一、二禪二禪化；
二、二禪初禪化；三、二禪欲界化。 ^546b13

三者、三禪成就四變化：一、三禪三禪化；
二、三禪二禪化；三、三禪初禪化；四、三禪欲界化。 ^546b14

四者、四禪成就五變化：一、四禪四禪化；
二、四禪三禪化；三、四禪二禪化；四、四禪初禪化；
五、四禪欲界化。 ^546b16

是為十四變化。若人成就此變化，即具十八變化一切神通力，
觀行功德無量無邊，是事微細，豈可以文字具載？
今但略出名目，欲令學者知一切神通變化皆從觀禪中出。
此諸神通若在菩薩心中，名神通波羅蜜。 ^546b18

次釋九次第定。九次第定者，離諸欲，離諸惡不善法，
有覺有觀，離生喜樂，入初禪，如是次第入二禪、
三禪、四禪、空處定、識處定、不用處定、非有想非無想處定、
滅受想定，是名九次第定。
釋九次第定，即為三意：一者、釋名；二、明次位；
三、明修證。 ^546b23

第一、釋名。今此九法皆轉名次第定者，
上來諸法門既觀行未熟，入禪時心有間故，不名次第定也。
行者定觀之法先已成就，今於此中修鍊既熟，
能從一禪心起，次入一禪，心心無間，不令異念得入，
若善若垢，如是乃至滅受想定，是名九次第定，亦名鍊禪。
所以者何？諸佛弟子心樂無漏，先得諸味禪，
今欲除其滓穢，以無漏禪鍊之，皆令清淨，如鍊金之法。 ^546b29

問曰：說九次第定中鍊法，與阿毘曇人明熏禪之法，有何等異？ ^546c8

答曰：有同有異。彼以無漏鍊有漏，今亦以無漏鍊有漏，故同。
彼則但明鍊四禪，為防退轉，轉鈍為利，
現法樂及生五淨居故，唯鍊四禪。
無色界則無鍊法。
今明從初禪乃至非想，悉皆鍊之，令一切諸禪清淨調柔，
增益功德，故為異也。
尋下修證，自當可見。 ^546c9

第二、明階位者，此位雖一往約四禪、四空及滅盡定，然實位通諸禪。
所以者何？如上所說，特勝、通明、背捨、勝處，
悉有四禪、四空，未必但是根本。
今修鍊之法，悉應普入諸禪，令心無間，不可的約根本世間禪以為次位也。
故《大品》云：「菩薩依八背捨，逆順出入九次第定。」
若依《成論》、《毘曇》義，但用無漏心入八禪，
緣真入滅，以為九次第定。
今用《大品》、《摩訶衍論》所明九次第定，意往望彼，則大有鬪闕。
習者尋上來所說，言意叵類，同異之相泠然可見。 ^546c15

第三、明修證者，行者既具足諸禪，今欲入九次第定者，
先當從淺至深，修鍊諸禪定觀之法，極令調柔利熟，
然後總合定、觀二種法門，一心齊入，善斷法愛，
自識其心，從初調心入一禪，不令異念間雜，如是乃至滅受想定。
所以者何？行者於根本禪中，定多而智少，
則心不調柔，故入禪有間；背捨禪等，觀多而定少，
故心不調柔，入禪有間。
譬如車有二輪，若一強一弱，則載不安穩，
亦如刀刃，強軟不調，則無利用。
此亦如是。 ^546c25

今修此定，既定觀均等，定深智利。
定深故，在緣則不散；智慧利故，則進入捷疾無閡。
是故從一禪起入一禪時利疾，心心相次，
無諸雜間，隨念即入，亦名無間三昧。
行者若用此心遍入諸禪，非但次第調柔，
心無雜間，亦復增益諸禪功德轉深微妙，
如鍊金，光色更增，價直亦倍，故說此定名曰鍊禪。 ^547a5

問曰：是中亦有欲界、未到、中間，何故但說九定？ ^547a12

答曰：雖有此法，既不牢固，又聖人所得大功德不在邊地，是故不說。
復次，上來入禪心鈍，故於方便中間經停則久，
是故分別有未到、中間之相。
今此九定，定慧心利，欲入正地，隨念即入，
既不久住方便中間，是故不說。
若分別趣道之相，具如前背捨、勝處中說，故不別明。 ^547a13

次釋三三昧。三三昧者：一、有覺有觀三昧；
二、無覺有觀三昧；三、無覺無觀三昧。
所以次九定後明三三昧者，此二種禪，
名雖有異，而法相孱同。
所以者何？九定既通鍊諸禪，而自無別體。
三三昧亦如是，此義在下自當可見。
釋三三昧，即為三意：一、釋名；二、辯相；三、名出生三昧。 ^547a19

第一、釋名。覺觀等三法，名同次位，已如前根本禪中說，三昧今當分別。
一切禪定攝心，皆名為三摩提，秦言正心行處。
是心從無始已來，常曲不端，得是正心行處，
心則端直，故名三昧。
譬如蛇行常曲，入筒則直。
此亦如是。 ^547a25

問曰：若言禪定攝心名三昧者，根本禪定與此有何異？ ^547b1

答曰：有異。彼則但明根本攝心，今遍約一切諸禪中明攝心當如此，
則定深而廣，豈得不異？
復次，根本禪但是緣事攝心，未斷邪倒，不名端直。
今明三昧，並據緣理攝心，能斷邪倒之曲，故以心端直處為三昧也。 ^547b2

第二、次辯相者，此三三昧義同九定，既無別體，但約諸禪以辯相也。 ^547b7

一、明有覺三昧，如上所說根本初禪乃至特勝、
通明、背捨、勝處等初禪，各有覺有觀相應心數及諸功德。
行者入此等諸初禪時，住正心行處，皆名有覺有觀三昧。 ^547b9

二、如上所說諸禪中間乃至特勝、通明、
背捨、勝處，各有中間與觀相應心數法及諸功德。
行者以正心行處入此等諸禪中間，皆名無覺有觀三昧。 ^547b12

三、如上所說根本二禪乃至有頂及特勝、
通明、背捨、勝處等，各有二禪，從二禪已去，
乃至有頂及滅受想定，有無覺無觀相應法并諸功德。
行者正心行處，入此等諸禪功德，皆名無覺無觀三昧。 ^547b16

當知此三三昧更無別體，但是總諸禪以為三分。
大聖欲令眾生雖聞廣說諸禪，而不失根本故，
總以三法收攝諸禪，罄無不盡。
譬如數法，若至百萬，總為一億，此亦如是。 ^547b20

第三、明出生三昧之相者，則有二種： ^547b24

一者、出生二乘三昧。
所以者何？如上所說，諸有覺有觀初禪等，
悉發念處三昧，乃至八聖道、空、無相、無作、
十六行、十二因緣、暖、頂、忍、世第一等三昧、
電光三昧、金剛三昧乃至佛智無諍等三昧。
此諸法門，《涅槃經》中悉說名三昧也。
若於諸初禪中發此等三昧，即證二乘若道若果，故名有覺有觀三昧。
乃至無覺有觀、無覺無觀，亦當如是一一分別。 ^547b25

二者、如上所說諸有覺有觀禪各發大乘諸三昧者，
如觀佛三昧、二十五三昧、般舟三昧、首楞嚴等諸菩薩三昧，
百則有八，諸佛三昧不動等，百則有二十及八萬四千諸三昧等，
皆因有覺有觀三昧發。
乃至無覺有觀、無覺無觀，亦當如是一一分別。 ^547c4

菩薩摩訶薩得此諸三昧故，即入菩薩位，
亦能現身，如佛度一切眾生。
三三昧義，如《摩訶衍》中廣分別。 ^547c9

次釋師子奮迅三昧。
今明師子奮迅三昧者，如《般若經》中說，行者依九次第定入師子奮迅三昧。
云何名師子三昧？
離欲，離不善法，有覺有觀，離生喜樂，入初禪，
如是次第入二禪、三禪、四禪、空處、識處、
不用處、非有想非無想處，入滅受想定，
從滅受想定起，還入非有想非無想定，
從非有想非無想處起，還入不用處，如是次第，
還入識處，入空處，入四禪，入三禪，入二禪，
入初禪，是名師子奮迅三昧也。
譬如師子奮迅之時，非但能前進奮迅而去，
亦能却行奮迅而歸，一切諸獸所不能爾。
行者入此法門亦復如是，非但能心心次第從於初禪，
直至滅受，亦能從滅受想定却入非想，入至初禪。
此則義同師子奮迅，上來諸禪所不能爾，故說此定為師子奮迅三昧。 ^547c12

行者住此法門，即能覆却，遍入一切諸禪，
熏諸觀定，悉令通利，轉變自在，出生諸深三昧種種功德，
神智轉勝，亦名熏禪。
譬如牛皮熏熟，隨意作諸世物。
此亦如是。分別次位，此同九定，但有却出無間之異。
是中用心巧細修習之相，略知大意，不廣分別也。 ^547c26

次釋超越三昧。今明超越三昧者，如《般若經》
中說：「行者因師子奮迅三昧，逆順出入超越三昧。
云何超越三昧？離諸欲惡、不善法，有覺有觀，
離生喜樂，入初禪；從初禪起，超入非有想；
非有想起，入非無想處；非無想處起，入滅受想定；
滅受想定起，還入初禪；從初禪起，入滅受想定；
滅受想定起，入二禪；二禪起，入滅受想定；
滅受想定起，入三禪；三禪起，入滅受想定；
滅受想定起，入四禪；四禪起，入滅受想定；
滅受想定起，入虛空處；虛空處起，入滅受想定；
滅受想定起，入識處；識處起，入滅受想定；
滅受想定起，入無所有處；無所有處起，
入滅受想定；滅受想定起，入非有想；非有想起，
入非無想處；非無想處起，入滅受想定。
從滅受想定起，入散心中；散心中起，入滅受想定；
滅受想定起，還入散心中；散心中起，入非有想；
非有想起，入非無想處；非無想處起，住散心中；
散心中起，入第四禪中；第四禪中起，住散心中；
散心中起，入第三禪中；第三禪中起，住散心中；
散心中起，入第二禪；第二禪起，住散心中；
散心中起，入初禪；初禪起，住散心中。
是超越三昧。」 ^548a3

今明超越之相，自有超入、超出相，如前二番經文說。
超入、出中，各有四種：一者、順入超；二者、
逆入超；三者、順逆入超；四者、逆順入超。
超出亦如是。 ^548a25

復次，此超越三昧中，復有傍超。
傍超亦有四種，類如前說。
譬如師子有四種趠：一者、前擲四十里，
即譬順超之相；二者、却擲四十里，即譬逆超之相；
三者、右傍擲四十里，即譬傍超入根本禪定之相；
四者、左傍擲四十里，即譬傍超入觀禪之相。 ^548a28

復有二種超越：一者、具足超；二者、不具足超。 ^548b4

具足超，即是菩薩超越，如上所說。 ^548b5

不具足超，即是聲聞超越三昧，不能自在，遠超入故。
故《摩訶衍》云：「譬如黃師子、白師子，二俱能趠。
若黃師子趠，則不遠；若白師子，則能遠擲。
聲聞之人入超越三昧，但能從初禪超入三禪，
尚不能超二，何能超三？
此則如黃師子之超。
菩薩不爾，從於初禪逈能超入滅受想定，
隨意自在，此則如白師子之超。」 ^548b6

若三乘行人入此三昧，具足修一切法門，
是時觀定等法，轉深明利，更復出生百千三昧，
功德深厚，神通猛利，故名觀禪。
亦有鍊禪、自在定。
鍊禪，如上說。自在定者，於諸法門自在出、
入、住，轉變見八自在也。
亦名頂禪，於諸禪中最為高極，則能轉壽為福，
轉福為壽，故復名佛智三昧，欲知隨願，
即知三世事，二處攝，謂欲界、四禪。
復有無諍三昧，令他心不起諍；五處攝：欲界及四禪。
復有四辯：法、詞辯，二處攝，謂欲界、初禪；
義辯、樂說辯，九地攝，謂欲界、四禪、無色定。
復有五神通、十四變化心、十八變化，皆如前說。 ^548b13

若禪中欲聞、見、觸時，皆用梵世識，識滅則止。 ^548b24

復次，是諸禪中皆有三十七品、三解脫門、
四諦十六行觀、十一智、三無漏根，如是等智行，在下當分別。
若二乘人具此諸禪者，即是俱解脫；事、
理具足，成就無累，故亦名不壞解脫；具足成就出世間諸禪定法故，
具足三明、六通及八解脫等一切諸大功德，故名大力阿羅漢也。 ^548b25

若是菩薩於正觀心中入此三昧，得諸法等相，
即得二十五三昧，能破二十五有，住王三昧，
一切三昧悉入其中，是時亦名禪波羅蜜滿。
此則略說三乘共禪行行法門竟。
是中法門無量，令欲更詮入道要行，豈得具說耶？
釋禪波羅蜜次第法門卷第十
 ^548c2
