
pin:: 
## 8
大般涅槃經集解卷第三十四
　破外道所執義　釋更轉法輪義聖行品之第八 ^491b19

復次善男子諸行無我〔至〕以是義故定知無我。 ^491b21

案。僧宗曰。專念憶想。
是證常家。第三第四事也。
常即自在。所以兼破。 ^491b22

復次善男子若諸外道〔至〕如來如是真實有我。 ^491b24

案。僧亮曰。計我之六事也。
諸根和合。是假名我。
假名但名家稱名也。 ^491b25

復次善男子若諸外道〔至〕以是義故定知無我。 ^491b27

案。僧亮曰。通破第一第二事。
先以口涎破第四事也。 ^491b28

善男子是諸外道癡如小兒〔至〕有真實諦非於外道。 ^491c1

案。僧亮曰。我名本在佛地也。
外道不識得少許分故。
妄計諸行為我。如生盲不見色。
說色語之。唯以已之所解為色。
終不得色之相。 ^491c2

文殊師利白佛言世尊〔至〕乃作如是分別真諦。 ^491c6

案僧亮曰：四諦二諦，昔來凡是廣說，顯示應迹，似乖將欲會之故也。
法瑤曰：聞上廣說四諦真實之義，歎今說實諦於昔鹿苑為更轉也。
僧宗曰：三重明慧，窮理盡性，聖行已畢。
迦葉取時眾之心，假為不達，因以盡疑也。
寶亮曰：一品之中第四，遣執明慧也。
若於緣中虛心屬法，則成智慧用也。
文殊一問，成有三過：一謂如來實涅槃、
二云佛作心轉法輪、三謂更轉也。 ^491c7

佛告文殊師利：汝今云何〔至〕常住不變不般涅槃。 ^491c16

案僧亮曰：轉法輪者，謂所說之法，令聽悟解為轉也，解以摧惑為輪也。
若佛有說，則是有為有盡，何名涅槃？
今無說而物聞、不滅而人自滅，故言不涅槃也。
僧宗曰：疑有三意，此釋第一意也。 ^491c17

善男子！若有計我是佛〔至〕如來方便轉於法輪。 ^491c22

案僧亮曰：此下釋不轉有二意，一以不轉說轉、二就迹應有轉也。
此第一意，不轉說轉也。
僧宗曰：釋不轉有三重，第一極處無轉、
第二應故有轉、第三顯極處相如虛空也。 ^491c23

善男子！譬如因眼緣色緣明〔至〕非諸聲聞緣覺所知。 ^491c27

案僧宗曰：第二明有轉之義，緣有應接之因也。 ^491c28

善男子虛空非生非出〔至〕非作非造非有為法。 ^492a1

案僧宗曰：第三明極地無心於轉，如彼虛空也。 ^492a2

善男子！諸佛世尊語有二種〔至〕為諸菩薩說出世語。 ^492a4

案僧亮曰：第四明昔小今大，不應言更。
若以益物為更者，四十九年已來未始不益，不應今日方云更也。
僧宗曰：此下釋無更義，有九重也。
此即第一明教異，謂昔淺而今深也。 ^492a5

善男子！是諸大眾復有二種〔至〕為諸菩薩轉大法輪。 ^492a10

案僧宗曰：第二明乘異。
昔為求小者故說，今為求大者說。 ^492a11

復次善男子！復有二人〔至〕極下根者即一闡提。 ^492a13

案僧宗曰：第三明根異。
昔為中根者說，今為上根者說也。 ^492a14

復次善男子！求佛道者〔至〕為上精進轉大法輪。 ^492a16

案僧宗曰：第四明精進異。
昔為中精進，今為上精進說也。 ^492a17

復次善男子！我昔於彼〔至〕阿耨多羅三藐三菩提。 ^492a19

案僧宗曰：第五明得道異。
昔八萬天人悟須陀洹果，今八十萬億人不退轉三菩提也。 ^492a20

復次善男子！波羅捺城〔至〕稽首請我轉大法輪。 ^492a23

案僧宗曰：第六明請主異。
昔日梵王，今日迦葉。 ^492a24

復次善男子！我昔於彼〔至〕如實演說常樂我淨。 ^492a26

案僧宗曰：第七所明理異。
昔說無常，今說常也。 ^492a27

復次善男子！我昔於彼〔至〕四維上下亦復如是。 ^492a29

案僧宗曰：第八聲之所聞遠近異。
昔止梵天，今徹十方廿恒沙世界之也。 ^492b1

復次善男子！諸佛世尊〔至〕皆悉名為轉法輪也。 ^492b3

案僧宗曰：第九明自出世已來未曾不轉法輪，今亦何更之有耶？ ^492b4

善男子！譬如聖王所有輪寶〔至〕大涅槃經所行聖行。 ^492b6

案僧宗曰：歎法輪也。 ^492b7

迦葉菩薩白佛言：世尊〔至〕則能奉行故名聖行。 ^492b8

案僧亮曰：上已說戒定慧通菩薩得稱聖行，未知究竟實諦通學地以不？
是故問也。聖名諸佛世尊者，夫究竟實諦得稱聖行，唯佛世尊也。
法瑤曰：此下為明聖，不為明行。
上來明戒定慧是聖人之所行，非明聖也。
聖者正也，如來始當其位，故說佛說聖義也；
今但合行說耳，旨不在行也。
僧宗曰：上明戒中已結聖名，今辨三法既竟，復總結聖行。
寶亮曰：第五段結果也。 ^492b9

善男子！是菩薩摩訶薩〔至〕是故此地名無所畏。 ^492b18

案僧亮曰：前三是因，後四是果。
慧能斷因果，故總說地德也。
亦不畏三惡道者，除惡已漸，故次說之。
此三麁，故先除也。
惡有二種者，此善趣中惡也。
不畏受二十五有者，無如上惡，能斷二十五有也。
法瑤曰：得上戒定慧行，則入此初住地也。
離五怖畏，故曰無畏地也。
畏貪恚病死等者，即不死不活畏也。
闡提等者，離惡名畏也。
不畏三惡道，無惡道畏也。
不畏沙門乃至波旬，無大眾畏也。
前不動地，是入初地之始也。
堪忍地，是初地之中。
此無畏地，是初地之終。
亦可七住，七住三界結盡，始無三畏之畏也。
僧宗曰：無畏地者，七地也。
前結戒果云初不動地，次結定果云第三堪忍地，今結慧果指第七地也。
所以爾者，示行有淺深，結果亦異。
言無畏為七地，依常釋七地為遠行地。
今乃云無畏者，謂不畏三界果報，故偏稱也。
寶亮曰：無畏果者，亦同是初地。
明慧是解性，不存緣而照。
既具有無分別之知，故結之以無畏也。
第一無不活畏，以菩薩達萬法相空，不假資生，豈畏不活？
以不畏故，則不生三毒，故無不活畏也。
第二無三惡道畏也；第三無惡名畏；第四無大眾威德畏；
第五無生死畏，大士不畏受二十五有生死。 ^492b19

善男子！菩薩摩訶薩〔至〕所有功德而當可說。 ^492c14

案僧亮曰：智能除結，非定不成，是以因定說智也。
若欲吹壞須彌山王乃至碎身之苦者，
地有二果：一滅惡、二神通，兩說其名也。
所以然者，上說斷有，或者便謂不得入有為化。
更出自在之事，以表地名，釋其疑也。
僧宗曰：此言漸進，向八地也。
向七地已，不畏惡道果報，而未免二十五有者，就七地自有餘報身者。
今八地以上一向法身，故言二十五有也。
三昧非慧，因定生慧，共相資成也。
所以知八地者，言具二十五三昧，能為種種神通；
尋神通之用，非近行所為也。
寶亮曰：第六段也。
若通作結果段者，猶屬前文，第五段直結果。
在初地既發，初住得無漏正解，後方進修萬行，
得二十五三昧、斷二十五有，結得八地以上自在果。
若就此義而分，則成第六也。
此二十五三昧，就勝處受名，一一皆攝於眾，故名三昧中之王也。
大般涅槃經集解卷第三十四
 ^492c15
