
## 2
大般涅槃經疏卷第二十一
author:: 隋章安頂法師撰
再治:: 唐天台沙門湛然再治
pin:: 德王品之二
起卷德王問。「若犯重」下，第二明違因。
於中為三，謂問、答、領解。
冶城為六問，開善為五問，只是三意：初兩問四罪、
次兩問一闡提、三一問不定。
初問四罪者，若有佛性，不應墮地獄；如其退落，佛性不持。
第二問若有佛性，云何復言無常樂我淨？
若無四德，豈有佛性？
第三問闡提斷善，應斷佛性。
第四問不斷佛性，何名闡提？
第五問四罪與闡提等不定，還生善根；
涅槃不定，還成凡夫。
難文小廣。入涅槃已若還出者，聖還成凡。
若爾，佛無四德；若不爾者，闡提亦無成佛之義。
前難令涅槃無常，佛答非無常。
此中作不定難，一切不定則一切無常，
則涅槃亦是一切之限，亦應無常。
此難難一切人悉令皆轉〔云云〕。
佛答為兩：先歎問、次答問。
初歎問為四：一歎現德、二歎往因、三歎所問超逾人天、
四誡聽許說，如文。
「善男子一闡提」下，正答，為三：一答第五不定問；
第二答第三斷善問，即兼答第一第二罪人問；
第三重答第五不定問，兼答第四問。
初答第五中三：先標、次答、三結。
從「如汝所言」下，第二正答第三，有三番：
一約內外、二約漏無漏、三約常無常。
佛性中道非此二邊，故不可斷。
人天是善、三塗是惡，凡法為外、聖法為內，
世間是漏、出世無漏，有為無常、無為是常，
佛性悉非此之兩邊，故不可斷。
「若是斷者」下，兼答第一第二罪人問。
彼雖作罪終不斷性，明罪不定，以不定故得三菩提。
本取斷已名一闡提，性非已得，云何可斷？
既非定有，豈能遮墮？
答第一問。若非定有，遣第二問。
又斷已得方名闡提，今性非已得，亦遣第四問。
「犯四重」下，第三重答第五問，為三：初汎明不定、
二廣明不定、三結不定。
初文又四：一明惡人不定、二明諸法不定、
三明善人不定、四明如來不定。
此即惡人不定也。
「色與色相」下，第二明諸法不定，有法、譬。
初法如文。次譬中凡三譬三合，如文。
而言亦有定相謂常樂我淨者，為其前難不定云如來入已亦應出聖成凡即無常樂，
今答不爾，無定之中亦有定相，謂如來常樂我淨，故言亦有定相。
「須陀洹」下，第三明善人不定。
「如來今於」下，第四明如來不定。
方便道中如來不定；法身本地定不為凡，是名為定。
二端不可得燒者，兩解：一云襯身譬本地、
在外譬迹應，此二不滅；二云襯身譬佛智觀機、
在外譬神通應物，物機無窮故神通不盡，是故不燒。
襯音者非，應言親音。
此衣在裏，名為襯衣。 ^159b17

「善男子當知如來」下，第二廣明不定。
舊解諸句作一存一亡，非鬼至亡法身，非非鬼至存應身。
今謂法應兩分還是定義，豈是不定？
興皇云？非鬼法身不定，法身則亡非亡。
非非鬼應身不定，應身則存非存。
存非存，能鬼能非鬼；亡非亡，能非鬼能鬼。
今謂皆未免定。何者？
鬼定能非鬼、非鬼定能鬼，雖言不定，亦名為定。
今明鬼即非鬼，亦即非鬼非非鬼；非鬼即鬼，亦即非鬼非非鬼。
非鬼非非鬼亦即鬼非鬼，是一即三是三即一，
無一無三一三不定，斯則真不定義。
餘句例然。今先唱章門、次解釋。
凡二十章門，但解十六，不釋四門。
於第九短非短門中云現三尺身者，河西云：
其家無兒，產一子，長三尺而死，父母悲苦失性。
佛現兒像，父母見子還得本心，謂兒言：
「我言汝死，汝何處來？」
答言：「從死處來。因緣暫會，身屬眾緣，四大假合。
遍觀眾緣，何者是身？」
種種說法，惑心即斷，便現三尺佛身光明色相，長者得阿那含。
非漏非無漏是第十六章，而最在後釋。
何故爾？佛欲廣釋此章，故留在後。
又私謂：諸門之中若漏無漏，凡夫聞之多易解故。
又二：初明非有漏，其文極廣；後明非無漏，其文甚少。
廣略相望，亦應可見。
初非有漏，文為二：先明三漏、後明七漏。
問：何不取三界煩惱為三漏，而取色無色為有漏、通取無明為無明漏？
答：佛說無定，或轉三漏以為四流。
然作三漏者，欲重故獨為一，色無色小輕故合為一，無明是根本通共為一。
但數家稱為漏落生死，論家稱為漏失道理。
今經意者，只是煩惱則名為漏。 ^160a3

「復次一切凡夫」下，第二明七漏：一見、二思惟、
三根、四惡、五親近、六受、七念，前兩是漏體，後五是漏緣。
見是利使、思是鈍使、根是內五根、惡是外惡法、
近是惡人、受是受取色欲等法、念是晝夜念念不斷。
今文無思漏。又惡漏作離漏名，能離是道，所離是惡。
初解見漏中應具十使，但舉疑見者，欲明貪瞋癡慢四使通於見思五見及疑，
但在見諦思惟門中則為慢攝。
文又二：先廣明疑心、後別明見使。
疑乃非見，但疑見相關，故言疑見。
生六種心者，具列諸見。
莊嚴云：只是五見，開邊為斷常，故言六。
開善云：決定有我、決定無我，未是六數，但總唱決定。
從「我見我一」下，即是六數：一我見我、二我見無我、
三無我見我、四我作、五我受、六我知。
所言六者，一於假我計有真我，故言我見我。
二於假我上計無此我，故言我見無我。
三於陰身上計有真我，故言無我見我。
「我作」下三種，即十六知見中三，河西以決定有無為二。
我見我者，本計有我，入定之時見妙光明猶如日月，
即以所見證定有我，故言我見我。
我見無我者，計現有我、過未無我，即斷見外道。
無我見我，謂諸有情悉無有我，離五陰外別見有我，如麻麥等。
我作我受者，謂始終常有，即是常見，謂我能作因、我能受果及以能知。 ^160b4

「從凡夫不能善攝」下，三釋根漏，又三：一明凡夫因根起漏、
二明菩薩不爾、三結如來無漏。
凡夫如文。「菩薩」下，二明雖復因根，不起諸漏。
行苦者，二解：一云即三苦中之行苦，此苦最通；
二云行是無常，苦但是報，不得為一。
言二十五里者，譬二十五有。
鉢譬色心，油譬於戒，不棄一滴譬不犯一戒。
王譬佛，臣譬行人，拔刀在後譬於無常。
「如來拔出」下，第三結如來無漏也。
「復有離漏」下，第四釋惡漏。
當體名惡，從治道名離。
又二：先明能離之道、後明所離之惡。
初又二：先明菩薩修行、後引昔證今。
初文有五種法師，而言一經於耳七劫不墮者，
前〈名字功德品〉云「若聞常住二字生生不墮」
者，聞有多種，若深能思惟如說行者，即生生不墮。
若不能深思惟行者，只得少益。
八魔者，舊云：無常等四各有其因，是為八魔。
又一解：煩惱等四及無常等四為八。
「善男子我念過去」下，第二引昔證今，於中有偈。
舊解：上半明果、下半辨因。
證涅槃是果，至心聽是因。
果中有得離二事，證涅槃是得、永斷是離。
因亦有二：至心是修行、無量樂是得果。
言得樂果者，非常樂果，乃是行因得因中之樂果。
有人評之：比太近局，全無所以。
若只有此事，何能賣身？
復云何聞此而得成佛？
觀師云：偈意無量不可得盡，所該甚廣義味無竭，
且出十義：一三寶、二四諦、三三德、四四德、
五生不生等四句、六本有今無偈、七雪山偈、
八四悉檀意、九中論偈、十四種佛性。
所言偈含三寶者，只如來證涅槃此一句，即是佛法三寶。
能證之人是如來，即是佛寶；所證之法是涅槃，
即名法寶；永斷一句只是助語，若能至心即是僧寶。
能至心聽即是秉行之眾，豈非僧寶？
但此一句亦得兩望，至心亦得是法寶，
至期何處即是聽法，今且屬僧。
得無量樂亦是助句。
明三寶者只是兩句，且置兩句言四諦者，不取諦義但取行證。
證此法者，佛證涅槃，即是證滅。
何故知爾？涅槃翻滅，豈非滅諦？
永斷於生死，即是除集，集是煩惱及以結業，今生死亦是煩惱及以結業。
若能至心聽，即是道諦。
由至心聽，故即證道。
常得無量樂即是苦諦。
何以故？苦果既遣，便獲樂報。
三三德者，即是摩醯首羅三目，亦是伊字三點。
如來證涅槃，即法身德；永斷於生死，即解脫德；
至心聽，即般若德。
更須一一釋之。〈四依品〉中明三德者，一法身、
二解脫、三般若。〈四相品〉中不爾，一者涅槃、
二者解脫、三者般若，即取涅槃代法身。
今此中既云涅槃者，豈非法身？
永斷生死是解脫者，有生死即有累不脫？
今既斷除，即是無累，寧非解脫？
至心聽即是般若者，由聽法故能生智慧，智慧既生寧非般若？
不至心者容可不生，今既至心聽，即能生智，
復得法樂自娛，非復世間之樂。
言四德者，即常樂我淨，如來證涅槃即常德。
問：為將如來為常？
涅槃為常？今明人法皆常，故前文云「以法常故，人亦是常。」
永斷即淨德。生死是可惡，不淨充盈；既除不淨便得淨法，豈非淨德？
至心聽，即我德。由我能聽，無我誰聽？
常得無量樂，自是樂德，亦云復是重明常德。
生不生等四句者，前已委悉解竟，今不復釋〔云云〕。
應本有今無偈者，如來證涅槃，即本無今有，
未證涅槃即是本無，今既證竟即是今有。
永斷生死，即是本有今無。
如來未斷生死之時，由有煩惱，即本有義；
既證法身，無復煩惱，豈非今無？
下之兩句不可分張。
只此三世是無有是處，故直合是三世有法無有是處。
何者是三世法耶？
只證此法涅槃常果，即是三世無有是處。
雪山偈者，文小交加，須善分別。
上半不應此中文義，但取下半，而復不全應今四句，但應今兩句。
生滅滅已，即是永斷於生死。
寂滅為樂，即是常得無量樂。
此兩偈相望，互有所無。
此偈望彼，即無諸行無常是生滅法；彼偈望此，即無如來證涅槃。
若能至心聽，亦應四悉。
如來證涅槃，即第一義，有時說涅槃為第一義。
永斷於生死，即對治。
論中云「以三觀治三漏」，今正斷生死，豈非對治？
若能至心聽，即是世界。
世界之中，或言有我、或言無我，皆當至心領受。
此我無我常得無量樂，即各各為人，論中云「一法分為兩種說之。
為計我者即說無我，計無我者即說有我。
著苦說樂，執樂說苦。」
今此為除計無常苦者，故明常樂等法。
《中論》偈者，因緣所生法，即如來證涅槃，
涅槃只是因緣之法，若非因緣即成性義。
我說即是空，是永斷生死，既斷生死故得是空。
亦名為假名者，即是至心聽，若有假我方能聽受。
亦是中道義，即是常得無量樂，中道即是非有非無，
亦是非常非無常，結之為常。
無苦無樂，結為大樂。
今此常樂，即是中道之常樂也。
四種佛性者，除正因性，但取果果因因四緣佛性。
如來證涅槃，即是果果性，故下文云「果果者謂大涅槃」。
永斷生死，即因因性，下文云「因因者，十二因緣所生之法。」
亦斷十二因緣煩惱盡者生觀智解，豈非因因？
至心聽者，即了因性。
三十七品、六度、四等並是了因。
常得無量樂是菩提果，以常樂故，豈非果性？
觀師云：聊爾思惟即便得此十科大義，是故當知其理無量非可述盡。
前〈梵行〉中言痛，此中云不痛，舊解云：只是淺深〔云云〕。
次明所離之惡。謂惡象惡馬諸惡獸等能害人者，
能生惡念動身口惡；惡城惡舍無情之物，何能為惡？
如在邊城持弓執箭警柝遏道，豈不生人殺害心耶？
惡舍亦爾。此是惡緣。
惡知識者，甘談詐媚巧言令色，牽人作惡，是故須離。 ^160b28

次釋第五親近漏，如文。 ^161c13

「復次一切凡夫」下，第六釋受漏。
文云覺覺，即受也。
〈聖行品〉云「受為覺相」。
因三受後起三煩惱，故名受漏。
其中復釋沙門等名，皆有多義，不可定執。
此中六難與上純陀有異，上以檀為難，
〈哀歎品〉以羅漢果為難，此中以怖心為難。
何故？三處辨難而五同一異。
〈純陀品〉對俗，故云最後檀難；〈哀歎〉對道，
故羅漢難；此中通對著有凡夫，故怖心難。
pin:: 德王品之三 ^161c14

起卷釋第七念漏。
又二：先明漏相、次明菩薩無漏能斷念漏。
行心邪念為漏，理應具三受中生念漏，
今偏據苦中生念漏，起貪瞋等過。
「菩薩」下，第二明菩薩無漏，又三：法、譬、結。
初少許法說，正明菩薩思惟能斷念漏，凡夫愚人不能思惟令其漏滅。
從「譬如有王」下，第二譬說，為二：先譬、次合。
初譬者，說之不同，或七八九，望下合文應是八譬：
一四蛇、二五旃陀羅、三詐親、四聚落、五六賊、
六大河、七草筏、八到岸。
束八為三：初六譬道緣、次一譬修道、後一譬得果。
初言王者，三解：一云佛說眾生身中四大；
二云無明能構眾生四大之身；三云此經詮眾生四大各相違害譬之如蛇。
篋譬一身，養食譬摩洗。
準法者，依所作惡，品有輕重。
戮之都市者，斷善根、絕慧命，其事顯然，故云都市。
切令者，敦惡莫作、誡善奉行。
逃走者，若得真解，彰顯而去；今初伏惑，故言逃走。
次「王時復遣」下，五旃陀羅用譬五陰，刀譬無常苦。
迴顧者，欣涅槃為逃走，厭生死為迴顧。
三「是時五人」下，詐親譬。
藏刀者，以虛妄我覆於無我，妄樂覆苦。
密遣一人，一人譬愛。
五陰行心有此貪愛能惑眾生，故言詐親。
四「其人不信」下，聚落譬，譬於五根。
五根即是識所棲託，如人居聚落。
#CB12332;器者，舊云是重口罌、譬五根重。
沓字書為洪音。既不見人即人空、求物不得即法空。
坐地者、安心空境。
五「聞空中聲」下，六賊譬，譬於六塵能劫善財。
空聲，譬於聞佛教中說有六塵。
夜來者，無明闇心蔽此六塵。
六「路值一河」下，譬遇惑流。
但諸眾生恒在煩惱，那忽云值？
然都未修道，則不知惑過；今始研心，知其為閡，故名為值。
斷常衝擊，譬之漂急。
乏戒定慧，故無船筏。
七「即取種種」下，筏譬修道，運手動足譬道用。
筏不可依，慮善微弱不能勝濟。
身倚者，心依此善截流而去。
草木，譬眾善法。兩手，譬權實二智。
兩足，譬戒定二善。
八「即達彼岸」下，譬得涅槃果。
在此在流多有所畏，既度到果必無所怖。 ^161c23

次合八譬。初合四蛇即是四大。
大有內外，內身四大正合四蛇，四大共造眼根合見毒，
共造身根合觸毒，共造鼻根合氣毒，共造舌根合齧毒。
次合五旃陀，如文。
三合詐親。親只是愛，愛能諛讇誘害眾生。
但前三心不能生愛，唯行心中能生親愛。
然此五陰盡能為惡，但起愛取要在行心，故云一怨。
文云「怨詐親者有始有終，愛心不爾，無始無終。」
復有二義：一者如十二緣，猶如車輪無有始終，愛心亦爾無有始終。
然十二緣復有始終，即無明為始，老死為終。
言無始終義者，求愛來處永不可得，即無始義；
去處無從，復是無終。
次合第四空聚落者，即內六入。
外世間聚人所住處，無人故空。
六根即是我之棲託，求不可得故空。
如人望舍謂內，有人比至，進覓都不見有。
菩薩亦爾，觀於六根皆空無我。
但此六入即為六根，并外六塵內外十二。
六根亦名六情，亦云六識。
根以能生為義，情從生識得名。
然六根無情，識即有情，從能受名故云六情。
識取和會，根塵和會故能生識。
次合第五六賊，即是六塵。
賊從外來劫人資財，六塵之賊劫人善法。
但此六塵生三種法，四事能生細煩惱者名為四微，所生者麁故名四大。
言四事者，色香味觸。
四大各四，亦不具四。
五事生者名為五欲。
言五事者，足一聲塵。
六事生者即名六塵，塵是滓累之名。
次合第六一河，河是煩惱。
但此關二河六河，不暇併述。
有生死河涅槃河、善法河佛性河〔云云〕。
但此經中三河不同。
〈師子〉中明生死河，〈迦葉〉中明涅槃河，此中明煩惱河。
「既至河上取草為筏」下，合第七譬，戒定智慧以為三品。
「到於彼岸」下，合第八到彼岸，譬常樂涅槃。 ^162b1

「云何如來非無漏」下，第二釋非無漏，半句。
文云如來常行有漏者，數人云：有漏無漏逐境為判，
若緣漏境名為有漏，緣無漏境即名無漏。
此中明如來有漏，似數人解。
何故爾？文云「如來常行有漏」，有漏即是二十五有，故知是從二十五有境為名。
論人從心，何時逐境？
我體清淨無煩惱時，雖緣漏境心不成漏。
此之兩解，為鬪爭本。
此中具明如來非有漏非無漏。
非有漏者，乃明如來無復諸漏。
非無漏者，明佛猶有漏。
此漏無漏，欲明佛是非有漏非無漏，漏無漏雙非，何曾云是有漏無漏？ ^162c4

「善男子以是因緣」下，第三結不定。 ^162c14

「爾時德王」下，第三領解〔云云〕。 ^162c15

「如佛上說」下，第二德王更請答上果問者，
前問既遠，故重牒之。
就上第二雙問因緣中，先雙答因果、次別答因果。
別答中如來既廣答因竟，今德王更騰果問。
文為二：先騰果問；「爾時佛讚」下，第二如來答。
又二：一歎問、二正答。
初但歎問，即有二意：一歎其有憶持不忘。
既經長時，猶憶前問，能請佛答，故是得念總持之力。
二者此涅槃中多有所含，汝今併欲而總持之，是故復云得念總持。
「如世人言」下，第二正答，又二：一者舉大小相對，
是就相待義答；二者就絕待義答其大涅槃問。
初明相待，即有十對。
絕待義者，如下文中「譬如虛空，不因小空名為大空。
涅槃亦爾，不因小相名為大相。」
就相待中，先舉十對以為十譬、次合。
合中為兩：先總合、次別舉譬帖合。
總合又兩：先列大小兩章門；次「云何涅槃」
下，釋兩章，先釋小、次釋大。
初釋小又二：先舉五事少分有滅苦之義，
名為涅槃，非大涅槃。
「若凡夫人」下，第二舉斷伏之滅名為涅槃。
先出凡聖兩章門。
次釋中二：先釋、次釋成。
初從「或因世俗」下，釋上凡夫。
「或因聖道」下，釋上聲聞。
世俗即是外道得禪伏惑之人，聖道即是小乘斷惑之人。
「何以故」下，二釋成上兩。
還生煩惱，即釋凡夫。
有習氣者，即釋小乘。
次文中具出習氣之義。
通論十使皆有習氣，如舍利難陀畢陵伽等
〔云云〕，今偏就我見明習。
無我無樂唯有常淨。
無我樂者，此是與其常淨，奪則皆無常樂我淨。
「常樂我淨」下，此三句合十二字，釋上大涅槃章門。
「善男子譬如」下，第二舉譬帖合。
上有十譬，今但別合七，餘三則兼合。
王、城、地三事共一合，此三事相兼，王即有城，
城即有地，義勢相隨。
人天又共合。於別合中，先合海、次合河、三合山。
摩訶那伽鉢建提者，《大論》云「大龍大象，天中力士。」
梁武翻為極牡。「隨小王」下，第四併合三譬，
大王、大城等也。「四種兵」下，第五合前第七眾生、大眾生譬。
「若有人能」下，六併合前人大人、天大天兩譬。
「普示眾生一實」下，七合前有道、大道。 ^162c16

「大名不可思議」下，第二釋大涅槃，即絕待釋，
又二：先總、次別。初總釋又二：初明不可說、次可說。
次別釋中但約三德不言常者，二義：一云前開宗廣明常竟，
故略不言；二云〈名字品〉云「所言大者名之為常」，
此更明大，不復言常。
就三德中亦各有二：初大我中二者，先不可思議釋大、
次多因緣釋大，即可說不可說也。
今文中云「有大我故名大涅槃」，又云「涅槃無我」。
舊有二解：一云無我者，絕名冥真，故涅槃無我；
俗諦寄名，故涅槃有我。
二云無我者，涅槃中無我者，無生死妄我；
有我者，有常樂之我。
觀師難此二解：若絕名冥真名無我者，亦應絕名冥真名為無常。
彼解云：不得無常，涅槃是常，故以冥真四絕名為無我。
更並冥真四絕，故無常〔云云〕。
難次家云：既言無生死中我，亦應無生死中常。
彼即反難：生死中何處有常？
即應反問：生死中何得有知？
彼若解云：生死無真我，而有假我者。
又並無凝然常，有相續常。
若爾，非但無生死之我，亦無生死之常，並之無窮。
八自在者，一一多、二小大、三輕重、四色心、
五根、六得、七說、八見，如文。
「復次譬如寶藏」下，第二釋多因緣故名大我。
次大樂，又二：一明不可說大樂；次「世間」
下，明多因緣大樂。
初文釋四樂，於中初樂之中有三復次，明無苦無樂之樂。
二「大寂靜」下，即是明無喧無靜名大寂靜，名之為樂。
三「一切」下，釋非知非無知乃名大知，名之為樂。
四釋身不壞者，即是非生死非涅槃之身，是故不壞名為大樂。
次「世間名字」下，第二釋有因緣。
還對無緣以之為釋，故分有因、無因二文釋之，
先明有因緣、次辨無因緣。
涅槃即同，無有因緣，還是前絕待之意。
初有因緣中云迦迦者，烏聲。
究究者，雞聲。怛怛者，雉聲。
次無因緣中云曼陀等者，河西云：曼陀婆者，
梵本一音二物：一者高座敞堂、二者藥湯，而出經者言殿堂飲漿。
薩婆車多，云似馬芹，一音二名。
坻羅婆夷，是燕雀，亦一音二名。 ^163a24

次「有法不可稱量」下，第三就不可量釋淨。
初釋中文多因緣，但是文略；次以純淨故名為大；後釋淨義。
凡舉四淨義，如文。
「善男子是名」下，大章第三總結也。
pin:: 德王品之四上 ^163c3

起卷明第二功德。
他釋十德各各論體，謂初功德以五事為體，此功德以五通為體。
今云不爾。此文云「以得大涅槃威神力故」，
當知十功德皆以涅槃為其體，隨事分別種種不同，
體應根本、義從枝末，而言十德、五通者，皆約無分別中而論分別。
若十若五，舊云：初功德深、第二功德淺。
此不應爾。上以四句開拓人謂為深，此中直說人謂為淺。
若欲開此為四句者，不得得、得不得、不得不得、
得得，餘章亦爾，何淺之有〔云云〕？
舊云：大乘異小，唯佛乃具漏盡。
菩薩乃是因人，故但五通，不說漏盡。
此乃一往以因讓果，若具足論，唯佛世尊有真天眼，
不以二相見諸佛國，他心宿命究竟在佛。
菩薩既其分得五通，何以不云分得無漏？
今此文中雖列五章，六通意足。
舊用不得而得，是總標五通。
今云不爾。不得得者得大涅槃，大涅槃者中道佛性，
非漏非無漏之無漏，故文中非外道即非漏，
非二乘即非無漏，而言得大涅槃，即非漏非無漏之無漏。
釋云：所謂神通者，不如小乘十八變化之神通。
神名天心，通名慧性。
天然之慧即是中道，無二邊漏名大涅槃，指此而為無漏通也。
私謂：驗此十德皆證。
初文既有知於略藏，豈有不能分證六通？
故知德文皆悉互通為辨，不別而別故十相不同，
別而不別同一涅槃，是故對地亦應無失。
況復十地義通圓別，別而不別圓義也，不別而別別義也。
若依此意，以此十德中之法門，一一皆挾十地，
帶圓法門作通別釋，彌益其美。
此則與經部會、與五時會、與諸教會、與逗機會。 ^163c8

就文為四：初標、次列章門、三解釋、四結。
二列六名，既異小乘，當知六通不與彼共，文中解釋一一簡出。
列名雖異，今指此文亦名六通。
不得而得即漏盡通，不聞而聞即天耳通，
不見而見即天眼通，不至而至即如意通，不知而知即他心宿命二通。
三解釋，文即為五。
然列章與解釋小不次第，緣宜不同是故耳。
就初不得得章為三：一標、二簡顯、三結。
標者，即標神通。神是大涅槃天然之理，
此理融通自在無閡，故稱神通。
其名雖同，其理永別，故簡除凡小，顯出中道圓具自在，故知漏盡方名神通。
從「通有二種」去，是簡顯。
即為二：標釋；釋中二：一簡非、二顯是。
初簡非中，即簡出外道二乘，如文。
顯是為兩：一明一心中神通圓滿具足，
如文；二顯身心自在具足，就其體圓自在明其用妙。
就自在天，又二：先簡出不自在、次明自在。
第三結文，可解。「復次所現身相」下，二釋不至至章門，即是身通。
文為三：一明遠到、二簡異二乘、三明自在，如文。
「復次善男子」下，三釋不聞而聞，即是天耳通。
文為二：初釋、次論義。
釋文為四：一修、二得、三簡、四無著。
前二如文。第三文中云復轉修習得異耳根者，
明其修得皆異小外，轉修即是大涅槃心。
無閡自在之修。又雖聞音聲，無音聲想，是名轉修。
得異耳根者，不與小共。
第四無著中云主相依相者，不同外道陀驃求那。
不作果相等者，不以禪定為因、神通為果，簡異於小。
餘文可見。「爾時光明」下，第二論義，有二番問答。
初問為兩：一領旨仰非；「何以故」下，作兩難：
一難善聲、二難惡聲，皆作定難。
佛答為二：初歎問、次正答。
答又二：初總答、次別答。
就初總復二：初皆不定；次復明定，還是不定中之定。
初有二重：皆先法、次舉譬、後結。
次「如汝言」下，別答，為兩：初答善聲、次答惡聲。
欲明原由惡心，不關惡聲。
「世尊聲若無定」下，第二番問答，先問、次答，如文。
「善男子」下，四釋不見而見，是天眼通。
文為六：一修、二得、三簡、四不著、五明異知、六結。
此有數番，明知非是後知，乃借知明見。
後結文，乃借天眼文助結，以不共故。
「善男子云何」下，五釋不知而知，即是他心宿命兩通。
 " resp=文為四：一知他心、
二知宿命、三重明他心、四「以是義故」下結。
初他心又二：先知他心、次知佛性〔云云〕。
大般涅槃經疏卷第二十一
 ^164a8
